
___K'arfe 7pm ne na daren ranar juma'a, tana zaune kan er kujerar dake gaban mudubin ta hannun ta rik'e da waya er k'arama wadda wasu ke kira da rakani kashi, sassanyan murmushi ke tashi daga kyakykyawar doguwar farar fuskar ta, tana nan zaune har zuwa lokacin da wata mata wadda kana ganin ta kasan mahaefiyar tace, saboda tsananin kama da suke yi, ta yaye labulen d'akin ta lek'o tana kallan ta

"AYRAH wae har yanzu jiran Abban kike?" Murmushi ne ya sake wanzuwa akan fuskar wadda aka kira da Ayrahn wanda hakan ya bawa dimple d'in dake gefen kowanne kumatun ta lotsawa sosae sannan tace cikin muryar ta me dad'in saurare

"Ehh Umma.." ta6e baki Umma tayi tace

"Ae se kiyi ta jira.." daga haka ta saki labulen ta koma tsakar gida. Tana nan zaune bayan wajen minti 10 ta jiyo sallamar mahaefin nata daga tsakar gidan su, seta ajjiye wayar da sauri akan gadon sannan ta mik'e ta yaye labulen d'akin ta fito, hasken farin wata da kuma na k'wan fitilar da suka kunna ya sanya ni ganin kyakykyawar fuskar ta da har zan iya kwatanta muku ita, matsashiya ce er kimanin shekaru 19 doguwa ce fara sosae, me idanu manya manya da dogon siririn hanci, se d'an k'aramin red lips d'in ta, sanye take cikin doguwar riga bak'a babu d'an kwali a kanta dan haka ta yafa mayafin doguwar rigar akan ta

"Abba sannu da zuwa.." ta fad'a tana neman waje ta zauna

"Yawwah Ayrah" Abban ya fad'a yana neman waje ya zauna sannan da murmushi kan fuskar sa ya sake kallan Ayrahn bayan ya amsa sannu da zuwan da Umma ke masa

"Toh in gyara zama dae in sha labarin karatun kin nan, dan da alama akwae magana a bakin ki" murmushi ta sake yi sannan tace

"Abba ae tun d'azu kae nake jira nazo muku da wani babban albishir" Umma ta kalli Abba tace

"Ahh toh, tun d'azu tak'i fad'a min abinda yake ta sanya ta murmushi tace seka dawo.." Abba ya maeda duban sa kan Ayrah yace

"Toh muna jin ki, Allah yasa alkhaeri ne" gyara zama tayi daga inda take zaune sannan ta fara magana har lokacin murmushi yak'i barin kyakykyawar fuskar ta

"Abba na had'u da RAJ.." ta fad'a da mad'aukakin murmushi akan fuskar ta, cikin rashin fahimta dukkan su suka kalle ta, seta d'an tsaya itama tana kallan su kafin tace

"Raj fa nake nufi, Umma Raj d'ina fa, kun tuna?" ta fad'a tana d'an murmushi dan ita in dae akan Raj ne bata da wata kunya, kallan juna Umma da Abba suka yi kafin Abba ya runtse idanun sa sannan ya fara k'ok'arin magana

"Umma cewa yayi ma na fad'a tun wuri Abbun sa zasu zo wajen Abba" Ayrah ta fad'a kafin Abban ya fara magana, Umma dake lura da yanayin Abba ta furta a hankali tana kallan sa sosae

"Abban su lafiya dae koh?" jinjina kae yayi kafin cikin er dakiya ya furta

"Kina nufin Raj d'an gidan Kabeeru..?" seta jinjina kae cikin jin dad'in yadda Abban ya gane maganar ta ta tace

"Ehh Abba, bama mu ta6a tunanin.." d'aga mata hannun da Abba yayi ne ya sanya ta dakatawa daga fad'in maganar da take k'ok'arin fad'a, ta cigaba da kallan yadda lokaci guda k'wayar idanun sa ta sauya, haka zalika Umma ma tak'i kallan ta, seda Abban ya sake runtse idanun sa sannan ya bud'e ya fara fad'in 

"Kar ki sake min maganar sa ko maganar wanda ya shafi ahalin su gaba d'aya.." Abba ya k'arasa maganar idanun sa na sake yin jawur, cikin rashin fahimta take kallan Abban nasu, ta kuma kalli Umma sannan tace a d'an rud'e

"Abba ko dae ka bayar dani ne ga wani bansani ba? Abba cewa nayi fa Raj ke so azo a nemar masa aure na.."

"Ayrah..ki tashi ki bar wajen nan idan baso kike zuciya ta ta buga ba" Fararen idanun ta dake d'auke da bak'a sid'ik d'in k'wayar idanu ta d'aga ta sake duban mahaefin nata, take wasu k'walla suka tarar mata tana jin yadda k'irjin ta ke bugawa da k'arfin gaske, "me yake faruwa ne?" ta tambayi kanta

"Abba Raj ne fa, Abba Raj dae wanda ka sani fa, akan sa nake magana.." Abba ya runtse idanun sa yana jin wani irin zafi a cikin ransa cikin 6acin rae ya furta

"Ki saka a ranki in dae ina raye, har abada ba zaki ta6a auren Suraj ba" da wani irin razana ta d'aga ido ta kalli mahaefin nata, tana jin yadda kalaman nasa ke sauka a cikin kunnuwan ta kamar saukar mashi, kafin takae ga cewa komae ta sake jiyo Abban nata yana fad'in

"Ki kawo koma waye a fad'in garin nan gaba d'aya amma dae_dae da minti d'aya kada ki sake ki yaudari kanki kiyi tunanin zan aura miki Raj, bama Raj ba duk wani daya dangance su bazan ta6a aura miki shi ba" kuka ne ya k'wace mata babu k'ak'k'autawa tana jin wani iri a rae da zuciya har ma da gangar jikin ta, a hankali taja k'afafun ta da rarrafe ta k'arasa gaban mahaefin nata ta rik'o k'afafun sa sannan ta fara magana cikin kuka, kyakykyawar fuskar nan ta ta tayi jajir

"Abba..ka tausaya min, Abba ka taemakawa zuciya ta, Abba ko da wannan ce zata zama alfarma ta k'arshe da zaka iya yi min a rayuwa Abba kayi min ita don Allah" ta k'arasa fad'a tana sake fashewa da wani sabon kuka, a hankali Abba ya zame k'afafun sa bugun zuciyar sa na k'aruwa ko ba'a gwada shi ba tabbas yasan ciwon sa na dab da tashi, ya d'an runtse idanun sa kad'an sannan ya fara k'ok'arin tafiya, ta sake rik'o k'afafun nasa tana kuka kamar wadda ranta ze fita

"Abba ina k'aunar Raj, zuciya ta zata iya bugawa idan kace zaka rabani da shi, Abba kace wani abu don Allah" juyowa Abba yayi yana kallan ta kana a fusace yace

"Ko mutuwa zaki yi ba zaki ta6a auren Raj ba.." daga haka ya wuce d'akin sa, mik'ewar da Umma tayi ne ya sanya ta d'ago fuskar ta da tayi jajir tace

"Umma ya zaki tafi ki barni cikin duhu, Umma me Raj ya muku da Abba zece bazan aure shi ba, Umma Raj fa ko har yanzu baku gane wanda nake magana akansa ba.. Umma kiyi wa Abba bayani don Allah" ta k'arasa maganar sanda wani kukan yaci k'arfin ta, ko kallan inda take Umma ba tayi ba ta wuce cikin d'akin da Abba ya shiga.. A hankali ta cigaba da rera kukan ta, seda tayi me isarta sannan taja k'afafun ta zuwa cikin d'akin ta har lokacin hawaye yak'i dena sintiri akan kuncin ta, wayar ta dake ajje ta d'akko ta danno wata number ta kira... 

... A hankali ya sako k'afafun sa farare tass dake cikin takalmin wanka, seda ya cire su daga k'ofar toilet d'in sannan ya sako kansa zuwa cikin kyakykyawan bedroom d'in, k'arasawa yayi bakin k'aton mudubin sa ya sanya hannu ya d'auki comb ya fara taje sumar kansa data sha gyara sosae, banda ruwan daya ta6a ta a gyara take tsaf se tashin k'amshi me dad'i da take yi, yanayin yadda yake d'auke da towel ne ya sanya ni ganin yadda k'ak'k'arfan jikin sa yake, dogo ne me k'ak'k'arfan jiki, fari ne sosae wanda hakan ya sanya bak'ar sumar dake kan k'irjin sa ta bayyana kan ta sosae kan farar fatar sa wadda ke kwance luff luff kamar wadda ake kwantar da ita da Comb, yana da dogon hanci me tsayi, fuskar sa d'auke da bak'in sajen daya zagaye bakin sa, ringing d'in da yaji wayar sa nayi ne ya sanya shi sakin wani k'ayataccen murmushi ya ajje comb d'in kan stool d'in sannan ya mik'e ya k'arasa inda wayar ke ajje ya d'auka kana ya zauna ya jinjina da pillown dake kan tank'amemen gadon sa kana ya kara wayar a kunne bayan ya d'aga, da kukan ta ya fara cin karo cikin wayar, seya mik'e zaune yana bud'e manyan idanun sa yace 

"Subhanallahi..Ayrah meya saki kuka?" ya fad'a cikin kulawa, cigaba da kukan tayi kamar ranta ze fita, daga inda yake zaune kuwa yana jin kamar ana watsa masa dalma ne, mik'ewa tsaye yayi ya murza goshin sa da d'ayan hannun sa yana lumshe idanun sa har lokacin bata bar kukan ba, ya kuma yin k'asa da muryar sa yace

"Ya isa haka don Allah, ya isa haka, pls kiyi shiru ki fad'a min why are u crying.." ya sake fad'a cikin rarrashi

"Raj.." ta fad'a cikin kukan, ya lumshe idanu yana jin muryar ta ta har cikin gangar jikin sa

"Na'am.. Ayrah, pls menene Uhmm?" daga inda take zaune ta d'an lumshe idanu tana sassauta kukan ta koma sheshshek'a se can ta fara magana tana yi tana d'an aje ajiyar zuciya 

"Abba ne.." 

"Me Abban yayi?" ya fad'a yana jin yadda ya k'agu yaji abinda ya sanya ta kuka haka

"Abba yace bazan aure ka ba.. Raj meka yiwa Abba?" cikin rashin fahimta ya sake bud'e manyan idanun sa kana yace

"Ni kuma?" kamar tana gaban sa ta jinjina kae, kafin yace komae kuma ta sake cewa

"Na yarda da kae Raj, kawae ka fad'awa Abbun ku yazo wajen Abba, ina tunanin be gane Raj d'in da nake nufi ba.." neman waje yayi ya zauna kafin yace

"Ohk..In Sha Allah, yanzu dae ki dena kukan kinji? In Sha Allah ni naki ne kema kuma tawa ce kinji?" jinjina kae tayi ba tare da tace komae ba, se kuma can tace

"Ehh.." 

"Oh yah Smile.." ya fad'a daga inda yake yana d'an murmushi, goge fuskar ta tayi sannan ta d'an yi murmushin me d'an sauti wanda tasan hakan ze faran ta masa

"Awwnnn That's my girl..yanzu dae ki aje waya kiyi bacci zan je na samu Abbu da wannan maganar.. I luv u.." ya k'arasa fad'a idanun sa a lumshe, itama nata idanun ta lumshe kamin tace

"Tohm.." Tashi yayi ya k'arasa shiryawa cikin wata bluen shadda dan babu k'arya yayi missing manyan kaya, ba tare da ya d'ora hula akan sumar kansa ba ya d'auki wayar sa har lokacin be dena mamakin dalilin da yasa Abban nata yace haka ba. Kae tsaye parlourn k'asa ya sauko cikin nutsuwar data zame masa jiki, dae_dae lokacin da wata farar mata wadda ak'alla zatayi shekaru 45 zuwa 50, kyakykyawa ce kamar yadda d'an nata yake, tana sanye cikin wata atamfa me kyau d'inkin riga da skirt, jera warmers d'in data fito dasu daga kitchen akan dinning take, ta kalle shi da murmushi kan fuskar ta sannan tace 

"Ka k'araso ka fara cin abinci koh?, semu zauna mu samu muyi hira.." d'an murmushi ya saki kad'an kamin ya shafa sumar kansa yace

"Tohm Ummee.. Amma inaso ne muyi wata magana me muhimmaci.." ya fad'a yana d'an lumshe manyan idanun sa kad'an, dae_dae lokacin Ummee ta gama jera kayan data fito dasu seta k'araso inda yake tsaye tace tana murmushi 

"Shikenan Raj, ni dama daga yadda na ganka nasan akwae magana a bakin ka" shima murmushin ya maeda mata sannan dukkan su suka wuce zuwa cikin k'aton parlourn daya k'awatu da had'ad'd'un kujeru, suna zama Alhaji Kabeer ya shigo cikin d'akin da sallama sanye cikin manyan kaya da babbar riga, dukan su suka amsa masa ya k'araso yana kallan su su duka kuma a lokaci guda yana amsa sannu da zuwan da suke masa, akan kujera ya zauna, yayin da Raj ya sauko daga kan kujerar yana shirin zama a k'asa Alhaji Kabeer yace

"A'ah kayi komawar ka ka zauna, yau ae hira zamuyi.." murmushi ne ya wanzu akan kyakykyawar fuskar sa seya koma ya zauna yana kallan Alhaji Kabeer yace 

"Barka da dawowa Abbu.." 

"Barka kadae Raj"

"Ko dae a kawo maka abincin nan ne?" Ummee ta fad'a tana kallan Abbun, girgiza kae yayi kafin yace

"A'ah fara kawo min dae juice na sha.." mik'ewa Ummee tayi ta wuce inda ze sadata da dinning area, yayin da Abbu ya dawo da duban sa kan Raj yace

"Ya hanyar dae? Kuma ya karatun?" 

"Alhamdulillah Abbu..ina tafe da wani albishir fa.." ya fad'a da murmushi kan fuskar sa, dae_dae lokacin da Ummee ta k'araso hannun ta d'auke da juice d'in ta ajjiye sannan ta fara k'ok'arin zubawa a cikin tambulan

"Toh ko zamu bari mu fara cin abinci?" Abbu ya fad'a yana kar6ar juice d'in da Ummee ta mik'a masa kana ta nemi waje ta zauna, hannun sa ya kae kan sumar kansa ya d'an shafa sannan yace

"A'ah Abbu.. Na k'agu na sanar daku ne.." Ummee ta kalli Abbu tana murmushi tace

"Ae kawae ka k'yale shi ya fad'a dan tun d'azu ya kasa komae har abincin ma shima beci ba.." 

"Ohk ina jin ka.." Abbu ya fad'a yana kae juice d'in bakin sa

"Abbu na samu matar aure.." dukkan su suka kalle shi cike da mamaki da kuma farin ciki duka a lokaci guda, mutumin da suka san kwata kwata baya kula wasu mata amma yau shine ke fad'in ya samu matar aure? Toh ta yaya? 

"Wacece wannan Raj?" Ummee tayi k'arfin halin fad'in haka, wani k'ayataccen murmushi ne ya su6uce masa sannan yace bayan ya lumshe idanun sa ya bud'e 

"Ayrah.." 

"Wacece Ayrah?" Ummee ta fad'a tana kafe shi da idanun ta

"Ayrah dae wadda kika sani Ummee, kada kice min har kin manta ta, Ayrah dae tawa wadda kika sani.." k'warewar da Abba yayi ne ya sanya su duka suka kalle shi, babu k'ak'k'autawa ya shiga yin tari sosae, da sauri Raj ya mik'e ya isa fridge ya d'akko ruwa ya kawowa Abbun, da k'yar ya iya kar6a yasha ruwan, ya shiga sauke ajiyar zuciya kamar wanda yayi gudu

"Sannu Abbu..sannu.." shine abinda Ummee keta maemaetawa amma Abbun bebi ta kanta ba ya kalli Raj yace

"Ya..akayi ka had'u da ita?" yayi maganar a rarrabe yana kallan Raj, sosae Raj ke binsa da kallo yana so ya gano abinda ya sanya shi lokaci d'aya ya zama wani iri

"Abbu.." 

"Ya akayi ka had'u da ita? Ko dama kuna tare tsawon lokacin nan?" Abbu ya katse masa maganar da yayi niyyar yi, girgiza kae Raj yayi har lokacin idanun sa nakan Abbu

"Tun wuri ka rabu da ita Raj, ka rabu da ita dan auren ku baze ta6a yiwuwa ba, tun wuri ma ka cire ta a ranka zefi maka.." Abbu ya fad'a yana mik'ewa yayi hanyar d'akin sa, da kallo yabi Abbun sannan ya maeda duban sa kan Ummee yana jin yanda k'irjin sa ke bugawa 

"Ummee.." ya fad'a yana kallan ta, seta mik'e kawae tabi bayan Abbun a ranta tana sak'a yadda zasu 6illowa al'amarin, lallae idan ba suyi wasa ba suna cikin matsala.. Runtse idanun sa yayi har lokacin yana jin yadda bugun zuciyar sa ke k'aruwa, me yake faruwa ne? Yakae wajen minti 5 zaune a wajen yana sak'awa da warwarewa sannan ya d'auki wayar sa ya lalubo number ta ya danna kira. A 6angaren ta kuwa har lokacin tana kwance kan madaedaecin gadon d'akin, kanta d'ore akan pillow hawayen da suka k'i tsayawa se zuba suke akan pillown, kanta babu d'an kwali hakan ya bawa sumar kanta damar bajewa akan pillown, dae_dae lokacin da kiran wayar tasa ya shigo wayar ta yayi dae_dae da lokacin da Umma ta yaye labulen d'akin ta shigo, ringing d'in da taji ya sanya ta kallan wayar, Ayrah ta tashi zaune tana kallan Umman lokaci guda tana maeda duban ta kan wayar

"Mik'omin wayar.." Umma ta fad'a tana mik'a hannun ta, lumshe manyan idanun ta tayi wasu hawaye masu d'umi suna zubowa akan kuncin ta, ganin bata da niyyar mik'o mata wayar ne yasa Umman ta k'arasa da kanta ta d'auki wayar ta kashe ta gaba d'ayan ta sannan ta kalli Ayrah data fashe da wani irin kuka tace

"Kiyi shiru ki dena kuka, ki tsaya ki saurare ni, base kin tada hankalin mu muma mun tayar da naki ba.." kafin Umman ta kae k'arshen zancen ta Ayrah tace cikin kuka tana girgiza kae

"Umma meyasa haka? Shin baku san wanene Raj ba? Baku san halin sa ba? Ko kuwa iyayen sane baku sani ba.." K'arasawa Umma tayi ta zauna akan gadon kana ta kamo Ayrahn cikin jikin ta, bata fara magana ba seda taji ta fara sauke ajiyar zuciya, sannan ta kama dogon gashin Ayrahn ta d'aure a tsakiyar kanta kana ta fara magana a nutse tana jin zuciyar ta na mata wani irin zafi... 

B'angaren sa kuwa runtse idanun sa yayi bayan ya sake kiran layin Ayrah yaji shi a kashe, yaja wani dogon numfashi sannan ya mik'e akan k'afafun sa yana daedaeta nutsuwar sa a ransa yana jin ya zama dole yasan aenahin abinda yake faruwa kafin k'wak'walwar sa ta tarwatse, dan kuwa tabbas akwae rina a kaba, me yake faruwa haka?..... 

_*TUSHEN LABARI*_

ZARAH AUTA (Mhiz Innocent) ✍️

____kyakykyawa ce fara sol me manyan idanuwa, haka zalika kuma me k'aramin jiki da dogon hanci, a kallan farko zaka iya k'iyasta shekarun ta, san haka baza ta wuce shekaru 4 ba, tana sanye cikin Uniform dake a goge fes fes dasu, hannun ta d'auke da basket d'in ta dake d'auke da flask d'in abinci na yara en makaranta da kuma rubber ruwa, da d'an gudun ta take fitowa daga cikin d'akin daya kasance mallakin ta, fuskar ta d'auke da murmushi, seda tazo dab da Abban nata sannan tace cikin muryar ta da bata gama fita sosae ba

"Abba na shirya.."

"Yawwah..Ayrah" Abba ya fad'a yana jan kumatun ta kafin ya d'ora da fad'in

"Ina yayan naki?" d'an k'aramin bakin ta ta tura gaba kad'an kana tace

"Abba Yah Sadeeq fa be shirya ba" kafin Abban ya sake cewa komae sega Sadeeq d'in ya fito, fari ne se dae ba can ba, amma kamar su d'aya da Ayrahn, wanda hakan ze alamta maka da cewar yayan tane, shima yana sanye cikin Uniform d'in kamar nata, sedae akwae d'an banbanci a Uniform d'in nasu wanda hakan ke nuni da ita a primary take yayin da shi kuma yake a secondary, shima nasan a wanke suke tass kuma a goge hannun sa rik'e da jaka yana k'ok'arin goyawa a bayan sa yace sanda yazo kusa da Abba bayan ya watsawa Ayrah harara

"Abba ka ganni fa a shirye nake.." mik'ewa Abba yayi yana rik'e da hannun Ayrah dae_dae lokacin da Umma ta fito daga kitchen tana kallan Sadeeq tace

"Ba zakayi break bane?" kallan Umman yayi kafin ya saci kallan Abba

"Wato so kake ka janyowa kan ka wata cutar koh?" sosa kansa yayi kana yace har lokacin kan nasa a k'asa

"A'ah fa Abba, ae ina siyar wani abun a school.."

"Toh yayi kyau, amma ko tea ne ka dinga sha ko ka samu hanjin ka ya warware"

"Toh Abba.." ya amsa a hankali

"Toh Allah ya tsare, ya bada sa'a.." Umma ta fad'a tana binsu da kallo su duka, suka amsa da "Ameen" sannan suka fice daga d'akin... Kae tsaye fire service suka wuce inda Abban ke ajiye motar sa k'irar Civic Honda, suka jira shi a bakin wajen, ya shiga ya d'auko sannan suka shiga ya wuce dasu zuwa makarantar kamar koda yaushe, a bakin makarantar ya ajiye su bayan ya sallami kowannen su sannan shi kuma ya wuce wata makarantar government da yake koyarwa a cikin garin nasu.. Hannun Ayrah cikin na Yah Sadeeq har suka k'arasa bakin ajin su Ayrahn, sannan ya sakar mata hannun yace yana kallan ta

"Ayi karatu sosae, banda k'iriniya" 

"Toh" ta fad'a kawae tana yin cikin ajin nasu, seda yaga ta shiga sannan ya wuce nasu ajin.. Wajen k'arfe 10 aka fito break, kamar koda yaushe ita da k'awayen ta kan fito harabar makarantar suyi wasa bayan sun gama cin abincin, yau ma hakan ce ta kasance, dan kuwa suna gama cin abincin suka fito wajen suka fara wasan su irin na yara.. A hankali idanun ta suka sauka akan sa kamar koda yaushe yana zaune akan wani d'an dandamalin dake k'ofar wani aji, yayi shiru wani lokacin yana d'an kallan abinda ke faruwa a cikin makarantar, wani lokacin kuma idanun sa na kallan k'asa ko wani wajen, cigaba tayi da wasan ta sedae lokaci zuwa lokaci takan juya ta kalle shi har zuwa lokacin da aka koma break d'in suka koma aji bayan sunyi butu butu da Uniform d'in nasu. Suna zaune cikin ajin wani malami na musu karatu, seta d'an saci kallan tagar su da take kallan k'ofar ajin, kamar yadda ta tsammata kuwa seta hange shi d'an nesa kad'an yana lek'owa cikin ajin yana kallan malamin, cigaba tayi da kallan sa ba tare da ta cigaba da saurarar malamin ba

"Ayrah!!" taji malamin ya ambata, seta juyo da sauri tana gyara zaman ta, idanun ta da suka yi rau rau akan malamin, maeda duban sa yayi kan inda take kalla, ganin haka ya sanya yaron saurin yin k'asa da kansa dan kar a gansa, hakan yasa malamin bega komae ba, da mamaki ya tako zuwa inda take yace yana kallan ta

"Me kike kalla acan?" kamar zata fashe da kuka tace

"Ba komae.." ta fad'a d'an k'aramin bakin ta a gaba, sake kallan wajen malamin yayi sannan ya dawo da duban sa kanta yace 

"Ohk toh me muke cewa?" ita sam bama ta gane tambayar da yake mata ba dan haka kawae ta bishi da kallo, ya girgiza kae kawae sannan ya koma ya cigaba da abinda yake yi, bata sake kallan wajen ba ta bada hankalin ta wajen karatun da ake musu, dan kullum ne idan ta koma gida se Yah Sadeeq ya sanya ta a gaba ta masa bitar abinda aka koya musu.. K'arfe 2 da en mintuna Abba yazo ya d'auke su a motar sa kamar koda yaushe, tunda suka shiga motar Ayrah keta basu labarin abinda ya faru a makaranta, Abba nata biye mata, yayin da wani lokacin Yah Sadeeq ya amsa mata wani lokacin yayi shiru har zuwa sanda suka isa gida, Abba ya sauke su a inda ya saba sauke su sannan ya wuce da motar tasa zuwa inda ya saba ajiye ta.. Sun riga shi shiga gida, da gudu Ayrah ta shige gidan tana k'walawa Umma kira, Umma dake kitchen ta fito tana kallan su tace

"Sannun ku da zuwa yaran kirki" Yah Sadeeq ne ya amsa da

"Yawwah Umma" yana cire jakar bayan sa, kallan sa Umma tayi sannan tace

"Zaka fara cin abinci ne ko seka yi wanka?" 

"A'ah Umma bari nayi wankan, ina so ne nayi muraja'a kafin muje Islamiyya" 

"Ohk tohm" ta fad'a tana maeda duban ta kan Ayrah dake rik'e da hannayen ta

"Umma kinsan me?" ta fad'a tana ware manyan idanun ta, murmushi Umma tayi sannan tace

"A'ah sekin fad'a.." seta ta6e baki kamar wata babba sannan tace

"Umma wani yaro a makarantar mu kullum sena ganshi idan Uncle ya shigo yana lek'e ta window" 

"Shi ba d'an makarantar bane?" Umma ta fad'a tana kallan sa

"Ehh Umma" Ayrahn ta fad'a kawae ba dan tana da tabbacin abinda ta fad'a ba

"Ke banda sharri.." Yah Sadeeq dake shirin mik'ewa ya fad'a 

"Allah kuwa da wasa nake.." ta fad'a dan ita a hausar ta idan tace da wasa take toh tana nufin da gaske take, idan kuma tace da gaske take toh tana nufin da wasa take, ta fad'a tana d'an rufe idanun ta hannun ta a saetin bakin ta

"Lallae.." Yah Sadeeq ya fad'a yana mik'ewa da dariya akan fuskar sa na wannan hausar ta Ayrah

"Toh yanzu dae muje na shirya ki ku wuce makaranta.." Umma ta fad'a dan tasan shirmen Ayrahn, Umman da kanta ta mata wanka ta sanya mata kayan Islamiyyar sannan suka fito suka ci abinci kana suka wuce Islamiyyar.. Washe gari ma hakan ce ta kasance koda suka je makarantar seda taga wannan yaron yana lek'e ta taga har zuwa sanda Abba yazo ya d'auke su, tunda suka shiga motar Yah Sadeeq ya fahimci akwae matsala dangane da mahaefin nasu saboda gaba d'aya yanayin sa ya chanja, amma ita kuwa Ayrah yarinta besa ta fahimci hakan ba ta cigaba da hirar data saba musu, inda Abban ke iya k'ok'arin sa wajen biye mata.. Tunda suka shiga gidan ya kasa mik'ewa ya tafi d'aki yayi wanka, dan haka sallah kawae yayi ya cigaba da zama cikin d'akin har zuwa sanda Abban ya shigo da sallama zuwa cikin d'akin, shi da Umma suka amsa sallamar tasa suna binsa da kallo, haka kawae k'irjin Umma ya buga da ganin yanayin Abban da bata saba gani a tattare dashi ba, amma se ba tace komae ba ta barshi ya zauna tace a hankali

"Sannu da zuwa Abban su.." 

"Yawwah" ya fad'a ba tare daya kalle ta ba

"Abba sannu da zuwa" Yah Sadeeq ya fad'a yana kallan Abban, mik'ewa Umma tayi da niyyar samo masa ko d'an ruwa ne wanda ze sanyaya masa zuciya, amma se taji yace

"Dawo ki zauna kiji abinda ya same mu kuma.." babu musu ta dawo ta zauna tana jin k'irjin ta na cigaba bugawa, ganin kamar zaman nasa beyi bane ya sanya shi mik'ewa tunda duk alama ta nuna iyayen nasa magana zasuyi

"Sadeeq dawo ka zauna.." Abba ya fad'a yana kallan Yah Sadeeq, komawa yayi daga niyyar tashin da yake yi, Abba ya sauke ajiyar zuciya sannan yace

"Wato ina chanjin dana fad'a miki anyi na principles da sauran manyan masu muk'ami?" Umma ta lumshe idanun ta sannan tace

"Ehh.." 

"Toh tsautsayi ya biyo ta kanmu, an sallame mu..wae zasu kawo wasu sababbi.." Abba ya fad'a yana jin ciwon hakan har cikin ransa

"Innalillahi wa inna ilaehi rajiun.." Umma ta fad'a tana jin wani iri, lokaci guda kuma tana kallan Abban cike da tausayawa

"Abba me kuka yi musu?" Yah Sadeeq ya fad'a fuskar sa cike da alhini, d'an murmushi Abban ya saki me cin rae kafin yace

"Kada ka damu Sadeeq In Sha Allah ae Allah ba azzalimin bawan sa bane, da sannu duk wani me mugunta a fad'in duniyar nan ze girbe abinda ya shuka.." Abba ya fad'a kafin ya maeda duban sa kan Umma da har lokacin ta kasa furta komae bayan salatin da tayi 

"Ina ganin lokacin hak'ura da aekin gwamnati yayi, tunda nayi har sau 2 Allah beyi zan d'ore ba.." da sauri Umma ta d'ago ta kalle shi tace

"Toh Abban su idan ka hak'ura ya za'ayi kenan?" murmushi me ciwo yayi sannan yace

"Kinga dae aekin Bank d'in nan seda na sakankance suka zo suka dakatar damu, yanzu ga wannan ma, bana so na sake neman wani shima na sakankance kuma azo a samu matsala, yaran nan karatu suke yi, muma akwae buk'atun mu na yau da kullum, saboda haka.." seya d'an dakata kad'an kafin ya d'ora da fad'in 

"Ki nutsu ki kwantar da hankalin ki, maganar wannan shagon In Sha Allah zan maeda hankali a kanta, Allah ya saka mana" Abba ya fad'a yana mik'ewa, dukkan su suka bi Abban da kallo cike da tausayawa, dan Abban wani mutum ne wanda kafin ka ganshi cikin 6acin rae se an dad'e, se an matuk'ar kaeshi bango sannan hakan kan bayyana akan fuskar sa, Umma ta sauke ajiyar zuciya sannan tace 

"In Sha Allah se Allah ya sakawa me gaskiya.." ta fad'a itama tana tashi, Yah Sadeeq ya amsa da 

"Ameen Umma.." dae_dae lokacin da Ayrah ta fito daga d'aki kamar koda yaushe da d'an gudun ta

"Umma ba'a min wankan ba fa" ta fad'a tana ta6e baki, Umma tace bayan ta d'an yi murmushi 

"Gani nan, dama yanzu can zance muje.." ta fad'a tana kama hannun Ayrahn zuwa d'aki.. 

.... Duk da abin nan daya faru hakan be hana Abba d'aukar 'ya'yan nasa yakae makaranta ba, sedae har lokacin bashi da walwala dan gaba d'aya hankalin sa na kan abinda ze cigaba dayi dan cigaba da kula da harkokin iyalin sa, ga rashin bacci daya samu a jiyan hakan ya k'arawa yanayin nasa rashin armashi, bayan ya sallame su suka masa a dawo lafiya sannan ya tashi motar sa, Yah Sadeeq ya kalli Abban nasu dan shi kanshi jiya kafin ya kwanta da Abban nasu ya kwana, duk da k'ananun shekaru irin nasa wanda ba zasu wuce 12 ba yana da hankali da nutsuwa, shiyasa wani lokacin Abban ke d'aukar sa kamar d'an shekara 20 dan ko shawara zeyi da Umma yana barin Yah Sadeeq d'in ya zauna a wajen suyi shawarar tare

"Abba Allah ya bada sa'a, ya tsare, Allah ya kiyaye hanya.." ya fad'a kamar yadda suka sabawa Abban addu'a idan ze fita, murmushi Abba yayi kana yace

"Ameen Sadeeq, Allah ya baku sa'a kaji, ka cigaba da taya ni da addu'a.." 

"Toh Abba.." Yah Sadeeq d'in ya fad'a yana wucewa... 

... Sanda aka fito break bayan sun gama cin abincin kamar yadda suka saba, se suka fito zuwa harabar makarantar, ta kalli inda ta saba ganin sa kamar koda yaushe yana zaune yanzun idanun sa kan wata takadda yana kalla, a hankali ta fara takawa zuwa inda yake zaunen idanun ta a kansa

"Ayrah..er carafke fa muma yau zamu yi" wata k'awar ta da itama ba zata wuce sa'ar ta ba ta fad'a da maganar ta me cike da tsamin baki, bata ma jita ba dan gaba d'aya hankalin ta yayi kansa, har zuwa sanda wata a cikin k'awayen nata ta dafa ta tana fad'in 

"A'ah ki taho enter zamu yi" ta fad'a tana dariya, hannu Ayrah ta saka ta zame hannun k'awar ta ta dake kan kafad'ar ta sannan tace

"Ke ni ba zanyi ba.." daga haka tayi gaba, su kuma yaran duk basu bi ta kanta ba suka cigaba da wasan su, seda ta isa inda yake d'in sannan ta tsaya tana cigaba da kallan sa da kuma kayan dake jikin sa, a k'alla zeyi shekaru 12 ne, fari ne sosae kyakykyawa ajin farko, me manyan idanu da dogon hanci, ga wata bak'ar suma dake kwance akansa sedae daga gani kasan bata samun yadda take so dan haka ta d'an cukurkud'e kad'an, kayan jikin sa ma haka kana ganin su kasan sunji jiki amma da alama shi duk wad'annan basu dame shi ba dan kuwa har lokacin idanun sa na kan takaddar hannun sa ne

"Kae!!" Ayrah ta fad'a tana kallan sa, da sauri ya d'aga manyan idanun sa ya sauke su akan Ayrahn, bece komae ba seya maeda kansa kan takaddar sa

"Kae!!" ta sake fad'a a karo na, d'an lumshe idanun sa yayi sannan ya ninke takaddar a hannun sa ya mik'e, yana k'ok'arin barin wajen Ayrah tace

"Kawo na koya maka.." seya d'an dakata kad'an kafin ya juyo yana kallan ta, hannu ta mik'a ta kar6i takaddar hannun sa tana kallan abinda ke ciki, ta karanta da karatun data iya sannan ta kalle shi yadda shima ita d'in yake kalla, seta saka dariya kawae hadda toshe baki kamar wata babba, dama fuskar tasa babu annuri yanzu kuma da yaga tana masa dariya seya sake tsuke ta ya sanya hannu ya kar6i takaddar hannun ta ya juya da nufin barin wajen, hannun ta ta saka ta rik'o nasa hannun, manyan idanun ta sun cika da k'walla tace

"Yi hak'uri, gani nayi kae babba ne fa.." ta fad'a abinda take ganin shine ya dace ta fad'a

"Allah kuwa idan kana so zan fad'awa Yah Sadeeq ya dinga kowa maka karatu.." seya juyo gaba d'ayan sa yana kallan ta lokaci d'aya murmushi na su6ucewa akan fuskar sa yace

"Da gaske?" karo na farko kenan da yayi magana, seta jinjina kae kawae tana d'an murmushi... 

Ku sani wannan book d'in ina yin sa ne based on experience, zan iya cewa wani abun ma true ne wlh nake had'a muku dashi duk dan labarin ya k'ara armashi kuma ku fahimci sak'on da nake son isarwa, Allah yasa mu dace..

*ZARAH BINT YUSUF (Mhiz Innocent)*✍️

___"Ke Ayrah!!" Yah Sadeeq ya fad'a yana k'arasowa wajen, dukkan su suka d'aga kae suka kalli inda yake, bata motsa daga inda take ba sedae ta cigaba da kallan sa har ya k'araso wajen, ya kalli inda yaron nan ke tsaye na tsawon sakanni sannan ya maeda kan Ayrah, kama hannun ta yayi ba tare da yace komae ba suka bar wajen, yayin da shi kuma ya bisu da ido har suka bar wajen, seda suka isa bakin ajin su sannan ya tsaya ya kalle ta fuskar sa a had'e yace

"Meya kae ki can?" rau rau tayi da idanun ta, tana ta6e d'an k'aramin bakin ta kamar zata yi kuka

"Ba nace miki ba'a wasa da maza ba?" jinjina kae kawae tayi, yace

"Bari na sake ganin ki da wani!" ya fad'a yana sake had'e rae dan ta fahimci da gasken yake

"Ya hak'uri Yah Sadeeq.." ta fad'a tana share k'wallar idanun ta, seya d'an yi murmushi kana yace

"Yawwah..toh maza ki koma aji.." daga haka ta shige class d'in su shima ya tafi nasu ajin.

.. Washe gari ma haka ta sake ganin yaron nan yana lek'e ta window, koda aka fita break seta ajjiye basket d'in ta a cikin ajin sannan ta fita zuwa inda ta ganshi a bayan ajin nasu yau sa6anin da da yake zama a gaban ajin nasu, yana zaune yau ma kamar jiyan yana karanta wata takadda dake hannun sa, seta k'arasa ta zauna tace

"Wae kae ba'a saka a makaranta ba?" tayi maganar cike da sakarci, da sauri ya juyo yana kallan ta dan besan da zuwan ta wajen ba maganar ta kawae yaji, ganin ta ya sanya shi sakin ajiyar zuciya sannan ya jinjina kae

"Kawo na koya maka toh" ta fad'a tana kallan sa, seya lumshe manyan idanun sa sannan ya mik'a mata takaddar hannun nasa, ta kalla abinda ke cikin takaddar, abinda aka koya musu yau ne seta dinga fad'a masa yadda ta fahimci aekin, shi kuma yana biye mata yana jin abinda take koya masan, kasancewar k'wak'walwar tasu ba d'aya bace kuma karatun su Ayrahn na yara ne yasa cikin k'ank'anin lokaci tana masa yake ganewa, tunda ta fara bece komae ba yayi shiru yana saurarar ta yana kallan ta yadda take maganar duk da ba wani iya magana tayi ba amma yana ganewa, wani abun ne dae sedae idan ta fad'a ya gyara da kanshi, idan ya fahimci bata san yadda zata fad'a ya gane ba, tana ji an kad'a k'ararrawa alamar an koma break seta yarda takaddar hannun ta ta mik'e tana waro idanun ta

"Na tafi.." ta fad'a tana shirin wucewa yace

"Nagode..ya sunan ki?" seta juyo ta zuba masa manyan idanun ta sannan tace bayan tayi murmushi 

"Ayrah.." ta fad'a tana juyawa, kamar wadda ta tuno wani abun seta juyo da sauri tace

"Kae fa?" murmushi ne ya su6uce a kyakykyawar fuskar sa sannan yace

"Suraj..." 

"Suraj!!" ta maemaeta sunan a la66an ta sannan ta wuce ba tare da ta sake cewa komae ba ta koma ajin su. 

... Abba na sauke su a inda ya saba sauke su se suka tafi gida, kamar kullum da sallama suka shiga gidan nasu, Umma na zaune kan dadduma da alama sallah ta idar, tayi musu sannu da zuwa tana rik'e Ayrah data rungume ta

"Tashi ki kae basket d'in kitchen.." Umma ta fad'a tana kallan Ayrah

"Umma akwae abinci a ciki fa" da mamaki Umma ta kalle ta kana tace

"Baki cinye ba?" girgiza kae Ayrah tayi tace

"A'ah banci ba fa" mik'ewa Umma tayi rik'e da Ayrahn a hannun ta tace bayan ta zauna

"Baki da lafiya ne ko a k'oshe kike?" 

"Ehh" Ayrahn ta fad'a tana cire hannun ta daga cikin na Umma ta wuce d'aki, Umma ta bita da kallo tana girgiza kae sannan ta dawo dashi ga Sadeeq dake tsaye tace

"Meya hana ta cin abincin?" girgiza kae Yah Sadeeq yayi sannan yace

"Wallahi Umma bansani ba, kuma amma banga alamar rashin lafiya a tattare da ita ba ballantana ace koh?" 

"Ehh hakane, may be ko yau a k'oshe take, ko kuma kana so ka koya mata halin ka" Umma ta fad'a tana kallan sa, murmushi Sadeeq yayi yana wucewa d'aki.. 

... Suna zaune a parlourn suna cin abinci, ita a d'an k'aramin plate d'in data saba cin abinci a ciki wanda indae ba'a ciki aka zuba mata ba bata ta6a cin abincin, yayin da Yah Sadeeq ke zaune kan kujera shi kuma yana rubutu a littafi, ita kuma Umma tana zaune kusa da Ayrahn itama tana cin nata abincin a plate, kallo suke a er madaedaeciyar Tvn su, tashar MBC bollywood suke kalla inda suke nuna film d'in Mujhse Dosti Karoge, sosae Ayrah ke kallan duk da ba wani fahimta take ba, daga film d'in hausan har na Indian kawae tana zama ne idanun ta duka akan Tvn amma in za'a tsare ta a tambaye ta ba ganewa take ba

"Raj.." taji an fad'a a cikin film d'in, seta sake kallan cikin Tvn sosae, shiru tayi tana tuna sunan wannan d'in nan daya fad'a mata

"Suraj.. Raj.." ta fad'a a fili tana saka hannun ta a kumatun ta kamar me tunani

"Ayrah.." Umma ta fad'a tana kallan ta, seta kalli Umman kafin Umman ta sake cewa komae tace

"Umma irin sunan wani d'an ajin mu.." 

"Wanne?" Umma ta fad'a tana kallan ta

"Raj.." 

"Anya kuwa?" Umma ta fad'a tana kallan ta, jinjina kae tayi kana tace

"Allah kuwa Umma, shima sunan sa Raj" 

"Toh yayi, k'arasa cin abincin ki" babu musu ta cigaba da cin abincin ta tana yi tana kallan Tvn. 

... "Monitor jeka taho min da yaron can.." Uncle Abdoul ya fad'a yana kallan Monitorn ajin su Ayrah, tashi yayi ya fita daga ajin, ya zagaya inda Uncle d'in yake nuna masa, yana zaune gaba d'aya ya gama muzanta haka kuma ya tsorata, yana ganin shikenan daga yau korar sa za'ayi a hana shi shigowa makarantar gaba d'aya, be ta6a tunanin za'a iya ganin sa ba dan yadda yake takatsantsan akan kar wanda ya ganshi, se gashi yau malami da kansa ya ganshi, ya d'an runtse idanu kad'an yana jin kwata kwata babu dad'i 

"Wae kazo inji Uncle" maganar data sanya shi saurin bud'e idanun sa kenan yana kallan yaron da yazo kiran sa, k'irjin sa na bugawa haka ya mik'e yana jin kamar ya gudu amma beyi hakan ba yabi bayan sa har zuwa cikin ajin, a k'ofar ajin ya tsaya ya kasa yin gaba ko baya har zuwa sanda monitorn ya wuce wajen zaman sa ya zauna

"K'araso ciki" Uncle d'in ya fad'a yana kallan Suraj, ya kasa d'aga ido gaba d'aya ya kalli cikin ajin dan yasan idanun kowa na kansa ne

"Me yake kawo ka nan?" Uncle Abdoul ya tambaya, kasa cewa komae yayi dan baya jin ze iya fad'in wani abun

"Wani abun kake siyarwa?" k'arya bata daga cikin halayen sa amma yau yana ganin gwara yayi tan, dan haka kawae ya jinjina kae

"Toh kada ka sake zuwa nan wajen siyar da abu saboda kana d'aukewa wasu hankali, ka tafi can harabar makaranta ka dinga siyarwa.. Ina kayan siyarwar taka?" 

"Toh.. Suna waje.." ya fad'a a hankali

"Tashi kaje toh.." Uncle ya fad'a, da sauri ya mik'e cike da sassarfa ya fice daga ajin, binsa tayi da kallo dan tunda ya shigo take kallan sa har zuwa sanda ya fita d'in.. Ana fita break kuwa ta zagaya inda ya saba zama, yana zaune se dae sa6anin yadda take ganin sa da takadda a hannun sa yanzu ya d'ora kansa akan cinyar sa ne, ta k'arasa ta zauna sannan tace a hankali 

"Raj.." maganar da yaji ya sanya shi d'aga idanun sa ya kalle ta, seya maeda kansa kawae yayi shiru

"Toh na dena kula ka" ta fad'a tana tura d'an k'aramin bakin ta gaba kuma tana shirin mik'ewa, da sauri ya juyo yana kallan ta se tace

"Toh me aka maka?" ta fad'a har ranta tana jin ba dad'i na yanayin data ganshi, seya sake d'agowa ya kalli idanun ta da suka yi rau rau kamar za tayi kuka, da sauri ya girgiza kae kafin yace a nutse

"Ance kar na sake lek'awa cikin ajin.." 

"Ya hak'uri" ta fad'a kamar me shirin yin kuka, bece komae ba illah kallan ta kawae da yake yi, ta rufe idanun ta sannan ta bud'e tace

"Kawae ka dena lek'awa zan dinga koya maka komae kaga ni babba ce" ta fad'a tana murmushi, shima murmushin yayi sannan yace

"Tohm nagode.." 

"Ae ni babba ce koh?" ta fad'a tana kallan sa, ya sake yin murmushi sannan yace

"Ehh sosae ma" 

"Yeah" ta fad'a tana dariya har da rufe fuskar ta. 

Tun daga ranar ya kasance kullum taje makaranta idan aka fita break bata cin komae sedae ta tafi wajen Raj ta zauna ta koya masa duk abinda aka koya musu, kuma In Sha Allah kullum ta koma gida se tayi wa Umma zancen Raj, babu ranar banza da za'a tashi a kwanta Umma ba taji maganar Raj a bakin Ayrah ba. Yau ma kamar kullum yana zaune yana jiran ta dan yanzu yama dena lek'e ya hak'ura gaba d'aya, yafi ganewa idan tazo d'in kawae ta koya masa

"Raj.." yaji ta fad'a daga inda yake zaune, se yayi murmushi ya juya yana kallan ta dan ba tun yau ba yake fad'a mata sunan sa Suraj ba Raj ba amma ita ta kasa chanjawa kullum da Raj take kiran sa, dan haka yanzun har ya hak'ura ya dena tuna mata idan ta kira shi da Raj d'in kawae amsawa yake yi, tazo ta zauna da littafin ta a hannu, d'ayan hannun nata d'auke da mangoro guda d'aya irin babban nan, ta shiga koya masa abinda aka koya musun, tana yi tana shan mangoron ta cikin nishad'i, yana lura da yadda take sha wani lokacin har da lumshe ido amma yarinta besa ko bismilllah tayi masa ba

"Kina san mangoro ne?" yayi maganar yana kallan ta, da sauri ta d'aga kae ta kalle shi sannan ta jinjina kae tana murmushi, shima murmushin yayi sannan yace 

"Zan dinga tsinko miki a wata bishiya" 

"Don Allah?" ta fad'a tana kallan sa

"Ehh" yace, sannan suka cigaba da karatun su.. 

... "Wae Ayrah me yake damun ki ne? Kullum kika fita da abinci sedae ki dawo dashi babu abinda aka ta6a a cikin sa?" Umma ta fad'a tana tsare Ayrah da idanun ta, ba tace komae ba se tura bakin ta da tayi hawaye na taruwa a manyan k'wayar idanun ta

"Umma shi fa baya zuwa makaranta, shine nake koya masa" tayi maganar tana kallan Umma

"Waye?" Umma ta fad'a da mamaki

"Raj!" Ayrah ta fad'a kae tsaye

"Oh god" Umma tace tana dafe goshin ta, wae wanene Raj d'in nan ne? Kullum garin Allah se Ayrahn tayi zancen sa

"Kikace d'an ajin ku ne kuma?" girgiza kae Ayrah tayi sannan tace

"Allah kuwa Umma da gaske nake" murmushi Umma tayi kad'an sannan tace

"Toh me yake kawo shi makarantar?" Shiru tayi da alama bata fahimci tambayar Umman ba, sema cewa da tayi

"Umma shi nake koyawa karatu fa in an fita break" da mamaki Umma ke kallan Ayrahn, tace har lokacin tana kallan ta

"Yaro ne?" girgiza kae tayi tana ta6e baki kana tace

"A'ah babba ne." ta fad'a tana kae hannun ta sama kamar me auna tsayin wani 

"Babba kamar wa?" Umma ta fad'a 

"Kamar Yah Sadeeq" d'an sauke ajiyar zuciya Umma tayi dae_dae lokacin da Abba yayi sallama cikin d'akin, da gudu Ayrah ta tafi ta rungume Abban tana fad'in 

"Abba sannu da zuwa" hannu ya saka ya d'aga ta sama sannan yace

"Yawwah an baby" ya fad'a yana sauke ta sannan yaja hannun ta zuwa cikin d'akin suka zauna

"Sannu da zuwa Abban su" Umma ta fad'a tana kallan Abba, kallan ta Abba yayi yana karantar yanayin ta cikin kulawa yace

"Wani abu ya faru ne?" girgiza kae tayi sannan tace 

"A'ah kawae dae Ayrah ce.." 

"Me Ayrahn tayi?" Abba ya fad'a yana gyara zaman sa, ajiyar zuciya Umma ta sauke tana bin Ayrah da kallo wadda tayi cikin d'aki da gudu

"Kamar kasan sunan Raj a bakin Ayrah koh?" d'an shiru Abba yayi sannan yace

"Ehh k'warae, kamar d'an ajin su koh?" girgiza kae Umma tayi sannan tace

"Bana tunanin d'an ajin su ne, a yadda take bani labari kuma na fahimta, kamar ba'a makarantar yake ba, ina nufin baya zuwa makaranta, kuma yana son karatu shiyasa yake zuwa yana lek'e a ajin su.." 

"Lek'e kuma?" 

"Wallahi kuwa Abban su, nima abin ya bani mamaki" 

"Ikon Allah.." Abba ya fad'a yana jinjina kae

"Shikenan In Sha Allah zan binciki al'amarin, idan da akwae halin taemakawa sena taemaka masa" murmushi Umma tayi kana tace

"Allah ya saka da alkhaeri Abban su, ya k'ara bud'i.." ire iren halayen Abban dake sake birgeta kenan, duk da shima ba wani k'arfin hali yake dashi ba amma yana iya k'ok'arin sa wajen ganin ya taemakawa wanda ke k'asan sa kuma mabuk'aci, shima murmushin Abba yayi sannan yace

"Albishirin ki.." 

"Goro.." Umma ta fad'a tana gyara zama

"Alhaji mato ya yadda ze bani hayar shagon nan, idan yaso a hankali sena dinga biyan sa.." 

"Kae Masha Allah, Alhamdulillah Allah mun gode maka" Umma ta fad'a fuskar ta d'auke da mad'aukakin murmushi

"Toh amma ina tunanin Sadeeq yayi k'ank'anta da wanda ze dinga taemaka min, koma ba haka ba inaso dukkan su su samu karatu me zurfi.." Abba ya fad'a yana zurfafa tunani cikin k'wak'walwar sa, murmushi Umma tayi sannan tace

"Ae Abban su wannan me sauk'i ne In Allah ya yadda, tunda aka samu wannan" 

"Hakane kuma.." Abba ya fad'a yana kallan Yah Sadeeq daya fito daga cikin d'aki sanye cikin Uniform d'in Islamiyya, ya k'araso ya zauna yana kallan Abban yace

"Abba sannu da zuwa" 

"Yawwah Sadeeq..za'a tafi makarantar ne?" 

"Ehh Abba" 

"Toh Allah ya kiyaye" Abba ya fad'a, Sadeeq ya amsa da 

"Ameen, Umma na tafi.." ya kae k'arshen maganar yana kallan Umma, itama addu'ar ta masa sannan ya fara k'ok'arin fita, yana dab da fita d'in Abba yace

"Afff, Sadeeq..!" juyowa yayi yana amsa kiran Abban sannan ya dawo, Abba yace

"Gobe idan kaje makaranta akwae wani yaro... Kikace sunan sa?" ya k'arasa maganar yana kallan Umma

"Raj.. Haka dae tace min sunan sa" 

"Ikon Allah.." Abba ya fad'a yana maeda duban sa kan Yah Sadeeq yace

"Kaji sunan sa Raj, anan makarantar ku yake, ita Ayrah ta sanshi, seta nuna maka shi kazo min dashi idan an tashi" 

"Toh Abba.." Yah Sadeeq ya fad'a yana ficewa daga d'akin, a ransa yana tuna sunan, kusan kullum se Ayrah tayi maganar me sunan amma be ta6a bawa zancen muhimmaci ba se kuma gashi Abba da kansa yace a kira masa shi... 

*Zarah Bint Yusuf (Mhiz Innocent)*✍️

https://chat.whatsapp.com/DH0EIIWNPnSICxsGgh2DSd

*♡☆ZAZZAFAR KAUNA☆♡*

*FREE BOOK*

*CHAPTER ONE*

Page_004_005

____Tun kafin ta k'arasa ta hango shi zaune yana kallan inda ta saba 6illowa ta wajen sassanyan murmurshi kwance akan fuskar sa, itama murmurshin ta maeda masa sannan ta k'araso ta zauna, ya sake yin wani murmurshin sannan yace yana mik'a mata wata leda

"Gashi.." d'an bud'e manyan idanun ta tayi kamar wata babba sannan ta kar6a, tun kafin ta bud'e tasan menene dan haka ta rik'o hannun sa ta rungume tana jin dad'i tace

"Wae siyowa kayi?" girgiza kae kawae yayi yana ta6e baki, bata kuma bi takan zancen ba suka cigaba da abinda ya kawo su wajen, suna yi tana shan mangoron ta, shi kuma yana kallan ta hakan na masa dad'i ko ba komae shima yau yayi mata wani abun da taji dad'i..

Seda aka tashi daga school d'in sannan Yah Sadeeq ya kama hannun Ayrah dake jiran sa a k'ofar ajin su

"Muje ki kae ni wajen Raj" ya fad'a har lokacin suna tafiya, babu musu ta gyad'a kae tana cigaba da wasan ta hannun ta cikin nasa a haka har suka k'arasa inda tasan zasu same shi, cikin sa'a kuwa se suka tadda shi a tsaye da alama shima ya gama abinda zeyi zeyi gaba ne, juyawar da zeyi se suka had'a ido da Yah Sadeeq, sosae k'irjin sa ya buga sanda yagan su suna cigaba da tahowa inda yake, kawae se ya tsaya ya kasa gaba ya kasa baya, sam idanun sa be sauka akan Ayrah da keta yi masa murmurshi ba, a hankali ya lumshe manyan idanun sa dae_dae lokacin da suka ida isowa dab dashi, Yah Sadeeq yace yana kallan sa

"Sannu.." d'aga ido yayi ya kalle shi se dae ya gaza cewa komae dan be san da wanne shi kuma yazo ba, se dae ga mamakin sa se yaji yace

"Abban mu na son ganin ka idan babu damuwa" idan babu damuwar daya ambata shi ya sanya ya d'an ji sanyi dan da farko har ya fara tunanin ko za'a raba shi ne da Ayrah, amma abinda be gane ba shine meye had'in sa da Abban nasu? Ko dae abinda zuciyar tasa ke harsashe ne kawae dae yayi amfani da kalmomi biyun nan dan kada ya saka masa shakku akan maganar? 

"Zamu iya tafiya?" ya tsinto maganar Yah Sadeeq d'in 

"Toh" ya furta cikin rashin sanin mafita

"Yau a gidan mu zaka kwana Raj?" Ayrah ta fad'a tana cigaba da tsalle tsallen ta, suna gaba yayin da Raj ke bayan su har suka k'arasa bakin Gate d'in ya cigaba da binsu zuwa wani waje ke6antacce kuma rufaffe wanda anan ne suka saba zama su jira Abban, Yah Sadeeq ya nemi waje ya zauna yayin da shi kuma ya tsaya a gefe tunani fall cikin ransa, Yah Sadeeq na zama Ayrah ta zame hannun ta zuwa wajen Raj ta fara masa surutu yayin da yau gaba d'aya yake jin sa a takure musamman da yake kusa da wata bak'uwar fuska, dan haka amsar sa ta zama bata wuce murmurshi da gyad'a kae, shi kam Yah Sadeeq bin su kawae yake da kallo yana mamakin yadda Ayrahn ta saba da shi cikin k'ank'anin lokaci, basu dad'e da zama ba Abba ya iso, ita ta fara yin gaba da gudu sanda ta hango Abban, Yah Sadeeq yabi bayan ta, seda ya kusa isa inda motar Abban take sannan ya tuna da Raj, ya juyo ya kalle shi yace

"Ka taho ga Abban namu nan yazo" binsa yayi a baya suka k'arasa har inda Abban yake, Yah Sadeeq ya bud'e front seat ya shiga yayin da Ayrah ta shiga baya, Abba yabi Raj da kallo dake tsaye a waje kafin ya maeda duban sa ga Yah Sadeeq yace

"Shine wannan?" jinjina kae yayi kafin yace

"Ehh Abba" 

"Koma baya shi kuma ya shigo nan" Abba ya fad'a yana sake Kallan Raj, fitar yayi ya kalli Raj da Ayrah ke kalla tana fad'in 

"Ka taho mu tafi" ya kalle ta yayi murmurshi sannan ya maeda duban sa kan Yah Sadeeq daya fito daga motar

"Ka shiga Abban na ciki" 

"Tohm" ya amsa da hakan yana k'arasawa ya shiga gaban dake a bud'e ya zauna 

"Barka da wannan lokaci" ya fad'a kansa a k'asa, cigaba da kallan kyakykyawan yaron Abba yayi wanda yake sa'an d'an sa Sadeeq, tun kafin ya kaega cewa yaron komae yaji wata nutsuwa tattare dashi amma duk seya watsar yace

"Barka dae..yaya sunan ka?" Abba ya fad'a yana gyara zaman sa a inda yake zaune, har lokacin be d'ago ba ya furta

"Suraj.." 

"Kaee Raj dae.." Ayrah dake baya ta fad'a tana waro idanun ta, dukkan su murmurshi suka yi kafin Abba ya sake cewa

"Mahaefin ka fa?" 

"Kabeeru" jinjina kae Abba yayi sannan yace

"Baka zuwa makaranta ne?" se a lokacin ya d'ago kae ya kalli Abban sannan ya maeda kan nasa k'asa yace

"Ehh" d'an shiru Abba yayi yana tunanin tambayar da zata fito daga bakin sa haka dae ya cije yace

"Suraj meyasa baka zuwa makaranta?" 

"Abba Raj ne fa" Ayrah ta sake fad'a, girgiza kae Abba yayi da d'an murmurshi akan fuskar sa kafin yace

"Toh shikenan Raj" Yah Sadeeq dake gefen ta shima murmurshin yayi yana girgiza kae

"Abbu bashi da kud'in saka ni.." 

"Shikenan kawae, idan nace zan saka ka zaka ji dad'i?" da sauri ya d'ago kae ya sake kallan Abban, ya lumshe idanun sa yana jin dad'i har besan sanda ya jinjina kae ba murmurshi na wanzuwa a kyakykyawar fuskar sa ba, Abba ma yayi murmurshi yace

"Ka fad'a wa Abban naka idan yana da lokaci ya same ni a gida akwae maganar da zamu yi.." amsawa yayi da 

"Toh angode, Allah ya saka da alkhaeri" 

"Ameen" Abba ya fad'a yana sake yabawa da hankalin yaron, be bar cikin motar ba seda Abban ya bashi number sa yace ya kaewa Abban nasa ya kira shi.. 

(_A gurguje zanyi wajen nan pls, saboda idan nace zan ja nan d'in da nisa gaskiya zamu dad'e ne bamu matsa gaba ba, so shys nayi deciding kawae nayi briefing wajen amma yadda zaku fahimta_) 

... Sanda Raj ya jewa da Iyayen sa maganar Abban sosae suka yi mamaki, dan da farko ma daya fad'awa Ummeen sa cewar mutumin yace ze sanya shi a makaranta bata yarda ba k'aryatawa tayi kuma ta rufe shi da fad'a dan lokacin ma tun safe babu abinda suka ci kuma har zuwa lokacin Abbun nasa be dawo ba, dama shine me fafutuka ya fita yayi er buga buga ya samo musu abinda zasu ci amma takamaemae bashi da tsayayyiyar sana'a, shiyasa idan ya fita ma ya samo wani abun gaba d'aya suna amfani dashi ne wajen samun abinda zasu ci

"Toh hayaniyar me nake ji kuma da rana tsakar nan" maganar da taji daga tsakar gidan ne ya sanya ta dakatawa daga fad'an da take wa Raj, Malam Kabeeru ya k'araso hannun sa d'auke da wata leda, seta k'arasa ta kar6a tana fad'in

"Sannu da zuwa Abbu" 

"Yawwah sannun ka dae" ya fad'a yana kallan Raj dake fad'in 

"Abbu sannu da zuwa" amsa sannu da zuwan yayi kafin yaja kujera er tsuguno ya zauna a tsakar gidan yana sauke numfashi

"Meya faru ne kike ta fad'a tun daga soro nake jiyo muryar ki?" 

"Gashi nan yaron nan yazo min da wani zance wae wani mutumi yace ze sanya shi makaranta wae kuma ya bashi number sa ka ganta ma yace wae kaema kaje yana neman ka" ta fad'a tana mik'a masa wata takadda dake d'auke da number Abban, kallan su su duka Abbu yayi cikin mamaki, se kuma ya tsaeda idanun sa akan Raj yace

"A'ina ya san ka?" d'an shiru kad'an yayi sannan yace bayan ya d'auke kae

"A makarantar da nake zuwa" jinjina kae Abbu yayi yana mamakin yadda d'an nasa kullum burin sa shine yayi karatu amma shi kam ya rasa yadda zeyi ya cika masa wannan burin nasa, shi kansa sa yana sa kud'i zeyi k'ok'ari wajen cikawa d'an nasa buri ne ta hanyar kae shi wata k'asar ma ba Nigeria ba yayi karatu

"Kuma ka tabbatar da gaske kake?" Abbu yayi k'arfin halin fad'in hakan duk da shi shaida ne akan d'an nasa duk da k'arancin shekaru irin nasa amma da wuya yayi k'arya a cikin lamarin sa

"Ehh Abba Allah kuwa da gaske nake" 

"Ikon Allah" Abbu ya fad'a yana jinjina kae, Ummee tace

"Toh zaka je d'in?" kallan ta Abbu yayi kana yace 

"Me ze hana, kika sani ko alkhaeri ke kiran mu?" 

"Toh Allah yasa, bari na tashi na d'ora mana shinkafar can mu samu mu ci" Ummee ta fad'a tana mik'ewa. 

     Washe gari da wuri Abbu ya shirya tare shi da Raj, ya kira Abba da er k'aramar wayar sa yayi masa kwatancen gidan nasa sannan suka tafi gidan, daga gidan nasu akwae d'an nisa sosae dan haka suka d'an rage tafiyar a k'asa kafin suka tari adaedaeta ta k'arasa dasu da ragowar chanjin daya ragewa Abbu, a k'ofar gidan suka tsaya Abbu yayi wa Abba flashing a wayar sa saboda kud'in wayar sa daya k'are, ganin kiran nasa ya sanya Abba kawae ya fito dan ya fahimci yazo ne, suka gaesa cikin mutuntawa sannan kowannen su ya gabatar da kansa ga d'an uwan sa, tun a lokacin Abba yaji Abbun ya kwanta masa dan kana ganin sa kaga mutumin kirki gashi ko had'a idanu da Abban ya kasa yi, magana ta k'arshe data wakana a tsakanin su shine Abba yace bayan yaji yadda rayuwar su ke kasancewa, se yayi buga buga yake samu suci abinci, wani lokacin idan be samu komae ba haka zasu wuni da yunwa, shi gashi ba karatu yayi ba dududu iya secondary school ya tsaya, sana'a kuma ta k'i shi, shiyasa ma har lokaci be saka Raj a makaranta ba, saboda komae suka samu cikin su ne, kuma gashi Raj d'in ya tashi da k'aunar makaranta a ransa shi kuma be san yadda zeyi ya saka shi ba, dan idan yace ze saka shin zasu matuk'ar takura ne

"Allah sarki, kar ka damu In Sha Allah kamar an saka Suraj a makaranta ne an gama, maganar sana'a kuma dama inaso na bud'e wani shago ne a cikin satin nan, toh idan zaka iya seka dinga zuwa muna zama tare ina sallamar ka" daga inda Abbu ke zaune kan wata kujera ya zamo kamar ze tsugunna yace muryar sa na rawa

"Nagode sosae Alhaji, Allah ya saka da alkhaeri, ya biya buk'ata, yasa ka gama da duniya lafiya, nagode nagode sosae Alhaji" 

"Ya isa haka, babu komae Allah ya taemake mu.." Abba ya fad'a yana rik'o Abban, seya mik'e ya koma ya zauna dae_dae lokacin da Abba ke fad'in

"In Sha Allah zuwa gobe se kazo mu fara shirye shirye.." 

"Toh Alhaji babu damuwa" ya fad'a yana cigaba da kwararowa Abban addu'a cikin matuk'ar farin ciki da jin dad'i. Sanda ya koma gida ya fad'awa matar sa zancen tayi matuk'ar farin ciki, haka suka had'u suka dinga yiwa Abba addu'o'i kala kala. Shima Abban daya jewa Umma da maganar taji dad'i sosae ta kuma yi addu'ar Allah ya taemaka. Washe gari kuwa kamar yadda Abban ya fad'awa Abbu se gashi da wurwuri a gidan, daga nan babu 6ata lokaci suka tafi kasuwar zuwa shagon da aka bawa Abba hayar sa, dama ba tun yanzu yake da burin bud'e shago ba amma be bawa abin muhimmaci ba seda wannan abin ya faru dan haka kayan da yake d'an siya yana ajjewa su yayi amfani dasu ya zuba a cikin shagon, sannan yayi amfani da ragowar kud'in da yake dashi ya k'aro wasu kayan ya zuba zuwa lokacin da Allah ze hore ya zuba wasu masu yawa, duk da shagon yafi k'arfin kayan daya zuba a ciki amma haka yake jin sa cikin farin ciki mara misaltuwa, haka suka isa shagon Abba ya bud'e bayan sunyi addu'o'i sosae, tare suka zauna cikin shagon shi da Abbu, Abbu ke kula da harkokin kayan siyarwar yayin da Abba ke kula da harkar kud'i, cikin ikon Allah a ranar kawae sunyi ciniki sosae musamman daya kasance ranar farko ce se Abba yayi discount akan duk wani abu da mutum ze siya, hakan yasa mutane da dama suka dinga zuwa suna siyar kayayyakin, basu suka tashi ba se dab da maghrib sannan suka tashi, Abba ya d'auki kud'i masu d'an dama a cikin cinikin da suka yi ya bawa Abbu, Abbu yayi ta godiya ya tafi gida cikin farin ciki, yau beyi wahala ya nemo kud'in da zasu samu suci abinci ba yana zaune kawae cikin shago babu rana kuma gashi an bashi abinda ko buga bugar yayi baze samu ba, hakan yasa farin cikin nasa ya sake ri6anyuwa. 

Tun daga wannan ranar ya kasance kullum Abba da Abbu zasu fita kasuwa da safe basa tashi se dab da maghrib, sosae Abba ya sanya idanu akan Abbu da al'amarin sa, cikin k'ank'anin lokaci Abba ya fahimci Abbu mutum ne me rik'on amana da kirki, babu 6ata lokaci ya shiga gwada shi lokacin da harkar ta bud'e dan yana so ne ya d'an dinga sakar masa abubuwa ba tare da wani tunani ba, sau da dama yasha gwada shi seya same shi da rik'on amana lamarin sa babu ha'inci a ciki, cikin ikon Allah da yaddar Allah sana'ar tasa ta samu kar6uwa a wajen mutane, sosae ake zuwa a siyi kayan da yake siyarwa saboda haka a hankali ya d'an fara sakarwa da Abba wasu abubuwa da dama saboda shima ya d'an samu sassauci. A 6angare guda kuwa ya sanya Raj a makarantar su Ayrah, an saka shi a Junior class saboda yanayin shekarun sa, ba laefi sun d'an fara sabo shi da Yah Sadeeq amma ba wani sosae ba, yayin da a tsakanin sa da Ayrah kuwa kullum wata sabuwar shak'uwa ke k'ara ninkuwa a tare dasu kamar wad'anda suka yi shekara da shekaru a tare, kamar kuma wad'anda suka fito ciki d'aya haka suke al'amuran su, kowanne najin d'an uwan sa a cikin ransa, a tsakanin su babu wanda ke son ganin d'aya yana cikin 6acin rae, sau da dama Umma kanyi mamaki na shak'uwar ta su amma idan ta tuna komae daga Allah ne seta dena mamakin, daga k'arshe ma gaba d'aya Raj ya dawo gidan su Ayrah da zama, idan Abba ya d'auko su daga makaranta seya wuce dasu dukkan su har Raj d'in gida, su tafi Islamiyya sannan idan suka dawo suci abinci kana Raj ya tafi gida, wata ran da k'yar yake tafiya d'in idan Ayrah ta saka rigimar seta bishi, da k'yar take hak'ura idan Umman dashi kansa Raj d'in suka rarrashe ta kana take hak'ura amma fa ta dinga nunk'ufurci kenan kamar wata babba, tayi ta bin kujera tana kwanciya kamar zata yi kuka, idan kuwa da rana ne ko a makaranta in dae basa cikin aji toh zaka same su ne kullum tare da juna, wata iriyar shak'uwa suka yi mara misaltuwa ko iyayen Raj d'in ma abin har mamaki yake basu, sunan Raj kuwa seda Ayrah ta lak'abawa kowa, daga zarar kace masa Suraj za tace ba Suraj ba Raj, kuma in zaka kwana kana fad'ar Suraj itama zata kwana tana gyara maka, dan haka yanzu en gidan su ma kwata kwata Raj d'in suke ce masa, Iyayen sa ne dae suke k'ok'arin ce masa Raj d'in ko dan Ayrahn musamman idan a gaban tane, shi kansa yanzun yafi jin dad'in Raj d'in kuma babban dalili daya kasance Ayrah ce ta saka masa sunan. 

A cikin shekarar da taemakon Allah komae ya cigaba da bud'ewa Abba, seya kasance ma yanzun ya zuba atamfofi ne kala kala kuma masu yawa, sosae Abbu ke taemaka masa ta hanyoyi da dama, dan yanzun ya gama sakar masa komae, ko menene in dae shi da kansa ze iya yi toh fa ze iya d'ora Abbu akae saboda yadda yayi na'am dashi, haka suka cigaba da tafiyar da shagon su 2, sosae abubuwa da dama na Abban suka chanja ciki kuwa hadda cimar gidan sa da suturun da shi kansa da iyalan sa kan saka da kuma sauran abubuwa makaman tan wannan, shi kansa Abbu ba'a barshi a baya ba dan kuwa yanzun rayuwa suke cikin kwanciyar hankali babu yunwa babu komae, dan a lokacin ma seda ya nemi Abba ya sakar masa harkar makarantar Raj amma Abba yace a'ah tunda ya fara shi ze k'arasa In Sha Allah, beyi musu ba se k'ara godiya da yayi, godiyar da kusan kullum se yayi ta baya gajiya da ita. 

_*MAFARI*_

... Da sallama Abba ya shigo gidan kamar koda yaushe hannun sa d'auke da ledar daya saba shigo da ita kusan kullum wanda hakan ma ya riga ya zame masa jiki, in dae ze dawo gidan toh In Sha Allah ze siyo wani abun ya tahowa da iyalin nasa shi, da gudu ta sauko daga kan kujerar ta k'arasa ta rungume Abban tana fad'in

"Abba Sannu da zuwa" 

"Yawwah an baby.." 

"Abba meka siyo min?" ta fad'a tana murmurshi, shima murmurshin yayi sannan yace

"Kar6i maza ki kaewa Umman ku, ina take?" seda ta sanya hannu ta kar6a sannan tace

"Tana kitchen" daga haka tayi hanyar kitchen d'in tana kiran sunan Umma, Raj dake zaune kan kujera ya sakko a hankali ya furta

"Abba sannu da zuwa" 

"Yawwah sannun kadae" Abban ya fad'a yana wucewa d'akin sa... Seda ya samu yaci abinci a cikin parlourn sannan Umma ta gabatar masa da ruwa ya sha kana yace

"Dama akwae maganar dana ke so muyi" gyara zama Umma tayi kana ta kalli Ayrah dake shirin fita daga d'akin saboda Raj daya shigo yanzun kuma ya fita

"Ina kuma zaki je?" Umman ta fad'a, turo d'an k'aramin bakin ta tayi sannan tace

"Umma Raj zan bi" 

"Ina ze je?" 

"Wajen Yah Sadeeq.." ta fad'a tana kallan Umman, Abba ne yanzu kuma yace

"Toh shikenan, amma banda shiga ball ta maza ce" jinjina kae tayi tana murmurshi ta fice daga d'akin, Umma ta juyo da kanta wajen Abba tace

"Abban su ina jin ka" seda Abban ya sauke ajiyar zuciya sannan yace

"Wato Alhaji Mato ne yazo min da wata shawara..toh yanzu dae so nake nayi shawarar dake inji me kikace, wato ba wani abu bane ya bani shawara ne wadda In Sha Allah akwae cigaba a cikin ta, cemin yayi meze hana tunda Allah yasa min albarka a wannan harkar na koma cikin kano ko da zama ko da sana'a, kin san kano cibiyar kasuwanci ce.." d'an shiru Umma tayi tana nazarin maganar Abban se kuma can tace

"Hakan ma yayi Abban su, me son cigaban ka ae me k'aunar ka ne, ni ina ganin kawae ka amince da shawarar tasa.."

"Toh shikenan amma batun zama fa? Acan d'in zamu zauna ko kuma dae in fara maganar ni kad'ae na tafi can sena dinga zuwa?" Abba ya fad'a yana Kallan Umma, murmurshi Umma tayi kana tace 

"Abban su ni bana tunanin wannan mafita ce, ni a gani na gwara ka tsayar da hankalin ka kan abu guda d'aya, ba kae kana can mu muna nan ba hankalin ka ze rabu gida biyu, ni a gani na kawae muma mu tafi tare da kae.." 

"Shikenan toh Allah ya taemake mu" Abba ya fad'a yana murmurshi. Be hak'ura haka ba seda ya nemi Abbu yayi shawara dashi, cikin ikon Allah kuma shima ya bashi goyon baya d'ari bisa d'ari, dan haka Abba ya sake jin nutsuwa a lamarin, saboda haka babu 6ata lokaci ya fara shirye shiryen tafiya kanon, ita kanta Umma ma ba'a barta a baya ba, shiri take yi na tafiyar ta su, dan haka babu 6ata lokaci Abban ya kusa gama komae, da yake Alhaji Mato yafi zama a kano ya saka shi ya nemar masa gida a cikin garin na Kano d'an madaedaeci haka me kyau, beyi k'asa a gwuiwa ba wajen tambayar Abbu yadda za'ayi, ze bishi can garin kanon ne ko kuwa anan ze zauna se Abban ya dinga yi masa aeke, girgiza kae yayi a lokacin da Abban ke masa maganar yace

"Ayyah Abban Sadeeq, ya za'ayi in zauna anan kae kana can wani gari? In Sha Allah zan bika can d'in idan yaso sena dinga dawowa nan d'in wajen iyali na" Take Abba yayi na'am da maganar Abbun, dan haka yace

"Toh shikenan, Allah ya taemake mu" 

"Ameen Ameen" Abbu ya fad'a.. 

      Rana ku suka cigaba da tafiya babu tsayawa, har zuwa sanda Abba ya k'arasa abinda be gama ba, yanzu haka ya siyar da kayayyakin da yake siyarwa anan d'in ya had'e kud'ad'en nasa waje guda, be sanya su a banki ba saboda matsalar da account d'in sa ya samu, hakan ne yasa ya had'a su cikin wata jaka daban wadda yake ajje muhimman takardun sa masu matuk'ar amfani, duk wani abu da yasan yana da amfani a wajen sa ya had'e su duka cikin wannan jakar sannan ya had'a ragowar kayan sa cikin wata, haka zalika Umma ma tayi sallama da mak'ota en uwa da abokan arzik'i, ranar da zasu koma zuwa garin kano tazo...

    Tun safe Umma ta gama shiryawa tsaff cikin atamfa riga da zani da hijab dogo, ta shirya Ayrah cikin doguwar rigar en kanti da baby hijab suka fito parlour, tun d'azu Ayrahn ke ta 6ata rae da alama k'iris take jira ta fashe da kuka dan haka Umman na kallan ta tak'i kula ta ballantana ma ta sakar mata kukan shagwa6ar ta ta, tana zaune kan kujerar ta kwantar da kanta akan wata leda dake d'auke da kaya, Yah Sadeeq ne ya shigo cikin d'akin idanun sa akan ta ya fara sauka, shima yana ganin ta yasan yau da rigima ta tashi 

"Auta meya faru?" ya fad'a yana kallan ta, manyan idanun ta ta d'aga ta kalle shi amma ba tace komae ba, Umma dake kallan su tace k'asa k'asa

"Ka rabu da ita don Allah, kar kasa ta mana kuka kuma" yaji abinda Umman ta fad'a dan haka kawae seya koma kusa da Ayrahn ya zauna, seta maeda kanta ta kwantar akan cinyar sa tana cigaba da kallan k'ofa.. Basufi  mintuna 2 da zama ba sega sallama daga k'ofar d'akin, Umma da Yah Sadeeq suka amsa sallamar, yana sanye cikin riga da wando na wani yadi me kyau kasancewar sa me tsafta ya sanya kayan nasa a goge suke tsaff tsaff yayi matuk'ar kyau, da gudu ta mik'e ta k'arasa bakin k'ofar da suke k'ok'arin shigowa ta rungume shi tana sakin dariya kamar ba itace yanzu zaune kamar zata yi kuka ba, shima dariyar yayi yana fad'in 

"Oyoyo Ayrah" ta sake yin dariya kana tace 

"Ina ta jiran ka, shine ba kazo ba" dukka en d'akin binsu suke da kallo, ya rik'o mata hannu zuwa cikin d'akin yace

"Gani fa nazo" 

"Zo kaji" ta fad'a tana janyo shi k'asa, seya d'an yo k'asan, ta sake jan shi ya tsuguna a k'asan sannan ta kae bakin ta kunnen sa tace k'asa k'asa

"Jiya wata tace suna da mangoro a gidan su, zaka ciro min?" bud'e idanu yayi yana sake kallan en d'akin sannan ya mik'e ya sake kama hannun ta zuwa cikin d'akin, ita kuma ta tura d'an k'aramin bakin ta gaba, seda suka k'arasa ya zauna sannan ya gaeda Umma da suke gaesawa da Ummee sannan ya kalli Ayrah dake zaune dab dashi ta rik'o hannun sa kamar wanda ze gudu yace

"Toh zan raka ki yi murmurshi" se a lokacin ta saki fuskar ta tana jin dad'i har cikin ranta. Basu dad'e da zama ba Yah Sadeeq daya fita d'azun yazo yace Umma su fito, har lokacin hannun ta na cikin na Raj sanda suka fito d'in, Ummee ta kalli Abba tace

"Toh Alhaji mun gode Allah ya saka da alkhaeri, ya tsare ya bada sa'a" 

"Ameen Ameen" Abba ya fad'a yana shirin d'aukar jakar da Yah Sadeeq ya fito da ita a hannun sa, Abbu yayi murmurshi yana kallan Abba yace

"Haba haba Alhaji ina wajen sannan zaka d'auki kaya?" shima Abban murmurshi yayi sannan yace

"A'ah toh ka bar Sadeeq ya d'auka.." 

"Babu komae muje kawae" ya fad'a yana rik'e wata akwati kuma a hannun sa, Abba be sake cewa komae ba se kallan Ayrah da yayi wadda ta kwantar da kanta a hannun Raj yace

"Toh taho koh?" mak'ale kafad'a tayi tana sake cuno baki gami da sake rik'e hannun Raj, Abba ya sauke ajiyar zuciya sannan yace cikin rarrashi bayan ya matsa dab da ita ya kamo d'ayan hannun ta

"Ki taho mu tafi kinji, zamu dawo ae" 

"A'ah" ta sake fad'a tana kuma mak'ale kafad'a, Umma dake gefe ta d'an lumshe idanun ta kad'an ta bud'e kana ta matsa kusa da Ayrahn tace

"Taho kinji, ae zaki dinga zuwa Uhmm?" girgiza kae ta shiga yi sosae k'wallar data dad'e a idanun ta ta shiga sakkowa babu k'ak'k'autawa, shi kam Raj gaba d'aya ma ya kasa kallan ta dan zuciyar sa ta riga ta dad'e da gama karyewa, Yah Sadeeq ne ya k'araso a hankali ya rik'o hannun Ayrahn dake cigaba da girgiza kae yace cikin rarrashi

"Ki taho mana kinji" ya fad'a yana janyo ta, a hankali hannun nata dake rik'e da nasa ya shiga zamowa daga sama zuwa k'asa har zuwa sanda ya zama tafin hannun su ne kawae cikin na juna, Raj ya rik'e hannun nata sosae yana kallan k'wayar idanun ta dake cigaba da zubar da hawaye, Yah Sadeeq be kalle su ba ya jata ya d'auke ta kawae a hannun sa, abinda ya sanya hannun su rabuwa dana juna kenan kuma dae_dae lokacin da Ayrah ta saki kuka me k'arfin gaske cikin kukan tana fad'in 

"Yah Sadeeq Raj, Yah Sadeeq Raj" be bi ta kanta ba se kwantar da kan nata da yayi a kan kafad'ar sa amma tak'i kwanciya ta cigaba da kukan ta kamar ranta ze fita, a haka yayi gaba. Lumshe idanun sa yayi sanda Ummeen sa ta d'ora hannun ta akan kafad'ar sa, yana jin wasu k'walla na tarar masa a cikin idanun sa, Ummee tace

"Kada kayi kuka fa" kamar ma zuga shi tayi se kuwa hawayen suka cigaba da zuba yana saka hannu yana goge su, Umma data mik'e tace

"Toh bari mu tafi" 

"Allah ya tsare Hajiya.." Inji Ummee 

"Ameen" Umma ta fad'a tana yin gaba... 

Tunda suke tafiya kukan take yi tana cigaba da ambatar sunan Raj, se rarrashin ta Yah Sadeeq keyi amma tayi kamar bata san yana yi ba, ta cigaba da rera kukan ta tana yi tana sauke ajiyar zuciya, seda suka kusa isa tasha sannan bacci yayi awon gaba da ita a kafad'ar Yah Sadeeq... Motar da zata kaesu Kano direct ita suka samu tana shirin tashi mutane 2 kawae ake jira ta tashi, ganin su Abba ya sanya su dakatawa kwandasta ya kalli Abba yana tambayar inda zeje, Abban ya fad'a masa sannan ya bud'e musu motar, Umma ce ta fara shiga sannan Yah Sadeeq daya zauna a maleji, kana Abba ya kalli wajen da yayi ragowa sannan ya kalli Abbu dake tsaye rik'e da kayan Abban yace bayan ya kalli kwandastan

"Ae mu 2 ne kuma naga saura wajen mutum 1" kwandastan ya kalli Abba kana yace

"Shawara idan zaka d'auka ku raba motar, idan yaso wasu su tafi yanzu wasu kuma idan wata za taje kanon seta d'auke su" Take Abba yayi na'am da shawarar ya kalli Abbu yace

"Ko mu barsu su tafi, mu kuma ma taho?" Abbu yace

"Alhaji kar a samu matsala tunda kaga basu ta6a zuwa kano ba se wannan karon.." 

"Hakane kuma" Abba ya fad'a yana tunanin mafita 

"Meze hana kuyi gaba ni sena taho daga baya?" Abbu ya katsewa Abban tunanin da yake, Abba ya d'aga kae ya kalle shi kana yace

"Babu matsala?" 

"A'ah babu matsala" Abbu ya fad'a yana murmurshi, mik'a hannu Abba yayi da niyyar kar6ar kayan hannun Abbu, kwandastan yace

"Yalla6ae cikin wajen nan wallahi babu wajen da zaka ajiye jakar nan, ko a jikin ka zaka rik'e zaka takura ne kuma ka takurawa mutane" Abba baya son dogon zance dan haka yace

"Bud'e min bayan motar na saka to" 

"Ae da mutane a ciki" sauke numfashi Abba yayi yana tunanin meya kamata yayi yanzun, seya tsinto muryar Abbu na fad'in 

"Toh Alhaji kona taho maka dasu?" kallan Abbun Abba yayi sannan yayi murmurshi yace

"Toh shikenan, yanzu zaka jira zuwan wata ne?" 

"Ehh In Sha Allah Alhaji, Allah ya tsare.." Abbu ya fad'a 

"Ameen Ameen, Allah ya tsare dukkan mu" 

"Alhaji lokaci fa na tafiya" kwandastan ya fad'a yana kallan Abba, kallan Abbu Abba ya sake yi sannan yayi murmurshi ya koma ya shiga cikin motar sannan kwandastan ma ya shiga, Abbu ya sake yi musu addu'a sanda drivern motar ke k'ok'arin tashin ta, be bar inda yake tsaye ba seda motar tasu ta tashi. Tafiyar awanni suka yi suka isa garin na Kano zuwa lokacin Ayrah ta tashi daga bacci ta cigaba da kukan ta, tayi kukan harta gaji ta hak'ura se ajiyar zuciya da take ta saukewa daga k'arshe wani baccin ya sake d'auke ta a jikin Yah Sadeeq dan shi kad'ae ne ze iya rik'e ta saboda yadda su Umman suke a matse a inda suke zaune, se a lokacin Abba yayi dana sanin k'in tahowa da motar sa, daya sani ya kae ta gyara saboda matsalolin da take bashi a kwanakin nan, ganin tafiyar tasu me nisa ce ya sanya be taho da ita ba ko dan gudun matsala.... Sanda suka isa Kanon kae tsaye gidan da Alhaji Maton ya nemar musu suka isa, su Umma ne suka fara shigewa cikin gidan ita da Yah Sadeeq yayin da Abba ya tsaya ya lalubo wayar sa dan tuntu6ar Abbu yaji ko shima ya taho d'in dan yana ganin kamar wannan d'in nauyin sa, yana so kuma ya sanar dashi idan be samu motar ba ya bari se gobe kada yamma tayi masa a hanya, kiran farko da yayi ta shiga ta soma ringing, se dae har kiran ya katse ba'a d'auka ba, hakan ne yasa Abban ya sake kiran layin se dae ga mamakin sa se suke fad'a masa wayar tana a kashe ne, ya riga ya yaddarwa zuciyar sa matsalar network ne tunda a yanzu yayi kira na farko ta shiga yanzu kuma a kashe dan haka ya sake trying number sedae abinda yanzu kuma take fad'a masa shine kwata kwata ma ba zata shiga ba.......

___Sosae tsoro ya kama Abba, a ransa yana fatan ba wani abin ne ya faru ba

"Lafiya kuwa Abban su?" Umma da fitowar ta kenan ta fad'a tana kallan Abban da damuwa ta gama bayyana akan fuskar sa, kallan ta yayi sannan yace

"Na kira layin Kabeeru ne da farko ta shiga yanzu kuma ta dena shiga" Abban ya fad'a 

"Ae Ina tunanin yanzu yana cikin mota ne, babu mamaki ko shiyasa kaji wayar a kashe" d'an murmushi kad'an Abba yayi sannan yace

"Babu shakka ma haka ne" itama murmushin ta maeda masa sannan tace

"Ya kamata muje ciki koh?" Babu musu yabi bayan Umman da tayi gaba zuwa cikin gidan daya kasance madaedaeci, gida ne haka me k'ofa da d'aku na 4 a cikin sa, 1 parlour wanda ya kasance shine na Umma sannan d'akin gado shi kuma shine na Abba, sannan ragowar d'aku nan da suka kasance madaedaeta su kuma Yah Sadeeq da Ayrah kowannen su ya d'auki d'aya, se kitchen da ban d'aki, babu laefi gidan yayi kyau duk da ba wani girma gare shi ba amma an masa k'yale k'yale wanda suka k'awata shi. Kae tsaye cikin d'akin Abban suka nufa wanda shima yake d'auke da d'an madaedaecin ban d'aki a cikin sa, Umma ce ta taemaka masa yayi wanka kafin ya fito su d'an zazzagaya gidan, kukan Ayrah data jiyo daga parlourn nata ne ya sanya ta fad'in

"Ya ilahy"

"Toh rigimatu ta farka kenan" Abba ya fad'a yana murmushi, mik'ewa Umma tayi ta fita daga d'akin dae_dae lokacin da Yah Sadeeq shima yake shirin shiga d'akin, ganin Umma ya sanya shi fad'in

"Alhamdulillah, Umma gwara ki rarrashi abar ki" ya fad'a yana juyawa yayin da Umma ta shige cikin d'akin, k'arasawa Umma tayi ta zauna inda Ayrah ke zaune ta kamo ta cikin jikin ta tace

"Kiyi hak'uri kiyi shiru kinji Auta"

"Umma Raj" Ayrahn ta fad'a tana kallan Umma da jajayen idanun ta, lumshe idanu Umma tayi a ranta tana cigaba da mamakin irin wannan shak'uwa tace

"Shikenan za'a kira Abban sa ya kawo miki shi kinji?" seta cigaba da kallon Umman kamar me nazari se kuma tace

"Umma ze zo?" murmurshi Umma tayi kana tace

"Ehh ze zo"

"Kuma in be zo ba na dena kula shi" ta fad'a cike da sakarci tana ta6e baki, girgiza kae Umma tayi

"Toh shikenan, kukan ya isa haka Uhmm?" ta fad'a tana kuma shafa bayan ta, cigaba tayi da sheshshek'ar ta har zuwa sanda ta gaji tayi shiru a jikin Umman... Wajen k'arfe 7pm na daren ranar Umma ta shiga d'akin Abba, seta tarar dashi zaune kan gadon, a hankali ta k'arasa ta zauna tana kallan sa tace cikin nutsuwa

"Abban su lafiya kuwa?" d'an gyara zama yayi sannan yace

"Haka nan kawae nake jin kamar ba lafiya ba, ina tunanin zan koma in bincika dan har yanzu layin sa baya shiga, kuma yaci ace yanzun dae ya iso cikin garin nan" cikin kwantar da murya kuma dan ta k'ara bawa Abban k'warin gwuiwa ya sanya ta fad'in

"In Sha Allah yana lafiya, lafiyar ce kuma ta 6oye shi.."

"Allah yasa" Abba ya fad'a.

     Tun Abba na kiran layin Abbu har ya gaji ya hak'ura ya cigaba da addu'ar Allah yasa Abbun yana lafiya, duk kuma yabi ya takurawa kansa yana ganin kamar duk abinda ya samu Abbun shine sila, haka dae Umma ta dinga bashi baki akan ya kwantar da hankalin sa amma har zuwa dare babu kiran Abbu.. Washe gari Abba ya kasa sukuni dan haka tunda yayi sallahr Asuba ya shirya cikin wani yadi me kyau ya kalli Umma dake kallan sa

"Har yanzu hankali na ya kasa kwanciya Ruk'ayya, gwara naje na duba da kae na" jinjina kae Umma tayi dan itama yanzun ta fara d'an shiga cikin tsoro gwara Abban ya duba ko lafiyar ce ta 6oye Abbu, amma dan ta sake kwantar masa da hankali tunda tafiya zeyi ya sanya ta fad'in

"Hakan ma yayi Abban su, Allah ya tsare hanya..amma yadda nake ta tunani dae babu mamaki motar da zata zo zuwa Kano ne be samu ba shiyasa ya bari se yau ina ga" murmurshi Abba yayi kafin yace

"Toh banda abun Kabeeru ae ya kira ni ya fad'a min ko dan kada hankalin mu ya tashi dukan mu"

"Hakane Abban su, In Sha Allah lafiyar ce ma"

"I hope so" Abba ya fad'a sanda yake d'aura agogon hannun sa. Sanda ya fito daga d'akin yayi dae dae da lokacin da Ayrah ke fad'in daga toilet d'in tsakar gida

"Umma na gama" k'arasawa Umma tayi zuwa cikin toilet d'in ta yiwa Ayrahn tsarkin fitsarin da tayi sannan suka fito tare, da gudu ta isa wajen Abba tace hannun ta rik'e da nashi

"Abba don Allah zan bi ka" Abba ya sauke ajiyar zuciya yace

"Tohm shikenan bari naje na dawo zan taho miki da tsaraba" d'aga idanun ta tayi ta kalli Abban tana murmurshi tace

"Abba ni kad'ae ni da Raj zaka siyowa banda Yah Sadeeq koh?" shima murmurshin yayi sannan yace

"Ehh.." seta saki Abban tana shirin shiga d'aki tace

"Abba ada lafiya" kallan Umma yayi bayan ya amsa addu'ar Ayrahn yace

"Ina tunanin zan d'akko Raj in had'a su da Sadeeq su cigaba da karatun su anan ko ya kika gani?" jinjina kae Umma tayi cikin na'am da zancen Abban sannan tace tana murmurshi

"Hakan yayi Abban su, Allah ya k'ara taemaka maka, in dae hakan yayi maka nima ya min"

"Toh gaskiya hakan ya min, ina tunanin zamu dawo ne tare da Raj yau d'in nan"

"Toh Allah ya tsare" Umma ta fad'a.... K'arfe 2 Abba ya sauka a unguwar su Raj bayan ya sake trying number Abbu a kashe, ya sauka daga adaedaetar data kawo shi dan be kae ga d'akko motar sa ba, da k'afar sa ya k'arasa cikin layin cikin nutsuwa, tun daga nesa yake hango gidan kamar da kwad'o a jiki, amma be gasgata hakan ba seda ya k'arasa bakin gidan ya tsaya, kwad'on ne kuwa a jiki, mamaki ya sake kamashi kawae ya tsaya cikin rashin sanin abinyi, ya kae wajen minti 5 tsaye a wajen lokacin ya sake gwada kiran number Abbu har kusan sau 5, sega wani mak'ocin su Abbun yazo wucewa, ya kalli Abba dake kallan wayar sa yace

"Salamu Alaekum" ya fad'a yana mik'awa Abba hannu, d'agowa Abba yayi yana kallan mutumin seya mik'a masa hannu suka yi musabaha sannan mutumin yace

"Malam Kabeeru kake nema ne?" murmurshi Abba yayi yana jin In Sha Allah mutumin yasan inda yake sannan yace

"Wallahi kuwa, tun jiya nake gwada kiran layin sa amma ban same shi ba, gashi kuma nazo gidan a kulle"

"Ikon Allah" mutumin ya fad'a yana jinjina kae, jin abinda ya fad'a ne ya sanya Abba sake kallan sa sanda yake fad'in

"Aekuwa da alama kunyi sa6ani dan kuwa jiya jiyan nan kafin azahar nazo na same shi suna had'a kaya shi da matar tasa a cikin wata mota, har nake tambayar sa dalilin tafiyar tasa haka babu sanarwa shine yake shaeda min tafiyar gaggawa ce ta kama shi da iyalan nasa shiyasa basu sanarwa da kowa ba amma muyi hak'uri zasu bar garin ne gaba d'aya" da sauri Abba ya sake kallan mutumin yana mamakin jin abinda ke fitowa daga bakin mutumin, cikin watsi da kuma kokawa da abinda ya fara zuwar masa k'wak'walwa da zuciya yace

"Anya kuwa? Magana nake fa akan Kabeeru.."

"Shi dae Malam Kabeeru baban Suraj, ni kae na nayi mamakin tafiyar tasu kamar wad'anda ake kora, babu wanda suka yi sallama da su se wad'anda suka gansu sanda suke k'ok'arin barin layin nan, kuma har yanzu maganar da nake maka bamu san takamaemae dalilin barin su garin nan ba"

"Innalillahi wa inna ilaehi rajiun" shine kawae abinda Abba ke maemaetawa a cikin zuciyar sa, yayin da mutumin ya kalle shi cikin mamakin ganin yadda Abban yayi shiru bece komae ba amma gaba d'aya yanayin sa ya nuna yana cikin tashin hankali, d'an baya kad'an Abban yayi zuciyar sa na wani irin bugawa da k'arfin gaske

"Subhanallahi" mutumin ya fad'a yana rik'o Abban, da sauri Abba ya nemi waje ya zauna dan yadda yaji kansa na wani irin juya masa ga wani jiri da lokaci d'aya ya nemi ya kayar dashi

"Lafiya dae koh?" mutumin ya fad'a yana nazarin yanayin Abban, cikin k'arfin hali Abba ya furta

"Lafiya k'alau, Nagode"

"Babu damuwa" mutumin ya fad'a yana yin gaba. Seda Abba ya k'ara wajen minti 20 a wajen sannan ya mik'e zuciyar sa a cunkushe, yama rasa meya kamata yayi tunani, anya kuwa da gaske Kabeerun guduwa yayi masa da kud'i da takaddun sa masu muhimmaci? Anya kuwa ya kamata ya yadda da wannan maganar? Yana so ta k'aryata hakan se dae kuma duk wasu alamu dake nuna Abbun guduwa yayi sun bayyana

"Innalillahi wa inna ilaehi rajiun" ya sake maemaetawa sanda ya ida fitowa titi, sam bashi da k'arfin gwuiwar yin tuk'i dan haka bebi takan fire service da yake ajje motar sa ba ya tari mota wadda zata kae shi tasha ya hau motar Kano.. Ko a cikin motar ma gaba d'aya zuciya da k'wak'walwar sa sun kasa sukuni, so yake ya gane cewa mafarki ya yi ba gaskiya bane ace Kabeeru wae ya gudar masa da dukiyar daya dad'e yana tarawa wata da watanni, takaddun karatun sa daya dad'e yana yi shekara da shekaru, anya kuwa ba'a chanja Kabeerun ba, Kabeeru mutum me kirki mutunci da kawaeci, rik'on amanar da shine ya zamo abinda ya birge Abban har ya koma yana masa kallan d'an uwa, kamar d'an uwan da suka fito ciki d'aya, yana ganin kamar ya samu wanda ze iya kular masa da dukiya koda baya wajen, wanda ze rik'e masa amana ko da a bayan idanun sa ne, se dae kashh ashe be sani ba duk wannan a banza ne, ashe Abbun ya yaudare shi ne da halayen bogi, yayi amfani da yaddar daya bashi ya yanke shi son ransa, ashe tun farko akwae k'udurin da yake son cikawa shiyasa ya kwantar da kae, ya nuna kamar shi na Allah ne

"Meyasa zaka min haka Kabeeru?" Abba ya fad'a a fili yana dafe da k'irjin sa da har lokacin yake jin ya masa wani irin nauyi.

... Bin Abban tayi da kallo sanda ya shigo cikin gidan, a hankali ta bud'e baki ta amsa sallamar sa da taji yayi ta a hankali, seta mik'e tana goge hannayen ta daga cikin ruwan d'aurayar wanke wanke ta k'araso tana kallan sa tace

"Sannu da zuwa Abban su"

"Yawwah.." ya fad'a yana yin gaba, haka nan kawae taji zuciyar ta ta buga, seta lumshe idanun ta a ranta tana fatan Allah yasa ba wani mummunan abun ne ya faru ba, a hankali ta yaye labulen d'akin ta shiga da sallama seta nemi gefen gadon ta zauna tana cigaba da kallan sa tace

"Ko na had'a maka ruwan wanka ne?" girgiza kae Abba yayi kafin yace

"A'ah" cike da damuwa ta furta

"Abban su lafiya dae koh?" Abba ya runtse idanun sa yana jin zafin abinda ze fito daga bakin sa

"Kabeeru.." tun kafin Umma taji k'arshen maganar ta dafe k'irjin ta dan ita ta d'auka ko wani abun ne ya samu Kabeerun, se dae sa6anin abinda tayi tsammani se taji Abban yace

"Kabeeru yaci amana ta, ya tattara kayan sa ya gudu da kud'ad'en nan da kuma takaddu na.." runtse idanun ta Umma tayi a ranta tana fatan ta bud'e idanu taga ba gaskiya bane abinda take ji a kunnuwan ta ko kuma ya kasance mafarki ne take yi, se dae har zuwa sanda ta bud'e idanun ta se taga Abban a yadda ta barshi 

"Anya kuwa Abban su?" ta fad'a cikin k'arfin gwuiwa, murmurshin takaeci Abba yayi wanda ake cewa yafi kuka ciwo kana yace 

"Tabbas haka ne, ban dawo gidan nan ba seda na bincika, har unguwar su naje aka tabbatar min a jiyan shima ya bar garin shi da iyalin sa" 

"Inna lillahi wa inna ilaehi rajiun" Umma ta shiga nanatawa tana kallan Abban tana jin da wani ne ya fad'a mata wannan zancen har abada ba zata ta6a yarda ba 

"Abban su.. Abbun Raj fa kake magana, mutumin da kullum zancen sa a bakin ka baya wuce na alkhaeri kirkin sa da kuma rik'on amanar sa, koda sau d'aya ban ta6a jin ka fad'i aebun sa ba, se dae gashi yau ina jin wata magana mara dad'i akansa tana fitowa daga bakin ka, Abban su kana nufin duka kud'ad'en nan ya gudu dasu don Allah.."

"Toh ina suke Ruk'ayya? ae yanzu kinga irin sakayyar da yayi min na d'aukar amana ta da nayi na bashi koh?" wani numfashi me zafi Umma taja ta fesar sannan ta sake yin salati, daga nan kuma tayi shiru ta kasa cewa komae, dan kwata kwata ma bata san me za tace ba, mamakin ta d'aya yadda Abban da kansa yake fad'in Abbu ya gudu da kud'in sa, abin kamar almara, gaba d'aya k'wak'walwar ta ta tafi can tana mata bitar alak'ar Abban da kuma Abbu.... 

Sanda Yah Sadeeq yaji zancen nan seda yayi kuka sosae cikin tausayin Abban nasa, yana tuna irin gwagwarmayar da Abban yasha kafin ya samu wannan damar amma lokaci d'aya wani yazo yayi masa awon gaba da komae nasa, ya kuma yi alawadae da hali irin na Abbu, ya kalli Umma dake zaune ta jinginar da kanta kan kujera kamar me tunani

"Umma bansan meyasa ba ni gaba d'aya daga shi Raj d'in har mahaefin sa ba suyi min ba Umma, Umma mutumin nan ya cuci Abba ya cuce mu, Allah ya isar mana wallahi" kallan sa Umma tayi, bata jin komae idan ta tattauna magana da Yah Sadeeq d'in dan k'ananun shekarun sa basu hana shi hankali ba, idan yayi wani abun kamar wani babban mutum tace

"Bama seka fad'a ba Sadeeq, sakayya kam se Allah yayi mana ita, shi kuma yaje ya gani idan haram wata abace" dae_dae lokacin da Ayrah ta shigo d'akin ta k'arasa ta kwanta akan cinyar Umma kamar zata fashe da kuka ta furta

"Umma Raj.." Yah Sadeeq dake zaune kujerar kusa da Umma ne ya janyo ta da k'arfi cikin fad'a yace

"Wallahi idan kika sake mana maganar Raj a cikin gidan nan sena miki duka kinji na fad'a miki" ya fad'a yana d'aga hannu kamar ze mare ta, kuka ta fashe dashi kamar wadda ya ida dukan nata, Umma ta kae hannu ta rik'o ta ta d'auke ta zuwa kan cinyar ta ta kwantar sannan ta kalli Yah Sadeeq tace

"Ita me ta sani? Wannan fad'an babu abinda ze janyo se rigimar ta kasan hali dae" 

"Umma ba duk itace ta janyo ba, da bata san Raj d'in bama ta yaya Abba ze had'u da baban sa ballantana har ya cuce shi" Umma na cigaba da rarrashin Ayrah tace a nutse

"Ya zamu yi da k'addara Sadeeq?" 

...  Sau wajen 3 Umman na farkawa daga baccin da babu dad'i cikin sa se tarin damuwa da tunanun nuka tana ganin Abban zaune babu alamar zeyi bacci, se daga k'arshe dae ta kasa shiru tace

"Kayi hak'uri Abban su don Allah kayi bacci, kada damuwa ta maka yawa.." Abba ya lumshe idanun sa, baya tunanin ko awa nawa zeyi zae iya yin wani bacci, amma dan ya kwantar mata da hankali ya sanya shi fad'in yana gyara zaman sa

"Toh shikenan, yanzu zan kwanta kiyi baccin ki.." 

... Wasa wasa wajen kwana 3 kenan Abban baya samun yin bacci, shi kansa besan dalili ba dan ko yayi niyyar yin baccin baya samu yazo masa, se dae kawae ya kwanta yayi ta tunani, zuwa lokacin tunani ya zama kamar wani mahad'in rayuwar sa ne dan kuwa in dae ze zauna toh fa zeyi tunanin nan ne, har kuma zuwa lokacin mamaki yak'i sakar shi, ga Kabeerun da kullum da shi yake kwana yake tashi, duk da guduwa da kud'in da Abbu yayi ya masa zafi amma be kae zafin yadda ya d'auki duk wata yadda tasa ya dank'awa Abbun ba amma daga k'arshe yaci amanar sa, ya yaudare shi, gefe guda kuma tunanin halin da zasu shiga a yanzun yake, yana ganin kamar rayuwa na gab da juya musu baya, babu sana'a, babu takaddar da ze iya zuwa ya nemi aeki, ga kud'in da Alhaji mato yake bin sa, duka tunanin sa yafi karkata nan 6arin ne 

"Allah ka bani ikon cinye wad'annan jarabobin" Abban ya fad'a akan la66an sa, yana jin wani irin rauni a tattare dashi....

___Washe gari wajen k'arfe 8 na safe Abba na zaune cikin parlourn yana yin iya bakin k'ok'arin sa dan kada iyalan nasa su fahimci damuwar da yake ciki se ga kiran Alhaji Mato a wayar sa, ya kalli wayar na tsawon sakanni sannan ya d'aga ya kara ta a kunnen sa, daga can 6angaren Alhaji Mato yace

"Haji Ibraheem na jika shiru kwana 2 yasa nace bari na ta6o ka" d'an numfashi kad'an Abba ya sauke sannan yace

"Wallahi kuwa, nima ina ta k'ok'arin kiran ka se kuma na sha'afa, dama zuwa anjima nake so nazo wajen naka, ina so ka sake min kwantance"

"Toh toh Madallah.." Alhaji Maton ya fad'a yana d'orawa da yiwa Abban kwatance, Umma ta kalle shi sanda ya gama wayar tace a nutse

"Yanzu ya za'ayi da shi kenan?" seda Abba ya sauke ajiyar zuciya sannan yace

"Zan fad'a masa gaskiya ne, idan ya yadda da k'addara shikenan idan kuma be amince ba yace sena biya shi kud'in sa se nasan yadda za'ayi.."

"Toh Allah Ubangiji yasa ma shima ya kar6i wannan k'addarar"

"Ameen" Abba ya fad'a ba dan yana da tabbacin hakan ba, dan shi sheda ne akan son kud'i irin na Alhaji Maton.

    .. Shiru Alhaji Maton yayi har Abba ya gama masa bayanin abinda ya faru, se yayi murmushi yana girgiza kae kana ya d'aga kae ya kalli Abba yace

"Haji Khaleel ni fa gani nake ko menene ya faru kae ka jawa kanka, ba sau d'aya ba ba sau biyu ba na fad'a maka na kuma baka shawara ka rabu da matar ka, farar k'afa gare ta, an kore ka daga banki, kazo ka fara teaching an dakatar da kae ka fara kasuwanci wani ya gudu da kud'in wannan kad'ae be ishe ka ka gane.."

"Malam ya ishe ni haka!" Abba ya fad'a yana d'aga masa hannu idanun sa akan sa cike da zallahr 6acin rae

"Aou aou toh hakane abin, wato har yanzu kae ka kasa gane Annabi ya faku koh?, toh cigaba da zama da ita, ina ga ba zaka fahimci abinda nake fad'a maka ba se ranar da kayan sakawa ma ya gagare ka sakawa.." Abba ya runtse idanun sa zafin zuciyar da yanzun ya zame masa jiki se k'aruwa yake yi, a nutse ya mik'e tsaye sannan cikin kaurin murya ya furta

"Kana buk'atar kud'in ka ne ko kuwa?"

"A'ah se kuma in k'i buk'ata, ina jiran kud'i na a cikin satin nan kawae" Alhaji Mato ya fad'a shima yana mik'ewa ya bar wajen, da kallo Abba ya bishi yana mamakin wannan banzan hali irin na Alhaji Maton, shikenan kuma a matsayin ka na bawa musulmi Allah baze jarabce ka ba? Da wannan tunanin ya koma gida yana sak'a da warwarar yadda ze biya Alhaji Maton kud'in sa. Sanda ya koma gidan bayan yaci abinci Umma ta tambaye shi yadda suka yi da Alhaji Maton, duk se yaji tausayin ta ya kama shi yadda wani ke ik'rarin duk dalilin tane abubuwa ke faruwa dashi, abinda shi kuma baze ta6a yadda ba kenan, dan kuwa shi musulmi ne daya yadda da k'addara me kyau da kuma mara kyau, gyara zama yayi yana kallan ta

"Kada ki damu, zan san yadda zanyi in biya shi kud'in sa.." cike da mamaki Umma tace

"Aou yace se an biya shi?"

"K'warae kuwa" Abba ya fad'a

"Ikon Allah.." Umma ta fad'a tana girgiza kae... Abba beyi k'asa a gwuiwa ba wajen d'akko motar sa ya siyar da ita ba, saboda matsalolin da take dasu yasa ba tayi wani daraja ba gata kuma dama ba babbar mota bace, seya d'auki kud'in Alhaji Mato ya bashi sannan ya rik'e ragowar a hannun sa dan amfanin yau da gobe, abinda ya tsaya masa a rae yanzun kawae shine yadda zeyi ya samu sana'a ko dan ya sanya 'ya'yan nasa a makaranta, abinda ya k'ara masa k'aemi ma akan saka su a makarantar shine.. Rannan suna zaune a cikin parlourn dukan su suna kallan Al jazeera inda Abba ke kallan labarae, Ayrah na zaune gefen Abban itama tana kallan T.Vn kamar me fuskantar abinda ake nunawa a ciki, daga k'arshe a cikin labaran aka nuno wasu d'alibae da Uniform d'in su, se kuwa tayi zumbur ta tashi zaune tana kallan Abba tace

"Abba mun dena zuwa makaranta?" kallan ta Abba yayi cikin mamakin jin furucin ta, se yayi murmushi sannan yace yana shafa doguwar sumar kanta dake a bud'e

"A'ah za'a sanya ku mana"

"Abba yaushe?" ta sake tambayar sa, seya d'an yi shiru kana yace

"Nan bada dad'ewa ba Uhmm?"

"Hadda Raj koh?" ta fad'a tana murmurshi, zancen kenan dan kullum idan ba tayi maganar Raj ba toh ba Ayrahn bace

"Ehh" Abba ya fad'a yana maeda duban sa kan T.V.

     .... Sosae Umma ta takurawa Abba akan zuwa asibiti saboda rashin baccin da yake samu, shima kansa rashin baccin na damun sa dan haka a wannan karon da tazo masa da k'orafi be musa mata ba ya shirya ya tafi asibitin, gwajin hawan jini aka fara masa, kuma tashin farko su kaga yanda jinin sa ya hau, sosae suka bashi shawarwari akan hakan da kuma magunguna, hakan ba k'aramin kuma tayar masa da hankali yayi ba, amma gudun kada hankalin Umma ya tashi yasa be sanar da ita ba, kawae yace mata an gwada shi amma basu fad'a masa aenahin abinda ke damun sa ba se result d'in ya fito, haka ta yadda da abinda ya fad'a mata d'in, yayin da shi kuma ya cigaba da shan magungunan sa ba tare daya bari Umman ta sani ba. A lokacin ne ya cigaba da fama da rashin bacci da kuma tunanin daya zame masa jiki, se kuma bugun zuciya da shima baya rabo dashi, haka wataran ze kwana a zaune, se dae da yake baya bari lokacin ya tafi masa a banza se hakan yake sakawa baya wani damuwa sosae, dan kuwa k'arin lokacin karatun Qur'an ya samu, idan dae ya fahimci bacci baze zo masa ba seya fito tsakar gidan nasu ya shimfid'a dadduma yayi ta karatu har zuwa asuba, ranar da kuma ya samu baccin se yayi baccin sosae, sau da dama Umma kan farka ta same shi yana karatu, dalilin kenan daya sanya bata damu da rashin baccin nasa ba, saboda ta riga data saba da ganin sa cikin dare yana tashi karatu, se dae tasan ya k'ara lokacin karatun, amma duk da haka bata kawo rashin samun bacci ne ya sanya shi k'ara lokacin karatun ba, tafi ta'allak'a hakan da yanayin rayuwa kawae.. Sanda Umman ta gano ciwon dake tattare da Abban ba k'aramin tashin hankali ta shiga ba, dan har kuka seda tayi, Abba ya fesar da iska daga bakin sa yana kallan ta yace

"Kiyi hak'uri kiyi shiru, kada kisa nima nawa hankalin ya tashi mana"

"Amma Abban su meyasa ka 6oye min?"

"Toh yanzu ba gashi kin sani ba?" ya fad'a yana kallan ta, seta share hawayen fuskar ta sannan tace

"Duk da kullum cikin yi maka addu'a nake, amma ko ba komae zan dage da maka addu'a akan ciwon koh?"

"Toh shikenan nayi laefi amin afuwa" ya fad'a yana kallan ta da tattausan murmushi akan fuskar sa, itama murmurshin tayi duk da yadda can k'asan zuciyar ta ke cunkushe da tausayin Abban.

.. Sosae Abba ya dage wajen neman sana'ar da zata rufa musu asiri, se dae har zuwa lokacin be samu ba, gaba d'aya yanzu burin sa be wuce na yadda ze samu ya sanya Yah Sadeeq da Ayrah a makaranta ba dan haka idan ya tashi tun safe ya fita baya dawowa se dare amma har zuwa lokacin be samu ba.

    .. "Abba wae ana sallama da kae" Yah Sadeeq ya fad'a yana Kallan Abba dake zaune

"Inji wa?" Abban ya fad'a yana kallan sa, girgiza kae Yah Sadeeq yayi sannan yace

"Abba bansan shi ba.."

"Toh Ikon Allah" Abba ya fad'a yana mik'ewa, ya kalli Umma da itama kallan sa take yace

"Bari naje.."

"A dawo lafiya" ta fad'a sanda yake barin tsakar gidan zuwa waje.. Murmushi yayi sanda yaga mak'ocin sane wanda suke yawan had'uwa a masallaci, seya mik'a masa hannu suka gaesa sannan mutumin yace

"Wato dama magana ce akan wani aeki, yasa nace bari na maka magana idan zaka iya toh seka fara ko ranar litinin ne.." sosae annurin fuskar Abba ya k'aru yace

"Ina jin ka wane irin aeki ne?"

"Aekin Company ne haka amma ba wani aekin wahala bane sosae, idan ka amince zaka iya se muje ka gani" sosae Abba yaji dad'in wannan abu dan haka cikin farin ciki yace

"Toh nagode nagode sosae, Allah ya saka da alkhaeri.."

"Ameen Ameen" mutumin ya fad'a. Abba na komawa gida ya sanar da Umma abin alkhaerin daya same su, sosae Umman ma taji dad'i dan haka babu 6ata lokaci Abba ya gabatar da isthikara, kafin ya fara zuwa aekin kuwa sosae yaji ya kwanta masa, har ya k'agu ma ya fara aekin.. Ranar litinin kuwa Abba ya fara aekin, kuma a ranar aka fad'a masa albashin sa, duk da kud'in basu taka kara sun karya ba amma shi a wajen sa da iyalin sa sosae suka ji dad'i, suka kuma godewa Allah.. Babu 6ata lokaci k'arshen wata nayi Abba ya sanya su Ayrah a makarantar gwamnati d'an nesa da gidan su, yayi amfani da kud'in ya siya musu duk wasu kaya na buk'ata da yasan zasu buk'ace su, farin ciki a wajen Ayrah kamar zata yi mene, dan sosae tayi missing School, yadda suka samu background me kyau ya sanya yanzun abin bezo musu da wahala ba, duk da yanayi na chanji da yake tsakanin government school da private school, dan haka suka cigaba da karatun su.. Kud'in Abban gaba d'aya yake k'arewa a wajen hidimar makaranta, kud'in mota da kuma kud'in cefane dan haka akwae wani mutum da yake siyar da kayan abinci a wajen sa yake kar6ar bashin abinci duk k'arshen wata, wani watan kuma seya bashi kud'in sa ya sake kar6ar wasu, haka rayuwar tasu ta cigaba da kasancewa. Tun daga wancan lokacin Abba be sake bi takan Alhaji Mato ba dan ya riga yasan babu abinda ze saka ya sake bashi wani abun ko kuma jari, dan haka kwata kwata ma bebi ta kansa ba, ya fita harkar sa kamar yadda shima ya fita tasa. A 6angaren Ayrah kuwa zuwa lokacin tun tana zancen Raj har ta gaji ta dena yi, dan tun iyayen na biye mata har suka zo suka dena kula ta idan tayi zancen nasa, basu san me zasu ce mata akan Raj d'in ba dan kuwa a lokacin shekarun ta sunyi kad'an ta fahimci irin abinda Abbun yayi wa Abba.

  .. Kwanaki nata tafiya, haka watanni ma suna ta shud'ewa suka had'u suka bada shekaru, izuwa lokacin sosae hidimomi suka taru suka k'ara yiwa Abba yawa, ga kuma kullum yadda tsadar abubuwa ke k'aruwa amma kuma albashin sa kamar na da ne, ba'a k'ara musu ba ballantana su samu sauk'in yadda abubuwa ke ta tashi, k'arshen wata ne a lokacin sanda aka musu albashi, dama kuma kafin zuwan albashin ya riga ya kashe su da bashi, kae tsaye seda ya fara zuwa kasuwa ya siyowa su Ayrah sabbin Uniform, a yadda yaso ma har da jaka da takalma ze siya musu saboda yadda nasun suka tsufa amma kuma yasan idan yayi hakan zasu takura ne matuk'a, dan haka kawae daga Uniform d'in ya baro kasuwar, daga nan ya wuce ya biya wad'anda ke binsa bashi wanda bashi da yawa, ya zama na saura kud'in daya san na cefane ne kawae dana kud'in motar su Ayrahn. Wajen da yaje na k'arshe shine wajen wanda yake kar6ar kayan abinci a wajen sa, ya k'arasa da sallama yana neman waje ya zauna, amsa masa sallamar mutumin yayi sannan Abba ya d'an yi shiru yana tunanin ta inda ze fara, seya sanya hannu cikin aljihu ya d'akko kud'in daya ware wanda ze bashi, ya mik'a masa yace

"Gashi.." kar6a mutumin yayi yana karkad'e hannun sa da fulawa ta 6ata, ya k'irga sannan ya kalli Abba

"Wani abun za'a baka da kud'in ne?" girgiza kae Abba yayi cikin sarewa da yadda yaga mutumin kamar wanda ze bashi kayan kyauta yace

"A'ah kayi hak'uri don Allah, kasan lamarin ne se a hankali, ka rik'e wannan, a bani kayan kamar yadda aka saba bani idan yaso se a d'ora akan wad'ancan" tun kafin ya kae k'arshen maganar mutumin ya fara girgiza kae, yana gamawa yace

"A'ah wallahi bazan iya ba, kae ma kayi hak'uri, duk lokacin daka gama biyan bashin se kazo mu san yadda za'ayi, shine kawae alfarmar da zan iya maka" Abba ya runtse idanun sa yana jin gaba d'aya jikin sa babu dad'i, dama daga yadda yaga yanayin mutumin yasan ba lallae ya yadda da abinda yazo masa dashi d'in ba, dan haka ya mik'e yace a hankali

"Toh nagode, zan kawo maka cikon kud'in In Allah ya yadda.." Abba ya fad'a yana yin gaba, mutumin ya bishi da kallo yace bayan yaja tsaki

"Ayi mutum kullum cikin neman alfarma yake, na tsani irin haka wallahi" ya fad'a yana d'aura wani mae a cikin leda..

... Da sallama Abba ya shiga gidan, Ayrah ta k'arasa ta rungume Abban tana fad'in

"Abba sannu da zuwa"

"Yawwah sannu Auta" ya fad'a yana sakar mata ledar hannun sa daya shigo da ita, tana shirin juyawa yace

"Ina d'an kwalin kuma?"

"Abba tsifa Umma ke min, yanzun na cire shi" ta fad'a tana d'an murmushi gami da shafa kanta

"Toh ayi maza a gama tsifar a rufe kan" Abba ya fad'a sanda yake kallan Umma dake masa sannu da zuwa, Ayrah ta k'araso ta ajje ledar hannun ta, sannan ta tafi da d'ayar kitchen dan ko Abban be fad'a ba tasan tsarabar tace, er madaedaeciyar roba ta d'akko ta zuba mangoron nata a ciki sannan taje ta wanke shi kana ta dawo cikin parlourn dae_dae lokacin da Abba ke fad'in

"Lafiya kuwa Sadeeq ke bacci da yamman nan?"

"Wallahi kuwa Abban su kamar zazza6i ne a jikin sa d'azun"

"Toh Subhanallahi Allah ya sawwak'e... Ga rama can ki kwad'a mana ita muci yanzun, kafin dare kuma mu san yadda za'ayi.." babu musu Umma ta mik'e ta fita daga d'akin zuwa kitchen ta gyara ramar tass ta kwad'a ta sannan ta kawowa Abba tasa kana ta zubo musu ita da Ayrah har ma da Yah Sadeeq, kallan Ayrah dake ta shan mangoron ta hankali kwance tayi ta girgiza kae tana murmushi tace

"Tashi Sadeeq ya tashi haka nan yaci abinci.." da "toh" ta amsa sannan ta mik'e ta fita bayan ta wanke hannun ta ta dawo cikin d'akin, hannun ta ta saka a hankali tace

"Yah Sadeeq, Yah Sadeeq.." a hankali ya shiga bud'e idanun sa da suka masa nauyi saboda wani azababben ciwon kae daya rik'e masa kae, kallan sa su duka suka yi sanda yake k'ok'arin tashi zaune kan kujerar, Yah Sadeeq ba gwanin raki bane dan haka kana ganin sa kasan da gaske rashin lafiya ce ta kama shi

"Yah Sadeeq baka da lafiya?" Ayrah ta fad'a tana kallan sa da idanun ta da suka yi rau rau, seya jinjina kae kawae yana lumshe idanun sa

"Kayi wanka se kazo kaci abinci ko zaka ji d'adin jikin ka" Umma ta fad'a tana kallan Yah Sadeeq, seya mik'e a hankali ya fita daga d'akin hannun sa dafe da k'irjin sa ya wuce toilet d'in yayi wanka sannan ya fito.. Tare suka ci ramar cikin kwano d'aya, yana ci Umma na lura da yadda yake ta 6ata rae alamar kawae ci yake babu taste a bakin sa, wani iri da yaji a k'irjin sa ya sanya shi d'aukar ruwan da Ayrah ta kawo yanzu ta ajiye ya kafa bakin sa ya fara sha, se dae kafin ya ida shan ruwan wani irin amae ya taso masa, dan haka babu 6ata lokaci kuma cikin hanzari ya jefar da cup d'in yayi waje, aekuwa ya dinga kwara aman kamar ransa ze fita, dukkan su biyo shi suka yi wajen cike da tausayawa babu ma Ayrah data fara matse k'walla saboda tausayin d'an uwan nata

"Sannu" suka dinga jefa masa sanda Umma ta taemaka masa ya tashi ta k'arasa dashi zuwa parlourn nata, Abba ya kalle ta yace

"Ina ga ki shirya kawae mu wuce asibiti.." Yah Sadeeq dafe da k'irjin sa yace yana d'an girgiza kansa dan shi kad'ae yasan yadda yake ji a cikin jikin sa

"Abba bacci nake ji, a bari na tashi tukunna se muje don Allah"

"Abba don Allah a barshi yayi bacci" Ayrah dake rik'e da hannun Yah Sadeeq ta fad'a, jinjina kae Abba yayi kana yace

"Shikenan, kayi baccin.." babu musu Yah Sadeeq ya koma ya kwanta yana lumshe idanun sa k'irjin sa na bugawa da k'arfin gaske, cikin en mintuna kad'an wani nannauyan bacci yayi awon gaba dashi, duk da kuma baccin daya d'auke shi hakan be sanya ya d'auke hannun sa dake kan k'irjin sa ba, ita kuma Ayrah na zaune gefen sa har lokacin hannun sa cikin nata tana jin tausayin d'an uwan nata rabin jikin ta.........

            Mhiz Innocent.... ✍️

___Sosae jikin Yah Sadeeq yayi tsanani a daren ta yadda dole seda suka mik'a shi asibiti, da kud'ad'en da suka ragewa Abba a hannu dasu yayi amfani wajen bada kud'in gwaje gwaje da sauran abubuwan da ba za'a rasa ba, tashin farko aka tabbatar da Yah Sadeeq d'in na d'auke da chronic ulcer ne, ga kuma matsananincin zazza6in daya sake rufe shi a ranar, dan haka asibitin suka rik'e shi ya kwana acan d'in, magunguna sosae aka had'a masa wad'anda suka janyo k'arewar kud'in daya rage a hannun Abba tass, sosae Yah Sadeeq d'in yaji jiki ya rame dama ba wani jiki gare shi ba, kamar wanda ya shekara a kwance, seda yayi sati 1 sannan aka sallame shi, zuwa lokacin kam tuni Abba ya fara tunanin mafitar daze samar musu wadda zasu dinga samun abincin da zasu dinga ci da sauran kayan amfani na yau da kullum. Sanda suka dawo gidan ma seya zama na basu da komae na dangane da abinci, dan haka Abba beyi k'asa a gwuiwa ba ya nemi bashi a wajen ogan su na company kuma cikin ikon Allah ya bashi, da wannan kud'in suka yi amfani har zuwa k'arshen wata, sedae fa a cikin watan dama Ayrah ce kad'ae ke zuwa makaranta saboda Yah Sadeeq har lokacin be gama warkewa ba, itama kuma babu kud'in da za'a dinga bata na mota dan haka Abba da kansa ke raka Ayrahn har makaranta a k'afa sannan ya wuce company shi kuma. A cikin wannan d'an tsukun ne Ayrah tayi k'awa Zaenab a makarantar bokon nasu, wadda take cikin unguwar su d'an nesa kad'an da gidan su, sosae suka k'ulla k'awance wanda har hakan ya janyo Abba yasan mahaefin ta ya zamana suna gaesawa sosae kamar abokae, sanda Baban Zaenab d'in ya fahimci yadda Ayrahn ke zuwa makaranta a k'afa se be cewa Abba komae ba washe gari kawae yazo k'ofar gidan su Ayrahn ya d'auke ta da yake yana da babur wanda a shi yake d'aukar Zaenab ya kae ta makaranta, sosae Abba yaji dad'in hakan ya yiwa Baban Zaenab d'in godiya. Tun daga ranar ya kasance kullum Baban Zaenab d'in ke zuwa ya d'auki Ayrah su wuce makaranta tare.. Sanda Yah Sadeeq ya warke bayan doguwar rashin lafiyar da yayi Abba da kansa yaje wajen Baban Zaenab d'in ya sake masa godiya sannan ya fad'a masa zancen warkewar Yah Sadeeq d'in kuma shine ze cigaba da tafiya da Ayrah makaranta, dan zuwa lokacin abubuwa sun d'an yiwa Abba kyau ba kamar da ba, da farko Baban Zaenab d'in ya nuna k'in amincewar sa akan hakan, ya nuna ze cigaba da kae Ayrah tare da Zaenab makaranta, se da Abba ya ganar dashi sosae kafin ya hak'ura... Haka rayuwar tasu ta cigaba da kasancewa wataran su samu suci abinci wataran kuma se dae suyi hak'uri, ko kuma su samu suci abincin sau 2 a rana, harkokin yau da kullum kuma wasu se dae ayi hak'uri, idan kuma abu ya zama dole toh Abba kanyi iya k'ok'arin sa wajen samar da abun... 

_BAYAN WASU SHEKARU_

__A cikin shekarun da suka shud'e sosae abubuwa suka cigaba da faruwa, ta 6angaren su Ayrah dae babu wani chanji dan kuwa har zuwa lokacin Abba aekin Companyn nan yake yi, yayin da Yah Sadeeq ya gama Secondary School har da shekara 3 da wani abun ma amma saboda yanayin rayuwa yasa har lokacin be cigaba ba, se dae wani lokacin ya kan bi Abba Company ya d'an taemaka masa da wasu auyukan.. 

  .. Shigowar ta gidan kenan da sallama sanye cikin Uniform riga da wando blue da kuma hijab me d'an girma fari, k'afar ta tana saye cikin wani takalmi sau ciki bak'i me d'an madaedaecin kyau, matashiyar budurwa er kimanin shekaru 15, fara k'all da ita, zuwa lokacin data fara zama budurwa sosae kyawun ta ya k'ara fitowa sosae, haka zalika hasken fatar ta ya k'aru, Umma dake zaune cikin d'aki tana cigaba da sak'ar wata hula da yanzun take yi tana d'an samun kud'i, ta amsa sallamar Ayrahn, k'arasawa Ayrah tayi zuwa cikin d'akin sannan ta zube akan ledar tsakar d'akin hannun ta kan k'afar ta tana k'ok'arin cire takalmin k'afar ta tace bayan ta d'an tura k'aramin bakin ta gaba

"Washh Allah na" ta fad'a tana cigaba da cire takalmin ta, Umma da take kallan ta ta girgiza kae tace

"Sannu malalaciya" dae_dae lokacin data gama cire takalmin ta juyo tana kallan Umma seta sake maraeraece fuska tana fad'in 

"Allah kuwa Umma na gaji da gaske" ta fad'a tana d'ora kanta akan cinyar Umman, ajjiye sak'ar hannun ta Umma tayi sannan tace bayan ta d'ora hannun ta akan Ayrah

"Qualifying d'in ta fito?" seta tashi da sauri wani murmushi na k'wacewa akan kyakykyawar fuskar ta, ta saka hannu ta janyo jakar ta data ajje a gefe sannan ta bud'e ta d'akko wata farar takadda ta mik'awa Umma har lokacin murmurshi be bar kan fuskar ta ba

"Umma naci.." ta fad'a dae_dae lokacin da Umman ta kar6i takaddar, ta karanta sannan ta d'ago tana kallan Ayrahn itama da murmushi kan fuskar ta tana jin wani irin dad'i mara misaltuwa

"Alhamdulillah, Alhamdulillah" shine abinda Umman ke fad'a har cikin ranta tana jin dad'i

"Umma nayi k'ok'ari koh? Abba ya dawo yaji abin farin ciki, dama Yah Sadeeq yace ze siya min waya idan naci" murmushi Umma tayi tana kallan Ayrahn sannan tace

"Sosae ma kuwa Auta, kinyi k'ok'ari, Allah ya k'ara miki baseerah" 

"Ameen Umma na" ta fad'a tana maeda kan ta ta d'ora akan cinyar Umman

"Toh a tashi ayi Sallah koh?" seta jinjina kae tana tashi zaune ta cire Hijab d'in jikin ta sannan ta zame k'aramin d'an kwalin da yake kanta wanda hakan ya bawa dogon bak'in kwantaccen gashin ta damar zubowa akan kafad'ar ta kasancewar ko Ribbon bata saka ta d'aure shi ba, duk da bata saka komae a kan ta wanda ya danganci relaxer hakan be hana gashin ta kwanciya kamar ta saka masa wani abun ba

"Je kiyi wanka kizo na miki kitso.." Umma ta fad'a tana kallan ta, seta 6ata fuska kamar me shirin yin kuka, k'uruciyar ta na bayyana sosae tace

"Don Allah Umma bana so.." ta fad'a tana maeda d'an kwalin kanta ta d'aure, seya kasance gashin nata ya d'an lek'o ta baya, mik'ewa tayi hannun ta d'auke da takalmin ta data cire dae_dae lokacin da Yah Sadeeq ya shigo cikin gidan da sallama, dukkan su suka amsa masa sallamar sanda ya k'araso cikin tsakar gidan, matashi ne kyakykyawa shima kamar er uwar sa, sedae bashi da wani jiki dan zamu iya kiran sa da siriri, da sauri Ayrah ta koma cikin d'akin ta d'akko takaddar nan sannan ta kalli Yah Sadeeq daya ida shigowa cikin d'akin tace tun kafin ya kae ga zama

"Yah Sadeeq albishirin ka?" seya kalle ta yana murmushi kana yace

"Goro fari tass" seta maedo da hannun ta data 6oye a bayan ta tace

"Naci qualifying" ta fad'a tana mik'a masa takaddar, cikin farin ciki ya sanya hannun sa ya kar6a seda ya karanta sannan ya maeda duban sa kanta har lokacin yana murmushi yace

"Dat's my lily, kinyi k'ok'ari sosae" ya fad'a yana dan jan kumatun ta, murmushi tayi kana tace

"Yah Sadeeq alk'awarin mu.." 

"Ohh kinga har na manta kuwa" ya fad'a yana fiddo ido, seta d'an tura bakin ta kad'an sannan tace

"Kae Yah Sadeeq.." dariya yayi yana d'an satar kallan Umma kana ya maeda duban sa kanta yace

"Kada ki damu, ina d'aukar albashi zan siya miki Uhmm?" (shima yanzu ya samu aeki a wani company inda yake zuwa yayi aekin a biya shi k'arshen wata) er k'ara kad'an ta saki tana rungume Yah Sadeeq d'in cikin farin ciki tace

"Nagode sosae Yah Sadeeq.." Umma dake gefen su tace tana kallan su

"Gwara ma ka chanja wani abun ba dae waya ba, du du du ma yaushe ta dena shashanci balle kuma a d'auki waya a bata?" d'agowa tayi tana kallan Umma idanun ta sun cika taff da hawaye tace

"Allah kuwa Umma na girma fa" 

"Toh in gani a k'asa" Umman ta fad'a tana mik'ewa ta fice daga d'akin, seta sanya hannu tana goge hawayen idanun ta, Yah Sadeeq yayi murmushi yana kallan ta yace

"Kiyi shiru zan taushi Umma ta bari na siya miki er k'aramar waya ki dinga yin game, amma fa se kin min alk'awari.." 

"Ehh wallahi na yadda nayi" ta fad'a tana d'aga yatsan ta d'aya, dariya ta bashi dan haka seda yayi dariyar kana yace

"Ohk toh yanzu yaushe zaku fara Neco?" 

"Aou na manta" ta fad'a tana dafe bakin ta kana ta ta6e bakin se kuma tace tana kallan Umma data dawo cikin d'akin 

"Umma wae kuma kinji se mun biya wani kud'in kafin mu fara Necon" da mamaki dukkan su suke kallan ta, Yah Sadeeq yace

"Wane kud'in kenan?" seta k'ara ta6e baki kafin tace

"Nima bansani ba" 

"Yanzu kuma naga kin ci exam d'in ae.." Umma ta fad'a tana kallan ta

"Ehh Umma haka dae suka ce" 

"Toh Allah ya kyauta" Umma ta fad'a tana jinjina kae... Lokacin da Abba ya dawo yaji labarin Ayrahn taci exam d'in sosae yayi farin ciki, duk da kud'in da akace zasu bayar a makarantar hakan be wani dame shi ba, tunda dae gwamnati ta biya kud'i masu yawan da dama yake tunanin idan Ayrahn bata ci ba ya zeyi ya same su, se gashi cikin ikon Allah ma taci exam d'in.. 

... Littafi ne a hannun ta na English tana duba wani aeki da yanzun malamin dake koyar dasu ya gama musu aekin ya fita, seta d'auki littafin tana d'an dubawa ko akwae abinda bata gane a ciki ba, k'awar ta Zaenab wadda suke kiran ta da zee ce ta ta6o ta tana fad'in 

"Kefa er raenin hankali ce, hala baki ji abinda ake fad'a ba" seta d'aga kae tana kallan ta kana tace bayan ta d'an 6ata fuska 

"Karatu fa nake, Allah kuwa banji abinda akace ba" 

"Toh cewa akayi wad'anda suka ci Qualifying suje PC na neman su" 

"PC kuma?" ta fad'a tana fiddo da manyan fararen idanun ta waje, sosae ta bawa Zee dariya dan haka tayi dariyar tana fad'in 

"Matsoraciyar banza, toh meze mana?" seta sake maraeraece fuska sannan tace

"Allah kuwa ni dae tsoro nake ji" 

"Toh ae dad'in ta bake kad'ae bace ba koh? Ki tashi mu tafi kina gani duk wad'anda suka ci d'in sun fita" Zaenab ta fad'a tana mik'ewa, itama Ayrahn mik'ewa tayi ta ajje littafin hannun ta kan bench d'in su sannan suka fito daga ajin zuwa office d'in Principal d'in su, suna tafiya jefi jefi suna d'an ta6a hira kasancewar akwae sabo me k'arfi a tsakanin su, dan kuwa unguwar su d'aya su biyun, kuma Islamiyya ma d'aya suke zuwa

"Ace yace dukkan mu mu wanke toilets" Zee ta fad'a tana satar kallan Ayrah, seta 6ata fuska gami da shagwa6e face tace

"Don Allah ki bari" ta fad'a tana ta6e baki.. Akan ta idanun sa suka fara sauka sanda yake sakkowa daga cikin wata bak'ar hamshak'iyar mota, bak'i ne sosae sannan kuma me jiki babu laefi, sanye cikin wata Ash d'in shadda wadda ta sake fiddo da bak'in sa sosae, hannun sa d'auke da irin wannan sandar girman yana sanya ta duk inda k'afar sa zata taka, a kallan farko zaka iya bashi shekaru 40 zuwa 45 amma idan ka masa kallo irin na sosae zaka fahimci kud'in daya gama wadatar sane ya 6oye aenahin shekarun sa dan kuwa ak'alla ze kae shekara 55, seya lumshe idanu yana jin wani irin maganad'iso na fuzgar sa zuwa ga yarinyar, yanayin yadda take magana a shagwa6e hakan ba k'aramin burge shi yayi ba, seya bita da idanu kamar wani maye sanda suke k'ok'arin shiga Office d'in principal, nan ma seda suka tsaya suka d'an yi magana kafin suka tu6e takalman su duka suka shige ciki, wani numfashi ya fesar me k'arfin gaske lokaci guda kuma yana saeta numfashin sa da yanayin fitar sa ya sauya cikin k'ank'anin lokaci

"Wacece wannan yarinyar?" ya fad'a sanda wani malami a cikin makarantar ya k'araso yana gaeda shi, amma shi sam be lura ba hankalin sa na kan Ayrah ne, da mamaki malamin ya kalli inda ya nuna da hannun sa yace yana kallan Alhajin 

"Wa kenan yalla6ae?" 

"Wata farar yarinya data shiga Office d'in nan yanzu ita da wata.." 

"Ohk wae Ayrah Ibraheem Khaleel?" 

"Ayrah!" ya ambata a fili, "kamar yadda sunan ke da dad'i haka mamallakiyar sunan ke da kyau" ya ayyana a ransa kafin a fili yace

"K'warae wacece ita?" 

"D'aliba ce a makarantar nan.." malamin ya fad'a yana mamakin jin tambayoyin dake fitowa daga bakin Alhajin

"K'arin bayani.." Alhajin ya fad'a yana kafe Malamin nan da jajayen idanun sa da suka kasance na halitta, seda yaja numfashi kad'an sannan ya furta

"Hadda ita dae a cikin wad'anda suka ci qualifying, so yanzu akwae wani important issue ne yasa principal kiran su" ganin dae baze samu wani cikkaken information daga wajen sa ba ya sanya shi fad'in 

"Ohk ya yanayin k'wakwalwar ta yake?" seda ya d'an yi shiru sannan yace yana murmushi 

"Gifted, a cikin ajin su ita ke d'aukar first position koda yaushe" 

"Thank u" Alhajin ya fad'a yana mik'awa Malamin hannu suka gaesa sannan yayi gaba, drivern Alhajin ne ya matso kusa dashi kansa a k'asa yace

"Yalla6ae kana buk'atar wani abu ne?" 

"A'ah.." ya fad'a yana kallan wanda ya fito daga cikin motar yana maeda waya cikin aljihu, da alama waya ya gama yi a cikin motar, shima kamar Alhajin zasu yi shekaru kusan d'aya se dae banbancin kamanni, dae_dae lokacin da Ayrah ke fitowa daga cikin Office d'in  se dae wannan karon ita kad'ae ce, Alhajin ya kalli abokin sa Alhaji Baba yace

"Wannan yarinyar ta min" bin Ayrah Alhaji Baba yayi da kallo kana ya dawo da duban sa kan Alhaji yace

"Wannan abar?" jinjina kae yayi yana cigaba da binta da kallo harta 6acewa ganin sa

"Wannan ae se dae ka raene ta yalla6ae.." Alhaji Baba ya fad'a yana kallan sa

"Babu damuwa zan raene tan, daga yanzu zuwa sanda zata gama Secondary School, zan kashe ko nawa ne a kanta nasan ka gane abinda nake nufi.." murmushi Alhaji Baba yayi kana yace

"Kana tunanin wannan yarinyar zata aure ka?" 

"Meze hana? Ina da wani aebun da 'ya mace zata guje ni ne? Musamman ma irin wannan da take zuwa makarantar talakawa irin wannan?" Alhajin ya fad'a yana kallan Alhaji Baba

"Iyayen ta fa?" 

"Me kud'i suke yi? Ina tunanin ka manta nace zan kashe ko nawa ne a kanta koh?" Alhaji ya katse shi da fad'in hakan

"A nemo min wace ce ita, su waye iyayen ta, menene burin su na rayuwa, dukka zan cika musu shi komae girman sa.." ya fad'a yana kallan drivern sa.... 

*_Doctor RK is coming...._*😌🌚

       Mhiz Innocent.....✍️

___"Sir mun binciko maka wacece ita" cewar wani d'an matashi daya shigo cikin wani hamshak'in parlour daya gaji da had'uwa, murmushi Alhajin yayi yana kallan sa sannan yace 

"Good job Muttala, wacece ita? Menene burin nasu? Yaya iyayen ta suke?" gyara zama matashin saurayin da aka kira da Muttala yayi kana yace

"Kamar yadda muka tsammata talakawa ne futuk yalla6ae, kuma idan iyayen nata nada buri toh be wuce na d'iyar tasu tayi karatu ba"

"Sure? Kuma kana nufin ka bincika da kyau?" Alhajin ya fad'a 

"Sosae kuwa ranka ya dad'e, idan da k'ari dae toh se dae ko a bawa baban nata jari, dan wallahi ranka ya dad'e da gani yana shan kebula" ya fad'a yana wani maraeraece fuska kamar wanda yaga wani abun mara dad'i, se kuma ya sake gyara zama yace 

"Amma wani hanzari ba gudu ba yalla6ae, ina ga da zan iya bada shawara da nace kar ka fara tarar abin daka haka, a fara da ita yarinyar saboda gudun matsala" jinjina kae Alhajin yayi cike da gamsuwa da maganar Muttalan yace  

"Hakane, yanzu abinda nake so, ayi duk abinda ya dace akan karatun yarinyar, kome take buk'ata zan samar mata shi, kada ayi sanya akan wannan al'amari kuma bana so a samu matsala" 

"Babu damuwa Alhaji..". Muttala na fita daga d'akin kae tsaye makarantar su Ayrah ya wuce direct ya tafi wajen Principal ya sanar dashi sak'on Alhaji, sosae shi kansa Principal yayi mamakin jin wannan lamari amma tunda abin na manya ne seya dena ganin laefin sa, ya maeda hankali wajen sanar dasu abinda Ayrahn ke buk'ata daya danganci makaranta.. 

   Da sallama ya shigo cikin gidan, duka suka amsa masa sanda yake k'arasowa cikin tsakar gidan da suke zaune, Ayrah dake kwance kan cinyar Umma tana kalmashe mata dogon gashin kan ta me santsi, Umman ta mik'e ta k'arasa wajen Abba kafin ya gama shigowa, ta masa sannu da zuwa sannan suka k'araso suka zauna a tsakar gidan

"Matso ina zaune na k'arasa miki kalbar.." Umma ta fad'a tana kallan Ayrah data d'auki mayafi ta yafa a kanta, seta kwa6e bakin ta sannan tace kamar za tayi kuka

"Don Allah Umma a bari haka nan" harara Umma ta jefa mata, Abba dake kallan su yayi murmushi sannan yace

"A'ah abar Auta ta huta haka nan, kinga ma nazo miki da wani albishir.." ya fad'a yana sanya hannun sa cikin aljihu ya d'auko kud'i sannan ya mik'a mata yace

"Ga kud'in nan sun samu" ya fad'a yana murmushi, hannu biyu Ayrah ta saka ta kar6a sannan tana murmushi ta kalli Umma kana ta maeda duban ta kan Abba tace

"Abba Albishirin ka.." Seya kalle su su duka kafin yace

"Albishir kuma? Ikon Allah... Toh goro.." yayi maganar duka a lokaci d'aya, Ayrahn ta cigaba da fad'in

"Abba PC da kansa yasa aka kira ni ya fad'a min wae an biya min kud'in ma saboda k'ok'ari na" ta k'arasa fad'a da k'ayataccen murmushi akan fuskar ta, shiru na wasu en sakanni kafin Abba yace

"Ikon Allah, toh Masha Allah Auta, Allah ya k'ara miki k'ok'ari Uhmm?"

"Ameen Abba" ta fad'a tana mik'a masa kud'in hannun ta, seya sanya hannu ya maeda kud'in cikin hannun ta sannan yace

"Ki rik'e su a wajen ki bana so na kashe, in case koda wata matsalar zata taso, duk da bama fata ma" seta mik'awa Umma kud'in tace tana Kallan Abba

"Allah ya k'ara arzik'i Abba.."

..... A cikin en tsukun su Ayrah suka zana NECO, sun shafe satittika suna gabatarwa, sosae Ayrah ta dage wajen yin karatu ko dan ta cika burin iyayen nata na son tayi karatu, a kwanakin sau da dama takan hana kanta bacci dan dae tayi karatun, har wani lokacin se Umma ta saka ta tayi bacci sannan take hak'ura da karatun tayi baccin..

      .. Tun d'azu bacci ke ta barazanar d'aukar ta amma take ta basarwa dan jira take Abba ya dawo saboda tun d'azu ya fita a dalilin rasuwa da akayi a cikin layin nasu, bata k'ara minti 5 a zaune ba kuwa ta jiyo sallamar sa daga tsakar gida, seta tashi zaune tana janyo d'an kwalin ta daya sa6ule daga kanta ta yafa shi ta zubo dashi gaba sannan ta fito tsakar gidan

"Abba sannu da zuwa.." ta fad'a bayan ta nemi waje ta zauna akan tabarmar dake shimfid'e a tsakar gida

"Yawwah Ayrah.." Abba ya fad'a yana kallan ta, seta cigaba da zama har zuwa sanda Umma ta fito daga kitchen d'auke da plate a hannun ta wanda ta yiwa Abba kwad'on salad a cikin sa

"Sannu" ya fad'a yana kallan ta da murmushi kan fuskar sa, Ayrah tace

"Abba.." yace

"Na'am" ya fad'a yana kallan ta yadda take lumshe manyan fararen idanun ta da alama bacci take ji

"Abba dama zuwa nayi na fad'a maka.." seya cigaba da kallan ta sannan yace jin tayi shiru

"Ina jin ki"

"Wae gobe idan Allah ya kaemu ance muje da wani d'an gidan mu za'a min registration na Jamb" sosae Abban ya cigaba da kallan Ayrah, I zuwa yanzu haka kawae yaji rashin yadda ya d'arsu a ransa, dan haka dole yayi wani abun

"Shima cewa suka yi zasu biya miki?" seta jinjina kae kawae

"K'arfe nawa?"

"Wae kafin k'arfe 2 dae.." seya jinjina kae shima kafin yace yana janyo plate d'in gaban sa

"Toh shikenan, Allah ya kaemu gobe inaso naje wajen principal d'in ku"

"Toh Abba seda safe.." ta fad'a tana mik'ewa, Umma ta bita da kallo sanda take shigewa d'akin ta bayan ta mata seda safe, seta dawo da kanta wajen Abba tace

"Amma gaskiya makarantar nan idan hakane suna da kirki, kuma hakan ba k'aramin k'arawa d'alibae k'warin gwuiwa zeyi ba"

"Sosae kuwa" Abba ya fad'a a ransa dae yana tunani ne.

      Washe_gari Abba tare suka fita da Ayrah zuwa makarantar tasu, sanda suka shigo cikin makarantar da k'afar su suke takawa zuwa ciki, jefi jefi Abba kan d'an yi mata tambaya ita kuma ta amsa masa, har zuwa sanda suka k'arasa inda office d'in principal yake, a dae_dae lokacin da Alhaji ke fitowa daga cikin office d'in principal d'in nasu yayi dae_dae da lokacin da wayar Abba ta fara ringing, seya zaro ta daga cikin aljihu yana barin wajen zuwa baya dan amsa wayar saboda hayaniya, yana juyawar shi kuma Alhajin ya ida fitowa, a take idanun sa suka yi tozali da kyakykyawar fuskar ta sanda take tsaye a wajen tana jiran Abba ya dawo su shiga Office d'in tare, seya bita da wani mayattacen kallo da idanun nasa yana jin yadda zuciyar sa ke bugawa saboda k'aunar yarinyar 

"Yalla6ae.." wani dake gefen sa ya fad'a, se ya d'an yi firgigit ya juya yana kallan mutumin sannan ya rufe idanun sa ya bud'e kana ya saki murmushi yace a hankali 

"Idan na ganta wallahi ina loosing control d'ina ne.." yayi maganar sanda suke barin wajen zuwa inda motocin su ke ajjiye, suna wucewar Abba kuma ya ida wayar sa ya k'araso yana kallan Ayrah yace

"Muje..".... Da sallama suka shiga Office d'in, principal dake zaune ya kalle su sannan yayi murmushi ganin Abba fad'i yake

"A'ah sannun ku da zuwa" ya fad'a kamar wanda yaga wani hamshak'in mutumin, shi kansa Abba seda abin ya d'an so bashi mamaki amma ya fuske ya nemi waje ya zauna yayin da Ayrah ta zauna a k'asa, seda suka gaesa sannan Abba yace 

"Dama magana ce akan yarinyar nan" yayi maganar yana nuna Ayrah da kanta ke k'asa, sannan ya cigaba da fad'in 

"Abubuwa da dama sun faru se dae ban samu damar zuwa wajen ku ba, toh shiyasa a wannan karon nace bari nazo naji daga bakin ku.. Naji yau ma ance wae za'a biya mata kud'in registration na Jamb?" murmushi Principal yayi kana yace bayan ya had'e hannayen sa cikin juna 

"Ae wato Alhaji Ibraheem ka godewa Allah, Allah ya baka yarinya me hazak'a, saboda haka dan mun d'auki nauyin ta wannan ba komae bane, In Sha Allah ma zamu d'auki nauyin ta ne har ta gama karatu.." dukkan su se suka kalle shi suna jin wani irin farin ciki na ratsa ilahirin jikkunan su

"Toh Alhamdulillah, Masha Allah, muna godiya sosae Principal, Allah ya k'ara arzik'i" Inji Abba

"Ameen_Ameen.." 

.... A kwanakin da suka biyo ne Ayrah suka zana jarabawar Jamb d'in, babu wani dad'ewa kuma result d'in ya fito, cikin ikon Allah kuma ta doko point dae_dae da course d'in data ke so dama kuma a Neco ma ta fito da 9 credit, dan haka komae yazo cikin sauk'i, wani malamin su ne ya shige mata gaba bayan fitowar result d'in nasu wanda shima Alhaji ne ya sanya shi yin hakan, sosae suka yi fafutuka wajen sama mata admission har Allah yasa ta samu Medicine a A.B.U Zaria. Ba k'aramin farin ciki Abba, Umma, Yah Sadeeq har ma ita kanta Ayrahn suka yi ba sanda suka ji an sama mata Admission d'in ta hanyar wannan malamin nasu, amma sanda duk suka ji a inda ta samu Admission d'in se duk jikin su yayi sanyi. Umma dake zaune kan tabarma ta kalli Abba dake fad'in 

"Duk da naji dad'in wannan Admission d'in da aka samu, amma bana tunanin zan yadda Ayrah ta tafi har Zaria karatu, ina tunanin kawae a bashshi.." Yah Sadeeq da shima yake kusa da Abba yace

"Abba ni ina ganin kawae a batta d'in ta tafi, tunda duk da k'arancin shekarun Ayrah tana da hankali.." ya k'arasa maganar yana kallan Ayrah gami da sakar mata murmushi, itama murmushin ta saki tana jin dad'in wannan yabon na Yah Sadeeq duk da dae ita kanta ji take kamar ta hak'ura da makarantar, dan bata masan yadda rayuwar ta zata kasance acan wani waje babu Umman ta, ba Abban ta sannan kuma ba Yah Sadeeq d'in ta ba, Umma taja doguwar ajiyar zuciya sannan tace

"Abban su barin wannan Admission d'in kamar mun saka k'afa ne munyi fatali da damar mu, ina ganin meze hana tunda mun yadda da d'iyar mu, mu barta taje d'in idan yaso mu dinga binta da addu'a kuma mu dinga kae mata ziyara..?" shiru Abba yayi na wasu en dak'ik'u kana yace

"Zan sake tunani.." daga haka be sake cewa komae ba.. A cikin satin Abba ya amince da zuwa makarantar Ayrahn, dan haka daga shi har Yah Sadeeq suka tashi tsaye sosae wajen fara siya mata abubuwan da zata tafi dasu, duk da ba wasu kaya ne na azo a gani ba amma dae sun samu sun siya mata abubuwan da suka san zata buk'ata.. Cikin d'an k'ank'anin lokaci aka gama komae, duk wasu abubuwa da suka kamata aka gama su daga 6angaren Abban har daga can 6angaren Alhaji.. 

..... Zubewa yayi a k'asan carpet kansa a k'asa yana jira Alhajin ya gama wayar da yake yi, seda ya shafe wajen rabin awa yana wayar da duk da ganin wani ya shigo besa ya katse ta ba

"Muttala ina jin ka" yayi maganar sanda yake aje wayar akan kujerar gefen sa

"Yalla6ae jibi ne tafiyar tasu fa" murmushi yayi kana yace

"Toh madallah, yanzu abinda za'ayi.. ga kud'i nan kaje duk inda ya dace ka siyo duk wani abu da kasan yarinya budurwa nada buk'ata idan zata je makarantar kwana.." ya fad'a yana ajje masa wasu uban kud'i a gaban sa

"Toh shikenan, amma bana tunanin a had'a da kayan lokacin da zasu tafi can makarantar, inaga gwara daga baya kayan su bita.." jinjina kae Alhajin yayi sannan yace

"Hakan ma yayi.." ya d'an dakata kana ya d'ora da

"Kana ganin idan naje wajen mahaefin ta a yanzu banyi gaggawa ba?" girgiza kae Muttala ya shiga yi ya d'an yi murmushi kana yace 

"A'ah ranka ya dad'e ka bari tukunna, kada su fahimci dalilin hidimar ka tun yanzu, zefi kyau mubi komae daki_daki.." 

"Gaskiya a haka ma nayi k'ok'ari wallahi, bari dae zan bar ta ta gabatar da first semester kawae zuwa lokacin zan je wajen baban nata" ya fad'a yana girgiza kae shima

"Toh hakan ma babu laefi" Inji Muttala.. 

.... Tana sanye cikin doguwar rigar atamfa da hijab kasancewar sa favourite nata, sosae kyakykyawar fuskar ta tayi fayau kamar mara lafiya, fararen manyan idanun ta sunyi ja, hannun ta cikin na Umma tana kallan ta da idanun nata da suka sake yin rau rau, Umma tayi murmushi dan tana so ne ta kwantar mata da hankali tace

"Ya isa haka shalele, kada ki 6ata fuskar nan taki yanzun nan mana Uhmm?" Umma ta fad'a tana sanya hannu ta d'auke k'wallar dake zuba akan kuncin ta

"Umma ta zanyi kewar ki" ta fad'a tana kwantawa a jikin Umman, hannu Umma ta saka ta rik'o ta bayan tayi murmushi tace

"Banda abin ki Ayrah ae ba dad'ewa zaki dinga yi ba, ko kin manta zaki dinga dawo mana hutu?" seta jinjina kae kawae 

"Toh idan kin gama kukan seki taho mu tafi" Yah Sadeeq daya shigo ya fad'a, seta d'aga kae tana kallan sa gami da murgud'a mitsitsin bakin ta

"Iyeee.. Lallae ne yarinyar nan" Yah Sadeeq ya fad'a yana rik'e ha6a. Har k'ofar gida Umma ta rako su inda motar da zata kaesu Zarian take, seda taga tashin motar tasu sannan ta koma cikin gidan tana matse k'walla, dan kuwa tun tasowar Ayrahn baza tace ga ranar da suka ta6a rabuwa ba, dan tun tana yarinyar ta mayyar Umman ce, ko yadda da mutane ba wani sosae take ba ballantana ace taje ta kwana. 

... "Ki maeda hankali kiyi karatu, sati d'ayan nan da aka wuce ki ki samu wata ta koya miki, banda yin k'awar da zaki zauna kina fad'a mata cikin ki duk da dae nasan halin ki amma dae gwara na tisa miki" Yah Sadeeq ya fad'a sanda suke tsaye a wani ke6antaccen waje, seta jinjina kae kawae dan bata tunanin zata iya magana, idan kuwa tace zatayi maganar toh tabbas kuka zata saka, Abba daya fahimci haka se yayi murmushi dan shi kansa har ya fara kewar Autar tasa, ya matsa kusa da ita yace

"Ayi karatu sosae koh?" nan ma dae seta jinjina kan tana kae hannun ta idanun ta ta goge hawayen daya sauko akan fuskar ta, hannu Yah Sadeeq ya sanya cikin aljihun sa ya zaro wata k'aramar waya yace yana kallan k'anwar tasa

"Yau dae ga alk'awarin mu.." seta kalli hannun nasa sannan ta kalle shi, bata san sanda murmushi ya su6uce a kyakykyawar fuskar ta ba, ta saka hannu ta kar6a cike da farin ciki kana ta d'an jujjuya ta sannan tace lokacin da wasu kyawawan hawaye suka samu damar zubowa akan kuncin ta

"Amma nagode sosae Yah Sadeeq, Allah ya k'ara arzik'i" 

"Ameen" dukan su suka amsa da hakan cikin jin dad'in yadda ta d'an saki jiki.. seda suka d'an dad'e suna sallamar zuwa lokacin ta saki jiki suna ta d'an hira, se kuma daga baya tayi kukan ta ta godewa Allah, sannan su Abban suka tafi bayan sun kwantar mata da hankali... 

... A hankali ta tura k'ofar d'akin hannun ta jaye da er trolley d'in ta da aka kar6o mata a wajen k'anwar Umma da itama zama ya dawo dasu cikin kano, dukkan su suka d'aga kae suka kalle ta sanda tayi sallama da kyakykyawar siririyar muryar ta data sake sirancewa saboda kukan da tayi, su 3 ne zaune a cikin d'akin, d'aya na daga gefe tana danna waya yayin da biyun ke zaune kusa da juna suna hira

"Wa'alaeki Assalam" suka amsa dukan su suna bin bak'uwar fuskar da suka gani da kallo

"Wow, tubarkallah Masha Allah" d'aya daga cikin su ta fad'a a ranta lokaci d'aya kuma tana mik'ewa tsaye ta k'arasa inda Ayrah take tace tana d'an yin murmushi 

"Anan d'akin kike?" tayi maganar tana kallan idanun ta da suka yi ja alamar kuka tayi, seta k'ak'alo murmushi ta wanzar akan fuskar ta wanda kana gani kasan beje ko'ina ba tana jinjina kae

"U're highly welcome.." ta fad'a tana d'aukar bagcon data gani a gefen Ayrah tayi gaba, babu musu Ayrahn tabi bayan ta a hankali 

"Ruks ki tashi me waje tazo fa" wadda ta kar6i jakar Ayrahn ta fad'a tana kallan wadda ke zaune kan gado tana danna waya, wadda aka kira da Ruks d'in ce ta mik'e tana kallan Ayrah itama tayi murmushi tace

"Barka da zuwa bak'uwa" 

"Umhum" Ayrah ta fad'a kawae tana jefa mata kalar murmurshin data yiwa Jidda, seta k'arasa ta zauna akan gadon tana jin ta gaba d'aya a wani irin takure, musamman yadda taga su duk lokaci d'aya suna neman sakin jiki da ita, seda Jidda ta ajje mata kayan ta gefe guda sannan ta dawo ta zauna kusa dasu Ruks ta zauna, Bahijja da tun d'azun ba tace komae ba se kallan Ayrah da take tace 

"Bak'uwa ya sunan ki?" a hankali ta bud'e bakin ta daya mata nauyi tace

"Ayrah.." 

"Awwwn, sunan en gayu, suna me dad'i.." kusan a tare suka fad'i hakan, har seda hakan ya sanya ta tayi murmushi 

"Toh barkan ki da zuwa" Bahijja ta fad'a... Suna nan zaune d'akin har bayan isha'i suna hirar su, hirar da kusan duk akan abu d'aya suke yin ta, ita dae tana zaune a gefe guda se dae ta bisu da ido kawae, so take ta ke6e ita kad'ae tayi kukan ta ko zata ji sauk'in kewar gida data fara damun ta tun yanzun.

"Ruks ki tashi ki d'ora mana ko Indomie ce pls, kinga bak'uwa ma ba taci komae ba" Jidda ta fad'a, Ruks ta kalli Ayrah tace

"Ayrah kina jin yunwa ne?" seta girgiza kae kawae tana yabawa da kulawar mutanen da bata ta6a ganin su ba se yau

"A'ah a k'oshe nake" ta fad'a tana kallan Ruks d'in 

"Toh dae kin ji, mu duk bama jin yunwa muma, a bar shi kawae pls" 

"Shikenan ae" Jidda ta fad'a 

"Kuuu, kun san k'arfe nawa kuwa?" Bahijja ta fad'a tana d'an waro eyes d'in ta

"Wani abun ya faru?" Ruks da Jidda suka tambaya lokaci d'aya 

"Ni kam seda safen ku wallahi, kwanciya zanyi ko dan na tashi da wuri, gobe fa Doctor RK ne a farko, ko kun manta abinda yayi last Monday?" ta k'arasa maganar tana hayewa kan gadon ta

"Nima kam seda safen ku" Ruks ta fad'a tana mik'ewa, harara Jidda ta jefa mata sannan tace

"Toh ni me zan zauna jira hajiya? Ayrah seda safe" tayi maganar itama tana hayewa gadon ta.. Bin su tayi da kallo su duka lokacin da d'akin yayi shiru, se taji tsoro ya fara shigar ta, dan haka taja jikin ta ta maeda shi kan gadon ta kwanta, ta lullu6e kafatanin jikin ta da hijab d'in ta wani sanyi na ratsa ta, a hankali ta lumshe idanun ta wasu hawaye masu d'umi na sakkowa akan fuskar ta, wayar data tuna da ita ta janyo ta nemo number Yah Sadeeq ta danna kira, bugu 1_2 ya d'aga dan lokacin be kae ga yin bacci ba

"Yah Sadeeq.." tayi maganar tana fashewa da wani marayan kuka a hankali, daga can 6angaren Yah Sadeeq ya girgiza kae yana murmushi dan yasan wannan kukan nata bana komae bane sena shagwa6ar data zame mata jiki

"Auta rigima" ya fad'a yana murmushi, dae_dae sannan wayar Jidda tayi k'ara, taja tsaki daga inda take kwance tana amsa wayar ba tare da tasan me kiran ba, daga can 6angaren akace

"Jidda don Allah kimin snapping aekin nan zanyi copying kafin gobe.." 

"Don Allah kiyi hak'uri Abeedah, ki koma kije kiyi bacci ko dan gobe ki samu shiga class d'in" banji me akace daga can 6angaren ba amma naji Jidda tayi dariya tace

"Doctor RK fa.." daga inda Ayrah ke kwance ta d'an lumshe idanun ta tana jin yadda ta gaji da jin sunan da suke ta ambata tun d'azu, sunan da kusan duk hirar da suke tun d'azu a kansa ne suke yin ta, seta gyara kwanciyar ta ta kawae duk da tasan yau dae ba zata iya baccin ba... 

_*Yanzu wasan ze soma*_🥲

    Mhiz Innocent.....✍️

https://chat.whatsapp.com/DH0EIIWNPnSICxsGgh2DSd

*♡☆ZAZZAFAR KAUNA☆♡*

*FREE BOOK*

*CHAPTER ONE*

✨ *TITAN'S OF TALENT* ✨

Page 013_014

___Washe_gari tun asuba ta tashi tayi wanka ta gabatar da sallah sannan ta cigaba da zama kan carpet d'in da tayi Sallahr akae tana addu'a, bata dad'e da zama ba su Jidda ma suka farka kusan a tare, Jidda ce ta fara shigewa toilet yayin da Ruks da Bahijja suka tsaya a bakin toilet d'in kowacce na jira Jidda ta fito itama ta shiga. Tana nan zaune haka suka dinga sauri suna shiryawa kafin wajen k'arfe 7:30 dukkan su suka gama shiryawa kusan duk cikin dogayen riguna da k'ananan mayafae, Bahijja dake saka boot a k'afar ta tace

"Kin gama shiryawa ne, ko har yanzu addu'ar ce ba'a gama ba?" tayi maganar tana kallan Ayrah, seta girgiza kae kafin tace

"A'ah ku jira ni yanzu zan shirya" 

"Ayrah mun yi gaba, kiyi sauri ki shirya ki taho kafin 8 tayi" Ruks ta fad'a sanda take d'aukar jakar ta, jinjina kae kawae tayi ba tare da ta sake cewa komae ba, ta bisu da kallo sanda suke ficewa daga d'akin. A hankali ta mik'e ta sake fad'awa toilet ta wanko fuskar ta sannan ta fito ta shirya cikin riga da skirt na atamfa kana ta saka hijab, ta d'auki sabuwar jakar da Yah Sadeeq ya siya mata wadda ta zuba littafan ta a ciki ta fito daga d'akin. A hankali take takawa a cikin filin makarantar cikin nutsuwar ta, duk da babu abinda ta shafa akan fuskar ta amma tayi kyau sosae, bayan ta d'auke da jakar goyo yayin da ta rungume wasu text books guda 2 wanda suma duk Yah Sadeeq ne ya siya mata saboda ta samu sauk'in karatu. Tun kafin ta k'arasa inda ze sada ta da ajin nasu taji shiru kamar babu mutane cikin ajin, har seda ta fara tantamar anya kuwa ba tayi 6atan kae ba?, dab da zata isa wajen ajin sassanya kuma daddad'ar muryar sa ce ta fara dakar mata kunnen ta, ba'a iya jiyo abinda yake fad'a d'in amma tana iya jiyo sautin yadda nutsatstsiyar muryar tasa ke fita, haka kurum taji k'irjin ta ya buga da wani irin k'arfi har seda ta dakata daga inda take tafe na wasu en mintuna kafin ta lumshe manyan idanun ta kana ta bud'e su tana mamakin yadda bugun zuciyar ta ya sauya cikin k'ank'anin lokaci. Da sallama akan la66an ta ta sanya k'afa cikin ajin nasu ba tare data kalli kowa ba, dan bata jin zata iya kallan kafatanin en ajin dan tasan duk idanun su na kanta ne

"Hey!" nutsatstsiya, sanyayyiya kuma daddad'ar muryar sa me dad'in saurara ta daki dodon kunnen ta, a take kuma a lokaci guda k'afar ta ta d'auki rawa wanda har yanzun ta kasa gane dalilin wannan rawar da jikin nata ke yi

"Ko dae da ita ake?" ta tambayi kan ta, gudun kada taje tayi laefi ya sanya ta dakatawa daga inda take, a hankali kuma ta shiga juyowa zuwa inda yake tsaye sannan ta d'aga raunannun idanun ta ta aza su inda ta tabbatar yana tsaye, ba ita yake kalla ba idanun sa na kan wani littafi dake gaban sa ne, kyakykyawa ajin farko, fari me kyakykyawan jiki kuma cikin kyakykyawar shiga, sanye yake cikin wasu riga da wando da suka dace da k'irar jikin sa, a saman kayan kuma suit ce itama me kyau, kansa babu komae se kwantacciyar bak'ar suma da tasha gyara na musamman, kamar yadda take a gyare haka kyakykyawan bak'in sajen sa ma yake a gyare kuma a kwance wanda hakan ba k'aramin k'arawa kyakykyawar fuskar sa kyau yayi ba, ganin da tayi ba ita yake kalla ba dan ita kanta bata ganin fuskar sa se gefen fuskar ta sa, seta d'an lumshe idanun ta kafin a hankali ta fara k'ok'arin juyawa

"Hey, go out!" ya sake fad'a har lokacin be kalle ta ba, kawae se tayi shahada ta tabbatar da ita yake, har lokacin bata kalli kowa ba taja k'afafun ta ta fice daga ajin. Kae tsaye hostel ta koma har lokacin tana tuna sautin muryar sa a cikin kwanyar ta sannan kuma tana hana k'wallar data tarar mata a idanu zubowa, tana shiga ta ajjiye jakar ta ta haye kan gadon ta jinginar da kanta a jikin gado, iska ta fesar daga cikin bakin ta tana d'an jan numfashi kafin ta sanya hannu ta goge hawayen da suka fara sakkowa akan fuskar ta, a hankali ta cigaba da jan sheshshek'a tana jin wani irin zafi wanda da farko bata ji shi ba se yanzun, ta tsani yarfi, ta tsani dizgi, se gashi her first day in University wani yayi embarrassing na ta a baenar nasi, d'an mitsitsin bakin ta ta murgud'a kamar wani na kallan ta sannan tace akan la66an ta

"Bashi da kirki". Tafi awa 1 a cikin hostel d'in seda ta kitanci lokacin da tasan ya fita sannan ta mik'e ta fita zuwa ajin nasu, cikin sa'a kuwa babu kowa cikin ajin a lokacin, se students kawae da kowa ke harkar gaban sa, koda ta shiga cikin ajin duk seta ji ta a takure musamman da taji a jikin ta idanun mutane da dama na yawo ne a kan ta, se take ganin kamar kowa kallan ta yake da wadda aka kora d'azu, duk se ta ji tana neman sark'ewa a tafiyar da take, gaba d'aya ma ta rasa inda za taje ta zauna, tsintsiyar hannun ta taji an kama se ta juya da sauri ta d'aga idanun ta ta kalli wadda ta rik'e mata hannun, Jidda ce, seta sauke ajiyar zuciya hadda lumshe idanun ta tana bud'ewa lokaci guda

"Muje ki zauna" Jiddan ta fad'a tana cigaba da jan ta zuwa cikin ajin, babu musu kuwa kamar wata doluwa ta bita cike da sassarfa, wani dake zaune kan wani bench yace yana kallan Jidda

"Hajiya Jidda an samu wata kenan?" seta juya ta watsa masa harara sannan tace

"Shishshigi ba kwarjini" dariya yayi hadda dukan bench yace bayan ta wuce wajen

"Yoh shishshigi kuma ya kae wanda kika yi?" ita dae bama taji shi ba suka k'arasa inda suke zaune sannan tace tana Kallan Ayrah

"Yawwah ki zauna, nan ne kusan permanent seat namu dan tunda muka zo anan muke zama" murmushin yak'e Ayrah tayi dan har ga Allah wajen be mata ba, dan kuwa a baya ne bench d'in nasu yake, se dae ta nemi waje ta zauna kawae.

     Basu suka koma hostel ba a ranar se wajen k'arfe 6, dan haka suna komawa Ayrah ce ta fara fad'awa toilet tayi wanka dan sosae ta gaji tana fitowa ta zira doguwar riga mara nauyi ta maeda hijab d'in ta tayi sallah kana ta nemi waje ta zauna still dae da hijab d'in , dan haka kawae tunda tazo d'in tafi jin ta comfortable idan ta saka hijab d'in.

"Toh mu dae kinga had'a girkin mu muke, kawae kowaccen mu zata kawo abincin tane duk abinda muke so se mu dafa muci, kema ayi hakan dake?" Ruks ce me maganar tana kallan Ayrah, seda ta d'an yi jimm, saboda haka kawae taji basu wani kwanta mata can ba musamman daya kasance hirar su gaba d'aya rabin ta ta samari ce, tun jiyan kuma da tazo ba taji wata a cikin su tayi maganar karatu ba, amma kuma suna da kirki yadda suka tarbetan kawae ma ya mata dad'i dan haka se tace

"Tohm.."

"Ohk guys..me zamu dafa?" Ruks ta fad'a tana kallan su su duka, ta6e baki Jidda tayi kana tace

"Kawae mu dafa indomie, dan ni yunwa nake ji"

"Nima dae kam" Bahijja ta fad'a itama, mik'ewa Ruks tayi ta nufi inda kayan abincin nasu ke ajiye cikin d'an k'ank'anin lokaci ta d'ora musu Indomien, sanda take zuba Maggi a ciki ne ta jiyo muryar Jidda na fad'in

"Ke ni tun d'azu nake so mu tattauna akan shigar Doctor RK ta yau, amma wannan Abeedar ta mana k'erere, don Allah befi wancan satin kyau ba?" ajiye maggin hannun ta Ruks tayi sannan ta juyo tana rik'e ha6a kana tace tana murmushi

"Umhum wallahi ke kam ki bari kawae.., shi fa kowacce shiga yayi naga alama kyau take masa, wallahi guy d'in ya had'u iya had'uwa" ta fad'a tana jan baki kamar wadda taci abu me yaji, daga nan fa hirar tasu ta soma, maganar tasan nan dae da kullum ita suke yau ma dae ta san suke, da alama basa gajiya da hirar tasa kamar wani abinci

"Wae Bahijja meye haka naji kinyi shiru?" Jidda ta fad'a tana jefa mata harara, seta yamutse fuska kana tace

"Ke kam ki bari kawae, kae na ke ciwo" itama tayi maganar tana yamutse ta ta fuskar

"Toh Allah ya sawwak'e.. Ayrah ki sauko muci abinci" Ruks ta fad'a tana kallan Ayrah dake kwance kamar me bacci, se a lokacin ta tashi dan daga inda take zaune tun d'azu ji take kamar ta tashi ta musu duka, tana jin kamar tace musu sun ishe ta da maganar wannan mugun mutumin, haka dae ta mik'e ta sauko suka ci abincin.

...... Washe_gari k'arfe 7:40 dukan su suka gama shiryawa har da Ayrah, yau ma cikin hijab d'in dae ta shirya kamar jiyan, suka fito tare suna tafiya su Jidda na hira yayin da ita dae tayi shiru kawae, a dae_dae inda ze sada su da ajin nasu dukkan su suka ji wata murya na fad'in

"Ayrah Ibraheem Khaleel.." kusan a tare dukan su suka juya, se duk suka tsaya suna kallan mutumin daya kira sunan nata kafin suka kalli Ayrah, itama da kallan rashin sani take bin sa dan tunda take bata ta6a ganin fuskar ba

"Sak'o aka bani na kawo miki.." yayi maganar yana kallan ta

"Sak'o kuma? Ni ban sanka ba" ta fad'a cike da sakarcin nan nata, se yayi murmushi kana yace

"Ehh Hajiya, dama nasan baki sanni ba ae amma daga makarantar ku ne aka turo ni" seta d'an samu relief amma duk da haka tace

"Toh mene?"

"K'awa ta zo mu tafi 8 ta kusa, kuma kin san yau yana da first period a farko" Ruks ta fad'a tana jan hannun Ayrah, seta d'an maraeraece fuska sannan tace

"Uhmm daga makaranta ne fa.."

"Kinsan yadda za'ayi? Mu bari muyi gaba ke kuma kiyi sauri kiji abinda ze fad'a, but u should make sure dat kin shigo class before 8" seta jinjina kae tana bin su da kallo sanda suke wucewa ajin kana ita kuma ta dawo da duban ta inda mutumin yake, kafin tace komae yace

"Kayan abinci ne dana sakawa Hajiya akace mu kawo miki daga makaranta" seta tsaya ta cigaba da kallan sa kamar me tunani se kuma tace

"Kaya kuma?" yace

"Ehh.."

"A'ah Abba ya siya min" ta fad'a tana girgiza kae, seya sake yin murmushi kafin yace

"Ehh wannan ae daban yake Hajiya, kuma kinga daga makaranta ne" seta d'an yi jimm kafin tace

"Toh zan kira Yah Sadeeq na fad'a masa tukunna" mutumin ya sauke ajiyar zuciya yana mamakin wannan yarinya haka amma gudun kada ya takura ta shinshino wani abun ya sanya shi fad'in

"Toh kira shi"

"Ae ba yanzu ba.." tayi maganar cikin turo baki duk da bata san tayi hakan ba

"Meyasa?"

"Sauri nake" ta fad'a tana gyara tsayuwar ta, seya fesar da iska daga bakin sa kafin yace

"Toh shikenan, bari na jira ki" ba tace komae ba ta juya zuwa ajin nasu, dae_dae lokacin da wani d'alibi yayi sauri ya shige cikin ajin, seta ji dad'i hakan na nufin 8 ba tayi ba kenan, dan haka da confidence d'in ta ta sanya k'afa cikin ajin, tayi wajen taku 5 a cikin ajin tana jin dad'in yadda yau ta samu class d'in, se dae ga mamakin ta seta jiyo kamilalliyar muryar sa na fad'in

"Go out.." seta ta6e baki a ranta tana sak'a may be tana shigowa k'arfe 8 d'in ta cika, gashi nan har ze kori wata ko wani, dan haka ta cigaba da tafiya har zuwa sanda ta samu waje ta zauna tana lumshe idanun ta kana ta bud'e, abinda ya bata mamaki yadda taga kusan idon kowa na cikin ajin akan ta yake, seta sake kallan wani 6angaren taga still dae ita suke kalla, a hankali tabi jikin ta da kallo zuciyar ta na bugawa tana fatan ba wani abun ne ta manta bata saka ba, ta kalli jikin ta hijab d'in ta gashi nan har kusan k'asa, ita kanta kawae dae ta duba d'in ne amma tasan da akwae abinda beyi ba a jikin ta su Jidda zasu fad'a mata, inda taga kuma sun maeda hankali suna kalla itama ta d'aga raunannun idanun ta da suka cika taff da k'walla saboda wannan kallan da suke mata duk ya rikita ta, a hankali idanun ta suka sauka akan kamilalliya kuma nutsatsiyar fuskar sa me cike da wani irin zati, da kwarjini na musamman har bata san sanda ta d'auke idanun ta da sauri ba tana dafe k'irjin ta daya wani irin buga a lokaci guda

"Kurma ce?" yayi maganar kamar baya so kuma ba tare daya kalli en ajin ba

"Dake fa yake.. Ki tashi ki fita kin makara.." wata dake kusa da ita ta ankarar da ita, seta d'aga kae cikin rashin fahimta ta kalle shi dae_dae sanda shima ya d'ago nasa firgitattun idanun da suka ida rikita ta, ta sake jin zuciyar ta ta buga da k'arfin da yafi na d'azu, a hankali ya janye nasa idanun fuskar sa ba yabo ba fallasa ya sake fad'in

"Fita!" yanzun kam ta tabbatar da ita yake, dan haka jiki a matuk'ar sanyaye taja k'afafun ta ta fice daga cikin ajin, tana jin yadda idanun en ajin suka mata chaaa aka wanda har hakan ya jawo tafiyar ta ta sake chanjawa tana tafiya tana wani rangaji kamar er maye, tun kafin ta ida fitowa daga cikin ajin wani kuka ya k'wace mata, dan haka ita tama manta da wannan mutumin dake jiran ta kawae ta wuce Hostel, akan gadon ta ta zube tana fashewa da kuka, ta san mutumin be santa ba bata san shi ba ba dan haka ba se tace tsanar ta yayi shiyasa yake korar ta kullum, ban da haka meyasa wani ya shiga kafin ita be kore shi ba se ita, wayar ta data ajiye akan gadon dama bata tafi da ita class ba ce ta fara ringing seta janyo wayar ta d'aga tana k'ok'arin tsayar da kukan

"Subhanallahi Auta meya faru? Har yanzu baki dena kukan ba?" Yah Sadeeq ya fad'a, seta sake hasaso fuskar Rk cikin idanun ta kana ta harari iska tana murgud'a baki sannan tace

"Toh ba wani malami bane, Yah Sadeeq wallahi mugu ne kuma.."

"Kae Subhanallahi, Ayrah bakya so karatun naki yayi albarka?"

"Toh Yah Sadeeq sau biyu fa yana hana ni shiga aji wae na makara" murmushi Yah Sadeeq yayi daga inda yake kafin yace

"Toh kiyi hak'uri, kuma kada na sake ji kince bashi da kirki, daga yanzu ki dinga shiryawa da wuri kina tafiya class kin ji?" seta d'aga kae kamar yana kallan ta sannan tace

"Ehh"

"Dats my sister.." ya fad'a yana murmushi, seda Yah Sadeeq ya ajje wayar sannan tace bayan ta sake tuna fuskar Rk

"Mugu kawae.."

      K'arfe 3 suka fito daga lectures d'in, Jidda, Ruks Bahijja har ma da Ayrah suka fito daga class d'in dan komawa Hostel, suna cikin tafiya kafin su k'arasa Hostel d'in Bahijja ta kalle su tace

"Ku wuce pls yanzu zanje na dawo"

"Ina zaki je?" Ruks ta fad'a tana kallan ta, seta d'an yamutse fuska kafin tace

"Yanzun zan dawo pls, akwae sak'on da zan kar6a wajen wata cousin sister d'i ta data fara zuwa school d'in nan"

"Ohk" suka fad'a kusan a tare, suka cigaba da tafiya yayin da ita kuma Bahijja ta juya.. A hankali take takawa zuwa wajen, seta kalli gefe da gefe ganin babu idon wad'anda ke kanta yasa ta wuce wajen, seta dakata a bakin k'ofar office d'in nasa sannan ta kalli wani wanda ke tsaye a wajen tace

"Pls Doctor na ciki?"

"Yeah.." ya fad'a yana kallan ta

"Pls taemaka kamin iso mana" ta fad'a tana maraeraece fuska, seya d'aga kafad'a yana wucewa ciki, wajen minti 2 se gashi ya fito yace

"Ki shiga.." murmushi Bahijja tayi cikin jin dad'i kana tace

"Nagode sosae.." ta fad'a tana zame takalmin k'afar ta ta shige cikin office d'in, dae_dae lokacin Rk yana tsaye gefen kujerar office d'in, da sallama ta shiga ba tare daya kalle ta ba yace

"Come in" seta lumshe idanu tana jin yadda muryar tasa ke k'ara dad'i, ta k'arasa ta zube a k'asa tana fad'in

"Sir barka da rana.." kamar be ji ba seda ya nemi waje ya zauna ya bud'e wani littafi sannan yace

"Barka..how can i help u?" yayi maganar a had'e

"Sir.. Pls zuwa nayi na rok'i alfarma"

"Umhum.." yayi maganar har lokacin yana kallan littafin hannun sa, sosae taji dad'in yadda ya amsa matan, dan haka seta gyara zama tace

"Sir dama Mama na ce tace a cikin malamae na samu wanda ze d'an dinga taemaka min da abinda bangane ba, shine.. Shine nace bari nazo na kar6i koda contact naka ne, idan ina da buk'atar taemako sena kira ka.." a hankali ya ajje littafin dake hannun sa ya d'aga kyawawan idanun sa ya zube su kan Bahijja, be san sanda ya basu fuska da har irin wannan raenin ze shiga tsakanin su ba, seya kwantar da kansa akan kujera hannayen sa duka biyun ya sark'e su cikin juna kana ya sanya su a ha6ar sa yana d'an juya kujerar daya ke kae, jin shiru ya sanya ta fad'in ba tare data d'ago ta kalle shi ba, dan tasan idan tace zata kalle shin wannan kwarjinin nasa da idanun nan nasa zasu sanya ta kasa fad'ar abinda tayi niyyar fad'a, koma gaba d'aya ta manta abinda zata fad'a d'in 

"Shine dama abinda ya.."

"U shut up bloody fool.." ya fad'a cikin er d'aga murya yana sake watsa mata idanun sa, tuni ta rikice ta d'ago kamar zata yi kuka dan gaba d'aya ya gama rikita ta da wannan razananniyar muryar tasa, bata jira ya sake cewa komae ba ta mik'e jiki na rawa ta fice daga Office d'in, dogon tsaki yaja yana jin wani irin 6acin rae na taso masa, a hankali ya lumshe idanun sa yana sake kwantar da kansa kan kujerar..

    Seda ta tsaya ta saeta kan ta sannan ta tura k'ofar d'akin nasu, dukan su suka kalle ta cikin mamakin ganin ta kamar a birkice kuma a firgice

"Bahijja lafiya?" Ruks ta fad'a tana kallan ta, se tayi wani yak'e kafin ta nemi waje ta zauna tace

"Lafiya mana me kika gani?"

"A'ah babu komae" Ruks ta fad'a tana d'an ta6e baki

"Dama ke muke jira muna tattaunawa ne akan yadda zamu tunkari Doctor Rk da k'udirin mu, idan yaso seya za6i d'aya duk wadda ya za6a kuma ragowar se suyi hak'uri.." a hankali ta zuro k'afafun ta daga kan gadon da take kae ta kalle su su duka sannan tace

"Sam banga amfanin mutum mara kirki ba, wanda be san darajar d'an adam ba, ku kamar ma bakwa ganin abinda yake min" Ayrah ta fad'a dan yau sun gama kae ta bango, kullum cikin zancen sa suke amma sau 2 yana mata d'iban albarka basu ta6a nuna sun gani ba ko sun sani, dukkan su suka kalle ta yadda tayi maganar da alama abin na mata ciwo a rae, Jidda ta dafa cinyar Ayrah tace

"K'awa ta mutumin nan fa in dae kabi k'a'idar sa toh zaka zauna lafiya, though dae he is not friendly but he is nice wallahi, baya son hayaniya kamar yadda bashi da hayaniya, daga zarar kin san halin sa fa shikenan babu wata matsala da zata sake faruwa tsakanin ku" ta6e baki Ayrah tayi dan ita dae ba taga inda za'a yabi mutumin ba, kuma ma meye had'in ta dashi da har zata tsaya sanin halin sa? Banda ma dae ita za tayi missing da wallahi ba zata sake zuwa ajin nasa ba in dae tasan shine ze d'auke su, kawae seta mik'e ta shige toilet, Jidda ta dawo da duban ta kan su Ruks tace

"Yawwah ya kuke ganin za'ayi?" Bahijja ta ta6e baki 

"Nifa bana tunanin ze za6i wata a cikin mu wallahi, ina ganin kawae mu hak'ura mu bar abin a ran mu" tayi maganar tana fatan duk su hak'ura d'in su bar ta ita tayi yak'in ta ita kad'ae, shek'ek'e duka suka kalle ta kafin Ruks tayi k'arfin halin fad'in 

"Kee.. Akwae mummuna ne a cikin mu? Ko kuma dae ke kin sare, idan kin sare ne just tell us kinga yanzu yak'in ya rage tsakani na da Jidda" Bahijja ta ta6e baki kawae ba tare da tace komae ba, Jidda tace

"Idan baki janye ba toh zamu ware rana ne muje duk cikin dabara mu isar da sirrin dake zuciyoyin mu" da sauri Bahijja ta kalle su, kallan nan irin na baku da hankali wanda bata san tayi musu shi d'in ba seda taga suna bin ta da kallan tuhuma sannan tayi k'ok'arin saeta kan ta..... 

      Mhiz Innocent.....✍️

___"Bahijja!" Ruks ta fad'a tana sake kallan ta sosae, seta gyara zaman ta sannan tace bayan ta saki wani murmurshin yak'e

"Na'am, ehh haka ya kamata muyi kam.." daga haka basu sake cewa komae ba suka yi shiru se dae kowa da abinda yake sak'awa a cikin ransa. A hankali ta k'arasa bakin gadon ta chanja hijab d'in jikin ta da wani sannan ta kalle su su duka tace har lokacin fuskar ta ba yabo ba fallasa

"Zan d'an je na dawo" ta fad'a tana shirin ficewa daga d'akin, mik'ewa Jidda tayi tace bayan ta d'auki mayafin ta

"Muje na raka ki.." kamar tace ta barshi se kuma taga kamar hakan be dace ba dan haka seta dakata ta jira Jiddan har ta k'araso inda take suka fita tare. Ba laefi yanzu suna tafiyar suna d'an ta6a hira, hirar da se Jidda ta d'auko ta sannan Ayrah kan amsa mata har zuwa sanda Jiddan tace

"Ina zamu je wae?"

"Mango zan siyo.." harara Jidda ta jefa mata sannan tace

"Amma shine baki fad'a min ba, toh ae mun wuce wajen masu siyarwar"

"Aou mantawa nayi" ta fad'a tana dariya gami da sanya hannun ta akan bakin ta, daga haka suka juya Jidda ta kae su wajen da masu saeda fruits suke sosae, kae tsaye wajen me mango d'in suka je, Ayrah ta fad'a masa adadin data ke so, shi kuma ya fara zuba mata cikin leda. A hankali wata bak'ar had'ad'd'iyar mota ta gangara ta tsaya kusa da me siyar da mangon, su biyu ne cikin motar Rk zaune a wajen me zaman banza yana danna waya, yayin da Yaseer ke driving, kallan sa yayi sanda yaga yayi parking motar a wani waje daban, da mamaki yace

"A'ah meye haka?" Yaseer yace

"Fruit zan d'an siya, sun min kyau gaskiya.."

"Oh god, ji wani kuma" Rk ya fad'a yana watsa masa harara, Yaseer yace

"5 min pls.." ya fad'a sanda yake bud'e motar yana kuma d'aga hannun sa, Rk bece komae ba se d'aga kafad'a da yayi gami da ta6e baki lokaci d'aya yana maeda kansa kan wayar sa, wajen minti 2 da fitar Yaseer d'in, a hankali ya d'aga manyan idanun sa ya kalli wajen, acan ya hango shi tsaye wajen me siyar da mango yana ta zuba shi da me mangoron, seya samu kansa da jan tsaki gami da furta 

"Yaseer!!" ya fad'a yana shirin d'auke kansa idanun sa suka sauka akan fuskar ta sanda wani sassanya kuma kyakykyawan murmushi yake tashi akan fuskar ta wanda ya matuk'ar k'awata kuma ya sake fito da aenahin kyawun ta, cikin en sekonnin da basu wuce 2 ba yaji yanayin bugun zuciyar sa ya sauya wanda har be san sanda ya rintse idanun sa ba yana sanya hannun sa saetin zuciyar sa, seya maeda kansa jikin kujera yana sake lumshe idanun sa kafin a hankali ya fesar da wata iska daga bakin sa

"What happen to me?" he asked him self still dae idanun sa suna a lumshe haka zalika hannun sa dafe da k'irjin sa, yafi minti 2 a haka kafin bugun numfashin sa ya fara komawa dae_dae, dae_dae lokacin kuma da Yaseer ya bud'e murfin motar ya shigo, da mamaki ya kalli Rk da har lokacin be bud'e idanun sa ba yace

"Rk.. Lafiya?" se a lokacin ya shiga bud'e idanun sa dake d'auke da dogayen bak'in gashin idanu masu matuk'ar kyau sannan ya sauke su kan Yaseer yace muryar sa a d'an ciki 

"Babu komae.."

"Sure?" seya jinjina masa kae kawae yana sake lumshe ido, shi kansa ba zece ga dalilin da yasa yaji bugun zuciyar sa ya chanja tafarar d'aya ba

"Ohk.." Yaseer ya fad'a yana kunna motar ya fara driving, seda suka yi nisa da fara tafiyar sannan Yaseer ya kalli Rk kana ya maeda duban sa kan titi yace

"Ina tunanin gobe zan koma Kano fa.."

"Saboda?" Rk ya fad'a bayan ya d'an kalle shi

"Madam ta matsa wallahi, ni kuma bansan 6acin ran ta, so dole na koma a goben gaskiya" murmushi Rk yayi wanda ya sake fito da aenahin kyansa kana yace bayan yaja k'aramin tsaki

"Idan ba kayi haka ba ae bazan gane kae ne ba"

"Me kuma nayi?" Yaseer ya fad'a yana dariya, shiru Rk ya masa dan yasan dama da biyu yayi maganar

"Mutumi na kae ma ka daure kayi auren nan wallahi.." kafin ya kae ga k'arasawa Rk yace

"Bismilllahi.., pls wae kae baka gajiya da zancen nan ne? Ka dae san bazan k'ara shekarun da nayi a baya ba tare da nayi aure ba koh?"

"Yawwah mutumi na yanzu kace dae na fara shiri kenan?" Yaseer ya fad'a duk da yayi mamakin jin zancen Rk d'in

"Kamar haka kake so na fad'a koh? Toh ae gashi nan na fad'a maka" Rk yayi maganar cikin basarwa, tsaki Yaseer ya ja yana fad'in k'asa_k'asa

"Ae seka yi ta zama" duk da ya ji shi amma bece masa komae ba ya cigaba da danna wayar sa..

      .... Da sallama ya shiga cikin parlourn, Mummy dake zaune kan kujera ta taso tana fad'in

"Sannu da zuwa likita, ka dawo lafiya?" murmushi yayi kana yace

"Lafiya k'alau Mummy, Daddy fa?"

"Be shigo ba tukunnah" seya jinjina kae kawae, can ya jiyo Mummyn na fad'in

"Ka dad'e da shigowa ne?" d'an ta6e baki yayi kana yace bayan ya girgiza kae

"Nop, ban wuce 1 hour ba.."

"Ohk bari Muneerat ta kawo maka abinci yanzun nan" seya d'an yi shiru kad'an, baya son Mummyn ta dinga had'a harkar sa da yarinyar ballantana har suyi tunanin wani abun, se dae 'ya 'ya ce, ko yaya ya nuna baya son hakan yasan ba zata ji dad'i ba, so ko dan kulawar Mummyn a gare shi ya sanya ya dinga d'auke kae akan wasu abubuwan, dan haka bece komae ba ya wuce dinning area, ya ja kujera ya zauna bayan ya ciro wayar sa daga cikin aljihu ya fara dannawa. Wajen mintuna 10 da zaman nasa, wata madaedaeciyar budurwa er kimanin shekaru 22 ta fito daga cikin kitchen sanye cikin riga da skirt na atamfa wanda suka yi cif cif a jikin ta, se dae kasancewar haka take a tsaye yasa kayan basu wani mata kyau ba sun dae yi mata cas cas kamar a jikin ta aka d'inka, daga fuska babu laefi tana da nata kyan dae_dae misali, bak'a ce se dae ba can ba, amma saboda man da take shafawa yasa fuskar ta ta ta fito tayi haske sosae kuma take wani irin shek'i, sannan kuma doguwa ce babu laefi, kan ta babu d'an kwali se wata hula data saka ta zame ta har wajen rabin kan ta, wanda ya fito da kusan rabin kitson attach d'in dake kan ta, a hankali ta k'arasa ta ajje cooler data d'auko sannan ta koma ta kwaso ragowar kana ta dawo taja kujera ta zauna tana kallan sa cike da matsananciyar k'aunar sa tace

"Sannu da zuwa Yaya na" se a lokacin ma shi yasan da wanzuwar ta a wajen, ya d'an d'aga kan sa ya kalle ta da kyawawan manyan idanun sa sannan ya d'auke, seta lumshe idanun ta tana jin idanun nasa kamar wani abu ne a cikin su wanda ya sanya bata iya jure kallan cikin k'wayar idanun sa, sosae taji dad'in yadda ya kalle tan, kafin ta dawo daga wannan kuma taji yace

"Yawwah barka.." seta sake yin murmushi tana janyo plate ta fara serving nasa, Mummy da fitowar ta kenan daga d'aki ta kalli Muneerat dake zuba masa abinci cikin plate da gasken gaske, seta girgiza kae a ranta tana raya "Lallae soyayya me chanja mutum" dan kuwa tasan halin k'wuiwa irin na d'iyar ta ta, bata aekin komae cikin gida, koda abinci ne kuwa se dae a kawo mata idan an kawo kuma a zuba mata, ina ganin da da dama ma cewa zata yi a bata a baki. Plate d'in ta tura gaban sa sanda ta gama zuba komae a muhallin sa sannan ta koma kan kujerar tana fad'in

"Bismilllah Yaya na" seya ajje wayar sa a gefen sa, sannan yaja plate d'in a hankali yace

"Thank u" wani irin farr tayi da idanu tana jin dad'i mara misaltuwa, ko ba komae tasan tayi abin kirki tunda gashi wanda tayi dan shi d'in har godiya ya mata, zata so ace kuma wannan kwalliyar ma ya kalla yace tayi kyau da tafi kowa farin ciki, se dae tasan kafin ma ya kalle tan abu ne me wuya ballantana yace tayi kyau, wayar sa daya ajje tabi da kallo sanda ta kawo wani haske, tana jin kamar ta janyo wayar ta duba wani abu amma se dae ba zata iya ba musamman daya kasance idanun sa na wajen, se kawae ta cigaba da kallan had'ad'd'iyar wallpaper wayar tasa dake d'auke da tambarin "A" wanda ita har yanzu tayi tunanin ta fad'ad'a k'wak'walwar ta amma ta gaza gane abinda yake nufi da hakan

"Uhmm Yaya na ya d'alibae?" tayi k'arfin halin fad'in hakan dan katse shirun daya wanzu a wajen na wasu mintuna dan tasan ko da zata shekara ba tace komae ba, shi shirun baze dame shi ba balle yace wani abun, d'an ta6e baki yayi gami da yamutsa fuska ta d'auka ma ba zece komae ba se kuma taji yace

"Alhamdulillah, baza kiyi karatu bane?" yayi maganar sanda ya ajje spoon cikin plate d'in, bata bawa maganar daya fad'a muhimmaci ba seta kalli abincin daya keci da kallo sannan ta kalle shi sanda yake k'ok'arin mik'ewa tace

"Wae har ka gama?" ta fad'a itama bayan ta mik'e tsaye cikin maraeraece fuska, sake yamutsa fuska yayi kana yace

"Ehh, dama ba yunwa nake ji ba, kije kiyi karatun ki" ya fad'a yana d'aukar wayar sa, seta bishi da kallo sanda yake wucewa har ya fice daga d'akin, komawa tayi ta zauna tana jin yadda wasu k'walla suka tarar mata a ido, dae_dae lokacin Mummy ta k'araso taja kujera ta zauna tana kallan ta tace

"Muneerah meya faru?" seta d'ago idanun ta ta kalli Mummyn sannan tace

"Mummy kinga fa abinda yaci, kamar dan ina wajen ne fa yak'i ci da yawa fa"

"Ke waye ya fad'a miki haka Muneerah?" Mummy ta fad'a tana kallan ta, seta sake maraeraece fuska sannan tace kamar zata sanya kuka

"Toh Mummy se yaushe ne zamu saba, har yanzu kullum jiya i yau" ajiyar zuciya Mummy ta sauke sannan tace

"Uhmm Muneerah gajen hak'uri ne dake, idan ma kun saba idan ma baku saba ba aure ne dae kin san za'a yi shi koh? Ko kuwa kin ta6a ganin Daddyn ki yayi magana 2? Sun riga sun gama magana saboda haka ki kwantar da hankalin ki, ko ba yanzu ba zaku saba nan gaba" hannu Muneerah ta saka ta sake share k'wallar idanun ta sannan tace

"Da gaske Mummy?" ta fad'a kamar zata yi kuka, murmushi Mummy tayi tana jan Muneerah jikin ta tace

"K'warae kuwa Munee.." se a lokacin Muneerahn tayi murmushi tana jin wani irin farin ciki mara misaltuwa na mamaye ta, ji take kamar taje tace wa Daddyn nata idan za'a saka musu rana kada a saka da yawa, kae ita da zata iya ma da kanta za taje wajen Abban Rk d'in tayi masa maganar kar a saka ranar da yawa. 

   ... Yana fitowa compound d'in gidan motar Daddy ta shigo gidan, seya k'arasa zuwa parking space d'in zuwa wajen motar, ya sanya hannu ya bud'e murfin motar inda Daddy ke zaune, Daddy ya fito yana murmushi yace 

"Ka dawo kenan Doctor?" murmushi Rk yayi kana yace

"Ehh Daddy, barka da dawowa" 

"Yawwah" ya fad'a sanda yake mik'a masa brief case d'in hannun sa, hannu 2 Rk ya saka ya kar6a kana suka fara takawa zuwa d'akin Daddyn

"Ya karatu ya kuma d'alibae?" Daddyn ya fad'a har lokacin suna tafiya

"Alhamdulillah Daddy" Rk ya fad'a 

"Toh Allah ya taemaka" 

"Ameen" ya fad'a sannan suka cigaba da tafiya, seda suka shiga parlour sannan Rk ya ajje brief case d'in hannun sa kan kujera kana ya sake fad'in 

"Sannu da dawowa Daddy" 

"Yawwah.." Daddy ya fad'a yana sake jin k'aunar Rk d'in a ransa, d'aya daga cikin halayen daya sanya yake son aura masa Muneerah shine tarbiyyar sa, sosae hakan ke k'ara masa k'aemi wajen son cika wannan burin nasu shi da d'an uwan sa

"Bari na wuce.." Rk ya fad'a 

"Tohm shikenan, idan da akwae wata matsalar seka sanar dani" Daddy ya fad'a yana bin Rk da kallo sanda yake ficewa daga cikin d'akin. 

.. Fitowar su kenan daga Capteria, su 3 ne a wannan karon, rana ta farko kenan data fara bin su Capteria saboda k'aryar su data musu yawa, ita kuwa ba er kowan kowa ba idan tace zata biye musu d'an kud'in da take dashi seta k'arar dashi a kwanaki k'alilan, dan haka take kama kan ta sosae, daga ita se Jidda se Ruks ne yanzun, tana sanye cikin abaya maroon colour da mayafin ta data yafa shi bayan ta saka wata kyakykyawar hula saboda kada sumar ta ta fito. Sun zo zasu gifta ta wajen wasu jerin reading chairs Jidda tace

"Ko mu d'an zauna mu huta ne?" da sauri Ayrah ta girgiza kae sannan tace

"A'ah ni kam na gaji"  dan har ga Allah ta gaji so take ta zauna ta huta, idan da dama ma ta kwanta

"Haka dae, Allah kuwa Ayrah kin fiya lalaci" Jidda ta fad'a tana kallan ta bayan ta jefa mata harara, murgud'a d'an k'aramin bakin ta tayi ba tare da tace komae ba, Ruks tace

"Gaskiya dae kam, ya kamata mu huta" ganin su dae hutawar zasu yi ya sanya ta ta6e baki sannan tace

"Ni dae na tafi.." ta fad'a tana yin gaba, suka bita da kallo sannan suka nemi waje suka zauna. A hankali take tafiya zuciyar ta fall cike da tunanin Umman ta, sosae take jin kewar ta musamman a kwanakin nan duk da kullum se sunyi waya, amma ta k'agu ta gan ta

"Raj!!" taji an ambata daga bayan ta, wanda kiran sunan ya gama fita ne da bugun zuciyar ta, take a lokaci guda taji bugun zuciyar ta ya sauya, suna ne da zata iya kiran sa da extra ordinary one, sannan kuma tun daga wancan lokacin bata sake jin me irin sunan ba ballantana tayi tsammanin ko suna ne yazo d'aya, "ko dae shine?" ta tambayi kan ta, wannan tambayar data yiwa kanta ya sanya har bata san lokacin data juya da wani irin sauri ba tana wuwwulga kyawawan idanun ta cikin harabar makarantar, dae_dae lokacin data hango wani ya k'arasa shigewa cikin wata hamshak'iyar mota, cikin sakannin da basu wuce 5 ba motar ta bar wajen, ji tayi kamar sun tafi da duk wani kuzari da numfashin ta, ta lumshe idanun ta tana jan numfashin ta a nutse ko zata samu ya dawo dae_dae

"Raj!" yanda aka fad'i sunan ya sake dawo mata cikin kwanyar ta, seta sake bud'e idanun ta tana fatan ace taga Raj d'in ta a gaban ta, toh koma dae kunnen ta ne ke mata gizo?..... 

    Mhiz Innocent....... ✍️

___A hankali ta sauke numfashi tana sake lumshe idanun ta, ganin da tayi ta tsaya ne akan hanya ya sanya ta jan k'afafun ta ta fara takawa zuwa Hostel, da k'yar ta iya k'arasawa cikin d'akin saboda yadda jikin ta yayi wani irin mugun sanyi haka zalika k'irjin ta ya mata wani irin nauyi. Ajiye littafin hannun ta tayi sannan ta haye kan gadon ta taja pillow ta kwanta tana lumshe idanun ta

"Raj!" ta sake fad'a akan la66an ta, cikin lokaci k'ank'ani rayuwar su ta baya ta fara dawo mata cikin kwanya kamar wadda ake haskawa, wata irin kewa ta musamman ta shiga ratsa ta, tana jin ina ma ace ta gan shi, ina ma ta sake ganin shi a rayuwar ta ko da sau d'aya ne, ko ina ya shiga? Ina yake? Meyasa bata sakr ganin sa tun wancan lokacin ba? Se yanzu ta tsaya tayi wa kan ta wad'annan tambayoyin wanda ada k'uruciya bata bar ta tayi ba, tabbas Raj d'in wani mutum ne na musamman a rayuwar ta wanda bata tunanin har abada zata ta6a mantawa da shi, koda kuwa bata sake ganin sa ba a kafatanin rayuwar ta, ko idan ta gan shi zata gane shi? Tana zaune a haka kamar me shirya film duk wani abu daya faru a rayuwar su tana k'ok'arin tuna su, duk da wasu abubuwan da dama ta manta saboda yanayin shekarun ta a wancan lokacin har zuwa sanda Bahijja ta shigo cikin d'akin, ta kalle ta yadda take juyi daga wannan 6angaren gadon zuwa wani 6angaren

"Lafiya kuwa Ayrah?" seta bud'e ido da sauri yadda ta tsorata dan sam bata san da shigowar Bahijjan ba kawae maganar ta taji, ganin ta ya sanya ta sauke ajiyar zuciya sannan tace

"Ehh.. Yanzu kika shigo?"

"Ehh yanzun nan" Bahijja ta fad'a tana zame mayafin jikin ta, Ayrah ta koma ta kwanta dan sosae take jin dad'in tunanin da take yi.

***                      ***                  ***

.. Littafin ta ta d'auka ta sake karantawa sannan ta rufe, Ruks dake kusa da ita tace

"Wae Ayrah gaba d'aya littafin kike k'ok'arin karancewa ne? Test ce fa ba exam ba" ta fad'a dan tun jiya data farka cikin dare taga Ayrahn na ta karatu, shiru Ayrahn ta mata har seda ta gama zuba littafan ta cikin jaka sannan tace kamar bata son yin maganar

"Ae dae na gama" jinjina kae Ruks tayi sannan tace

"Gaskiyane, sannu da k'ok'ari, ni kam dae ina kusa da ke"

"Toh" Ayrah ta furta dan ita sam bata da k'yashi a rayuwar ta, bata k'i duk abinda ta karanta kema ta baki ki rubuta ba, se dae abin nata har da rashin wayo da ga6un ta, dan kuwa zata iya bud'e miki paper ta kiyi copying ba abinda ya dame ta, Bahijja dake saka takalmi tace

"Wallahi dama ni topic d'in daya gama mana last week kawae na karanta, couz ina da tabbacin a cikin sa zeyi tambaya" dariya Jidda tayi sanda take k'ok'arin ficewa daga d'akin tace

"Ashe duk gwara ni ma, cha66.." tayi maganar tana ficewa daga d'akin, suma duk se suka rankaya suka fice daga cikin d'akin zuwa class. Sanda suka je 8 ba tayi ba dan haka sun riga shi zuwa, seda suka je da wajen mintuna 5 sannan yazo, tunda suka shiga ajin ta d'auko littafin ta ta cigaba da dubawa, Ruks da Bahijja sune a gefe da gefen ta yayin da Jidda ke kusa da Ruks, tun ranar data fahimci su zaman baya kamar a jikin su yake seta k'yale su kawae ita take zaman ta a gaba, se dae wani lokacin ne se suma su zauna a gaban, musamman kuma idan za'ayi test se duk su dawo gaban ko dan ta taemaka musu saboda yadda suka fahimci yanda kwanyar ta ke ja. Cikin takun nutsuwa yayi parking motar sa a bakin ajin, a hankali ya saka hannu ya zare bluetooth d'in dake kunnen sa ya ajje shi kan d'aya kujerar sannan ya cigaba da danna wayar sa, seda 8:00 ta buga sannan ya bud'e k'ofar ya fito bayan ya d'auki wasu books dake a back seat, sanye cikin k'ananan kaya kamar koda yaushe, kayan dake matuk'ar yi masa kyau, su sake fito da zalla kuma aenahin kyan sa, cikin nutsuwa ya cigaba da takawa zuwa ajin, kafin ya shiga wad'anda zuwan su kenan suka yi wani irin sauri suka shige ajin dan kada ya riga su shiga, yana shiga kuwa gaba d'aya en ajin suka nutsu

"Wow! Kamar ko yaushe dae" taji Ruks dake gefen ta ta fad'a, shiru tayi dan tasan da wanda take, ita kuwa haka kawae take gujewa kallan inda yake, saboda yadda kallan nasa ke yawan haefar mata da fad'uwar gaban data rasa dalilin sa, ita har yanzu dukan su mamaki suke bata idan ta kalli yadda dukkan su suke crushing akan abu d'aya, kuma a gaban juna zasu zauna suna kod'a shi kowacce ta kawo nata point d'in, seta ta6e baki kawae a ranta tana ayyana

"Meya shafeni ni?" kafin a fara test d'in abinda be yiwa su Bahijja dad'i ba shine yadda ya tarwatsa kan en ajin ta hanyar bawa monitorn su umarni, cikin lokaci k'ank'ani kowannen su aka tarwatsa shi zuwa wani wajen, sannan ya bada minti 20 kawae kowa yayi submitting test d'in sa duk da uban tambayar da yayi musu, duk da tambayar guda 2 ce amma idan baka nutsu ka fahimce ta ba yanzun nan zaka yi kwa6a, saboda haka daga wajen mutane da dama basu wani tsaya sunyi nazari ba kawae suka shiga amsa ta, se kuma wani 6angaren da suka tsaya suka yi nazari sosae akae, cikin su ne hadda Ayrah a ciki wadda seda ta shafe wajen minti 5 tana nazarin questions d'in kafin tayi bismilllah ta fara rubutu cikin k'warewa

"Time taken" ya furta a nutse bayan cika mintuna 20 d'in daya bayar, mik'ewa Monitorn nasu yayi yabi kowa ya kar6a paper sa, wasu duk suka baada yayin da wasu k'alilan basu bayar ba saboda basu gama ba, Monitorn bebi ta kansu ba ya had'a paper hannun sa yabi bayan Rk daya fice daga cikin ajin har zuwa motar sa, ya bud'e ya shige motar sannan Monitorn ya ajje masa papers d'in a front seat, dae_dae sanda yake tada motar su 3 suka fito, Ayrah se wata er ajin tasu Fateema, sannan wani su kad'ae ne basu bayar ba, Monitor ya kalle su sannan ya kalli Rk yace a hankali 

"Sir.. Pls wad'anda basu bayar ba!" da mamaki Rk ya kalle shi kamar ba zece komae ba se kuma yace

"Saboda raeni?" da sauri ya girgiza kae lokaci d'aya yana furta

"No sir, ina sauri ne ban kar6i ta sun ba saboda kada dukan mu mu rasa, Sorry sir" 

"Leave them, next tym zasu yi saurin baka.." yayi maganar sanda yake maeda kan sa kan driving d'in daze soma

"Pls Sir, ayi musu hak'uri ba dan halin su ba" yayi d'an shiru sannan yace bayan ya fesar da iska daga bakin sa

"Su wakilta mutum d'aya a kae min office" ya fad'a yana yin gaba

"Thank u so much Sir" Monitorn ya fad'a yana mik'ewa tsaye zuwa bakin class d'in, daga inda take ta runtse idanun ta tana ganin kamar tun yanzu tayi failing course d'in tunda gashi ta rasa C.A, tana shirin komawa cikin ajin hannun ta akan fuskar ta tana ji kamar ta fashe da kuka ta jiyo muryar Monitorn nasu na fad'in 

"Ayrah.." seta dakata lokaci d'aya tana juyowa, ya kalli yanda fararen idanun ta suka sauya kala sannan yace bayan yayi murmurshi 

"Doctor yace a cikin wad'anda ba kuyi submitting Paper ku ba ku wakilta mutum d'aya ya kae masa" lumshe idanun ta tayi tana jin wani irin dad'i na ratsa ta, seta kalli Fatima dake gefen ta itama rik'e da tata Paper a hannun ta tace tana kallan namijin da shima be bada ba, bata san sunan sa ba dan ita harkar matan ajin nasu ma bata kowa take shiga ba ballantana ta mazan ajin nasu

"Gashi zaka kae masa?" ta k'are maganar tana kallan sa, Monitor ya kalle ta yace

"kin san yadda za'ayi? Ki kar6i Paper su ki had'a ki kae masa" da mamaki ta kalle shi jin furucin sa kafin tace komae ya sake jinjina kae, da sauri ta girgiza kae sannan tace da sauri tun kafin ma ya sake cewa komae

"A'ah ba zan iya ba.." tayi maganar da dukkan gaskiyar ta, dan a yadda take ji koda za'a ce sun rasa exam ne ba C.A ba ba zata iya zuwa wajen mutumin ba, cikin maraeraecewa Fateema tace

"Don Allah Ayrah kije ki kae kin ji?" 

"Toh ke waya hana ki zuwa?" ta fad'i abinda take sak'awa cikin ran ta, kafin duk suce komae ta sake fad'in 

"Babu inda zan je ni" tayi maganar kamar zata saka kuka, hannu Monitor ya saka ya kar6i takaddun hannun su duka har ta Ayrah sannan yace

"Zo muje mu kae masa" tunda taga ya kar6a se kawae ta bishi a baya kamar wata doluwa, a haka har suka k'arasa Office d'in Rk, seya kalle ta bayan sun dakata daga tafiyar yace

"Kinga abinda yasa nace ki kae masa da kan ki, su Fateema sun fiya kaud'i, kuma kin san halin doctor.. kada suzo su janyo muku shiyasa nace ke kije, yanzu dae kije ki kae kada lokaci ya k'ure yace baze kar6a ba" hannu ta sanya ta kar6a fuskar ta a cunkushe, sannan ta runtse idanu tana karanto addu'ar da duk tazo bakin ta kana ta fara takawa zuwa bakin Office d'in, da sallama d'auke akan la66an ta ta shiga cikin Office d'in, ba tare data kalli kowa ba ta zube akan k'afafun ta, wani irin sassanyan k'amshi ke tashi cikin Office d'in, wanda ya had'e da k'amshin turaren sa da kuma shi kan sa na Office d'in ga kuma sanyin A.C hakan ba k'aramin k'arawa yanayin Office d'in dad'in shak'a yayi ba. Da mamaki Muneerah dake zaune kan kujera ta kalle ta, seta saka hannu ta zame k'aramin glass d'in dake fuskar ta ta cigaba da kallan ta

"Malama menene zaki shigowa mutane waje without even taking excuse?" taji maganar daga gefen ta, idan kujerar da Muneerahn ke kae ta d'ago ta kalle ta toh Ayrah ma ta kalle ta, seta d'aga kae a hankali ta kalli inda yake zaune kan kujera yayi shiru hannayen sa rik'e da ha6ar sa kamar me tunani 

"Sir.." karo na farko kenan data ta6a yi masa magana, ita bata so ma hakan ta faru ba, so tayi har ta gama makarantar wata magana ba zata ta6a had'a ta da shi ba, idanun sa masu kaefi ya d'aga ya kalli Muneerah dake sake fad'in cikin kufula

"Kamar dake nake koh?" lumshe idanun ta Ayrah tayi ba tare data juya ta kalli Muneerah ba tace

"Sir test d'in mu na kawo.." tayi maganar tana mik'ewa daga zaunen da take ta ajje masa kan bench d'in dake gaban sa, jin bece komae bane ya sanya ta mik'ewa tana jin k'irjin ta na bugawa lokaci d'aya kuma tana fatan Allah yasa kada yace wani abun, ya kar6a kenan

"Don't ever try dis mistake again.." ta jiyo daddad'ar muryar sa yana fad'in hakan kuma a hankali kamar wanda akawa dole, ba tare data kalle shi ba ballantana bugun zuciyar ta ya k'aru tace

"In Sha Allah" tana shirin fita ta jiyo muryar Muneerah na fad'in 

"Kin ci sa'a yau an miki uzuri, saboda haka se ki kiyaye" ta fad'a ita a lallae dole se an gane wata ce ita a wajen Rk d'in, kallan ta kawae Ayrah tayi tana jin wani irin takaeci da haushi na musamman na zuwa suka tirnik'e ta, dan haka yanzu ma ba tace komae ba se sake d'auke kan ta da tayi, daga haka ta sanya k'afa ta fice daga Office d'in, galala Muneerah ta bita da kallo sanda ta gama ficewa daga Office d'in sannan ta dawo da duban ta kan Rk tace

"Baby wannan d'alibar ka ce?" kallan Muneerah yayi kallo irin na cikin ido wanda ya sanya ta kauda kan ta gefe se dae har lokacin bata ji yace komae ba dan haka ta sake furta

"Baka tunanin shirun da ka mata bayan abinda tamin kamar ze janyo min raeni ne" 

"Meye had'in ki da ita?" yayi maganar cikin basarwa, se tayi shiru kawae tana mamakin wannan mutumin, yaja Papers d'in data kawo ya had'a su da ragowar sannan ya mik'e yana zura wayar sa cikin aljihu yace

"Zan fita" 

"Da wuri haka Baby? Ina zaka je?" yamutsa fuska yayi ba tare da ya bawa tambayar ta ta muhimmaci ba yace

"Zaki tafi ne?" a shagwa6e ta furta 

"Haba haba kae kuwa Yaya na, ni fa hira nazo na taya ka" kansa ya d'an dafe dan shi yana jin kamar ciwon kae take k'ok'arin saka masa, a yayin da ita a 6angaren ta tana yin komae ne dan saboda ta burge shi, jin da tayi bece komae bane ya sanya ta fad'in 

"Ohk muje na raka ka" ta fad'a tana murmushi

"No babu buk'ata" ya fad'a yana d'aukar key d'in motar sa yayi gaba ita kuma ta rufa masa baya zuwa wajen, ya shiga motar sa yayin da ita kuma ta shiga ta ta kowanne ya tada tasa. A hankali take takawa fuskar nan ta ta kamar wadda aka yiwa duka, se cika take tana batsewa, wayar ta ce tayi k'ara ta zaro ta daga cikin hijab d'in jikin ta sannan ta d'aga tana karawa a kunnen ta, daga can 6angaren Yah Sadeeq yace

"Ayrah.." 

"Na'am Yah Sadeeq" ta fad'a tana d'an tura bakin ta gaba kad'an, daga can 6angaren yayi murmushi kana yace

"Yau kuma waya ta6a min k'anwa ta? Ko dae wannan likitan ne?" daga inda take ta d'an yi murmushi jin yadda Yah Sadeeq d'in ya gano hakan da wuri, ko da yake hakan ba abin mamaki bane dan kusan koda yaushe k'orafin ta baya wuce akan Rk

"Shi ne" ta fad'a tana sake kwa6e fuska kamar tana gaban sa

"Wae ni kam meyasa doctorn nan ya takurawa k'anwa ta ne?" 

"Oho masa" kafin Yah Sadeeq d'in yace komae ta sake fad'in 

"Yah Sadeeq ina Umma?" 

"Umma na gida, idan na koma zan kira ki In Allah ya yadda se ku gaesa" bata san sanda wani murmushi ya su6uce mata ba, haka suka cigaba da hira da yayan nata cike da k'aunar juna. 

    ... Ita da Jidda ne cikin Cafe d'in, mutumin ya kalle su sanda Ayrah ke fad'in 

"Pls kayi mana kaaji" seya jinjina kae sannan yace

"Ohk, amma zan je na samo mae idan zaku jira ni" 

"Babu matsala.." Ayrah ta fad'a tana neman waje ta zauna, dae_dae lokacin da mutumin ke shirin fita daga wajen yayi dae_dae da lokacin daya shigo cikin madaedaecin Cafe d'in, yana sanye cikin wata kyakykyawar riga da bluen jeans wad'anda suka matuk'ar yi masa kyau, kamar koda yaushe yanzu ma kan sa babu komae se kwantacciyar sumar kan sa da koda yaushe kamar ana k'ara mata shek'i ne da kyau, dakatawa mutumin yayi da murmushi kan fuskar sa yana fad'in 

"Doctor.. doctor barka da zuwa" yayi maganar yana mik'a masa hannu, Rk ya mik'a masa hannu suka gaesa shima da wani tsadadden murmushi akan fuskar sa, Jidda data ga shigowar sa sanda ta mik'e tace

"Barka da wannan lokaci Sir" 

"Barka" yayi maganar har lokacin hannun su na cikin na juna shi da mutumin

"Bari naje pls Ayrah, me zan siyo miki?" murmushi tayi kana tace

"Mango" dariya Jidda tayi k'asa k'asa sannan tace

"Nima bansan meyasa na tambaya ba bayan na san ina tare da mayyar mangoro Ayrah!!" ba saurarar su yake ba kuma be damu da kallan wadda ta gaeshe shi ba amma tabbas wannan maganar ta sauka cikin kunnen sa har be san sanda yayi sauri ya d'aga kae ya kalli Jiddan ba, ita kuwa sosae hakan ya mata dad'i har da chanja tafiya ko da ta janyo hankalin sa, se dae abinda bata sani ba sam bema kalli fuskar ta ba balle akae ga kallan tafiyar ta, bega wadda take bayan ta ba saboda ita Jidda ta taso zata fita ne, kafin kuma ya maeda duban sa wajen seya jiyo mutumin nan na fad'in 

"Raj pls bari na d'an je na samo mae zan yi wani aeki ne, idan babu damuwa a jira ni pls" yayi maganar yana murmushi, se kawae ya d'aga masa kae yana lumshe manyan idanun sa, shi kuma yace

"Toh nagode" yayi maganar yana bin bayan Jidda data fita, tunda taji sunan da mutumin nan ya ambata ta d'aga dara daran idanun ta ta kalli wanda aka kira da Raj d'in, bata san sanda ta mik'e ba har handout d'in dake kan cinyar ta ta zame, shima ita yake kalla yana so ya bar k'wak'walwar sa tayi aekin daya dace, cikin en sakannin da basu wuce 2 ba idanun su suka sark'e cikin na juna, a lokaci guda zuciyoyin su suka buga wanda har seda Rk ya d'an lumshe manyan kyawawan idanun sa, yanayi ne da be ta6a jin sa akan kowacce d'iya mace ba, wani sabon al'amari ne daya dad'e yana bashi mamaki, dukkan su se suka kaasa d'auke idanun su daga cikin na juna duk da yadda hakan ke azalzalar zuciyoyin kowannen su, sun kae tsawon minti 1 a haka kafin Ayrah tayi watsi da duk wani tsoro, wasu wasi tare da taraddadi ta watsa su gefe sannan ta tattaro jarumta kana ta d'aga yatsan ta dake rawa kamar me, ta nuna shi sannan ta bud'e bakin ta daya mata wani irin nauyi bayan ta lumshe idanun ta sanda wasu kyawawan hawaye suka zuba akan fuskar ta ta furta.... 

         Mhiz Innocent.....✍️

"Raj!?" ta k'arashe maganar da sigar tambaya, lumshe nasa idanun yayi daga cikin nata yana jin yadda zuciyar sa ke azalzalar sa na k'ara k'aemi, cigaba tayi da kallan sa har lokacin bugun zuciyar ta be koma dae_dae ba jira take kawae ta tabbatar, taji daga bakin sa cewar da gaske shine Raj, a hankali ya jinjina kan sa sannan da muryar sa wadda ta d'an shak'e shima saboda tsananin mamaki yace k'asa k'asa, wanda idan ba dan babu hayaniya a wajen ba da ko ita da take a cikin wajen ba zata ji ba

"Ayrah!!?" seta shiga jinjina kae da sauri wasu hawaye na cigaba da ambaliya akan kuncin ta sannan lokaci guda kuma ta saki wani murmushi duk da har lokacin bata dena kukan ba, ta kaasa daurewa, ta kaasa cijewa, har izuwa lokacin wani irin azalzala zuciyar ta ke yi tana wani irin zillo dan haka cikin k'ank'anin lokaci da kuma sauri ta k'arasa ta rungume shi lokaci guda tana runtse idanun ta ko zata ji sauk'i daga abinda take ji a cikin zuciyar ta, k'irjin ta ya cigaba da bugawa da sauri da sauri kamar wadda tayi gudu, kamar wani soko ya tsaya kawae bayan sauke wata doguwar ajiyar zuciya, yana jin yadda ta rik'e shi sosae da alama tsananin farin ciki ne ya sanya ta hakan, wani sassanyan murmurshi ne ya wanzu akan kyakykyawar fuskar sa sannan akan la66an sa ya furta

"Har yanzu dae bata chanja ba" hannun sa ya saka ya zame ta daga jikin sa sanda take kuka me d'an sauti, a hankali ya k'arasa ya zaunar da ita kan kujerar wajen sannan ya saki hannun ta a ransa yana furta

"Astagfirullah" a kunnen ta abinda ya fad'a d'in ya sauka duk kuma se taji wata matsananciyar kunya ta kama ta, ta kaasa controlling kan ta a lokacin, ta rasa abinda za tayi taji sauk'i, farin ciki da kuma mamaki gami da son tabbatar da abinda ta gani ne ya sanya ta rungume shi ba tare da wani tunani ba, yana tsugunne akan k'afafun sa daga k'asan inda take yana cigaba da kallan kyakykyawar fuskar ta, shi kan sa har ya zuwa lokacin ya kasa dena mamakin shin da gaske Ayrah ce? wannan d'in Ayrahn sa ce? Dae_dae lokacin ta d'ago jajayen idanun ta ta sauke su a kan sa farar fuskar nan tayi jawur haka zalika a d'an shagwa6e ta kalle shi, be san sanda wani murmushi ya su6uce masa ba, babu shakka ita d'in ce, kuma har yanzu halayen ta na nan

"Da gaske Raj d'ina ne kae?" ta sake tambaya dan har lokacin tana tantama ne, musamman yadda tasan Raj d'in ta basu da hali, amma wannan tana ganin sa ne mutum me kud'i, a yadda ma taji ana kiran sa kamar likita ne in dae ba tayi mistake ba, idanun sa ya kashe mata wanda hakan ya sanya ta saurin kauda nata idon tana jin wani irin bak'on al'amari da tunda take bata ta6a jin sa akan kowanne d'a namiji ba, yanayin da take ji a yanzun wanda ke tafiya da dukkan wani bugun numfashin ta

"Raj Kabeer" yayi maganar yana mik'ewa ya zauna gefen ta dan ya sake tabbatar mata da shi d'in ne ba wani ba, a hankali ta sake lumshe idanun ta tana jin wani irin dad'i na cigaba da ratsa ta, ita kam yau wace irin rana ce me muhimmaci a wajen ta? Wace irin ranar farin ciki ce a gare ta wadda a cikin ta taga Raj, yau gata ga Raj d'in ta bayan tsawon wasu shekaru?

"Meyasa baku sake zuwa gidan mu ba?" tayi maganar tana langa6ar da kae gami da kallan sa, se dae a wannan karon bata kalli k'wayar idanun sa ba, kafin ya kae ga cewa komae me Cafe d'in yayi sallama ya shigo wajen, da mamaki ya kalli Rk dake zaune kujera d'aya da wata 'ya mace, abin ya matuk'ar bashi mamaki har hakan seda ya bayyana akan fuskar sa amma ya maaze yace

"Doctor!!" dukan su suka kalle shi dan sam basu san da shigowar sa ba saboda yadda suka shagala da son jin abubuwa da dama daga kowannen su

"Pls jira ni a waje!!" Rk ya fad'a bayan ya d'an kalli Mutumin, cike da mamakin dae ya furta

"Ohk.." sannan yayi waje ya nemi waje ya zauna har lokacin yana cigaba da mamakin Rk d'in, kamar bashi ba..

"Bansani ba, nima bansan dalili ba" yayi maganar a ransa yana zurfafa tunani ko ze gano dalilin da yasa basu je gidan su Ayrahn ba amma ya kaasa, ita tunda ta gano shine Raj duk wannan tsoron nasa da take ji se taji kamar ya tafi, gaba d'aya ma ta manta shi a matsayin Rk kawae tana masa kallan Raj ne

"Kullum ina tunanin ka, amma baka ta6a zuwa waje na ba" tayi maganar kamar zata saka kuka, d'an shiru yayi yana cigaba da kallan ta sannan yace bayan ya lumshe idanun sa

"Ban san a ina zan same ki ba Ayrah, ki min uzuri pls.." yana gama maganar aka shiga kiran sallah a masallaci, dan haka dukan su suka yi shiru har zuwa sanda aka idar da kiran Sallahr sannan suka mik'e kusan a tare, Rk ya kalle ta sannan ya mik'a mata wayar sa daya fito da ita daga cikin aljihu yace

"Samun contact naki" babu musu ta kar6i tsaleliyar tsadaddiyar wayar tasa ta sanya number ta a ciki sannan ta mik'a masa a ranta tana jin farin ciki mara misaltuwa, daga yanayin yadda ta fahimta abubuwa da dama sun chanjawa Raj d'in nata, kamar bashi ne Raj d'in da ba, kamar an chanja shi ne da wani sabo, ko da yake ba abin mamaki bane komae ikon Allah ne, da farko sune a sama yanzu kuma Raj d'in se dae ma shi ya taemaki wasu ba dae a taemaka masa ba, babu abinda Allah baya iya yi, yadda tayi shiru kamar me tunani ya bashi damar cigaba da k'arewa kyakykyawar fuskar ta kallo yana cigaba da karanto abubuwa da dama

"Muje koh?" yayi maganar a hankali kamar me rad'a, seta d'aga kae ta kalle shi kana ta lumshe idanun ta a lokaci guda tana bud'e su, itace ta fara yin gaba sannan yabi bayan ta har suka fito, me Cafe d'in nan ya mik'e yana kallan sa yace

"Doctor zaka wuce ne?"

"Yeah" ya fad'a a gajarce

"Tohm shikenan, Allah ya tsare" ya fad'a yana d'an satar kallan Ayrah yana so yaga wace me sa'ar ce wannan da Doctor d'in da kan sa yake kula ta

"Ameen" ya fad'a yana wucewa zuwa wajen motar sa Ayrah na binsa har zuwa sanda ya bud'e murfin gaba sannan ya juyo ya kalle ta, se yaga a yanzu da suka fito haske sosae ma kamar tafi kyau, d'an guntun murmushi ya wanzu a gefen bakin sa sannan yace

"I will call u Uhmm?" ya k'arashe maganar yana rufe idanun sa kad'an sannan ya bud'e, jinjina kae tayi ba tare da tace komae ba, haka kawae take jin babu dad'i har cikin ran ta, ji take ina ma su kasance a haka har abada, gefe guda kuma tana ganin kamar idan ya tafi d'in za'a sake maemaeta wancan karon, wato baze sake dawowa ba se bayan wasu shekaru, ko kuma yana matsawa daga wajen zata farka ne daga bacci taga duk abinda ya faru d'in mafarki ne ba gaske ba, haka dae ta kawar da duk wad'annan kawae ta jinjina masa kae sanda yake shigewa cikin motar, ta cigaba da tsayuwa har zuwa sanda yaja motar ya bar wajen yana cigaba da kallan ta, itama shi d'in take kalla. A hankali ta sauke wata ajiyar zuciya sanda ya 6acewa ganin ta, seta shiga jan k'afar ta data mata wani nauyi ta shiga takawa tana cigaba da tunanin Raj d'in, tana tuna Raj d'in da daga farko take masa kallan mutum mara kirki, mugu kuma mara tausayi, mutumin da mazan ajin su kaff ba taga wanda baya tsoron sa ba ballantana kuma akae ga mata, matan dake rububin sa kamar me, se gashi a rana d'aya a kuma lokaci d'aya hakan ya juye zuwa wani sabon al'amari, daga yadda zuciyar ta ke cigaba da harbawa tana tunanin Rk d'in ta fahimci akwae wani gagarumin abu, se dae ta gaza gane menene shi?. Cikin farin cikin daya gaza 6oyuwa akan fuskar ta ta shiga d'akin nasu, dukkan su suka bita da kallo, sabon abu ne da ba kasafae suka saba ganin sa akan fuskar ta ba, abu ne ma da zasu iya cewa in dae ba da Yah Sadeeq, Umman ta ko Abban ta take waya ba basa ganin irin wannan annurin akan fuskar ta, se dae na yau ma ya shallake wad'ancan d'in, dan kuwa tana shigowa ta jefar da Handout d'in hannun ta sannan ta kwanta akan gado tana sakin wani k'awataccen murmushi gami da lumshe idanu, da mamaki Jidda da Ruks suka kalli junan su, se kuma cikin k'arfin hali Ruks ta furta

"Ayrah lafiya kuwa?" da sauri ta bud'e idanun ta dan gaba d'aya ma ta manta ba ita kad'ae ce cikin d'akin ba

"Eh. Ehh" ta fad'a tana mik'ewa zuwa toilet, suka sake bin ta da kallo sanda ta shige toilet d'in

"Ikon Allah" suka had'a baki wajen fad'ar hakan, babu dad'ewa ta fito, Jidda ta dube ta tace

"Ga mangoron ki nan cikin leda"

"Bash shi kawae, zuwa da safe zan sha" tayi maganar tana janyo hijab dan gabatar da Sallah

"Toh lallae akwae damuwa" Jidda ta fad'a tana bin ta da kallo sanda take k'ok'arin tada Sallahr.. Wajen k'arfe 9pm ne na daren ranar tana kwance kan gadon ta, tun d'azu take expecting kiran sa amma kuma tana fatan kafin ya kira ace su Jidda sunyi bacci, se dae ba taga alama ba dan kuwa hirar su suke kamar yadda suka saba kullum se sunyi ta kamar farilla, se juyi take kawae akan gadon tana tuna kyakykyawar fuskar sa, ada sanda yake a Doctor Rk bata ta6a tsayawa ta k'are masa kallo ba ballantana har ta gano wannan kyan na musamman da matan ajin nasu kan kod'a shi akan sa ba, se yau ta kalle shi ta tabbatar da hakan, ta kuma ga zalla kuma aenahin kyau daga Raj d'in. 

   .. Sanda ya koma gida kae tsaye d'akin sa ya wuce yau ko sashen Mummy be je ba, dan so yake kawae ya gama abinda yake ya kira ta yaji abubuwa da dama daga wajen ta, toilet ya fad'a ya watsa ruwa a jikin sa sannan ya fito ya shirya cikin wata brown d'in had'ad'd'iyar jallabiyya, ya zauna yayi karatun qur'an kamar yadda ya saba sannan yayi addu'o'i ya mik'e daga kan abin sallah, yana shirin ninkewa yaji ana knocking k'afar d'akin, d'an tsaki yaja sam be san wani ya kula da shigowar sa cikin gidan ba, kamar ba zeje ya bud'e ba se kuma ya ajje daddumar kan gado sannan ya fito parlourn ya k'arasa ya bud'e k'ofar, kawae seta sanya kae cikin d'akin ta shigo hannun ta d'auke da warmers d'in abinci guda 2 ta ajje a tsakiyar parlourn, sanye take cikin doguwar rigar shadda wadda tasha aeki ta fito tayi kyau da ita, fuskar nan kamar koda yaushe ta k'ara fari, tsaki ne ya su6uce masa akan bakin sa yana lumshe ido, ya akae tasan ya shigo gidan?

"Baby yau baka shigo kaci abinci ba, yasa nace bari na kawo maka d'aki, ina fatan ban yi laefi ba?" tayi maganar tana matsowa kusa dashi, bece komae ba ya k'arasa ya zauna kan kujera sannan yace har lokacin be kalle ta ba

"Sannun ki" seta saki murmushi tana dawowa itama ta zauna kan kujera tana shak'ar k'amshin turaren jikin sa daya cakud'e dana sassanyan k'amshin sabulun sa, ko second 5 ba tayi kan kujerar ba ta zame zuwa k'asa tana fad'in

"Bari nayi serving naka" shi bema jita ba dan gaba d'aya hankalin sa ya tafi kan Ayrah ne, tunda ya baro makarantar ya kasa dena tuno kyakykyawar fuskar ta, gaba d'aya ta chanja, duk da dama tun tana yarinya kyakykyawa ce amma yanzu ta k'ara wani shahararren kyau kamar ita tayi kan ta, se dae har yanzu halin ta na nan, ga6untar nan da shagwa6ar nan har yanzu babu abinda ya ragu, tilas abinda ya tuna d'in ya sanya shi sakin sassanyan murmushi yana gyara zaman sa kan kujerar da yake, Muneerah data d'aga kae ta kalle shi taga murmushin da yayi, abinda yake da tsada a wajen sa, se gashi yau kusan zata iya cewa babu dalili yayi shi, seta samu kan ta da gyara zaman ta tana murmushi dan ita ta d'auka da ita yake

"Yaya Daddy ya maka magana kuwa?" ta katse masa tunanin tana fatan Daddyn ya masa magana kuma ya kar6i zancen hannu bibbiyu, da mamaki ya d'an kalle ta sannan ya d'auke kae

"Magana? Anya kuwa!" ya fad'a cikin er basarwa, seta yamutsa fuska sannan tace

"Ohk toh ka sauko kaci abincin mana" ta fad'a tana cigaba da satar kallan sa ganin da tayi yanzu babu wannan murmushin akan fuskar ta sa, iska ya furzar daga bakin sa dan shi kam kwata kwata baya jin wata yunwa, toh wata ma yunwa zeji bayan gaba d'aya hankalin sa da tunanin sa na wajen Ayrah ne

"Ban jin yunwa fa" ya fad'a yana zuba mata idanun sa, cikin er rawar murya ta furta

"Haba mana Baby, pls kaci kada ka kwana da yunwa!" ta fad'a cike da kulawa kamar itace zata kwana da yunwar bashi ba, baya son dogon zance kuma ya k'agu ta fita dan yana jin idan har ta k'ara wasu mintuna bata fita ba toh ze tashi ne ya bar mata d'akin ita d'aya, dan haka ya furta

"Ohk.. zaki iya tafiya, se da safe.." kallan sa ta cigaba dayi dan ita kam sam bata gajiya da kallan sa, jin shiru ya sanya shi sake fad'in

"Ko na bar miki d'akin ne?" yayi maganar in a serious tune, da sauri ta mik'e sannan tace

"Ohk bye luv, kayi bacci lafiya.." ta fad'a tana cigaba da kallan sa, ba tare daya kalle ta ba ya furta

"Ohk" ya k'arasa maganar yana janyo wayar sa dake gefen sa, babu yadda ta iya haka ta fice daga d'akin zuciyar ta a cunkushe, ita ta k'agu kawae ayi auren nan kowa ma ya huta. Number ta ta ya lalubo ya danna kira, a 6angaren ta tana kwance kan gadon ta hannun ta rik'e da wayar ta ta tana jiran kiran sa tun d'azun, ganin kira da wata sabuwar number ya sanya ta tashi zaune da sauri tana kallan jerin gwanon numbobin dake shimfid'e reras akan wayar ta ta, kamar yadda yake special haka number sa ma take special, haka kawae taji a jikin ta shi d'in ne dan haka ta sake kallan gadon su Jidda taga duk bacci suke sannan ta d'aga tana karawa a kunnen ta, kafin yace komae tace bayan ta tura bakin ta daga inda take

"Se yanzu ma zaka kira?" murmushi yayi daga inda yake yana kishingid'a a inda yake kwance sannan yace

"Am sorry.."

"Naqi ni dae, Allah kuwa tun d'azu fa nake jira ka kira" wani murmushin ya sake yi mara sauti yana karanto zallahr k'uruciyar dake tattare cikin maganar ta, da alama ko soyayya za'ayi da ita ba zata zama cikin mak'aryata ba, cikin k'asa da murya ya furta

"Amin afuwa Uhmm? Raj ne fa" ya fad'a da er tsokana a maganar sa, se tayi murmushi kawae 

"Ina Umma? ina Abba? Ina Yah Sadeeq?" yayi maganar kamar ba Rk ba, seta sake gyara zama sannan tace

"Alhamdulillah kowa lafiya k'alau, ina Abbun ku" 

"Abbu yana lafiya.." 

"Raj!" ta fad'a dan ta k'agu ta masa tambayar data tsaya mata arae sosae

"Na'am" ya fad'a a nutse

"Kae likita ne?" murmushi yayi daga inda yake sannan yace bayan ya d'an lumshe idanun sa kad'an 

"Yeah! likita ne, ki gyara zama na baki labarin rayuwa ta tun bayan rabuwar mu" kamar tana kusa dashi ta shiga gyara zama, dae_dae lokacin da Bahijja ta farka daga bacci saboda wani fitsari daya matso ta, ta kalli Ayrah dake zaune kan gadon ta sannan ta furta

"Ayrah" cike da mamakin ganin ta, da sauri Ayrahn ta juyo tana kallan ta, se dae ba tace komae ba har Bahijjan ta shige toilet d'in, babu dad'ewa ta fito memakon ta nemi waje ta kwanta seta zauna tana cigaba da kallan Ayrah, haushi ya kama Ayrah ta had'e face d'in ta tsaff, sannan cikin had'e ran dae ta furta

"Gobe zamu yi wayar" bata jira yace komae ba ta katse wayar sannan ta juya ta kwanta tana jin kamar ta tashi ta rufe Bahijja ta duka, cigaba da zama Bahijjan tayi dan so take ta gane da wanda take waya saboda abu ne da basu ta6a gani ba a wajen Ayrahn tunda tazo ba, kamar wadda aka tsikara ta janyo wayar data wulla gefe ta lalubo number Yah Sadeeq ta danna kira, se dae har ta tsinke be d'aga ba, ta sake kira nan ma dae be d'aga ba, a ranta kawae ta bada cewar may be ko bacci yake shiyasa be d'aga ba, duk da dae ta saba kiran sa a irin wannan lokacin kuma ya d'aga amma jiki da jini, k'ilan yau yayi wani aekin ne me wuya yasa yayi bacci da wuri, haka ta koma ta shiga lalubo number Abba.. se wata zuciyar ta zuga ta akan labarin baze musu armashi ta waya ba, kawae seta ajiye wayar tana murmushi a ranta tana sak'a gwara ta bari idan ta koma gida gata gasu Abban ta fad'a musu wannan babban albishir na cewar taga Raj, tasan suma za suyi farin ciki matuk'a k'ilan ma su fita farin cikin ko dan sanin da tayi iyayen nata na son farin cikin ta fiye da nasu.... 

      Mhiz Innocent......✍️

___Bata dad'e da kwanciyar ba taji wani bacci na sakad'ar ta, se dae har lokacin bata hak'ura ba ta sake juyawa ta kalli inda Bahijja ke zaune tun d'azun, ga mamakin ta a wannan karon ma seta sake ganin ta zaunen dae tana danna waya, bata san sanda wani tsaki ya su6uce mata ba, se kawae ta hak'ura ta lumshe idanun ta amma mamaki ya cika zuciyar ta na Bahijjan, babu 6ata lokaci kuwa wani daddad'an barci me cike mafarkan Rk ya kwashe ta, ba ita ta farka ba se asuba. Yau ma kamar kullum da wuri suka gama shiryawa kasancewar ranar Monday ce, Monday d'in data kasance daga ita seta exam d'in da zasu fara, haka kawae taji tana jin haushin Bahijja amma kuma data tuna za tayi tozali ne da Rk se wani murmushi ya su6uce mata, a wannan karon Jidda ce kawae ta lura da murmushin wanda tun jiya ta lura da sauyawar Ayrahn, ta kasa hak'uri seda ta kalle ta tace

"Ayrah wae meya faru naga daga jiya zuwa yau yanayin ki ya chanja?" d'an kallan ta tayi sanda take saka wani littafi cikin jaka sannan ta d'an ta6e baki kamar wadda ta gaji kana tace

"Ni fa ba komae nace"

"Haka kike ta fad'a tun jiya, Allah yasa haka ne" Jidda ta fad'a tana cigaba da nazarin ta, ba tace komae ba se d'an tura bakin ta da tayi tana k'arasa shirya kayan jakar ta, a ran ta se k'una k'uni take akan takura mata da suka yi tun jiyan.

    .. Tunda suka zauna jin su kawae take suna hira amma bama ta jin abinda suke cewa ballantana ta fahimta, gaba d'aya hankalin ta ya karkata ne ga son ganin ya shigo cikin ajin, ba'a k'ara minti 1 ba kuwa se gashi ya shigo cikin ajin dae_dae lokacin da ilahirin ajin ya d'auki shiru, lumshe idanun ta tayi tana shak'ar k'amshin sassanyan turaren sa me dad'in gaske sannan ta bud'e tana maeda duban ta kan fuskar sa da taga ta k'ara kyau fiye da jiya, se kawae ta shagala da kallan sa, yau d'in duka ya juye mata ya sake komawa Doctor Rk d'in sa babu fara'a yana yin komae ne cikin tsare gida, yau karon farko taji yanayin da yake d'in ya burge ta, ta san da yana sakin fuska kuma matan da za suce suna son sa se sun fi na yanzu yawa, tana jin sa ya fara magana cikin nutsuwa k'warewa da kuma takatsantsan amma sam bata fahimtar abinda yake fad'a d'in, kawae dae ta san magana yake amma ita bin sa kawae take da kallo kamar wata doluwa tana jin kamar ta had'iye shi amma duk bata san dalili ba, wayar ta dake rik'e a hannun ta ce tayi vibrate daga hannun ta, ta d'an dakata tana jin kamar ta share wayar se kuma tayi k'asa da kan ta ta duba wayar, d'an k'aramin sak'o ya bayyana akan wayar, seta shiga da sauri ta shiga karantawa ganin daga number da yake

"Kallan fa?" shine abinda ke rubuce cikin message d'in daga number Rk, a'ah mamaki ne ya kamata har bata san sanda ta d'aga kae ta kalle shi ba, gashi dae anan lecturing d'in sa yake hankali kwance, toh kenan yaushe ya turo mata da message d'in? Toh yaushe ma ya gan ta tana kallan nasa, dan dae tunda ta zauna ba taga idanun sa akan kowa ba ballantana tace ya gan ta, a hankali ta sake maemaeta message d'in, se ta kae hannun ta ta rufe fuskar ta tana murmushi tuna duk kallan data masa ashe yana ganin ta? Lallae shi d'in na musamman ne

"Ke meye haka wae?" Bahijja da tun d'azu take lura da duk wani motsin Ayrahn ta fad'a k'asa k'asa, da sauri Ayrah ta kalle ta ba tare da tace komae ba ta d'auke kae

"Anya kuwa wannan yarinyar?" Bahijja ta fad'a a k'asan ran ta cike da mamaki, ita dae Ayrah bata sake bi ta kanta ba ta koma maeda hankali kan karatun da yake koya musu, amma duk iya k'ok'arin ta na ganin ta fahimta d'in ta kaasa, se kace wadda aka sanyawa hannu, a haka dae har ya gama lectures d'in baza tace ga abinda ta d'auka ba.

... Sanda suka koma Hostel bata lura da message d'in sa ba har seda ta zauna sannan taga message d'in nasa, da sauri ta shiga message d'in tana jin zuciyar ta na wani d'an bugawa a hankali kamar me jin tsoro

"Nan gaba da face mask zan dinga shiga class, idan ba haka ba wataran za'a neme ni a rasa kin cinyewa su Abbu ni" komawa tayi ta kwanta kan gadon ta tana sakin wata dariya gami da rufe fuskar ta, ashe dae duk yana sane da ita duk kallan da take bin sa da shi yana gani, ita kan ta ta rasa gane abinda ya shiga kan ta ta kasa d'auke idanun ta daga kan sa, tana ji kuma kamar idan ta dena kallan sa zata bud'e ido taga baya nan, mik'ewa tayi ta fita daga cikin d'akin dan lokacin duk su Jidda suna ciki, suka bita da kallo kowacce da abinda take sak'awa a ran ta, amma abinda yafi damun kowaccen su shine chanjawar ta ta cikin lokaci k'ank'ani.

 ..  Gyara zaman sa yayi kan kujerar da yake zaune kana a hankali ya furta

"Kin wuni lafiya?" seta lumshe idanun ta sannan tace

"Ehh.." murmushi yayi bayan ya d'an yi jimm kad'an yace

"Ina fatan bakya fita daga cikin makarantar nan?" seta d'an bud'e manyan idanun ta kamar tana gaban sa, sosae yadda ta bud'e idanun yayi mata kyau, sannan ta rufe bakin ta tace a hankali

"Ta66, ae na yiwa Yah Sadeeq alk'awarin bazan ta6a fita ba" ta fad'a a sakarce, yayi murmushi yana sake gyara zama muryar ta na masa wani irin dad'i yace

"Dats my Ayrah" itama murmushin tayi sannan ta dakata sanda yake furta

"Next week exam Uhmm?" kamar tana gaban sa ta jinjina kae kawae, shi kuma kamar yaga abinda tayi d'in yace

"Idan anyi hutu In Sha Allah zan zo, may be ma har da su Abbu" yayi maganar a nutse, hakan ba k'aramin dad'i ya mata ba tana murmushi tace

"Buhh baka bani labarin ba" ta fad'a tana tura bakin ta gaba, iska ya d'an fesar daga bakin sa sannan yace

"Ohh am sorry.." yayi maganar yana d'an dakatawa, yana tunanin tsayin maganar da zeyi, ya san tabbas ze dad'e yana yin ta abinda ya tsana kenan, dan haka ya janyo rubber water ya tsiyaya cikin tambulan ya sha, ya d'an sauke numfashi a nutse sannan ya d'ora da

"Tun bayan rabuwar mu, Allah ya bud'ewa Abbu sosae, harkokin da yake yi sosae suka samu kar6uwa a wajen mutane, ban san meyasa tun bayan rabuwar mu daga mu har ku babu wanda ya sake waewayar wani ba, bansani ba, abinda kawae na sani na sha tambayar su Abbu ku amma bana samun cikakkiyar amsa wadda zan kama daga wajen sa, tun ina tambayar sa har nazo na dena tambayar sa, se dae har lokacin kina nan manne a rae na, ina jin ki ne acan cikin zuciya ta wanda hakan ne yasa na kasa manta ki a duk tsayin shekarun nan, a cikin wannan lokacin ne na gama secondary school kullum arzik'in Abbu yana yin gaba, dan haka dana tashi yin University ba'a nan nayi ta ba, sena tafi can Cyprus na karanci Medicine, yanzu haka ni cikakken likita ne, muna zaune anan cikin garin Kano saboda harkokin Abbu da suka cigaba, yanzu haka ina da asibiti na kae na wanda shima Abbun ne ya bud'e min, abinda ya kawo ni garin nan kuwa, sanadin k'anin mahaefi na ne da nazo sanda ze bud'e wani Company, tunda nazo kuma Abbu yace kar na zauna haka nan shi ya nemar min wannan lecturing d'in cikin makarantar nan duk da ni ba za6i na bane, da son raena ne aekin da nake kawae ya ishe ni, toh dae dan farin cikin Abbun yasa na fara lecturing d'in, se dae yanzu maganar da nake miki tuni Daddy (k'anin Abbu) ya gama bud'e Companyn komae ya kammala, dan haka ina saka ran ni kam daga wannan semester na gama koyarwa a makarantar nan... And.. ina me tabbatar miki In Sha Allah duk sanda muka had'u zan baki labarin a nutse" ya k'arasa maganar yana sauke wani gauron numfashi lokaci guda kuma yana 6alle murfin gorar ruwan daya ajje ya shanye tass sannan ya ajje ta yana sauke numfashi, dariya ya bata daga inda take zaune jin yadda yake sauke numfashi kamar wanda yayi wani aekin wahala, se dae kuma a ran ta tana cigaba da mamakin rayuwar Rk d'in, lallae Allah abin godiya ne da kuma d'aukaka, dan kuwa shine me yin yadda yaso a kuma lokacin daya ga dama

"Uhmm, fad'a min kad'an daga naki kafin mu had'u" sauke numfashi Ayrah tayi sannan a hankali ta shiga sanar dashi makarantar da tayi da er gwagwarmayar da tasha har zuwa yanzun, duk da ba wasu shekaru ne da ita na azo a gani ba, ga kuma ga6un ta dake damun ta, amma duk yadda take ganin Raj d'in take kuma jin sa a jikin ta bata sanar dashi abubuwa da dama daga rayuwar su ba wanda take ganin kamar sirrin su ne wannan da ba kowa ya kamata ya sani ba, shiru Rk yayi yana nazarin maganganun Ayrah a ran sa yana sake tsarkake sunan Allah

"Ikon Allah" kuwa ya maemaeta yafi sau nawa

"Akwae wata magana dana ke so muyi, amma kafin nan ina so ki gama exam kafin ki koma gida.."

"Wace maganar toh?" ta fad'a kamar za tayi kuka, murmushi me sauti yayi sannan yace

"Ae nace se kin gama exam tukunnah" shiru tayi tana tuna yanayin Rk d'in a cikin aji da kuma yanzun kamar bashi bane, kamar mutum biyu ne masu kama d'aya wanda wancan da yake shigar musu aji daban shi kuma wannan da suke waya daban

"Promise?" ta fad'a tana d'aga yatsan hannun ta kamar yana gaban ta

"Yeah.."

"Ohk". Wayar sa da tayi k'ara bayan ajiye wayar Ayrah yabi da kallo, ji yayi kamar kar ya d'aga dan a yanzun yana so ne ya dinga samun lokacin daze zauna kawae ya dinga hasaso kyakykyawar fuskar ta, kallan wayar yayi dan ganin me kiran nasa, seya kae hannu ya d'auki wayar ganin Daddy ne ke kiran, ya kae kunnen sa da sallama d'auke a bakin sa

"Likita kana ina ne?"

"Ina d'aki" yayi maganar cikin girmamawa

"Ohk ka same ni a d'aki na idan babu abinda kake" babu musu ya amsa da "toh" sannan ya mik'e bayan ya jefa wayar a aljihun sa ya zura takalmi ya fito daga d'akin nasa cikin nutsuwa. Kae tsaye parlourn Daddyn ya wuce, a hankali ya zura kan sa ciki yanzun ma da sallama a bakin sa cikin nutsatsiyar muryar sa, amsawa Daddy yayi yana kallan sa lokacin da yake k'ok'arin zama a k'asa

"Tashi ka zauna akan kujera magana nake so muyi ae" seya d'an yi murmushin nan nasa me tsada wanda ke sake fito da aenahin tsagwaron kyawun sa ya zame akan kyakykyawan Carpet d'in dake shimfid'e a k'asan d'akin yace

"Daddy nan ma ya isa" murmushi Daddy yayi a ransa yana sake jaddadawa kan sa lallae abinda suka yanke ba suyi laefi ba

"Amm yaushe zaku yi hutu ne?" seda ya d'an yi shiru sannan yace

"Ina tunanin baza mu wuce 1 month ba"

"Toh Allah ya taemaka, me kake shirya mana zuwa lokacin?" yamutse fuska yayi dan shi sam bema fahimci maganar Daddyn ba dan haka ya furta abinda ke ran sa

"Daddy ina ganin zan ajiye lecturing d'in nan gaskiya am tired" ya fad'a dan da gasken ya gaji da lecturing d'in musamman daya kasance dama ba za6in sa bane, ga kuma muhimmiyar maganar da yake so daya koma yayi wa Abbun magana akae, wadda yake had'e da albishir d'in daze fad'a musu su duka cewar bayan tsawon shekarun nan ya had'u da Ayrah, wanda hakan na nufin Abbu ze had'u da Abba, may be ma abotar su ta da ta dawo sabuwa duk da be san abinda yasa kowa yayi watsi da d'an uwan sa ba

"Haba haba dae Raj ka gaji kuma?" jinjina kae yayi ba tare daya kalli Daddy ba

"Toh ya za kayi da Abbun ka kuma?" Daddy ya tambaya yana kallan sa

"Zan same shi da maganar In Sha Allah"

"Toh hakan ma yayi, seka maeda hankalin ka waje guda kenan, Allah ya taemaka.. Ameen" shiru ne ya biyo baya Daddy na tunanin ta inda ze farawa Rk maganar se can dae yayi k'arfin halin fad'in

"Kana jina koh?"

"Ehh.." Rk ya fad'a, kafin Daddy ya kae ga cewa komae wayar sa ta shiga ruri, seya janyo wayar yana kallan me kiran, da sauri ya kalli Rk yace

"Raj je ka, za muyi maganar In Sha Allah, zan yi waya ne yanzun" jinjina kae kawae yayi ba tare da yace komae ba ya mik'e ya fice daga d'akin.

... A d'aya 6angaren kuwa Umma ce ta fito daga d'akin ta, dae_dae lokacin da Yah Sadeeq ke tsaye bakin k'ofar d'akin sa hannun sa dafe da k'ofar d'akin yana sauke numfashi kamar wanda yayi tsere, da sauri Umma ta k'arasa tana kallan sa

"Sadeeq lafiya kuwa?" tayi maganar tana rik'o shi

"Haki kake?" ta fad'a sanda ta gama d'ago shi tana kallan fuskar sa, da sauri ya k'ak'alo murmushi ya wanzar a fuskar sa dan bega sanda ta fito ba se maganar ta kawae yaji, sannan yace bayan ya ida mik'ewa tsaye 

"A'ah Umma me kika gani? Kawae gajiya ce" ya fad'a cikin k'arfin hali, seta saki ajiyar zuciya sannan tace

"Toh jeka kwanta ka huta haka nan Uhmm?" jinjina kae yayi kawae yana juyawa ya koma cikin d'akin a hankali, ya baje kan gado yana jin yadda k'irjin sa ke masa wani irin zafi kamar ze rabu da jikin sa. Komawa Umma tayi ta zauna tana d'ora hannun ta akan kuncin ta, lamarin duniyar nan sosae yake bata tsoro musamman a en kwanakin nan da abinda zasu ci yake gagarar su, dae_dae lokacin da Abba yayi sallama cikin gidan, Umma ta mik'e cikin son kawar da damuwar dake shimfid'e kan fuskar ta tace

"Sannu da zuwa" 

"Yawwah sannu ka dae" ya fad'a yana son karantar yanayin ta, seta riga shi yin gaba dan bata so ya karanto raunin dake tattare da ita ballantana har shima yaji ya sake karaya 

"Wallahi ban samu komae ba" Abba ya fad'a muryar sa a raunane gwanin ban tausayi bayan ya zauna, ajiyar zuciya Umma tayi sannan tace

"Babu komae, Allah ze kawo ko zuwa gobe ne In Sha Allah" seya jinjina kae kana yace

"Ina wannan yaron? Allah yasa yaci wani abun ko dan rashin lafiyar sa" kallan d'akin da Yah Sadeeq ke ciki Umma tayi sannan tace

"Ehh toh yaci zance, amma kasan halin sa ba son cin abincin nan yake ba, yanzu haka ma yayi bacci" 

"Bacci kuma? Lafiya dae koh?" Abba yayi tambayar cike da fatan lafiyar ce, ba tare da tunanin komae ba Umma tace

"Ehh lafiya k'alau" 

"Toh madallah, bari na kira mana Ayrah" Abba ya fad'a yana fiddo wayar sa daga aljihu, da sauri Umma ta kalle shi tace

"A'ah Abban su kada ka kira ta, bana so ta fahimci ko da akwae wata matsala daga nan wajen mu, kasan halin yarinyar nan" shiru Abba yayi cikin na'am da zancen nata kafin yace

"Toh shikenan.." daga haka yayi shiru yana cigaba da tunanin rayuwar su ta baya data yanzu, shida yake ajiye abincin wata a gidan sa tafi tafi ya koma siya kad'an kad'an, yanzu kuma da yanayin rayuwar ya sake juyawa se gashi wataran a cikin gidan sa an tashi babu ma abincin da za'a ci, ya riga yayi na'am da k'addara, ya yadda da ita kuma yasan Allah ne ya k'addaro masa ita amma ta sanadin Abbu, Abbu yayi musu wani gi6i a rayuwar su da baza su ta6a mantawa ba, ta dalilin sa abubuwa da dama sun faru kuma suna kan faruwa ma, baya tunanin ze iya yafewa Abbu abinda ya masa koda kuwa basu sake had'uwa a duniyar nan ba, yana jin koda yace zeyi hakan ma toh kuwa wani 6angaren nashi baze ta6a yafewa kan sa ba, abinda ma baya tunanin ze faru kenan, wanda shi a gare shi ma baya fatan sake had'uwa da koda me irin halin Abbu ne ballantana kuma shi kan sa Abbun......

     Mhiz Innocent...... ✍️

___Kae tsaye Hostel suka wuce su biyun har lokacin suna tattauna maganar da tak'i k'arewa, dukan su mamaki yak'i sakin su, a haka har suka k'arasa d'akin su Jidda, ko sallama babu wadda ta iya a cikin su saboda yadda suka k'agu su isar da labarin nan, Jidda dake facing k'ofar d'akin tace

"Kae jama'a lafiya kuwa?" bud'a hanci Abeeda ta shiga yi ita a dole ta kawo musu abu me muhimmaci

"Jarida na kawo muku me tsada!" tayi maganar sanda take neman waje ta zauna, sakkowa Ruks tayi daga kan gadon ta sannan ta k'araso tana kallan Abeeda tace

"Kinga kawae ki fad'a mana meya faru?"

"A'ah wallahi nawa zaku siya?" Abeeda ta fad'a tana sake gyara zaman ta, k'aramin tsaki Bahijja ta saki kafin tace

"Don girman Allah ki fad'a mana, haba mana" dariya Abeeda tayi kana ta sakko da jakar ta dake mak'ale a kafad'ar ta ta sanya hannu ta d'akko wayar ta tace lokaci guda kuma tana danna wayar

"Ke kam Bahijja Allah ya shirye ki da son gulma wallahi"

"Oho dae, mu dae fad'a mana kawae"

"A'ah an shiga 3" Abeeda ta fad'a tana d'an bud'e ido ganin da tayi wayar ta ta sam tak'i dannuwa, ga dae ta ta kawo amma kwata kwata tak'i dannuwa

"Kashhh! Shegiyar waya seda ta kwafsa min wallahi" ta fad'a tana dafe kan ta, Bahijja ce ta d'auki wayar itama ta ta6a, ganin da tayi babu abinda ke motsi a wayar ya sanya ta fad'in

"Kinga fad'a mana da baki kawae pls" Khadeejah da ta gama k'uluwa dan takaeci da haushi tace bayan ta ja k'aramin tsaki sannan ta maeda duban ta kan su Bahijja 

"Doctor Rk" sunan sa suka ji ta ambata ne ya sanya dukan su kallan ta, Abeeda ta d'ago ba tare da ta kalli Khadeejah ba tace, dan gaba d'aya ita kan ta seda taji ta muzanta da abinda wayar ta mata bayan cika bakin da ta gama yi

"Ina Ayrah ta cikin d'akin kun nan? Toh soyayya suke da Doctor.." dukan su suka cigaba da kallan ta kowannen su na ganin kamar zarewa tayi yasa take wannan maganar, Jidda tayi k'arfin halin fad'in

"Wait mana hajiya! Wane Doctorn kike magana kuma wace Ayrahn kike magana akae?" tayi maganar cikin tsare ta da idanu, murmushi Abeeda ta saki sannan tace

"Dama nasan ba yadda za kuyi ba shiyasa na d'auko muku hoto, amma kada ku damu zan kae a duba min wayar, idan ta gyaru zan dawo na nuna muku hoton dana d'auka na shi shi da ita yau da suka fita.." daga haka ta mik'e ta fice Khadeejah tabi bayan ta, kusan a tare suka bita da kallo kamar wasu dolaye, ta bar su da tunani kala kala, sun kae wajen minti 1 a hakan sannan Bahijja tayi k'arfin halin fad'in bayan ta kalle su

"Kada fa ace da gaske Abeeda take" wani murmushi Ruks tayi sannan tace

"Haba Bahijja kada ki zama shashasha mana, Doctor Rk fa take magana wae yana soyayya da wannan yarinyar? Dududu ma nawa take?" shiru Bahijja tayi na d'an wani lokaci kafin can tace

"Ke wallahi ba tun yau nake zargin yarinyar nan ba, dama na dad'e ina tsoron kada kyawun ta ya rinjaye shi mu shiga 3" se a lokacin Jidda tace

"Hmmm, kuna tunanin kyawu ze rud'i kyakykyawa ne? Bana tunanin haka gaskiya" tayi maganar tana d'an k'ank'ance idanun ta kamar me tunani

"Toh koma dae menene akwae wata a k'asa" Bahijja ta fad'a, kafin wata a cikin su tace komae sallamar Ayrah ta ratso cikin d'akin, babu wanda ya iya amsa mata se bin ta da suka yi da kallo dukan su, kallo irin na tuhuma, ganin irin kallan da suke mata ne ya sanya ta sake had'e kyakykyawar fuskar ta ta k'araso cikin d'akin

"Daga ina kike?" Bahijja tayi k'arfin halin fad'in hakan, kallan ta Ayrah tayi da mamakin jin furucin ta, kafin Bahijja ta gama fahimtar irin kallan da Ayrahn ke mata ta jiyo k'aramar muryar ta tana fad'in

"Toh ina ruwan ki?" ta fad'a tana hararar gefe gami da murgud'a baki sannan tayi wucewar ta kan gadon ta, dukan su suka bita da kallo kafin Ruks ta jinjina kae tana ta6e baki cike da mamakin halin Ayrahn

"Cha66 d'i jam!" Jidda ta fad'a tana cigaba da kallan Ayrah. Ta 6angaren Ayrah kuwa ba ta bi ta kan kowa ba ta zura hijab ta shige toilet, kamar wasu sokaye suka sake bin ta da kallo, yarinyar ta chanja musu sosae, duk da dama tun can sun fahimci miskila ce ta k'in k'arawa, amma yanzu abin yayi gaba sosae, dole su jira Abeeda dan su tabbatar da abinda ta fad'a musu, duk da abin ne akwae wuyar yadda. 

... Babu nisa su Ayrah suka yi last paper d'in su ya zamana se komawa gida kenan. A 6angaren Abba kuwa se Allah ya taemake shi lokacin da ze je d'auko Ayrahn ya kar6i albashin sa, dan haka ba k'aramin dad'i yaji ba. Ranar daze tafi ya gama shiryawa cikin manyan kaya na wani yadi, daga d'aki ya fito lokacin Umma na d'akin Yah Sadeeq ta kae masa abinci, ta kalle shi tana murmushi tace

"An fito kenan?" shima murmushin ya maeda mata sannan yace

"Wallahi kuwa zamu wuce" yayi maganar yana d'ora hular sa samfurin zanna bukar akan sa

"Toh Allah ya tsare.."

"Ameen Ameen.. amma kafin nan zan biya nayi wa Baban Zaenab ya me jiki, saboda jinjirar da aka haefa masa da aka sallamo su daga asibiti"

"Toh ayi mata sannu, gobe idan Allah ya kaemu se mu shiga mu duba ta"

"Toh madallah" Abba ya fad'a yana yin gaba, seda ya shiga d'akin Yah Sadeeq dake zaune akan gadon sa yana danna er k'aramar wayar sa, Abba yace

"Sadeeq!"

"Na'am Abba zaka wuce ne?"

"Ehh ba kaci abincin ba" d'an murmushi kad'an yayi sannan yace

"A'ah yanzun dae zan ci, Allah ya dawo daku lafiya Abba"

"Ameen_Ameen" Abban ya fad'a yana mik'ewa ya fice daga d'akin. Kae tsaye seda ya fara zuwa ya gaeda mara lafiyar sannan ya dawo ta hanyar gidan sa dan wucewa titi ya nemi abin hawa, a k'ofar gidan nasu yaga wata mota me kyau, tunda suka gan shi suka sauke glass d'in motar, wani malamin su Ayrah ya sauko ya k'arasa da murmushi kan fuskar sa yace

"Barka da wannan lokacin Alhaji" yayi maganar yana mik'awa Abba hannu, shima Abban mik'a masa hannu yayi suka gaesa yana amsawa da

"Barka dae, ashe kae ne?"

"Wallahi kuwa, ina zuwa haka ne?" Abba yace

"Zan je d'auko Ayrah ne kasan da yake sun gama exam" murmushi malamin nasu yayi sannan yace

"Ahh toh ae dama daga makarantar ne aka aeko mu muzo mu d'auke ka a motar nan mu wuce can makarantar"

"Toh Ikon Allah" Abba ya fad'a yana bin motar da kallo, dan sosae abin ya cigaba da bashi mamaki, tabbas makarantar tasu Ayrah mutane ne masu karamci da sanin ya kamata

"Allah ya saka da alkhaeri" Abba ya fad'a

"Ameen Ameen.. Muje koh?" ya fad'a yana yin gaba sannan Abba ya rufa masa baya zuwa wajen motar, shi malamin ya shiga gaba yayin da Abba ya shiga baya, a haka driver ya soma driving babu dad'ewa suka d'auki hanyar Zaria.

... Ayrah ta gama had'a komae nata ta kammale shi inda ya kamata, wani irin d'oki ne keta d'awaeniya da ita, ji take kamar tayi tsuntsuwa ta gan ta a Kano taga Abban ta, Umman ta da uwa uba kuma Yah Sadeeq d'in ta, gaba d'aya ta kasa sukuni tun d'azun wayar ta ke hannun ta tana jiran kiran Yah Sadeeq ko Abba, Jidda ce kawae a d'akin tun d'azu su Bahijja suka fita ko sallama ba suyi ba, bata k'ara minti 5 ba kuwa sega kiran Abba a wayar ta ta, zumbur ta mik'e dan dama k'iris take jira ta d'aga wayar tana karawa a kunnen ta

"Abba kunzo?" ta fad'a tun kafin Abban yace komae, murmushi Abba yayi kana yace

"Qwarae kuwa ke muke jira yanzu haka" jin da tayi yace suke ya sanya ta tunanin tabbas shi da Yah Sadeeq suka zo dan haka da sauri ta kalli Jidda tace

"Mu dae mun tafi" ta fad'a tana Allah Allah Jidda ta amsa ta fice daga d'akin

"Ba zaki tsaya kiyi sallama dasu Ruks ba?" 6ata fuska tayi sannan tace bayan ta girgiza kae

"A'ah ki fad'a musu na tafi ni dae, se an dawo hutu bye.." ta fad'a tana ficewa daga d'akin 

"Toh Allah ya kaemu" shine abinda Jidda ta fad'a tana bin Ayrah da kallo sanda ta fice daga d'akin cikin d'oki kae seka rantse tafi shekara ba taga Abban ba. Sosae taji dad'in ganin Abban dan murna gaba d'aya ta kasa dena murmushi se dae tayi mamakin rashin ganin Yah Sadeeq tare da Abban, dan haka ta kasa shiru seda tace 

"Abba Yah Sadeeq fa?" 

"Yah Sadeeq na gida, kin san yanayin aekin su hutu yake shiyasa.." se tayi murmushi, a yanzu da taga Abba se d'okin nata kuma ya koma na son ganin Yah Sadeeq da Umma, suna tafiya a hanya suna hira sosae cike da farin ciki da kewar juna, Abban ya zage yana jan d'iyar ta sa da hira, se dae da yake basu kad'ae ne a cikin motar ba ya sanya yawanci hirar tasu bata wuce akan karatu. 

... Da wani sauri Bahijja ta turo k'ofar d'akin hannun ta d'auke da wayar Abeeda, Abeeda da Ruks suka biyo bayan ta, idanun ta a warwaje ta furta

"Ina Ayrah take?" tayi maganar cikin d'aga murya, da mamaki Jidda ke kallan ta yadda take a wani birkice kamar mahaukaciya tace

"Meya faru?" 

"Ke dae ina take kawae?" 

"Yanzun nan aka zo aka d'auke ta" Jidda ta fad'a sannan ta d'ora da

"Pls meya faru?" komawa Bahijja tayi ta zauna, tana tuna yau da taga Ayrah a cikin d'akin nan babu abinda ze hana ta shak'e ta ko zata ji sauk'in abinda take ji a cikin zuciyar ta, kar6ar wayar hannun ta Ruks tayi sannan ta mik'awa Jidda tace

"Kalla ki gani" hannu Jidda ta saka ta kar6i wayar sannan ta shiga kallan hoton sannu a hankali, tana kae hannun ta tana zooming, ta kae wajen minti 1 tana kallan hoton sannan ta d'ago ta kalle su cike da mamaki akan fuskar ta

"Kenan abinda Abeeda ta fad'a gaskiya ne?" tayi tambayar tana kallan su su duka, kamar wata k'adangaruwa Bahijja ta shiga girgiza kae tana jin kamar ta rusa ihu

"Shegiyar yarinya ta cuce mu, dama seda nayi tunanin kyawun ta ze iya rud'ar shi, ashe mu bamu sani ba ma sun dad'e suna soyayyar su amma shegiyar yarinya seta dinga nuna kamar ma tsanar sa tayi, bamu sani ba ashe wawaye sakarkaru ta maeda mu, k'aramar yarinya tayi wasa da tunanin mu kenan?" ajiyar zuciya Jidda ta sauke kana tace

"Lallae kam, ni kae na abin ya bani mamaki wallahi, yaushe muna zaune har hakan ta faru bamu sani ba? Ya akayi hakan?" tayi maganar cike da mamakin dae, girgiza kae Ruks tayi kafin tace

"Wallahi ku bari kawae, ni dan mamaki ma na rasa wane tunani ya kamata nayi" Abeeda tace

"Ahh toh, ni kae na nasan amanar ku akaci shiyasa naga bazan k'yale ba gwara na sanar daku" 

"Aekuwa wallahi za taci uwar ta yarinyar nan" Bahijja ta fad'a dan tana ganin kamar duk tafi su takaeci da abinda Ayrahn ta aekata musu, ta shammace su, tayi wasa da hankalin su, ta kuma nuna musu yawan shekaru ba shine wayo ba. 

 .. Da sallama ya shiga d'akin yana sanye cikin wasu k'ananan kaya masu kyau da taushi, kan sa d'auke da facing cap data matuk'ar k'awata shigar sa ya fito yayi kyau abin sa, cikin sa'a seya samu Mummy har ma da Daddy a d'akin, ba k'aramin dad'in ganin hakan yayi ba, dan haka ya k'arasa ya zauna k'asan Carpet yace 

"Barkan ku da warhaka" 

"Barka kadae" suka had'a baki wajen fad'in hakan

"Daddy dama inaso ne na shaeda maka yau zan koma Kano" 

"Kano kuma Likita? Wani abu ne ya faru?" seya girgiza kae kawae yana d'an lumshe idanun sa kad'an bece komae ba har zuwa sanda Mummy tace

"Haba kae kuwa Raj, gaggawar ta me ce?" 

"A'ah Mummy.." shine abinda kawae ya fad'a, Daddy yace

"Ko dae akwae abinda zaka yi ne acan d'in?" tambayar Daddyn ta matuk'ar yi masa dad'i dan haka da sauri ya furta

"Ehh Daddy, akwae wani abu me muhimmanci da zan gabatar acan d'in.." 

"Toh shikenan babu damuwa, akwae maganar ma dama da zaku yi da Abbun naka.." be bawa zancen muhimmanci ba dan haka kawae abinda yace shine

"Tohm" 

"Allah yayi maka albarka kaji Doctor, Allah kuma ya sanya albarka" shine abinda Mummy tace

"Ameen" kawae yace duk da ita kan ta be gane akan maganar da take magana ba, ya dae fi tunanin itama taji labarin ajiye aekin da zeyi ne yasa take magana fatan alkhaeri, seya mik'e hannun sa d'aya cikin aljihun sa yace bayan yayi murmushi 

"Daddy bari naje na sake shiryawa" 

"Toh Raj, seka fito" daga haka ya fice daga d'akin. 

.. Ko jakar ta bata iya d'auka ba ta fad'a cikin gidan nasu da gudu tana kwad'a sallama da siririyar muryar ta, wani sanyi Umma taji ya ratsa ta jin muryar shalelen er tata, kafin ma ta kae ga k'arasowa Umman ta fito daga cikin d'akin ta, aekuwa tana shigowa ba tayi wata wata ba ta fad'a jikin Umman tana sakin dariya lokaci d'aya tana furta 

"Nayi kewar ki sosae Umma ta" murmushi Umma tayi ita kan ta tasan tayi kewar d'iyar ta ta sosae, dan haka itana ta rungume ta tana fad'in 

"Yanzu ae gani gaki koh?" seta jinjina kae har lokacin tana jikin Umma, sun kae wajen minti 1 a haka sannan Ayrah ta saki Umma tana fad'in 

"Umma ina Yah Sadeeq?" 

"Yana d'aki bacci yake" Umma ta fad'a tana kallan d'iyar ta ta

"Umma wallahi yanzu Yah Sadeeq ya zama malalaci, kullum cikin bacci" ta fad'a lokacin data shiga d'akin nasa, seta hange shi kwance kan gadon idanun sa a rufe ya lullu6e rabin jikin sa da bargo, se tayi murmushi tana jin dad'in ganin sa sannan ta k'arasa ciki tana fad'in

"Yah Sadeeq ka tashi, na dawo" kamar daga sama ya jiyo muryar lilin ta sa, dan haka a hankali ya bud'e idanun sa se kuwa ya sauke su a kan ta, murmushi suka sakarwa junan su sannan Yah Sadeeq yace

"Yanzu kuka shigo?" 

"Ehh Yah Sadeeq nayi kewar ka wallahi" ta fad'a tana 6ata fuska, dariya yayi yana jin dad'in ganin k'anwar ta sa dan shi kan sa yayi kewar ta irin sosae d'in nan 

"Nayi kewar rigimar nan taki Auta" ya fad'a har lokacin yana murmushi

"Kae Yah Sadeeq rigima kuma?" ta fad'a har lokacin dae tana 6ata fuska gami da tura baki

"Toh shikenan dae ya hanya?" ya fad'a yana k'ok'arin tashi zaune, shi kan sa baya so ta gane karaya ce a k'afar sa dan ya riga yasan halin ta yanzun nan zata fishi shiga damuwa, se akayi sa'a ma tace

"Yah Sadeeq kayi baccin toh, idan ka tashi se muyi hirar" ta fad'a tana kallan sa, seya koma ya kwanta ba dan yana tunanin ze iya baccin ba sannan yace

"Toh shikenan Auta.." 

"Yawwah Yah Sadeeq" ta fad'a tana ficewa daga d'akin tana fad'in 

"Umma kin ga lalacin Yah Sadeeq d'in koh? Ya sake komawa baccin" ta fad'a tana k'arasawa tsakar gidan, dae_dae lokacin da Umma take fad'in 

"Za dae a tantance malalacin" turo d'an k'aramin bakin ta tayi sannan tace

"Kae Umma" dariya Umma tayi tana fad'in 

"Toh shikenan, ina Abban?" 

"Aou" ta fad'a bayan ta kae hannun ta kan bakin ta sannan tace

"Allah sarki Umma k'anwar Zaenab ce ta rasu shine ya tafi za'a kae ta" 

"Innalillahi wa inna ilaehi rajiun, ashe ta rasu? Toh Allah ya ji k'an ta, ashe ba mazauniya bace" Umma ta fad'a tana tuna yarinyar data rasun wadda ba tafi wata 5 da haehuwa ba, k'arasowa Ayrah tayi ta zauna kan tabarmar da Umma ta shimfid'a, seda Umma ta zauna sannan ta d'ora kan ta akan cinyar Umman tace

"Umma nazo muku da wani albishir, amma bazan fad'a ba se Abba ya dawo" 

"Wane albishir ne wannan?" 

"A'ah Umma se Abba da ya dawo" Ayrahn ta fad'a tana sake gyara kwanciyar ta kan cinyar Umma

"Toh shikenan, ya exam ya karatun?" 

"Umma komae Alhamdulillah fa" ta fad'a tana murmushi, daga haka suka cigaba da hira, Umma nata jin labaran da Ayrahn ke ta bata, wani tayi dariya wani ta girgiza kae cike da ganin wautar Ayrahn, se dae lokaci lokaci ta kan yi shiru ta saki murmushi me k'ayatarwa idan ta tuna Rk, Umman na lura da ita amma har lokacin tak'i fad'awa Umma komae game da albishir d'in da tace zata yi musu, dan haka itama ta mata shiru kawae tana cigaba da saurarar hirar da take mata. 

... A 6angaren Rk kuwa dab da maghrib ya isa gidan nasu cikin motar sa, k'atuwar harabar gida dake d'auke da manya manyan motoci a gefe guda, shuke shuke da sauran abubuwa na burgewa, kae tsaye parking lot d'in ya wuce da motar sa yayi parking nata dae_dae lokacin da wani ya k'araso da sauri yana fad'in 

"Barka da dawowa yalla6ae" ya fad'a yana duk'awa

"Barka, a shigar min da kaya ciki" shine abinda Rk ya fad'a yana wucewa cikin tafiyar nan tasa ta nutsuwa hannun sa d'aya cikin aljihun sa, tafiya me tsayi ce yayi kafin ta sada shi da aenahin inda d'aku nan masu gidan yake, yayi murmushi sanda ya ganshi a k'ofar Parlourn Ummeen sa, babu 6ata lokaci ya sanya k'afar sa cikin k'aton hamshak'in Parlourn da sallama, Ummee na zaune kan kujera hannun ta d'auke da remote tana shirin chanja channel yayi sallama, seta ajje remote d'in akan kujera tana kallan sa sanda wani k'awataccen murmushi ya su6uce a fuskar ta tace tana k'arasawa inda yake

"Oyoyo Oyoyo.." k'arasawa yayi inda take yayi hugging nata sannan ya zauna a k'asan kujerar yace cikin girmamawa

"Ummee barka da wannan lokacin" 

"Barka dae ya hanya?" 

"Hanya Alhamdulillah" ya fad'a dae_dae sanda aka k'walla kiran Sallah a masallacin su dake jikin gidan nasu, se yayi saurin mik'ewa yana fad'in 

"Ummee bari naje" 

"Toh Raj seka dawo" ta fad'a tana bin sa da kallo har lokacin da murmushi kan fuskar ta. A harabar gidan suka yi kaci6us da Abbu dake sanye cikin wata dakakkiyar bluen shadda d'inkin babbar riga data matuk'ar yi masa kwarjini

"Welcome my Son" Abbu ya fad'a yana bud'a hannun sa, Rk ya k'arasa yayi hugging mahaefin nasa sannan yace

"Barka da wannan lokacin Abbu" 

"Barka dae Raj, ka dawo ashe? Mu wuce masallaci dae tukunna" babu 6ata lokaci suka wuce masallacin dake jikin gidan su, ana Sallahr Isha'i Rk ya koma gida saboda yadda yake so ya watsa ruwa a jikin sa yayin da ya bar Abbun a masallaci. 

Cigaban nan wajen yana page 1, yanzu haka mun ji TUSHEN LABARIN MU dan haka zamu d'ora ne da CIGABAN LABARI.... 

  ... "Shin yanzu kin san wanene Raj d'in da kike magana a kan sa? Waye mahaefin sa? Meya aekatawa rayuwar ku? Mahaefin ku ya amince masa ya bashi amanar da be ta6a bawa wani ba amma daga k'arshe ya wulak'antashi ya tozarta shi yayi wancakali da duk wannan amanar, mahaefin ki ya d'auko shi daga rana ya sanya shi a inuwa amma daya tashi dame ya saka mishi? Seya d'auki mahaefin ki ya jefa shi cikin ranar shi kuma ya cigaba da rayuwar sa ba tare da tunanin halin da zamu iya shiga mu dukan mu ba, Yanzu haka Sadeeq na kwance ne a d'aki sakamakon karayar daya samu ana buk'atar a masa aeki amma babu kud'in aekin, mahaefin Raj ya cuci Abban ku, ya raba shi da dukiyar sa, takaddun sa masu muhimmanci, uwa uba kuma shine silar shigar mu cikin kowanne hali, silar abinda ya aekatawa mahaefin ku ne ya janyo masa hawan jini, ya cuce mu mu kan mu akan son zuciyar sa, ta yaya zan miki wannan bayanin a wancan lokacin ki fahimta? Ina k'wak'walwar ki take ta k'arfin fahimtar wannan zancen?" Umma ta k'arashe maganar tana kallan Ayrah da tunda ta fara maganar ba tace komae ba, idanun ta gaba d'aya Umma suke kalla har lokacin tana cigaba da tuno maganar Umman cikin kunnuwan ta wanda take jin su kamar amsa kuwwa suke mata a kunnen ta, dan kuwa duk da Umman tayi shiru hakan be hana ta cigaba da jiyo sautin muryar Umman a kunnen ta ba, kunnen nata ya mata wani duumm kamar wadda ta kurumce banda sautin muryar Umman babu abinda take ji har yanzun, bata ma sani ba ko Umman ta cigaba da fad'a mata magana ko tayi shiru ne ita dae bata sani ba, abinda kawae ta sani maganganun nan da suka sanya ta cikin sani irin shock da kuma hutun da k'wak'walwar ta ta tafi na wucin gadi su kad'ae keta dawo mata, jikin ta wani irin rawa yake yi kamar me jin sanyi, duk da idanun ta ba'a rufe suke ba amma se take so ta sake bud'e su tarr ko dan ta cigaba da kallan Umman da yanzun take ganin ta dishi dishi, gaba d'aya ta kasa koda bud'e bakin ta ne ballantana ta furta wani abun, koda yake idan ta bud'e d'in ma menene za tace?? 

       Mhiz Innocent......✍️

___Ganin da Umma tayi har lokacin Ayrah ta gaza furta komae ya sanya ta sanya hannu ta share idanun ta itama da k'wallar ta gama tarar mata, kawae seta juya a hankali ta fice daga d'akin dan ta bar Ayrahn ta dawo daga shock d'in data shiga, ta san dole abin ya ta6a ta aenun, bata ta6a zata ba ba kuma ta ta6a tsammani ba se gashi rana tsaka taji dalilin rabuwar Abba da Abbun Raj. Ko d'aga ido ta kalli Umman ta kasa yi sanda Umman ta fice daga d'akin, ita bama ta lura ta fita ba dan kuwa har zuwa lokacin ta kasa gasgata duk maganganun nan da Umma take fad'a ba mafarki bane "Abbun Raj fa" shine abinda ta dinga maemaetawa a cikin ran ta tana so ta hasaso fuskar sa amma ta kasa dan shekarun nada yawa, ga kuma yanayin shekarun ta a lokacin, amma tabbas idan har bata manta ba mutumin ya zo wa Abban ta a matsayin mutumin kirki, bata san menene ya had'a su ba se gashi yau Umma ta bankad'a mata komae taji dalilin Abba na cewa ba zata auri Raj ba, tabbas in dae kuwa haka ne dalilin Abban yana da gaskiya, a hankali ta shiga sauke ajiyar zuciya tana jin wani irin zafi a cikin zuciyar ta, sosae zuciyar ta ke zafi wanda har ta numfashin ta seda ya koma fita da zafi, se a lokacin taji wani kuka ya taho mata, bata hana fitowar kukan ba se kawae ta jefar da jikin ta kan gadon ta fashe da wani irin kuka, a hankali take dukan kan ta akan pillown kan gadon tana jin wata iriyar nadama da danasani na lullu6e ta, kunyar abinda ta fad'awa Abba d'azu na sake k'arawa yanayin da take ciki k'aemi, wani irin kuka take wanda ke fitowa daga can k'asan ran ta, kukan nadama, kukan danasani, kukan rashin sanin mafita, a yau d'aya taji tayi danasanin sanin Rk a rayuwar ta, meyasa ma ta san shi? Meyasa tayi silar zuwan sa wajen Abba? Meyasa ta zamo silar da Abba ya janyo mahaefin sa cikin jikin sa? Yanzu kenan itace silar komae? Itace ta janyo komae? Meyasa tayi hakan? Gani take kamar komae ya faru itace me laefi tunda ita ta kawo Rk d'in 

"Nice silar komae!" ta fad'a sanda take sake sakin wani kukan me cin rae

"Tabbas nice sila, dan da ban san Raj ba Abba baze ta6a sanin Abbun sa ba, ni na janyo Abba ya jawo Abbu a jikin sa har me faruwa ta faru, nayi danasanin sanin ka a rayuwa ta Raj!" ta k'arashe maganar tana cigaba da kukan da har muryar ta ta fara dashewa, yau mamaki na neman kashe ta, wae Abbu ne ya cuci Abba, Abbu ne sanadiyyar tarwatsewar farin cikin su, Abbu ne sanadiyyar saka damuwa a zukatan iyayen ta, Abbu ne sanadiyyar abubuwa da dama da suka faru a rayuwar su, shi kam yanzu menene zece musu su yafe masa? A hankali ta sake komawa ta kwanta har lokacin ta kasa tsaeda kukan da take, haka zalika zafin da zuciyar ta yake yak'i raguwa sema k'aruwa da yake yi, ta rasa yadda za tayi, ji take dama zata iya janyo abinda ya faru ada ta goge komae akan alak'ar ta da Rk, da kuma ana iya tariyo baya data hana kan ta had'uwa da Rk, Yah Sadeeq ne ya fad'o mata, se taji wata sabuwar k'walla ta zubo mata, ta sanya hannu ta d'auke ta lokaci d'aya tana lumshe idanun ta, bata da k'arfin da zata iya tashi yanzu haka taje ta duba jikin sa, amma ita kad'ae tasan abinda take ji a cikin jiki rae da kuma zuciyar ta.

... "Don Allah Alhaji kayi hak'uri ka bari ko zuwa gobe ne, kaga ko hutawa ba kayi ba" Muttala ya fad'a yana kallan Alhajin daya fito daga d'akin sa cikin wata bugaggiyar shadda d'inkin babbar riga, juyawa yayi ya kalli Muttala sannan yace har lokacin be tsaya ba

"Wallahi bazan iya hak'ura se gobe ba, gwara ma ka k'yale ni kawae" yayi maganar sanda ya isa motar sa, ya bud'e ya shiga sannan ya kalli Muttala yace

"Zaka raka ni ne ko kuma in nemi wani?" seya girgiza kae sannan ya k'arasa ya bud'e wajen me zaman banza ya shiga ya kalle shi cike da girmamawa yace

"Yalla6ae daka bari dae ko zuwa goben ne kada su fahimci wani abun!" wani kallo Alhajin ya jefa masa se kuma yayi murmushi wanda ya sake k'ank'antar da jajayen idanun sa

"Tunda kaga zan yi driving da kae na kasan abu ne me muhimmanci, na kasa jurewa gwara naje ko nan sati 1 ne a d'aura mana aure idan yaso seta cigaba da karatun a cikin gida na" jin maganar da Alhajin ya fad'a ne ya sanya Muttala jinjina kae kawae, bece komae ba har zuwa sanda Alhajin ya tayar da motar sa suka fice daga gidan. A k'ofar gidan yayi parking motar ta sa, sannan ya kashe ta ya kalli Muttala da tunda suka fara tafiya har yanzu be sake cewa komae ba yace

"Yi mana sallama da shi pls" seya kalli Alhajin sannan yace bayan ya girgiza kae

"A'ah fa Yalla6ae kada ka manta sirikin ka ne, ina ganin gwara ka fito ko kan dakalin can ne seka zauna" Muttala ya fad'a yana nuna wani dakali dake a k'ofar gidan dake kusa da nasu Ayrah, shiru Alhajin yayi kamar ba zece komae ba se kuma can yace

"Toh yanzu kae dae je ka" yayi maganar yana sanya hannun sa ya bud'e k'ofar, kusan a tare suka fito, Alhajin ya kalli wajen yana yamutsa fuska sannan ya zauna yayin da Muttala ya tsaya k'ofar gidan ya k'wala sallama, daga can cikin gidan Abba ya amsa yana mik'ewa ya zura takalmin sa ya fito daga d'akin nasa, k'arasowa yayi yana kallan Muttala ganin da yayi be shaida fuskar ba, se dae ya mik'a masa hannu suka gaesa sannan yace da d'an murmushi kan fuskar sa duk da yanayin da yake ciki a yau d'in na damuwa

"Se dae ban shaeda fuskar ba" murmushi shima Muttalan yayi sannan yace

"Ehh dama baka sanni ba gaskiya, ga can wanda yazo wajen ka akan wata magana me muhimmanci" yayi maganar yana nuna Alhajin dake zaune kan dakalin yana kallan wani wajen, saboda k'arancin hasken dake a wajen ya sanya Abba be iya hangar fuskar sa ba, seya dawo da duban sa ga Muttala yace

"Toh ikon Allah" ya fad'a yana yin gaba zuwa wajen da Alhajin ke zaune, dae_dae lokacin da Abban ke dab da k'arasawa wajen Alhajin haske ya kawo a wani k'wan lantarki dake k'ofar gidan dake kallan nasu, hakan ne ya bawa Abba damar ganin fuskar mutumin da akace shi ke son magana dashi, cikin son sake tabbatarwa ya sake bud'e idanun sa dan ganin da gaske fuskar da yake gani ita d'in ce ko kuwa dae? Shi kan sa Alhajin kallan Abba yake with shock all over his face, se yaji gaba d'aya jikin sa ya d'auki wani mahaukacin rawa, ya had'iyi wani yawu da k'yar sannan yace bayan ya mik'a masa hannu

"Kae ne mahaefin Ayrah?" Alhajin ya fad'a yana kallan Abba, a ran sa yana tuna cikakken sunan Ayrahn, tabbas da gaske shine mahaefin ta, amma dae gwara ya tabbatar ta hanyar ji daga bakin Abban, da mamaki Abba ke kallan sa jin maganar da yayi, meya kawo zancen Ayrah a tsakanin su kuma?

"Meya kawo ka k'ofar gida na?" Abba ya fad'a yana kallan sa fuskar sa a d'inke tsaff, jikin sa ya sake wani sanyi wata zufa na karyo masa yace bayan yayi k'asa da muryar sa

"Kayi hak'uri mu zauna sena maka bayani, wallahi ba tashin hankali ne ya kawo ni wajen ka ba"

"Alhaji Mato!" Abba ya fad'a cikin er d'aga murya, a ran sa Abba na sak'a lallae duk abinda Alhaji Maton yazo da shi me girma ne

"Bani da lokacin 6atawa, idan ba kada abin fad'a na shige gida" Wani yawun Alhaji Mato ya sake had'iyewa shi kan sa yana tunanin ta ina ma ze fara sanarwa da Abban son er sa yake? So na aure, ganin dae da gaske Abban yake idan bece wani abu ba ze iya tafiya ya k'yale shi ya sanya shi fad'in

"Wallahi abin alkhaeri ne ya kawo ni, d'iyar ka na gani kuma ina son ta da aure shine kawae abinda ya kawo ni, kuma kada ka damu wancan lokacin akasi aka samu na fad'i magana saboda 6acin rae amma zan dawo maka da kud'in daka biya ni, kuma zan baka sana'ar da zaka dinga yi kana.... "

"Dakata Alhaji Mato" Abba ya fad'a bayan ya d'aga masa hannu, zuciyar sa na wani irin zafi da jin kalaman Alhaji Maton na son zuciya 

"Kada na sake ganin k'afar ka a k'ofar gidan nan, kud'i kuma har abada na riga na biya ka kuma bazan ta6a kar6a ba, saboda haka kada ka sake tunanin zan d'auki 'ya ta in baka ita bayan na san wanene kae, ka cire wannan ma a cikin ran ka" daga haka Abba ya juya yana jin wani jiri jiri na d'ibar sa kamar ze fad'i, da kallo Alhaji Mato ya bishi zuciyar sa na wani irin tafasa, lallae yau ya kuma yadda Abban matsiyaci ne, be san me ake kira da arzik'i ba, har yanzu dae yana zaune cikin duhun kae, har abada ma baya tunanin Abban nada rabon arzik'i a rayuwar sa, tunda gashi yanzu arzik'in ya biyo shi har gida amma ya saka k'afa yayi fatali dashi saboda wani banzan ra'ayin sa na rik'au. Seda Abba ya shiga gida sannan Muttala ya kalli Alhaji Mato cikin mamaki yace

"Yalla6ae wae dama ka san shi ne?"

"Bar shashasha me k'ashin tsiya, arzik'i na kiran sa yana guduwa, wani k'aramin abu ne ya ta6a shiga tsakanin mu amma da yake zuciya ce dashi irin ta kafirae ya kasa mantawa, toh se yayi tayi ae, ba dae er sa bace na gani ina so kuma sena aure ta, dan kuwa ban ta6a ganin abu inaso ban same shi ba, kuma baza a fara akan ta er talakawa ma da ita ba, ko da amincewar sa ko babu wallahi sena aure ta.. Wuce muje.." ya fad'a yana huci sanda ya k'arasa ya bud'e motar sa ya shige, Muttala ma ya shiga, Alhaji Mato yaja motar da wani irin gudu kamar ze tashi sama.

.. Akan la66an sa kawae Abba yayi sallamar dan baya jin ze iya d'aga murya sosae saboda yadda yake jin jikin sa, da kallo Umma ta bishi dashi sanda yake shigowa cikin d'akin, seta mik'e da sauri cikin mamakin yadda taga yanayin nasa ya sake chanjawa fiye da d'azun

"Abban su" shine abinda ta iya furtawa tana cigaba da kallan sa, Abba ya nemi waje ya zauna amma har lokacin bece komae ba, fita Umma tayi ta d'ebo ruwa me sanyi cikin randa sannan ta koma d'akin ta mik'a masa a nutse tace

"Gashi" babu musu Abban ya kar6a kofin ya sha ruwan sosae sannan ya ajiye shi yana sauke ajiyar zuciya

"Don Allah ka dena d'aga hankalin ka haka nan, in dae akan wannan maganar ne nayi mata bayanin dalilin ka na hana ta auren sa" girgiza kae Abba yayi sannan yace bayan yayi murmushi me ciwo

"Ba wannan kad'ae ba, yanzu fitar da nayi wae neman auren Ayrah akazo yi"

"Ikon Allah.. Amma shine ka shiga damuwa haka?" Umma ta fad'a tana sake kallan Abban

"Kin san wanene yazo neman auren nata?" Abba ya fad'a yana sake tuna fuskar Alhaji Maton, girgiza kae kawae Umma tayi sannan Abba yace

"Alhaji Mato!" da mamaki Umma ta cigaba da kallan Abba har wajen second 30 ba tace komae ba se kuma can tace

"Alhaji Mato kuma? D'an sa ko kuma shi kan sa?" 

"Shi dae kae.." Inji Abba

"Wae Alhaji Maton dana sani Abban su?" 

"Ko shakka babu" Abba ya fad'a a gajarce, jinjina kae Umma ta shiga yi tana sake tuna waye Alhaji Mato, neman auren Ayrah yazo yi? Toh a'ina ma ya san ta? 

"Lallae mutanen duniya babu kunya" 

"Wallahi kuwa, ya d'auka wani banzan kud'in sa ze rud'e ni ne, in manta wane ne shi, Mutumin da be san k'addara ba, toh na d'auki 'yata kuma na bashi duk abinda ya same shi ae cewa zeyi itace" Abba ya fad'a yana sake jin takaecin Alhaji Maton

"Allah ma ya kyauta Abban su" Umma ta fad'a tana sake jinjina wannan al'amari

"Kamar fa har yanzu bata daena kuka ba, kije ki rarrashe ta mana" Abba ya fad'a bayan ya sake jiyo sheshshek'ar Ayrah daga cikin d'akin ta, Umma ta girgiza kae kana tace

"Bar ta Abban su, bar ta tayi kukan, dole ne dama tayi, babu amfanin rarrashin yanzu dan koma nayi ba denawa za tayi ba, tun d'azun ta kasa furta komae tun bayan dana gama fad'a mata abinda Baban Raj ya aekata mana" 

"Allah ya kyauta" shine kawae abinda Abba ya fad'a kawae. 

... A 6angaren Rk kuwa koda ya mik'e kae tsaye d'akin Abbu ya wuce yana jin yadda kan sa ya masa wani irin nauyi, haka zalika manyan k'wayar idanun nan nasa ta d'an lumshe kamar me jin bacci, ko sallama be iya yi ba ya fad'a cikin d'akin, dukan su suka kalle shi se dae babu wanda ya tanka masa har ya k'araso ya nemi waje ya zauna yana kallan su su duka, ganin basu da niyyar cewa komae ne ya sanya shi d'aga idanun sa da suka d'an lumshe yace

"Abbu ko zan iya sanin dalilin ku na cewa bazan auri Ayrah ba?" yayi maganar yana jin zafin ta har cikin ran sa, dan ko maganar ma baya son furta ta dan kawae ya zama dole ne yayi ta dan sanin aenahin abinda ke faruwa, Abbu be kalle shi ba dan haka kawae yake jin kamar idan ya bari suka had'a idanu da Rk d'in nan take ze fahimto rashin gaskiyar dake tattare cikin idanun sa, Ummee tace cikin zafi 

"Ka tashi ka bamu waje Malam, idan kuma kana so a fad'a maka abinda ya faru ne mutuncin Baban Ayrahn ya zube a wajen ka toh se kayi magana" ta k'arashe maganar tana d'auke kan ta daga kallan sa, da sauri Abbu ya d'aga ido ya kalle ta cikin mamakin jin furucin ta, ita kam tak'i yadda ta kalli kowa dan bata so k'warin gwuiwar data tattaro su tashi a banza, da mamakin dae ya maeda idanun sa kan Ummee sannan murya a cunkushe yace

"Mutunci kuma Ummee?" 

"Ehh mana, toh kasan abinda ya aekatawa mahaefin ka kuwa? Ina tunanin ae baka manta sanda mahaefin ka ke k'ark'ashin mahaefin Ayrah ba koh?" ta fad'a tana tsare shi da idanun ta, be iya cewa komae ba kawae ya cigaba da kallan Ummeen da lumsassun idanun sa, Ummee ta gyara zama tace

"Toh duk uban aekin da mahaefin ka keyi masa cewa yake yi ze biya shi k'arshen shekara, amma da yake Abbun ka me hak'uri ne be ta6a nuna gajiyar sa ba koda kuwa a fuska ne, haka mahaefin ka ya duk'ufa yana masa aeki tuk'uru har zuwa sanda k'arshen shekarar tayi, amma kasan me mahaefin nata ya masa daga k'arshe? Guduwa yayi ba tare daya sallami Abbun kud'in aekin wahalar daya dinga masa kwana da kwanaki wata da watanni ba, ina ganin ko dan wannan abun ae yaci ace ka k'auracewa er mutumin daya yaudare ku koh?" Abba ya d'aga kae da sauri ya kalli Ummee da wani irin kallo irin kallan nan na "Meyasa zaki aekata haka?" se ita kuma ta d'auke kae bayan ta jinjina kae har lokacin fuskar ta a had'e, cigaba da kallan ta Rk yayi yana rarrabe maganar data fad'a d'in, shi sam yama kasa gane alk'iblar wannan magana

"Amma kaga da yake Allah ba azzalimin bawan sa bane ae gashi nan yanzu mahaefin ka yayi arzik'in da ba'a so yayi" Ummee ta sake fad'a tana kallan Rk, lumshe idanun sa yayi yana cigaba da sauraron bugun zuciyar sa da yanayin fitar sa ya sauya cikin k'ank'anin lokaci, se a lokacin Abbu ya iya bud'e baki dan yin magana, dan shima ya tabbatar idan ba hakan suka yiwa d'an nasu ba baze ta6a hak'ura ya bar zancen ba, kuma yana ganin lokaci yayi da zasu sake yiwa tufkar hanci dan haka yace

"Saboda haka ka bud'e kunnen ka da kyau kaji, ni na riga na yafewa Abban Sadeeq amma fa bazan iya had'a alak'a dashi ba.." Abbu ya fad'a yana jin maganar tasa wani banbarakwae da ita, ganin har I zuwa lokacin Rk be bud'e idanun sa ba ya sanya shi fad'in 

"Dan haka ina me farin cikin sanar da kae na nema maka auren er uwar ka Muneerah.. kuma an baka, yanzu abinda ya rage kawae shine tsaeda lokacin d'aurin aure!" idanun sa ya bud'e da wani irin sauri, wanda saboda jimawar da suka yi a rufe ya sanya suka sake lumshewa suka kuma chanja colour daga aenahin colour d'in su zuwa ja, wani irin kallo yake bin Abbun dashi ido cikin ido wanda shi kan sa Abbun ze iya cewa tunda yake be ta6a ganin Rk d'in ya masa irin wannan kallon ba, saboda ya sani Rk d'in yaro ne me tarbiyya da sanin ya kamata amma yau shine ke kallan sa ido cikin ido duk kuma da Abbun ma shima kallan sa yake amma hakan be sanya shi ya janye k'wayar idanun sa ba, cikin murya me kauri kuma a d'an fusace ya furta bayan ya sake k'ank'ance idanun sa

"Muneerah!!?" 

Hhh jama'a ina tunanin kamar yanzu wasan ze soma fa, nasan kan ku ya kulle sosae 🤧🥱 toh babu damuwa ku dae kawae ku cigaba da kasancewa da alk'alami na zaku ji yanda komae ze tafi..🌚😌

        Mhiz Innocent.....✍️

___Kallan sa Abbu har ma da Ummeen suka yi jin yadda yayi maganar kamar ba shi ba haka zalika idanun sa sunyi jawur fuskar sa babu annuri ko kad'an

"Raj!" Abbu ya kira sunan sa ganin har lokacin idanun sa na kan su ne, se a lokacin ya lumshe idanun sa zuciyar sa na wani irin tafasa, haka jijiyoyin kan sa sun firfito saboda tsananin 6acin rae, a hankali ya bud'e idanun nasa da suka sake lumshewa sannan cikin k'arfin hali ya furta

"Abbu Muneerah fa kace"

"Ehh ko nayi sa6o ne bansani ba?" Abbu ya fad'a yana kafe shi da idanun sa, be sake bi takan kowa ba dan a yadda yake jin ran sa na suya komae ze iya faruwa ya mik'e duk da yadda yake jin d'an jiri jiri na d'ibar sa amma haka ya fice daga d'akin, bin sa da kallo dukan su suka yi har ya fice d'in sannan Ummee ta maeda duban ta kan Abbu tace

"Kaga kuwa yanayin yaron nan?" ajiyar zuciya Abbu ya sauke sannan yace

"Nagani mana, 6acin ran sa ko wani abun ba shi ne ze sa mu fasa abinda muka yi niyya ba, ina ganin gwara ma ya kwantar da hankalin sa ya kar6e ta hannu biyu a matsayin mata, dan kuwa babu abinda ze hana mu d'aura musu aure idan ranar da zamu tsayar tazo" jinjina kae Ummee ta shiga yi cike da na'am da zancen Abbun sannan tace

"K'warae kuwa, kuma ina ganin wannan ce kad'ae hanyar da zamu bi dan ya manta da batun waccan yarinyar"

"Ni abinda ke bani mamaki ashe har yanzu Abban Sadeeq na cikin Kano amma bamu ta6a had'uwa ba?" Abbu ya fad'a cike da mamaki, murmushi Ummee tayi kana tace

"Allah yana son ka ae shiyasa hakan bata ta6a kasancewa ba"

.. Kae tsaye d'akin sa ya koma har lokacin zuciyar sa na masa wani irin zafi, ya kwanta kan gadon sa ringingine yana sauke wani zazzafan numfashi daga bakin sa, hannun sa ya d'ora a kan sa tunani barkatae sunk'i barin k'wak'walwar sa, abubuwa na neman cakud'e masa, ya Abbu yake so yayi da rayuwar sa? Tun farkon rayuwar sa be san wani abu wae shi bijirewa umarnin iyaye ba, se dae gashi yau sun zo masa da wani abu da yake ganin ze iya bijire musu a kan sa, Muneerahn da idanun ta ke a bud'e, wayayyiya wadda wayewar ta tayi yawa, gefe guda kuma ga Ayrah, Ayrahn da yake mutuwar so, son da be san iya adadin sa ba, se dae ga wata k'addara na neman giftawa cikin alak'ar su, meyasa Abban ta zece baze aure ta bayan shine yayiwa mahaefin sa laefi? Meyasa ze yanke wannan d'anyen hukuncin? Duk inda d'iyar sa take yasan tana can zuciyar ta a cunkushe da hukuncin da mahaefin ta ya yankewa rayuwar su, seya mik'e zaune yana mantawa da rayuwar wata Muneerah dan kuwa yasan abu ne me matuk'ar wuya auren su ya yiwu dan baya tunanin ko da bashi da wadda yake so ze iya auran Muneerah duk da kasancewar ta er uwar sa ballantana kuma yana da ita. Wayar sa ya d'auka ya sake kiran number Ayrah se dae kamar d'azun yanzun ma abinda take fad'a masa shine wayar a kashe take, jefar da wayar yayi yana runtse idanun sa lokaci guda kuma yana sanya hannayen sa duka biyu ya cusa su cikin sumar kan sa, meya kamata ya aekata yanzun? Tabbas ba dan dare yayi sosae ba babu abinda ze hana shi tashi ya tafi gidan su Ayrahn dan yasan tabbas Abban ta ne ya k'wace mata wayar dan kada tayi magana dashi, gaba d'aya zuciyar sa ta kasa sukuni ta kasa hutawa ko dae_dae da second d'aya ne a cikin daren nan, bacci kuwa beyi ko da gangancin d'aukar sa ba balle kuma ya d'auke san.

... Tun d'azu yake sintiri cikin d'akin ya kasa zama, ran sa a matuk'ar 6ace yake so yake kawae ya tuna mafita akan wannan al'amari, be ta6a tunanin yarinyar nan da yake so er gidan Ibraheem bace, Muttala dake gefen sa shi kan sa ya kasa cewa komae, kawae yayi shiru ne yana kallan Alhaji Mato, ya kae wajen minti 5 a haka sannan ya d'aga kae yana kallan Muttala fuskar sa d'auke da wani shu'umin murmushi yace

"Muttala!" 

"Na'am yalla6ae" Muttala ya fad'a yana d'aga kae ya kalle shi, Alhaji Mato ya nemi waje ya zauna kan kujera sannan ya fara magana 

"Ayi yadda za'ayi a d'akko min yarinyar nan daga daren yau zuwa safiyar gobe bana son 6ata lokaci.." kallan sa Muttala yayi sannan yace

"Ranka ya dad'e satowa kuma?" shima kallan sa Alhaji Maton yayi kana yace

"K'warae kuwa, zan tafi da ita wani k'auye dana ta6a zuwa aeki, acan zan samu wanda ze d'aura mana aure" jinjina kae Muttala yayi kana yace

"An gama ranka ya dad'e, In Sha Allah zaka ji ni daga yau d'in zuwa gobe" jinjina kae Alhaji Mato yayi yana murmushi a ran sa yana ayyana yadda Ayrahn zata zama mallakin sa. 

... Washe gari da safe wajen k'arfe 7 yana sanye cikin k'ananan kaya da suka matuk'ar amshe shi, se dae fuskar sa a cunkushe take kamar wanda akama mutuwa, haka zalika idan ka lura ma da kyau zaka ga har wani 6urmawa idanun sa suka yi, se dae da yake shi d'in na musamman ne hakan ma k'ara masa kyau yayi, wayar sa ya sake d'auka ya sake danna kiran ta a karo na barkatae, daga wannan kiran baya tunanin ze sake kira se dae kawae a tsince shi a k'ofar gidan nasu, cikin sa'a se yaji wayar na ringing, babu shiri ya mik'e tsaye zuciyar sa na cigaba da bugawa tare da sautin yadda ringing d'in ke fita. A 6angaren ta kuwa ita kan ta bata samu ta rintsa ba tun jiyan, data gama kukan ta kawae seta kwanta tayi shiru abin ta tana tunanin halin d'an adam, koda Asuba ma kafin kowa ya fito ita ta riga kowa fitowa tayi alwala tayi Sallah ta koma ta kwanta har lokacin idanun ta suna nan a yadda suke sun yi jawur haka zalika sun kumbura. Tana nan zaunen ta janyo wayar ta ta kunna ta sannan ta shiga contact a hankali ta lalubo number sa zuciyar ta na cigaba da harbawa da k'arfin gaske, tana so tayi fatali da duk wani abu daya ke so ya kawo mata cikas dan haka ta d'an runtse idanun ta sannan ta bud'e ta sake d'ora idanun ta kan jerarriyar special number sa, tana shirin yin blocking number tasa sega kiran sa ya shigo, seta tsaya tana sake k'arewa number kallo kamar me son karanto wani abun, tabbas ya kamata ta isar da abinda ke ran ta, ta fad'a masa babu ita babu shi koda hakan zesa ya rabu da ita kada ya sake gigin koda kiran ta ne, dab da zata tsinke ta d'aga wayar, daga 6angaren sa ya sauke wata 6oyayyiyar ajiyar zuciya sannan yace a hankali kuma a tausashe yana son kawar da duk wani 6acin ran dake d'awaeniya dashi 

"Ayrah!" da sauri ta runtse idanun ta tana jin yadda zuciyar ta ke bugawa ta kae wajen second 30 a haka sannan ta bud'e, dan shi har ya fara tunanin ko Abban ne ya d'aga da kan sa seya ji ta tana fad'in 

"Kada ka sake kira na, ka manta ka ta6a sanin wata me suna na ko me kama ta ballantana ni, kayi k'ok'ari ka goge duk wani lokaci da muka ta6a kasancewa tare, ka manta da babin rayuwa ta, kada ka sake kira na a waya dan kuwa har abada bazan ta6a auran mutum irin ka ba" daga haka ta katse wayar bata jira yace komae ba ta jefar da wayar a gefen ta tana fashewa da kuka lokaci guda kuma tana tuna yadda ta kawowa Abba Rk a farko amma daga k'arshe su suka koma cikin arzik'in yayin da suka tura su su kuma suka koma cikin k'uncin rayuwa. Tsayawa yayi kamar wani sak'ago, ya sauke wayar daga kunnen sa yana sake k'arewa wayar kallo, anya kuwa ita d'in ce? Anya kuwa Ayrahn sa ce? Menene haka ya faru wanda ya chanja mata ra'ayi haka daga daren jiya zuwa yau d'in? Me akace mata yayi da zata jefe shi da wad'annan kalmomin? Tabbas da tasan yadda kalmomin nata suka jefa shi cikin wani irin yanayi da bata fad'a masa ba, meya same ta haka? Shin ba shine ya kamata ya fad'i hakan ba tunda iyayen tane suka yiwa nasa iyayen laefi ba? Amma beyi hakan ba se ita? Kodae dama bata son sa ne tuntuni? Ko kuwa dae akwae wani 6oyayyen al'amari wanda dukan su basu sani ba? Lallae ya zama dole yasan gaskiyar al'amarin nan, yasan dalilin Ayrahn na jifan sa da wad'annan muggan kalaman, zuciyar sa dake masa wani irin zafi tana kuma harbawa da k'arfi ya danne da hannayen sa yana runtse idanun sa, ya kae wajen minti d'aya a hakan sannan ya bud'e idanun sa yana fesar da iska me zafi daga cikin bakin sa sannan kae tsaye ya fice daga d'akin bayan ya d'auki mukullin motar sa. Da sassarfa ya k'arasa inda motar tasa take ya shiga ya tashe ta da sauri duk da shi d'in ba ma'abocin gudu bane, Abbu da fitowar sa kenan daga parlourn sa yaga tashin motar Rk d'in, mamaki ne ya kama shi sosae dan shi kam yayi tunanin tun yau Rk d'in ze koma asibiti bakin aeki, dan shi indae ta 6angaren sa ne babu lokacin 6atawa, kowanne lokaci baya barin sa ya tafi a banza seya nemo abinda zeyi a cikin lokacin wanda ze saka ya samu kud'i, shiyasa ko lokacin da Rk d'in yaje Zaria yaga baze iya barin sa haka nan babu wani abun daze samu kud'i ba, dan haka shi in dae ta shine tunda jiya ya dawo toh yau ma ya d'ora kan aekin babu wani 6ata lokaci

"Toh ina ze je haka?" Abbu ya tambayi kan sa, ganin dae babu wanda ze amsa masa tambayar ne ya sanya shi cigaba da tafiya a ran sa yana cigaba da tunanin inda Rk d'in zeje. 

... Driving yake yi amma har lokacin tunani yak'i barin ruhi da k'wak'walwar sa, shi likita ne yasan illar da tunani kan iya haefarwa dan ya kan sha bawa mutane shawara akan hakan, amma a wannan karon shi kan sa ya kasa hana kan sa, se yanzu ya fahimci ashe idan k'wak'walwa na son yin tunani ba mutum ke tsarawa kan sa yin tunanin ba ita da kan ta take yin tunanin kuma babu yadda ka isa kayi da ita. A haka dae har ya k'arasa unguwar ta su yana tuna kwatancen data masa, a d'an nesa kad'an ya tsaya da gidan yana kallan cikin layin da babu kowa kasancewar safiya ce dan kuwa har lokacin ko 8 ba tayi ba, seya d'aga lumsassun idanun sa dake d'auke da bacci ya dubi gidan a ran sa yana sak'a tabbas nan d'in ne in dae yabi kwatancen data masa dae_dae, wayar sa ya janyo da take ajje kan kujerar kusa dashi ya danno number ta cike da fatan ta d'aga wayar, se dae addu'ar sa bata kar6u ba dan kuwa har ta gama ringing d'in bata d'auka ba tana kuma jin wayar na ringing ta san me kiran shiyasa tak'i kula wayar, wani kiran ne ya sake shigowa seta mik'e daga kwanciyar da take tana ganin blocking d'in da tayi niyyar yi tun d'azun shine kawae mafitar da tasan idan tayi ze dena kiran ta, kafin takae ga aekata abinda tayi niyya Umma ta d'aga labulen d'akin ta lek'o

"Ayrah ki fito ki samu wani abun ki ci" se ta d'aga kae da sauri sannan ta furta

"Toh.." kawae, itama Umman bata takura ba dan tana so ne ta bari ta gama kukan ta sannan ta rarrashe ta, idan ba haka ba tasan yanzu tunzura ta kawae zata yi, Umman na fita Ayrah ta maeda kallan ta kan wayar dae_dae lokacin da wani sak'o ya shigo cikin wayar, seta dakata ta shiga cikin sak'on, gajeren sak'o ne daga number Rk a hankali ta shiga karantawa

"Don Allah ki fito ina k'ofar gidan ku, inaso naji tabbacin maganar dake fitowa daga cikin bakin ki, ina so na tabbatar da abinda kunnuwa na suke ji" fuskar ta a matuk'ar tamke haka zalika ran ta ya sake 6aci, tana ga lokaci yayi da zata kira shi da sunan dake ta yawo a cikin k'wak'walwar ta koda hakan zesa ya fahimci ta gane wanene shi da mahaefin sa, ko kuwa ya d'auka saboda son da take masa zata iya fatali da umarnin iyayen ta? Ko kuwa me yake nufi da ita? 

"Butulu" shine sunan dake ta yawo a k'wak'walwar ta, wayar ta ta ta d'auka ta danna number sa a blocking sannan ta jefar da ita gefe ta mik'e tana sanye cikin doguwar rigar atamfa ta zari hijab ta saka sannan ta lek'o tsakar gidan tana hange, babu kowa a tsakar gidan taji dad'in hakan dan bata so ta sake 6atawa Abba ko Umma rae daga dawowar ta jiya bayan 6acin ran data saka musu a jiyan, a hankali ta shiga takawa cikin tsakar gidan har zuwa sanda ta fice daga cikin gidan... 

... Wanda ke driving d'in ya kalli Muttala yace

"Nifa na gaji wallahi, tun jiya muke a wajen nan amma har yanzu banga alamar zata fito ba" tsaki Muttala yaja kana yace

"Gaggawar ta menene? Wallahi idan ta nine bank'i mu sake kwana cikin motar nan ba tunda dae babu wanda ya ganmu har yanzun" Muttala ya fad'a har lokacin idanun sa na kan k'ofar gidan su Ayrah.. A dae_dae lokacin ne Ayrah ta fito daga cikin gidan, a hankali ta shiga bud'e manyan idanun ta dan hango inda motar sa take. A lokacin ne shi kuma kiran Abbu ya shigo wayar sa, seya d'auki wayar yana karawa a kunnen sa idanun sa a lumshe dan yanzu kuma be san da wanne Abbun yazo ba gashi kuma rok'on da yayi wa Ayrah baya tunanin taji ta kar6a zata fito, se abin ya sake masa yawa, daga can 6angaren Abbu yace

"Ka shiga asibitin ne?" shiru yayi na d'an wani lokaci kafin a hankali ya bud'e bakin sa bayan ya kae hannu ya shafa kwantaccen sajen dake kwance luff luff akan fuskar sa

"Abbu ban shiga ba tukunna" shiru Abbu yayi yana sake karanto yanayin Rk d'in daga cikin muryar sa, yace a hankali

"Ko dae akan maganar dana maka jiya ce?" shiru yayi dan ko ya bud'e bakin sama be san abinda zece ba, Abbu yace

"Toh ka bud'e kunnen ka da kyau kaji, in dae akan maganar nan ce ka kwantar da hankalin ka kamar an riga an d'aura muku aure ne da Muneerah, dan haka ina ganin ka ajje komae a gefe ka koma bakin aekin ka" kafin yace komae Abbun ya katse wayar, seya jefar da wayar yana sake jin yadda yanayin nasa yake sake ta'azzara, abubuwa na neman yiwa zuciya da k'wak'walwar sa yawa. A hankali ta cigaba da takawa har lokacin fuskar ta babu walwala manyan fararen idanun nan nata sun yi zuru zuru kamar mara lafiya, da sauri wanda ke driving cikin motar ya bud'e k'ofa ya fita yayin da Muttala ya koma mazaunin driver, seda ya kalli cikin layin ya tabbatar babu kowa sannan ya k'arasa inda Ayrah take, ita sam hankalin ta be kae kan sa ba yana kan motar Rk da take kalla dan tabbatar da tasan ce, beyi wata wata ba ya matsa bayan ta ya shak'a mata wani abu dake jikin handkerchief d'in hannun sa, lumshe idanun ta tayi tana jin wani irin yanayi cikin kan ta kafin a hankali ta kae hannun ta tana shirin dafe kan ta, take wani jiri ya d'ebe ta cikin sakannin da basu wuce 10 ba ta fice a hayyacin ta se kawae tayi baya zata fad'i mutumin ya saka hannun sa ya tare ta ya jata zuwa cikin motar har lokacin yana d'an juyawa bayan sa dan tabbatar da babu wanda ya gan shi, dae_dae lokacin da yake k'ok'arin k'arasa shigewa da ita cikin motar Rk ya bud'e idanun sa daga lumshe sun da yayi tun d'azun, kamar ance ya kalli wajen se kawae ya hange ta jikin wani mutum yana cusa ta cikin mota, seya sake rufe idon ya bud'e dan tabbatar da abinda ya gani d'in gaskiya ne ko kuwa idanun sa ke masa gizo, cikin wani irin zafin nama ya tura k'ofar side d'in da yake yana shirin fita zuciyar sa na wani irin zafi tana cigaba da harbawa kamar zata faso k'irjin sa, Muttala yaja motar da k'arfin gaske tun kafin ma mutumin ya gama saka Ayrahn cikin motar, seya koma da sauri zuciyar sa na bugawa yama kasa tunanin komae kawae ya figi motar da wani irin gudun da tunda yake ze iya cewa be ta6a yin irin sa ba, sosae su Muttala suke gudu kamar zasu tashi sama yayin da shima ya cigaba da bin su, kawae burin sa ya san inda zasu je, ina zasu kae ta? Me zasu mata? Meyasa suka d'auke ta? Kwata kwata tunanin sa be kae ya kira police ya sanar dasu ba kawae shi dae burin sa ya cim masu. Sosae suka cigaba da tafiya kuma inda Allah ya taemake su kwata kwata basu samu traffic jam ba, mamaki ya sake kama shi ganin se tafiya suke yi kamar baza su dena ba, har lokacin kuma bugun da zuciyar sa take be ragu ba, haka ya cigaba da bin su zuwa lokacin da yaga sun fara barin gari suna shiga cikin wani waje daya fi masa kama da k'auye, mamaki ya sake kama shi amma da yake baya so su gane akwae wanda ke bin su seya dakata har zuwa sanda suka masa nisa sannan ya cigaba da bin su a nutse yana yi yana lumshe idanun sa saboda yadda yake jin jikin sa ya masa wani iri ga yadda bugun zuciyar sa ke ta k'aruwa. Dae-dae wani madaedaecin gida ya hango su sun yi parking d'in motar su, ze iya cewa tunda suka shigo k'auyen bega gida me kyan sa ba dan kuwa duk gidajen k'asa ne yayin da wannan d'in ya kasance ginin bulo ne, Muttala ya fita ya bud'e k'ofar gidan da mukullin hannun sa sannan ya dawo ya tashi motar zuwa cikin gidan kana ya saka mukulli jikin gate d'in sannan ya sauke ajiyar zuciya

"Da alama mun tsira fa" ya fad'a yana fesar da iska daga bakin sa, mutumin da shima ya fito daga cikin motar yace

"Wallahi kuwa, kayi maza ka kira mana Alhaji ka sanar dashi mun gama aekin mu" murmushi Muttala yayi kana ya fito da wayar sa ya lalubo number Alhaji Mato, tun kafin Alhaji Mato yace komae Muttala yace

"Yalla6ae albishirin ka?" daga inda Alhaji Mato yake ya saki wani murmushin jin dad'i yana shafa tumbin sa, ko Muttalan be fad'a ba yasan sun yi nasara, amma saboda ya sake tabbatar wa ya sanya shi fad'in

"Goro.."

"Mun gama aekin mu, yanzu haka gamu a cikin gidan yalla6ae"

"Weldone, ku jira ni yanzu zan taho.." Alhaji Mato ya fad'a yana jin wani irin dad'i na ratsa shi, yasan tabbas yau d'in Ayrah zata kwana ne a matsayin matar sa, baya shakkar wannan tunda dae an riga da an samo masa ita.

.... A 6angaren Ummee kuwa ganin har bayan wajen awa d'aya Ayrahn bata fito ba seta mik'e ta sake komawa d'akin nata, gwara ta rarrashe tan kawae ko zata samu ta saki ran ta ta cigaba da harkokin ta, a hankali ta yaye labulen d'akin idanun ta kan gadon data san akae zata sami Ayrahn, se dae ga mamakin ta babu kowa kan gadon babu ma alamar akwae mutum cikin d'akin, sauke labulen tayi a ran ta tana ayyana babu mamaki tana cikin toilet, se kuma kwanyar ta ta tuna mata ae yanzun ta fito daga ban d'akin, dan saboda ta tabbatar da gasken bata cikin band'akin ya sanya ta k'arasa toilet d'in, k'ofar sa a bud'e take amma duk da haka seda ta shiga ta duba bata ga kowa ba, k'irjin ta ya buga tana tuna yadda suka rabu da Ayrahn jiya, kada dae halin en yau zata nuna musu? Kada dae ace d'iyar ta ta ta chanja hali bata sani ba? Kada dae ace d'iyar ta ta ta za6i d'a namiji akan su? Tsara hakan cikin ran ta yasa ta sake jin jikin ta yayi mugun sanyi, a hankali taja k'afafun ta zuwa d'akin Abba, Abba ya kalle ta da mamaki ganin yanayin ta yace a hankali 

"Lafiya kuwa Ruk'ayyah?" 

"Bana tunanin haka" Umma ta fad'a tana jin wasu zafafan k'walla na zubo mata

"Subhanallahi, meya faru?" Umma bata tabbatar ba dan haka a ran ta taji gwara ta bari ta sake tabbatarwa ko fita tayi ta siyo wani abun dan haka seta furta

"Babu komae" 

"Ya zaki ce babu komae kuma? Bayan kin fita lafiya, yanzu kuma kin dawo kina kuka?" 

"Babu komae" ta sake fad'a tana cigaba da share k'wallar dake ta zubar mata. Wasa_wasa se gashi Ayrah har wajen azahar babu ita babu labarin ta zuwa lokacin tuni Umma ta gama na'am da abinda take zargi

"Ina yarinyar nan ne? Ko har yanzu baccin take?" Abba ya fad'a yana kallan Umma, kawae seta fashe da kuka tana jin wani iri a cikin zuciyar ta, a yau d'aya tana jin kamar tayi danasanin haehuwar Ayrah amma ta kasa, amma duk da haka yarinyar ta shammace ta, ta shammace ta aenun, bata ta6a tunanin hakan daga gare ta ba

"Abban su yarinyar nan ina tunanin ta gudu da wancan yaron, ashe shiyasa ta kasa ce min komae tunda taji abinda ya faru, ashe tace kya yi kya gama bazan rabu da shi ba, Abban su yarinyar nan ta bani mamaki" dafe saetin zuciyar sa Abba yayi yadda yaji ya wani irin buga, seya shiga tari, saboda tsananin tashin hankali babu wanda ya iya kula shi, seda Yah Sadeeq ya dawo daga shocking d'in da maganar Umman ta shigar dashi sannan ya d'auki ruwan gaban sa ya mik'awa Abba, kar6a Abba yayi ya sha kana ya koma sauke ajiyar zuciya, kafin ya d'ago ya kalli Umma da har lokacin take share hawaye a fuskar ta

"Waye ya fad'a miki hakan?" 

"Tun d'azu na neme ta na rasa cikin gidan nan Abban su, ko ka ta6a ganin Ayrah ta fita babu izinin wani a cikin mu? Abban su yau nayi nadama.." 

"Ya isa haka Ruk'ayyah" Abba ya fad'a yana d'aga mata hannu

"Bar ta taje, in dae bijirewa umarnin iyaye ne taje gata ga duniyar, kada muyi mata baki saboda ni uba ne ke kuma uwa ce kada ya kama ta, amma ni kae na yau Ayrah ta wulak'antani a rayuwa.." kallan su kawae Yah Sadeeq yake yi ya kasa cewa komae, ya kasa koda bud'e bakin sa ne ya furta wani abu, dan maganar ta shige shi, bashi da bakin da ze iya k'arya ta wannan maganar ko kuma ya musa, toh idan ya musa d'in mene hujjar sa ta yin hakan? Meze kawo a matsayin hujjar sa? Amma meyasa Ayrah zata yi haka? Meyasa zata za6i d'a namiji akan iyayen su? Iyayen da suka d'auke ta tun ciki har tazo duniya suna d'awaeniya da ita har kawo yanzun basu gaji ba? Duk wani tunanin su akan ta ne, duk wani burin su akan ta, meyasa zata saka musu ta hanyar za6ar wanda ta had'u dashi rana tsaka a rayuwar ta? Ta fifita d'a namiji akan su??. 

... Yana cikin motar har lokacin idanun sa na kan gidan yana tunanin yadda zeyi ya shiga cikin gidan, idan ya tuna maza ne har biyu suka d'auki Ayrahn suka shigar da ita cikin gida se yaji wani sabon tuk'uk'i da kuma wani zafi na cigaba da azalzalar sa cikin zuciya, seya bud'e murfin motar a hankali ya zuro k'afar sa dake cikin wani had'ad'd'en takalmi hannun sa akan goshin sa yana d'an murzawa, daga ganin mutanen da suka d'auke ta kasan sanya su akayi, kuma gidan da suka kawo ta babu alamar akwae mutum a ciki, kenan idan haka ne ogan nasu ze zo kuma ze nemi a bud'e masa k'ofar dan shiga gidan

"Exactly" ya fad'a yana sake bud'e idanun sa, seda ya fesar da wata zazzafar iska daga bakin sa sannan ya cigaba da zama cikin motar har lokacin gaba d'aya hankalin sa na kan gidan gefe guda kuma yana jiran yaga ta inda wani ze 6ullo.

... Zubewa yayi a gaban me garin yana d'aga hannun sa alamar girmamawa

"Allah ya taemake ka yalla6ae" wani  matashi da zeyi 25 years ya fad'a kan sa a k'asa, me garin bece komae ba ya cigaba da kallan Mubarak yana jiran jin abinda ze fad'a

"Yalla6ae acan gidan Alhaji Mato naga wasu bak'in fuska sun shiga gidan, ban ta6a ganin su ba kuma naga kamar basu da gaskiya" Mubarak ya fad'a har lokacin kan sa na a k'asa, seda me gari ya d'an numfasa sannan yace

"Gidan Alhaji Mato?" Me gari ya fad'a, Mubarak ya sake jinjina kae kana yace

"K'warae kuwa yalla6ae nima nayi mamaki" d'an shiru Me garin yayi sannan yace

"Aje a zo min dasu" ya fad'a a nutse

"An gama ranka ya dad'e" Mubarak ya fad'a yana mik'ewa ya bar wajen.

... Suna zaune a tsakar gidan Muttala ya kalli wanda suke tare yace

"Kodae mu fito da ita, kada zafi ya mata illah"

"A'ah mu k'yale ta, mu dae ba aekin da aka saka mu ba kenan? Ina ruwan mu? Gwara kawae mu jira yazo shi yasan yadda za'ayi da ita" jinjina kae Muttala yayi kana yace

"Hakane kuma" babu wanda ya k'ara cewa komae a cikin su har zuwa sanda suka ji ana knocking k'ofar, da mamaki dukan su suka yi shiru suna saurarar knocking d'in sa ake dan tabbatarwa

"Wallahi da gaske k'wank'wasawa akeyi, waye kenan?"

"Ko dae Alhajin ne ya iso?" mutumin ya tambaya yana kallan Muttala, girgiza kae Muttala yayi kafin yace

"No bana tunanin haka gaskiya, idan shine ae akwae mukulli a hannun sa" Muttala yayi maganar yana mik'ewa a hankali ya k'arasa dab da gate d'in sannan yace

"Wanene?" Mubarak ne yace

"Daga gidan Me gari ne, me gidan yana nan?" se Muttala ya sauke ajiyar zuciya sannan yace

"A'ah be iso ba tukun"

"Toh Me gari na neman ku" Mubarak ya sake fad'a, kallan juna Muttala suka yi shida mutumin nan sannan Muttala ya d'aga kafad'a kafin a hankali ya furta

"Babu wata matsala fa" jin abinda ya fad'a ne ya sanya mutumin k'arasawa ya bud'e gate d'in sannan suka fara k'ok'arin fitowa daga cikin gidan

"Ku kad'ae ne a cikin gidan?" Mubarak ya sake tambaya, mutumin nan na shirin cewa "Ehh" Muttala ya girgiza kae da sauri kana yace

"A'ah akwae matar Oga amma bacci take"

"A taso ta itama ta fito, Me gari ke neman ku ku duka" had'iye yawu Muttala yayi kana ya koma cikin gidan ya k'arasa ya bud'e motar cikin tunanin yadda za'ayi ta farka saboda abinda suka shak'a mata, cikin sa'a seya hango wani ruwa wanda d'azun ya sha ya ajje ragowar, da sauri ya janyo kana ya bud'e ya fara zuba mata a fuska, seda ya kusa juye mata ruwan sannan ta fara bud'e dara daran idanun ta da suka sake komawa ciki saboda wahala, a hankali ta dinga bud'e su har ta gama ware su tarr cikin motar, idanun ta suka sauka akan Muttala, da sauri ta mik'e ta fara komawa baya tana shirin sakin k'ara Muttala ya girgiza mata kae da sauri yana d'ora hannun sa akan bakin sa sannan yace a hankali ganin yadda ta gama rikicewa gaba d'aya

"Kada kice komae, kiyi shiru taemakon ki zan yi" yayi maganar har lokacin yana kallan ta, cigaba da girgiza kae tayi hannun ta d'ore akan bakin ta hawaye se sintiri suke akan fuskar ta

"Ki dena kukan taemakon ki zan yi fa" ya sake fad'a ganin kamar bata ji abinda ya fad'a da farko ba

"Kiyi shiru kada ki nuna a tsorace kike kin ji, ko me kuma za'a ce miki kada kice komae, komae kika ji an fad'a ke dae ki bisu a haka" ya fad'a a nutse dan gudun kada ta tona musu asiri a gaban jama'a, haka kawae taji tayi na'am da zancen mutumin dan haka seta jinjina kae sannan yace

"Fito muje" babu musu ta sanya k'afa ta fito se dae har lokacin k'irjin ta be bar bugawa ba haka zalika tana mamakin ko nan d'in ina ne? Waye ya kawo ta? Yaushe suka zo? Ya akayi suka zo nan d'in? Su waye su? Meyasa suka kawo ta nan d'in? Amma koma dae menene tunda wannan mutumin ze taemaka mata bari ta zubawa sarautar Allah ido, seta sake bud'e idanun ta tana kallan gidan sanda Muttala ke fad'in

"Yawwah ga ta" Mubarak ya kalle ta sannan yace

"Toh ku wuce muje" babu musu duka suka fito daga gidan sannan suka kulle, tafiya take a hankali kamar wata mara laka tana cigaba da kallan garin da be mata kama da birni ba, ji take kamar ta saka kuka amma idan ta tuna abinda mutumin ya fad'a seta d'an lumshe idanun ta ta had'iye hawayen. Tunda suka fito idanun sa ke kan su, seya saki wata k'atuwar ajiyar sanda ya hange ta ta fito daga cikin gidan tana tafiya cikin k'oshin lafiya

"Thank god" ya fad'a yana fitowa daga cikin motar gaba d'aya, seda suka kusa zuwa gidan Me garin yana hango su sannan yabi bayan su cike da tunanin inda zasu je d'in. A inda Me gari ya saba zama suka isa sannan dukkan su suka tsaya, Mubarak ya kalle su yace

"Ku zauna dukan ku" Ayrah ta d'aga kae a hankali ta kalli Muttala seya jinjina mata kae irin kamar nufin sa babu wanda ya gan shi, bata iya zama ba seda taga shi kan sa Muttalan ya zauna sannan ta raku6e waje d'aya kamar munafuka tana matse k'walla, zubewa Mubarak yayi a wajen sannan yace kan sa a k'asa

"Yalla6ae gasu nan" kallan su Me gari yayi su duka, ita kuwa Ayrah gaba d'aya jikin ta rawa kawae yake yi har yanzu ta kasa gane mak'asudin zuwan ta wajen, dan kuwa sam ta kasa tuna yadda akayi tazo nan wajen, gyaran murya Me gari yayi sannan ya fara magana a nutse

"Meya kawo ku gidan nan? Ina Alhaji Mato?" dae_dae lokacin wayar Muttala ta fara ringing, seya fiddo ta daga cikin aljihun sa, ganin me kiran ya sanya shi d'aga kae a hankali ya saci kallan Me gari sannan ya maeda kan sa kan wayar kawae ya d'aga, ban ji me akace daga can 6angaren ba na dae ji Muttalan yace

"Muna wajen Me gari dukan mu" se kuma yayi shiru can kuma yace

"Toh seka k'araso" Muttala ya fad'a yana katse wayar sannan ya kalli Me gari yace

"Yalla6ae yanzu ma Alhaji Maton ze zo da kan sa"

"Ahh toh Masha Allah" Me gari ya fad'a yana gyara zaman sa. Shiru ne ya wanzu a wajen na tsawon mintuna har zuwa lokacin da Alhaji Mato ya k'araso wajen da sallama cikin shadda kamar ko da yaushe me babbar riga, tumbin nan nasa kullum kamar k'ara ha6aka yake yi ya samu waje ya zauna abin sa, haka jajayen idanun sa ma sun k'ara wani ja kamar me ciwon ido, ya zube gaban Me gari da fara'a akan fuskar sa

"Barka da wannan lokaci Ranka ya dad'e yalla6ae" ya fad'a yana d'aga hannun sa alamar girmamawa

"Barka dae Alaji Mato, ashe ma kana kan hanya, kasan mutane ba abin yadda bane shiyasa na saka amin bincike, amma tunda ga ka kazo seka d'auki bak'in ka ku koma" gyara zama Alhaji Mato yayi yana satar kallan sahibar tasa da yaga ta k'ara masa kyau yace

"Wato yalla6ae dama wajen ka nazo gaskiya"

"Toh Ikon Allah, Allah yasa dae lafiya" Me gari ya fad'a shima yana gyara zaman sa, seda Alhaji Mato yaja numfashi sannan ya sake gyara zaman sa yana tunanin ta inda ze fara

"Yalla6ae wannan da kake gani mata ta ce, tsautsayi yasa na sake ta kuma ban maeda ta ba har ta gama idda, shine nake so a maeda mana auren mu yalla6ae dan nasan aekin ka ne wannan d'in" d'aga kae Me gari yayi ya kalli Ayrah dake zaune tana jin maganar da Alhaji Mato yake yi ba dan tana fahimtar sa ba, ko kuma ta fahimci akan ta ake magana ba

"Ikon Allah" shine abinda Me gari ya fad'a kawae sannan ya sake yin gyaran murya yace

"yanzu a take kake nufi?" da sauri Alhaji Mato ya sake yin wani murmushin kafin yace

"Ehh Ranka ya dad'e yalla6ae"

"Allah ya gafarta malam ni ne nake neman auren ta yanzu, kuma muna son junan mu" dukkan su suka d'aga kae suna kallan me maganar cike da mamaki, da wani irin sauri ta d'aga kae ta kalli me maganar dan ta tabbatar wa da kan ta abinda take tunani, ita gaba d'aya kan ta ya kulle, har tana so ta dena gane komae, magana ake tayi gashi dae a gaban ta amma bata ganewa, bata fahimta, bata fuskan ta, ji take kamar dukan su wani yare suke yi, shin akan wa suke magana? Akan wata mace suke magana? Cigaba tayi da kallan sa sanda yake neman waje ya zauna yana lumshe idanun sa saboda gudun da bugun zuciyar sa keyi wanda ya wuce misali, ba k'in biyan kud'in shekara ba baya tunanin ko da abinda yafi hakane ya shiga tsakanin Abbu da Abba ze iya bari Ayrah ta auri wanin sa, wanin ma a gaban sa, Abba yace baze auri er sa ba se gashi wani ya d'auko ta wata uwa duniya dan a d'aura musu aure, toh meyasa baze yiwa kan sa wannan fad'an har yayi winning ba? Ko me zeyi se yayi yadda yayi aka d'aura musu aure a garin nan ba da wannan k'aton mutumin ba dashi za'a d'aura, tun da yasan ko d'aukar ta yayi ya maeda ta gidan su daga nashi iyayen har nasa ba amincewa zasu yi da auren junan su ba, dan haka ze zage damtse yasan yadda zasu yi suyi auren sirri in dae hakan ce mafita, ya ceci zuciyar sa sannan ya ceci Ayrah daga hannun wannan mugun mutumin

"Malam daga ina kae kuma?" Me gari ta fad'a yana kallan Rk, ajiye numfashi Rk yayi sannan yace har lokacin be kalli kowa ba

"Soyayya muke yi da ita, kuma bazan iya bar wa wani ita ba" yayi maganar a nutse kae ba zaka ta6a cewa tsara zancen yayi ba, bin sa da kallo Alhaji Mato yake yi dae_dae lokacin da Rk ya d'aga kan sa ya watsa masa wani banzan kallo me nuni da abubuwa da dama, da sauri Alhaji Mato ya d'auke kan sa yana jin tabbas idan yace wani abun asirin sa ka iya tonuwa mutuncin sa ya zube a banza, dole yayi tunanin mafita, d'aga kae Me gari yayi ya kalli Ayrah dake zaune kamar wadda aka kafe ta yace

"Toh ke kin ji? Shin kina da ta cewa?" se a lokacin Ayrah ta d'aga kae ta kalli Me gari tana jin zuciyar ta kamar zata tarwatse, kwata kwata ta kasa bud'e bakin ta ballantana tace wani abu, toh ta bud'e d'in ma tace mene? Gaba d'aya ta kasa fahimtar wannan wasan kwaekwayon da suke gabatarwa a gaban ta, a hankali ta shiga tuna maganar Muttala se kawae ta shiga girgiza kae kamar wata kad'angaruwa, sauke numfashi Me gari yayi sannan ya kalli Alhaji Mato da kuma Rk yace

"Ina ganin dukan ku ku tashi ku tafi, zan rik'e ta a hannu na zuwa gobe kafin a kira magabatan ta, gobe bayan an sakko daga masallaci ni da kae na zan d'aura mata aure da wanda ta za6a a matsayin wanda take so!" dukan su kallan Me garin suke yi, Alhaji Mato yana ji kamar ya tashi ya rufe Rk da duka, idanun nan nasa suka k'ara yin jawur, ta 6angaren Rk kuwa gaba d'aya tunanin sa ya tafi yadda zeyi ya shawo kan Ayrahn ta amince da auren sa cikin garin nan. Kamar wata kurma doluwa kuma bebiya haka take bin wadda akace ta mata jagora zuwa cikin gidan Me garin, har lokacin ta kasa amincewa ba wasan kwaekwayo akeyi ba, a haka har suka k'arasa cikin wani madaedaecin d'aki seda ta zauna sannan wadda ta kawo tan ta fice daga d'akin. 

... A zaune take kamar wata munafuka cure waje d'aya, kuka kawae take yi cikin rashin sanin abin yi, wannan mutumin kawae take jira yazo ya mayar da ita gida amma har yanzun shiru, ta rasa gane dalilin ta na zuwa k'auyen nan, abinda ya sake jefa ta cikin wani mad'aukakin mamaki shine ganin Rk da tayi, shin ko dae mafarki take yi ne bata sani ba? Tabbas ma babu mamaki mafarkin take yi dan kuwa wannan dae yafi kama da mafarkin. Tana nan zaune bata umm bata umm umm tunda kuma ta zauna ta kasa koda kae ruwa bakin ta ne ballantana akae ga cin abincin da aka dinga dire mata, ita bata ta su take yi ba, abinda kawae take buk'ata yanzu shine ta samu waya ta kira Abban ta ko Yah Sadeeq amma har yanzu bata ga wanda zata iya samun waya a wajen sa ba

"Ki zo ana neman ki" wata mata ta fad'a tana kallan ta, da mamaki ta d'aga kae ta kalle ta sannan cikin k'arfin hali ta furta

"Don Allah zan iya samun waya a wajen ki?" da mamaki matar ta kalle ta cike da mamakin yadda taji tayi magana dan kuwa ta d'auka bebiya ce, se kawae ta girgiza kae tana cigaba da kallan kyawun Ayrahn da duk da yadda take a firgice hakan be hana shi fitowa ba

"Muje koh?" matar ta fad'a tana cigaba da kallan ta, se kawae ta mik'e cikin rashin sanin abinyi tabi bayan matar kamar rak'umi da akala, a soron gidan suka tsaya sannan matar ta kalli Rk dake tsaye jikin bangon soron idanun sa a lumshe kamar me bacci

"Don Allah kada ku dad'e, kaga dae da yadda akayi na barka ka shigo gidan nan, da Baba ma ya sani baze bari ba wallahi" 

"Nagode" ya fad'a yana bin ta da kallo sanda ta koma cikin gidan, wanda Ayrah ta gani ne ya sanya tayi kicin kicin da fuskar ta tana shirin komawa ciki yace a nutse 

"Batu ne akan auren ki da za'a gabatar gobe" kamar wadda aka tsaeda ta seta dakata tana jin bugun zuciyar ta na k'aruwa, murmushi yayi ganin yaci nasara tunda gashi har ta tsaya, kafin yace komae ta juyo tana kallan sa murya a raunane tace

"Bana buk'atar taemakon ka, ban ce ka maeda ni gida ba dan bana buk'atar hakan daga gare ka, abinda nake so kawae shine ka bani aron wayar ka zan kira Abba na na sanar dashi inda nake zezo ya d'auke ni" kallan ta ya cigaba dayi yana jin muryar ta ta dake fita a raunane har cikin kwanyar sa, wani irin tausayin ta mara misaltuwa na ratsa shi amma yasan abinda zeyi, ya furta 

"Kada kiyi wannan kuskuren, kada ki sake ki kira Abban ki, dan kuwa babu wanda ze yadda dake akan ba guduwa kika yi da kan ki ba, shawara d'aya ni kae na ba dan wani abun zan taemake ki ba se dan kasancewar ki er uwa ta musulma" ya d'an tsagaeta yana jin wani irin ciwo a cikin zuciyar sa wanda har hakan seda ya bayyana a cikin muryar sa da kuma kan fuskar sa sannan ya cigaba da fad'in 

"Taemako d'aya zan miki shine zan kar6i auren ki a matsayin wadda muke soyayya, sannan a bani ke na tafi da ke zuwa Kano, tun kafin ma mu shiga cikin Kanon zan sawwak'e miki seki tafi gidan ku, kin ga babu wanda ze ji labarin auren idan bake kika fad'a ba.." 

"Ya ishe ni haka malam, babu ruwan ka da rayuwa ta, na fad'a maka ka fita a rayuwa ta ni da iyaye na, ka bar ni zan auri koma wanene tunda ba zaka bani wayar ta ka bana buk'atar wani taemakon" ta fad'a sanda wasu kyawawan hawaye suka shiga zarya akan kuncin ta, runtse idanun sa yayi daga inda yake tsaye, baya tunanin kome zata yi a yanzu kam ze bata wayar sa tayi kira da ita, bama shi ba koda wani yaga ze bata wayar tayi kira toh ze san yadda zeyi ya hana wannan abin faruwa, kenan a 6ata masa budget? Kae ina hakan baze ta6a faruwa ba

"Kina tunanin mutumin daze aure kin ze sake ki kafin ya maeda ki gida? Yana son ki fa, idan da baya son ki baze kawo ki wata uwa duniya a d'aura muku aure ba, ni kuwa fa? Yanzu babu ko d'igon son ki a cikin zuciya ta, dan haka kawae zan aure ki ne dan na taemaka miki ki fita daga hannun wannan mutumin, muna barin k'auyen nan kuma zan rubuta miki takaddar ki da sharad'in ba zaki sake neman inda nake ba" ya k'arasa maganar yana kafe ta da idanun sa masu kyau da kwarjini

"Waye ze ne me ka? Tirrr!" ta fad'a tana sake tuna halin mahaefin sa, so take ta tambaye shi toh shi meya kawo shi nan d'in? Amma tasan idan tayi tambayar ze iya tunanin wani abun dan haka tayi shiru tana cigaba da kallan wani wajen, jin da yayi bata sake cewa komae akan zancen sa ba hakan ya alamta masa zata iya amincewa kenan da maganar tasa, lallae ya sake yadda Ayrahn har yanzu yarinya ce, seya saki wani shu'umin murmushi yana shafa bak'in sumar dake shimfid'e akan farar fatar sa da hannun sa kana yace cikin sake karantar yanayin kyakykyawar ta sa

"Idan kin amince zamu iya yin hakan a rubuce saboda ki tabbatar da abinda na fad'a gaskiya ne, wato dae ina nufin zamu yi auren yarjejeniyar yini d'aya ne!!" ya fad'a dan cikin ran sa ya shiryawa kowanne irin k'alubale daze biyo bayan auren ta da yayi, baya jin ko d'arr akan abinda ya aekata d'in ko da zasu dawwama ne cikin auren sirri hakan ba damuwar sa bace, dan kuwa daya rasa ta gwara ya jurewa kowanne kalar abu daze tunkaro shi komae zafin sa kuwa... 

___Manyan fararen idanun ta da colour d'in su ya sauya ta d'aga ta zube su a kan sa sanda yake maganar, ta cigaba da saurarar sa tana nazarin kowacce kalma da yake fad'a, sosae k'irjin ta ke mata wani irin suya yana zafi, seta shiga jera ajiyar zuciya kafin ta durk'ushe a wajen tana sakin wani marayan kuka na rashin sanin abinyi, a hankali kukan da take yake fita idanun ta a lumshe haka zalika zuciyar ta na cigaba da zafi, daga inda yake ya runtse idanun sa yana jin kukan nata har cikin jikin sa, seya sauke wata ajiyar zuciya yana d'auke kae daga inda take durk'ushe, ya zama dole ya koyi wofantar da al'amuran ta ko dan saboda wannan kasadar da yake neman aekatawa, idan ba haka ba tabbas ze koma shine me laefin ba wasu ba, duk da yadda kukan nata ke ratsa shi hakan be hana shi sake kicin kicin da fuskar sa ba, ba zaka ta6a gane menene a cikin zuciyar sa ba yadda kyakykyawar fuskar sa take babu annuri se ka d'auka haka ne a cikin ran sa ma, hannayen sa ya d'auka duka ya sak'ale su a k'irjin sa kafin ya d'an lumshe idanun sa kana ya bud'e su yace a hankali 

"Kuka bashi da amfani, ina ga gwara ki mik'e mu ida wannan aekin" ya d'an yi shiru bayan ya sauke ajiyar zuciya ya cigaba da fad'in 

"Wannan mutumin ya d'auko ki ne dan a d'aura muku aure dashi na dindindin, shiyasa ni kuma zan k'wace ki daga tarkon sa da kike k'ok'arin fad'awa..." da ya kae k'arshen maganar seya sake dakatawa yana cigaba da nazarin ta, sanda ta dena kukan se sheshshek'a da take yi kan ta har lokacin na kan gwuiwar ta, se a lokacin ta saka hannun ta ta share hawayen da suka k'i tsayawa da zuba a fuskar ta tace cikin raunanniyar murya

"Idan da gaske taemako na zaka yi toh ka kira min Abba na, ko kuma ka maeda ni gidan mu saboda bana son ganin ka" tsayawa yayi ya cigaba da kallan ta yanda take maganar bilhak'k'i da gaskiyar ta, shi har yanzu idan tana wani abun mamaki take bashi, meyasa ta fishi d'aukar zafi haka? Meyasa duk da abinda Abban ta yayi wa Abbun sa besa ya guje ta ba se ita? Meyasa take abu kamar da mak'iyin ta take tare? Meyasa ta chanja lokaci d'aya? Lumshe idanun sa yayi yana hana yanda ran sa ke neman 6aci tasiri, sosae zuciyar sa ke masa zafi na maganganun ta amma ya daure ya sake runtse idanun sa na tsawon sakanni sannan ya bud'e su a kan ta sanda suka yi wani ja kamar wanda abu ya zubar wa cikin ido, seya maeda kallan sa kan ta sannan yace sanda bugun zuciyar sa ke cigaba da k'aruwa 

"Wannan shine abinda kike so na miki? Ki sani ba zaki ta6a barin garin nan babu aure akan ki ba, ko dae ki bari ki auri wancan mutumin ko kuma ki amince da aure na na Contract, The choice is yours.." yayi maganar yana lumshe idanun sa kafin ya d'ora da fad'in 

"Idan kuma kina tunanin abinda kike tunani shine mafita.. well.. se kije ki samu wad'anda suka sato ki dan a d'aura miki aure da d'aya daga cikin su kice su baki waya ki kira Abban ki..." ya k'are maganar da wani irin murmushin takaeci daya fice daga gefen bakin sa, daga haka ya juya yana shirin ficewa daga soron, bata san sanda ta mik'e da wani irin sauri ba se kawae tsintar hannun sa yayi cikin nata, ya dakata lokaci d'aya yana lumshe idanun sa lokaci d'aya kuma yana jin yanda jikin sa ya amsa, se kuma ta sake shi kafin kamar zata fashe da kuka ta furta

"Na amince!!" ta fad'a dae_dae lokacin da wani kuka me sauti ya k'wace mata, seda ya sake runtse idanun sa kafin ya juyo inda take, ya sanya hannun sa cikin aljihu ya fiddo da wata takadda da biro sannan ya mik'a mata ba tare daya dubi kukan da take yi kamar ran ta ze fita ba

"Ki saka hannu!" ya fad'a yana mik'a mata, kamar ba zata d'ago ba se kuma a hankali ta fara rage sautin kukan nata sannan ta sanya hannu ta kar6a, sosae bugun zuciyar ta ke k'aruwa ta kar6i takaddar daya mik'a mata, tsayawa tayi kawae tana kallan takaddar kamar me karatu ko me nazarin abinda ke cikin takaddar, hawayen da yak'i tsayawa a idanun ta se sauka yake akan takaddar, wajen minti 1 tayi a hakan da dae ta fahimci bata da wata mafita se kawae ta d'aga biron ta d'ora shi kan takaddar, duk da yadda hannun ta ke rawa hakan be sata dakatawa ba se da tayi signature sannan ta jefar da takaddar daga hannun ta tana runtse idanun ta, bata jira ta sake jin komae daga bakin sa ba ta mik'e ta fara takawa a hankali saboda jirin dake d'ibar ta, hakan ne ya sanya ta yin layi kamar wadda tayi maye, bin bayan ta yayi da kallo sanda ta 6acewa ganin sa daga inda yake yana jiyo sheshshek'ar kukan ta, ya kae minti d'aya a hakan kamar wanda aka sassak'a sannan ya lumshe idanun sa ya saka hannu ya d'auki takaddar kana ya fice daga soron. Kae tsaye cikin motar sa ya koma ya jinginar da kan sa akan kujerar daya kwantar da ita, idanun sa a lumshe zuciyar sa na harbawa da k'arfin gaske, hannun sa dake d'auke da takaddar ya rufe ta a cikin hannun nasa kamar wanda ze yaga takaddar, se kuma ya bud'e hannun yana sauke numfashi a hankali, wayar sa dake ajje kan kujera ce tayi ringing, se a lokacin ya bud'e lumsassun idanun sa ya d'ora akan wayar 

"Abbu" ya bayyana akan screen d'in, seya maeda idanun sa kawae ya rufe yana cigaba da sauke numfashi akae akae, be d'aga wayar ba har ta gaji dan kan ta ta dena ringing d'in sannan ya janyo ta ya kashe ta gaba d'aya, gaba d'aya zuciyar sa a dame take yanzu haka, ya rasa ma meya kamata yayi, baya tunanin koya d'aga wayar ma ze iya cewa wani abun, dan haka k'in d'agawar kawae shine mafita. 

... B'angaren Ayrah kuwa a tsakar d'akin ta zube tana sakin wani gigitaccen kuka me tsuma zuciyar me sauraro, zuciyar ta gaba d'aya a cunkushe take, ta rasa abinda zatayi, ta rasa tunanin daya kamata tayi, abinda ta sani kawae shine yanda zuciyar ta ke bugawa kamar zata faso k'irjin ta ta fito, ta kae fiye da minti 30 tana kukan sannan ta fara sauke ajiyar zuciya lokaci d'aya kuma tana neman kan wani d'an madaedaecin gado dake cikin d'akin ta d'ora kan ta akae cikin rashin sanin abinyi.

... "Yalla6ae kayi hak'uri ka zauna mu samo mafita" Muttala ya fad'a yana kallan Alhaji Mato daya kasa zama, idanun nan nasa sun sake ja kamar garwashi, haka zalika bak'ar fuskar sa ta sake had'ewa cikin rashin walwala

"Waye shi? Wanene uban shi? Me yake tak'ama dashi? Ya akayi yasan da plan d'in mu? Ya akayi ya biyo mu cikin garin nan?" shine abinda Alhaji Maton ya fad'a a zafafe

"Ka kwantar da hankalin ka Yalla6ae, zuwa gobe zan bincika maka waye shi" wani banzan kallo Alhaji Mato ya watsawa Muttala kafin yace

"Muna da wannan lokacin? Tambayar ka nake muna dashi?" ya k'are maganar yana kallan sa, shiru Muttala yayi yana sake tunanin wata mafitar, hakan ya sake bawa Alhaji Mato damar yin shiru shima yana nazarin abinda ya kamata yayi kafin goben

"Ya shiga gona ta, bazan k'yale shi ba wallahi, yana so yayi wasa dani, ba zeji da dad'i ba, Muttala asan yadda za'ayi a gama mun dashi kafin goben, shi kad'ae ne matsala ta a yanzun.." Alhaji Mato ya k'are maganar yana kallan Muttala

"An gama ranka ya dad'e"

.... Washe_gari da safe wajen k'arfe 8 tana zaune kan dadduma kamar maraeniyar data rasa uwa da uba, manyan idanun nan nata sun sake yin zuru zuru, ga yunwar da take ji amma saboda tashin hankalin da take ji ta kasa kae koda ruwa ne cikin bakin ta, haka nan kawae take zaune, ita ba Azumi ba ita ba cin abinci ba, idan ka gan ta seta baka tausayi musamman yadda har lokacin hawaye be bar zuba akan kuncin ta ba duk da yadda ta dena kukan amma hakan be hana hawayen zuba ba, ita kad'ae tasan yadda take ji a cikin zuciya, k'wak'walwa da gangar jikin ta, tana nan zaune gaba d'aya bata a hayyacin ta kamar wadda ta zare, ta tsaya ta k'urawa waje d'aya idanu se kuma hawayen dake sauka akan fuskar ta. Babu dad'ewa aka turo k'ofar d'akin, bata damu dame shigowar ba dan ita wannan sam ba damuwar ta bace, wadda ta shigo ta k'arasa ta ajiye abincin data shigo dashi, duk da ganin abincin data kawo jiya duk suna ajiye bata ce komae ba ta fice daga d'akin tunda dae ta gama aekin ta.

.... Wajen k'arfe 1pm aka sake shigowa d'akin, har lokacin dae tana zaune a wajen yanzu kam ko hawayen ma sun gaji da zuba, tayi shiru kawae tana jiran taga yadda Allah zeyi da ita, yanzu wata matar ce ta shigo daban ta kalle ta sannan tace

"Baba na kira!" sam bata ji ta ba dan kuwa bata tare da ita, hankalin ta da tunanin ta gaba d'aya suna ta wani wajen ne, ganin da matar tayi kamar bata tare da ita ne ya sanya ta k'arasawa gaban Ayrah ta tsuguna sannan tace

"Baba na kiran ki" firgigit ta lumshe idanun ta sannan ta bud'e da sauri lokaci d'aya kuma k'irjin ta na bugawa, seta kalli matar dan har lokacin bata san aenahin abinda ta fad'a d'in ba, seda ta sake maemaetawa sannan kawae ta mik'e tana gyara zaman hijab d'in ta kan doguwar rigar da aka bata ta saka wadda take over size dan kuwa yawo take a cikin ta, lumshe idanun ta tayi bayan ta mik'e d'in sanda taji wani irin jiri na neman kada ta, a hankali ta kama kan ta tana sake rufe idanun ta, a haka dae suka cigaba da tafiya ba dan tana gane inda suke zuwa d'in ba. Cikin wani d'aki me madaedaecin kyau, ehh zamu iya kiran sa madaedaeci musamman idan muka yi duba da gidajen cikin k'auyen, dan kuwa wannan d'in shimfid'e yake da manyan tabarmi masu kyau, da kuma wata k'aramar kujera wadda Me gari ke zaune a kae, sam bata san wad'anda ke cikin d'akin ba dan idanun ta da kan su suke lumshewa ga kan ta daya cigaba da sarawa, Me gari yayi gyaran murya sannan ya fara magana a nutse

"Kin yanke hukuncin wanda kika za6a a matsayin mijin ki?" ya jefawa Ayrah tambayar, seda matar nan ta d'an ta6a ta dae_dae lokacin da kan ta ya sake sarawa, a hankali ta sanya k'aramin red lips d'in ta na k'asa cikin bakin ta ta cija tana jin yadda ya bushe musamman saboda ruwan daya dad'e be shiga cikin bakin ba, d'aga ido Alhaji Mato yayi ya kalli inda Ayrah ke zaune, be ta6a tunanin tun yanzu Me gari ze kira su yayi tambayar k'arshe ba, gashi yayi sake saurayin na nan be kae gayi masa komae ba, meya kamata yayi a yanzu?

"Ranka ya dad'e ina ganin kawae a bani ita zan maeda ta gidan su!" Alhaji Mato ya fad'a yana kallan Me gari, d'aga kyawawan idanun sa Rk yayi ya sauke su kan Alhaji Mato, kafin a hankali ya saki wani miskilin murmushi, dama seda yayi tunanin hakan zata kasance, shiyasa ya maza yayi wa tufkar hanci, girgiza kae Me gari yayi yana tuna maganar da suka yi da Rk, lallae shima yayi wannan tunanin, ze iya yiwuwa Alhaji Maton be yadda da wannan hukuncin ba ya d'auki Ayrah su tafi wani wajen a d'aura musu aure

"Kace kuma ba anan garin iyayen ta suke ba?" cikin in'ina Alhaji Mato yace cike da danasanin abinda ya fad'a d'in 

"Ehh.. Ehh.. Ranka ya dad'e" jinjina kae Me gari yayi kana yace a nutse

"Yanzu ba matar ka bace, shima ba matar sa bace saboda haka baze yiwu a had'a ku ku tafi a haka ba, dan haka kamar yanda muka saba, zan d'aura mata aure da wanda ta za6a, shi seya d'auke ta su koma gidan... Kae sake gwada layin nan muji" Me gari ya k'arasa maganar yana kallan wani dake gefen sa, seya fiddo da waya daga cikin aljihun sa ya sake danna wata number ya kira, kira wajen 3 number daya kira bata shiga ba, ya kalli Me gari yace

"Yalla6ae kamar jiyan dae yau ma bata shiga" ya fad'a cike da ladabi, gyaran murya Me gari yayi sannan yace

"Babu matsala, zamu yi abinda ya dace.. Cikin su biyun wa kika za6a?" Me gari ya k'are maganar yana kallan Ayrah

"Raj!" ta furta ba tare data kalli kowa ba, ba kuma tare data bud'e idanun ta ba, har kuma lokacin hannun ta na dafe da kan ta ne daya cigaba da sara mata, daga inda yake ya lumshe idanun sa yana cigaba da kallan inda take kan ta a k'asa haka zalika idanun ta a rufe

"Toh madallah, idan an idar da Sallahr azahar ni da kae na zan d'aura auren nan, Allah yasa albarka" Me gari ya fad'a, huci Alhaji Mato ke fitarwa daga bakin sa zuciyar sa na cigaba da tafarfasa, shi kad'ae yasan abinda ze yiwa Rk, dan ya riga yaci alwashin baze ta6a barin sa yaci bulus ba, baze ta6a k'yale shi ba, baze ta6a rangwanta masa ba. Matar nan ce dae ta kamata ta mata jagora zuwa cikin gidan, a lokacin kawae zubewa tayi akan gadon, daga kukan har hawayen yanzu babu ko d'aya dake fita, kawae ta cigaba da kwanciyar ne cikin rashin sanin abinyi, kuma cikin rashin sanin mafita, se a lokacin ta tsaya tayi tunani, shin wanene wannan mutumin? Meyasa ya sato ta daga gidan su? Meyasa yake son  auren ta bayan ita ko sanin sa bata yi ba? Meyasa ya rabo ta da gidan su? Meyasa beje ya nemi auren ta wajen Abban ta ba kamar yanda Addini ya tanadar? Meyasa yake son neman auren ta ta wannan sigar? So take ta tabbatarwa da kan ta amincewa auren Rk da tayi ba kuskure bane amma hakan ya citira, kawae ji take kamar ta tafka wani babban kuskure ne auren sa data amince zata yi, nan take kuma wani tunanin ya fad'o mata

"Auren kwangila ne ae, kwangilar ma ta yini d'aya, daga zarar ya sawwak'e miki babu wanda ze san kin aure shi, taemakon ki yayi ba komae ba..." abinda zuciyar ta keta sak'a mata kenan amma har yanzu ta kasa yafewa kan ta, musamman idan ta tuna Abban ta, ta tuna irin amincewar da yayi wa su Raj amma suka ci amanar sa, ta tuna yanda yace ba zata auri Rk d'in ba amma yanzu idan suka ji labarin ta aure shi na yini d'aya fa?

"In har kin so baza suji labarin ba" abinda ta sake sak'awa kenan a cikin ran ta, se kawae ta lumshe idanun ta tana sake dafe kan ta da dukkan hannayen ta.

... Har aka idar da Sallah yana cikin masallaci, ya kasa motsawa ko nan da can ne, idanun sa a lumshe suke tunani barkatae na yawo cikin k'wak'walwar sa, tun jiyan nan daya kashe wayar sa be sake kunnawa ba dan baya son a kira shi ko kad'an. K'arfe 2:25 mutanen dake cikin masallacin suka shaeda d'aurin auren RAJ KABEER da AYRAH IBRAHEEM KHALEEL akan sadaki mafi k'ank'anta wato mafi alkhaeri..

       Mhiz Innocent.....✍️

___Wani irin sanyi ne ya shiga ratsa ilahirin jikin sa lokacin da yaji zancen d'aurin auren, a hankali ya lumshe idanun sa, se dae ga mamakin sa sosae bugun zuciyar sa ya k'aru, seya dakata yana tuna kasadar da yayi da kuma k'alubalen da yasan dole seya tunkaro shi, amma tunda dae ya gama da wannan koma wanne k'alubale ne yana ganin me sauk'i ne, a hankali kuma se yaji wani rauni na son shigar sa, cikin sakannin da basu gaza 2 ba ya bud'e manyan idanun sa da hakan yasa zaka iya fahimtar yadda yanayin fuskar sa take, sosae annuri ke fita daga kyakykyawar fuskar sa, seya fesar da iska daga bakin sa sannan ya cigaba da kar6ar hannun mutane dake mik'a masa suna gaesawa, wasu da gasken dan taya murna ne suke mik'a masa hannun su gaesa yayin da wasu suna so ne kawae su gaesa da shi d'in saboda yadda yake, d'an birni, had'ad'd'e kuma kyakykyawa, kwata kwata baya lura da yanayin mutum kawae ze mik'a tattausan hannun sa ne su gaesa duk da ba kallan fuskar mutanen yake ba.

... Ayrah na cikin gida sam bata san abinda ke faruwa ba, ita gaba d'aya tana jin komae ne kamar a mafarki ko kuma wani wasan film, dan haka ta gaza amincewa kan ta wannan abinda yake faruwa gaskiya ne, a yanda tafi d'auka wani mummunan mafarki ne take yi wanda yake nuni da tana neman bijirewa maganar Abban ta, dan haka take fatan tayi maza ta farka daga baccin, se dae me? Har yanzun tak'i farkawa, tun tana cigaba da yadda mafarkin ne har tazo ta fara tunanin shin ko gasken ne? Duk abinda ke faruwa a yanzun da gaske ne? Ba ita ta tashi daga kwancen da take ba seda taji ana kiran sallah, a hankali ta fara k'ok'arin mik'ewa se dae jirin daya kwashe ta ta sanya ta saurin komawa ta kwanta tana sakin wani kuka, ita kad'ae tasan abinda take ji a jikin ta, ita kad'ae tasan yanda take jin kan ta da gangar jikin ta, gaba d'aya jin kan ta take yi ya mata wani gingirin kamar ba'a jikin ta yake ba, ga jikin ta da gaba d'aya ta rasa gane a wane yanayi ma zata saka shi, ta kae wajen minti 1 a kwancen seda jirin ya d'an yi sauk'i sannan ta mik'e duk da yanda take kallan abinci da ruwa a ajiye hakan be sanya tabi ta kan su ba, kae tsaye ta fice daga cikin d'akin zuwa ban d'akin dake kusa da d'akin da take ciki, alwala kawae tayi ta dawo cikin d'akin ta tada sallah.

... "Toh kae Allah ya baku zaman lafiya, Alhaji Mato kuma Allah ya baka hak'uri, dama kasan ance ba komae ne idan aka rasa ake kuma samun sa ba, Allah ya musanya maka da wadda ta fi ta" Me gari ya fad'a yana kallan su su duka

"Ameen ranka ya dad'e, Allah ya k'ara girma" Rk ya fad'a ba tare daya d'aga ido ya kalli Alhaji Mato dake jifan sa da wani kallo na gargad'i da kallan nan irin na zaka sani, Alhaji Mato be iya cewa komae ba saboda yasan idan ya bud'e baki komae ka iya fitowa daga bakin sa, k'ila ma yayi maganar da zata iya tona masa asiri a cikin k'auyen, dan haka yaga shirun nasa yafi masa alkhaeri

"Ayi mata magana ta fito se ku tafi koh?" Me gari ya fad'a yana kallan Rk, jinjina kae Rk yayi lokaci d'aya yana lumshe idanun sa se kuma ya bud'e bakin sa a nutse ya furta

"Ehh" babu 6ata lokaci Me gari ya aeka wani daga cikin yaran sa zuwa cikin gidan cewar a fito da Ayrah.

... Lokacin da matar nan ta sake shigowa cikin d'akin da k'yar take iya bud'e narkakkun idanun ta da suke wani lumshewa da kan su kamar er maye, sanyi sosae take ji a jikin ta wanda hakan ya sanya ta takurewa cikin hijab d'in ta tana jin kamar k'asusuwan ta zasu tsage, ciwon da kan ta yake yi kuwa se abinda yayi gaba, gaba d'aya jikin ta yayi wani irin tsami

"Ki taso zaku tafi" maganar da taji matar tayi ya sanya tilas ta bud'e lumsassun idanun ta ta jefa su kan matar da take gani biyu biyu, ta d'auka ma ba taji abinda tace ba dan haka ta sake maemaetawa a karo na biyu, a hankali ta zura k'afar ta daga kan gadon da take, tilas ta sake runtse idanun ta saboda yadda taji kamar ginin gidan gaba d'aya ze fad'o a kan ta, bata so ma wasu su fahimci bata da lafiyar ballantana ace za'a d'aga tafiyar tasu, burin ta d'aya kawae ta bud'e idanun ta ta gan ta cikin gidan su, gata ga Umman ta, ga Abban ta ga kuma Yah Sadeeq d'in ta, seda matar tayi gaba sannan ta mik'e tabi bayan ta a nutse tana tafiya tana dafa bango saboda kada ta fad'i, sosae tayi da gaske dan kada ta zube kafin ta isa wajen, cike da k'arfin hali ta cigaba da takawa har zuwa wajen Me garin. Bin ta yayi da kallo sanda ta zube a k'asa idanun ta a lumshe, daga yanayin yadda ta zauna d'in kawae zaka fahimci ba'a lafiyar ta take ba

"Toh yanzu dae zamu damk'aki hannun mijin ki, Allah ya bada zaman lafiya" shine abinda ta tsinto Me garin na fad'a, ta sake lumshe idanun ta a karo na barkatae tana jin wani irin yanayi, kenan da gaske an d'aura mata aure da Raj? da Me gari yasan tashin hankalin da take ciki tabbas da baze ambaci Rk a matsayin mijin ta ba, daga lokacin da aka fad'i hakan tana sake jin kan ta ne dumu_dumu a mae laefi, wadda ta bijirewa umarnin iyayen ta, se dae tasan wannan d'in bame yiwuwa bane, kwangila ce suka k'ulla tsakanin ta da Rk d'in kuma nan da anjima zata k'are, dan haka wannan d'in kamar wani wasan kwaekwayo ne aka gabatar dashi cikin k'auyen. Sosae Rk yayi wa Me gari godiya sannan ya mik'e yana kallan er rigimar tasa, be san yanda zasu k'arke ba, be san kuma meze faru anan gaba ba

"A'ah ba dae tafiya ba?" Me gari ya fad'a yana kallan Alhaji Mato daya mik'e shima, dan so yake ya fara yin gaba kafin Rk ya riga shi, dan kuwa tun kafin ya isa gida yake so ya gama dashi, se dae da alama Me garin na son jik'a masa aeki

"Ehh.. A'ah.." Alhajin Maton ya fad'a cikin inda inda yana komawa ya zauna

"Yawwah koda naji, ae ka zauna muyi hira koh?" bece komae ba dan a yadda yake ji ze iya sussurfawa Me garin zagi ne

"Allah ya tsare" Me gari ya sake bin Rk da addu'ar sanda ya k'arasa dab da ita, ya rasa yanda zeyi ya mata magana, mik'ewar da tayi ne ya sanya shi d'an lumshe idanun sa sannan yayi gaba yayinda ta bishi a baya hannun ta rik'e da kan ta da har lokacin be bar sara mata ba, hannu ya saka ya bud'e mata k'ofar wajen me zaman banza, zata iya cewa ta fishi k'aguwa su bar k'auyen nan ko dan a warware wannan auren wasan sannan ta tafi gidan su, uwa uba kuma ga yadda take ji a yanzun koda wane lokaci zata iya zubewa idan bata nemi wajen zama ba, dan haka babu musu ta shige cikin motar ta kwantar da kan ta tana sakin wata ajiyar zuciya lokaci d'aya kuma kan ta na sake juya mata ta fara ganin ko ina na juya mata, sam be lura da yanayin da take ciki ba ya koma mazaunin driver yana sauke ajiyar zuciya, seda ya kalli inda take zaune sannan ya sake lumshe idanun sa kana ya d'auke kae yana jan motar ya fara tafiya..

.... A d'aya 6angaren kuwa a ranar da Ayrahn ta bar gidan gaba d'aya cikin su babu wanda ya rintsa, Yah Sadeeq zuciyar sa sosae take masa zafi idan ya tuna halin kafiya irin na k'anwar tasa data kasa barin d'a namiji duk da yadda Abba yace ba zata aure shi ba, ta 6angaren Umma kuwa kwana tayi tana kuka a ranar, ta kasa sakewa, koda tayi k'ok'arin tunanin ba hakan ne dalilin rashin ganin d'iyar ta ta ba se kuma ta kasa samun hujjar da zata rik'a akan hakan, koda tayi tunanin d'iyar ta ta bata da bud'ewar ido ko wayon da zata bi saurayi ta gudu se kuma ta tsaya ta tuna tasirin soyayya, musamman yadda Ayrahn ke k'aunar Raj d'in, da yadda taga rikicewar ta a jiya da Abba ke fad'a mata ba zata aure shi ba seta sake jin jikin ta yayi wani mugun sanyi, dan haka tayi kukan ta ta godewa Allah sannan tayi shiru, 6angaren Abba kuwa ranar da bugun zuciya ya kwana, wanda hakan ke alamta masa tashin ciwon sa, haka dae ya dinga daurewa baya so 6acin rae ya sanya yayi wa d'iyar tasa fata mara kyau. 

... Washe_gari da safe Umma ta fito ta shiga kitchen dan ta samu ta sarrafa musu wani abun da zasu ci a matsayin abun karin, ta dad'e a kitchen d'in tana nazari se kuma ta fito kae tsaye ta wuce d'akin Abba, tana shirin shiga Abban ya fito seta dakata lokacin da shima ya dakata yana kallan yadda idanun ta suka yi ja da alama jiya kwana tayi tana kuka

"Har yanzu kukan kike yi?" Abba ya tambaya yana cigaba da kallan ta, hannu Umma ta kae fuskar ta ta d'auke hawayen daya zuba, tun jiya take k'ok'arin cire damuwar daga cikin ran ta amma ta kasa, ta kasa mantawa, ko dae_dae da minti d'aya zuciyar ta ta kasa sukuni da wannan al'amari

"Aou cigaba kuma zaki yi?" seta girgiza kae sannan tace bayan ta runtse idanun ta ta bud'e

"Abban su bansan ina yin kukan ba, ko da nayi k'ok'arin mantawa hakan yana gagara ne a cikin zuciya ta, Abban su har yanzu na kasa amincewa ba mafarki nake yi ba" jinjina kae Abba ya shiga yi cike da gamsuwa da maganar Umman, shi kan sa jiya be rintsa ba ya zauna ne kawae se sak'e sak'e yake yi

"Kiyi hak'uri ki dena kukan haka nan kin ji?" ya fad'a yana kallan ta

"In Sha Allah, zan yi k'ok'ari naga hakan ta kasance.." Umma ta fad'a tana sake goge idanun ta.

... Driving yake a nutse kamar koda yaushe, jefi jefi yana juyawa yana duban inda take a takure cikin hijab ko k'wak'wk'waran motsi ba tayi, bece mata komae ba dan baya so ya tado da rigima tun yanzun dan haka ya mata shiru a ran sa yana tunanin mafita. Tafiya me tsayi suka yi kafin suka fara shiga garin Kano, zuwa lokacin kam mamaki take bashi ganin har lokacin bata motsa ba, a hankali ya fesar da iska daga bakin sa sannan yaja motar ya gangara gefen titi ya kashe ta ya d'an jinginar da kan sa akan steering na tsawon sakanni kana ya d'ago kan nasa ya dubi inda take, seda ya lumshe idanun sa kafin a hankali yace

"Ayrah!!" beji ta amsa masa ba ko kuma ta d'ago har bayan wajen minti 1 sannan a hankali ya kae hannun sa kan hijab d'in nata ya d'an yi tapping nata, nan ma dae ba tayi motsi ba, seya ware manyan idanun sa akan ta sannan ya kae hannun sa a nutse gaba d'aya ya rik'o ta, se kuwa tayo baya zuwa jikin sa, k'irjin sa ya wani irin buga lokaci guda yana mamakin yadda yaji jikin ta yayi wani irin zafi daya wuce na k'a'ida, idanun sa akan kyakykyawar fuskar ta da tayi fayau kamar wadda tayi wata da watanni tana rashin lafiya, idanun ta a rufe suke, dogayen zara zaran eye lashes d'in ta sun kwanta sunyi luff akan idanun ta, a hankali ya sake bud'e bakin sa se dae yanzu a cunkushe ya furta

"Ayrah!!" nan ma dae ba tace komae ba, runtse idanun sa yayi yana jin wani abu me kama da tsoro na shigar sa

"Meya same ta?" ya tambayi kan sa, seya kae kunnen sa saetin dogon hancin ta da yayi ja kamar me mura, cikin lokaci k'ank'ani hucin numfashin da take fitarwa me zafi da kuma hucin zafin dake jikin ta ya sauka akan fuskar sa, seya sake lumshe idanun sa yana d'an tsayar da numfashin sa har lokacin cike da tsoro, cikin ikon Allah yaji numfashi kad'an na fita, be san sanda ya saki wata ajiyar zuciya ba sannan ya maeda ta kan kujerar ya kwantar kana ya tashi motar da gudun gaske ya wuce asibiti, sam gaba d'aya ma ya manta, haka zalika beyi tunanin komae ba ya wuce asibitin sa. Parking d'in motar sa yayi har lokacin bugun zuciyar sa be koma dae_dae ba, ya fito daga cikin motar cike da sassarfa wanda komae abin ka baka isa ka gane a yanayin da yake ciki ba, dan kuwa fuskar nan haka take babu yabo babu fallasa amma cikin zuciyar sa shi kad'ae yasan abinda yake ji, bud'e inda take kwance yayi beyi wata wata ba ya d'auke ta gaba d'ayan ta a hannun sa, sam be lura da kallan da en cikin asibitin ke bin sa dashi ba, yama manta abinda ya aekata haka ya wuce da ita cikin Office d'in sa, duk wad'anda ke kallan sa mamaki ne ya kamasu yadda suka ga Doctor Rk d'in da kan sa ya d'akko wata mace a hannun sa, nan take aka fara gulmammaki cikin asibitin, seda ya tsaya ya kar6i spare key d'in Office d'in sa dake ajje sannan ya wuce ya bud'e ya shiga har lokacin tana rik'e a hannun sa ya kwantar da ita kan gado. 

.. Hannun ta har rawa yake yi ta d'auki wayar ta ta nemo number Abbu ta kira, babu jimawa Abbu ya amsa wayar

"Yalla6ae Doctor Rk ya shigo yanzun nan" daga inda Abbu yake ya saki ajiyar zuciya yana jin dad'i har cikin ran sa dan kuwa tun d'azun yake kiran layin Rk d'in amma se ace masa a kashe yake

"Ohk ina nan zuwa nan da 10 minutes" shine kawae abinda Abbu ya fad'a yana katse wayar sannan ya chanja akalar tafiyar tasa zuwa asibitin. 

.. Kamar wanda aka jefo haka Abbu ya fad'o cikin asibitin, dae_dae lokacin da Rk ya fito daga cikin Office d'in sa, Abbu ya sake sauke ajiyar zuciya ganin d'an nasa, seya k'arasa kafin yace

"Raj!" muryar wanda yaji ne ta sanya k'irjin sa ya d'an buga sannan ya d'aga idanun sa ya kalli Abbun dake k'arasowa inda yake

"Ina ka shiga ne haka? Kasa hankalin mu duka ya tashi?" d'an yatsine fuska yayi lokaci guda kuma yana kae hannun sa kan sa sannan yace

"Amm... Abbu ina so ne nayi settling abubuwa da dama, bana buk'atar takura ne yasa na kashe waya ta, ina fatan dae ban yi laefi ba?" ya k'arasa maganar yana kallan Abbun

"Ohk tohm muje cikin Office d'in akwae maganar gaggawa da nake so muyi" be san sanda yayi gaba ba yana tarewa Abbu k'ofar shiga Office d'in ba sannan yayi wani murmushin yak'e yace

"Abbu pls.."

"Shikenan, kayi k'ok'arin gamawa, koma dae baka gama ba ka tabbatar ka dawo gida dan akwae muhimmiyar maganar da zamu yi bamu da ishashshen lokaci" Abbu ya fad'a yana d'an nazarin d'an nasa, ganin yanda idanun sa suka d'an tasa kamar wanda baya samun bacci, se kuma daya tuna yanzu yake fad'a masa aeki ne ya rik'e shi sannan ya d'an ji dama dama

"In Sha Allah" shine abinda Rk ya fad'a yana d'an kaucewa kallan da Abbun ke masa, dan gani yake kamar yana kallan k'wayar idanun sa ze karanto rashin gaskiyar dake tattare da shi

"Allah ya yadda" Abbu ya fad'a yana juyawa daga wajen, se a lokacin Rk ya saki ajiyar zuciya yana lumshe idanun sa, se yanzu ya gane shirmen daya aekata na zuwa da ita asibitin nan, me ya shiga kan sa ya kawo ta nan d'in? Hannu ya saka ya bud'e Office d'in ya shiga sannan ya kulle, idanun sa akan ta lokacin da idanun ta ke a rufe tana sauke numfashi a wahalce, daga yanayin yanda ta 6ata rae kawae zaka fahimci ba dad'in baccin take ji ba, ga kuma yanda ta d'an tura red lips d'in ta gaba kamar me shirin yin kuka, seya samu kan sa da lumshe idanu na tsawon second 10 sannan ya bud'e ya k'arasa bakin gadon bayan yaja wata kujera ya zauna, duk da yanda take sake had'e jikin ta waje d'aya hakan be hana gumi tsatstsafowa daga fuskar ta ba, ya sake sauke idanun sa kan fuskar ta sannan ya maeda kan jikin ta da har lokacin ke d'auke da hijab, a hankali ya kae hannun sa kan hijab d'in, kamar me tunanin wani abun ya dakata da hannun sa a sak'ale, ya kae wajen second 30 a hakan sannan ya k'arasar da hannun nasa zuwa kan hijab d'in nata ya fara janye shi sama, be sake shi seda yazo dab da fuskar ta, se a lokacin kuma ya fara tunanin yanda ze cire shi daga wajen fuskar ta dan baya so ya tashe ta dan kuwa be shiryawa abinda ze fad'a mata ba, be kuma shiryawa rigimar ta ba, a hankali ya d'an mik'e tsaye sannan ya rank'wafa ya kae hannun sa k'asan kan ta da nufin d'ago kan nata, dae_dae lokacin data bud'e idanun ta da suka mata nauyi, se rumfar mutum kawae ta gani a kan ta, duk da yanda kan ta ke cigaba da mata ciwo hakan be hana ta sake ware idanun ta ba, duk da bata fahimci menene ba amma ta tsorata matuk'a dan haka bata san sanda ta mik'e zaune ba tana sakin k'ara, lumshe idanun sa yayi yana jin k'arar ta ta har cikin jikin sa, sanda ya ida bud'e idanun sa se nata idanun suka sauka cikin nasa, cikin wata rud'ewar ta saki k'ara tana yin baya gami da sake jan hijab d'in ta ta lullu6e kafatanin jikin ta tana sakin kuka kamar wadda aka daka, lokaci d'aya kuma jikin ta na cigaba da rawa, runtse idanun sa yayi saboda yadda yaji kan sa ya sara da k'arar da tayi har sau biyu, ya d'an dafe kan sa sannan ya bud'e idanun sa ya sauke su a kan ta lokacin da take cigaba da mak'urewa a jikin bango hannun ta rik'e da hijab d'in ta kamar zata maeda shi cikin ta, cikin karyayyiyar murya me had'e da kuka ta furta

"Ina takadda ta? Meyasa baka maeda ni gidan mu ba?" tayi maganar sanda wasu hawaye masu d'umi suka samu damar zubowa akan kuncin ta, idanun sa yayi saurin janyewa daga cikin nata narkakkun idanun dake zubar da hawaye kamar an kunna famfo haka kuma sun cika taff da hawaye duk da wad'anda ke zuba, baya so tun yanzu raunin ta yaci galaba a kan sa dan haka ya d'an runtse idanun sa sannan ya bud'e su, ya d'auke su ya aza su a kan ta sanda ta cigaba da mutsu mutsu akan gadon tana cigaba da kukan ta

"Me kike ci na baka na zuba Madam? Ae har yanzu yinin be k'are ba!" ya fad'a yana sakin wani miskilin murmushi..

       Mhiz Innocent.....✍️

___Ganin da yayi tana cigaba da bin sa da kallan tuhuma lokaci guda kuma tana sake kwa6e fuskar alamar koda yaushe zata iya sakin kuka ya sanya shi sake lumshe idanun sa sannan a hankali ya d'aga hannun sa dake d'auke da wani had'ad'd'en agogo ya juya mata dashi dan ta gani, bin hannun tayi da kallo dan fahimtar abinda yake nufi da hakan

"Duba lokaci" ya fad'a har lokacin be d'auke hannun nasa ba, se ta sake bin hannun nasa da kallo sannan ta d'an runtse idanun ta dan har lokacin ganin ta be koma dae_dae ba, k'uri ta yiwa agogon kamar me k'irga sakannin da suke wucewa, ganin da yayi ta janye idanun ta daga kallan agogon ya tabbatar masa data gani, be sake cewa komae ba ya fice daga Office d'in, seda ya kulle k'ofar sannan ya tafi, bin sa tayi da kallo sanda ya fice d'in sannan ta dawo da kan ta kan gadon da sake kwantawa, ta k'agu ta koma gida, bata san nan d'in ina ne ba da babu shakka da kan ta zata koma gida. Wajen mintuna 20 se gashi ya turo k'ofar Office d'in ya shigo hannun sa d'auke da leda, se tayi sauri ta tashi dan tasan yanzu kam may be ya shigo mata da takaddar tane ta wuce gidan su, ganin yadda take shirin sakkowa daga kan gadon ne ya sanya shi fad'in

"Kici abinci ki sha magani, sannan ki koma gidan" ya fad'a yana ajje ledar akan gadon ba tare daya kalle ta ba haka zalika fuskar sa a had'e, ji tayi kamar ta fasa ihu, ita gaba d'aya bata ta wani abinci bare akae ga magani, dan haka ta d'auke kae kamar ba taji ba, d'an d'aga kae yayi ya saci kallan ta yadda take ta wani cic cin magani ita a lallae dole bata ji shi ba ya sanya wani murmushin gefen baki ya su6uce masa se kuma ya sake had'e fuskar sa sannan yace

"Well, se kiyi ta zama anan d'in, ni kinga tafiya ta" ya fad'a yana ta6e baki gami da soma tafiya kamar ze bar Office d'in, se kuwa ta fashe da kukan tana sakkowa daga kan gadon gaba d'aya cikin kukan ta furta

"Don girman Allah kayi hak'uri, bazan iya cin abinci ba, ka maeda ni gidan mu ko ka bani kud'in mota na tafi.." tayi maganar tana saka hannun ta kan fuskar ta tana goge hawayen dake ta sintiri akan kuncin ta, dakatawa yayi daga inda yake ba tare daya juyo ba har wajen second 20, seda kukan nata ya fara raguwa sannan ya juyo a nutse ta fara takawa zuwa cikin d'akin, har ga Allah ya gaji da jin kukan nan nata, d'aga masa hankali yake yi, kuma babu damar rarrashi kada yaje ta koma zargin sa ko ta hasaso wani abun nan gaba, dan haka yanzu ma be kalle ta ba yaja wata kujera sannan ya janyo abincin ya d'ora akan kujerar kana yace

"Ba zaki koma gida a haka ba, dan haka ki tsaya kici abincin kawae" yayi maganar lokacin daya ida bud'e abincin, ya ajje cokali a gefe sannan yaja gefe ya tsaya yana fiddo da wayar sa daga aljihu ya shiga dannawa, seda ta gama sheshshek'ar ta ran ta na cigaba da suya, tasan taemakon ta yayi amma kuma ita bata buk'atar wani abinci dan gaba d'aya hankalin ta da nutsuwar ta sun tafi gida ne, amma kuma daga yadda yayi maganar tasan idan ba taci abincin ba ba mayar da ita zeyi ba dan haka ta k'arasa ta zauna kan gadon kana taja kujerar, ruwa ta fara d'auka ta 6alle murfin robar ta kae bakin ta, se yanzu ta tuna rabon ta da shan ruwa har ta man ta, wata irin k'ishirwa ta taso mata dan haka bata sauke robar ba seda ta shanye shi tass, sannan ta ajje tana sauke ajiyar zuciya lokaci d'aya kuma jikin ta na d'aukar rawa, lumshe idanu tayi dan gaba d'aya bakin ta babu taste amma yaza tayi? Janyo abincin tayi a hankali ta fara kaewa bakin ta tana 6ata rae, spoon na farko data fara kaewa sega hawaye sharr akan fuskar ta, haka dae ta cigaba da ci lokaci d'aya tana kae d'ayan hannun ta tana d'auke hawayen, daga inda yake yake d'an satar kallan ta gaba d'aya wani tausayin ta yazo ya lullu6e shi, seya maeda wayar cikin aljihu sannan ya k'arasa cikin Office d'in ya fara wani abun, ita sam bata lura dashi ba seda yazo dab da ita hannun sa d'auke da allura, beyi tunanin ta lura da ita ba seda yaga tayi sauri ta koma kan gadon manyan idanun ta da suka yi ja sun sake cika taff da hawaye

"Idan kana k'aunar Allah kada kamin allura, naci abincin fa, ka k'yale ni don Allah" ta k'arasa fad'a tana sakin kukan gaba d'aya, lumshe idanu yayi na tsawon sakanni kafin ya bud'e su still dae a kan ta, a hankali ya shiga takawa zuwa bakin gadon, ita kuma tana cigaba da komawa baya tana girgiza kae gami dayin kukan ta kamar wadda aka riga aka yiwa allurar

"Oh god" ya furta sanda ya dakata yana d'an murza goshin sa

"Wannan wace irin yarinya ce?" ya furta a k'asan ran sa kafin ya sake maeda duban sa kan ta har lokacin dae ba tayi shirun ba

"Ina yi miki allurar zan maeda ki gida bayan na baki takaddar ki" yayi maganar a nutse kuma cikin lallashi, ita sam ba fahimtar sa take ba wannan allurar kad'ae data gani ta gama rikita ta dan kuwa zata iya cewa tunda take da girman ta ba'a ta6a mata allura ba, ganin da yayi zata cigaba da 6ata masa lokaci ne ya sanya shi tamke fuskar sa sannan ya hau kan gadon ya zauna kana ya sanya tattausan hannun sa yana k'ok'arin rik'o ta, wani sabon kukan ta sake fashewa dashi tana cigaba da komawa baya, hannu biyu ya saka ya janyo ta gaba d'ayan ta cikin jikin sa, duk da yanda take cigaba da k'ok'arin k'wacewa tana kukan ta hakan be hana shi zagaye ta da d'ayan hannun sa ba sannan ya fara k'ok'arin zame hijab d'in jikin ta, lokaci d'aya bugun zuciyar sa ya k'aru, wani irin kasala na saukar masa, d'an lumshe idanun sa yayi kafin ya bud'e har lokacin yana jin yanda take cigaba da kici kicin k'wace kan ta, be bi ta kan ta ba kawae ya saka hannun nasa ya zame hijab d'in zuwa kan kafad'ar ta, sannan babu 6ata lokaci yayi mata allurar, k'ara ta saka sanda taji tsinin allurar ya shige ta bata san sanda ta ruk'unk'ume shi ba lokaci d'aya gaba d'aya jikin ta ya wani saki, wata k'atuwar ajiyar zuciya ya saki sanda ta ruk'unk'ume shin, idanun sa a lumshe ya sake rik'e ta gam yana sauke taggwan ajiyar zuciya, sun kae wajen minti 1 a hakan har lokacin tana kuka a hankali, se a lokacin ta fara tuna a'ina take kuma a jikin wa take, da sauri ta saka hannun ta ta ture shi sannan ta tashi da sauri k'irjin ta na bugawa, se a lokacin ya bud'e idanun sa da suka sake lumshewa ba tare daya kalle ta ba ya mik'e ya k'arasa ya jefar da allurar cikin dustbin sannan ya juyo ya d'an kalle ta k'asa k'asa

"Tashi mu tafi" tun d'azun bata kalle shi ba se yanzu da taji yayi maganar nan da saurin da bata san tana dashi ba ta diro daga kan gadon duk da har yanzun tana d'an jin jiri amma tama manta da hakan, murmushin da tun kafin tasan wanene Abbun Raj rabon ta dayi ya su6uce akan fuskar ta lokaci d'aya kuma tana sake goge fuskar ta, wannan d'an murmushin da tayi seda yasa ya d'an ji sanyi har cikin ran sa, ganin tana k'ok'arin riga shi fita ma ya sanya shi fad'in

"Je ki wanke fuskar ki" yayi maganar yana tattara abinda ze fita dasu daga cikin asibitin dan so yake ya chanja mata asibiti idan bata samu sauk'i ba, kamar zata yi musu se kuma kawae ta juya ta fad'a inda taga yayi mata kama da toilet, babu jimawa ta fito tana sake sharce ruwan dake kan fuskar ta, ba tace komae ba haka zalika shima bece komae ba yayi gaba ita kuma tabi bayan sa, seda ya kulle Office d'in sannan ya cigaba da tafiya a nutse, ita kuma tana bin bayan sa, duk haka kurum take jin ta a wani irin takure, d'an jiri jirin da take ji ya sanya tafiyar ta ta ta sake zama very slow, se kuma idan taga ya mata nisa sannan ta saka iya k'arfin ta ta kusa cimmasa, yadda ake d'an satar kallan su ne ya sanya shi sake tattaro girar sama data k'asa ya had'e su waje d'aya, dan haka yawanci mutane se suka shiga hayyacin su, seda ya tsaya a pharmacy ya kar6ar mata magunguna har lokacin tana bayan sa kamar wata munafuka se bin wajen take yi da kallo har zuwa sanda suka fita harabar asibitin, yana shirin bud'e mata k'ofar wajen me zaman banza kamar wanda aka tsikara kuma seya fasa, ya sake kicin kicin da rae dan abinda yake k'ok'arin aekatawa yanzun yasan wata rigimar ce ze kuma 6allowa, seya zagaya ya shiga driver seat ya zauna, ganin da tayi bece da ita komae ba ya sanya itama ta sake had'e ta ta fuskar kana ta bud'e ta shiga, babu 6ata lokaci yaja motar ya fice daga asibitin, sanda suka hau titin seta samu kan ta da juyawa tana k'arewa titin kallo, in dae har ba tayi mistake ba nan titin Kano ne, bata san sanda ta saki wani murmushi me sauti ba tana ji kamar ta tashi ta taka rawa, duk da yadda yaji tayi murmushin hakan be sanya shi kallan ta ba sema sake tsuke face da yayi, haka ya cigaba da tafiya tana cigaba da bin titin da kallo, ita dae ba taga yayi hanyar unguwar su ba, tun tana k'ok'arin yin shiru taga iya gudun ruwan sa har taji zuciyar ta na son karaya ta kalle shi yadda yake driving a nutse sannan ta d'auke kae tana 6ata fuska itama

"Bafa nan ne unguwar mu ba mu" tayi maganar murya a cunkushe, yadda tayi maganar ne ya sanya shi yin murmushin dabe shirya ba, gudun kada ta gan shi ya sanya shi saurin sake had'e fuska, kamar ba zece komae ba se kuma can bayan ya gama jan ajin sa yace

"A haka zaki koma musu gidan kamar korarriya? So kike hankalin su ya sake tashi fiye da da? Zamu je kiyi wanka ne ki chanja kaya sannan na maeda ki gidan" yayi maganar cikin tsare gida shima tasa muryar a cunkushe

"Toh ina ruwan ka?" ta fad'a bayan ta jefa masa harara, daga inda take tana ji kamar ta tashi ta rufe shi da duka, yace taemakon ta zeyi, ya taemake tan to kuma ina ruwan sa da yadda zata koma gida? Meye nasa a ciki? D'aga kafad'a yayi yana ta6e baki sannan yace

"Babu ruwa na, amma ni dae bazan kae ki gida a haka ba" kallan jikin ta ta shiga yi, dan ita dae bata ga abinda tayi ba da yake nema ya fad'a mata magana ba dan haka ta sake kufula tace

"Toh ka ajje ni in tafi da kae na mana, bana buk'atar taemakon ka a karo na biyu" ta fad'a tana jin yanda zuciyar ta ke mata zafi, be kula ta ba haka kuma be kalle ta ba hakan ya sake fusata ta, se kuma ta shiga sauke ajiyar zuciya tana runtse idanu, yasan yanzu zata soma kukan nan nata da bata gajiya dashi dan haka yana karya kwanar wani layi yace a nutse

"Shikenan muje na rubuta takaddar ki tafi" jin abinda ya fad'a d'in ne ya sanya ta kalli inda suka shigo sannan taja doguwar ajiyar zuciya tana hana kukan daya taho mata fitowa, a k'ofar wani gida ya tsaya da motar tasa sannan ya dakata ya d'auki wayar sa ya danno number Yaseer ya kira, bata dad'e tana ringing ba Yaseer ya d'aga

"Kana gida ne?" Rk ya fad'a

"Ehh.. Na dawo" Yaseer ya fad'a daga inda yake zaune kusa da matar sa Hameeda

"Toh gani k'ofar gidan ka" dariya Yaseer yayi gami da fad'in

"Haba mana Mr man, ae ba seka zolaye ni ba, nasan ba ta6a zuwa zaka yi ba" d'an murmushi kad'an Rk yayi sannan yace

"Toh ka fito ka tabbatar mana, hope dae Madam na nan?" da mamaki Yaseer ya kalli Hameeda sannan yace

"Yeah, amma dae fari dae bari na fito dan tabbatarwa" ya fad'a yana mik'ewa sannan ya kalli Hameeda yace

"Yanzu Rk ze shigo, yace min yana waje"

"Ikon Allah! Amma kuma babu sanarwa irin wannan babban bak'o haka?"

"Ke dae bari naje na fara tabbatar da zuwan nasa" Yaseer ya fad'a yana ficewa daga d'akin. Kallan sa ta cigaba dayi da manyan idanun ta da suka yi rau rau sanda yake wayar, har zuwa sanda taga yana shirin ajje wayar, yana sane da kallan da take masa dan haka ya sake rik'e wayar sannan yace

"Ka taho min da takadda da biro" se a lokacin ta d'auke kan ta daga kallan sa tana sauke ajiyar zuciya, "gaba d'aya yau lokaci baya sauri" ta ayyana a ran ta. Suna nan zaune babu wanda ke cewa da d'an uwan sa uffan, se ga Yaseer ya bud'e gate d'in gidan ya fito, da murmushi ya k'araso bakin motar Rk d'in yana fad'in

"Ohh Rk ashe da gaske kake? Ban ta6a tunani ba wallahi" ya fad'a dae_dae sanda idanun sa suka sauka akan Ayrah dake zaune tana jira a mik'o mata takaddar ta ta wuce gidan su (lol), murmushi Rk yayi kana ya bud'e murfin motar ya fita ya kama hannun Yaseer suka gaesa

"Wacece wannan?" Yaseer ya fad'a yana kallan cikin motar sannan ya dawo da duban sa kan Rk, iska Rk ya fesar daga bakin sa sannan yace

"Muje ciki zan maka bayani" sosae kan Yaseer ya kulle, shi dae yasan Rk d'in bashi da wata budurwa balle yace budurwar sa ce, kae abinda ma ya sani a yadda yasan Rk d'in baze ta6a d'aukar budurwar sa yaje da ita wani gidan ba, amma jin abinda ya fad'a ya sanya shi fad'in

"Ohk, let's get in" Yaseer ya fad'a yana yin gaba, komawa Rk yayi ya lek'a ta window d'in side d'in sa sannan yace yana kallan ta yadda idanun ta suka sake cika taff da hawaye, baya so yayi wani abun da zesa ta sake yin kukan dan haka ya karyar da murya yace a tsanake

"Kiyi hak'uri Madam, ya manta be fito da takaddar ba, kizo muje ciki in rubuta acan"

"Ka aeko a kawo min" ta fad'a tana d'auke kae

"Shikenan tunda baki shirya kar6a ba" ya fad'a yana mik'ewa ya fara takawa, babu shiri ta bud'e murfin motar ta fito tana sauke numfashi a jere a jere, murmushi ya saki lokaci d'aya yana kae hannun sa kan kwantacciyar sumar kan sa ya shafa, tana ganin ya shige cikin gidan itama ta saka k'afar ta

"Barka dae Madam" Yaseer ya fad'a yana kallan ta, kamar baza tace komae ba se kuma ta d'an saci kallan sa tace ciki ciki

"Ina wuni?" shi bema ji ta ba dan haka ya sake jerawa da Rk suka cigaba da tafiya se dae babu wanda ke cewa komae, ita kuma tana bayan su tana bin Rk d'in cike da sassarfa, a haka har suka k'arasa cikin parlourn

"Bismilllah The great Rk" Yaseer ya fad'a yana murmushi dan sosae yaji dad'in ganin Rk d'in, shima murmushin ya maeda masa sannan ya k'arasa cikin parlourn ya zauna kan had'ad'd'iyar kujerar dake cikin parlourn, tsayawa tayi kawae tana cigaba da kallan sa, so take kawae taga ya d'auki takadda amma bata gani ba dan haka ta cigaba da tsayuwar ta

"Madam ki shigo mana!" Yaseer ya fad'a yana kallan Ayrah

"Rabu da ita, bata buk'atar komawa gida ne" Rk ya fad'a yana d'an kallan ta ta gefen ido, a hankali ta cigaba ta takowa zuwa cikin d'akin har lokacin idanun ta na cike da k'wallar nan, seta nemi gefen wata kujera ta zauna tana cigaba da k'ik'k'ifta idanu, murmushi Yaseer yayi dan ya fahimci kuka take 6oyewa, toh wacece ita? Ya k'agu yaji menene had'in ta da Rk d'in, dae_dae lokacin Hameeda ta fito daga d'aki sanye cikin doguwar rigar atamfa da mayafi madaedaeci, ta k'araso cikin d'akin fuskar ta d'auke da murmushi tace

"Barkan ku da zuwa" ta fad'a tana neman kusa da Ayrah da bata ma kalle ta ba ta zauna

"Yawwah barka dae Madam, mun same ku lafiya?" Rk ya fad'a shima da d'an murmushin dake k'ara masa kyau akan fuskar sa

"Lafiya k'alau Alhamdulillah, da alama dae wannan ce sirikar tamu?" ta fad'a tana kallan Ayrahn, da kallan farko ta mata ta hango zallar kyan da take dashi, wani kallo Ayrah ta d'aga narkakkun idanun ta ta watsawa Hameeda, ita kan ta Hameedan seta gaza gane wane irin kallo ne wannan? Murmushin yak'e yayi dan baya so su sake 6allo masa wani aekin yace yana mik'ewa

"Amm Madam.. Pls ga sister nan zata d'an yi wanka ta shirya pls, zuwa anjima zan zo na d'auke ta" duka kallan sa suke yi cike da mamaki, Yaseer yayi k'arfin halin fad'in 

"Bangane ba?" lumshe idanun sa yayi yana fesar da iska daga bakin sa sannan ya bud'e idanun nasa yana kallan Yaseer yace

"Plsss idan na dawo zamu yi maganar, Abbu na jira na" ya fad'a yana fara yin gaba, mik'ewa tayi itama dae_dae lokacin da hawayen da suka dad'e cikin idanun ta suka samu damar zubowa akan fuskar ta, lura da hakan ya sanya shi d'an dakatawa kana yace a hankali yana kallan ta

"Ki shirya, ina dawowa se mu wuce.." ya fad'a cikin taushi, ita dae ba tace komae ba se sake share hawayen da tayi yayin da shi kuma ya fice daga d'akin cike da fatan kada ta tubure masa, Yaseer da Hameeda suka kalli junan su cike da mamakin wannan abu, sauke numfashi Yaseer yayi kana yabi bayan Rk daya fita

"Malam nifa bangane abinda kake nufi ba, ya zaka tafi kuma ka barmu cikin duhu? Ka fara warware mana wacece waccan d'in kafin ka bar gidan nan" numfashi ya sake fesarwa daga bakin sa sannan yace

"Sorry Friend, zance ne me tsayi amma ina gamawa da Abbu nan zan dawo pls" yayi maganar sanda ya bud'e murfin driver seat

"Shikenan karka d'au lokaci pls" 

"In Sha Allah" Rk ya fad'a yana shigewa cikin motar

"Ammm pls kada a barta taje ko'ina kamin na dawo" Rk ya fad'a yana kallan Yaseer, yanzu kam kan Yaseer ya sake kullewa da al'amarin abokin nasa, dan haka bece komae ba ya bishi da kallo kawae, shi kuma Rk tunda yasan Yaseer d'in yaji abinda ya fad'a d'in ya sanya shi jan motar, bin sa da kallo Yaseer ya sake yi har ya fice daga cikin layin sannan ya sauke ajiyar zuciya yana komawa cikin gidan, "lallae akwae wani abun" ya fad'a a k'asan ran sa. 

... Kae tsaye gida ya wuce zuciyar sa cike da sak'e_sak'e kala_kala, ya k'arasa yayi parking motar sa sannan ya fita ya shige cikin gidan, parlourn Abbu ya wuce da sallama d'auke a bakin sa ya shiga, Abbun na zaune akan kujera yana shan lemo gefe guda kuma yana kallo cikin k'atuwar T.Vn dake manne a jikin bango, seda ya d'auki remote ya rage volume d'in T.Vn sannan ya amsa sallamar Rk daya k'arasa shigowa cikin d'akin, murmushi ne ya su6uce akan fuskar Abbu sanda Rk yace

"Barka da wannan lokacin Abbu" 

"Barka dae likita ya kamata ka samu bacci haka nan" jinjina kae Rk yayi yana yin d'an murmushin kana yace

"In Sha Allah Abbu" gyara zama Abbu yayi daga inda yake zaune sannan yace bayan yayi gyaran murya

"Wato maganar da nake so nayi da kae ita kan ta tana buk'atar nutsuwa, dan haka da zarar ka gama samun baccin da baka samu ba seka fara shirye_shirye saboda rashin ishashshen lokaci" Abbu ya fad'a yana d'an dakatawa, duk da Rk be fahimci maganar Abbun ba amma hakan be sanya shi cewa komae ba, yayi shiru yana cigaba da saurarar Abbun dan yasan ze warware masa komae ne

"Dama magana ce akan auren ka da Muneerah da za'a gabatar dashi nan da sati d'aya"

     Mhiz Innocent.....✍️

___Seda ya d'au wajen minti 1 bece komae ba yana ta kokawa da zuciyar sa akan zafin da take masa kada kuma 6acin rae yasa ya furta abinda be dace ba sannan a hankali ya d'aga idanun sa da suka sauya kala ya kalli Abbu

"Abbu aure ka nemar min hadda tsaeda rana ba tare da sani na ba?" ya fad'a ba tare dama yana sanin abinda ke fita daga bakin sa ba saboda tsananin 6acin rae, da mamaki Abbu ya kalle shi na tsawon sakanni, sosae yayi mamakin jin abinda ke fitowa daga bakin Rk d'in amma seya sake gyara zama sannan yace har lokacin yana kallan sa

"Toh ko ban isa bane?" se a lokacin Rk ya tuna abinda ya fad'a d'in a hankali ya d'an lumshe idanun sa sannan ya bud'e a nutse kuma a hankali ya furta

"Abbu ka isa.." daga haka ya mik'e cike da sassarfa ya fice daga d'akin, bin sa da kallo Abbu yayi har zuwa lokacin daya gama ficewa daga d'akin sannan ya dawo da duban sa cikin d'akin yana jinjina kae.

... A hankali ya nemi waje ya zauna akan gadon sa idanun sa a lumshe, a karo na barkatae ya sake fidda iska daga bakin sa, hannu ya kae ya dafe kan sa daya cigaba da sara masa, ya kae wajen minti 5 a hakan yana sauke numfashi a jere a jere saboda yanda zuciyar sa ke cigaba da tafasa sannan ya mik'e kamar me tunanin wani abun se kuma ya koma ya zauna, tabbas Abbu na neman sakawa zuciyar sa ta buga, ta yaya ze iya kallan wata matar a matsayin matar sa bayan Ayrah? Be san ta yaya hakan ze kasance ba, son da yakewa Ayrah yana da yawa baya tunanin ko da ya auri wata ze iya adalci a tsakanin ku, toh ta yaya ma ze auri wata? Koda be auri Ayrah ba baya tunanin ze iya auren wata matar ballantana kuma yanzun daya same ta, se dae ga Abbu na neman saka shi auren wata bayan ita, baya so kuma ya d'auki zunubi akan hakan, amma ta yaya ze kalli Abbun ya fad'a masa baya son Muneerah saboda yana da wata matar daya aura ba tare da sanin su ba? Hannun sa ya kae ya cusa cikin kwantacciyar sumar kan sa nan take kuwa ta hargitse seya koma ya kwanta kawae cikin rashin sanin abinyi.

... A 6angaren Ayrah kuwa sanda Rk ya fita daga cikin d'akin seta cigaba kawae da kallan k'ofar kamar me tunani

"Muje na kae ki d'akin koh?" Hameedah ta fad'a tana murmushi, kamar ta mata banza se kuma taga gwara kawae ayi komae a yanzu a gama a wuce wajen, dan haka se kawae tayi gaba ta fara tafiya a hankali, Hameedahn seta wuce ta ta k'arasa zuwa bakin wani d'aki tace tana kallan ta

"Ki shiga kiyi wankan zan kawo miki kaya seki saka" se a lokacin ta iya bud'e baki tace

"Toh" sannan ta shige cikin d'akin, madaedaecin d'aki ne me d'auke da gado, wardrobe da kuma toilet, bata tsaya tabi ta kan d'akin ba kawae ta fad'a toilet d'in, anan d'in ma ba wani dad'ewa tayi ba dan haka ko minti 15 ba tayi ba ta fito sanye da hijab d'in, se a lokacin ta tsaya tana k'arewa d'akin kallo kafin ta d'auke kan ta ta maeda shi zuwa k'ofar d'akin da aka turo, Hameedah ce ta shigo yanzu hannun ta d'auke da riga har da sabon hijab ta k'araso tana bin ta da murmushin dae, seda ta ajje kan gadon sannan tace

"Bari na kawo miki abinci" ta fad'a tana k'ok'arin mik'ewa

"Na k'oshi ni" tayi maganar a cunkushe, kallan ta Hameedah tayi ganin yanda ta wani d'auke kae ya sanya ta girgiza kae kawae ta fice daga d'akin, seda ta fita sannan Ayrah ta d'auki doguwar rigar abayar ta zura kana ta d'ora hijab d'in akae sannan tayi sallah ta mik'e ta cigaba da tsayuwa tana jiran dawowar sa, tun tana tsayen har ta gaji da tsayawar seta nemi gefen gadon ta d'an zauna tana share k'walla, yanzu kam idan har ya k'ara awa 1 bezo ba zata tashi ta tafi gidan su ne, ita kuma takaddar ya rik'e ta karya bayar, se yayi ta zama da auren shi kad'ae, ita ba abinda ya dame ta.

... A kujerun da suke ajje a compound d'in gidan suke zaune kowanne kan kujera d'aya, kallan sa Yaseer yake sosae yana nazarin yanayin sa, daga d'azu zuwa yanzu se yake ganin kamar ya sake chanjawa

"Wae me yake faruwa ne Rk?" d'an murmushin yak'e Rk yayi sannan yace bayan ya yatsina fuskar sa

"Yaseer, ina cikin matsala fa"

"Matsala kuma? Wace iriyar matsala? Ko da yake da farko dae ya kamata koma wacece waccan yarinyar ka maeda ta gida tunda kaga dare na sake yi" kallan sa Rk yayi sannan ya d'auke kan sa bayan ya sauke ajiyar zuciya yace a nutse kamar babu abinda ke damunsa

"Mata ta ce!" cigaba da kallan sa Yaseer yayi yana so ya gano ko dae abokin nasa ya fara shan k'waya ne? A iya sanin sa abokin nasa baya shaye shaye amma se gashi yau yayi magana irin ta en shaye shaye, se kuma ya saka wata dariya kana yayi shiru yana cigaba da kallan sa

"Tsaya mana pls, ni fa wallahi ba maganar raenin hankali nake maka ba" murmushi Rk yayi yana kallan Yaseer dake magana da iya gaskiyar sa, seda ya d'an lumshe idanun sa kad'an sannan ya bud'e a lokaci guda kana yace

"Am serious fah, mata ta ce ta sunnah" yayi maganar yanzu ma a nutse

"Look Friend, don Allah joke apart.." yayi saurin katse shi, dan kuwa ya gaji da jin wannan tatsuniyar tasa, gyara zama Rk yayi sannan ya fara da

"Nima ba wasa nake ba Yaseer, auren ne ya kasance kamar shirin film, ni kuma nayi kasada nayi aure ba tare da izinin su Abbu ba" daga nan ya shiga labartawa Yaseer d'in yadda auren nasu ya kasance, har ya k'are labarin Yaseer bece dashi uffan ba kawae kallan sa yake cike da mamaki, shima kansa daya gama bada labarin be d'aga ido ya kalli Yaseer d'in ba, sun kae wajen minti 2 a haka kafin Yaseer ya sauke ajiyar zuciya yace

"Lallae Rk, aure ba tare da izinin su Abbu ba? Baka tunanin wannan wani babban kuskure ne ka aekata?"

"Ya zanyi Yaseer? Ina kallo wani ya aure ta a gaba na? Ko kuma na maeda ta gida su aura mata wani bani ba?" ya fad'a yana kallan Yaseer da har lokacin mamaki yak'i barin sa, cike da mamaki Yaseer yace

"A'ah na kasa gane duk wannan abin, meyasa iyayen ta zasu ce baza ka aure ta ba? Idan ma akwae wani dalilin ina ganin kamar Abbu ne zece baza ka aure ta ba saboda wannan dalilin koh?" ya k'are maganar da sigar tambaya, ta6e baki Rk yayi, shi kan sa a wannan wajen be san abinda zece ba, be san dalilin hakan ba, da farko kamar Ayrahn na bayan sa duk da yadda iyayen su kace baze aure ta ba, se kuma daga k'arshe gaba d'aya ta juya masa baya

"Amma meyasa ba zaka tambaye ta dalilin ta na juya maka baya ba?" Yaseer ya katse masa tunanin da yake yi kamar yasan abinda yake sak'awa a ransa, ajiye numfashi yayi kafin yace

"Tak'i bani wannan damar Yaseer, tun farko abinda naso inji kenan a lokacin ne kuma ta birkice min, yanzu kuma bani da k'warin gwuiwar tambayar ta dalilin hakan tunda ga abinda ya faru" jinjina kae Yaseer ya shiga yi cike da gamsuwa da maganar Rk d'in amma duk da haka yace 

"Amma yaushe zaka sanar dasu Abbun?" seda ya d'aga ido ya kalli Yaseer d'in sannan yace bayan ya girgiza kae

"Ba yanzu ba Yaseer, maganar da nake maka aure na da Muneerah rana ita yau ne, me kake tunanin ze faru idan na fad'awa Abbu maganar nan?" ya k'are maganar yana d'an ajje numfashi, shima Yaseer sauke ajiyar zuciya yayi sannan yace 

"Hakane kuma" ya fad'a yana jinjina kae cike da tunani a zuciyar sa ko ze samowa Abokin nasa mafita. 

... Tana zaune cikin d'akin a ranta tana k'iyasta adadin lokacin da take jira ya cika ta tashi ta fita daga d'akin, wani irin bacci me dad'i ke ta sakad'ar ta tun d'azun, se yakice shi take yi ta k'arfi da yaji amma se dad'a lumshe idanu take yi kamar wadda tasha kayan maye, ko cikakken minti 1 bata k'ara ba ta 6ingire kan gadon se bacci. Sosae Rk yaji dad'i lokacin da Hameedah ke sanar dashi Ayrahn bacci take yi, dan haka ya d'an samu relief, hatta maganin ta ma bebi takan a tashe ta tasha a daren ba, a cewar sa goben seta sha tunda dae yanzu ta samu bacci, ko ba komae ze d'an samu nutsuwar zuciya kafin goben daya san me raba shi da ita se Allah. A hankali ta shiga bud'e narkakkun idanun ta da suka mata nauyi, har ta gama bud'e su tarr cikin d'akin, da sauri ta mik'e zaune tana cigaba da kallan d'akin, kallan agogon dake manne a jikin bangon d'akin wanda ya harba k'arfe 6:00 tayi, seta sake kallan agogon kamar me k'aryata abinda ta gani, se dae ga mamakin ta hakan dae ya sake nuna mata, wannan wane irin bacci ne? Bata san sanda hawaye ya soma sintiri akan kuncin ta ba, ta mik'e da wani irin sauri ta dirga daga kan gadon, sabon brush d'in data gani akan gadon ta d'auka ta fad'a toilet d'in tayi alwala tayi brush sannan ta fito tayi sallah tana istigfari cikin ran ta, bata san wane irin nannauyan bacci ne haka ya d'auke ta cikin k'ank'anin lokaci irin wannan ba, seda ta idar da Sallahr sannan ta sake fad'awa toilet d'in tayi wanka kana ta shirya yanzu ma cikin abayar data gani akan gadon ta maeda hijab d'in jikin ta ba tare data shafa komae akan fuskar ta ba ko ta shafa wani abu me kama da mae ba ta k'arasa ta ta6a k'ofar d'akin, cikin sa'a kuwa se taji ta a bud'e, sauke ajiyar zuciya tayi sannan ta k'arasa fitowa daga cikin d'akin, ba tare data kalli ko'ina ba kawae tayi hanyar fita daga cikin d'akin, daga inda yake zaune kan dinning shi da Yaseer ya mik'e da sauri dan tunda ta fito yake ankare da ita, bece da ita komae ba kawae ya k'arasa a nutse zuwa gaban ta, dakatawa tayi da sauri ganin yanda ya tsaya d'in dab da ita, Yaseer dake zaune shima ya mik'e ya bar parlourn gaba d'aya, se a lokacin ya d'aga hannayen sa ya sak'ale su a k'irjin sa sannan ya zuba mata idanun sa gaba d'aya, k'ok'arin komawa gefe ta soma yi ba tare data kalle shi ba har lokacin fuskar ta a had'e

"Ina zaki je?" ya fad'a a nutse har lokacin idanun sa na kan ta, bata dae kalle shin ba se d'aga kae da tayi kawae ta kalli gefen sa sannan ta sake had'e fuska tace k'irjin ta na d'an bugawa saboda yadda ya tsare ta da idanun sa

"Gidan mu zan tafi!" ta fad'a lokacin da wasu ruwan hawaye suka taru a cikin idanun ta, cike da fatan kada ya kawo wata maganar dake nuni da k'in zuwan ta

"Gidan ku kuma?" ya tambaya yana d'an d'age girar sa guda d'aya yana cigaba da bin ta da wani irin kallo saboda yadda yaga ta masa wani shahararren kyau kamar ba cikin tashin hankali take ba, ba tace komae ba tunda tasan ae yaji abinda ta fad'a d'in dan haka ta sake k'ok'arin tafiya

"Toh ya zakiyi da aure na kuma da yake kan ki?" 

"Zan fad'awa Abba na abinda ya faru, nasan zasu warware auren gaba d'aya.." ta fad'a har lokacin fuskar ta a had'e, murmushi ya saki daga inda yake tsaye sannan ya d'an lumshe idanun sa kad'an kana yace

"Ohk je ki.." bata sake cewa komae ba ta sauke ajiyar zuciya sannan tabi gefen sa ta fice daga d'akin, bin ta yayi da kallo yana mamakin ta, sosae yake mamakin ta musamman idan ya tuna yanda suka fara soyayyar su hankali kwance amma rana d'aya ta sauya kamar ba ita ba, be ta6a tunanin zata ta6a juya masa baya ba, ya d'auka zata taya shi fafutuka ne da kuma nemo hanyar da zesa iyayen su su amince da auren su, se yanzu yaji inama kafin ta fita ya tambaye ta dalilin sauyawar ta? Koda yake yana da 80% sure cewar maganar iyayen ta kawae tabi yasa ta chanja masa, yasan tana k'aunar sa fiye da zaton sa, amma kuma soyayyar iyayen ta ta danne tashi, amma meyasa tun farko bata chanja ba se daga baya? Meyasa haka? Shi kad'ae yake tunanin sa kuma yasan babu me amsa masa dan haka kawae ya sauke hannayen sa sannan ya fita daga cikin d'akin, yana hango ta sanda ta fita zuwa k'ofar gidan, seda ta fita d'in sannan ya k'arasa ya hau motar sa ya jata shima ya fice daga gidan, a nutse kuma cike da takatsantsan yake bin ta a baya, baya so ta fahimci bin ta yake dan haka yake bin ta a hankali, itama a hankali take tafiya kamar wadda k'wae ya fashewa a ciki, se dae hakan na da nasaba ne da jikin ta da har lokacin take ji be koma mata dae_dae ba, a haka har ta fita titi ta tsaya tana kallan motocin da suke wucewa, se a lokacin ta tuna babu ko sisi a tare da ita, amma koma menene gwara taje gidan idan yaso seta kar6a ta bawa me Napep d'in, dan haka babu 6ata lokaci ta shiga tsare adaedaeta, daga cikin layin ya dakata da motar tasa yana ganin ta har zuwa sanda wata k'atuwar mota me kyau ta dawo da baya tayi parking a gaban Ayrah, d'an runtse idanun sa yayi yana jiran ganin abinda ze faru next, dae_dae lokacin da mutumin cikin motar ke k'ok'arin fitowa ita kuma ta gama fad'awa me Napep d'in data tara inda zata je, babu 6ata lokaci ta fad'a ciki dae_dae lokacin da mutumin ya gama fitowa daga cikin motar, wani banzan kallo Rk yabi shi da shi yana jin yanda zuciyar sa ta fara tafasa lokaci d'aya, tana shiga kuma me Napep d'in yaja, mutumin na shirin yin magana yaga yaja adaedaetar sa

"Kashhh!" ya furta yana bin adaedaetar da kallo sanda suka wuce shi, se a lokacin Rk yaja motar sa ya fito daga cikin layin har lokacin yana d'an kallan mutumin yaga ko zeyi wani abun bayan nan, se dae yaga beyi ko k'ok'arin bin su ba, se a lokacin ya d'an ji sanyi sannan ya cigaba da bin ta, yana cikin driving d'in wayar sa ta soma ringing, kamar baze kalli me kiran ba se kuma ya kalla

"Muneerah" shine abinda ya bayyana akan screen d'in wayar, runtse idanun sa yayi zuciyar sa na cigaba da wani irin zafi, kawae seya kae hannun sa ya kashe wayar gaba d'aya sannan ya jefa ta kan kujerar me zaman banza ya cigaba da driving d'in sa yana jin yadda ran sa ke kuma 6aci. Har cikin layin su ya shigar da ita seda suka kusa kaewa k'ofar gidan su sannan tace

"Ya isa" babu 6ata lokaci ya tsaya ta sauka, se kuma ta d'an yi shiru tana tunanin yadda zata shaeda masa seta shiga gida ta kar6o kud'i, a ranta tana fatan Allah yasa me mutunci ne, ganin dae babu wata mafita ya sanya ta fad'in 

"Bari na kar6o kud'in don Allah.." kallan ta yayi sannan yace

"Toh shikenan amma kiyi sauri don Allah" sauke ajiyar zuciya tayi kana a hankali ta juya, a hankali ta sauke idanun ta akan gidan nasu, se ta shiga kallan sa kamar yau ta fara ganin sa, a hankali ta lumshe idanun ta sannan ta taka k'afar ta cikin soron gidan nasu tana jin yadda bugun zuciyar ta ya k'aru lokaci guda..

       Mhiz Innocent..... ✍️

___A hankali ta cigaba da takawa zuwa cikin gidan har zuwa sanda ta k'arasa cikin tsakar gidan, Abba da Yah Sadeeq  suna zaune a tsakar gidan, yayin da Umma ke fitowa daga cikin kitchen hannun ta d'auke da tea flask ta k'araso ta ajje a gaban su Abba

"Sannu da k'ok'ari" Abba ya fad'a, seta d'an yi murmurshi sannan ta fara k'ok'arin mik'ewa, dae_dae lokacin data d'ago d'in yayi dae_dae da lokacin da Ayrah ta shigo cikin gidan kuma idanun ta suka fara sauka akan Umma, da gudu ta k'arasa bata yi wata wata ba ta rungume ta tana fashewa da wani kuka me tsuma zuciyar me sauraro, lumshe idanu Umma tayi sanda Ayrahn ta rungume ta, lokaci d'aya taji zuciyar ta ta wani irin karyewa, babu 6ata lokaci itama ta rungume d'iyar ta ta, tana hana kan ta yin kuka kada su had'u su zama su biyu, Abba da Yah Sadeeq kallan su kawae suke yi babu wanda ya iya cewa komae har zuwa sanda Ayrah ta gaji da kukan ta soma durk'ushewa akan k'afafun ta, rik'o ta Umma tayi kafin ta kae k'asan se suka k'arasa zubewa a k'asan, a hankali taja sheshshek'ar kuka sannan tace

"Umma!!" kallan ta Umma tayi kamar me son gano gaskiyar al'amari daga cikin idanun Ayrahn, idan ta tuna yanda Ayrahn ta fice daga gidan ba tare da izinin su ba se taji kamar ta sake ta ta tashi tayi tafiyar ta, amma kuma ta rasa dalilin da yasa ta kasa aekata hakan, bata amsa kiran da Ayrahn ta mata ba har zuwa sanda Ayrahn ta kalli Abba da har lokacin kallan ta yake tace

"Abba na!"

"Daga ina kike?" shine abinda ya fara fitowa daga bakin Abba yana tsare ta da idanu, seda ta d'an lumshe idanu nan take k'irjin ta ya soma bugawa idan ta tuna abinda ze fito daga bakin na ta, ba tare da tunanin komae ba ba kuma tare da tsayawa dogon nazari ba ta furta

"Abba ban san daga inda zan fara ba Umma wani cukurkudad'd'en al'amari ne Umma" ta k'arasa maganar tana kallan Umma, dukkan su zuba mata ido suka yi suna kallan ta musamman Yah Sadeeq dake karanto zallar gaskiya a tattare da k'anwar ta sa amma duk da haka bece komae ba, ganin da tayi duk suna kallan ta ya sanya ta cigaba da fad'in 

"Umma yanzu haka an d'aura mana aure da Raj fa!" ta k'arasa fad'a tana jin wani zafi da ciwo a cikin zuciyar ta musamman yanzu data tuna a gaban Abba ne kuma laefin da aka yiwa Abba ne ya sanya yace ba zata aure shi ba, da wani irin sauri Umma ta saki Ayrah dake jikin ta sannan ta soma matsawa gefe har lokacin idanun ta akan Ayrahn k'irjin ta kuma still yana bugawa da k'arfin daya wuce na d'azu, Abba da Yah Sadeeq suma duka kallan ta suke yi kafin Abba ya girgiza kae yana d'auke kae wani murmushin takaeci me ciwo na su6uce masa, shi kan sa ji yake daze iya kuka da yayi koda abinda yake ji cikin zuciyar sa ze ragu, ya d'auki sakanni masu yawa a hakan sannan ya juyo yana cigaba da kallan Ayrahn dake share hawayen fuskar ta

"Ashe zargin da muke gaskiya ne Ayrah? Bama iya za6ar namiji ki kayi akan mu ba? Kin je kin auri abinda zuciyar ki ke so acan wani wajen? Bama iya guduwa kika yi ba Ayrah? Hadda aure ku kayi? Innalillahi wa inna ilaehi rajiun" Abba ya fad'a yana sauke numfashi saboda yadda k'irjin sa ya masa wani irin nauyi sannan a hankali ya zame a wajen ya kwanta ko zeji sauk'in abinda yake ji, se a lokacin hawayen da suka taru a cikin idanun Umma suka zubo cike da takaeci ta furta

"Ayrah kin cuce mu kin cuci kan ki, kin wulak'anta mu kin wulak'anta kan ki, kin tozarta mu kin tozarta kan ki tunda har kika iya d'aukar jiki kika bi saurayi kuka tafi wani wajen aka d'aura muku aure saboda iyayen ki sun ce basa son shi, meyasa kika yi haka Ayrah?" Umma ta k'arasa fad'a wasu zafafan hawaye suna zuba akan fuskar ta, Yah Sadeeq dake gefe kawae kallan su yake yi su duka musamman Ayrah da yaga ta rikice daga kallan daya mata tun farkon lokacin da Abba ya fara magana, a hankali ta shiga girgiza kae k'irjin ta na wani irin bugawa idanun ta da suka cika taff da hawaye har wani dishi_dishi suke gani, cikin kuka ta kalli Umma tana girgiza kae tace

"Umma ku yafe min don Allah, Umma nayi nadamar zuwa na duniya, ni banza ce kuma shashasha Umma, Umma ku tsaya inyi muku bayanin abinda ya faru don Allah.. wallahi.." d'aga mata hannu Abba yayi daga inda yake kwance dafe da saetin zuciyar sa yace

"Ki tashi ki fita a gidan nan, bana son na sake ganin ki cikin gidan nan, kin za6i d'a namiji akan mu saboda haka kije duniya ce ae.." sake fashewa da kuka tayi a cikin ranta tana maemaeta kalmar "Innalillahi wa inna ilaehi rajiun" shin me yake shirin faruwa ne? A cikin su babu wanda ze tsaya ya saurare ta tayi musu cikakken bayani

"Umma bani da laefi" ta fad'a cikin kuka, ba tare da Umma ta kalle ta ba tana jin wani iri cikin ranta, tana jin danasanin haehuwar 'ya irin ta, data san idan tazo duniya zata bijirewa umarnin su ta aekata wannan mummunan abun da har su mutu ba za'a bar yin gulmar su da hakan ba da tun farko tayi addu'ar Allah yasa cikin ya zube

"Ki tashi ki fita a gidan nan bana son sake ganin ki, idan kuma na sake ganin k'afar ki cikin gidan nan sena tsine miki.." Umman ta k'arasa fad'a tana gyarawa Abba kwanciya lokaci guda kuma tana goge hawayen da suka k'i tsayawa da zuba akan fuskar ta, runtse idanun ta tayi hawaye sunk'i dena zuba daga idanun ta

"Allah ka d'au raena na huta da wannan bala'in.." ta fad'a tana jin yadda ilahirin jikin ta ke rawa kamar mazari, kallan ta Umma ta sake yi tana shirin cewa wani abun seta mik'e da sauri, bata so Umman ta sake furta wata kalma mara dad'i a kan ta dan haka ta mik'e duk da yanda take jin jiri na d'ibar ta amma haka ta tashi bata ko ganin gaban ta ta fito daga cikin gidan..Tafiya kawae take yi ba tare da tana sanin inda take jefa k'afafun ta ba, hawaye ne ke ta sintiri akan kuncin ta, Raj ya cuce ta, ya cuci rayuwar ta, ya yaudare ta da kalaman bakin sa daga k'arshe ya raba ta da iyayen ta, ya sanya bata da wani 'yanci ta koma k'ark'ashin sa akan wani son zuciya nasa, meyasa dangin su duka suka kasance masu son zuciya? Meyasa Raj zeyi mata haka? tunda take bata ta6a tunanin soyayya na komawa k'iyayya ba, sedae yau gata dumu dumu cikin matsananciyar k'iyayyar Raj wadda bata san adadin ta ba, wadda ke ruruwa yanzun a cikin zuciyar ta saboda abinda ya aekata mata, bata jin a yanzu a fad'in duniyar nan akwae wanda ta tsana kamar shi, dan kuwa duk mutumin daze raba ta da iyayen ta mak'iyin ta ne, kamar daga sama ta jiyo muryar sa daga gefen ta

"Muje ki huta da kae na zan zo na musu bayani" ya fad'a a nutse, wani banzan kallo ta d'aga fusatattun idanun ta ta watsa masa tana jin yadda zuciyar ta ke cigaba da mata zafi, bata jin a yanzu zata iya masa magana, ko da kuma ta bud'e baki da niyyar yin magana to tasan kalaman da zasu fita daga bakin ta masu zafi ne zuwa ga wanda za'a fad'awa, dan haka ta cigaba da tafiya ba tare data d'auki wani mataki akan hawayen dake ta zuba daga idanun ta ba, ya san yanzu ran ta a 6ace yake kuma ko ze mutu baza ta kula shi ba ballantana ta shiga motar sa, dan haka ya kalli gefe da gefe sannan ya k'arasa a nutse zuwa inda take babu 6ata lokaci ya sanya hannun sa ya d'auke ta dukan ta, duka k'arfin ta ta saka tana k'ok'arin k'wace jikin ta dan ta sauka daga jikin sa amma ina yak'i bata damar hakan, sema k'arasawa da yayi ya bud'e front seat ya jefa ta ya kulle sannan ya koma mazaunin driver ya shiga shima ya kulle side d'in sa, hannun ta ta saka dan bud'e murfin k'ofar amma ta ji shi a rufe dan haka ta sanya hannun ta ta fara turawa nan ma ta kasa, kawae seta koma jikin kujerar tana fashewa da wani marayan kuka, daga inda yake ya d'an runtse idanun sa kukan nata na ratsa shi, amma a yadda yaga k'wayar idanun ta cike suke da fusatattun abubuwa ya sanya shi yi mata shiru ta cigaba da rera kukan ta kamar ran ta ze fita. 

... Wajen minti 1 bayan ta fita babu wanda ya sake cewa komae, Yah Sadeeq ya lumshe idanun sa sannan ya fara magana a nutse 

"Abba, Umma kada 6acin rae yasa ku man ta wacece Ayrah, Abba kada 6acin rae yasa ku aebata d'iyar da kuka haefa, Abba ina ji a jiki na akwae wani 6oyayyen al'amari dake faruwa wanda da zamu bawa Ayrah dama zata fad'e shi, amma Abba bamu bata ba, mun k'i bata wannan damar data nema, Abba Ayrah bata da wayo ko bud'ewar idon da zesa ta bi saurayi!" tashi zaune Abba yayi har lokacin hannun sa na d'ore akan k'irjin sa yace bayan ya girgiza kae

"Shin baka ji abinda ta fad'a bane Sadeeq? Tun ina k'ok'arin k'arya ta abinda muke zargi yau Ayrah da kan ta tazo ta tabbatar mana harda k'arin wani abun ma" Abban ya k'arasa fad'a yana kallan Yah Sadeeq 

"Umma, Abba Ayrah ce fa, Umma Ayrah ce fa, kuna tunanin zata iya zuwa can wani waje tayi aure da wanda bakwa so? Ayrahn da kullum cikin son farin cikin ku take Umma?" shiru dukan su suka yi cikin nazarin abinda Yah Sadeeq d'in ya fad'a, kamar babu wanda ze tanka a cikin su se kuma Umma tace 

"Ya akayi hakan ta faru kenan Sadeeq? Me kake so ka ce mana? Dukan mu ba'a son ran mu muke zargin Ayrah ba Sadeeq, babu yadda zamu yi ne, mu iyaye ne ta yaya zamu aebata d'iyar mu? Abinda take fad'a yanzu ya zama dole mu shiga rud'ani, ta bar gida bayan maganar hana ta auren yaron nan, yanzu kuma ta dawo tace tana d'auke da auren sa, Sadeeq ya kake so muyi?" seda yaja ajiyar zuciya sannan yace

"Umma, Abba don Allah mu bari naje na kira Ayrah tazo ta mana bayani, inaji a jiki na akwae wani abun.." ya fad'a har cikin ran sa yana jin abinda ya fad'a d'in, shiru na wajen minti 2 ya wanzu a wajen kowanne da abinda yake sak'awa a ran sa, se dae dukan su sun gamsu da zancen d'an nasu, a gefe guda kuma dukan su sun so su fahimci kamar sun yi laefi, k'in tsayawa suji abinda ze fito daga bakin Ayrahn, yanke mata hukunci tun kafin su san aenahin abinda ya faru, koma menene ya faru 6acin rae ne

"Je ka kira min d'iya ta!" Umma ta fad'a tana kallan Yah Sadeeq lokaci guda kuma tana jin yadda wani nauyi dake k'irjin ta ya d'an ragu, seta saka hannu ta goge hawayen fuskar ta dae_dae lokacin da Yah Sadeeq ya saki murmushi kana ya mik'e yana kallan Abba yace a hankali 

"Abba in kira ta?" seda Abba ya runtse idanun sa sannan ya bud'e kawae ya jinjina kae, cike da farin ciki ya sanya k'afa ya fice daga cikin gidan yana d'an d'ingishi dan har lokacin k'afar ta sa bata ida warkewa ba. 

... Dae_dae lokacin daya fito titi yayi dae_dae da lokacin daya hango Ayrahn cikin motar Rk, yana k'ok'arin k'arasawa wajen motar Rk ya tashi motar ya bar wajen, se yayi sauri ya tsaeda Napep ya sanar dashi yabi masa motar Rk d'in, babu musu me Napep d'in ya bi shi, dae_dae wani waje motar Rk d'in ta dakata wanda yafi kama da Hotel, Yah Sadeeq ya sauka ya biya me Napep d'in kud'in sa sannan ya cigaba da tafiya zuwa wajen motar. Saukowa Rk yayi daga driver seat ya zagaya zuwa wajen me zaman banza ya bud'e k'ofar yana kallan yanda take a cure waje d'aya, yanzu ta dena kukan se dae ita kad'ae tasan abinda take sak'awa a cikin zuciyar ta

"Don Allah ki fito!" ya fad'a cikin rarrashi, idan motar da take ciki ta d'aga kae ta kalle shi toh itama ta kalle shi

"Ayrah!" Yah Sadeeq ya fad'a sanda ya k'araso dab da motar, da wani irin sauri ta d'aga kan ta ba tare data shirya ba, nan take idanun ta suka sauka akan Yah Sadeeq, seda ta d'an lumshe idanun ta sannan ta bud'e dan tabbatar da Yah Sadeeq d'in ne ba gizo yake mata ba sannan ta sauko daga cikin motar a million ta k'arasa ta fad'a jikin Yah Sadeeq d'in tana sakin wani irin kuka, a hanzarce ya d'aga kan sa ya kalli wanda ta rungume d'in, ko wani be masa bayani ba ya fahimci wanene shi, amma me kuma ya kawo shi nan d'in? Shima Yah Sadeeq d'in rungume ta yayi yana jin yanda take kuka sosae, tana shirin fara magana duk dae cikin kukan yace

"Ya isa! Ki bari mu zauna, ina buk'atar jin gaskiyar al'amari, bana son k'arya Ayrah.." kamar wata k'adangaruwa ta shiga jinjina kae har lokacin tak'i sakin sa, d'aga idanun sa yayi ya kalli Rk da har lokacin yake tsaye se dae basu yake kalla ba yace

"Raj?" se a lokacin ya juyo ya kalle shi cike da mamakin yadda ya kama sunan sa, seya jinjina kae yana lumshe idanun sa, d'an murmushi kad'an Yah Sadeeq yayi kana ya furta

"Sad..."

"Sadeeq!" Rk ya k'arasa sunan yana nuna Yah Sadeeq 

"Ehh" shine abinda Yah Sadeeq ya furta sannan ya d'ago Ayrah dake jikin sa ya rik'e hannayen ta kana yace

"Ina son magana da kae idan babu damuwa" 

"Why not?" Rk ga fad'a bayan ya d'aga kafad'a

"Mu k'arasa can.." Rk ya fad'a yana nuna wani d'an madaedaecin waje dake d'auke da wasu kujeru masu kyau, babu wanda ya sake cewa komae cikin su Rk na gaba yayin da Yah Sadeeq ke a bayan sa suka cigaba da tafiya zuwa wajen, ita dae Ayrah babu abinda tace ta cigaba da rik'e hannun yayan ta dan tana ji kamar idan ta sake shi zata bud'e ido taga baya nan, a haka suka k'arasa wajen, Rk ne ya fara neman waje ya zauna sannan Yah Sadeeq ya zauna, ita dae Ayrah ko zaman ma kasawa tayi seda Yah Sadeeq ya kalle ta yace a hankali 

"Ki zauna kin ji?" kamar bata san da wata halittar a wajen ba taja kujera ta zauna har lokacin idanun ta na kan Yah Sadeeq, shiru Rk yayi kawae yana jiran jin abinda Yah Sadeeq d'in zece, kamar ya sani kuwa seya sauke ajiyar zuciya sannan ya furta

"Menene gaskiyar barin Ayrah gida don Allah? Menene gaskiyar auren ka da tace tana d'auke da shi a kan ta?" shiru ya d'an yi yana nazarin tambayar Yah Sadeeq d'in, kamar ba zece komae ba se kuma ya d'an lumshe manyan idanun sa sannan ya bud'e yana tunanin tsayin adadin maganar da zeyi, amma ya zama dole yayi ko dan hakan ze wanke Ayrah daga wajen iyayen ta, sannan kuma su yafe mata koda ze samu kan ta ta dawo asalin Ayrahn sa, a hankali ya shiga labartawa Yah Sadeeq abinda ya faru, duk wani abu daya sani seda ya fad'a masa, yana kaewa k'arshe yayi shiru yana d'an aje numfashi kad'an, shiru Yah Sadeeq yayi tun lokacin da Rk d'in ya fara bashi labari, mamaki, tsoro gami da al'ajabin wannan al'amari yak'i barin sa, ya rasa ma me zece kwata kwata, ya rasa ma wane tunani ya kamata yayi, abin ya bashi tsoro da mamaki aenun, a hankali ya dubi inda Ayrah take zaune duk tayi wani iri da ita kamar ba Ayrah ta asali ba, se yaji wani matsananincin tausayin ta ya mamaye shi, Allah sarki baewar Allah, ashe dae Ayrahn er halak ce, ta haefu cikin Umma da Abba, tana k'aunar farin cikin Abban ta dana Umman ta haka zalika kuma tana k'in abinda basa so, tunda gashi nan duk irin yawan k'aunar da take wa Raj daga ji iyayen ta basa son shi itama ta sauya masa

"Amma pls ko zan iya sanin dalilin Abba na cewa bazan auri Ayrah ba?" tambayar data katsewa Yah Sadeeq tunani kenan, seya d'aga ido ya kalli Rk sannan ya girgiza kae yana kallan sa har lokacin yace

"Kada ka nuna kamar wani baka sani ba mana!" iska Rk ya fesar daga bakin sa sannan yace

"Wallahi ban sani ba!" ya fad'a dan ya cire duk wani kokwanto dake tattare da Yah Sadeeq d'in, shiru Yah Sadeeq yayi na en wasu sakanni, sam bega amfanin 6oyewar ba gwara ma ya fad'a masa ya sani d'in kada ya zaci haka kurum za'a hana shi auren ta ne bayan tana son shi yana son ta

"Mahaefin ka.." Yah Sadeeq ya fad'a masa duk abinda ya faru kamar yadda ya sani, tun daga lokacin da suka zo hawa mota da kuma sanda suka dawo Kano, daskarewa Rk yayi akan kujerar da yake zaune yana cigaba da kallan Yah Sadeeq kamar wani sak'ago ko kuma wani mara wayo, anya kuwa Yah Sadeeq d'in yasan abinda ke fitowa daga cikin bakin sa? Shin me yake k'ok'arin cewa Abbun sa ya aekata? Anya kuwa ba ya fad'i hakan bane dan ya kawar dashi daga kan k'anwar tasa ba? A hankali ya shiga tariyo abinda Abbu ya fad'a masa da kuma wannan maganar da Yah Sadeeq d'in ke fad'a masa, seya shiga had'a su waje d'aya yaga ko iri d'aya ce, shin zasu zauna a mizani d'aya? Se dae ina, kwata kwata ba iri d'aya bace, sam babu ma ta inda suka had'u ko kad'an, toh kenan me yake faruwa?? 

       Mhiz Innocent.....✍️

___Ya d'auki wajen mintina 2 a haka, zuciyar sa a matuk'ar cunkushe, gaba d'aya ya rasa meke masa dad'i, duka tunanin sa ya tafi ne wajen tunanin menene gaskiyar abinda yake fitowa daga bakin Yah Sadeeq, shin me ya kamata ya amince da shi? Maganar Abbun sa ko kuma maganar Yah Sadeeq d'in? Iska me zafi ya fesar daga cikin bakin sa lokaci d'aya yana lumshe idanun sa, har lokacin kuma yana jin yanda zuciyar sa ke ta azalzalar sa

"Yah Sadeeq ka tashi muje wajen su Abba" shine abinda Ayrah ta fad'a tana d'an jan hannun Yah Sadeeq d'in, kallan ta yayi sannan yace a nutse

"Ina zuwa, yanzun zamu tafi.." ya k'are maganar yana maeda duban sa kan Rk da har lokacin ya gaza furta ko kalma d'aya, shi dae Yah Sadeeq abinda be fahimta ba shine..tsananin mamakin abinda Abbun nasa ya aekata ne ya sanya shi kasa furta komae ko kuma maganar ce tazo masa a bazata

"Are u ohk?" Yah Sadeeq ya tambaya yana kallan yanda har lokacin idanun sa ke a lumshe, se a lokacin ya shiga bud'e manyan idanun sa a nutse wad'anda lokaci d'aya colour d'in su ya chanja, akan Yah Sadeeq d'in ya sauke su se dae har lokacin bece ko uffan ba in ban da jinjina kae kawae da yayi

"Can i just go with her pls?" Yah Sadeeq ya fad'a har lokacin yana kallan Rk, a nutse ya d'aga kan sa ya kalli Ayrah dake zaune gefen Yah Sadeeq kamar bata san da zaman sa a wajen ba, dan kuwa har cikin ran ta tana ji in dae har Abba da Umma basu yafe mata ba ba zata ta6a yafewa Rk ba

"Yeah" ya furta a hankali kamar wanda akawa dole, daga haka ya mik'e ba tare daya sake cewa komae ba ya fara barin wajen zuwa wajen motar sa, bin sa da kallo Yah Sadeeq yayi sanda yake barin wajen, gaba d'aya yanayin sa ya chanja cikin k'ank'anin lokaci wanda har hakan seda ya bawa Yah Sadeeq d'in mamaki, se dae hakan kad'ae ya isa ya nuna masa halin su ze iya kasancewa mabanbanta ne da shi da mahaefin sa.

"Auta.." Yah Sadeeq ya fad'a yana kallan ta da murmushi saman fuskar sa, dan so yake ya d'an kawar mata da wata damuwar kamin su k'arasa gida, aekuwa yaci nasara dan kuwa seda tayi murmushin itama kafin ta sanya hannun ta akan fuskar ta ta goge hawayen fuskar ta still dae tana cigaba da murmushin

"Tashi mu tafi.." ya fad'a bayan ya mik'e, babu musu ta mik'e suka bar wajen zuwa titi, suka samu abin hawa. A 6angaren Rk kuwa a nutse ya k'arasa wajen motar sa ya bud'e ya fad'a ciki, babu 6ata lokaci ya tayar da motar, sam gudu ba d'abi'ar sa bace amma yau seya tsinci kan sa da yin gudun sosae dan so yake ya samu nutsuwar da ze zauna yayi tunani akan wannan maganar, a haka har ya k'arasa gida. A compound d'in gidan yayi parking motar ta sa, ya sauka ya soma takawa zuwa part d'in sa, dae_dae lokacin da yake k'ok'arin sanya mukulli dan bud'ewa ya jiyo muryar Ummee na fad'in 

"Yanzu kake dawowa ne?" seya d'an dakata kad'an sannan ya d'aga idanun sa ya kalli Ummeen kana yace

"Ehh.." kawae dan a yadda yake jin sa baya jin ze iya doguwar magana haka nan, kallan sa Ummee ta cigaba da yi tana nazarin yanayin sa

"Kana lafiya kuwa?" Ummeen ta tambaya, nan ma da "Ehh" kawae ya amsa yana k'arasa saka key d'in ya bud'e ya tura kan sa cikin d'akin, bin sa da kallo Ummee tayi, se kuma ta juya itama da nufin shiga cikin d'akin nasa se kuma ta dakata ta girgiza kae kamin ta wuce part d'in ta. 

.. A hankali ya kwanta kan kujerar d'akin, sannan ya d'auki hannun sa d'aya ya d'ora a kan sa dake cigaba da masa ciwo, idanun sa a lumshe suke yana sake tuna maganganun Yah Sadeeq, be san dalilin da yasa ya kasa k'arya ta Yah Sadeeq d'in ba a lokacin da yake fad'a masa ga abinda mahaefin sa yayi, ya rasa dalilin hakan, haka kawae yake ganin babu abinda ze sa Yah Sadeeq d'in ya zauna ya d'irka k'arya akan mahaefin sa kuma yazo yana fad'a masa, abu ne me kamar wuya hakan ya faru, amma kuma ta yaya zeyi gaggawar amincewa ba tare da wata hujja ba? Duk da yana buk'atar bincike ko da akan takaddun Abba ne da Yah Sadeeq d'in yace Abbu ya tafi har dasu, amma kuma akwae abubuwa da dama da ke ta masa dirar mikiya cikin k'wak'walwar sa, tunda Abbu ya fita da niyyar raka Abba Kano, dawowar sa gida cikin gaggawa suka bar garin, tun daga lokacin be sake ganin Ayrah ko wani daga cikin dangin su ba, ko kuma wani abu daya shafe su ba, kenan me hakan ke nufi? Lokaci guda bugun numfashin sa ya k'aru, baya fatan ace haka d'in ne dan idan hakan ya tabbata gaskiya ne be san da wane ido ze kalli Ayrah da shi kan sa Abba ba, mutum me hallaci a gare shi, mutum me kirki da dattako, wanda tun a lokacin ba wani k'arfi gare shi ba amma saboda wadatar zuci da kuma tausayi irin na sa ya taemaka masa, be tsaya iya nan ba ya taemakawa Abbun sa amma ace abinda Abbun sa yayi kenan? Ya zama dole ya bincika.

.. Babu wanda yace uffan a cikin su sanda Yah Sadeeq d'in ya gama bada labarin, Ayrah na taya shi har lokacin tana share k'walla a idanun ta, Abba gaba d'aya bashi da abin cewa shiyasa ma yayi shiru yayin da Umma kuma mamaki gami da takaeci sune suka taru suka mata yawa yasa ta kasa cewa komae, a hankali ta shiga goge hawayen dake ta saukowa daga kan fuskar ta tana girgiza kae, se yanzu ta sake gane kuskuren da suka aekata na yankewa Ayrahn hukunci ba tare da sun yi bincike ba, hannu Umma ta mik'awa Ayrah bayan ta d'aga fuskar ta ta kalle ta, sannan ta mata alama da ta taho da kan ta, babu 6ata lokaci Ayrah ta k'arasa da sauri ta fad'a jikin Umman tana sakin wani irin kuka, itama Umma bata hana kan ta kukan ba ta rungume d'iyar ta ta sosae tana jin yadda ilahirin jikin Ayrahn ke rawa

"Kiyi hak'uri Ayrah, don Allah ki yafe min, nice na fara d'arsawa Abban ku zargin guduwa kikayi daga gidan nan bayan tabbatar da ba zamu aura miki Raj ba, kiyi min afuwa Ayrah!" ta k'arasa fad'a tana sake jin wani irin takaeci, se da Ayrah ta sauke sheshshek'a sannan tace

"Umma ni ba abinda kuka min, wannan dalilin ne ma yasa nake ta sauri in dawo gida dan nasan za'a iya tunanin hakan, Umma ba kuyi laefi ba dan kun yi tunanin hakan musamman daya kasance a washe garin ranar da kuka hanani auren sa ne kuka neme ni kuka rasa.. Umma ni baku min komae ba, nice ma zan baku hak'uri.."

"Kuull..ki bar fad'in mu miki hak'uri Auta, babu abinda kika mana mu ma" Umma ta fad'a tana sakin Ayrahn, bata sake cewa komae ba se k'arasawa da tayi inda Abba ke zaune har lokacin, tsugunawa tayi tana kallan sa, dae_dae lokacin daya d'auke kae yana jin zuciyar sa na karyewa 

"Abba..!" ta fad'a har lokacin tana kallan sa

"Ayrah je ki huta bazan iya cewa komae ba, kiyi hak'uri kawae.." Abban ya fad'a, wani irin sanyi taji yana ratsa kafatanin jikin ta, ko ba komae yau d'in gata ga iyayen ta kuma da alama sun yafe mata, gashi ma har neman yafiyar ta suke yi

"Abba ni zan nemi yafiyar ku don Allah.." Abba be iya cewa komae ba se girgiza kae kawae da yake yana ajje numfashi a hankali, Yah Sadeeq kuwa da yake gefe murmushi ne kawae ke fita daga kan fuskar sa, tana shirin mik'ewa dan komawa d'aki Abba ya juyo kamar wanda ya tuna wani abu

"Ayrah!" seta juyo a hankali tace

"Na'am Abba.." 

"Kin san mutumin daya saka aka d'auke ki?" tsayawa tayi tayi shiru tana hasaso fuskar Alhaji Mato, kwata kwata ba zata iya cewa ga fuskar sa ba dan haka ta girgiza kae kamin tace

"A'ah Abba bansan shi ba.." 

"Idan kika gan shi zaki gane shi?" shiru tayi tana nazari, ko da ta san shi ma bata tunanin zata iya gane shi ballantana bata san shi ba dan haka a nutse ta furta 

"A'ah Abba.." 

"Tashi kije Allah yayi miki albarka" lumshe idanu tayi kamin ta mik'e tare suka wuce cikin d'akin ta ita da Umma, shiru Abba yayi bayan barin su wajen yana nazari, ya zama dole ya gano mutumin daya d'auke masa yarinya ya kae ta wani waje dan a d'aura musu aure, idan kuma ya tuna da maganar auren Raj dake kan er tasa se ya sake jin jikin sa yayi sanyi, a yanzu be san wanene Raj d'in ba be san ko halin su d'aya da mahaefin sa ba, be san yadda za'ayi su kasance sirikae tsakanin sa da Kabeeru ba, abinda be ta6a tunanin ze kasance a rayuwar su ba, abinda ya guda tun farko, se dae gashi Allah yayi ikon sa akan su ta hanyar da basu ta6a zata ba, seya koma ya jingina bayan sa da jikin bango yana cigaba da sak'a da warwara. 

... Da sallama ya shigo cikin d'akin hannun sa d'auke da envelope, Mummy dake zaune kan kujera ta mik'e tana fad'in 

"Alhaji sannu da zuwa" 

"Yawwah sannu kadae, ina Muneerahn? Na gan ki ke d'aya?" murmushi Umma tayi sannan tace

"Toh Alhaji ae dole ka ganni ni d'aya a kwanakin nan, kasan sha'anin amarya fa yanzu haka tana wajen gyaran jiki" 

"Toh madallah, ga kati dae ya iso" ya fad'a yana mik'a mata envelope d'in hannun sa, da sauri ta sanya hannu ta kar6a da murmushi kan fuskar ta take fad'in 

"Kae toh Masha Allah.." ta fad'a tana k'arasawa ta zauna kan kujera ta fara fito da katinan masu kyau da k'ayatarwa, girgiza kae Daddy yayi yana murmushi ganin yadda Mummyn ta shagala da kallan kati, ko bi ta kansa ba tayi ba hakan ne ya sanya shi jan k'afafun sa ya bar d'akin. Be dad'e da fita ba Muneerah ta shigo cikin d'akin cikin hijab har k'asa hannun ta d'auke da jaka da had'ad'd'iyar wayar ta, k'arasawa tayi da sauri kan kujerar tana kallan Mummy kamin ta saka hannu ta tu6e hijab d'in jikin ta, nan take shigar dake jikin ta ta bayyana, gajeran wando tiet ne a jikin ta da vest irin me bin jikin nan hakan ne ya bayyana yanda ta cika daga sama ba kamar da ba wanda ke nuni da siyo shi ba natural bane, haka zalika hips d'in ta ma sun k'aru ba kamar da ba dake kamar 1, kan ta babu d'an kwali se dae kamar ko yaushe a kitse yake da kitson attachment daya zuba a gadon bayan ta, ta k'ara wani irin mahaukacin fari bauu, fatar nan ta sake d'ashewa, da alama ba mae ta shafa ba se dae ko k'waya ko kuma allura

"Kin dawo?" 

"Ehh Mummy, na gaji wallahi" 

"Toh sannun ki, gashi nan kati ya iso" farr tayi da idanun ta kafin ta kalli katinan, seta saka hannu ta d'auki guda d'aya ta kalla ta shiga karantawa, sunan ta ne gashi nan ya fito 6aro 6aro dana Rk, wani murmushi ya k'wace mata tana jin ita kam burin ta ya gama cika daga lokacin data auri Rk d'in, ajiye katin tayi seta d'auki wayar data ajje a gefen ta kamar koda yaushe ta danno number sa, amsar d'aya ce dae kamar kullum baya kusa, bata gaji ba ta sake kira amma har ta katse be d'aga ba, a karo na 3 ta sake gwada kiran na sa cikin sa'a kuwa ya d'aga wayar se dae bece komae ba, daga inda take ta maraeraece fuska kamar za tayi kuka 

"Haba Baby, ina ta kiran ka amma kak'i d'agawa, na maka magana ta whatsApp kak'i kula ni, ya kake so nayi? Auren mu saura kwanaki amma kak'i tsayawa muyi magana ko da akan shirye_shiryen bikin ne" tsaki ya saki akan la66an sa, ya kasa gane wannan dalilin na had'a auren sa da Muneerah, idan so suke zumuncin su ya d'ore ae ba dole seta hakan zasu biyo ba, shi abinda ma yake tsoro kada ace zumuncin su ya rabu saboda auren nan, dan a yadda yake ji har abada baze iya zama da wata a matsayin matar sa ba in dae ba Ayrah ba, toh ina ze kae ta? 

"Yaya na!" ta katse masa tunani da fad'in hakan

"Wannan ne dama dalilin kiran?" ba tare data kawo komae ba tace tana murmushi 

"Ehh shine kawae.." 

"Ohk" ya fad'a yana katse wayar sannan ya jefar da ita gefe

"Hello" ta furta bayan jin kamar kiran ya katse, seta sauke wayar daga kunnen ta tana kalla cike da takaecin katse wayar ba tare da sun k'are maganar ba, seta cigaba da kallan wayar kamar me nazari ko kuma me kallan wani abun a cikin wayar

"Ke lafiya?" Mummy ta fad'a tana kallan ta

"Mummy, Yah Suraj ne mana, Mummy har yanzun fa baya d'aga waya na ya yake so zuciya ta tayi?" ta k'are maganar kamar zata fasa ihu, tsaki Mummy taja sannan tace

"Dallah rabu da shi, kwana nawa ya rage ya shigo hannun ki? Ke dae kawae ki maeda hankalin ki wajen gyaran jikin nan, dukkan magungunan nan ki tabbatar kina shan su kamar yadda suke a tsare, baki ga har kin fara chanjawa ba kina ta cika tako ina? ina me tabbatar miki a hannun ki zaki kama shi, dan kuwa da kan shi ze dinga bibiyar ki ba dae ke ki bi shi ba.." 

_*Ina fatan yanzu kun fahimci abinda nake k'ok'arin nuna muku, kowanne abu idan kaga writer tayi akwae dalilin yin sa, akwae dalilin rubuta shi, babu yadda za'ayi kayi abu babu dalili, nayi hakan ne dan janyo hankalin wasu iyayen masu saurin yankewa 'ya'yan su hukunci ba tare da sun yi dogon bincike b duk kuwa sa irin yaddar da kayi musu, su kan su ae gashi nan yanzu sun yi nadamar hakan da suka yi, dama kuma shi novel ya gaji haka, na san dukan ku baku yi tsammanin Umma ko Abba wani a cikin su ze d'auka Ayrahn da kan ta guduwa tayi ba, dukan ku nasan kun ta'allaqa ne akan zasu zata sace ta akayi, wannan dalilin ne yasa na juya muku kwanya, babu yadda za'ayi abinda readers ke tunani kae kuma kayi shi a wani lokacin, dan kuwa littafin ze zama lami ne, ze zamana kowa da kowa yasan abinda ze faru a gaba kenan, wannan ba shine kyakykyawan novel ba wanda tun farkon fara karantawa kasan abinda ze faru a gaba. Ina fatan za'a dena tambaya ta dalilin da yasa nayi hakan.*_

Kuyi manage da wannan pls..

https://chat.whatsapp.com/DH0EIIWNPnSICxsGgh2DSd

*CHAPTER TWO*

*♡☆ZAZZAFAR KAUNA☆♡*

*FREE BOOK*

Page 037

___"Allah ko Mummy na?" Muneerah ta fad'a tana murmushi cike da jin dad'in zancen Mummy, murmushin itama Mummy ta maeda mata dashi kana tace

"Kada ki saka kokwanto a ran ki, kamar yadda na fad'a haka ne ze kasance" farr tayi da idanun ta dake d'auke da lashes na kanti, wanda da tasan yanda ya sake shigar da k'ananun idanun ta da bata saka ba, amma ita gani take haka zalika ji take baya ita, mik'ewa tayi tana kallan Mummy tace

"Yunwa nake ji Mummy kin gama abinci ne?" yamutsa fuska Mummy tayi sannan tace

"Se dae idan yunwar kike ji ki dafa ko indomie ce ki ci" bata sake cewa komae ba se hanyar kitchen data wuce kawae.

... Sanye yake cikin k'ananan kaya, fuskar sa ta sake yin wani shahararren kyau kamar wanda ake k'arawa kyau, haka zalika kwantacciyar sumar kan sa ta sake yin bak'i da sake kwanciya, jikin sa babu abinda ke tashi se k'amshin sassanyan turaren sa me dad'in shak'a, a nutse yake takawa zuwa part d'in Abbu cike da fata a cikin ran sa, cikin sa'a kuwa k'ofar parlourn nasa a kulle take, lumshe idanun sa yayi sannan ya bud'e ya d'an kalli gefe da gefe sannan ya sanya spare key d'in daya d'auko daga d'akin Ummee ya bud'e k'ofar, a hankali ya tura kan sa cikin d'akin, kamar wanda ya fara ganin d'akin yau haka ya soma wuwwulga idanun sa ko ina na cikin d'akin, cikin sauri ya shige bedroom d'in Abbun sannan babu 6ata lokaci ya soma bincika inda yasan Abbun na ajiye abubuwa masu amfani a cikin wajen, ya kae wajen minti 30 yana binciken be samu abinda yake nema ba, har cikin ran sa ya d'an ji sanyi kad'an akan zargin daya soma yiwa Abbun nasa, se kuma ya dakata abu na k'arshe dabe duba ba shine saman wardrobe, cikin sauri yanzun ma ya soma bincikawa har zuwa sanda ya d'akko wata leda, be bud'e ba seda ya sakko da ita k'asa, cikin k'ank'anin lokaci ya shiga fito da abinda ke cikin ta, bayan ledar akwae wata ledar a ciki sannan wata jaka, seya tsaya ya bud'e madaedaeciyar jakar dae_dae lokacin da wani envelope ya bayyana, haka nan kawae yaji jikin sa yayi wani mugun sanyi duk da har zuwa lokacin be san menene a ciki ba, a nutse ya shiga zaro takaddun dake ciki, be tsaya ba seda ya fiddo su duka kana ya saka hannu ya d'ago su cikin hannun sa ya shiga karantawa, a hankali yake karantawa kamar me tsoron karantawa ko kuma me koyon karatu, abinda dae yake guda d'in shine ya faru, wato sunan Abban su Ayrah daya fito 6alo_6alo a jikin takaddar, runtse idanun sa yayi na tsawon minti 1 yana jin 6acin rae, zafi gami da wani irin takaeci mara misaltuwa, meyasa Abbun sa yayi haka? Meyasa Abbun sa ya zamo cikin mutanen da za'a kiran su da butulu?

"Hasbunallahu wa ni'imal wakeel" shine abinda ya shiga maemaetawa a cikin bakin sa har lokacin kuma bugun da zuciyar sa ke yi be saitu ba, ya kae wajen minti 2 a hakan sannan ya mik'e dan tuna a inda yake, beyi k'asa a gwuiwa ba wajen d'aukar ledar ya maeda ta saman wardrobe sannan ya d'auki envelope d'in ya fito dashi, karo suka kusa yi da Ummee dake shirin shigowa cikin d'akin, da mamaki take kallan sa

"A'ah Raj! dama kana nan? Abbun naku ya dawo ne?" seda ya d'aga idanun sa da suka yi d'an ja saboda 6acin rae sannan yace

"A'ah.." ya fad'a yana shirin wucewa

"Kae lafiyar ka kuwa a kwana biyun nan?" baya a mood d'in yin magana sosae, musamman kuma a yadda yake jin 6acin rae na taso masa haka nan ya sanya shi saurin girgiza kae sannan yace

"Lafiya ta k'alau.." daga nan yayi gaba yana cigaba da kare envelope d'in hannun sa

"A'ah wannan envelope d'in fa?" seya dakata da sauri kamar baze juyo ba se kuma ya d'an lumshe idanun sa sannan yace har lokacin be juya ba

"Takaddu ne akan asibiti, nazo d'auka ne saboda naga baya nan" jinjina kae Ummee tayi ba tare data kawo komae a ran ta ba kawae ta k'arasa cikin bedroom d'in yayin da shi kuma ya cigaba da tafiya, yana shirin fita daga d'akin Abbu ya shigo cikin d'akin sanye cikin farar dakakkiyar shadda, kallan sa yayi da mamaki yace

"A'ah Raj!.."

"Wajen Ummee nazo, tana bedroom.." shine abinda ya furta kawae ba tare daya kalli Abbun ba kuma be jira cewar sa ba ya fice daga d'akin, da kallo kawae Abbu yabi shi dashi sannan ya dawo da duban sa cikin d'akin yana girgiza kae. Kae tsaye d'akin sa ya wuce, babu 6ata lokaci ya jefar da envelope d'in hannun sa sannan ya nemi kan side drawer ya zauna, gaba d'aya kan sa ya matuk'ar kulle, ashe maganar Yah Sadeeq gaskiya ce? Ashe iyayen Ayrah basu yi laefi ba da suka hana shi auren ta? Tabbas Abbu ya shammace su ya yaudare su sannan ya saka k'afa yayi fatali da yaddar da Abba yayi masa bayan irin tarin hallacin da Abban yayi musu su duka, meyasa Abbun yayi haka? Abba mutum ne me kirki wanda ya d'akko su daga rana zuwa inuwa, amma Abbun daya tashi se ya d'auki Abban ya maeda shi cikin ranar shi kuma ya koma cikin inuwar

"Yah Allah! Why Abbu? Why?" ya fad'a a hankali yana cusa hannayen sa duka cikin sumar kan sa, gaba d'aya ji yake inama ace wannan abun ba gaskiya bane ba? Inama ace mafarki ne kawae yake yi, idan kuwa gaske ne ya zama dole ya nemowa kan sa da kuma shi kan sa Abbun mafita kamin lokaci ya k'ure musu, ranar gaba d'aya sukuku ya wuni, ko bacci be iya yi ba saboda wannan al'amari daya hargitsa masa kwanya. 

.... A d'aya 6angaren kuwa kwanakin da suka biyo baya seya zamana wata kulawa ta musamman iyayen ke bawa Ayrah, kamar ma k'ara musu soyayyar ta akayi dan hatta kulawar data ke samu a yanzun tafi ta da, ita kam farin ciki take ji kamar tayi mene, tana kuma iya bakin k'ok'arin ta wajen ganin ta faranta musu ran su ba tare data 6ata musu ba. 

.. Suna zaune su duka a tsakar gidan suna hira cikin farin ciki da k'aunar junan su, Ayrah na daga gefen Umman ta cikin doguwar rigar wani yadi me matsakaecin kyau fuskar ta yanzun babu laefi ta d'an samu albarkacin kwalli data saka, dan haka ya 6oye kaso da yawa daga yanda tayi zuru zuru, tayi kyau sosae duk da bayan kwallin babu wani abu data k'ara a fuskar ta, se kuma mayafi data yafa shi a kan ta ta zubo dashi kan kafad'ar ta, kallan Yah Sadeeq daya d'an rik'e k'afar sa tayi kana tace

"Yah Sadeeq k'afar ce?" murmushi yayi sannan ya girgiza kae kana yace

"A'ah Auta, ba k'afar bace ba.." 

"Ayrah.. Je ki d'auko masa maganin nan ya shafa, kin san halin sa dae.." babu musu ta mik'e zuwa cikin d'akin dan d'akko masa maganin, dae_dae lokacin da wani yaro yayi sallama cikin gidan, dukan su suka amsa masa sallamar 

"Wae a waje wani yace ayi masa iso.." Abba ya kalli yaron kana yace

"Waye?" 

"Yace wae Raj sunan sa.." tana shirin fitowa taji sunan da aka ambata, seta dakata da sauri tana jin yanda bugun zuciyar ta ya k'aru, ko taku d'aya ta kasa k'arawa daga inda take kamar me tunani. Kallan Umma Abba yayi sannan ya maeda kan yaron yace

"Fad'a masa ya shigo" fita yaron yayi, ita kuma Umma ta koma d'akin ta ta d'auko babban mayafin ta ta yafa sannan ta fito ta nemi waje ta zauna, tunda taji Ayrahn shiru tak'i fitowa tasan taji wanda akace ze shigo, Ayrahn har mamaki take bata a kwanakin nan, duk irin yadda take k'aunar Raj d'in amma tun dawowar ta gida bata sake maganar sa ba, bata sake koda maganar abinda ya shafe shi ba, kuma duk Umman tasan hakan ya ta'allak'a ne da tun farko data fahimci basa k'aunar sa, toh amma yanzu kam yaya zasuyi tunda har igiyar aure ta ratsa tsakanin su?. Da sallama ya shigo cikin gidan sanye cikin bluen shadda jamfa da wando wad'anda suka matuk'ar yi masa kyau, se dae yanzu ma babu hula a kansa, kusan tare suka amsa masa sallamar sanda yake k'arasowa cikin gidan, a nutse ya tsuguna daga gefen tabarmar da Yah Sadeeq ke kae kan sa a k'asa ya furta 

"Barkan ku da wannan lokaci.." cigaba da kallan sa Umma tayi, da alama har yanzu nutsuwar sa tun ta yarinta tana nan, haka zalika kamannin sa suna nan se dae kamar ma yanzun an k'ara masa kyau ne

"Barka dae.." Abba ya fad'a 

 "Ka zauna mana" Yah Sadeeq ya fad'a ganin har lokacin be zauna ba, shiru ya d'an yi yana jiran jin ta bakin wani daga cikin Abba ko Umma, kamar sun san me yake nufi kuwa se Umma tace

"Ka zauna mana" se a lokacin ya zame takalmin k'afar sa sannan ya zauna har kuma lokacin be kalle su ba, ya ajje envelope d'in dake hannun sa a gefen sa, seda ya d'an numfasa sannan ya fara magana a nutse

"Abba.. Zuwa nayi in rok'i alfarmar ka don Allah.. Sannan kuma in baka hak'uri akan abinda ya faru.. bazan 6oye maka ba Abba a lokacin da naga wani na na neman auren Ayrah hankali na ya matuk'ar tashi, nasan abinda ya kamata inyi shine in d'auko ta in dawo muku da ita, toh amma bani da tabbacin idan na dawo da ita zaku aura min ita, ko kuma ita ta amince da aure na saboda yadda ta nuna a lokacin kwata kwata itama ba zata ta6a aure na ba, kuma a lokacin bansan dalilin ta na hakan ba Abba yasa kawae na yanke shawarar neman auren ta acan d'in idan yaso idan muka dawo na shirya kar6ar koma wane irin hukunci ne, duk da banyi la'akari da ku yaya zaku d'auki al'amarin ba, amma don Allah kuyi hak'uri Abba, ku min afuwa don Allah.." ya k'are maganar yana sauke numfashi kamar baze d'ora ba se kuma ya janyo envelope d'in gefen sa ya cigaba da fad'in 

"A yanzu na gano dalilin da yasa kuka hanani auren Ayrah Abba, ku dubi girman Allah ku yafe mana mu masu laefi ne, kuma yanzu haka gashi na dawo maka da takaddun ka badan mu biya ka abinda muka yi maka ba, a'ah inaso ne na fara warware wannan matsalar kamin inje gata gaba.." kallan envelope d'in Abba yayi sannan ya girgiza kae yana murmushi 

"Shi Kabeerun ne ya aeko ka?" seda ya d'an yi shiru sannan ya girgiza kae cike da takaeci kana yace

"A'ah Abba.." sake girgiza kae Abba yayi dama yasan za'a rina

"Ka d'auki takaddun ka maeda su inda ka gan su, duk lokacin da Kabeeru ya gane yayi laefi kuma yana neman yafiya ta seya d'auko yazo ya bani, kada ka sake saka kan ka cikin wannan maganar.. Zancen aure kuma dani da mahaefiyar ta duk bamu so ba, ba kuma mu ta6a tunanin hakan ze kasance ba saboda abinda mahaefin ka yayi, se dae ya zamuyi? Allah ya riga ya rubuta ita matar ka ce, ko da ba ta hakan ba in dae Allah ya nufa se anyi auren nan se kaga dukan mu ma mun mutu kuma a d'aura muku auren, dan haka ni na yafe maka daga kae har Ayrahn in dae akan auren nan ne, na san iyayen ka ma basu sani ba saboda haka wannan ya rage naka kaje kayi musu bayani da kan ka, ku sasanta da kan ku.." a hankali ya lumshe idanun sa yana jin wani nauyi na raguwa daga cikin k'irjin sa, ko babu komae ya samu matsala d'aya ta kau, yanzu se yaji da d'ayar data rage masa

"Nagode sosae Abba.. Allah ya saka da alkhaeri.. Umma nagode" ya fad'a yana mik'ewa 

"Allah ya tsare" Umma ta furta da murmushi kan fuskar ta dan seta ke ji kamar little Raj ne wanda ta sani tun shekarun baya, d'aukar envelope d'in yayi a ran sa yana sak'a lallae akwae aeki a gaban sa, Yah Sadeeq ne ya mik'e ya taka masa zuwa k'ofar gidan, be baro wajen ba seda Rk d'in ya hau motar sa sannan ya juya, ya kasa hak'urin rashin ganin ta tun shigowar sa dan haka ya furta 

"Amm pls Yah Sadeeq bata nan ne?" juyowa Yah Sadeeq yayi kana ya d'an yi murmushi sannan yace

"A'ah tana d'aki, ko a kira maka ita ne?" da sauri ya girgiza kae yana d'an lumshe idanun sa, duk da yanda idanun sa ke k'ishirwar ganin ta amma gwara ya hak'ura dan haka ya furta 

"A'ah barshi kawae nagode.." daga haka yaja motar sa ya bar layin yayin da shi kuma Yah Sadeeq ya koma cikin gida. Kallan Abba Umma tayi bayan fitar Rk d'in 

"Abban su yaya wannan auren ze kasance kenan?" d'an shiru Abba yayi sannan yace

"Wannan ya rage nasa Ruk'ayya.." 

"Ina ganin kafin ta koma ko kae zakawa Baban nasa bayanin yanda auren ya kasance?" da sauri Abba ya kalli Umma cike da mamakin jin kalaman ta

"Ruk'ayya kin san me kike cewa kuwa? Ashe har Kabeeru yayi arzik'in da zan je wajen sa yi masa bayanin wani abu? Bakya tunanin wani abu ze d'arsu a cikin ran sa?" ya k'are maganar yana girgiza kae sannan ya d'ora da

"Bana fatan wannan ranar tazo.." se kuma a lokacin itama Umman ta fahimci hakan dan haka ta furta 

"Toh Allah ya kyauta, zamu iya bashi ita?" 

"K'warae babu damuwa.." Abba ya fad'a. A hankali Umma ta yaye labulen d'akin ta shiga, tana kwance akan gadon ta kamar me bacci, k'arasawa Umma tayi kan gadon tana fad'in 

"Ayrah wae bacci kike yi ne?" da zata iya shiru zata yi dan haka kawae take jin kunyar Umman tun zuwan Rk

"A'ah Umma" ta fad'a har lokacin tana kwance

"Toh tashi zamu yi magana.." Umma ta fad'a bayan ta nemi waje ta zauna, tashi zaune Ayrahn tayi tana had'e jikin ta kamar me jin sanyi

"Meyasa kika k'i fitowa ko gaesawa kuyi?" tura d'an k'aramin bakin ta tayi sannan tace

"Ummaaa.." taja k'arshen sunan, murmushi Umma tayi tana girgiza kae sannan tace

"Ki bar damun kan ki, In Sha Allah in dae mu ne mun amince da auren ku, dan haka ki bar damun kan ki haka nan, Allah ya tabbatar da alkhaerin sa" hannun ta ta d'auka ta rufe fuskar ta tana murmushi, duk da har lokacin akwae d'an haushin sa kad'an da take ji amma yanzu da Umman tayi magana taji matuk'ar dad'i, seta d'ora kan ta akan cinyar Umman kawae ba tare da tace komae ba

"Ayrah.." Umma ta fad'a tana murmushi.. 

... Kwanakin da suka biyo baya amarya Muneerah ta cigaba da shirye_shiryen aure, yayin da 6angaren ango Raj yama manta da maganar auren musamman ma daya kasance shi kan sa Abbun ya fita a harkar sa saboda yadda ya lura sam auren baya gaban sa, dan haka hatta lefe Ummee ce ta saka aka had'a aka kae, be tashi sanin suna nan kan bakar su ba duk da yanda aka bashi katin d'aurin aure wanda tunda ya ajje su be sake bi ta kan su ba ballantana ko gayyata ce yayi, se ana i gobe d'aurin aure ya sake tabbatarwa sanda yaga gidan nasu ya fara cika da jama'a, haka zalika har lokacin be huta da sak'onni da kuma kiran wayar Muneerah ba, wanda gaba d'aya baya kulawa ita kuma kamar tsohuwar mayya bata hak'ura duk da yadda Mummyn ta tace tayi watsi da shi ze neme ta da kan shi amma ita ta kasa hak'uri, shi gaba d'aya hankalin sa da tunanin sa ya ta'allak'a ne akan yanda ze sami Abbu suyi magana akan zancen Abba amma be san ta inda ze soma ba shi kan sa. 

.... Washe_gari, fitowar sa kenan daga wanka wayar sa dake ajje kan gado tayi k'ara, seya k'arasa da mamakin me kiran nasa ganin asuba ce

"Abbu" ya bayyana akan screen d'in, seda ya sake kallan agogon wayar dan sake tabbatar da lokacin da gaske ne ko dae shine yayi mistake, haka d'in ne dae dan haka kawae ya d'aga wayar yana karawa a kunnen sa

"Raj!" 

"Na'am" ya fad'a muryar sa a d'an cunkushe 

"Ina fatan kana sane da d'aurin auren ka yau d'in nan koh?" Abbu ya fad'a shima ran sa a 6ace kuma babu fara'a dan yadda ya fahimci Rk d'in akwae rashin daraja a al'amarin sa kwana biyun, shiru na wajen second 30 sannan yace

"Ehh.." daga haka Abbu ya katse wayar sa, gefen gadon ya nema ya zauna hannun sa dafe da kan sa yana jin yanda yake cigaba da sara masa, ga kuma bugu da k'irjin sa ke tayi kamar wanda yayi gudu, shi har yanzu ya rasa gane matsalar Abbu, Ummee, Daddy da kuma ita kan ta Muneerahn, shin ita bata da zuciya ne a k'irjin ta? Ya fad'a mata baya son ta baya son ta amma tak'i hak'ura, ya share ta ya share ta duk da haka tak'i hak'ura, toh ya suke so yayi da ran sa ne shi kam? Me zeyi da wata Muneerah a matsayin mata? Sam bata a gaban sa, kwata kwata yana ganin kamar za'a k'ware shi ne kuma itama a k'ware ta, amma tunda sun nace kuma sun dage bari ya bar su suyi auren duk abinda ya biyo baya kuma suyi kuka da kan su ba dae shi ba, tunda shi kam ya riga ya nuna musu baya ra'ayin ta ko kad'an. 

.. A cikin garin Kano aka d'aura auren Raj Kabeer da kuma Muneerah Abubakar, wanda saboda Abbu shine waliyyin amarya shi ya nemi da akawo auren Kano, shi kuma mahaefin ta bek'i hakan ba ya kawo shi nan d'in, daga lokacin da aka d'aura aure aka nemi ango aka rasa dama kuma da k'yar yazo wajen, seda Abbu ya masa tass sannan yazo wajen dan da farko cewa yayi ba zeje ba. Kae tsaye gida ya wuce ya sauya jamfa da wandon dake jikin sa da k'ananan kaya, fuskar nan kamar wanda akawa albishir da mutuwa, ya had'e ta tsaff kamar ze rufe wanda ya masa magana da duka, babu 6ata lokaci ya hau motar sa yaja be tsaya ko ina ba se gidan su Ayrah, dan yanzun ita kad'ae yake son gani ko ze samu sassaucin abinda yake ji a cikin zuciyar sa, a k'ofar gidan ya dakata ya lalubo number Yah Sadeeq sa suka yi exchanging ya kira, bugu 1_2 ya d'aga, a dak'ile ya furta 

"Pls.. Idan tana nan, ina waje zamu d'an gaesa ne.." 

"Ohk" Yah Sadeeq ya amsa yana ajje wayar, sannan ya k'arasa cikin d'akin Ayrah dake zaune ita da Umma yace

"Umma Raj na k'ofar gida, wae zasu gaesa da Ayrah.." da sauri Ayrah ta d'aga kae ta kalli Yah Sadeeq se kuma ta sadda kan ta k'asa cike da kunya 

"Tohm shikenan" Umma ta fad'a tana kallan Autar ta ta dake ta sussunne kae 

"Toh tashi ki shirya ki je.." 

"Kae Umma!" ta fad'a bayan ta d'ago kan ta ta kalli Umman, girgiza kae Umma tayi tana murmushi sannan ta mik'e tana fad'in 

"Idan kin gama jin kunyar seki tashi ki je" daga haka ta fice daga d'akin, bin Umman tayi da kallo har ta gama ficewa daga d'akin sannan ta dawo da duban ta jikin mudubin d'akin nata ta kalli fuskar ta, babu komae akan fuskar ta ta, kuma itama bata buk'atar wani abun, se kwae ta mik'e ta ciro wani gogaggen hijab d'in ta a cikin wardrobe ta zura sannan ta fito tana kallan tsakar gidan nasu, ajiyar zuciya ta sauke ganin babu kowa sannan ta fice daga cikin gidan. Tunda ya hango ta yaji wani irin sanyi na ratsa shi, wannan bak'in cikin da yazo dashi ya shiga kwaranyewa yana yin nasa waje, be san sanda ya saki murmushi ba lokacin data dakata daga inda take tsaye ba, bud'e murfin motar yayi ya fita sannan ya k'arasa ya bud'e wajen me zaman banza kana yace yana kallan ta

"Bismillah gimbiya.." wata kunyar ce ta sake lullu6e ta dan haka da er sassarfa ta k'arasa ta shiga cikin motar, se da ta shiga sannan ya zagaya ya koma mazaunin driver har lokacin yana jin wani irin farin ciki mara misaltuwa musamman daya tsinci murmushi akan kyakykyawar fuskar ta daya dad'e be gani ba, koda ya shiga motar ma juyowa yayi gaba d'aya yana kallan ta kamar ze cinye ta, hannu ta kae taja hijab d'in jikin ta tana rufe fuska da shi sannan tace

"Kae don Allah!" wani k'ayataccen murmushi ne ya su6uce masa sannan yace 

"A'ah ki bar ni na kalla ni kam, kin san kuwa yanda na zak'u da ganin fuskar ki, nayi missing naki irin sosae d'in nan" ya fad'a yana ji kamar ya janyo ta ya rungume ta, se dae yasan halin abarsa dan haka ya d'an lumshe idanun sa dae_dae lokacin data d'ago kan ta

"Ina fatan an yafe min abinda na aekata, kae na bisa wuya na" ya fad'a yana d'an rank'wafar da kan sa, bin sa tayi da kallo sanda ya rank'wafar da kan nasa, dae_dae lokacin da idanun ta suka sauka kan wasu jerin gwanon invitation card dake ajje a waje guda, haka kawae taji sun d'auki hankalin ta saboda yanda taga kamar idanun ta sun hangi sunan da take da tabbacin babu me irin shi a yankin su, dan haka babu 6ata lokaci ta d'auki katin sannan ta sauke manyan kyawawan idanun ta kan katin ta shiga karantawa, katin gayyatar d'aurin auren Raj Kabeer ne da kuma Muneerah Abubakar, idan har bata manta ba ko kuma kamar yanda ta sani sunan sa ne wannan, take kuma a lokaci guda k'afafun ta suka fara rawa kamar wad'anda ake kad'asu, tun kuma lokacin data karanta sunan wata mace tare da sunan Rk taji kamar wani abu ya gifta ta wajen idanun ta ne dan haka bata sake ganin wani abu dake a cikin katin ba, k'irjin ta ya shiga bugawa da k'arfin gasken gaske hannun ta kuma dake d'auke da katin ya shiga rawa shima dan haka cikin k'ank'anin lokaci katin yayi nasa wajen saboda yanda hannun ta ya gaza rik'e shi, gaba d'aya kan ta ya kulle, k'wak'walwar ta ta toshe haka zalika idanun ta sun makance kunnuwan ta kuma sun kurumce, babu abinda take iya tunani da hangowa se sunan sa dake jikin katin tare da sunan wata mace... 

      Mhiz Innocent.....✍️

___Jin da yayi shiru har lokacin ba tace komae ba ko tayi wani abun da zesa ya fahimci tana wajen ba ya sanya shi d'ago da kan sa a nutse ya sauke su a kan ta lokacin da jajayen idanun ta da k'walla ta gama cika su taff ke kan sa, abu kad'an ne ze sanya su zubowa, kallan sa kawae take yi kamar me son gano gaskiyar abinda ta gani a cikin katin nan daga cikin fuskar sa, da mamaki yake kallan ta ganin tana masa wani kallan tuhuma ga kuma kyawawan narkakkun idanun ta da suke cigaba da bin sa da kallo, a hankali ya kae hannun sa yana shirin rik'o ta lokaci guda kuma yake fad'i a nutse

"Meya faru?" ya fad'a cikin damuwa, dae_dae kuma lokacin daya ida kae hannun sa jikin ta, se a lokacin ta soma dawowa hayyacin ta, ta kautar da jikin ta daga k'ok'arin rik'o ta daya ke yi, sannan cikin sake k'arya ta zuciyar ta da abinda ta gani tace

"Aure kayi?" ta k'are maganar lokacin da hawayen da suka taru a cikin idanun ta suka samu damar zubowa akan fuskar ta, runtse idanun sa yayi lokaci d'aya k'irjin sa ya d'an buga

"Ya akayi ta sani?" tambayar data fara zuwa masa a cikin kae kenan, kamar ta san me yake tunani seta saka hannu ta d'auko katin daya fad'i daga hannun ta d'azun duk da har lokacin jikin ta be bar rawa ba

"Wannan katin auren waye?" iska ya fesar daga bakin sa sannan ya dafe kan sa daya sara masa, a hankali ya sake d'aga idanun sa ya zuba su a kan ta sannan yace

"Ayrah pls ki tsaya zan miki bayani kin san.."

"Na auren waye?" ta sake katse masa maganar daya fara yi, dan haka kawae taji jikin ta ya sake yin sanyi, seda ya sake lumshe idanun sa sannan yace

"Nawa ne amma.." kukan data keta rik'ewa ne ya k'wace mata gaba d'aya, bata da k'arfin da zata iya ficewa ta shige gida tayi kukan ta dan haka ta d'ora kan ta akan cinyar ta ta shiga rera shi tana jin yanda wani irin takaeci, bak'in ciki da kuma k'unar zuci ke addabar ta 

"Yah ilahee.." ya ambata akan la66an sa, shi kam yau yaga ta kan sa, hannun sa duka biyun ya saka ya janyo ta cikin jikin sa har zuwa lokacin kuma kukan take har da sheshshek'a, fuzge jikin ta ta shiga yi amma ya k'arasa shigar da ita sannan ya zagaye ta da duka hannayen nasa yana lumshe idanun sa, har lokacin bata hak'ura ba ta cigaba da k'ok'arin tashi lokaci d'aya kuma tana furta

"Ni ka sake ni, bana son ka, bana son ka" be san sanda murmushi ya k'wace masa ba yana girgiza kae, ban da abin Ayrah idan bata son shi mene na kishin sa haka? Sake rungume ta yayi tsam cikin jikin sa kamar ze maeda ta cikin sa, sannan ya d'ora kan sa akan ta dake kan k'irjin sa, da dae ta gaji da k'ok'arin tashin se kawae ta sake fashewa da wani kukan tana komawa jikin nasa gaba d'aya, hakan ne ya sake bashi damar rik'e ta sosae, be hana ta kukan ba dan yasan dole ne se tayi kukan musamman wannan abu data gan shi kawae daga sama, ta d'auki wajen minti 2 tana cigaba da rera kukan se kuma daga baya ta koma tayi lak'was tayi shiru tana sauke ajiyar zuciya cike da jin haushin sa, se kuma a lokacin ta cigaba da kicin_kicin tashi, a wannan karon be hana ta tashin ba ya sake ta a hankali, kae tsaye ta ta6a k'ofar fita se ta ji ta a rufe, dan haka ba tare data kalle shi ba ta furta

"Ka bud'e min na fita" shiru yayi yana bin ta da kallo duk da baya iya hangen fuskar ta

"Don Allah ki tsaya ki saurare ni" kamar jira take seta juyo tana kallan sa, kafin ta fara magana fuskar nan ta ta tayi jajur haka zalika sassanyar muryar ta ta sake rusuna

"Babu abinda zaka fad'a min Raj, ka bud'e min na koma gidan mu, kaje kayi rayuwa da wadda kake so nima yanzu bana son ka.." ta fad'a tana jin wani irin zafi da bata ta6a jin sa ba cikin zuciyar ta, zazzafar iska ya fesar daga bakin sa kana ya d'an lumshe idanun sa yace

"Ayrah, wallahi Abbu ne ya aura min ita, akwae maganar auren dama tun kafin sake had'uwar mu, don Allah kiyi shiru ki dena wannan kukan wallahi yana nakasta min zuciya" hannu ta saka ta toshe kunnuwan ta, tana ji a ran ta kamar wad'annan d'in kalaman yaudara ne kawae yake fad'a mata, meyasa zeyi mata haka? Meyasa ta yadda dashi shi kuma yaci amanar ta? Meyasa ze had'a ta da wata bayan ita tunda take bata ta6a had'a shi da wani ba, tana cigaba da tare sabon kukan daya taho mata ta furta 

"Ni ka bud'e min k'ofa na fita.." yanzu kam babu musu ya bud'e mata k'ofar, da sauri ta saka hannu ta bud'e murfin motar sannan ta fad'a cikin gidan nasu, a tsakar gida ta taradda Umma babu 6ata lokaci ta fad'a jikin Umman tana sake sakin wani sabon kukan

"Subhanallahi Ayrah.. Meya faru?" Umma ta fad'a tana rik'o Ayrahn dake cigaba da kuka kamar wadda akama mutuwa, bata iya cewa komae ba saboda yanda zuciyar ta ke cigaba da tafasa, haushi da kuma takaeci suna sake cika ta, seda ta gama kukan tsaf sannan ta d'ago tana kallan Umma da zuwa lokacin ta gama rud'ewa da yanda taga d'iyar ta ta na kuka haka

"Umma wae aure yaje yayi! Umma ya yaudare ni bansan yadda zanyi ba zuciya ta na dab da bugawa" ta fad'a tama manta Umman ta take fad'awa maganar, da mamaki Umma take kallan Ayrahn kafin cikin k'arfin hali ta furta

"Ay..." sallamar da Abba yayi cikin gidan itace ta katsewa Umma maganar da take k'ok'arin fad'a, seta d'aga kae ta kalli Abban, ga mamakin ta seta gan shi sun shigo tare da Rk, maganar sa da Ayrah ta jiyo ne ya sanya ta shirin mik'ewa a fusace tana shirin shigewa cikin d'aki Umma ta rik'o ta

"Ki tsaya tukunnah" ba dan taso ba haka ta zauna d'in har lokacin kan ta na kan cinyar Umma kuma har zuwa lokacin zafin da zuciyar ta ke mata be ragu ba, haka zalika ji take kamar tayi ta kukan kar ta dena, sam bata san kuma meya shigo dashi cikin gidan ba, me yake nufin zece mata ta yadda dashi? 

"Ina jin ka Allah yasa lafiya" Abba ya fad'a bayan ya zauna akan tabarmar dake shimfid'e a tsakar gidan, seda ya d'an yi shiru kad'an kana ya saci kallan inda Ayrah ke zaune sannan yace

"Abba dama akan maganar aure ne da nayi yau d'in nan, naso na yiwa Ayrah bayani se dae tak'i fahimta ta, Abbu be san da maganar aure na da ita ba shiyasa, kuma dama tun farko yana da burin aura min ita kasancewar er k'anin sa ce, se kuma yanzu Allah yayi za'a yi auren amma sam bani da laefi Abba" ya k'are maganar a maraeraece dan yana da tabbacin Ayrahn na jin sa, ajiye numfashi Abba yayi sannan yace

"Ikon Allah, dama namiji ba dan mace d'aya akayi shi ba, kuma hakan ya sake nuna min kae d'in yaro ne me biyayya, dan haka ka tashi kaje Allah yayi maka albarka.. Ke kuma Ayrah ki tashi ki bi mijin ki dan banga amfanin zaman naki cikin gida bayan da auren ki ba" ya k'are maganar yana kallan Ayrah, da sauri ta d'aga narkakkun idanun ta ta sauke su kan Abban da yayi magana, ita kan ta Umma tayi mamakin maganar Abban, amma shi kam da yayi maganar da alama ko a jikin sa

"Abban su.." Umma ta fad'a tana cigaba da kallan sa

"Babu damuwa, ta tashi ta bishi d'in" shine abinda Abban ya sake fad'a, ajiyar zuciya Umma ta sauke sannan ta kalli Ayrah dake girgiza kae kamar k'adangaruwa cikin kuka tace

"Abba don Allah ka bar ni a gidan nan kaaji" dama saboda hakan Abban yace tabi mijin ta, dan kuwa yasan idan ba yanzun ba nan gaba ma se gwagwarmayar tafi hakan dan haka ya kalle ta yace

"Babu komae kinji, ki tashi kije.. Zamu yi komae daga baya" ita sam ba fahimtar Abban take yi ba dan kuwa kishi ya riga ya gama rufe mata ido, duk kuwa da irin bayanin da yayi ita har yanzun bata gamsu ba, kawae ji take yi kamar yaudarar ta yayi. Umma ce ta mik'e ta fad'a cikin d'aki ta shiga had'awa Autar ta ta kayan da tasan zata yi amfani dasu ko kuma ta buk'ata kafin komae ya daedaeta sannan ta fito har ran ta tana jin babu dad'i, a yadda ta bar ta a tsakar gidan a haka ta same ta, zaune ta d'ora kan ta akan k'afar ta tana sheshshek'ar kuka, seda ta fito d'in sannan Abba ya kalli Rk

"Ku tashi kuje Allah yayi muku albarka, In Sha Allah zan neme ka ko ta layin Sadeeq ne" sosae yaji dad'in abinda Abban yayi dan haka yace 

"Nagode sosae Abba, Allah ya k'ara girma"

"Ameen" d'ago da fuskar Ayrah Umma tayi tana kallan yanda fuskar ta tayi kace_kace da hawaye, seta girgiza kae tana jin tun yanzu har kewa ta fara kama ta

"Kukan ya isa haka Ayrah, ki tashi kije zamu yi waya Uhmm?" Umma ta fad'a cikin rarrashi, tausayin Ayrahn na kamata yanda take yarinya da ita amma yanzu haka tana da kishiya wadda za'a kira da Amaryar mijin ta, d'aga ido tayi ta kalli Umma, tana shirin fara magana Umma ta girgiza kae tana murmushin yak'e 

"Ya isa haka ki tashi ki je kin ji?" sam bata so wani 6acin ran ya sake shiga tsakanin ta da iyayen nata dan haka ta mik'e tana jin jiri na d'ibar ta

"Allah ya tsare Auta" shine abinda Abba ya fad'a sanda take shirin gifta inda yake zaune, bata iya amsawa ba dan ita kad'ae tasan yadda take ji a cikin zuciyar ta, shine ya d'auki kayan sannan yayi gaba ita kuma ta rufa masa baya, suna fita kuwa Umma ta mik'e da sauri ta shige cikin d'aki saboda kukan da taji ya taho mata, bin ta da kallo Abba yayi sannan ya dawo da kallan sa tsakar gidan da murmushi kan fuskar sa gami da girgiza kae. A hankali take takawa kamar mara laka zuwa wajen motar tasa, shi ya saka hannu ya bud'e mata, yanzu kam babu musu ta shiga sannan ya zagaya driver seat ya shiga ya zauna, kallan ta yayi yanda yaga tana ta curewa waje d'aya kamar me jin sanyi lokaci d'aya kuma tana matsar k'walla, lumshe idanun sa yayi a ran sa yana sak'a gwara ya bar ta tayi kukan dan yasan kuka dole ne musamman gare ta data shak'u da iyayen ta haka, bugu da k'ari kuma ga wannan maganar da itama ta sake tada mata da hankali.

... A cikin wani k'ayataccen Hotel yayi parking, a nutse ya juya ya kalli inda take kwance kan kujerar tayi shiru kamar me tunani, haka kawae yaji wani tausayin ta ya lullu6e shi, ya lumshe idanu lokaci d'aya wani haushi na taso masa tunawar da yayi yanzu haka akwae auran wata a kan sa

"Ayrah!" ya fad'a a nutse kuma cikin tausashshiyar murya, a hankali ta bud'e lumsassun idanun ta ta watsa su a kan sa wanda har seda hakan ya sanya shi lumshe idanun sa, se kuma data ga hakan sannan tayi maza ya janye nata idanun tana iya bakin k'ok'arin ta wajen ganin ta dena ganin laefin sa albarkacin maganar daya fad'awa Abba cewar bashi ita akayi amma har zuwa lokacin ta kasa, ta kuma k'i dena ganin laefin sa, se dae an samu ragin kaso me d'an yawa daga laefin sa data fara gani a farko.

"Ki goge idanun ki pls, zamu sauka.." ya fad'a yana mik'a mata handkerchief d'in hannun sa, kamar ba zata kar6a ba se kuma a hankali ta saka hannun ta ta kar6a kana ta goge hawayen da ba dan kan ta suke fitowa ba da kan su kawae suke fitowa. Seda suka k'ara wajen minti 2 a haka sannan ya fita ya bud'e mata k'ofa ta fito kana ya koma ya d'auki kayan ta sannan suka wuce, yana gaba tana bin sa a baya kamar wata mara laka saboda yanda tafiyar ta ta ta k'ara sanyi, be damu da hakan ba ya cigaba da tafiya har zuwa sanda ya gama komae ya kar6i mukulli sannan suka wuce cikin d'akin. Madaedaecin bedroom ne me d'auke da babban gado, wardrobe da kuma mirror da sauran abubuwa dae da aka san bedroom na d'auke da, a hankali ya saci kallan yanda ta tsaya daga k'ofar wajen kamar me tsoron wani abun, bece mata komae ba ya k'arasa ya ajje jakar hannun sa sannan ya dawo cikin d'akin, tana nan dae inda ya bar ta, ya kalle ta bayan ya karyar da kae yace

"Don Allah ki shigo ki zauna" ba tace komae ba kuma bata motsa daga inda take ba, a hankali ya sanya hannun sa d'aya saman goshin sa ya murza kana ya juya, wayar sa ya ajje kan k'aramar kujerar d'akin sannan ya soma takawa da niyyar juyawa, kamar jira wayar take ya ajiye ta ta soma ringing, kamar wadda aka tsikara ko kuma ake ja ta sauke idanun ta akan wayar

"Muneerah!" taga ya bayyana akan wayar, dama kukan be ishe ta ba dan haka nan take idanun ta suka sake tara k'walla, dawowa yayi da baya dae_dae lokacin da kiran ya katse, ya k'araso ya d'auki wayar yana kallan kiran waye? Ganin me kiran ya sanya shi d'aga kae ya kalli Ayrah dake tsaye yanayin ta ya sake chanjawa daga d'azun, bata iya kallan fuskar sa ba se cigaba da rik'e kukan daya taho mata take yi, idan har bata man ta ba waccan d'in da aka d'aura musu aure ae sunan ta Muneerah, d'an runtse idanun sa yayi kafin ya ajje wayar inda ya d'auka sannan ya k'araso inda take beyi wata wata ba ya saka hannu ya d'aga ta gaba d'ayan ta ya d'auke ta kamar Baby, da sauri ta fara hantsilawa da niyyar sauka amma be sauke ta ba har seda ya k'arasa kan gado ya zauna sannan ya jata zuwa cikin jikin sa, kamar jira take yi kuwa ta saki kukan data kasa rik'ewa

"Oh god" ya fad'a yana lumshe idanun sa, meyasa ita kuka baya mata kad'an ne? Yana jin ta sanda take cigaba da kukan, shiru yayi yana cigaba da saurarar ta ko zata yi shiru, da yaga dae bata da niyyar yin shirun seya d'auki hannayen sa duka biyun ya d'ago kan ta dake kwance male_male akan k'irjin sa, ya gaji da jin kukan nan na ta, d'an mitsitsin bakin ta red colour kamar wanda aka sakawa jan baki yabi da kallo yanda take motsa shi, ya d'an sake lumshe idanun sa sannan babu 6ata lokaci ya kama bakin nata cikin bakin sa, lokaci d'aya kukan nata ya tsaya saboda yanda taji bak'on al'amarin da tunda take bata ta6a ji ba, cikin sauri ta bud'e idanun ta a razane k'irjin ta na bugawa jin kukan nata yak'i cigaba da fita, fahimtar abinda ke faruwa ya sanya ta soma janye bakin ta da k'arfi lokaci d'aya kuma tana k'ok'arin tashi daga jikin sa cike da tsoro, sam be kula ta ba sema sake rik'o ta da yayi gam cikin jikin sa ya shiga kissing nata a hankali cike da matsananciyar k'aunar ta, idanun sa a lumshe haka zalika yana sake cigaba da shigar da ita cikin jikin sa, kuma yana cigaba da kokawa da numfashin sa daya soma chanjawa, ya d'auki wajen minti 1 yana kissing nata zuwa lokacin jikin sa ya gama yin sanyi, wani bak'on al'amari ya soma ziyartar gangar jikin sa, yanda ya d'an sassauta rik'e bakin nata ne yasa tayi amfani da wannan damar ta k'wace lips d'in ta tana jin yadda k'irjin ta ya cigaba da bugawa, ajiyar zuciya ya sauke sanda ta cire bakin nata daga cikin nasa har lokacin idanun sa na a lumshe ne, hannu ta saka ta dafe bakin ta da kuma iya k'arfin ta ta soma k'ok'arin mik'ewa tana ajje numfashin dake alamta kuka take mara sauti, se kawae ya sake saka hannu ya jata cikin jikin sa ya mata wata kyakykyawar runguma, hannu ya saka ya soma zame hijab d'in jikin ta har lokacin kuma be sake ta ba kuma yak'i bata damar tashi, girgiza kae ta shiga yi kamin cikin k'arfin hali tace cikin raunatacciyar muryar ta

"Ni ka k'yale ni" ta fad'a kamar zata fashe da kuka, be kula ta ba kawae ya k'arasa zame hijab d'in gaba d'aya ya jefar gefe sannan a hankali ya shiga shafa bayan ta kamar yarinyar goye, shi kad'ae yasan yadda bugun zuciyar sa ya k'aru, kawae k'arfin hali yake yi yana jan numfashi a hankali, ga mamakin ta se taji kukan na neman tafiya inda ya fito, se dae bata ji zata iya d'aga ido ta kalle shi ba saboda kunyar abinda ya mata yanzun, shi ko kunya ma baya ji? Seta sake kae hannun ta bakin ta data ke ji kamar yanzu ne yake kissing d'in nata, dan haka ta d'an zabura kad'an kamar wadda aka daka tana shirin mik'ewa k'irjin ta na cigaba da bugawa cike da tsoro, gyara mata kwanciyar daya dake yi shine ya tabbatar mata da ba yanzu ne yake kissing d'in nata ba, duk jikin ta a matuk'ar sanyaye ta hak'ura da k'ok'arin tashin ta koma kawae tayi shiru se dae har lokacin akwae ragowar k'walla manne cikin manyan idanun ta. A hankali kuma taji wani irin bacci na sakad'ar ta, so take ya cika ta ta mik'e amma yak'i sakin ta dan haka kawae ta hak'ura ta bada kae bori ya hau, babu dad'ewa bacci me dad'i ya d'auke ta, seta shiga sauke ajiyar zuciya a nutse, se a lokacin ya sauke ajiyar zuciya kamin a hankali ya furta

"Rigimammiyar mata ta.." k'arar da wayar sa tayi ne ya sanya shi kallan inda take, be san me kiran nasa ba, kamar ze share se kuma ya kalli Ayrahn dake baccin ta hankali kwance kamar bata da damuwa, ya lumshe idanun sa wata matsananciyar k'aunar ta na sake ratsa shi, cikin dabara yanda ba zata farka ba ya shiga zame ta daga jikin sa har zuwa sanda ya k'arasa zame ta gaba d'aya, ya kwantar da ita kan gadon sannan ya lullu6a mata blanket kana ya sake kallan ta, ji yake kamar ya sake kissing nata se dae baya so ya 6allowa kan sa ruwa dan haka kawae ya k'arasa inda wayar tasa take dae_dae lokacin da ta sake yin ringing

"Muneerah!" shine dae sunan daya sake bayyana akan screen d'in, tsaki yaja akan la66an sa dan har ga Allah ya manta da wata Muneerah musamman a yanzu da yake tare da Ayrah

"Itama matar ka ce, at least yaci ace ka san a wane hali take" shine abinda zuciyar sa ta raya masa, ya sake jan wani gajeran tsakin yana maeda duban sa kan er rigimar tasa, yanzu taya ze fita ya bar ta cikin d'akin nan ita kad'ae? Idan kuma ya fita kafin ta tashi in ta tashi taga baya nan fa meze faru? 

     Mhiz Innocent.....✍️

___A hankali ya maeda duban sa kan gadon yana kallan ta duk da fuskar ta ce kad'ae ake iya gani gaba d'aya jikin ta na lullu6e ne da blanket, ajiye wayar yayi kan kujerar kafin ya k'arasa a nutse zuwa wajen gadon, hannu ya saka ya janyo side drawer dake gefe ya matso da ita dab da gadon sannan ya zauna akae, murmushi ne ya su6uce a kyakykyawar fuskar sa sanda yaga tayi juyi seya kasance ta koma kallan inda ya zauna d'in, a hankali ya d'an lumshe idanun sa sannan ya kafe kyakykyawar fuskar ta da kallo, sosae kyawun ta ya sake bayyana da tana baccin, dogayen lashes d'in ta sun kwanta luff luff akan idanun ta, ya shafe wajen minti 3 a haka yana kallan nata sannan ya sake lumshe idanun sa kana ya kwantar da kan sa a gefen gadon. A hankali ya k'arasa kan gadon sannan ya d'an rank'wafa kad'an kana ya shiga hura mata sassanyar iska daga cikin bakin sa akan fuskar ta, dan baya so yayi wani abun daze zama takura a gare ta, a nutse ta shiga bud'e manyan idanun ta sanda taji iskar akan fuskar ta, seda ta gama bud'e idanun nata dae_dae lokacin da ta sauke idanun na ta akan sa, da sauri ta tashi zaune ganin yadda fuskar sa take a dab da ta ta, seda ta tashin sannan ya matsa daga kan gadon, ita kuma taja bargon da take ciki ta sake rufe jikin ta gaba d'aya, murmushin gefen baki ya saki lokaci d'aya yana kae hannun sa kan kwantacciyar sumar kan sa ya shafa, ya lumshe idanun sa yana taune gefen lips d'in sa na k'asa

"La'asar tayi.." ya fad'a a hankali bayan ya maeda duban sa kan ta 

"D'an mik'o min hijab d'ina" ta fad'a ba tare data kalle shi ba tana d'an tura baki, bin inda hijab d'in nata yake yayi da kallo, seya saka hannun sa a hankali ya d'auka sannan ya jefa shi kan kujerar daya ajje wayar sa, itama hijab d'in tabi da kallo kafin ta dawo da kallan ta kan sa idanun ta sunyi rau rau

"Don Allah ka bani" ta fad'a har lokacin bata sakko daga kan gadon ba kuma bata cika blanket d'in data rik'e ba, seda ya lumshe ido sannan ya sake zuba mata idanun sa kana yace 

"Ko inzo in sauko dake ne?" yayi maganar calmly, harara ta jefa masa kamar idanun ta zasu fad'o har seda hakan ya sanya shi yin murmushi me k'ayatarwa, kamar zata yi kuka tace

"Ni dae Allah ka bani hijab d'ina sallah fa zan yi" seda ya soma takawa kamar ze hau kan gadon sannan yace

"Bari kiga abinda za'ayi.." ya fad'a kamar ze d'aga ta, babu shiri ta saki bargon da sauri ta dirga ta d'ayan 6angaren ta fad'a toilet bayan ta sake murgud'a baki, lumshe idanun sa yayi bayan ta shige band'akin, seya samu kan sa da tuna yadda yaga rigar jikin ta tabi jikin ta ta kwanta sosae ta matuk'ar yi mata kyau, bud'e idanun sa yayi kamin ya fesar da iska daga bakin sa kana ya fice daga d'akin. Be dad'e ba ya dawo dan yana idar da sallah ya taho, sanda ya dawo yayi dae_dae da lokacin da take k'ok'arin fitowa daga cikin toilet d'in, akan sa idanun ta ya fara sauka, da sauri tayi maza taja k'ofar ta koma ciki tana ji kamar ta fasa ihu, kallan inda hijab d'in ta ke ajiye yayi da alama bata d'auka ba, yayi wani murmushi kana ya d'auki hijab d'in ya k'arasa bakin toilet d'in, bece komae ba yayi shiru yana jiran jin ko za tace wani abu, kamar kuwa tasan jira yake se yaji tace cikin er k'aramar muryar ta

"D'an ban hijab d'in nan don girman Allah" ta fad'a a shagwa6e tana kwa6e fuska

"Gashi" ya fad'a bayan ya matsa jikin k'ofar sosae, seda ta d'an yi jimm kad'an kafin a hankali ta saka hannun ta kan hannun k'ofar ta d'an bud'e ta kad'an, shi kuma ya mik'a mata hijab d'in, seda ta sauke ajiyar zuciya sannan ta saka hannu ta kar6a, kafin ta gama kar6ar ya saka hannun sa d'aya ya tura k'ofar se ganin shi tayi cikin toilet d'in, k'ara ta saki lokaci d'aya tana wara manyan idanun ta, ganin sa da tayi cikin toilet d'in, cikin rashin sanin abin yi kawae ta rungume shi gudun kada ya ganta a yadda take d'aure da d'an k'aramin towel tana fashewa da kuka kawae, wata k'atuwar ajiyar zuciya ya sauke sanda ta fad'a jikin sa d'in, seda ya tafi hutun tak'aetaccen lokaci sannan ya fizgo numfashin sa kana ya sake lumshe idanun sa, a hankali ya fesar da iska daga bakin sa yana shak'ar daddadan k'amshin dake tashi daga jikin ta wanda ya had'u da k'amshin sabulu suka had'u suke bada wani sassanyan k'amshi me dad'in shak'a, hannun sa ya d'aga da nufin d'orawa akan farin gadon bayan ta dan bata damar sake kwanciya cikin jikin sa bayan uwar rungumar data masa, seya jiyo muryar ta cikin rauni tana furta

"Ka fita don Allah, ka fita don Allah.." abinda take fad'a kenan ilahirin jikin ta na rawa, bugun da zuciyar ta keyi yana iya jiyo shi saboda yadda jikin ta ke manne da na shi, ba k'aramin gudu yake yi ba, wanda ya had'u da nasa bugun zuciyar da ya chanja tun lokacin da ta rungume shi, sheshshek'ar data cigaba dayi har kuma lokacin tak'i sakin sa kamar ma sake shigewa cikin jikin nasa take yi duk dan kada ya gan ta shine ya sanya shi sakin ajiyar zuciya sannan yace cikin wata shak'ak'k'iyar murya kamar ba tasa ba

"Zan fita.." ya fad'a yana k'ok'arin kae hannun sa kan ta, se kuma ya dakata saboda yanda yaji jikin sa ya sake yin wani mugun sanyi, se kawae yace cikin d'an k'arfin hali

"Toh cika ni Madam" se a lokacin ta d'an rage kaefin rungumar data masa, amma duk da haka bata sake shi ba

"Is ohk, na kulle ido na, bazan kalle ki ba shikenan?"

"Tsakanin ka dawa?" ta fad'a cike da sakarci, duk da yanda rungumar data masa ta shige shi sosae har ta sanyaya duk wata ga6a ta jikin sa hakan be hana shi yin murmushi ba sannan ya furta

"Da Allah" ya fad'a yana kulle idanun nasa da gaske, se a lokacin ta sake shi a hankali sannan ta mik'e tana kallan fuskar sa, da gasken idanun sa a rufe yake hakan ne ya sanya ta saurin saka hijab d'in ta har lokacin jikin ta na wani irin rawa dae_dae lokacin da shi kuma ya fice daga band'akin, bin sa tayi da harara kamin tace kamar zata yi kuka

"Wannan ae iskanci ne" ta fad'a tana murgud'a baki gami da sake harara kamar yana gaban ta. Ajiyar zuciya ya sauke sanda ya fito daga toilet d'in ya nemi waje ya zauna idanun sa a kulle har lokacin jikin sa a sanyaye, yana nan zaune ta fito kamar wata munafuka se sussunne kae take, seda ta saci kallan sa sannan ta k'arasa wajen kayan ta ta fidda wata riga kana ta koma toilet d'in ta saka sannan ta fito, babu 6ata lokaci ta tayar da sallah, har lokacin data idar idanun sa na a rufe ne, seta sake kallan sa kafin ta d'auke kae kawae.

.. Wajen k'arfe 9pm ne, yana zaune kan kujerar d'akin yayin da take zaune akan gado tayi shiru kamar me tunanin wani abu, so yake ya kawar da wannan bak'untar data shiga tsakanin sa da Ayrahn amma kuma yanzu yana cikin wata matsalar ne yasan ba lallae ta saki jikin ta a yanzu ba kam, amma duk da haka ya gaji da ganin ta shiru haka nan, ba kuma yaso ya tuna mata da maganar da zata 6ata mata rae amma yanzu kuma ya zama dole ya mata d'in in dae yana son zaman lafiya, gwara ya fara gamawa da wannan matsalar kafin yazo yaji da waccan d'in. A hankali ya mik'e ya k'arasa kan gadon gefen ta, ya d'aga kae ya saci kallan ta yadda take zaune kan ta akan gwuiwar ta tayi shiru, hannu ya mik'a a nutse ya kamo tattausan hannun ta cikin nasa, janyewa ta soma yi, shi kuma ya sake rik'e hannun gam lokaci d'aya yana girgiza mata kae fuskar sa a narke, kallan sa tayi kafin ta d'auke kan ta tana jin kamar tayi kuka idan ta tuna wani abun

"Ayrah don Allah kiyi hak'uri kin ji? Ki dena fushi da ni haka nan, yana ta6a zuciya ta, kin san yadda nake k'aunar ki, bana son ganin ki cikin damuwa, bansan da wane baki zan yi amfani wajen baki hak'uri ba, amma ni dae don Allah ki yafe min ki dena fushi da ni, ina so ne ki koma asalin Ayrahn ki, me so na, me yawan fara'a a gare ni, wadda bata son gani na cikin damuwa.." ya k'arasa maganar yana lumshe idanu, d'aga narkakkun idanun ta tayi ta kalle shi k'irjin ta na d'an bugawa, se taji tausayin sa ya kamata, ita kan ta zata so ta koma waccan Ayrahn amma bata san yanda zata yi hakan ba

"Na dad'e banga murmushin ki ba, pls ki min ko da hakan ze faranta min.." yayi maganar har lokacin muryar sa a k'asa yana d'an murza hannun ta dake cikin nasa, bata san sanda tayi murmushin ba wanda ya taho da wani hawaye, seta saka hannu ta d'auke hawayen tana jan ajiyar zuciya, k'awataccen murmushi ne ya wanzu akan kyakykyawar fuskar sa kana yace

"Dats my beauty.." seda ya d'an yi shiru yana tunanin ta inda ze fara mata magana, baya so ya sake 6ata mata mood amma wannan lokacin ne ya dace yayi maganar dan haka yace

"Babe kina so ranar lahira na tashi da 6ari d'aya a shanye?" cikin rashin fahimta ta d'aga dara_daran idanun ta ta kalle shi, seda ya lumshe idanun sa saboda yanda yaji kallan nata har cikin jikin sa kana yace bayan ya jinjina kan sa

"Kiyi hak'uri inaso naje wajen Muneerah in duba halin da take ciki" ya fad'a yana kallan cikin idanun ta, duk da yanda idanun nasu ke cikin na juna hakan be sanya ta janye nata ba

"Muneerah!" ta maemaeta akan la66an ta cike da rashin fahimta

"Ya ilahee kasa kada ta d'auka da zafi" ya fad'a cikin zuciyar sa har lokacin yana kallan ta

"Matar da aka aura min yau nake nufi" cikin sauri ta fizge hannun ta daga cikin nasa wata k'walla na taruwa cikin manyan fararan idanun ta, ba ita taso kukan ya fito ba kawae seta fara kuka wani irin zafi cikin k'irjin ta, runtse idanun sa yayi yana jin babu dad'i har cikin ran sa, a hankali ya saka hannu ya jata cikin jikin sa, babu musu yanzu kam ta cigaba da rera kukan ta a hankali, seda tayi me isar ta sannan ta koma sauke ajiyar zuciya, se a lokacin ya cigaba da magana

"Kiyi hak'uri..." ya fad'a, shiru tayi tana sauraron bugun zuciyar su daya had'u waje d'aya, ita wani lokacin har mamaki yake bata musamman yadda kalmar hak'uri bata masa wahala a bakin sa kamar ba Rk ba, cikin raunanniyar murya tace

"Ka tafi toh" ta fad'a bayan ta tashi daga jikin nasa, shiru yayi yana bin ta da kallo cike da tausayawa

"Kin amince naje?" seta jinjina kae tana saka hannu ta d'auke hawayen da suka k'i tsaya mata

"I love u.." ya fad'a a nutse da tattausar muryar sa, bata iya cewa komae ba se bugun zuciyar ta daya k'aru, shikenan itama waccan d'in k'ila haka zeje ya fad'a mata yana son ta, wani kukan taji ya sake taho mata, se tayi saurin jan ajiyar zuciya dan bata so kukan ya fito, cigaba yayi da bin ta da kallo kamar me son gano wani abu, yana son watsa ruwa a jikin sa amma baya son ta zargi wani abun a ran ta dan haka kawae ya mik'e ya d'auki wayar sa ya fice daga cikin d'akin jikin sa a matuk'ar sanyaye lokaci d'aya kuma 6acin rae na taso masa daya tuna wannan k'ak'ababben aure da aka lak'aba masa. Bin sa tayi da kallo sanda ya fice daga d'akin zuciyar ta na sake karyewa, bata ta6a tunanin zata ta6a raba Raj ita da wata ba, se gashi k'addara tasa hakan ta faru, a hankali ta lumshe idanun ta tana bawa kukan daya taho mata damar fitowa ko zata samu sassaucin abinda take ji a cikin zuciyar ta.

... Kae tsaye gidan nasa ya wuce har lokacin fuskar sa a cunkushe, sosae yake jin takaecin zuwa gidan da zeyi wajen wata matar, amma haka dae ya cije kawae ya tafi gidan. Gida ne me girma wanda ke d'auke da part 2, nashi da kuma nata, gidan ya ginu ya had'u kuma iya had'uwa, yana parking motar ya sauka, baya son 6ata lokaci dan haka ya d'auki ledar daya shigo da ita kae tsaye ya wuce part d'in da yasan anan ze same ta. Bin parlourn yayi da kallo wanda shima an zuba kaya kamar babu gobe, be bi takan komae ba ya k'arasa bedroom, knocking ya fara yi bayan ya dakata, tana zaune kan gado sanye cikin lifaya, tun d'azu dama ta k'agu yazo hak'uri kawae take yi, dan haka tana da tabbacin shine

"A bud'e take" ta fad'a bayan ta bud'e fuskar ta dake rufe, wadda itace ta fara rufe ta se taga ba zata iya ba kawae ta bud'e ta, kallan sa tayi sanda ya shigo cikin d'akin tana jin wani irin farin ciki musamman idan ta tuna yau d'in  ta mallake shi bayan duk wannan gwagwarmayar da ta sha. A nutse ya k'araso cikin d'akin har lokacin be kalli inda take ba, seda ya ajje ledar sannan ya nemi gefen k'aramar kujerar dake cikin d'akin, wajen minti 1 bece komae ba, ita kuma ji take kamar ta tashi ta rungume shi dan dae ta tuna fad'an da tasha a wajen Aunties d'in ta ne da babu abinda ze hanata aekata hakan, shiyasa yanzun ma kamar yadda suka umarce ta tayi shiru tana saurarar sa

"Kina lafiya?" ya fad'a bayan ya daddanne zuciyar sa, murmushi ta saki jin tambayar tasa me nuni da kulawa ga wanda ake tambaya, hakan ne ya sanya ta karyar da kae sannan tace

"Lafiya k'alau Baby, se dae gajiyar biki kuma!" 

"Ga abinci nan idan kina buk'ata, akwae komae a kitchen shima in kina buk'ata, bayan nan akwae wani abun da kike buk'ata?" ba tare da tunanin komae ba tace

"A'ah Baby.." 

"Ohk" ya fad'a yana mik'ewa a nutse ya fice daga d'akin. Bin sa tayi da kallo sannan ta kalli ledar daya shigo da ita, wani murmushi ya su6uce mata data tuna yau d'in ita da Rk zasu zama abu d'aya. Tana zaune kan gadon ta cigaba da jiran shigowar sa, har wajen minti 30, awa 1, bata sare ba har lokacin, se dae gajiyar zaman da tayi, da kuma wannan shegiyar lifayar dake jikin ta, dan haka kawae ta sauko daga kan gadon ta ware lifayar gaba d'aya ta jefa ta gefe sannan ta koma ta zauna tana cigaba da jiran sa, tun tana cigaba da saka ran shigowar sa har ta sare, a lokacin ne kuma ta fara tunanin ko dae ta bishi d'akin na sa? Maganar Aunties d'in nata suka sake dawo da ita hayyacin ta seta koma tayi zaman da6aro kan gadon tana jin kamar ta rusa ihu, ita kam da sun bar ta da yanzun bin sa d'akin nasa za tayi ita babu abinda ya dame ta, basu san halin Rk bane, ita data san shi ita ta san shi, tun tana kokawa da baccin da ke ta kawo mata hari har ta bada kae bori ya hau kawae ta shiga sharara baccin ta.

.. Shi kuwa 6angaren sa yana komawa d'aki wanka kawae yayi ya fito ya shirya cikin k'ananan kaya sannan yabi lafiyar gado, gaba d'aya tunanin sa da hankalin sa na kan Ayrah ne daya baro ita kad'ae cikin d'akin, dan ma dae daga waje ya kulle ta ne in case, saboda akwae komae na buk'ata a cikin d'akin, a hankali ya lumshe idanun sa zuciyar sa fall da tunanin Ayrahn barkatae. Muneerah kuwa ba ita ta farka ba se wajen k'arfe 8 na safe, da sauri ta mik'e mamaki ya sake kamata ganin har lokacin babu shi cikin d'akin, kae tsaye wanka ta fad'a tayi sannan ta fito tayi Sallahr asuba, dan dama tun a gida ta riga ta saba bata tashi Sallahr asuba se 8 wani lokacin ma har fin 8 d'in ma, duk da kasancewar safiya ce hakan be hana ta d'aukar nighties ta saka ba, wata shu'umar riga ce irin me net d'in nan kuma me bin jiki, gaba d'aya undies d'in ta ana ganin su saboda yanda rigar take me raga raga kamar gidan sauro kuma dududu da kad'an ta wuce gwuiwa, seda ta sake gyara fuskar ta sannan ta fito daga d'akin zuwa part d'in sa. Tura k'ofar tayi cikin sa'a ta jita a bud'e seta k'arasa fuskar ta d'auke da murmushi ta tura kan ta cikin d'akin, wani sassanyan k'amshi ne ya ziyarci hancin ta wanda ya tilasta mata lumshe k'ananun idanun ta kana ta cigaba da tafiya bayan ta chanja tafiya ta d'an soma jijjiga jikin ta da yanzun babu laefi akwae su saboda uban magungunan data dinga d'irkawa cikin ta. Fitowar sa kenan daga wanka d'aure da madaedaecin towel, hannun sa rik'e da comb yana taje sumar kan sa ta tura k'ofar d'akin, idanun ta suka sauka akan bayan sa da take iya hange, wata k'atuwar ajiyar zuciya ta sauke saboda yanda taji gaba d'aya jikin ta ya amsa da ganin sa da tayi a haka, dan kuwa tunda take bata ta6a ganin sa a haka ba, da sauri ya juyo dan be ta6a tunanin rashin kunyar ta ta zata bar ta ta shigo d'akin sa washe garin ranar da aka kawo ta ba, amma ga mamakin sa se yaga ita d'in ce, ajje comb d'in hannun sa yayi bayan ya d'auke idanun sa daga kan ta sanda ta sakar masa wani tattausan murmushi, sosae k'irar jikin sa ta tafi da imanin ta, a yau da take ganin faffad'an k'irjin sa a bud'e dake d'auke da wasu kwantattun bak'ak'en gashi masu kyawun gani, kawae seta k'arasa ba tayi wata wata ba ta rungume shi ta baya tana sakin ajiyar zuciya, tsaki ya saki cikin ran sa wani 6acin ran na taso masa, se yayi k'ok'arin danne shi kada 6acin rae yasa yayi abinda be kamata ba

"Baby meyasa jiya daga fitar ka baka dawo ba? Nayi kewar ka Baby sosae, na d'auka za muyi spending night d'in mu ne cikin farin ciki, at least dae ka taya ni farin cikin wannan ranar dana dad'e ina jira" iska ya fesar daga bakin sa kafin ya d'an kautar da kan sa ya shak'i iska dan abinda ke tashi daga jikin ta sam be masa ba, dan in dae ba hancin sa ke masa k'arya ba wani d'an k'arni k'arni yaji tana yi, abinda dae be sani ba shine itace keyi ko kuma turare ta saka me k'arni haka? Me tayar da zuciya!? hakan ba mamaki bane dan kuwa bleaching d'in da take yi shahararre ne, tayi d'au da ita, kae seka rantse dama can farar ce ba bak'a ba, hannu d'aya ya saka duk da yadda yaji tsigar jikin sa na wani irin tashi ya janye ta daga jikin sa kana ya matsa gefe ya d'auki wata tattausar brown d'in jallabiyya ya d'ora akan towel d'in sannan ya zame shi ta k'asa, seta kalle shi duk da yadda ta d'an ji babu dad'i amma hakan be hanata furta

"Haba Baby ka bari mana inji d'umin jikin ka don Allah" da sauri ya d'aga idanun sa ya kalle ta cike da mamakin kalaman bakin ta, se kuma ya d'auke yana neman kan gadon ya zauna ya d'an kishingid'a da pillown dake kan gadon sannan ya furta har lokacin idanun sa a lumshe

"Ina kwana?" bak'in bakin ta ta tura gaba sannan tace

"Kae Baby, toh lafiya k'alau.." ta fad'a tana k'arasawa kan gadon, a hankali ta haye kae ba tayi wata wata ba ta fad'a jikin sa tana rik'o shi sosae kamar zata koma cikin sa tana sake shigar da jikin ta cikin jikin sa, da wani irin sauri ya bud'e idanun sa sanda yaji ta kane_kane cikin jikin sa, hannun sa duka biyun ya saka ya janye ta daga jikin sa kafin ya mik'e yana kallan yanda take wani sake gaggantsarewa tana kuma narke fuska ita a lallae dole shagwa6a take yi, shi sam bema lura da abinda take yi ba, dan idanun sa na kan fuskar ta ne yace fuskar sa a tamke

"Ke wae er kunyar nan irin ta mata baki da ita ne?" ya fad'a ran sa a matuk'ar 6ace cike da haushin wannan banzan halin na ta....

      Mhiz Innocent......✍️

___Yanayin ta sam be nuna ta damu ko taji haushi ko zafin maganar daya fad'a mata ba, se dae ta kama kan ta bata sake gigin ta6a jikin sa ba, seda ta sauko daga kan gadon sannan ta sake basar da maganar daya fad'a mata kana tace 

"Amma dae ko ba komae ka fad'a min dalilin daya hana ka dawowa a jiyan koh?" k'aramin tsaki yaja har lokacin be kalle ta ba, baya jin ze k'ara koda rabin awa ne a cikin gidan nan da wannan matar, dan tabbas idan ta cigaba da wad'annan halayen na ta zuciya na iya tunzura shi ya fad'a mata maganar da ba zata ta6a mantawa da ita ba har abada

"Zaki iya fita in shirya ko kuma na bar miki d'akin?" yayi maganar yana fiddo da wasu kayan daga cikin wardrobe, seda ta d'an sake gantsaro jikin ta kafin ta matso gaban sa tace

"Bari na fita Baby, amma don Allah ka dawo da wuri.." shiru yayi na en wasu sakanni kafin yace sanda ya juya ya ajje kayan hannun sa kan gado

"Sorry.. Ba'a nan zan kwana ba.." da mamaki take kallan kyakykyawar fuskar sa da kullum take gani take kamar ana k'ara masa kyau ne

"Ba'a nan zaka kwana ba kuma Baby?" ta tambaya tana jin wani irin haushi ganin har lokacin yama k'i kallan koda shigar jikin ta ne ballantana hakan ya tabbatar mata da ze iya jan hankalin sa, jinjina kae kawae yayi 

"Amma meyasa? Amarya ce ni fa.." tayi maganar tana ji kamar ta rusa ihu, shiru yayi na en wasu sakanni kafin yace a nutse lokacin daya zubawa fuskar ta kyawawan idanun sa

"Ohk in zauna kada in yi abinda ke gaba na koh?" ya tambaye ta cikin tsare gida, seda ta zame nata idanun da yanzun ma suke d'auke da lashes na kanti kafin tace

"A'ah.. Ba haka nake nufi ba fa.." ta fad'a da er rikicewa da kallan da yake bin ta dashi, gefe guda kuma tana jin dad'i dan tasan yanzu kam tabbas yaga shigar jikin ta, abu d'aya take jira shine yayi wani abun daze nuna shigar ta ta ta tafi dashi, jin da tayi shiru har na wajen minti 1 ya sanya ta gyara tsayuwar ta tana d'an sake kad'a jikin ta kana tace

"Bari na baka waje Baby, ina jiran ka da safe kenan? Amma ina fatan ya kasance daga yau kuma ba zaka sake fita ba se mun gama cin amarcin mu" ta fad'a tana jin kamar ta sake rungume shi dan dae kawae ta tuna maganar sa ne ta d'azu kamar be ji dad'i ba hakan ne ya sanya ta fasa yi d'in se kamo hannun sa da tayi cikin d'arr d'arr ta zuba masa wani kiss da har seda ya bada wani sauti

"Muaahh" wato tayi shi cike da salo na jan hankali, se dae abinda bata sani ba shi kam ko a jikin sa, ya k'yale ta ne ma yanzun kawae dan kada ya zama mara adalci, amma daga shigar ta ta har abubuwan da take yi babu abinda ya ji shi cikin jikin sa, kwata kwata banda ma takaeci dake mak'ale a cikin ran sa. Cikin wani irin salo take takawa sanda zata fice daga d'akin tana wani karaeraya kamar zata 6alle, shi kam gogan naku bema san tana yi ba dan gaba d'aya hankalin sa yayi gaba wajen Ayrah ne.

... A 6angaren ta kuwa tunda ya fita da daren nan bayan ta gama kukan ta ta godewa Allah seta koma ta zauna tayi shiru zuciyar ta fall cike da tunani, seda ta d'an jima cikin d'akin sannan kuma ta fara jin wani irin tsoro na ratsa ta, a hankali take duban k'ofar d'akin se taga kamar wata inuwa ta gifta, da sauri ta runtse idanun ta tana jin yadda ilahirin jikin ta ke rawa, tunda take zata iya cewa bata ta6a kwana a waje ita d'aya ba, ta saba da jin motsin mutane kafin tayi bacci, se dae yau kwata kwata bata jin motsin komae shiru ne kawae ya ratsa ko'ina, haka kawae tayi ta tsarguwa, da dae ta gaji gaba d'aya se kawae ta koma kan gadon ta shige cikin blanket gaba d'ayan ta, tayi lamo tana jin wata k'walla na sakko mata, har lokacin bugun zuciyar ta be koma normal ba haka zalika tsoron be ragu ba, dae_dae kuma lokacin da er k'aramar wayar ta tayi k'ara, k'arar data sake rikita ta, take jikin ta ya cigaba da rawa kamar mazari zuciyar ta na cigaba da harbawa, seda ta soma nutsuwa sannan ta fahimci ringing d'in wayar ta ne, ta d'an lumshe idanun ta a hankali kana ta mik'a hannun ta har lokacin tana cikin bargon ta d'auka, ba tare data duba me kiran ba kawae ta d'aga wayar ba tace komae ba se sauke numfashi da take akae_akae kamar wadda tayi tsere

"Auta!" ta jiyo muryar Yah Sadeeq, wata sassanyar ajiyar zuciya ta saki sannan ta kwa6e baki da murya tace

"Yah Sadeeq.." duk da yanda yaji muryar ta amma be kawo komae ba saboda ya riga ya san halin Ayrah ciki da bae 

"Shine kika tafi babu ko sallama koh?" 

"Kae Yah Sadeeq, Abba ne fa yace wae mu tafi.." murmushi yayi kana yace

"Toh shikenan Allah yayi miki albarka Auta, ya baku zaman lafiya, duk sanda na samu lokaci zan shigo mu gaesa dan har na fara missing naki" zuciyar ta ce ta sake karyewa amma dan gudun kada ta tayarwa da Yah Sadeeq d'in hankali ya sanya ta fad'in 

"Nima haka fa.." tayi maganar a sanyaye, babu laefi sun d'an jima suna hira a wayar, wadda ta kwashe kaso da yawa cikin damuwa da kuma tsoron da take ji kafin daga bisani suka yi sallama, zuwa lokacin dama ta fara jin bacci, dan haka cikin sauri ta k'ank'ame idanun ta ta rufe su ruff tana jiran d'aukar baccin.  Barcin daya d'auke ta dududu befi na awanni 2 ba, data fara baccin seta firgita ta tashi, dan haka tun kafin asuba ta mik'e zaune, zuwa lokacin tsoron nata ya d'an soma raguwa kawae seta fad'a toilet tayi wanka sannan ta fito ta tayar da sallah, bata tashi daga kan daddumar ba se wajen k'arfe 8 kana ta mik'e ta koma kan gadon zuciyar ta a matuk'ar karye, idanun ta sun cika taff da hawaye.. 

Wajen k'arfe 10 ya isa Hotel d'in yayi parking motar sa sannan ya sauka kae tsaye ya wuce d'akin, a nutse ya saka mukullin hannun sa ya bud'e sannan ya tura k'ofar d'akin kana ya tura jikin sa cikin d'akin, acan tsakiyar gadon ya hango ta ta lullu6e jikin ta da bargo kan ta akan gwuiwar ta tayi shiru idanun ta akan k'ofar, ganin sa da tayi ya sanya zuciyar ta saurin karyewa bata san sanda wasu hawaye masu d'umi suka fara sintiri akan kuncin ta ba lokaci d'aya kuma tana cusa kan ta cikin k'afafun ta, runtse idanun sa yayi yana jin wani irin tausayin ta na ratsa shi, cike da sassarfa ya k'arasa cikin d'akin, kae tsaye ya haye kan gadon beyi wata wata ba ya jata cikin jikin sa yayi mata wata kyakykyawar runguma, dae_dae lokacin data fashe da kuka kenan me cin rae tana sake jin wani irin rauni a tare da ita, sake rungume ta yayi yana jin yadda bugun zuciyar ta ke fita da sauri da sauri, a hankali ya d'ora kan sa akan ta dake kan k'irjin sa sannan ya shiga shafa bayan ta a hankali lokaci d'aya wani tausayin ta na sake lullu6e shi, sosae take yin kuka wanda ke fita tun daga k'asan zuciyar ta, shi kuma be hana ta ba se dae har lokacin be dena shafa bayan nata ba, a hankali cikin rarrashi ya furta sanda ya kae bakin sa cikin kunnen ta

"Kukan ya isa haka plsss.." ya k'arasa yana jan k'arshen maganar tare da hura mata iska a cikin kunnen na ta lokaci d'aya kuma yana sake shigar da ita cikin jikin sa, a hankali ta shiga rage sautin kukan na ta, har zuwa sanda ta koma sauke ajiyar zuciya, se a lokacin ya saki k'atuwar ajiyar zuciya sannan yace a hankali 

"Am sorry, am deeply sorry pls.." ba tace komae ba har lokacin kuma be sake ta ba dan sosae yake jin nutsuwa da take cikin jikin na sa

"Plss Babe.." ya sake fad'a nan ma dae a hankali kamar me rad'a, kamar jira take suma kuma hawayen kamar jira suke se suka zubo kan fuskar ta sannan ta fara maganar cikin raunanniyar murya

"Don Allah kada ka sake tafiya ka bar ni anan kaaji?" tausayin ta ne ya sake kama shi, shi kan sa baya son barin ta amma babu yadda zeyi dole se dae ya raba kwanan ko da d'ad'd'aya ne, yau idan ya kwana anan gobe ya kwana acan

"Toh In Sha Allah" ya fad'a sannan ya d'ora da

"Nan d'in ne bakya so?" 

"Tsoro nake ji ni dae, bana son nan gaba d'aya" tayi maganar tana k'ok'arin tashi daga jikin na sa, kamar kada ya sake ta amma seya sake ta d'in a hankali, se kuma a lokacin ya fahimci yanda ilahirin jikin sa yayi wani mugun sanyi, wata iriyar kasala ta gama rufe shi kamar kada ya motsa daga inda yake 

"Shikenan.. Zan fita na samo gidan da zamu zauna kafin komae ya daedaeta.." da sauri ta d'aga narkakkun idanun ta ta kalle shi jin da tayi yayi zancen fita, ya fahimci abinda ya sanya ta kallan na sa ba tare da ta shirya ba dan haka ya d'an yi murmushi kana yace

"Kar ki damu da rana zan fita, dama Abbu na nema na, sena biya ta wajen su Abba ma mu gaesa" 

"Don Allah zan bi ka.." ta fad'a da sauri bayan ta rik'o hannun sa, hannun nasu yabi da kallo saboda yanda ya sake jin tsigar jikin sa ta tashi, ganin inda yake kalla ya sanya itama ta kalla, da sauri ta saki hannun nasa tana tura k'aramin cute lips d'in ta, nan ma seya sake bin bakin nata da kallo lokaci d'aya yana lumshe lumsassun idanun sa, ya kae wajen second 30 a haka sannan ya bud'e yana kokawa da zuciyar sa yace

"Muje kici abinci" 

"Na ci kafin ka shigo!" ta fad'a ba tare da ta kalle shi ba

"Kin ci?" ya fad'a yana kallan ta sosae, seta jinjina kae kawae tana sake kaucewa kallan daya ke bin ta da shi, jin bece komae ba ya sanya ta sake fad'in 

"Allah kuwa kuma ka duba ka gani idan ban ci ba" ta fad'a tana nuna masa abincin da ke ajje, seda yabi wajen da kallo sannan ya dawo da duban sa kan ta yace

"Matso kiyi bacci kafin na dawo.." yayi maganar yana kishingid'a akan gadon lokaci d'aya yana mik'a mata hannun sa d'aya, tura bakin ta gaba tayi kafin tace

"A'ah.." ta fad'a tana d'ora kan ta akan kafad'ar ta, tilas abinda tayi d'in ya sanya shi lumshe idanun sa yana sakin murmushi, hannun sa ya kae kawae ya janyo ta se gata cikin jikin sa, ya gyara kwanciyar sa sannan itama ya gyara mata ta ta kwanciyar cikin jikin sa duk da yanda take ta neman k'wacewa daga jikin nasa, wanda hakan ya bawa ma6allan rigar jikin sa na sama damar 6allewa, hakan ne ya bawa kyakykyawar farar fatar sa me d'auke da bak'a sid'ik d'in gargasa bayyana, ba tare daya lura ba ya sake manna ta da k'irjin sa, hakan ne ya bawa kan ta damar kwanciya akan zallahr fatar sa dake ta tashin wani sassanyan k'amshi, k'atuwar ajiyar zuciya ya sauke sanda hakan ya faru, ya lumshe idanun sa bugun zuciyar sa na k'aruwa

"Kiyi bacci" yayi k'ok'arin lalubo kalmomin biyu ya had'a ya fad'e su, ita kan ta sosae zuciyar ta ke bugawa musamman ma jikin ta dake ta rawa kamar mazari, amma duk da haka be sake ta ba, ganin bashi da alamar sakin ta ne ya sanya ta hak'ura ta runtse idanun ta tana jiran zuwan bacci, cikin ikon Allah kuma babu dad'ewa baccin ya d'auke ta seta koma tana sauke numfashi akan k'irjin sa, wanda hakan ya sanya shi saurin lumshe idanu gami da janye ta daga jikin sa a hankali yana jin yanda bugun zuciyar sa ke cigaba da k'aruwa fiye da d'azun, ba zeso wani abun ya shiga tsakanin sa da Ayrahn a Hotel ba, ba dan haka ba yau yadda yake jin sa babu abinda ze hana shi bin abinda zuciyar sa ke raya masa duk da yadda ita kan ta Ayrahn har yanzu bata koma asalin Ayrahn ta ba. Seda ya shiga toilet ya watsa ruwa sannan ya fito har lokacin tana baccin ta a nutse babu hayaniya, da alama dama baccin jiyan be wani wadace ta ba, hakan ne ya sanya shi saurin shiryawa ya fice yana fatan har ya dawo bata farka daga baccin ba, kafin nan ya samo musu mafita. 

... Sanda ya isa gidan kae tsaye parlourn Abbu ya wuce dan yana da tabbacin yana nan, da sallama ya shiga d'akin, Abbu dake zaune kan kujera hannun sa d'auke da laptop yana aeki ya amsa sallamar har lokacin be d'auke idanun sa daga kan laptop d'in ba, a nutse ya k'arasa cikin parlourn ya zauna a k'asan had'ad'd'en carpet d'in dake malale a tsakiyar d'akin 

"Barka da safiya.." ya fad'a yana kallan Abbun, se a lokacin Abbu ya sauke ajiyar zuciya sannan ya rufe laptop d'in ya ajje ta gefe kana yace

"Barka dae doctor ya Muneerahn?" 

"Alhamdulillah.." ya fad'a a nutse 

"Ya kamata ka koma bakin aekin ka haka nan likita.. Kasan bana son zama haka nan, ko kuma dae kada wannan satin ya cinye baka koma ba.." 

"In Sha Allah" Rk ya fad'a, a ran sa yana sak'a ta yadda ze fara yiwa Abbu zancen Abba, sam be san ta inda ze fara ba, ko ya sak'a ga ta inda ze fara d'in se yaga beyi ba seya bar shi, ya kuma tsarawa yaga beyi ba ya kuma barin sa. Wayar Abbu ce tayi k'ara, ya kalli me kiran nasa sannan yace sanda wayar ke hannun sa yana shirin amsawa

"Bari na amsa kira.." yayi maganar yana kara wayar a kunnen sa, be san me suke tattaunawa cikin wayar ba se dae kawae yana jin Abbun na magana da alama akan kud'i ne suke magana, magana ta k'arshe da Abbun yayi itace taja hankalin sa

"What? Me kake nufi? Wallahi baze ta6a yiwuwa ba, idan ma makirci kake k'ok'arin shiryawa ka fasa yi, dan kuwa ni ba shashasha bane, 50 millions wasa ne?" yayi maganar cikin d'aga murya kuma cikin 6acin rae, lokaci d'aya kuma yana jefar da wayar gefe sannan ya koma ya zauna kan kujerar da6ass zuciyar sa na bugawa

"Abbu lafiya kuwa?" shine abinda ya iya furtawa yana kallan Abbun da gumi ke tsatstsafowa akan fuskar sa duk da yadda sanyin A.C ke ratsa gaba d'aya parlourn, kamar jira yake yi ae kuwa ya soma fad'in 

"Ni Mukhtar ze yiwa shashanci? Tunda nake ban ta6a yadda da kowa ba bayan kae da d'an uwa na, ta yaya ma zan yadda da wani inje yaci amana ta, ban san kuma wane tsautsayin ne ya sanya na bawa Mukhtar har 50 millions ba, se gashi mutumin banzan nan na fad'a min wae an masa kutse cikin Account d'in an kwashe duka kud'in, shin wannan maganar kamawa ce? Ni ze mayar mutumin banza? Toh wallahi seya fito dasu, k'arya yake yi so yake ya cuce ni Allah ya kama shi, nayi dana sanin shigar da bare cikin harkar kud'i na, toh wallahi se yayi kashin kud'in nan ko zeyi mene, millions 50 fa?" Abbu ya k'arashe maganar yana mik'ewa har lokacin yana jin zafi cikin k'irjin sa, sam ya kasa zama se safa da marwa yake cikin d'akin daga k'arshe ma seya haye sama kawae ya bar Rk da tunda ya fara magana bece masa uffan ba a zaune. Bin sa yayi da kallo sanda ya ida hayewa saman kana ya dawo da duban sa cikin parlourn, lumshe idanun sa yayi cike da takaecin halin mahaefin nasa, be so haka halin sa yake ba, amma duk da haka zeyi k'ok'arin chanja shi, se dae wannan kad'ae ya isa ya nuna maka Abbun na tsoron kada a aekata masa abinda yayi wa Abba shiyasa tun farko yak'i yadda ya shigar da bare cikin harkokin kud'in sa, se dae yau gashi ya shigar kuma an samu akasi, amma da yake shi ga abinda ya aekata sanda aka yadda dashi se yake ganin kowa ma haka ne, cutar sa akayi aka ci amanar sa ba tsautsayi bane. Sosae zuciyar Rk ke zafi, daze iya da yau d'in ze sanar da Abbu yasan komae game da zancen su shi da Abba, da irin abinda ya aekata masa, daze iya daya tsaya gaban Abbun ya fad'a masa abubuwan dake ta yawo a cikin kan sa, se dae baze iya ba, har lokacin Abbun na matsayin uban sa ne shiyasa yake neman hanya mafi sauk'i daze isar da sak'on sa wajen Abbun, koda hakan ze saka Abbun yayi nadama ya nemi yafiyar Abba akan abinda yayi masa shi da iyalin sa, ya tarwatsa musu farin ciki da rayuwar jin dad'i zuwa ta k'unci, baya so ya bar Abbun se ranar al_k'iyama sa had'e da Abba, sam baya fata hakan ya kasance. Mik'ewa yayi a hankali dae_dae lokacin da yake lumshe idanun sa lokaci d'aya ya fesar da huci daga bakin sa, be san me ze cewa Abbun ba koya shiga cikin d'akin, be san da wane baki ze yiwa Abbun magana ba, dan ze ga kamar idan yayi maganar zata zama kamar magana ce a fakaece yake fad'awa Abbun, hakan ne ya sanya shi jan k'afafun sa ya bar d'akin.. 

.... Da mamaki Abba ke kallan Alhaji Mato dake tsaye k'ofar gidan nasa jikin wata hamshak'iyar mota er uban su, lokaci d'aya annurin fuskar sa ya gushe, kamar ya juya ya koma se kuma ya kalle shi yace a nutse

"Me ya kawo ka k'ofar gida na?" wani murmushin gefen baki Alhaji Mato ya saki kana ya sanya hannu ya gyara zaman babbar rigar jikin sa, hannu ya mik'awa Abba bayan ya matsa kusa dashi sosae yace

"Ae ka bari mu gaesa koh?" ya fad'a da murmushin da Abba ya kasa gane manufar yin sa

"Kaaga zaka fad'i abinda ya kawo ka ko kuma nayi tafiya ta?"

"A'ah ae bata kae ga nan ba Alhaji Kabeeru.." ya k'are maganar yana sakin wata dariya kafin ya d'ora da

"Wannan zuwan ae ba nawa bane naka ne" ya k'arasa maganar yana nuna Abban, da mamaki Abba ya cigaba da kallan sa dan yau d'in gaba d'aya Alhaji Maton ya chanja kamar bashi ba yana wasu abubuwa a juye wad'anda ya kasa gane su, jin Abban bece komae ba ya sanya shi fad'in

"Zuwa nayi a bani kud'in da nayi asara akan d'iyar ka, dubban kud'ad'en dana kashe akan karatun ta, dubban kud'ad'en dana kashe dan naga ta zama wata amma saboda bak'in ciki irin naka wanda har d'iyar ka ma bakya k'yale ba ka saka k'afa kayi fatali dani d'in dae dazan rufa muku asiri.. Saboda haka yanzu base gobe ba ka shiga gida ka fito min da kud'i na gaba d'aya kada ko naira 5 tayi ciwo, dan kuwa babu inda zan je se kud'i na sun fito.." Alhaji Mato ya fad'a yana cigaba da kallan yanayin Abban daya chanja lokaci guda..

          Mhiz Innocent....✍️

___Sosae Abba ke kallan Alhaji Mato tunda ya fara maganar har ya kae k'arshe, kawae ji yake kamar yana wani yaren da baya fahimta, meye had'in sa da Ayrah? Meye had'in kud'in sa da rayuwar Ayrah? Gyara tsayuwa Alhaji Mato yayi saboda yanda yaga Abban na masa wani kallo da yafi kama da kallan tuhuma, yayi wani murmurshi a ran sa yana sak'a yanda ze wulak'anta Abban a k'ofar gidan sa inda ake ganin mutuncin sa

"Kada ka nuna kamar baka wani sani ba mana, kae ne ka biya wa d'iyar ka kud'in S.S 2 and S.S 3 exam? Kae ne ka saka er ka a University ko kuwa duk baka san yanda akayi take zuwa ba?" ya k'are maganar yana sakin wani shu'umin murmushi, d'an runtse idanun sa Abba yayi dan zuwa lokacin kan sa ya gama kullewa, da k'yar yayi k'arfin halin fad'in 

"Mato.. Ka tattara ka bar min k'ofar gida, ka dena wannan shaci fad'in idan kuma ka zo ne ka dinga wasu zance marasa kan gado zan bar maka k'ofar gidan kayi sunbatun ka kae d'aya.." dariya Alhaji Mato ya shek'e da ita wadda ba dan Abban na buk'atar k'arin bayani akan maganar Alhaji Maton ba babu abinda ze hana shi jan k'afafun sa ya bar masa wajen

"Haba haba Malam Khaleel, ae wannan za6in ni ke gare shi ba kae ba, za6in gare ni yake.. Ko dae in tafi ko in zauna.." ya d'an numfasa kad'an sannan yace

"Duk wasu kud'ad'e da aka kashewa er ka akan makarantar ta tun kafin ta gama secondary school ni ne na kashe su ba kowa ba, ba makarantar su ba ko wani, ni ne dae ni d'in nan, kuma nayi hakan ne dama saboda in gina ta ta ginu ni kuma na aure ta, amma tunda naga kae baka da niyyar aura min ita yasa naga gwara ayi ta ta k'are dan haka ka shiga cikin gidan nan duk inda kud'i suke ka tattaro ka kawo min, idan kuma babu ka fito in saka ka a mota kaje ka nemo.." tunda ya fara maganar Abba ke kallan sa cike da mamaki gami da tsoron da yaji ya masa dirar mikiya, lokaci d'aya kuma wani irin takaeci na mamaye shi, yana jin wani zafi a cikin zuciyar sa, me Maton ke k'ok'arin fad'a? Kada dae makarantar su Ayrahn sun yi amfani da kasancewar su malamae sun yaudari Abban, kada dae ace duk nauyin abubuwan Ayrah da ake d'auka Alhaji Mato ne ke d'auka? Idan kuwa hakane lallae Maton ya shammace su, malaman makarantar tasu kuma sun yaudare shi sun zubar da duk wani girman su da yake gani, meyasa suka yi hakan?

"Kayi shiru?" Alhaji Mato ya katsewa Abba dogon tunanin daya fad'a, se a lokacin ya sauke ajiyar zuciya cikin zuciyar sa yana lalubo kalaman daya kamata yayi amfani dasu. Dae_dae lokacin da motar sa tayi parking gefen motar Alhaji Mato, tun daga nesa idanun sa ke masa gizo, kamar ya san fuskar, kamar yaso ya gane fuskar, be tabbatar da hakan ba seda ya tsayar da motar sa sanda idanun sa suka sake sauka akan Alhaji Maton, seda ya runtse idanun sa ya bud'e dan sake tabbatar da abinda yake gani d'in, se dae har ya sake bud'e idanun nasa Alhaji Maton ya gani

"Menene ya kawo shi nan?" tambayar data fara zuwar masa cikin kwanya kenan, be ta6a tunanin Alhaji Maton ze samu k'arfin halin zuwa wajen Abba ba bayan sace ta da yayi da kuma k'ok'arin auren ta, baya tunanin ta 6are da shi har hakan ya janyo masa matsala? Be k'ara ko minti 1 ba cikin motar ya sanya hannun sa ya bud'e k'ofar ya fita, sannan ya soma takawa zuwa wajen a nutse hannun sa rik'e da key d'in motar sa har kuma lokacin idanun sa na kan Alhaji Mato kamar wanda ze gano dalilin zuwan sa ta cikin idanun sa

"Tunanin me kake yi ne? Ko sena aekata abinda nake danne zuciya akan kada na aekata?" Alhaji Mato ya fad'a ba tare da ya ga Rk da ke dab da k'arasowa inda suke tsaye ba

"Assalamu Alaekum.." Rk ya fad'a yana bin Alhaji Mato da wani irin kallo wanda ni kae na na kasa fassara a wani waje zan ajiye shi, kusan a tare dukan su suka d'aga ido suka kalli Rk, dae_dae lokacin daya d'aga idanun sa ya maeda su kan Abba sannan cikin lokaci k'ank'ani ya zube akan k'afafun sa

"Barka da wannan lokaci Abba" ya fad'a cikin girmamawa, cike da k'arfin hali Abban ya furta

"Barka dae.." daga haka be sake cewa komae ba, hakan ne ya sanya shima ya tashi tsaye ya maeda duban sa kan Alhaji Mato dae_dae lokacin da Abba ke fad'in

"Je ka ciki ka jira ni gani nan zuwa" ya fad'a yana kallan Rk. Tunda Alhaji Mato yaga Rk jikin sa yayi wani mugun sanyin da baze misaltu ba, hatta jikin sa seda ya d'an soma rawa kad'an kafin yayi ta maza ya maaze ya cigaba da tsayuwa kamar babu abinda ke faruwa

"Toh Abba.." shine abinda Rk ya fad'a kafin ya d'ora da fad'in bayan ya maeda kallan sa kan Alhaji Mato 

"Me kake yi a k'ofar gidan nan?" shiru yayi kamar baze tanka ba, se kuma ya sake d'akko jarumta yace bayan ya gyara tsayuwa gami da sauke ajiyar zuciya

"Ba hurumin ka bane wannan d'in, saboda haka ka bar mu mu k'arasa maganar mu" yayi k'arfin halin fad'a, shiru Rk yayi yana nazarin Alhaji Mato, kafin ya maeda duban sa kan Abba yace a hankali

"Abba don Allah idan maganar ta shafi Ayrah zan so na sani ba dan na isa ba" yadda yayi maganar ya sanya Abba yin shiru na en wasu sakanni yayin da Alhaji Mato mamaki ya gama kama shi, da alama Abban na shiri da Rk d'in kenan duk da yadda yaso bayan auren Ayrahn idan sun dawo gida yayi bak'in jini a wajen Abban, Abban ya dinga tunanin shine ya ja masa 'ya suka gudu aka d'aura musu aure, se dae daga yanda yake gani yanzu hakan ya tabbatar masa akasin hakan ne ya faru. Kamar yadda Alhaji Mato ya fad'a haka Abba ya kora masa bayani sannan ya k'are da fad'in

"Amma kada ka damu, zan je na samu malaman inji dalilin su na yin k'arya akan wannan al'amarin, sam ban ji dad'in abinda ya faru ba" Abba ya k'are maganar a hankali cike da takaeci da rashin jin dad'i wanda hakan be hana bayyana har a cikin muryar sa ba. D'aga idanun sa da suka chanja kala saboda 6acin rae yayi ya kalli Alhaji Mato dake tsaye kamar an dasa shi, wanda tun ganin Rk da yayi jikin sa ya gama yin la'asar, d'auke kae Alhaji Mato yayi yana d'an cic cin magani

"Abba don Allah ka bar ni zamu yi magana da shi" Rk ya fad'a kan sa a k'asa

"A'ah ka bar ni dashi Suraj, kada ka saka kan ka cikin lamarin nan" girgiza kae yayi a ran sa yana fatan Abban ya kar6i tayin nasa

"Ba dan ni ba Abba pls" 

"Ohk.." Abba ya fad'a bayan ya sauke ajiyar zuciya sannan ya ja gefe ya tsaya, seda ya lumshe idanun sa sannan ya fara magana a hankali still dae yana kallan Alhaji Maton da duk yadda yawan shekarun sa suke be ji ko shakkar fad'a masa magana ba saboda abinda ya aekata

"Lallae baka da kunya, kana so in shigar da kae k'ara akan abinda ka aekata?" ya d'an dakata sannan ya d'ora da

"Stay away from our life, otherwise wlh i will sue you, kasan kuma me ze biyo baya.." ya k'arasa maganar cikin zafi, se kuma ya d'an yi shiru kana yace

"Maganar kud'i kuma, bama buk'atar kud'in kowa wanda Ayrah zata yi amfani da shi, kae ma tayi amfani da naka ne bisa rashin sani, saboda haka kada nan gaba ka cigaba da tunanin ka ta6a taemaka mata a rayuwar ta wanda hakan zesa ka ta6a goran ta mata, dan haka ka bani Account number ka zan tura maka kud'i, ka d'auki adadin kud'in da kasan ka kashe mata tun daga farko har k'arshe, ragowar kuma kayi amfani dasu wajen yin nesa da wannan iyalan, hope u get it.." tunda ya fara maganar har ya gama Alhaji Mato bece komae ba, yayi shiru yana saurarar sa, takaeci gami da borin kunya suka had'u suka kama shi, be ta6a tunanin akwae wanda ze iya biyawa Abban kud'in nan ba, shiyasa yayi amfani da wannan damar dan ya tozarta kuma ya wulak'anta Abban se gashi hakan be yiwu ba, saboda haka abinda ya kamata ya fita daga rayuwar tasu kada allura ta tono garma. Ba shi ya bar k'ofar gidan ba seda ya bawa Rk account number sa sannan yaja tsummar k'afafun sa ya bar layin cike da takaecin rashin samun damar tozarta Abba. Kallan sa Abba yayi sanda Alhaji Mato yaja motar sa ya bar layin

"Allah ya saka maka da alkhaeri" wata irin kunya ce ta kama Rk, dan tunda ya gano abinda Abbun sa yayi duk wani kud'i da zeyi amfani dasu gani yake kamar na Abban ne, yanzu ma se yake gani kamar Abban da kan sa ya biya kud'in dan haka abinda ya furta kawae shine

"Abba Umma na ciki?"

"Eyyah ta d'an fita ne, amma ba tayi nisa ba" 

"Toh a gaeda min da ita" 

"Zata ji In Sha Allah" Abba ya fad'a yana cigaba da kallan Rk, seda ya d'an sake yin shiru kamin yace

"Bari na koma Abba.." 

"Toh shikenan, ka gaeshe ta"

"In Sha Allah" Rk ya fad'a yana yin gaba, Abba ya bishi da kallo yana jin k'aunar yaron har cikin ran sa, halin su sam ya banbanta dana mahaefin sa, Allah kenan me halitta, bashi ya koma cikin gidan ba seda Rk ya tashi motar sa ya bar wajen sannan ya sauke ajiyar zuciya ya shige cikin gidan. 

... A nutse ya tura k'ofar d'akin idanun sa akan gadon cike da fatan har lokacin bata tashi ba, addu'ar tasa taso ta kar6u dan kuwa bata dad'e da tashi daga baccin ba, fitowar ta kenan daga toilet sanye cikin doguwar riga da Baby hijab daya zarce k'irjin ta da kad'an, hannun ta na kan fuskar ta tana goge ruwan dake kan fuskar ta ta, dae_dae lokacin daya shigo ta sauke hannayen ta wanda hakan ya bayyana kyakykyawar fuskar ta da tayi wani fayau, se dae hakan ba k'aramin sake fiddo da aenahin kyawun ta yayi ba, manyan idanun ta suma sunyi zuru_zuru sun sake haske da girma, ganin irin kallan da yake bin ta da shi ne ya sanya ta saurin d'auke kae tana neman waje ta zauna, ta rasa gane dalilin da yasa har yanzu ta kasa sakin jiki da shi kamar da, ta kasa komawa asalin Ayrahn ta me k'aunar Rk, haka kawae seta dinga masa kallo kamar bak'o wanda take jin kunyar sa. A hankali ya shiga takowa zuwa cikin d'akin, ya nemi waje ya ajje ledar hannun sa sannan cike da sassarfa ya k'arasa inda take, dan yadda ta masa kyau d'in nan zuciyar sa ba zata huta ba idan be ji ta a jikin sa ba, hakan ne yasa yana k'arasawa babu 6ata lokaci ya saka hannayen sa duka biyu ya kamo kafad'ar ta ya mik'ar da ita tsaye, sannan ya zuba mata k'wayoyin idon sa, kasa d'aga nata tayi ta kalle shi se shirun da tayi kawae ta kasa furta komae, shima bece komae ba se jan ta da yayi cikin jikin sa yayi mata kyakykyawar runguma lokaci d'aya yana lumshe idanun sa sannan ya zagaye ta da duka hannayen sa, shiru tayi lokacin da zuciyoyin su ke harbawa kamar zasu fito, seta samu kan ta da lumshe nata manyan kyakykyawan idanun tana jin wata nutsuwa na saukar mata lokaci d'aya kuma wani rauni na tarar mata, sun kae wajen minti 1 a haka yana sake jin yanda d'umin jikin ta ke ratsa shi sannan ya sake ta a nutse kana ya bud'e idanun sa da suka d'an sauya, ajiyar zuciya ya ajje kana ya ja hannun ta ya k'arasa da ita k'asan carpet d'in d'akin ya ajje ta sannan ya koma shima ya zauna gami da tank'washe nasa k'afafun yana cigaba da kallan ta, ita kuma tak'i d'ago nata idanun ta kalle shi, murmushi yayi kana ya janyo ledar ya ajje ta a gaban ta sannan ya fara fito da kayan ciki, tunda ya fara fito dasu k'amshin mango ya cika hancin ta, bata san sanda tayi murmushin daya k'awata kyakykyawar fuskar ta ba lokaci d'aya kuma tana d'aga kae ta kalli hannun sa da yake fito da abubuwan cikin ledar, se daga k'arshe ya fito da ledar mangon dake cigaba da tashin k'amshi da naso a jikin ledar da alama sassanya ne, hannu ta mik'a da niyyar kar6a se yayi sauri ya janye hannun sa yace yana jefa mata wani kallo me cike da ma'anoni da dama gami da d'age girar sa d'aya 

"Nak'i wayon, se kin fara cin abincin" 

"Allah ni dae, ni dae bana ci.." ta fad'a tana d'an jijjiga jikin ta gami da tura k'aramin bakin ta, bin ta yake yi da kallo wata irin k'aunar ta na sake ratsa shi, wannan shagwa6ar ta ta na neman yi masa illa wanda ita sam bama tasan a yanda tayi maganar ba, seda ya lumshe idanun sa sannan yace cikin k'arfin hali

"Shikenan bari na maeda mangon, tunda ba zaki ci ba.." ya fad'a yana shirin mik'ewa, da sauri ta rik'o hannun sa kafin ta kalle shi da narkakkun idanun ta tace kamar zata fashe da kuka

"Don Allah.." 

"Naji.. Ki ci abincin.." ya k'are maganar yana tura mata abincin gaban ta, yanzu kam ba tayi musu ba se d'aukar spoon da tayi ta fara cin abincin a hankali lokaci guda kuma tana bin sa da kallo yadda taga yana shan mangoron kamar na shi, bin sa ta cigaba dayi da kallo, da taga dae bashi da alamar dena sha se tace

"Ni dae Allah kar ka shanye min ae ba naka bane, kuma naga dae kae ma ba kaci abincin ba" ta fad'a a narke, dakatawa yayi da abinda yake ya zuba mata idanun sa sannan yayi murmushi, tunda dae yau tana biye masa tayi magana, bari ya cigaba da sanya ta maganar dan hakan ba k'aramin dad'i yake masa ba

"Waye ya siyo?" 

"Kae ne, amma ae nawa ne" ta fad'a tun kafin ya aje maganar da yayi

"K'arfin hali" ya fad'a yana jinjina kae, seda ta sake tura bakin ta kad'an sannan tace

"Toh ka bani ae dae na ci" kamar ya sake jan wata maganar, se kuma ya fasa ya kalli abincin da taci dududu befi a k'irga lomomin da tayi ba, amma kuma yasan halin ta dama na k'in son cin abinci hakan ne ya sanya shi mik'a mata mangon, ta kuwa kar6a tana murmushi cike da jin dad'i, dan ba k'arya tayi missing nasa, dan kuwa rabon da ta sha shi har ta man ta, hakan ne ya sanya ta zagewa ta dinga sha a hankali cike da santi, tana sha tana lumshe ido, se ya shagala da kallan ta yana murmushi. Wajen k'arfe 4 suka fito daga Hotel d'in bayan ya saka ta ta saka k'aton hijab har k'asa, ya shigar da kayan ta backseat sannan ya koma ya bud'e mata frontseat kana ya kalle ta

"Bismilllah Madam" ya fad'a cikin wani irin salo, a nutse ta k'arasa ta shiga motar ya rufe sannan ya koma driver seat ya shiga ya zauna kana ya tashi motar suka fice daga wajen. 

.... A karo na 3 kenan taja wani tsakin wani irin takaeci da tuk'uk'i take ji cikin zuciyar ta, ita wannan tsirfar da ishe ta, ae ba se ta girmama uwar mijin ta sannan za ta yi zaman aure ba, a bar ta taji da matsalar ta ta cikin gida mana, fizgo wayar ta ta ta sake yi sannan ta lalubo number Ummee ta danna kira kana ta kara ta a kunne, ringing 1_2 Ummeen ta d'aga 

"Ina kwana?" ta fad'a ba dan ta so ba, dan ita gaesuwa bata daga cikin tsarin ta kawae dae tayi ne kada ace ba tayi ba

"Kina lafiya Muneerah ya gidan?" 

"Lafiya lau, ya mutanen gida?" Muneerah ta tambaya

"Kowa Alhamdulillah, ina Raj d'in yake?" da mamaki Muneerahn ta tsaya tana jin tambayar ta ta kamar banbarakwae, kada ta nuna kamar bada sanin ta Rk d'in ya koma aeki ba mana, seda ta d'an 6ata rae sannan tace

"Yana asibiti.." 

"Asibiti kuma? Waye ba lafiya?" Ummee ta fad'a cike mamaki itama, zuwa lokacin Muneerah ta gama fusata ji take kamar ta janyo Ummeen daga cikin waya tayi ta dukan ta, da k'yar tayi k'arfin halin fad'in 

"Ae ya koma aeki.." ta fad'a muryar ta a cushe

"Shi Raj d'in ne yace miki ya koma bakin aekin sa?" Ummee ta fad'a cike da mamakin maganar Muneerahn.. 

      Mhiz Innocent....✍️

___"Ehh tun d'azu ma ya fita" Muneerahn ta fad'a cike da k'osawa da tambayoyin Ummeen 

"Ina zuwa" Ummee ta fad'a tana katse wayar, tsaki Muneerah taja tana jefar da wayar ta kan gadon, ita kad'ae ta san takaecin da take ji a cikin zuciyar ta musamman idan ta tuna yau d'in ba'a gidan ze kwana ba, ba zata sake ganin da ba se gobe, amma babu komae goben idan ya dawo ba zata ta6a barin sa ba ko menene kuwa zece ko kuma zeyi a d'akin sa zata kwana, dan kuwa ta gaji, dan ita sam bata ta6a tunanin zasu kae i yanzu babu wani abu daya gifta tsakanin ta da Rk d'in ba bayan uban gyara da maganungunan da tayi ta d'irkawa cikin ta, dan haka zata samarwa kan ta mafita.

.. Tura k'ofar d'akin Ummee tayi sannan ta saka kan ta cikin d'akin, har zuwa lokacin Abbu na zaune kan kujera yayi shiru hannun sa akan ha6ar sa yana d'an motsi da hannun sa kamar me tunani, k'arasawa tayi ta zauna kan kujerar gefen sa sannan tace

"Abbu wae dama Raj ya koma asibiti ne?" kamar ba zece komae ba se kuma ya juyo ya kalle ta

"Hala bakya ganin a yanayin da nake ciki?"

"Yanayi kuma Abbu? Meya faru?" jin da tayi yayi shiru ya sanya ta fad'in

"D'azu Muneerah ta kira ni take sanar dani wae ya koma aeki, shi haka akeyi? Kwana d'aya da yin biki seya bar amarya a gida ya.." mik'ewar da Abbu yayi tsaye gami da d'aga mata hannu shine ya sanya ta dakatawa da niyyar k'arasa abinda ta soma fad'i

"Kin san abinda Mukhtar ya aekata min kuwa? Yaudara ta fa yayi? Million 50 ya cinye min yazo ya had'a k'araerayin sa ya fad'a min, ke kuma kin zo kina min wasu tambayoyi, meya hana ki tambayar sa inace yanzu ya bar gidan koh?" kallan Abbu kawae take yi yanda yake maganar da alama ran sa a 6ace yake, dan kuwa magana makamanciyar wannan ba kasafae take shiga tsakanin su ba

"Ki tashi ki je ina so na samu nutsuwar yin tunani sosae"

"Amma ae ko shawara na baka kamar yadda aka saba koh?" tayi maganar a nutse

"Ki je kawae, rae na a 6ace yake, idan na huce zan kira ki.." bata sake cewa komae ba ta mik'e ta bar d'akin zuciyar ta fall tunani kala kala, gana wannan abinda ya faru akan kud'in Abbun, ga kuma yanda maganar Abbun ke nuna kamar Rk ya shigo cikin gidan amma bezo wajen ta ba? Meke faruwa kenan?. 

... A k'ofar wani madaedaecin gida yayi parking motar ta sa, ya sauka ya saka mukulli ya bud'e gidan sannan ya dawo ya tashi motar ya shigar da ita zuwa cikin harabar gidan dake da yalwar girma, ko daga harabar gidan ya isa ka gane yanda gidan ya had'u saboda yadda aka k'awata ta da abubuwa masu kyau. Kallan fuskar ta yayi yanda take kallan gidan kamar ne nazari, se dae abinda be sani ba gidan ya birge ta ko be birge ta ba, murmushi ya wanzar akan fuskar sa kana yace har zuwa lokacin yana kallan kyakykyawar fuskar ta

"Nan ya.." kafin ya k'arasa maganar wayar sa dake ajje ta shiga ruri, kallan me kiran yayi, se yayi saurin saka hannun sa ya d'auki wayar ya kara a kunnen sa

"Hello Ummee barka da wannan lokaci" ya fad'a kafin Ummeen tace komae

"Barka.." shine kawae abinda ta fad'a, se da ta d'an numfasa sannan tace

"Ashe har nayi lalacewar da zaka shigo gidan nan ba tare da ka zo ka gaeshe ni ba?" cike da mamaki yace

"Ummee ni kuma?"

"A'ah ni" ta fad'a tana jin takaeci, seda ya gyara zaman sa sannan ya d'ora hannun sa akan fuskar sa kana yace

"Ummee na shigo fa, Hadeeza tace min kin yi sammakon fita ne.."

"Ohh.. Lokacin ka zo?" se da ya sauke ajiyar zuciya sannan yace

"Ehh fa"

"Ohk ina ka tafi ka bar Amaryar ta ka?" shiru yayi cike da mamakin tambayar Ummeen, kenan tun yanzu Muneerahn ta fara nuna wacece ita? K'arar sa ta kae wajen Ummeen ko kuma me take nufi?

"K'ara ta ta kawo miki kenan Ummee?" ya tambaya 6acin ran dake cin sa na bayyana cikin muryar sa

"A'ah A'ah kada ma wannan ya shiga kan ka, babu wani k'arar ka data kawo, ni na tambaye ta inda kake tace ka fita.." sake lumshe idanun sa yayi, ya d'an yi jimm kafin yace

"Ehh Ummee ina d'an wani aeki ne, zuwa gobe zan koma.."

"Toh Allah ya taemaka.." daga haka ta katse wayar, shima kuma ya saka ta cikin aljihun gaban rigar sa, a nutse kuma ya shiga juyawa zuwa inda Ayrah ke zaune dan dama tun d'azun yake jin idanun ta a kan sa, se kuwa caraf ya kamata dumu_dumu tana kallan sa, dan kuwa 4 eyes suka yi, se tayi saurin kauda kan ta gefe, duk jikin ta a matuk'ar sanyaye, dan kuwa duk da bata san akan wace magana suke yi ba amma haka nan kawae taji wayar sam bata kwanta mata ba, ya d'an soma lumshe idanun sa kamar ze rufe su se kuma ya bud'e su yace a nutse

"Babe.." ya fad'a cikin wani irin salo, juyar da kan ta tayi tana kallan harabar gidan ta jikin glass d'in kusa da ita tana jin yanda zuciyar ta ke sake yin rauni, seya saka hannun sa ya kamo tattausan farin hannun ta da yafi kusa da shi ya sanya cikin nasa ya rik'e gam

"Ni dae ka sakar min hannu" ta fad'a bayan ta juyo tana saka d'ayan hannun ta kan nasa dan cire nata dake cikin nasa, se hakan ya bashi damar d'ora d'ayan hannun nasa kan wanda ta d'ora d'in

"Sorry my luv.." ya fad'a a narke yana karyar da wuya, lokaci d'aya kuma yana yin k'asa da kan sa yana lek'a fuskar ta da tayi k'asa da ita, idanun ta ta runtse kawae hakan ne ya sanya shi sakin murmushi yana tashi zaune ya sake matsa hannun ta duka dake cikin nasa, dae_dae lokacin da hawayen da suka zubo a idanun ta suka samu damar zuba akan hannun nasa

"Oh my god, kuka kuma?" ya fad'a yana d'ago ta, ganin har lokacin tak'i bashi damar ganin fuskar ta ta ya sanya shi jan ta cikin jikin sa yana jin yanda bugun zuciyar ta ke fita da gudu

"Wannan yarinyar akwae kishi, ranar kuma dana had'a su gida d'aya ko ya zata kasance?" ya tambayi kan sa cikin zuciyar sa, a fili kuma se cewa yayi

"Ya isa haka kin ji, ni fa ba tafiya zan yi ba, zan dae je in kwana a can sannan se in dawo nan ma in kwana, ba wae dan hakan na nufin wani abun ba" ya fad'a yana d'an bubbbuga bayan ta alamar rarrashi, runtse idanun ta tayi lokaci d'aya tana jan numfashi dan bata so kukan ya fito, ita kan ta bata san sanda hawayen suka zubo ba, kawae dae ta san wani irin zafi take ji a cikin zuciyar ta, sun kae wajen minti 1 a haka sannan ya sake ta, ta mik'e zaune ya sake bin ta da idanun sa wanda take ta k'ok'arin kaucewa, da kan ta ta saka hannu ta fita daga motar, shima be matsa ba ya fito daga cikin motar, shine yayi gaba zuwa aenahin inda parlourn da sauran d'akunan gidan suke yayin da ta rufa masa baya jikin ta a sanyaye. Parlour ne me yalwar girma da kyau gami da tsari, furniture d'in cikin sa sun yi matuk'ar dacewa da kalar painting d'akin, komae na ciki abin kallo ne saboda yanda aka tsaya aka k'awata parlourn da kayan alatu, saboda yadda take jin jikin ta a sanyaye hakan ne yasa bama ta tsaya 6ata lokaci wajen kallan yanda tsarin parlourn yake ba

"Ki shiga wannan ki watsa ruwa, bari na shiga wannan" ya fad'a yana mata nuni da wani d'akin, babu 6ata lokaci ta fad'a cikin d'akin da shima ya gaji da had'uwa, nan ma bata tsaya wani kalle_kalle ba ta fad'a toilet d'in tayi wanka sannan ta fito, a gaggauce ta saka wata doguwar riga me taushi sannan ta d'ora madaedaecin hijab akae, babu abinda ta shafa a jikin ta kawae ta nemi waje ta zauna cikin rashin sanin abin yi. 

... Wajen k'arfe 9pm tana kwance kan gadon, taji dad'i daya kasance tana iya jiyo motsin sa cikin d'akin sa, duk da yanda bata so ya bar gidan amma gwara ya zauna a d'akin sa itama ta zauna a nata, dan haka ta d'an lumshe idanun ta ko baccin ze zo ya d'auke ta, dae_dae lokacin ya turo k'ofar d'akin, seta d'aga idanun ta a hankali kamar wata munafuka ta kalle shi sanda shima nasa idanun ke kan ta, da sauri ta runtse idanun ta tana jan blanket ta lullu6e har saman kan ta saboda yanda ya bata kunya, dan kuwa boxer ne a jikin sa dududu da k'yar ya rufe cinyar sa, se singlet dake jikin sa wadda ta fallasa halittar murjajjen jikin sa me matuk'ar kyau da d'aukar hankali, murmushi ya saki sanda ta rufe fuskar ta ta, ya k'araso yana girgiza kae gami da k'arasawa shima ya hau kan gadon, daga inda take kwance tana jin sanda ya hau kan gadon, hakan ne ya sanya ta sake curewa waje d'aya tana sake duk'unk'une kan ta cikin bargon. Pillow ya ja ya kwanta akae sannan ya kae hannun sa kan bargon da take sake cukwuikuye shi waje d'aya, ya d'an ja, se kuwa ta sake rik'ewa

"Nima ae lullu6a zan yi.." ya fad'a cikin karyar da murya yana kuma cigaba da jan bargon, rik'ewa ta sake yi kamar ta fashe da kuka 

"Toh ayi raba dae_dae, ki ja rabi in ja rabi" 

"Toh ae kae ma kana dashi a d'akin ka, ka d'auko mana" ta fad'a bayan ta tura bakin ta kuma a shagwa6e, ya d'an lumshe idanun sa sannan yace

"Ni wannan nake so, saboda idan na lullu6a da shi zan dinga jin k'amshin ki.." wata irin kunya ce ta kamata, har bata san sanda ta cika bargon ba tana rufe fuskar ta kamar yana ganin ta, sakin da tayi ne ya sanya shi saurin jan bargon ya yaye shi gaba d'aya kana ya sauke idanun sa akan fuskar ta dake a rufe, iskar sa taji ta soma ratsa ta ne ya sanya ta bud'e fuska se taga wayam, babu bargon babu alamar sa, ya kanne mata idanun sa guda d'aya yana murmushin gefen baki, sake curewa waje d'aya tayi sannan tace kamar zata yi kuka

"Allah ni dae ka bani, sanyi fa nake ji" 

"Uhmm sanyi? Bari kiga yanda za'ayi" ya fad'a yana sanya hannun sa ya birkitota zuwa cikin jikin sa, ya k'ank'ame ta sosae kamar wanda ze 6alla ta gida biyu, er k'ara ta saki tana zamewa daga jikin sa, se ya kae bakin sa cikin kunnen ta kamar me rad'a ya furta

"Sanyi kike ji ae, kiyi baccin ki, ga d'umin da yafi na bargo nan" yayi maganar cikin wani irin salo yana sake shigar da ita cikin jikin sa lokaci d'aya yana lumshe idanun sa saboda yanda jikin sa yayi wani mugun sanyi, ga wani sanyin k'amshi dake ta tashi daga jikin ta har ma da gashin kan ta

"Kiyi bacci.." ya sake fad'a yanzun ma a hankali, se tayi shiru kawae tana cigaba da sauke numfashi da sauri, seda numfashin na ta ya soma komawa dae_dae sannan tayi shiru ta lumshe idanun ta tana shak'ar daddad'an turaren sa me sanyi. Da safe ya riga ta tashi saboda ba wani baccin kirki yayi ba yanda ta kasance kane_kane a cikin jikin sa ta hana shi sukuni, a nutse ya sauke lumsassun idanun sa a kan ta sanda take baccin ta a nutse tana kuma sauke numfashi shima a nutse, fuskar ta ta sake yin fayau fiye da jiya, d'an k'aramin bakin ta ya sake tsukewa, sosae kyawun ta ya sake bayyana a lokacin da take baccin, se ya samu kan sa da lumshe idanun sa, a hankali ya kae bakin sa kan nata ya d'an sumbata kad'an gudun kada ta tashi sannan ya zame ta daga jikin sa ya mik'e ya fad'a toilet. 

... Tun safe Muneerah ta tashi ta fad'a wanka ta fito ta shirya cikin doguwar riga irin me bin jikin nan, ta bi jikin ta da tsadaddun maya mayan ta na bleaching sannan ta d'ora da wasu mayukan akae, gaba d'aya jiyan da kewar sa ta kwana, shiyasa tana tashi ta shirya tun yanzun dan kuwa tana da tabbacin da safe ze dawo cikin gidan, yanzu kam tana ganin ko menene zece mata ba zata bar shi ba dole ya bata hak'k'in ta, koda shi baya buk'atar ta ae ita tana buk'atar sa yadda baya zato. Tana shirin fita daga d'akin wayar ta dake kan side drawer tayi k'ara, seta dakata ta koma da baya ta d'auki wayar, da sauri ta d'aga wayar tana karawa a kunnen ta lokaci d'aya kuma tana neman waje ta zauna gefen gadon ta

"Aunty Zeenah" ta fad'a cike da jin dad'in ganin kiran ta, dan ta san in dae Aunty Zeenahn ta kira baya wuce k'aruwa ce

"Na'am Autar Mummy ya kike? Ya amarci?" ta6e baki tayi kamar Auntyn na gaban ta, kasancewar Aunty Zeenahn k'anwar Mummy ce kuma tana kallan ta ne kamar Mummyn yasa tasu tazo d'aya, suna d'asawa sosae

"Auntyy, babu fa wani amarci"

"Bangane ba?" Aunty Zeenah ta tambaya cike da mamaki, seda ta gyara zaman ta sannan tace

"Yadda dae kika ji na fad'a" tayi maganar kamar wadda take magana da sa'ar ta

"Wae kina nufin babu wani abu daya shiga tsakanin ku ko kuma me kike nufi?" Aunty Zeenah ta tambaya har lokacin cikin mamaki

"Haka dae nake nufi"

"Ehh lallae na yadda yaron nan tantiri ne, duk irin abubuwan da muka yi miki baki ja hankalin sa ba?" kamar zata yi kuka tace

"Wallahi Aunty, ko kusa dani ma bezo ba, nice ma naje wajen sa fa, amma duk da haka.."

"Muneerah!!" Aunty Zeenah ta katse Muneerah daga fad'ar abinda take niyyar fad'a

"Na'am Aunty" cikin 6acin rae Aunty Zeenah tace

"Yanzu duk irin fad'an da muka miki ashe baki ji ba? Wato kyace kuyi ku gama abinda kika yi niyyar yi shi za kiyi koh? Kae kan ki kike yi wajen namiji tun ranar farko Muneerah ashe baki da wayo?" shiru tayi tana harare harare daga inda take zaune, jin tayi shiru ya sanya Auntyn fad'in

"Ki bud'e kunnen ki kiji da kyau, cikin satin nan zamu shigo Kano, kada ki sake zuwa wajen sa, kada ki sake neman sa, akwae wani turare zan kar6o miki shi, shafawa kawae zaki yi se kije ko da giftawa ta kusa dashi ne kika yi wallahi se wani abun ya shiga tsakanin ku, dan kuwa in dae ya shak'i wannan turaren baze iya kwana ba tare da mace ba, daga nan kuma shikenan ya zama naki ke d'aya, se yanda kika ga damar yi dashi, idan dae nazo zan miki dogon bayani..." cike da farin ciki, jin dad'i mara misaltuwa tace bayan ta mik'e hadda tsallen ta

"Don Allah da gaske Aunty?" murmushi Aunty Zeenah tayi jin yanda farin cikin Muneerahn ya bayyana har cikin muryar ta

"K'warae kuwa, ke dae kawae ki jira ni cikin satin nan komae ze kammala, muma ma huta da k'orafin ki"

"Se dake Aunty na ta kae na, ina godiya Aunty na, Allah ya k'ara miki lafiya da nisan kwana"

"Ameen_Ameen" daga haka suka cigaba da tattaunawa kafin daga bisani suka yi sallama, zaunawa tayi kan gadon farin ciki kamar ya kashe ta, ita kad'ae tasan yanda taji dad'in wannan al'amari, burin ta na mallakar Rk d'in na dab da cika, abubuwan farin ciki kala_kala.

... Fitowar ta kenan daga wanka ta d'ora hijab akan madaedaecin towel d'in dake jikin ta, a nutse ta k'arasa gaban mudubin d'akin taja stool ta zauna sannan ta fara mitstsika vaseline d'in data gani a ajje, k'aramar wayar ta data yasar da ita ta manta da rayuwar ta itace ta shiga ruri, da mamaki ta kalli inda wayar take, kafin a hankali ta mik'e ta taka zuwa inda wayar take, seta tsaya tana kallan numbers d'in dake yawo akan wayar, bata san number ba, kamar ba zata d'aga ba se kuma ta d'aga ta kara a kunnen ta, yana daga cikin sarar ta, in dae bata san number ba aka kira ta ta d'aga bata fara yin magana se daga d'aya 6angaren anyi magana

"Hello, Ayrah Ibrahim Khaleel" taji an ambata daga d'aya 6angaren, hakan ne ya sanya ta fad'in

"Salamu Alaek"

"Wslm" daga can 6angaren aka amsa

"Ina ta neman number ki bana samu, se yau Allah yayi na samu.." kamar taso ta gane muryar amma bata san ta wacece ba, hakan ne ya sanya yin d'an murmushi kana tace

"Eyyah, amma bangane me magana ba?"

"Bahijja ce fa, Bahijja A.B.U"

"Ohhh, Bahijja ya kike?" ta fad'a bayan ta sake fad'ad'a fuskar ta da murmushi

"Lafiya k'alau, ya kuma mantawa da mu?" se tayi murmushi kawae ba tare da tace komae ba

"Toh ni ban yi zuciya dake ba, ina son zuwa gidan ku dan kuwa cikin satin nan zamu shigo Kano, kuma In Sha Allah zan zo gidan ku"

"Allah Sarki na gode" Ayrah ta fad'a, dan tun dawowar ta daga A.B.U wad'annan abubuwan suka dinga faruwa, hakan ne ma ya sanya ta manta da su, amma gashi su basu manta da ita ba

"Yanzu zaki tura min address d'in ne ko yaya za'ayi?" Bahijja ta tambaya

"Bari na tura miki ta message.." Ayrah ta fad'a, murmushi Bahijja tayi kana tace

"Toh na gode, ina jira" daga haka ta katse wayar. Seta cigaba da zama a wajen tana juya wayar a hannun ta, kamar ta bari ya dawo ta tambaye shi k'awar ta ta A.B.U zata zo, se kuma kawae ta yanke hukuncin da kan ta ba tare da tsayawa dogon nazari ba ta rubuce kwatancen tsaff cikin message kasancewar gidan bashi da wahalar kwatance, babu 6ata lokaci ta tura shi zuwa number Bahijjan....

          Mhiz Innocent....✍️

___Dae_dae lokacin da ta ajje wayar ta koma gaban mirror ya turo k'ofar d'akin ya shigo, ta san shi d'in ne ya shigo hakan ne ya sanya bata juya ba se dae ta kasa cigaba da abinda take yi, ya kae wajen minti 1 a tsayen hannayen sa duka biyun sak'ale a k'irjin sa, yana k'are mata kallo duk da ba shi take kalla ba sannan ya soma takawa a nutse zuwa cikin d'akin, shirun da taji yayi yawa ne ya sanya ta juyowa dan ganin ko ya bar d'akin ne, dae_dae lokacin da ta juyo d'in yayi dae_dae da lokacin da ya iso dab da ita, hakan ne ya bawa jikkunan su damar had'uwa waje d'aya, se tayi saurin yin baya da k'afar ta saboda kusancin su da yayi yawa aenun, hannu ya saka ya rik'o ta gaba d'ayan ta ya sake manna ta da jikin sa sannan yace k'asa k'asa kamar baya so aji abinda yake fad'a d'in

"Ina kuma zaki je?" tura baki tayi tana jin yadda k'irjin ta ke d'an bugawa

"Ni fa shiryawa nake yi?"

"Shiryawa kuma?" yayi maganar yana kafe ta da idanun sa gami da d'age duka girar sa guda biyun, jin tayi shiru se cigaba da k'ok'arin zamewa daga rik'on da yayi mata take ya sanya shi sake birkito ta ta kuma shigewa jikin sa

"Bari na taya ki!" ya fad'a a hankali yana d'ora hannun sa kan hijab d'in ta ya fara zame shi, hannun sa tayi saurin rik'owa idanun ta sun yi rau rau ta kalle shi sannan ta girgiza kae

"A'ah don Allah ni dae bana so" kafe ta yayi shima da nasa idanun kana yace

"Meyasa?" shiru tayi tana cigaba da tura bakin ta, jin yana sake zame hannun sa alamar ze cigaba da abinda yake yi ne ya sanya ta fad'in

"Towel ne fa kawae.." se kuma tayi shiru, murmushi yayi yana sanya hak'orin sa ya d'an ciji gefen lips d'in sa na k'asa sannan yace a hankali

"Toh menene?"

"A'ah ni dae fa.." ta fad'a tana sake dafe hannun sa tana kuma kallan sa da narkakkun idanun ta

"Ko yaushe ya zama d'an iska haka oho?" ta fad'a akan la66an ta, dariyar da ta su6uce masa ce ta sanya ta cigaba da kallan sa cike da mamakin abinda ya saka shi yin dariyar hakan bayan ta san shi ba ma'abocin ta bane

"Aou ni ne d'an iskan koh?" ya fad'a yana bin ta da wani irin kallo wanda ya tilasta mata saurin janye nata idanun tana sake kumbura baki, bata ta6a tunanin yaji abinda ta fad'a d'in ba, amma kuma ae laefin sa ne kwana biyun nan duk ya chanja ya koma wani mara kunya, seda ya sake sakin wani shu'umin murmushi a ran sa yana sak'a yanda zata kira shi komae taga dama ranar daya maeda ta tasa halak malak, sannan yace

"Ranar da kika dena so na, ki ka kuma sallamawa wata matar ni.." ba tare da ta shirya ba ta d'aga idanun ta ta juye su cikin na sa idanun sanda ya maeda fuskar sa ta koma aenahin ta sa, babu kuma alamar wasa a maganar da yayi se dae kuma yayi maganar ne a narke kamar kuma wani maraya, cigaba tayi da kallan sa kamar me nazari haka kawae taji jikin ta yayi wani mugun sanyi ga kuma wani irin rauni daya ziyarce ta lokaci guda, ita idan suna tare da shi mantawa take yi akwae wata mata a gefen su da itama take amsa sunan matar sa, se kuma ta sauke idanun ta sannan ta saka hannu ta d'auke k'wallar data tarar mata cikin idanu kafin ta sake kallan sa dae_dae lokacin da yake fad'in

"Uhmm ko ba haka bane?" bata san sanda ta girgiza kae ba sannan ta bud'e bakin ta a nutse ta furta

"Ni dae a'ah fa" ta k'are maganar a raunane, iska ya fesar daga bakin sa lokaci d'aya yana lumshe idanun sa, seya saka hannun sa duka biyun kawae ya rungume ta tsam cikin jikin sa ya d'ora ha6ar sa akan kafad'ar ta kana ya kae bakin sa saetin kunnen ta ya furta

"Har yanzun kina sona ko kin bar wa wata ni?" dira k'afa ta fara yi lokaci d'aya tana fara tashi daga jikin sa

"Ni dae Allah ka dena min zancen wata, bana so fa" murmushi yayi kana ya furta

"Toh ki ce kina sona har yanzun" ya fad'a bayan ya saki wani k'awataccen murmushi

"Ni fa ina son ka, ina son ka, ina son ka Allah kuwa" ta fad'a tana kae hannun ta kan fuskar ta ta rufe, tana kuma sake tura kan ta cikin jikin sa saboda yadda kalmar ta fito tun daga can k'asan zuciyar ta, wani irin sanyi ne ya shiga ratsa ilahirin jikin sa, ya lumshe idanun sa yana sake shigar da ita cikin jikin sa kamar ze maeda ta cikin sa, shi kad'ae ya san wani irin farin ciki da ya mamaye shi mara misaltuwa, ko babu komae ya gama da wannan matsalar itama, yanzu wadda yake so ya tunkara itace sasanta tsakanin Abba da Abbu.

... Da sallama ya shigo cikin gidan fuskar sa d'auke da mad'aukakin annuri, Umma da fitowar ta kenan daga d'aki ta k'araso ta kar6i ledar dake hannun sa

"Sannu da zuwa Abban su" ta fad'a tana jin dad'in yadda ta gan shi d'in, dan da alama ko ba'a fad'a ba yau d'in wani gagarumin abu ya same su

"Yawwah sannu ka dae.." ya fad'a yana neman waje ya zauna akan tabarmar dake shimfid'e a tsakar gidan, wucewa kitchen Umma tayi ta ajje ledar hannun ta sannan ta dawo tsakar gidan itama ta nemi waje ta zauna

"Ina wannan yaron?" kallan d'akin Yah Sadeeq Umma tayi kana tace

"Yanzun nan ya shiga d'aki, ina ga be ji shigowar ka ba... Sadeeq.." Umma ta k'arasa maganar cikin d'an d'aga murya tana kallan d'akin Yah Sadeeq d'in

"Na'am Umma" Yah Sadeeq ya fad'a yana fitowa daga cikin d'akin hannun sa d'auke da wayar sa, shima k'arasowa yayi ya nemi waje ya zauna sannan yace

"Abba sannu da zuwa, ashe ka dawo?"

"Yawwah Sadeeq, wallahi kuwa na dawo"

"Ruqayyah wani abun kirki ne fa ya same mu" Abba ya fad'a yana murmushi bayan ya maeda duban sa kan Umma 

"Toh ikon Allah, Abban su meya same mu?" ajiye wayar sa Yah Sadeeq yayi a gefen sa dan jin abinda Abban ze fad'a dan dama missed call d'in Rk ya gani a wayar ta sa yana k'ok'arin kira kuma Umma ta kira shi

"Alhaji Wada ya sakar min shagon nan gaba d'aya, ni zan dinga kula da shi kawae dae ya had'a ni da wani yaron sa da suka dad'e tare suna kasuwanci" ya k'arasa maganar yana jin dad'i har cikin ran sa

"Kae Alhamdulillah" Umma da Yah Sadeeq suka had'a baki wajen fad'a

"Allah ya saka masa da alkhaeri Abba, amma naji dad'i sosae wallahi" inji Yah Sadeeq, addu'a suka shiga jerawa dukan su suna kuma yiwa mutumin addu'ar k'arin arzik'i me amfani cike da jin dad'in yadda ya faranta musu. Se bayan sun gama tattaunawa sannan Yah Sadeeq ya d'auki wayar sa ya kira Rk, dab da zata tsinke ya d'aga wayar

"Yah Sadeeq An yini lafiya?" shine abinda Rk ya fad'a, murmushi Yah Sadeeq yayi kafin yace

"Wae ba zaka dena wannan Yah Sadeeq d'in ba fisabilillahi?" shima murmushin yayi me d'an sauti kamin yace

"Ae yayan ne dole na girmama ka"

"Toh shikenan, ya aeki?"

"Alhamdulillah" Rk ya fad'a

"Masha Allah, d'azu naga kiran ka bana kusa ne" neman waje Rk yayi ya zauna kafin yace

"Ohk ehh, dama ina so naji inzo in d'auke ka ne? Ko kuma na tura maka address d'in?" seda Yah Sadeeq ya d'an yi jim kad'an kafin yace

"Tura min Address d'in kawae.."

"Ohk, a gaeda su Abba" Rk ya fad'a yana katse wayar. Kallan Umma yayi dake zaune kusa dashi yace

"Umma yaushe zamu je gidan Auta?" ya fad'a yana murmushi, shi kan sa be ta6a kawowa a ran sa Autar ta su za tayi aure yanzu ba, musamman saboda ga6untar ta da wautar ta, se gashi ikon Allah yanzu haka tana gidan ta

"Gidan Auta kuma Sadeeq?" Umma ta fad'a tana rik'e ha6ar ta, kafin yace komae kuma ta d'ora da

"Rufa min asiri kada a fara yawo dani cikin gari, dududu ma yaushe akayi auren har da zan je?" 

"Haba Umma babu fa komae dan kin je" girgiza kae Umma tayi kafin tace

"A'ah a'ah ba dani ba, kae dae kaje ka gano min d'iya ta, idan kaje kamar naje ne" jinjina kae Yah Sadeeq yayi yace

"Shikenan Umma.." 

... Daga cikin d'akin ta ta fito sanye cikin doguwar rigar abaya, ta d'aura mayafin a kan ta, ba dan taji zuwan Auntyn ta ta ba babu abinda ze saka ta sanya kayan, da sauri ta k'arasa ta rungume Aunty Zeenahn dake tsaye cikin parlourn hannun ta d'auke da er k'aramar trolley 

"Oyoyo Aunty na, naji dad'in zuwan ki wallahi" ta fad'a cike da mad'aukakin farin ciki, dan kuwa har cikin ran ta tayi matuk'ar farin ciki da zuwan Auntyn musamman yadda ya kasance tunda suka yi waya da Auntyn bata sake zuwa d'akin nasa ba kamar yadda ta umarce ta, se dae shi idan yazo zezo yaji idan bata da damuwa ya wuce nasa d'akin, sosae yaji dad'in yanda ta dena shishishige masa d'in, ita kuwa takaeci ne kawae yake isarta idan taga ya bar mata d'akin ya koma na sa. 

"Oyoyo daughter me, naga kin sake fresh?" Auntyn ta fad'a bayan ta sake ta, d'an ta6e baki tayi kamin tace

"Kae Aunty.." tayi maganar tana maeda duban ta kan Bahijja dake tsaye tana kallan su

"Ashe tare kuke tafe, sannun ku da zuwa.." 

"Yawwah sannu dae Muneerah" Bahijja ta fad'a tana neman waje ta zauna, itama Aunty Zeenah zama tayi tana kallan Muneerah data nemi waje itama ta zauna 

"Me kike nufi? Mu d'auko hanya tun daga Zaria sannan kice babu abinda kika yi mana?" hannu ta saka a kan ta ta d'an sosa sannan tace

"Kae Aunty, kin san fa dama ba wata gwana bace ni a wajen nan, kuma dama in dae yana gida shi ke siyo mana abinda zamu ci, shi kan sa be damu da se nayi girki ba shiyasa ma nima bana damuwa" kallan ta kawae Aunty Zeenah ke yi har ta gama maganar sannan ta shiga jinjina kae

"Lallae dole sena tashi tsaye a kan ki Muneerah, dan na lura shashasha ce ke.." 6ata rae Muneerah tayi ba tace komae ba. Mik'ewar da Bahijja tayi ne ya sanya dukan su suka kalle ta

"Ina zuwa?" Aunty Zeenah ta fad'a 

"Gidan su k'awar nan tawa da nake fad'a miki mana Aunty, na mata alk'awarin ina shigowa Kano zan je gidan su ne.." rik'e baki Aunty Zeenah tayi tana kallan ta

"Ke ni fa bana son yawo, kada ki saka Abban mujaheed yace zeyi fad'a na bar ki kin fita" (Bahijjan er k'anwar mijin Aunty Zeenah ce wadda suke matuk'ar d'asawa tun tuni, da farko zuwa gidan kawae take ta tafi, daga k'arshe ma seya kasance kawae ta koma wajen ta da zama) 

"Allah Aunty bazan dad'e ba" 

"Shikenan kiyi da jiki dae.." 

"Tohm sena dawo" Bahijja ta fad'a tana ficewa daga d'akin, maedo da duban ta kan Muneerah Aunty Zeenah tayi tace bayan ta gyara zama

"Ina mijin na ki?" ta6e baki ta sake yi kafin tace

"Yana asibiti, aekin kwana ze yi, se gobe zaki gan shi"

"Toh yayi, yanzu dae muje ki samar min wani abun in ci kafin mu fara abinda ya kawo ni" mik'ewa Muneerah tayi kana ta amsa da

"Toh" daga haka suka wuce kitchen d'in tare. 

... Duk da ba wani sanin yadda garin yake Bahijja tayi ba hakan be hana ta d'aukar mota ba kawae ta sanar da shi inda ze kae ta kamar yadda ta gani a rubuce, inda akayi sa'a mutumin ya san wajen sosae, dan haka bata sha wahala ba ya kae ta har k'ofar gidan, da taemakon kwatancen da Ayrah ta tura mata. Sauka tayi daga Napep d'in ta biya shi kud'in sa sannan ta k'arasa tayi knocking gate d'in dake a rufe. Da mamaki Ayrah dake zaune a cikin d'akin ta ta sake kasa kunne dan tabbatar da knocking d'in da take ji, a iya sanin ta shi kad'ae ke shigowa cikin gidan, bayan shi babu wani dake shigowa, shi kuma idan yazo se dae kawae taga shigowar shi, to amma kuma yau se gashi taji ana knocking, kamar ta share se kuma ta mik'e dama da hijab a jikin ta ta fito, a hankali ta cigaba da takawa zuwa compound d'in gidan har zuwa sanda ta isa dab da gate d'in sannan ta tsaya 

"Waye?" ta fad'a a hankali cike da d'an tsoro tsoro, jin muryar ta ya sanya Bahijja sakin murmushi ganin ba tayi 6ata ba 

"Ni ce, Bahijja ce" ta fad'a dan ta k'agu Ayrahn ta bud'e k'ofar, seda ta saki ajiyar zuciya sannan ta saka hannu ta bud'e k'ofar, murmushi ne ya wanzu akan fuskar ta sanda Bahijjan ta shigo cikin gidan, itama k'ok'ari tayi ta wanzar da murmushin kan fuskar ta duk da yanda take jin haushin Ayrahn a cikin zuciyar ta

"Sannu da zuwa" shine abinda ta fad'a bayan ta kulle k'ofar gidan 

"Yawwah" Bahijja ta fad'a tana yin gaba, dan ita burin ta kawae su zauna ta fara tuhumar Ayrahn. Tsayawa tayi tana kallan parlourn daya gaji da had'uwa kafin ta ta6e baki ta nemi waje ta zauna, Ayrah bata zauna ba seda ta d'akko mata ruwa da lemo tazo ta ajje mata sannan ta koma ta zauna akan kujerar

"Sannu da zuwa, ya hanya?" ta sake fad'i, dan ba k'arya taji dad'in zuwan Bahijjan, ko ba komae ta nuna mata ana tare

"Hanya Alhamdulillah, kin ga ae bana zauna ban je na gaeda Mama ba koh? Muhimmiyar magana ce ta kawo ni, saboda haka muje ki raka ni na gaeda Mama kafin nan semu zauna" Bahijja ta fad'a tana mik'ewa, murmushi Ayrah tayi ta saka hannun ta ta murza zoben hannun ta sannan tace

"Umma na gida ae" cikin rashin fahimta Bahijja tace

"Gida kuma? Nan d'in ina ne toh?" 

"Gida na" ta fad'a bayan ta d'an tura bakin ta ta kuma jefawa Bahijjan harara, wani irin sanyi ne ya shiga ratsa Bahijja, se ta nemi waje ta zauna tana jin yadda farin ciki ke ratsa ilahirin jikin ta

"Ashe dama kina da aure bamu sani ba?" Bahijja ta tambaya a ran ta tana tuna yadda Abeedah ta nuna musu hoton Ayrahn da doctor a wajen cin abinci, ita dama seda tayi mamaki ace Ayrahn ce taci amanar su, ashe tana da aure tuntuni, dan kuwa ta san dae baze yiwu ace seda ta dawo daga makaranta sannan akayi auren ba

"Ehh" kawae ta fad'a dan bata san jan dogon zance, ajiyar zuciya Bahijja ta sauke tana jin yadda abubuwa suka zo mata da sauk'i, duk burin da taci na zuwa Kanon ya zagwanye, se a lokacin ta saka hannu ta d'auki ruwan ta sha kana ta samu sukuni ta furta

"Se gani a gidan ki? Amma dae baki kyauta mana ba da baki fad'a mana kina da aure ba wallahi" 

"Uhmm" kawae Ayrah ta furta kamin tace

"Ya hutu? Ina Mama?" 

"Mama na nan k'alau, hutu kuma muna nan muna shan shi" ta fad'a har lokacin farin cikin da taji na jin Ayrahn na da aure be sake ta ba. Ba ita ta fara shirin tafiya ba se dab da maghrib sannan ta mik'e ta yafa mayafin ta kana ta d'auki jakar ta tace

"Toh bari na koma, na ga gida Allah ya k'aro zaman lafiya" ta fad'a tana yin gaba, bin bayan ta Ayrah tayi tana mata godiya dan babu k'arya taji dad'in ziyarar nan data kawo mata, har compound d'in gidan ta rako ta tana sake maemaeta mata ta gaeda mata da Maman su, tace zata ji. Dae_dae lokacin da suka fito d'in yayi dae_dae da lokacin da motar sa ta kunno kae cikin gidan, dukan su dakatawa suka yi, Bahijja na lek'a kan ta cikin motar ko zata hango mijin Ayrahn, dan tana da tabbaci kamar yadda Ayrahn take kyakykyawa haka mijin ta ma ze kasance, dan kada dae Ayrah ta fahimci gulma ce ta tsaeda ta ya sanya ta fad'in 

"Bari na tsaya mu gaesa, kin ga babu dad'i tunda ya shigo har gidan mun had'u kuma in tafi bamu gaesa ba" d'an murmushi kad'an Ayrah ta saki sanda ta k'arasa wajen motar ta sa, dae_dae lokacin da shi kuma ya fito daga cikin motar, tattausan murmushi ya sakar mata ganin ta yau a compound d'in gidan, dan kuwa ko parlour da wuya ka gan ta a ciki, kullum tana bedroom d'in ta, sam be lura da wata halitta dake d'an nesa kad'an dasu ba, babu 6ata lokaci ya bata wata kyakykyawar runguma lokaci d'aya yana sauke ajiyar zuciya saboda yanda yaji wata nutsuwa na saukar masa

"Ina da bak'uwa fa" ta fad'a tana tura baki

"Bak'uwa kuma?" yayi maganar a hankali, seda ta sake kumbura bakin sannan tace

"Ehh fa, er makarantar mu ce" da mamaki ya sake ta a hankali sannan ya maeda duban sa inda take kalla, dae_dae lokacin da Bahijja ta runtse idanun ta dan sake tabbatarwa da kan ta abinda idanun ta ke gani, ba tare da sun lura da yanayin da take ciki ba Ayrah tace a hankali 

"Kae take jira zaku gaesa" 

"Ni kuma?" ya fad'a cikin basarwa, seta jinjina kae kawae, a nutse suka soma takawa zuwa inda Bahijjan take, mutuwar tsaye tayi sanda taga sun iso dab da ita kuma idanun ta sun sake tabbatar mata lallae wannan d'in Doctor ne, Doctor Rk ne. 

"Innalillahi wa inna ilaehi rajiun" ta dinga maemaetawa a cikin zuciyar ta jikin ta a matuk'ar sanyaye yana wata irin rawa kamar mazari, lumshe idanun ta tayi ta sake bud'ewa still dae akan Rk dan har yanzu tantama take yi

"Kina lafiya?" ya fad'a yana tamke fuskar sa ganin irin kallan da take bin sa da shi kamar wadda taga sabon halitta, da k'yar ta iya fuzgo kalmar

"Alhamdulillah" ta fad'a a lokacin data sake tabbatar da lallae Doctor ne, shine mijin Ayrahn dama? Yin gaban da Rk yayi ne ya sanya ta kallan Bahijja tace

"Bahijja ki gaeda gida na gode" 

"Uhm hum" shine kawae abinda ta iya furtawa dan kuwa a yanda take jin ta ba zata iya doguwar magana ba, da k'yar ta iya jan k'afafun ta ta fice daga gidan kan ta a matuk'ar kulle. 

.. "Ke lafiya?" Aunty Zeenah ta fad'a tana kallan Bahijja da ta shigo cikin d'akin kamar wata korarriya, yak'e tayi kana tace

"Lafiya k'alau, bacci kawae nake ji saboda gajiya" 

"Toh maza je ki kwanta, bari na kawo miki abinci" girgiza kae kawae tayi da sauri tace

"A'ah naci acan, Aunty kada a tashe ni don Allah" 

"Toh seda safe" Aunty Zeenah ta fad'a tana sake bin ta da kallo ganin yanda yanayin ta ya chanja lokaci d'aya, bata sake cewa komae ba ta ja k'afafun ta da suka yi mata nauyi ta wuce cikin d'akin da Muneerahn ta sauke su. Se a lokacin ta samu damar fashewa da kuka kamar ran ta ze fita, kukan takaeci, yarinyar nan ta shammace su, se dae abinda bata sani ba dama can matar sa ce ko kuma se daga baya ne suka yi aure? Idan kuwa hakane yarinyar tayi amfani da yadda suka d'auke ta kamar yarinya ta cuce su ta yaudare su, ashe itama tana son sa? Gaba d'aya kan ta a kulle yake, man kan ta gaba d'aya ya tsiyaye, wani irin bak'in ciki ne ke cigaba da ziyartar ta musamman idan ta tuna yadda Doctor d'in ya rungume ta a gaban ta, kawae seta koma ta kwanta dan samawa k'wak'walwar ta hutu dan kuwa ko tace zata yi tunanin mafita k'arya take yi. 

... Washe_gari Bahijja da k'yar ta iya farkawa daga bacci saboda yadda kan ta ya mata wani gingirin, kasancewar bata sallah ya sanya tana tashi d'in wanka kawae tayi sannan ta shirya da k'yar ta fito saboda kada Auntyn ta fahimci tana cikin wani hali, a parlour ta samu Auntyn da Muneerah zaune suna hira, ta k'arasa ta nemi waje ta zauna kana ta kalli Muneerah tace

"Kin tashi lafiya?" 

"Lafiya K'alau Bahijja, se yanzu kika tashi duk uban baccin da kika sha jiya?" 

"Wallahi kuwa" ta fad'a tana yamutsa fuska kafin ta maeda duban ta kan Aunty Zeenah 

"Aunty ina kwana?" 

"Lafiya K'alau" Auntyn ta fad'a tana kafe Bahijja da idanu kamar me son gano wani abun se kuma ta d'ora da

"Anya kuwa lafiyar ki k'alau Bahijja?" 

"Lafiya ta lau Aunty, kawae dae gajiya ce" ajiyar zuciya Auntyn ta sauke kafin tace

"Hakane kuma" daga haka suka cigaba da hira. Suna nan zaune ya shigo da motar sa cikin gidan, Muneerah ta kalli Aunty Zeenah tace

"Gashi nan ya dawo Aunty" 

"Toh je ki tarbe shi hannu bibbiyu kin san fa yau zuwa gobe nake so a gabatar da komae" murmushi Muneerah ta saki kafin tace

"Toh" daga haka ta fice daga d'akin, bata tsaya ko ina ba se wajen motar ta sa, ta sanya hannun ta akan hannun k'ofar tana bin sa da wani shu'umin murmushi

"Sannu da zuwa Baby" da mamaki yake kallan ta dan shi kam a wajen sa wannan sabon abu ne dan kuwa hakan bata ta6a shiga tsakanin su ba, ganin yana kallan ta ne ya sanya ta yin farr da idanun ta tana jin wani irin dad'i na ratsa ta

"Yawwah kina lafiya?" ya fad'a sanda ya fito daga cikin motar, shine yayi gaba yayin da ta rufa masa baya, yana dab da wuce part d'in ta tace

"Amm, k'anwar Mummy tazo gidan nan, idan babu damuwa kaje ku gaesa mana" seda ya dakata kad'an sannan yace

"Ohk, je ki ina zuwa zan amsa waya ne" yayi maganar yana yin gaba, da "Toh" ta amsa itama tana yin gaba ta wuce cikin d'akin ta. Da wani kallo Aunty Zeenah ta bi ta ganin ta ita d'aya 

"Me mijin nan naki ke nufi ne? Ni ce zan je na gaeda shi ko kuwa me yake nufi?" ta6e fuska tayi tana k'arasowa ta zauna

"Kae Aunty Allah kuwa kin fiya mita, waya yake amsawa yanzu ze shigo" 

"Aou toh, yanzu naji batu" Aunty Zeenah ta fad'a tana gyara zama, cigaba da zama Bahijja tayi duk da yanda tunanin ta ke wani wajen, jira kawae take lokacin data d'iba ya cika ta koma d'akin ta cigaba da tunanin mafita, dae_dae lokacin da muryar sa me dad'in sauraro ta ratso cikin parlourn, suka amsa sallamar kusan a tare kafin ya k'araso ya nemi side chair ya zauna kafin ya d'an zame yace 

"Barka da safiya" 

"Barkan ka dae, ya gida? Ya amarci?" tayi tambayar kamar ba uwar amarya ba, dae_dae lokacin da Bahijja ta d'aga idanun ta dan ganin me fuskar da taji kamar muryar ta sake mata kama data abin k'aunar ta ta, se dae ga mamakin ta se idanun ta suka sake gane mata Rk, a'ah kada dae ace ta haukace fa ta fara gane_gane, abinda ta raya a ran ta ne ya sanya ta saurin runtse idanun ta sannan ta sake bud'ewa, still dae shi d'in ta sake gani, girgiza kae ta shiga yi k'irjin ta na bugawa, ga kuma kan ta da ya sake kullewa, bata ankara ba se fitar sa data gani, wanda tunda tayi ido biyu da shi bata sake fahimtar komae ba, bata sake sanin abinda suke tattaunawa ba, kallan ta ta maeda kan Muneerah da ta bi Rk da kallan k'auna, bata san sanda bakin ta ya furta cikin tsananin kullewar kae

"Muneerah wane ne wannan?" da mamaki Muneerah ta kalli Bahijja tana jin tambayar ta ta kamar ta raenin hankali 

"Kamar yaya?" 

"Ehh don Allah" ta fad'a 

"Wane ne ze shigo min har cikin d'aki na idan ba miji na ba?" Muneerah ta fad'a a d'an fusace

"Mijin ki kuma?" ta fad'a a raunane kuma cike da tashin hankali, dan a yanzu tama manta da k'aunar sa da take, gaba d'aya hankalin ta ya tafi ne akan ganin sa da tayi acan a matsayin mijin Ayrah, yanzu kuma gashi anan Muneerah na fad'a mata mijin ta ne, me yake faruwa kenan? 

     Mhiz Innocent...✍️

___Komawa tayi ta zube kan kujera tayi zaman da6aro cikin rashin sanin abin yi, hannun ta ta d'auka ta d'ora a kan ta tana jin gaba d'aya komae ya cukurkud'e mata, gaba d'aya kan ta ya kulle, k'wak'walwar ta ta rikice, kamar ma tunanin ta na so ya kwance, ta rasa tunanin abinda ya kamata tayi, dan taga alama gaba d'aya mutanen nan so suke su haukata ta. 

"Anya kuwa ban haukace ba?" ta tambayi kan ta cikin sarewa da abubuwan da suke faruwa kusufa_kusufa. 

"Meyasa kika tambaya?" tambayar da Aunty Zeenah tayi itace ta soma dawo da ita hankalin ta, ta kalli Aunty Zeenah tana ji kamar ta saka ihu ko da zata ji sassaucin abinda take ji cikin zuciyar ta, se a lokacin ta iya bud'e bakin ta sannan ta fara magana 

"Ita tace min mijin ta ne Aunty, itama Ayrah tace min mijin ta ne, so kuke ku haukata ni ne ko menene?" tayi maganar a gajiye kamar wadda tayi aekin wahala, wani banzan kallo Muneerah ke bin ta da shi tun sanda ta ambaci sunan wata matar take had'a sunan kuma da na Rk, seda ta k'araso kusa da Bahijjan tana ji kamar ta shak'o wuyan ta sannan tace cikin d'aga murya

"Kar ki k'ara Bahijja, ina ganin mutuncin ki, kada ki bari ya tsiyaye a cikin ido na har ta kae ga na rufe ido na na nuna miki wacece ni, miji na ni kad'ae ce matar sa, idan ma k'yasawa kika yi toh wallahi ahir d'in ki dan kuwa baki ishe shi kallo ba, ni kad'ae ce matar sa ta har abada" ta k'arasa maganar tana fidda huci saboda tuk'uk'in da take ji a cikin zuciyar ta, tana k'ok'arin juyawa ta bar wa Bahijja wajen ta sake jiyo muryar ta

"Kina nufin ki ce min baki san da zaman wata ba bayan ke? Ko kuwa me kike so ki ce? Toh wallahi tallahi mijin ki na zaune da wata matar a wani gidan, abinda ban sani ba dae shine matar sa ce ko akasin hakan, amma abinda na sani a gaba na ya rungume ta kuma ita da kan ta ta fad'a min cewa mijin ta ne wanda hakan ne yasa nima nake sanar dake abinda na sani" wata muguwar shak'a Muneerah ta yiwa Bahijja lokaci d'aya tana laelayo wani uban ashar ta maka mata sannan ta cigaba da fad'in lokacin da idanun ta suka yo waje suka kuma yi ja kamar an watsa musu garwashi

"Uban ki ne ya d'aura masa aure da wata? Ashe dama da wata manufar kika biyo Aunty, toh wallahi ki tattara ya naki ya naki ki bar min gida munafuka algunguma" 

"Sake ta mana Muneerah" Aunty Zeenah ta fad'a cikin d'aga murya ran ta a matuk'ar 6ace, ta san halin er ta ta in dae akan abinda take so ne, amma ba tayi tunanin soyayyar ta sa zata rufe mata idanu har ta kasa gano tsantsar gaskiyar dake tattare da Bahijja ba. Tsawar da Aunty Zeenahn tayi mata itace ta sanya ta sakin rigar Bahijja da ta cukwikuye a hannun ta, Aunty Zeenah ta jata gefe sannan tace ran ta a d'an 6ace

"Ke wae yaushe zaki girma ne Muneerah? A yanda take maganar nan me ya kamata ki yi? Tsayawa zamu yi mu bi komae a sannu, aka fad'a miki yanzu ana wani yadda da d'a namiji ne, musamman ma kamar wannan mijin naki ke kan ki kin san dole ne mata suyi ta kawo masa hari" seda ta dinga sauke numfashi a jere a jere kamar wadda tayi tsere ko kuma wani aekin wahala sannan ta samu 6acin ran da take ji ya d'an ragu kana suka taka zuwa inda Bahijja ke zaune har lokacin kamar wadda aka dasa. Zama Aunty Zeenah tayi kusa da Bahijja cikin kwantar da murya tace bayan ta dafa kafad'ar ta

"Ki tsaya ki min bayanin abinda ke faruwa Bahijja, Me kike k'ok'arin cewa?" runtse idanun ta Bahijja tayi duk da yadda ran ta ya 6aci akan Muneerahn amma albarkacin Auntyn ya sanya ta fara fad'in 

"Aunty gidan k'awa ta da naje jiya anan na ga Doctor, ba yau na fara sanin sa ba saboda ya koyar damu a A.B.U ballantana nace ko me kama da shi ne, wallahi Aunty shi ne na gani a gidan jiyan kuma yau gashi na gan sa anan, ni abinda na kasa fahimta idan da gaske kishiyar ta ce ya akae ba ta san da zaman ta ba?"

"Tirk'ashi" Aunty Zeenah ta fad'a tana jinjina kae lokaci d'aya kuma tana maeda duban ta kan Muneerah da ta zube akan k'afafun ta ta saka wata k'ara tana d'ora hannun ta a kan ta

"Na shiga 3 ni ennan" ta k'are maganar tana fashewa da kuka, kafin Auntyn tace komae se kuma ta mik'e kamar wadda aka tsikara ta wuce d'akin ta buguzum buguzum, can se gata ta fito d'auke da wani yalolon mayafi

"Tashi ki kae ni gidan, yau sena nunawa ko wacece ke k'ok'arin bin miji na ita er iskar k'arya ce wallahi, ki tashi ki kae ni" tayi maganar tana kallan Bahijja zuciyar ta na cigaba da tafasa, rik'o hannun ta Aunty Zeenah tayi

"Ki tsaya tukunnah.." kafin ma Auntyn ta k'arasa fad'in abinda tayi niyya ta fuzge hannun ta sannan tace cikin d'aga murya

"Wallahi ban ga uban da ya isa ya hana ni zuwa gidan in ci mata uwa da uba ba, miji na zata dinga bibiya? Na san halin miji na baya bin mata dole wani abun ta masa, toh wallahi yau sena nuna mata nima er kwalta ce" kallan ta Aunty Zeenah tayi ta girgiza kae kana tace

"Jira ni muje.." ta fad'a tana yin gaba, gwara ta bi Muneerahn kome za tayi tayi shi a gaban ta dan ta san halin Muneerahn, idan ran ta yana a 6ace babu abinda ba zata iya ba. Ba dan ta so ba haka ta tsaya a bakin k'ofar tana cigaba da fidda huci kamar mayunwaciyar zakanya, ita kad'ae ta san yadda za tayi da matar, dan wallahi seta kusa kashe ta. Babu dad'ewa Auntyn ta fito sanye da Mayafi ba wani babba ba, dan ita d'in ma babu laefi ba duniya ce, ta jefawa Bahijja nata mayafin kana tace

"Ku wuce muje" Tare suka fito Compound d'in gidan, Muneerah ta kasa furta komae saboda yanda zuciyar ta ke tafasa, suna dab da shiga motar Muneerah Aunty Zeenah tace

"Ba zaki tambayi mijin naki ba?" 

"Dallah k'yale shi, hankali na gaba d'aya yayi gaba bani da wannan lokacin" ta fad'a a fusace tana shigewa cikin motar tama manta dawa take magana, itama Auntyn bata matsa ba dan sau da dama itama ta kan fice daga gidan ta ba tare da ta sanarwa da mijin ta ba.

.... A d'aya 6angaren kuwa tana zaune kan gadon ta tayi shiru kamar me nazarin wani abu, tunda ya fita ya bar ta take zaune a wajen ta kasa motsawa ko da nan da can ne, ita kad'ae ta san rauni da kuma wani zafi da take ji a cikin zuciyar ta. Wayar ta ce ta soma ringing, kasancewar tana kusa da wayar ya sanya ta kallan ta da narkakkun idanun ta, bata san sanda murmushi ya su6uce mata ba, tayi saurin saka hannu ta d'aga wayar tana karawa a kunnen ta. 

"Hello Yah Sadeeq" shine abinda ta furta cike da farin cikin ganin kiran nasa

"Na'am Auta, ya kike? Ya gidan?" 

"Alhamdulillah" 

"Madallah, Albishirin ki?" ya tambaya yana murmushi, cike da zumud'i tace

"Goro" seda ya d'an yi jimm kad'an kafin yace 

"Gani a k'ofar gidan ki.." wani irin farin ciki ne ya ratsa kafatanin jikin ta, har bata san sanda ta mik'e tsaye ba sannan cikin farin cikin dae ta furta 

"Don Allah da gaske Yah Sadeeq?" kamar tana gaban sa ya jinjina kae yana murmushi

"Ki fito ki tabbatar.." bata sake cewa komae ba ko kuma ta jira ya sake fad'in komae ba ta fita da gudu daga bedroom d'in zuwa harabar gidan, hannun ta har rawa yake dan farin ciki ta saka hannu ta bud'e k'ofar, seda ya saki murmushi sannan ya sako k'afar sa zuwa cikin gidan, cike da farin ciki da kuma kewar d'an uwan na ta ta fad'a jikin sa tana fashewa da kuka, shima rungume ta yayi se dae sa6anin ita shi murmushi yake yi

"Auta rigima dae.." se a lokacin ta d'ago itama tana murmushin me had'e da kuka wanda hakan ze alamta maka cewa kukan na farin ciki ne

"Nayi kewar ka sosae Yah Sadeeq d'i na" dariya sosae yayi kana yace

"Nima haka Lily" ya fad'a yana maeda duban sa cikin gidan, seya shiga jinjina kae kafin ya juyo ya kalli Ayrah

"Wae yanzu nan gidan Auta ne? Lallae Ayrah ta girma" 

"Kae Yah Sadeeq" ta fad'a tana rufe fuskar ta, murmushi yayi kana ta kama hannun sa zuwa cikin gidan, nan ma seda ya kalli parlourn sosae ya kuma yaba da tsarin sa sannan ya zauna, nan take ta fara ajiye masa abin sha ne, na ci ne da duk abinda ta san tana da shi duk dan ta farantawa d'an uwan na ta. A karo na barkatae ta sake mik'ewa dan tunawa da tayi akwae wani abun da take da shi wanda bata kawo masa ba Yah Sadeeq yace

"Yi hak'uri Ayrah, ina zan kae wad'annan abubuwan haka?" tura baki tayi sannan tace

"Kae Yah Sadeeq cikin ka mana" tayi maganar tana shirin tafiya, se yayi murmushi kana yace cike da tsokana

"Lallae fa su Auta masu gida" dariya tayi tana komawa ta zauna saboda yadda Yah Sadeeq d'in yayi magana ya bata kunya, nan ta zauna ta d'an soma taya shi hira, suna yi yana d'an ta6a abinda ta kawo masa kasancewar safiya ce, babu laefi sun d'an ta6a hira ta en uwantaka zuwa can ya mik'e, kallan sa tayi fuskar ta a narke

"Yah Sadeeq naga ka mik'e?" tayi maganar kamar zata fashe da kuka 

"Tafiya mana Ayrah, kin san yanzun nima zan dinga zuwa ina taya Abba zaman shago ne, kin san an kuma samun cigaba" ya k'are maganar yana murmushi, maganar da yayi ce ta sanya ta sakin murmushi kana tace

"Allah ya taemaka mana Yah Sadeeq, amma dae.." 

"Amma me? Na miki alk'awari In Sha Allah zan sake zuwa muyi hira sosae har da shi mijin naki ma" tura baki tayi kafin tace

"A'ah Yah Sadeeq Allah kuwa ka cire wannan zuwan, ba kazo ba" bud'e baki yayi yana kallan ta

"Ohh haka ma kika ce koh? Toh yayi!" ya fad'a yana yin gaba, biyo shi tayi tana fad'in 

"A'ah kazo fa" se kuma suka had'u wajen yin dariya, har bakin gate d'in ta raka shi tana ji kamar tayi kuka, kallan ta yayi a nutse yace yana karantar yanayin ta

"Kin tabbatar babu wata matsala koh?" ya tambaya yana kafe ta da idanun sa

"A'ah Yah Sadeeq babu fa" 

"Kin tabbatar?" ya sake tambaya, nan ma ta jinjina kae kafin ta d'ora da

"Ehh babu" ajiyar zuciya ya sauke kana yace

"Toh madallah" daga haka suka d'an sake yin magana a tsaetsaye duk da yanda jikin Ayrah yayi sanyi, ya gaeshe da Abba da Umma kuwa ta maemaeta masa sau ba adadi sannan ya tafi, shi kan sa se da yaji babu dad'i daya tafi d'in, ta gefe guda kuma yaji dad'in yanda ya gan ta cikin kwanciyar hankali. 

.... Bahijja ce a baya, yayin da Aunty Zeenah ke driving Muneerah na gefen ta tana sake cika tana batsewa, mintuna kad'an ne suka kae su unguwar musamman saboda gudun da Aunty Zeenahn take, sannan ta soma gangarawa zuwa cikin layin da gidan yake, a dae_dae lokacin da suka shiga cikin layin shi kuma Yah Sadeeq ya fito daga ciki, be kawo komae ba ya cigaba da takawa ya fice daga layin, babu 6ata lokaci ya tsare Napep ya sanar da shi inda ze kae shi sannan ya hau. A k'ofar gidan Aunty Zeenah tayi parking motar, ta kalli gidan sannan ta waewaya ta dubi Bahijja da har lokacin jikin ta ke a sanyaye kamar ba Bahijjan ba

"Kin tabbatar nan ne?" Aunty Zeenah ta fad'a, jinjina kae Bahijja tayi kana ta bud'e baki tace

"Ehh nan ne" juyowa tayi da niyyar yiwa Muneerah magana, se dae bata ankara ba se ganin Muneerahn tayi a waje, a wajen ma har ta isa k'ofar gidan, da sauri ta sanya hannu ta bud'e murfin motar itama ta fita, kafin kace menene wannan se gasu su dukan su a k'ofar gidan. Tun fitar Yah Sadeeq ta kasa motsawa daga inda take, haka kawae take jin zuciyar ta a kusa, sam bata ji dad'in tafiyar Yah Sadeeq d'in  ba, amma sanin tafiyar ta sa ta zama dole yasa babu yadda ta iya se cika da tayi tayi fam kamar wadda aka yiwa wani abun, ta shafe wajen mintuna 2 a wajen kafin ta soma jan k'afafun ta zuwa cikin gidan, kamar daga sama ta soma jiyo wani jahilin bugu da akewa gate d'in kamar za'a 6alla shi, cike da mamaki ta dakata daga inda take tana kallan gate d'in kamar wadda zata gano me knocking d'in kafin ta bud'e, cigaba da knocking d'in da akayi ne ya sanya ta juyowa gaba d'aya ta soma takawa zuwa gate d'in har lokacin bugun da ake ba'a sassauta shi ba se ma k'arawa da aka yi, cikin ran ta take sak'a ko wanene wannan me bugu irin na mahaukata? 

"Wae waye ne?" ta tambaya ran ta a 6ace saboda yanda ta sake fusata da irin bugun da ake cigaba da yi, jin shiru ya sanya ta sake fusata sannan ta k'arasa jikin gate d'in a fusace tana k'ok'arin bud'ewa

"Ke karuwa la'ananniya me bin mazan mutane, zaki bud'e ne ko kuma sena saka an 6alla min k'ofar na shigo.." shine abinda Muneerah ta fad'a kuma ya sauka a cikin kunnen Ayrah da ta ida saka hannun ta zata bud'e k'ofar..

_A bisa uzururrukan da suka sake min yawa, xan rage kwanaki 2 daga cikin ranakun da nake posting, daga yau na dena posting ranar Litinin da Talata, wato kenan xan dinga update duk ranar Asabar, Lahadi, Laraba, Alhamis da kuma Juma'a In Sha Allah_

            Mhiz Innocent...✍️

___Lokaci d'aya ta ji ran ta ya 6aci, dama gashi a kusa take, take bugun zuciyar ta ya tsanantu, kan ta ya kulle da maganar da take ji daga wajen, gaba d'aya burin ta se ya ta'allak'a ne da son ganin wacece wannan da take jifan ta da wad'annan munanan kalaman, hannun ta har rawa yake saboda yadda ta k'agu ta gani kuma taji dalilin me fad'a mata wannan maganar. Tun kafin ta gama bud'ewa Muneerah ta hankad'a k'ofar se gata a cikin gidan, Aunty Zeenah da Bahijja suka biyo bayan ta babu 6ata lokaci, wani irin bugawa k'irjin Muneerah yayi sanda idanun ta suka sauka akan Ayrah da ke bin su da wani kallo da ita kan ta ta kasa gane wane iri ne, seda wutar kan ta ta d'auke na tsawon sakanni sannan ta dawo, har lokacin dae ta kasa furta komae, take kuma taji wani irin rauni ya ziyarce ta, kyawun Ayrahn kad'ae ya isa ya sarar mata da gwuiwa, da dae taga babu wata mafita kawae, ta sake tuna abinda ya kawo ta gidan, seta soma takawa zuwa gaban Ayrah da har lokacin tak'i ce musu komae kamar yadda suma suka kasa cewa komae, seda ta tattaro duka k'warin gwuiwar ta da ya soma zagwanyewa sannan tace bayan ta jefawa Ayrah wani banzan kallo

"Uban me ya had'a ki da miji na? Meyasa kike bibiyar miji na?" tayi k'arfin halin fad'ar hakan, kallan irin anya kuwa kina da hankali Ayrah tayi wa Muneerah, sannan ta maeda duban ta kan Bahijja dake tsaye tak'i kallan inda take, ita abin ya d'aure mata kae, meye had'in Bahijja da wad'annan mutanen? Su waye su? 

"Tambayar ki nake Malama, Uban meyasa kike k'ok'arin shiga gonar da ba taki ba?" yanzu kam seta gyara tsayuwar ta sannan ta hard'e hannayen ta a k'irji, ta bud'e baki zata soma magana, se wata zuciyar ta kwa6e ta, tana ganin kamar idan ta tsaya kula su ma ta fad'i ne, duk da zata so ta san su d'in su waye amma gwara ta bar halin ta yayi aeki, soma takawa tayi da nufin komawa ciki duk da yadda zuciyar ta ke azalzalar ta, haushi, takaeci, da 6acin rae su suka zo suka yiwa Muneerah dirar mikiya, duk da yadda Aunty Zeenah tace mata subi komae a sannu hakan be hana ta kukan kura ta kae wa Ayrah cafka ba saboda yadda ran ta ya 6aci da yadda Ayrahn ke neman nunawa kamar bata san da wanzuwar su a wajen ba wanda hakan ba k'aramin 6ata mata rae yayi ba, lokaci d'aya ta fara fad'i cikin d'aga murya

"Don uwarki ina zaki je? Nima tashancin zaki nuna min? Toh nafi ki iyawa karuwa kawae" da sauri Ayrah ta juya ta watsawa Muneerah jajayen idanun ta da suka rine saboda tsananin 6acin rae, zuciyar ta na cigaba da bugu ta sanya hannu ta janye hannun Muneerahn a fusace sannan ta soma magana a kausashe se dae ba kamar Muneerah ba ita ba cikin d'aga murya take yi ba

"Kada ki k'ara wannan kuskuren, kin kira ni da sunan da kike ganin kowa ma shi ne saboda ke kin kasance hakan, na miki shiru na d'auka kina da hankalin da zaki gane shiru ma magana ce a wajen me hankali, se kuma kika nuna min wacece ke, kin zo kina ta haushi se dae har yanzu kin kasa tsayawa kiyi magana ballantana na san abinda ya kawo ki, yi hak'uri fa idan kika gama ga hanya nan se kija tsummar k'afar ki kiyi gaba" ta k'arasa maganar tana d'auke idanun ta daga kan Muneerah. Tunda ta soma magana Muneerah ke kallan ta, bata ta6a tunanin yarinyar zata iya kallan cikin idanun ta ta fad'a mata wad'annan zafafan kalaman ba, kallan farko da tawa Innocent face d'in ta ta d'auka har ta gama ci mata mutunci tayi mata dukan tsiya ba zata iya cewa komae ba, se dae gashi ta shayar da ita ruwan mamaki, duk rashin kunyar ta da duniyancin ta ta rasa dalilin da yasa yau d'in jikin ta yake a sanyaye wanda ta kasa gane dalilin hakan. Aunty Zeenah ma kan ta ta sha mamaki bare kuma akae ga Bahijja da itama Ayrahn ta shayar da ita ruwan mamaki, a d'an zaman da suka yi a makaranta ta fahimci wasu halayen na Ayrah, akwae ta da shariya, miskilanci da kuma kama kan ta a lokacin da ta lura akwae raeni a wajen, amma bata ta6a tunanin zata iya gwa6awa wata magana irin wannan ba. 

"An fad'a miki d'in ke wacece? Wanene uban ki? Million nawa kika bawa baya? Me kike tak'ama da shi da kike kula miji na? Wallahi ko ki bud'e baki ki fad'a min kin rabu da shi ko kuma yanzun nan in yi miki shegen duka inga uban daya tsaya miki" Muneerah tayi maganar tana k'ok'arin sake rik'o Ayrah, rik'o hannayen nata Aunty Zeenah tayi sannan tace

"Kada ki ta6a ta, akwae ta da k'arfin hali naga alama, tunda dae yanzu mun tabbatar da abinda muke zargi ina ganin kawae ki d'aga waya ki kira uwar sa tazo taga abinda d'an nata yake aekatawa, hadda kamawa wata banza gida suna abinda suka ga dama bayan ga matar sa ta sunnah a gefe" fuzge hannun ta Muneerah tayi dan tana ganin idan ta k'yale Ayrahn bata ta6a lafiyar jikin ta ba ta fad'i k'asa warwass, mutuncin ta ya gama zubewa a idon wannan yarinyar 

"Aunty babu ruwan ki a wannan maganar, ki rabu dani in nuna mata banbancin dake tsakani na da ita a matsayin ta na matar dadiro, Aunty idan ban ta6a lafiyar jikin ta ba hankali na baze ta6a kwanciya ba, so nake ta tabbatar ta kuma gane nima na k'ware a tashanci.." ita dae Ayrah yi tayi kamar ma bata san abinda suke cewa ba, ta bar su su gama haushin nasu idan sun gaji suyi gaba, tayi tsaye hannayen ta hard'e a k'irjin ta tana jira taga abinda zasu yi next bayan sun gama haushin, a nutse ta sake maeda duban ta kan Bahijja da itama ta saci kallan ta, wata uwar harara Bahijjan ta jefa mata tana janye idanun ta, mamaki ya sake kashe Ayrah, bata san su d'in su waye ba, amma kuma Bahijjan tafi bata mamaki, "ko dae matar sa ce?" ta tambayi kan ta a cikin zuciyar ta, anya kuwa matar sa zata kasance mahaukaciya kamar wannan? Wadda take k'ok'arin nuna mata tayi karuwanci a da? Anya kuwa? Seta girgiza kae a fili kamar wadda ke magana da wata. 

"Ke baki da hankali? So kike ki nunawa kowa wacece ke? Lallae yau na sake tabbatar da ke d'in wawiya ce kuma shashasha" Aunty Zeenah ta fad'a ran ta a 6ace, se a lokacin kuma jikin ta yayi sanyi tace

"Toh Aunty ya zanyi? So take ta nuna min duniyanci bana so kuma ta ci ni wasa shiyasa nake k'ok'arin nuna mata wacece ni nima" 

"Toh wannan ba dabara bace, d'auki waya ki kira uwar sa" maraeraece fuska tayi kana tace

"Aunty don Allah ki bar komae a hannu na zan magance kowacce matsala ce da kae na, naga tana fama da rashin kunya shiyasa nake so na koya mata hankali, Aunty ki bari muci uwar ta sannan mu tafi mu bar ta tunda bata san mu d'in su waye ba, idan hakan ta faru nasan zata fita a rayuwar sa" tsaki Aunty Zeenah ta ja har yanzu Muneerahn bata da hankali, seta sakko da jakar ta sannan ta d'auko wayar Muneerahn ta mik'a mata

"Maza kira Babar sa ki bani" ba dan taso ba haka ta kar6i wayar bayan ta d'aga ido ta watsawa Ayrah hararar da ta kasa denawa kamar idanun ta zasu tsinko, ta danna kiran sannan ta mik'awa Aunty Zeenah tana ji kamar kafin Auntyn ta gama waya ta k'arasa ta yiwa Ayrah shegen dukan da ze illa ta ta har ta kae ga tayi jinya, da da yadda za tayi ma har kyawun nan nata ma se ta san yadda za tayi ta illa tashi ko yaya ne yadda ba zata sake birge wani d'a namiji ba dan kuwa ta san wannan kyawun shi ne ya rud'i Rk, bata sake jin wani bak'in cikin se ta tuna yadda Rk d'in ya kasa had'a jiki da ita ashe akwae wadda yake da ita a ajje a gefe, dan wani k'arfin hali ma hadda kama mata gida, se kawae taji wani kuka ya taho mata me cike da takaeci, 6acin rae gami da zafin zuciya. Bata san me Aunty Zeenah suka tattauna da Ummeen Rk ba dan gaba d'aya hankalin ta baya wajen, gefe d'aya kuma hankalin ta yafi ta'allak'a ne ga Rk d'in shi kan sa, bata ta6a tunanin haka yake ba, bata ta6a tunanin ze iya ajjiye mace a wani gida ba wadda ba matar sa ba.

"Mun ci sa'a unguwa ma za taje, da har tace seta fara zuwa unguwar na sake tunzura ta yanzu zata taho nan d'in, na tura mata address, gwara tazo ayi komae a gaban ta a wuce wajen" daga nan Muneerah bata sake cewa komae ba itama kuma Auntyn bata sake cewa komae ba, suka cigaba da tsayuwa a wajen suna jiran zuwan Ummee, ita kam Ayrah neman waje tayi ta zauna fuskar ta a had'e kamar d'azun, se dae yanzun har tafi fusata musamman yadda taga sun sake neman waje sun tsaya alamar basu da niyyar tafiya kenan.. Bayan wajen minti 10 aka turo k'ofar gidan, dukkan su suka d'aga idanu suka kalli me shigowar, Ummee ce sanye cikin shadda da mayafi babba da kuma jaka sak'ale a kafad'ar ta, gaba d'aya zuciyar ta ta kasa sukuni tunda Aunty Zeenah ta mata wannan wayar, sam bata lura da Ayrah ba hankalin ta gaba d'aya yana kan Muneerah ne, ta k'arasa jikin ta a sanyaye tace

"Muneerah meya faru?" kuka Muneerah ta fashe dashi sanda tazo dab da Ummeen, Ummee ta rungume ta tana sake jin yadda jikin ta ya k'ara yin sanyi

"Ummee Yaya ne ya kamawa wata yarinya gida tana zaune a ciki, shima kuma yake rayuwa da ita kamar matar sa, ga wannan nan sheda ce Ummee na shiga 3" ta k'arasa maganar cikin kuka tana me nuna Bahijja, kasa furta komae Ummee tayi saboda yadda ta sake jin abin wani banbarakwae, amma dan ta sake tabbatarwa se cewa tayi

"Kin tabbatar Muneerah? Wacece yarinyar kuma ina take?"

"Ga tsinanniyar can Ummee" Muneerah ta fad'a bayan ta tashi daga jikin Ummeen tana nuna Ayrah da har lokacin tak'i kallan su dan bata san kuma wa suka sake d'akkowa ba, k'ank'ance idanun ta Ummee tayi tana kallan Ayrahn sosae, kamar ta ta6a ganin fuskar, hakan ne ya sanya ta cigaba da kallan ta dan son tuna inda ta san fuskar, se dae sam ta kasa tunawa, ita kan ta Ummeen sheda ce akan d'an ta, ko da wasu za suce yana neman mata ba zata yarda ba, se dae gashi matar sa da kan ta ta gano hakan, gasu kuma a cikin gidan daya ajje wata yarinya yake kuma zuwa cikin gidan

"Inna lillahi wa inna ilaehi rajiun" Ummee ta furta a fili tana runtse idanun ta cike da 6acin rae da kuma takaeci.

"Kee!!" shine abinda Ummee ta fad'a tana kallan Ayrah, yadda Ummeen tayi magana ne ya sanya ta saurin d'aga kan ta ta kalli Ummeen, se dae ta kasa furta komae se cigaba da kallan Ummeen tayi wadda ta mata wani irin kwarjini, haka kawae taga kamar fuskar Rk take gani a gaban ta, kafin ta k'arasa tunanin ta jiyo muryar Ummee tana fad'in

"Waye ya kawo ki cikin gidan nan? Zaman wa kike yi?" Ummee ta fad'a ran ta a matuk'ar 6ace, gaba d'aya tambayar ce tazo mata a bazata haka kawae ta rasa abinda za tace ta kuma kasa tankawa matar da take tambayar ta

"Zo ki fice daga gidan nan kafin na saka hannu na a jikin ki, duk tarbiyyar dana yiwa d'a na ashe ke kina daga gefe kina warware ta? Zo ki fice shashasha mara tarbiyya, watsatstsiya" zafin kalaman da Ummeen ta fad'a mata ne ya sanya ta runtse idanun ta tana jin yadda zuciyar ta tayi wani irin rauni, kafin ta bawa hawayen da suka taru cikin idanun ta damar zuba ta sake jiyo muryar Ummeen na fad'in 

"Zaki fice ne ko kuma na kira k'attan samari su fitar min da ke?" 

"Ummee ae dama ita haka zata so ki had'a ta da wasu mazan tunda aekin ta kenan, gwara ki bari ni nan zan iya fitar miki da ita" Muneerah ta bawa Ummee amsa tana ji kamar ta janyo Ayrahn kafin kowa ya bata umarni ta nad'a mata na jaki. Mik'ewa ta soma yi a hankali kamar zata shige d'akin dan d'aukar wayar ta kota samu ta kira Rk d'in kada yazo yaga bata nan seta sake jiyo muryar Ummee wadda yanzu ta gama tabbatar da cewa mahaefiyar Rk ce

"Kee!!" kafi Ummeen ta d'ora da komae Muneerah ta kar6e maganar sa fad'in 

"Gidan uwar wa zaki je? Uban me zaki koma kiyi a ciki? Zo ki wuce a hanya kya had'u da wanda ze taemaka miki ya baki wajen kwana kamar yadda kike buk'ata" Muneerah ta fad'a bayan tayi gaba kamar zata rik'o Ayrah, ba dan tunda Ummeen ta shigo ta cika mata ido ba babu abinda ze hana ta d'aga ido ta fad'a mata zazzafar maganar da zata dad'e bata manta da ita ba, se dae ta soma takawa a hankali cikin harabar gidan zuwa bakin gate. 

... A karo na barkatae ya sake kiran layin na ta se dae yanzun ma bata d'aga ba, haka kawae yaji hankalin sa yak'i kwanciya, dan ya saba ba kasafae yake kiran ta babu amsa ba, se dae yau d'in ya kira ta har ya manta sau nawa amma bata d'aga ba, takaddun daya shigo dasu kawae ya ajiye akan gadon d'akin, sannan ya zura wayar cikin aljihu kana ya fito daga d'akin, yana dab da wuce part d'in ta ya d'an dakata, kamar idan ya mata haka be kyauta ba, idan ya fita ba tare daya sanar da ita ba kamar be kyauta ba tunda dae ko babu komae yau d'in kwanan ta ne, tuna hakan ne ya sanya shi durfafar part d'in na ta cikin takun nan na sa, a nutse ya saka kan sa cikin parlourn yayi tunanin ze sake samun su kamar yadda ya bar su se dae ga mamakin sa babu kowa cikin parlourn shiru kamar ma babu mutane cikin kowanne d'aki, cigaba da takawa yayi zuwa cikin d'akin nata ya saka hannu ya tura k'ofar nan ma dae babu kowa, ta6e baki yayi gami da d'aga kafad'a ya soma takawa ya fito daga cikin parlourn zuwa harabar gidan, da mamaki yake cigaba da kallan parking space d'in, kamar d'azu daya shigo yaga motar Muneerah ajje a wajen, se dae yanzu babu ita a wajen, kenan hakan na nufin fita tayi daga cikin gidan ba tare da ta sanar da shi? Ya zama dole ya nuna mata shi ba lusarin namiji bane da zata d'auki jiki haka kawae ta fice daga gidan ba tare da izinin sa ba, kae tsaye motar sa ya hau ya tashe ta ya fice daga gidan bayan ya kulle gate d'in, ze nuna mata iyakar ta yau d'in nan, ze ga kuma da wane ido zata kalle shi idan yazo ya gan ta ta dawo. Tunda ya shigo layin yake kallan motar dake k'ofar gidan, be gane ta wacece ba se dae mamaki ya kama shi sosae, a ran sa yake sak'a wanene a gidan nasu? Be bawa hakan muhimmanci ba ya k'arasa yayi parking motar ta sa saboda yadda motar Muneerah tayi blocking hanyar da zebi ya shiga cikin gidan, wani mamakin ne ya sake kama shi sanda yaga k'ofar ma kan ta a bud'e, da sauri ya k'arasa parking d'in ya fito daga cikin motar cike da sassarfa ya durfafi gidan. 

"Karuwar banza karuwar wofi" Muneerah ta fad'a dae_dae lokacin da Ayrah ta isa bakin Gate d'in kuma a dae_dae lokacin daya sako kan sa cikin gidan, gaba d'aya idanun ta sun cika taff da k'walla ta yadda ko gaban ta da k'yar take gani, hakan ne ya sanya ta d'an runtse idanun ta ko da hakan ze bata damar gani da kyau har ta iya juyawa ta fad'awa Muneerah maganar da duk tazo mata a cikin zuciyar ta, dan a yanzu kam yadda take ji ba Muneerah ba ko wacece ta kira ta da Karuwa seta fad'a mata magana, bare kuma Muneerah d'in ce ta fad'a mata magana, tana k'ok'arin juyawa se kawae suka yi karo da shi, sam be lura da wad'anda ke cikin gidan ba, saboda yadda yaga Ayrahn gaba d'aya ya rud'a shi, ashe ba'a banza ba hankalin sa ya gaza kwanciya tun acan d'in ba, hakan ne ya sanya shi saka dukka hannayen sa ya mata wata kyakykyawar runguma cike da fargabar abinda ya sanya ta kukan, haka kurum yaji bugun zuciyar sa ya k'aru duk da be san aenahin abinda ya faru ba, jin ta cikin jikin sa da kuma shak'ar k'amshin turaren sa da tayi ne ya sanya taji wani rauni ya sake ziyartar ta, itama rungume shin tayi kawae tana fashewa da wani marayan kuka, cikin rikicewa yace a nutse kuma a hankali 

"Babe me ya saka ki kuka?" ya fad'a yana lumshe idanun sa cike da fargabar abinda ze fito daga bakin ta

"Hasbunallahu wa ni'imal wakeel, Inna lillahi wa inna ilaehi rajiun" shine abinda Ummee ta fad'a cikin d'aga murya gaba d'aya duk wani fata nata da kuma kokwanto da take yi yana zagwanyewa k'asa yana yin nasa waje, cike da mamaki, gami da wani tsoro daya ziyarce shi ya d'aga idanun sa ya jefa su zuwa inda yaji muryar na tashi, cikin lokaci k'ank'ani suka yi 4 eyes da Ummee da take kallan sa tana ji kamar ta bud'e baki ta furta duk wata kalma da ta fito daga bakin ta, se dae abinda ta sani ita uwa ce, zata iya fad'a masa magana kuma ta bi shi, dan haka ta kwa6i kan ta da yin maganar, Raj d'in ya shammace ta, ya cuci tarbiyyar da ta bashi, meyasa zeyi mata haka? Muneerah kuwa suman tsaye tayi sanda taga Ayrahn kane_kane a jikin Rk, ta kasa furta komae ta kuma kasa aekata komae, se jikin ta daya d'auki rawa kamar mazari. A hankali ya soma zame Ayrah daga jikin sa yana jin yadda jikin sa yayi wani mugun sanyi, ya d'an lumshe idanun sa a ran sa yana tabbatarwa da kan sa komae yazo k'arshe, duk wani 6oye_6oye ya k'are tunda gashi yana ganin yau d'in asirin sa na dab da tonuwa, komae ya k'are, se ya shiga takawa zuwa cikin gidan dae_dae lokacin da idanun sa suka sauka akan Muneerah dake tsaye kamar an dasa ta, seya d'auke kan sa ya maeda kan Ummee da duk yanayin ta ya nuna damuwa muraran 

"Ummee.." d'aga masa hannun da Ummee tayi shine ya sanya shi dakatawa da fad'in abinda yayi niyyar fad'a 

"Kada ka sake kace min komae, kada ka soma Suraj" shine abinda Ummeen ta fad'a jikin ta a matuk'ar sanyaye, bata jin zata iya furta wani abun bayan wannan d'in, shi kuwa runtse idanun sa yayi k'irjin sa na bugawa da sauri da sauri yama rasa meya kamata yace, wace kalma zeyi amfani da ita wajen kare kan sa a wannan lokaci? Wuce shi da Ummee tayi ne ya sanya shi d'aga ido ya kalle ta kafin yace komae ya jiyo muryar ta har lokacin a sanyaye se dae kamar a fusace take 

"Ka wuce muje.." nan ma tana gama fad'a tayi gaba, Muneerah, Aunty Zeenah da Bahijja suma suka bi bayan ta kamar rak'umi da akala, a haka suka zo suka wuce Ayrah dake tsaye a wajen da ya barta, bata ta6a tunanin Ummee zata kalli inda take ba se dae abinda tayi mamaki shine jiyo muryar Ummeen da tayi tana fad'in 

"Kema ki biyo ni" daga haka tayi gaba, bata iya bin bayan su da kallo ba se jinjina kae kawae da tayi, Ummee suka fice daga gidan aka bar su saura su kad'ae, seya shiga takowa zuwa inda take tsayen, a hankali muryar sa a cunkushe yace

"Mu je" bata tanka ba har lokacin kawae se kallan sa da tayi, ya lumshe mata idanun sa dake cikin na ta yana jinjina mata kae dan ya bata k'warin gwuiwa duk da nasa k'arfin gwuiwar ma a yanzu kad'an ne, daga haka duka suka fito daga cikin gidan, Ummee ya hanga a jikin motar sa hakan ya alamta masa cewar a motar sa zata tafi kenan, dan haka da sauri ya k'arasa ya bud'e mata frontseat, ba tare da ta kalle shi ba ko tace uffan ba ta shiga fuskar ta a had'e se dae cikin zuciyar ta rauni ne fall, bud'e backseat yayi ya kalli Ayrah dake tsaye dake a d'arare ya mata alama da ta shiga, a hankali ta sanya k'afar ta cikin motar tana lumshe idanun ta, se a lokacin ya shiga driver seat ya zauna, be jira Ummeen tace komae ba kawae ya tashi motar ya soma ficewa daga layin, Aunty Zeenah dake driving tabi bayan sa saboda yadda Muneerah yanzu ma ta kasa driving dan yanzu kam ta kasa rik'e kan ta kuka take ta shar6a kamar ran ta ze fita, ta kasa gane dalilin da yasa karuwa ta fita a wajen mijin ta, mafita kawae take nema, dan haka jira take a gama da wannan matsalar a yau d'in nan tayi amfani da turaren wajen Aunty Zeenah. Da k'yar ya iya kallan Ummee da har lokacin ba tace komae ba yace a hankali 

"Ummee ina zamu je?" 

"Gida na" ta furta ba tare data kalle shi ba, be sake cewa komae ba ya cigaba da driving d'in har zuwa sanda ya isa cikin gidan. Ummee ce ta fara sauka daga cikin motar sannan ya sauka, ganin haka ya sanya Ayrah ma sauka har lokacin fargaba bata barta ba, seda dukan su suka sauko sannan Ummee ta soma takawa zuwa part d'in Abbu, babu wanda yace komae se bin bayan ta da suka yi su duka kowa da abinda ke sak'awa, take jikin Rk ya sake yin sanyi, lallae tabbas yau d'in dubun sa ta cika, wasa ya k'are, a nutse ya lumshe idanun sa wani 6angare na zuciyar sa na raya masa gwara ma hakan ta kasance ko da shi kan sa ze koma rayuwa da Ayrahn ba tare da fargabar wani ya san da zaman su ba, ita kuwa Ayrah a d'arare take tafiya hakan ya k'arawa tafiyar ta ta sanyi kamar mara laka a haka suka k'arasa parlourn Abbun da har Ummee dasu Muneerah sun riga sun shige, tun kafin su ida shigowa cikin d'akin muryar Abbu ta soma tashi daga cikin parlourn 

"Fatima ina takaddun da na ajje su shekara da shekaru cikin d'akin nan, ban gan su ba, ke kad'ae kika san da zaman su saboda haka ki sanar da ni ko kin chanja musu waje ne ban sani ba?" Abbun ya fad'a cike da rikicewa yana fatan ba wani ne yasan da wannan 6oyayyen sirrin ba

"Abbun Raj takaddu kuma? Wad'anne?" Ummee tayi k'arfin halin fad'in hakan, dafe kan sa Abbu yayi yana komawa ya zauna kan kujera k'irjin sa na bugawa cike da sarewa, gaba d'aya ya d'auka Ummeen ce ta chanjawa takaddun wajen zama saboda ita kad'ae ta san da zaman su, se dae gashi a yadda take nunawa bama ta gane akan abinda yake magana ba

"Lallae babu shakka wani ya san da wannan dad'ad'd'den al'amari, tabbas bayan su biyu akwae na uku da ya san da wannan al'amari" ya raya hakan a cikin ran sa, ita kuwa Ummee neman waje tayi ta zauna har lokacin al'amarin Rk yak'i barin kan ta shiyasa ma maganar da Abbun ya mata sam ta kasa bashi muhimmancin daya kamata, dae_dae lokacin da kowannen su ya ida shigowa cikin d'akin, Abbu ya d'aga ido ya kalle su duk da tashin hankalin da yake ciki hakan be hana shi mamakin abinda ya shigo dasu cikin d'akin sa ba a lokacin da yafi buk'atar kad'aeci yayi tunanin abinda ya kamata..... 

             Mhiz Innocent...✍️

___"Wad'annan fa me ya shigo da su?" Abbu ya fad'a yana kallan Ummee dake zaune kusa da shi, a hankali ta d'an runtse idanun ta tana tuna maganar da0 zata fito daga cikin bakin ta, dae_dae kuma lokacin da Rk ya nemi k'asa ya zube a wajen, ganin haka ne ya sanya Ayrah da take ji kamar zuciyar ta zata faso k'irjin ta ta fito itama ta nemi waje ta zauna a takure

"Ku d'an ara mana wajen" Ummee ta fad'a tana kallan Aunty Zeenah da Bahijja da suka zauna suka yi shiru suna jiran jin abinda ze faru, gaba d'ayan su babu wadda taso hakan, amma se suka mik'e kowacce rae a 6ace suka fice daga d'akin, bin su da kallo Abbu yayi shi kam har yanzu mamaki yak'i barin sa, ya kasa gane abinda yake faruwa, idan kuma wani abun ne ya faru tsakanin Rk da matar sa kamata yayi yaga shi kad'ae da matar ta sa, se dae kuma daga lokacin da ya sake kallan cikin d'akin se ya hangi wata bak'uwar fuska a gefe, rashin fahimtar musabbabin zuwan nasu ya sanya shi sake fad'in

"Fateema..!!" Tun kafin ya ajje numfashi tace a sanyaye

"Abbu ban san abinda ya kamata nayi ba bayan na tabbatar da Raj ya kamawa wata matar gida tana zaune a ciki gefe guda kuma suna rayuwa kamar mata da miji bayan yana da wata matar da aka aura masa.." Ummee ta k'arasa maganar cike da dakiya dan har yanzun zuciyar ta a karye take, d'aga idanun sa Abbu yayi da sauri yana jin yadda maganar ta tsorata shi cikin lokaci k'ank'ani, ya kalli inda Rk yake a zaune ya kasa kallan kowa, se kuma ya maeda kan Ummeen yace

"Kin san me kike fad'a kuwa?" jinjina kae Ummee tayi kana tace

"Na san abinda na fad'a ae gashi nan ka tambaye shi, ga kuma yarinyar da suke zaune tare" Ummee ta k'arasa maganar tana nuna Ayrah da izuwa lokacin hawayen da take ta rik'ewa sun k'i ruk'uwa sun zubo dan kan su, ta gaji da jin wad'annan kalaman, sun ginshe ta, se dae kuma bata ga alamar zasu dena fad'a ba har se lokacin da Rk ya tsaya ya musu bayani. Kallan Ayrah Abbu yayi na tsawon sakanni kafin ya d'auke idanun nasa ya maeda kan Rk

"Suraj!!" Abbu ya fad'i cikakken sunan sa wanda ba kasafae ya fiya fad'a ba musamman daya kasance a ko'ina da Raj d'in yake amfani, se a lokacin ya d'aga idanun sa ya kalli Abbun, haka kawae ya ji wata kunyar Abbun yake ji musamman idan ya tuna abinda ze fad'a musu yanzun na cewar yayi aure ba tare da sanin su ba, se da Abbun ya dakata sannan ya d'ora da

"Me mahaefiyar ka ke fad'a?"

"Abbu.." ya fad'a bayan ya d'an lumshe idanun sa da suka d'an risina, d'aga masa hannu Abbu yayi cike da fatan ba hakan bane

"Hakane ko ba haka bane?" ya tambaya cikin tsare gida

"Abbu haka ne abinda Ummee ke zargi kenan amma ba shine aenahin maganar ba Abbu akwae abinda na 6oye muku baku sani ba.."

"Inna lillahi wa inna ilaehi rajiun, Hasbunallahu wa ni'imal wakeel" shine abinda Abbu ya dinga maemaetawa a fili ko ze samu rangwamin yadda zuciyar sa tayi wani irin nauyi, abinda ya dakatar da Rk kenan daga maganar da yake yi, Abbu ya kae wajen minti 1 a hakan kafin ya d'aga kae ya kalli Rk

"Meyasa zaka mana haka Suraj? Meyasa? Yanzu kana da wata matar a gida shine zaka je kana bin wata a waje? Idan son ta kake yi meyasa baka fad'a min na aura maka ita ba da dae ka jawo mana abin kunya a idon duniya? Yanzu me kenan ka jawowa kan ka, da kuma ni da mahaefiyar ka har ma da matar ka?" ya k'are maganar yana nuna Muneerah da har lokacin ta kasa furta ko uffan, yanzu kam shirun da Abbu yayi ne ya bashi damar soma magana a nutse

"Abbu har abada bazan ta6a ja muku abun kunya ba In Sha Allah, wannan d'in mata ta ce ta Sunnah wadda aka aura min ita ba tare da sanin ku ba, kayi hak'uri Abbu, Ummee kiyi hak'uri" yayi maganar kan sa a k'asa jikin sa kuma gaba d'aya a matuk'ar sanyaye. Abbu, Ummee, Muneerah gaba d'aya tsayawa suka yi suna kallan Rk dake magana, maganar da tayi kama da ta zararru, ko kuma wad'anda ke ba'a cikin hayyacin su ba, ita dae Muneerah har wani abu ta ga ya gifta mata ta gefen idanun ta da yayi silar rufe abinda take gani wanda hakan ya tilasta mata runtse idanun ta dan tabbatarwa da kan ta ba makancewa tayi ba, ta kae wajen minti 1 idanun na ta a rufe sannan ta bud'e cikin sa'a kuma se taga tana gani amma ba kamar yadda take gani ada normal ba, cike da k'arfin hali Ummee tace

"Ae gaba d'aya bamu wani fahimci wannan kwana kwanar da kake yi ba" ta fad'a tana kafe shi da idanun ta yayin da shi kuma har lokacin yak'i bari su had'a ido

"Ummee kuyi hak'uri na aure ta ne ba tare da sanin ku ba, ba dan na bijirewa umarnin ku ba ko wani abun makamancin wannan ba, a'ah Ummee akwae manyan dalilan da yasa na aure ta.." 

Ihu Muneerah ta saki tana kurma ihu hannun ta d'ore a kan ta ta zube a wajen kamar mahaukaciya sabon kamu

"Wallahi baze yiwu ba, wallahi baka isa ba, bazan ta6a zama da kishiya ba kome za'a yi kuwa, ba zan ta6a ba, ni kad'ae ce taka har abada, wata tsinanniya bata isa ta shiga tsakani na da kae ba, kae d'in nawa ne ni kad'ae, dan ni kad'ae aka halicce ka" Muneerahn ta fad'a cikin ficewar hayyaci, Ummee da Abbu da suka tafi hutun rabin lokaci duk seda k'arar da ta saki ta shiga cikin kunnuwan su, se dae yadda suka shiga rud'ani da maganar ya saka babu wanda ya tashi ko dan isa inda take. K'arasawa inda Ayrah take tayi a durk'ushe saboda yanda ta kasa mik'ewa akan k'afafun ta, tana shirin kae hannun ta wuyan Ayrahn da kan ta ke duk'e Rk yayi maza ya rik'o hannun Muneerah sannan ya watsa mata idanun sa, fizge hannun ta tayi da k'arfin gaske tana kallan sa itama da na ta jajayen idanun, tuna a gaban wa suke ya sanya shi sakar mata hannun, kamar bata dama yayi se kuwa ta fashe da wani sabon kukan wanda ya dawo da Ummee hayyacin ta, ta d'aga kae ta kalle ta sanda ta soma fad'in

"Ka sanar da ni wasa kake yi ba matar ka bace, ka sanar da ni wannan d'in karuwar ce ba matar ka ba, dan in dae matar ka ce zan iya mutuwa wlh" daga irin maganganun da ke fitowa daga bakin ta kad'ae ya nunawa Ummeen ba'a cikin hayyacin ta take ba, hakan ne ya sanya ta mik'ewa itama cike da k'arfin halin dae ta k'arasa inda Muneerahn take ta rik'o ta sannan ta d'aga ta, cigaba da kukan ta Muneerah tayi a ran ta tana ji kamar ta bud'e idanun ta ta ga mafarki take yi ba gaskiya ba, idan kuma gaskiya ne to a bar ta kawae ta kashe Ayrahn ta huta ko taji sanyi. Ummee ba tabi takan kowa ba ta fice da Muneerah dake cigaba da kuka kamar wadda akace uwa da uban ta sun mutu, har d'akin ta Ummee ta kae ta ta k'arasa da ita cikin spare bedroom na cikin parlourn ta sannan tace a hankali kuma cikin k'arfin hali dan kada ta sake karya zuciyar Muneerahn 

"Kiyi shiru ki kwanta ki samu kiyi bacci, zan je na dawo" ta fad'a tana shirin ficewa daga d'akin, rik'o hannun ta Muneerah tayi da sauri tana girgiza kae hawaye na cigaba da sauka akan fuskar ta tace

"Ummee ni babu abinda nake so illa yace min wasa yake min, ba matar sa bace Ummee, Ummee yace min ba matar sa bace idan ba haka ba zan kashe kae na" kallan ta Ummee ta cigaba da yi cikin rashin sanin abin yi, dan kuwa zuwa lokacin ko tace zata tsaya ta bata baki tayi k'arya, ita kan ta bata da wannan k'warin gwuiwar, hakan ne ya sanya ta fad'in 

"Ke dae ki kwanta nace koh?" ta fad'a cikin rarrashi kuma tana kallan Muneerahn, ba dan ta amince ba kawae ta koma ja6ar ta kwanta kan gadon ba tare da tace komae ba. Ajiyar zuciya Ummee ta sauke sannan ta fito daga cikin d'akin kae tsaye ta koma parlourn Abbu, har lokacin kowa na zaune inda ta barshi, babu alamar wani ya motsa ko kuma wani yayi magana da wani, hakan ne ya sanya ta k'arasawa ta zauna tana kallan Abbu dake kallan Rk kamar me son gano wani abun, kamar wanda shigowar Ummeen ya sakawa k'arfin gwuiwa se cewa yayi

"Aure kayi Raj ba tare da izinin mu ba? Wacece wannan d'in? Meyasa ka aekata hakan? Bata da iyaye ne ko kuwa menene?" Abbu yayi tambayar duka a lokaci guda. I zuwa lokacin Ayrah gaba d'aya kukan na ta ya tsaya cakk, ta rasa meke mata dad'i, ta rasa abinda ya kamata tayi, hakan ne ya sanya ta yin shiru d'in kawae tana saurarar abinda ke wakana cikin d'akin. Nannauyar ajiyar zuciya Rk ya saki kana a hankali ya d'aga kae ya kalli Ummee da Abbu sannan ya mayar k'asa ya soma bada labari tiryan_tiryan tun daga lokacin da Abbun yace masa baze auri Ayrah ba, har zuwa inda ya kamata su Abbun su sani, shiru ne ya ratsa kafatanin d'akin, kowa da abinda ke sak'awa, ta 6angaren Ummee sosae take kallan Rk d'in tana jira ya k'aryata abinda kunnuwan ta ke ji, "aure yayi? Auren ma da wadda Abbun na sa ya hana shi? Er gidan Alhaji Khaleel Abban Sadeeq?" ire_iren tambayoyin da suke ta lugude kenan a cikin kwanyar Ummee se dae ta kasa bud'e baki ballantana ta fad'a. Abbu kuwa wani zazzafan gumi ne ya shiga tsatstsafo masa wanda yak'i tsayawa, duk da sanyin A.C da kuma fankar dake kunne cikin d'akin hakan be hana shi fidda hular sa daga kan sa ba ya soma fifita saboda wani zafi da ya rufe shi, shi yama kasa tunanin komae, ya kuma rasa abinda zece, se kuma can ya bud'e bakin sa da k'yar ya furta 

"Ku je d'akin Ummee ku jira mu.." shine abinda Abbun ya fad'a har lokacin be kalli Ayrah ba, mik'ewa Rk yayi cikin mutuwar jiki duk da yanda yaji dad'i, ko ba komae yau d'in ya sauke wani nauyi ne da ya kamata ace ya dad'e da saukewa, se dae kuma hukuncin daze biyo baya shine be sani ba. Ganin da tayi ya mik'e ne ya sanya ta itama mik'ewar sannan suka soma takawa

"Kada ta fita daga cikin d'akin nan ba tare da ka sake ta ba" Ummee ta fad'a ran ta a matuk'ar 6ace musamman da taji kalaman Abbu, cakk dukkan su suka dakata kuma kusan lokaci d'aya k'irjin kowannen su ya buga, ganin da Ummee tayi har wajen rabin second ya shud'e Rk be juyo ba kuma bece komae ba ya sanya ta sake fad'in 

"Ba zaka sake ta bane se na...." d'aga mata hannu da Abbu yayi shine ya dakatar da ita daga fad'in abinda tayi niyyar fad'a, be jira ta sake cewa komae ba yace

"Ku je.." suma ba suce komae ba suka fice kowanne jikin sa a matuk'ar sanyaye, se da suka fita sannan Ummee ta maeda duban ta kan Abbu da har lokacin gumi be dena tsatsafowa daga jikin sa ba... 

Kuyi Manage da wannan pls.

Alhamdulillah mun yi biki lpia, mun gama lpia, se dae fatan Allah y basu zaman lpia me d'orewa, masu min fatan alkhaeri da addu'o'i ina godia irin sosae d'in nan, Allah y bar zumunci 🥺🫶

         Mhiz Innocent....✍️

___"Bangane manufar ka na cewa su fita ba? Kana nufin ka amince da abinda yaje ya aekata, bayan ka san wacece Ayrah, wanene mahaefin ta?" Ummee ta fad'a tana kallan Abbu sosae cike da son jin abinda ze fito daga bakin sa, zazzafar iska Abbu ya fesar daga bakin sa sannan ya d'aga kae ya kalli Ummee kana ya girgiza kae lokaci d'aya yana sauke numfashi

"Fatima! Shin ko dae baki ji abinda yaron nan yace ba? Ko kuma kece kika manta wacece Ayrah? Kina tunanin duk tsawon lokacin nan da aka d'auka ita da kan ta Ayrahn ba zata iya fad'a masa abinda ya raba mu da iyayen ta ba? Ko kuma su kan su iyayen? Kenan da wane ido zamu kalli yaron nan muce ya sake ta? Kenan akan wane dalili? Se dae idan kuma so kike yi ragowar mutuncin mu ya k'arasa zubewa" Abbu ya fad'a yana runtse idanun sa saboda har lokacin bugun zuciyar sa be koma dae_dae ba, haka kawae kuma yake jin wani nauyi cikin k'irjin sa, ga kuma zafin da har yanzun be dena ji ba se ma k'aruwa da yake yi, sosae Ummee ta cigaba da kallan sa har na tsawon wasu sakanni masu yawa kafin tace

"Yanzu kenan me kake nufi? Tun yanzu har ka sare? Meze faru idan muka bari ya gane da gasken mune muka yaudari mahaefin Ayrah? Ni ina ganin abinda ya dace kawae kada mu nuna gaskiya ne ko da ya san maganar tunda ae kowa ma zargi yake yi har shi kan sa Abban Sadeeq d'in" d'aga kae Abbu yayi ya kalli Ummee dake ta zubo wannan bayanin, shi kam gaba d'aya yau d'in maganar ta ta sam bata samu wajen zama ba, sam bata kar6u ba, haka kawae yake jin wani irin sanyi, duk jikin sa ya mutu dan haka yace bayan ya girgiza kae

"Fatima kenan, baki yadda da abinda na fad'a miki ba kenan, yanzu maganar da nake miki ma takaddun Abban Sadeeq d'in dake ajje cikin d'aki na su nake nema tun d'azun ban gan su ba, ba kya tunanin yaron nan ne ya d'auka bayan ya san gaskiyar abinda ya faru?" Abbu ya fad'a kamar a d'an sanyaye, cike da son tunzura Abbu Ummee tace

"Bashi bane, ko da ya san maganar bana tunanin ze aekata hakan ko dan kare mutuncin ka, ballantana ma na san baze ta6a yadda da maganar wani akan ka ba a matsayin ka na mahaefin sa, dan haka ina ganin ka kwantar da hankalin ka dukiya ce dae taka ce kawae dae ka same ta ne ta sanadin kud'in Abban Sadeeq" ba dan maganar Ummeen ta samu gurbi a wajen Abbu ba ya girgiza kae yana murmurshin da yafi kama da na yak'e, kamar ba zece komae ba se kuma can yace

"Ki sanar da shi ya d'auke su su je zuwa gobe zan tuntu6e shi" da sauri Ummee ta kalli Abbun cike da mamakin jin furucin sa tace

"Bangane ba Kabeer!" ta fad'i sunan sa kae tsaye abinda ze iya cewa tunda suka yi aure da wuya idan ta ta6a kiran sa haka gatsal, hakan da ta fad'a ne ya sanya shi d'aga kae ya kalle ta kana yace har lokacin be d'auke kan sa ba

"Zan yi bincike ne" ya fad'a har lokacin jikin sa a mugun sanyaye, shiru Ummee tayi ta kasa cewa komae kawae seta gyara zama ta d'auke kan ta daga inda Abbun yake tama rasa tunanin abinda ya kamata ta yi, ganin haka ne ya sanya Abbu janyo wayar sa ya danna kiran Rk. Yana tsaye a jikin motar sa hannun sa gaba d'aya sak'ale a k'irjin sa, yayin da Ayrah ke zaune gefen sa kan ta d'ore akan cinyar ta tayi shiru kamar me bacci, gaba d'aya hankalin sa yana akan Ummee da Abbu ne yana tunanin matakin da zasu d'auka hakan ne yasa hankalin na sa yak'i kwanciya, kamar daga sama yaji ringing d'in wayar sa, ya janyo ta daga cikin aljihun sa dan kashe ta saboda yadda yake ji a yanzu baze iya d'aga waya ba, se dae me? Se yaga sunan Abbu na yawo a saman wayar, hakan ne ya sanya shi saurin d'agawa yana karawa a kunnen sa, tun kafin yace komae Abbun yace da muryar sa da ta d'an chanja saboda damuwa

"Ka d'auke su ku je gida, zan neme ka zuwa gobe, ka tura min address na k'auyen.." shine kawae abinda Abbun ya fad'a ya katse wayar sa, wata sassanyar ajiyar zuciya ya sauke yana lumshe idanun sa akan la66an sa ya furta

"Alhamdulillah.." yana murmurshi, ya kae wajen minti 1 idanun sa a kulle sannan ya bud'e su, a hankali ya soma takawa zuwa inda Ayrah ke tsugune, bece komae ba kawae shima ya tsuguna ya k'are mata kallo a hakan kana ya sanya duka hannun sa ya d'ago kafad'ar ta se kuwa ta d'ago da sauri tana kallan sa, k'awataccen murmushi ya sakar mata wanda ya k'arawa fuskar sa kyau, se kawae ta zuba masa nata narkakkun idanun dan ita sam ba taga amfanin wannan murmushin ba idan tayi duba da halin da suke ciki, hakan da tayi ba k'aramin sake narkar da shi tayi ba wanda ya tilasta masa lumshe idanun sa yana sake sakar mata murmushin, ganin dae har lokacin babu wani reaction daga 6angaren ta ya sanya shi jan ta jikin sa ya rungume ta sosae yana lumshe idanun sa 

"Kada ki damu babu wata matsala In Sha Allah, Abbu da kan sa yaje muje gida.." ya fad'a a dae_dae saetin kunnen ta, ita dae ba tace komae ba saboda yadda jikin ta ke a sanyaye har a lokacin kawae tayi shiru tana saurarar bugun zuciyar su daya had'u waje d'aya, sakin ta yayi bayan wajen second 40 sannan ya saka hannu ya mik'ar da ita ya ja ta har wajen motar sa ya bud'e mata gidan baya, kana ya sake kafe ta da idanun sa yace a nutse

"Ki shiga kin ji? Na san wacece ke shiyasa na za6a miki nan d'in" ya fad'a dan ya san idan yace ta zauna a gaba za'a samu tashin hankali ne da Muneerah, ita kuwa ya san idan tana bayan ba zata biyewa Muneerah ba dan ta zauna a gaba, babu musu ta shiga bayan ta zauna sannan ta jingina kan ta a jikin window d'in motar ta lumshe idanun ta, kulle k'ofar yayi kana ya soma takawa zuwa cikin parlourn Ummee inda yake da tabbacin ze samu Muneerah a ciki, a parlour ya samu Bahijja na zaune kamar munafuka, be ko kalli inda take ba be kuma tambaye ta inda Muneerahn take ba ya k'arasa d'akin da k'ofar sa ke a bud'e, a nutse ya saka hannu ya sake matsar da labulen daya rufe wani 6angare na d'akin kana ya aza idanun sa cikin d'akin, tana zaune kan gado ta d'ora kan ta akan cinyar Aunty Zeenah, da alama magana suke yi ta sirri saboda yadda suke maganar a hankali cike da takatsantsan

"Ki fito zamu wuce, ina parking space, ki same ni acan.." shine abinda ya fad'a, wanda yake da tabbacin ta ji shi, hakan ne ya sanya yana gama fad'in hakan ya juya a nutse ya bar parlourn, Bahijja ta bi shi da kallo har ya fice daga parlourn sannan ta dawo da duban ta cikin d'akin tana share k'wallar da ta taho mata. Kallan Muneerah Aunty Zeenah tayi tace

"Maza tashi ki wuce ki bi mijin ki" mik'ewa zaune Muneerah tayi tana kallan Aunty Zeenah kana tace 

"Babu inda zan je matuk'ar be saki wannan shegiyar ba" ta fad'a a zafafe, murmushi Aunty Zeenah tayi tana girgiza kae 

"Lallae Muneerah baki da hankali, yanzu ke se wani ya zauna ya fad'a miki waye mijin ki? Halin sa ne baki sani ba ko mene? Kina tunanin wannan hargagin naki ze sa ya sake tane? Ko kin manta yadda akayi auren naku ne na tuna miki?" ta d'an numfasa sannan ta d'ora da

"Toh bari ki ji na fad'a miki idan zaki tashi ki tashi ki bi shi kada ya gaji ya tafi ya barki anan yayi tafiyar sa da matar sa, ki tashi yanzu na baki turaren nan yau ba se gobe ba kiyi amfani da shi ki gani idan komae be chanja ba zuwa gobe" Aunty Zeenah ta k'arasa tana sakin wani shu'umin murmushi, kallan ta Muneerah take yi kamin can tace

"Allah koh Aunty na?" ta6e baki Aunty Zeenah tayi kana tace

"A'ah ki zauna yarinya ki ga zama wallahi, idan kuma zaki yi abinda nace miki toh yanzu ki tashi ki bi shi ga shi nan" Aunty Zeenah ta fad'a tana saka hannu cikin jakar ta ta fito da wata k'aramar kwalba ta mik'awa Muneerah 

"Ga ta nan, kamar yadda na fad'a miki haka zaki yi, kada ki 6ata komae.." daga nan Aunty Zeenahn ta cigaba da fad'a mata yadda za ta yi har seda ta tabbatar ta fahimta sannan ta k'yale ta da niyyar za su yi waya zuwa gobe ta ji abinda ke faruwa, se a lokacin Muneerahn ta mik'e ta fice daga d'akin zuwa parking lot, kallan agogon hannun sa yayi sanda ta fito d'in, ran sa a matuk'ar 6ace, tayi matuk'ar sa'a saura minti 1 mintunan da ya d'ibar mata su cika da se dae ta fito taga baya nan, ta k'araso ta bud'e gidan gaba ta shiga ta zauna ta ja k'ofar ta rufe ba tare da tace komae ba, shima ko kallan ta beyi ba ya ja motar suka bar cikin gidan. Se da ya tsaya a wani waje ya siyawa Ayrah kayan da ya san zata buk'ata sannan ya wuce gidan sa wanda Muneerah ke ciki. Yana gama parking Muneerah ta fita ta wuce part d'in ta dan so take kafin ya shigo ta gama aewatar da komae, juyawa yayi ya kalli Ayrah da har lokacin ba tace uffan ba, se kuma bece komae ba kawae ya fita ya bud'e mata k'ofar ta fito a nutse tana kallan gidan da suka zo d'in, yanzu ma bece komae ba se gaba da yayi hakan ya sa tabi bayan sa tana tafiya a hankali har zuwa sanda suka k'arasa part d'in sa, ya saka key ya bud'e tayi gaba kana ya bi bayan ta, tsayawa kawae tayi tana kallan parlourn hakan ya bashi damar k'arasowa ta bayan ta ya rungume ta kafin yace a nutse

"What's wrong with my Babe?" d'an lumshe idanun ta tayi kana tace a hankali kuma a raunane

"Ba komae fa.." 

"Ban yadda ba.." ya katse ta da fad'in hakan, seta d'an tura baki gaba kad'an kafin tace

"Allah ban sani ba" ya d'an yi shiru kafin yace

"Uhmm toh shikenan muje na miki wanka na ga kin gaji" zaro manyan eyes d'in ta tayi kana tace da sauri

"A'ah bana so ni dae" 

"Ni ina so" ya fad'a cikin kwaekwayar muryar ta, wanda hakan ya tilasta mata yin dariya me k'ayatarwa, sosae yaji dad'in hakan se kawae yayi amfani da wannan damar wajen d'aga ta dukan ta be wuce ko ina da ita ba se cikin toilet, ta sake waro ido sanda taga yana k'ok'arin kulle toilet d'in, da sauri ta rik'o hannun sa tana girgiza kae fuskar ta a narke

"Don Allah" tsayawa yayi yana kallan kyakykyawar fuskar ta da ta sake wani shahararren kyau duk da yadda tayi fayau kamar mara lafiya

"Don Allah me?" ya fad'a yana kafe ta da na sa idanun yana kuma d'age mata gira a zuwan be fahimci abinda take nufi ba, kwa6e fuska tayi kana tace

"Ka fita.." ta fad'a tana janye idanun ta daga cikin na sa, murmushin gefen baki ya saki yana cije gefen lips d'in sa na k'asa kana yace

"Ohk, buh lem me help u.." ya k'arasa maganar yana matsawa dab da ita, ya sanya hannu ya janye hijab d'in jikin ta ya aje shi gefe, kana ya fara k'ok'arin rage mata kayan jikin ta

"Ni dae don Allah ka bari" ta sake fad'a cike da matsananciyar kunya, ajiyar zuciya ya sauke kana yace

"Ohk.." ya fad'a a sanyaye yana jan jikin sa ya fice daga toilet d'in, yana fita kuwa ta k'arasa da sauri ta murza key a k'ofar, k'arasawa yayi ya kishingid'a akan gadon ya d'ora hannun sa kan fuskar sa, idanun sa a lumshe. 

... Sanda ya shigo d'akin tana zaune gefen gado tana game a wayar sa, ya k'arasa yana kallan ta kana ya sakar mata murmushi sannan ya nemi gefen ta ya zauna yana cigaba da kallan ta, ajje wayar tayi a gefen ta tana d'agowa ta kalle shi ta sakar masa murmushin itama

"Sannu da zuwa" 

"Yawwah" ya fad'a yana cigaba da kallan ta ido cikin ido, seda ta janye nata idanun sannan ya sauke ajiyar zuciya yace

"Babe!!" a hankali, sake maeda kallan ta tayi kan sa, ganin hakan ne ya sanya shi fad'in 

"Zan wuce can ne, na zo miki sallama ne se zuwa gobe idan Allah ya kaemu, kin san yau kwanan ta ne" duk da yadda taji k'irjin ta ya buga amma hakan be hana ta fad'in 

"Tohm, Allah ya tashe mu lafiya" ta fad'a tana d'an d'auke kae, ya fahimci kishi ne ke son cin galaba a kan ta yayin da ita kuma ke neman yakice shi, hakan ne ya san ya shi d'an yin murmushi kana yace bayan ya mik'e ya sake matsawa dab da ita, bata ankara ba se ji tayi ya bata light kiss akan bakin ta kana ya mik'e yana shafa k'eyar sa da ke wadace da kwantaccen bak'in gashi 

"Byee!!" ya fad'a yana ficewa daga d'akin dan ma kada ya sake kallan fuskar ta ballantana ta karyar masa da zuciya, bin sa tayi da kallo sanda ya fice daga d'akin tana tura bakin ta kafin ta koma a hankali ta kwantar da kan ta kan gadon kawae. 

.. Kae tsaye sashen Muneerah ya wuce duk da yadda baya son zuwan, amma haka ya daure ya shiga, babu kowa a parlourn hakan ne ya sanya shi d'an dakatawa cikin parlourn ko ze ji motsin ta, se dae har wajen bayan minti 2 babu ita babu alamar ta, hakan ne ya sanya shi mik'ewa ya k'arasa k'ofar bedroom d'in ta ya dakata, a nutse ya kae hannun sa ya soma knocking, babu jimawa kuwa se ga ta tazo ta bud'e k'ofar, ganin sa tsaye ya sanya ta sakin wani murmushi, ita sanin ma da tayi tana da kishiya taemakon ta akayi, tunda gashi cikin lokaci k'ank'ani za tayi maganin ta ta wuce wajen, dan kuwa ta san idan dae har komae ya wakana a yau d'in tsakanin ta da Rk shikenan se yadda tayi da shi, kuma abinda zata fara yi shine sakawa ya saki Ayrahn a goben ba se wata rana ba. 

"A'ah Baby sannu da zuwa" ta k'arasa maganar tana sakin murmushi duk da yadda Aunty Zeenah ta gargad'e ta akan kada tayi rawar jiki idan ta gan shi, murmushin ya maeda mata musamman yadda ya gan ta yau d'in da hijab har k'asa kana yace

"Yawwah" se ta bud'e k'ofar sosae yadda zata ba shi damar shigowa, be musa ba ya shiga cikin d'akin a nutse ya ja wata side chair yana shirin zama tayi sauri ta murzawa k'ofar key, sannan ta jefar da key d'in gefe kana ta k'araso cikin d'akin ta nemi gefen gadon ta zauna bayan shima ya zauna

"Kana buk'atar wani abu ne Baby?" ta tambaya cikin wani irin salo, girgiza kae yayi kana yace bayan ya d'aga kafad'a

"Nop" seta jinjina kae kana ta mik'e ta saka hannu ta zare dogon hijab d'in dake jikin ta, nan da nan shigar dake jikin ta ta bayyana, sanye take cikin wata shu'umar riga, me mugun shara_shara, babu komae a ciki se rigar da ta saka wanda hakan ya bayyana duk wata sura ta jikin ta, kan ta da dama ba'a raba shi da gashin doki ya zuba har gadon bayan ta, wani irin mahaukaci kuma shu'umin k'amshi ne ya ziyarci hancin sa lokacin da ta zame hijab d'in jikin na ta, wanda hakan ya tilasta masa lumshe idanun sa saboda yadda yaji lokaci d'aya tsigar jikin sa ta tashi, sannan ya furzar da iska da k'arfi daga cikin bakin sa, bata kalli inda yake ba ta soma takawa zuwa kan gadon tana juyawa gami da karkad'a jiki shu'umin k'amshin dake tashi daga jikin ta na sake gauraye ko ina na cikin d'akin, se kuma ta juyo ta kalle shi tuna yadda Aunty Zeenah tace tayi

"Se da safe Baby" ta fad'a tana wucewa ta kwanta kan gadon gami da jan bargo ta d'an bar fuskar ta a waje tana kallan sa yadda yake cigaba da lumshe idanu kamar wanda ya sha kayan maye, mamaki ne ya kama shi yadda yaji lokaci d'aya yanayin jikin sa ya sauya, hankalin sa gaba d'aya ya karkata ga Muneerah da yake da tabbacin wannan turaren daga jikin ta yake fitowa, k'ok'ari yake yi ya saeta kan sa amma se yaji kamar ana k'arawa yanayin da yake cike k'aemi ne, a hankali ya sake kaewa numfashin sa da fitar sa ta chanja cikin lokaci k'ank'ani fuzga sannan ya fesar da iska daga bakin sa, sam ya kasa fuskantar meya faru da shi? Wannan wane irin turare ne haka me d'aga hankali? Ganin dae duk wannan tunanin ba mafita bane ya sanya shi mik'ewa a hankali cike da k'arfin hali ya soma takawa... 

        Mhiz Innocent....✍️

https://chat.whatsapp.com/DH0EIIWNPnSICxsGgh2DSd

*CHAPTER TWO*

*♡☆ZAZZAFAR KAUNA☆♡*

*FREE BOOK*

Page 048

"Se da safe Baby" ta fad'a tana wucewa ta kwanta kan gadon gami da jan bargo ta d'an bar fuskar ta a waje tana kallan sa yadda yake cigaba da lumshe idanu kamar wanda ya sha kayan maye, mamaki ne ya kama shi yadda yaji lokaci d'aya yanayin jikin sa ya sauya, hankalin sa gaba d'aya ya karkata ga Muneerah da yake da tabbacin wannan turaren daga jikin ta yake fitowa, k'ok'ari yake yi ya saeta kan sa amma se yaji kamar ana k'arawa yanayin da yake cike k'aemi ne, a hankali ya sake kaewa numfashin sa da fitar sa ta chanja cikin lokaci k'ank'ani fuzga sannan ya fesar da iska daga bakin sa, sam ya kasa fuskantar meya faru da shi? Wannan wane irin turare ne haka me d'aga hankali? Ganin dae duk wannan tunanin ba mafita bane ya sanya shi mik'ewa a hankali cike da k'arfin hali ya soma takawa zuwa cikin d'akin har lokacin idanun sa na lumshewa kad'an kad'an cikin yanayin da har lokacin ya kasa gane menene musabbabin sa, k'arasawa yayi kan gadon ya zauna da sauri yana saka hannun sa ya d'ago Muneerah dake kwance, babu 6ata lokaci ya ja ta cikin jikin sa da k'arfi, wani dogon numfashi ya sauke sanda ya sake shak'ar turaren dake cigaba da tashi daga jikin ta, wani irin murmushi ne ya su6uce akan fuskar Muneerahn ta kuwa sake rik'o shi tana kuma k'ara shigewa cikin jikin sa dan so take ta ida rikita shi, hakan da tayi d'in ne kuwa ya sanya shi sake lumshe idanun sa yana sauke numfashi da sauri_sauri, a hankali kuma seya shiga zame ta daga jikin sa kafin ya bud'e shanyayyun idanun sa ya zube su kan black lips d'in ta, yadda yake jin komae na sake ta'azzara yasa beyi wata wata ba ya shiga kissing nata a zafafe yana kuma cigaba da shak'ar k'amshin dake sake rikita shi, babu 6ata lokaci ta saki jiki ta soma maeda masa da martani cike da k'warewa, sosae ya soma rikita ta tana kuma jin wani irin sanyi da farin cikin abinda ze kasance tsakanin ta da Rk d'in, kamar kuma wadda ake fad'awa magana a lokacin se maganar Aunty Zeenah ta soma dawo mata, inda take sanar da ita kafin ta ba shi kan ta ta soma jan ajin ta tunda ta riga ta kulle k'ofa babu yadda zeyi dole ya rok'e ta, idan kuma hakan ya faru ze sake sanin tana da muhimmanci sannan ta k'ara kima a idanun sa tunda ko babu komae shi ta taemaka bayan ya rok'e ta, hakan data tuna ne ya sanya ta soma zame bakin ta dake cikin na sa, duk da yadda take matuk'ar k'ayatuwa da yanayin da suke ciki d'in, ga kuma yanda jikin ta ya wani mugun saki, se da ta ajje numfashi sannan tace cikin k'arfin hali

"Baby bacci fa nake ji.." ta fad'a tana d'an yin gefe da kuma k'arasa zame jikin ta daga na sa, ganin yana shirin sake rik'o ta ne ya sanya ta k'ara fad'in

"Baby ka san fa a gajiye nake, kuma kana neman k'ara min wata gajiyar" ta fad'a kamar yadda Aunty Zeenah ta tsara mata sannan ta sake jan bargo ta lullu6e duka jikin ta ta kwanta, bud'e idanun sa yayi tarr bayan sun jima a kulle, ya kalle ta sanda take lullu6e cikin bargon, k'ok'ari yake ya saeta kan sa amma har yanzun yanayin na sa k'ara gaba yake yi, duk da yadda yake ji a jikin sa hakan be hana ran sa mugun 6aci ba, ya sake runtse idanun sa yana bud'ewa 

"Ba fa ita kad'ae ce matar ka ba" zuciyar sa ta raya masa hakan, seda ya sauke wani numfashin sannan ya soma mik'ewa a hankali cike da k'arfin hali yana layi kamar d'an k'waya, rufe idanun sa yayi ya bud'e kan wani abu da ya gani yashe a k'asa kamar mukulli dan sake tabbatarwa, se kuwa ya ga tabbas mukullin ne, a hankalin dae ya k'arasa ya d'an tsuguna ya d'auki mukullin da hannun sa dake rawa ya saka jikin k'ofar ya bud'e sannan ya saka kan sa ya fice daga d'akin, saboda yadda jikin sa ke a matuk'ar sanyaye ya sanya ko kad'an Muneerah ba ta ji motsin bud'e k'ofar ko kuma fitar sa ba. Shirun da Muneerah ta ji ne har zuwa lokacin ba taji muryar sa yana rok'on ta ba ya sanya ta sauke bargon k'asa, ta kalli cikin d'akin tana tunanin zata gan shi a ciki, amma se dae me? Babu kowa se k'ofar d'akin da ke a hangame, cikin wani irin sauri ta hantsilo daga kan gadon, har tana tuntu6e da gefen gadon, amma bata damu ba ta k'arasa bakin k'ofar tana kallan key d'in dake a sak'ale, bata ta6a tunanin ze iya ganin mukullin ba a yanayin da yake ciki ba, bata ta6a tunanin ze iya ficewa daga d'akin ba a yadda yake, se kawae tayi waje da sauri a tsammanin ta zata gan shi ne a cikin parlourn, se dae nan ma babu shi babu alamun sa, k'irjin ta ya wani irin bugawa da k'arfin gaske

"Kada dae wajen waccan ya nufa?" abinda zuciyar ta ta raya mata shine ya sanya ta saurin yin waje tama manta sam sam da shigar dake jikin ta, tana zuwa ta saka hannu kan k'ofar da niyyar ta tura, se taji ta a kulle, zubewa tayi a wajen tana fashewa da wani irin kuka da k'arfin gaske, duk da kasancewa dare ne hakan be hana ta cigaba da kukan ta ba cikin d'aga murya, meyasa tayi amfani da shawarar Aunty Zeenah? Meyasa ta biye mata? Meyasa bata k'yale Rk d'in ba ya aewatar da abinda ta dad'e tana jira ba? ta saka k'afa da kan ta tayi fatali da damar ta? Se ta sake fashewa da kuka tana mik'ewa ta soma buga k'ofar da duk iya k'arfin ta tana cigaba da kukan kamar mahaukaciya. A 6angaren Rk kuwa yana jin sanda ta soma bugun k'ofar amma saboda yadda yake jin jikin sa ya sanya be kulata ba kawae ya cigaba da takawa zuwa cikin bedroom d'in da Ayrah ke ciki, dae_dae lokacin da ta bud'e idanun ta ta tashi zaune saboda bugun da take jiyowa kamar na tashin hankali, k'irjin ta ya buga sanda taji an turo k'ofar d'akin kuma har lokacin bata dena jiyo knocking d'in da ake yi ba, tsoro had'i da fargaba sune suka taru suka had'ar mata, seta kafe k'ofar d'akin da kallo a ran ta tana janyo duk addu'ar da tazo bakin ta, sam bata fahimci shine ba saboda yadda d'akin yayi duhu se haske kad'an ga kuma yadda ta ga tafiyar sa gaba d'aya ta chanja kamar bashi ba, hakan ne ya sanya ta soma ja da baya tana cigaba da matsawa jikin board d'in gadon idanun ta na cika fall da k'walla tana kuma cigaba da karanto addu'ar, seda ya kusa isowa kan gadon sannan taga kamar shi, hakan ne ya sanya ta kafe shi da narkakkun idanun ta dan sake tabbatarwa, tabbas shi d'in ne, to amma me ya same shi? Ta tambayi kan ta tana k'ara kallan yadda yake lumshe idanun sa, dae_dae lokacin daya isa kan gadon ya kwanta yana jinginar da kan sa kan board d'in gadon yana sauke numfashi da sauri da sauri idanun sa a lumshe, k'irjin ta ya buga cike da tsoro ta k'arasa inda yake, ta kae hannun ta kan nasa hannun dake ajje tace cikin raunanniyar murya

"Meya same ka? Baka da lafiya?" tayi maganar cike da k'aguwa da son jin ya amsa mata tambayar ta ta, se dae bata san rik'e shin da tayi sake kunno shi tayi ba, cikin azama ya janyo ta cikin jikin sa da sauri kuma ya zagaye ta da duka hannayen sa yana sauke wata k'atuwar ajiyar zuciya numfashin sa na cigaba da fita a gurguje, cigaba da bugawa k'irjin ta yayi saboda yadda ta ji ya wani rik'e ta kamar ze 6alla ta gida biyu ga kuma yadda taji numfashin sa na fita kamar na mara lafiya, ya kae wajen minti 1 rungume da ita yana sauke numfashi ko ze samu yanayin sa ya saetu ya koma dae_dae amma har zuwa lokacin kamar ma k'aruwa yanayin da yake ciki yake yi, hakan ne ya sanya shi d'an sassauta rik'on da yayi mata sannan ya saka hannun sa ya soma jan hijab d'in jikin ta sama, se tayi sauri ta rik'o hannun sa idanun ta akan fuskar sa da ta chanja daga d'azun zuwa yanzun, bud'e shanyayyun idanun sa yayi ya zube su a kan shagwa6a66iyar fuskar ta, yadda ta wani kwa6e fuska ne ya sanya shi lumshe idanun sa kafin ya sake bud'e su still dae a kan ta kana ya soma girgiza kae kafin cikin k'arfin hali yace kamar me rad'a

"Plss Babe.." ita gaba d'aya ta kasa gane abinda ke damun sa yau d'in, kamar wanda aka chanja shi daga fitar da yayi d'azun zuwa yanzun, ta sake girgiza kae duk da yanda take jin ta yau d'in gaba d'aya a takure kuma a tsorace hakan be hana ta fad'in

"A'ah.. Don Allah.. Ka bari..." tayi maganar a rarrabe cike da tsoro, runtse idanun sa yayi saboda yanda tayi maganar ba k'aramin ta6a shi yayi ba, ya bud'e idanun sa ya k'urawa red lips d'in ta idanu, se ya soma matsar da fuskar sa yana had'e tazarar data rage tsakanin ta sa fuskar da ta ta, se kawae jin bakin sa tayi akan na ta, ya sake lumshe ido sannan ya shiga kissing na ta cike da matsananciyar k'aunar ta, sosae jikin ta ya d'auki rawa sanda taji bakin nasa akan nata yana bata wani shu'umin kiss a zafafe, hakan ne ya sanya ta saka iya k'arfin ta dan janye bakin ta amma ta kasa saboda ba k'aramin rik'o ya masa ba, da dae ta gaji kawae seta hak'ura da niyyar k'wacewar kawae ta fashe da kuka ganin ya d'auki tsawon lokaci be sake ta ba, seda ya gaji dan kan sa sannan ya saki bakin na ta, tayi amfani da wannan damar ta soma k'ok'arin tashi lokacin da shi kuma gaba d'aya jikin sa ke cike da wani irin shauk'i, hakan ne ya sanya shi saka duka hannayen sa ya yaye hijab d'in dake jikin ta gaba d'aya ya jefar da shi gefe, se tayi saurin rungume shi tana cusa kan ta cikin k'irjin sa, ya ja wata ajiyar zuciya yana rik'o ta sosae kana ya maeda ta kan gadon ya sake rungume ta cikin jikin sa yana shak'ar duk wani k'amshi dake fita daga cikin jikin ta, kwantar da itan da yayi ne ya bawa kwantacciyar bak'ar sumar kan ta damar bajewa akan gadon, inda tuni k'amshin maya_mayan da take amfani da shi a kan ta ya soma tashi yana shigewa cikin hancin sa, babu 6ata lokaci kuwa ya kae hancin nasa cikin gashin nata yana cigaba da shak'ar k'amshin da ke sake rikita shi, yana kuma sake tunzura shi, seda ya gama shak'ar k'amshin son ran sa sannan ya soma aeka mata da sak'onni cike da matsananciyar k'aunar ta, d'umi da kuma laushin fatar ta na sake rikita shi yana kuma cigaba da kwance masa duk wani lissafi na sa, zuwa lokacin Ayrah ta gama rikicewa da sababbin al'amuran da Rk d'in ke mata, tsoro da kuma fargaba sun gama cika ta, kuka take tana rok'on sa akan ya k'yale ta amma bema san tana yi ba, kamar ma sake tunzura shi take yi. 

.. Ni dae daga nan ban sake sanin abinda ke faruwa ba se daga baya da na sake lalla6awa na koma d'akin. 😤🤧

.. Tana kwance cikin k'irjin sa, fuskar ta tayi wani irin ja ga hawaye sha6e_sha6e akan fuskar ta, kana ganin ta zaka gane kuka take yi se dae babu sauti, kawae dae hawayen ne ke fita daga cikin idanun ta zuwa kan fuskar ta, kallan ta kawae yake yi cike da tausayawa yama rasa da wane baki ze lallashe ta ta bar wannan kukan da take yi, duk da baya jin muryar ta amma kuma wad'annan hawayen na ta na k'ona shi a cikin zuciyar sa, gaba d'aya jikin ta a matuk'ar sanyaye yake, kamar mara lafiyar da bata iya motsa jikin ta, da k'yar ya iya bud'e baki sanda yaga ta lumshe idanun ta wasu kyawawan hawaye sun zubo akan fuskar ta yace

"Kiyi hak'uri Babe plss" ya fad'a cikin rarrashi yana kafe ta da idanun sa wata irin zazzafar k'aunar ta na k'aruwa cikin zuciyar sa, haka zalika farin ciki mara misaltuwa dank'are a cikin zuciyar sa, kamar tunzura ta yayi se kuwa ta sake fashewa da wani sabon kukan tana kuma yin iya k'ok'arin ta wajen ganin ta mik'e daga jikin sa, se dae gaba d'aya jikin ta babu k'wari, bata da k'warin da zata iya yin hakan musamman a yadda yayi mata kyakykyawar runguma irin wannan

"Oh my god!" ya fad'a yana lumshe ido sannan ya bud'e ya cigaba da kallan ta kafin a hankali yace

"Bari na had'a ruwan wanka, idan kika yi se kiyi bacci, idan yaso duk wani hukuncin da zaki min daga baya na amince!" ya fad'a fuskar sa a narke cike da tausaya mata, dan daga yanayin yadda take sauke numfashi a hankali da kuma kukan da ke fita babu sauti kad'ae zaka fahimci ba dad'in jikin ta take ji ba, jin ba tace komae ba ya sanya shi soma janye ta daga jikin sa yana kuma yaye bargon da ke lullu6e da su, da wani irin sauri ta rungumo shi sosae tana runtse idanun ta, hakan da tayi ya sanya shi komawa ja6ar kan gadon yana lumshe idanun sa, ya fahimci abinda take nufi hakan ne ya sanya shi fad'in 

"Shikenan, na kulle ido na Uhmm?" ya fad'a wani k'awataccen murmushi na su6ucewa akan fuskar sa a ran sa yana raya 

"Wane dare ne jemage be gani ba?" Amma a fili seya rufe idanun sa dan so yake ya mik'e d'in, bata yadda ba seda ta bud'e na ta kumburarrun idanun ta kalle shi, seda ta tabbatar idanun nasa a rufe suke sannan ta sake shi a hankali tana jan bargon ta lullu6e jikin ta da shi, kana ta juya masa baya, se a lokacin ya bud'e nasa idanun ya kalle ta yana murmushi kana ya girgiza kae sannan ya mik'e ya wuce toilet, har ya gama had'a ruwan ya fito tana kwance inda ya bar ta bata mik'e ba ko kuma ta chanja waje daga inda take zuwa wani wajen ba, ya k'arasa yana tunanin ta ina ze fara? A nutse ya hau kan gadon sannan ya sunkuya ya d'an yaye blanket d'in kana ya kae bakin sa saetin kunnen ta yace

"Babe ki tashi na had'a ruwan" sarae ta ji shi amma tayi shiru kamar ba taji abinda yace ba, idanun ta kuma na a rufe ne har lokacin bata bud'e su ba, numfashi ya sauke kafin ya d'an yi luu kamar ze rufe idanun sa se kuma ya bud'e su akan la66an sa ya furta

"My rigima Babe" d'an shiru yayi yana tunanin ta inda ze fara, kawae se ya saka hannun sa duka biyun ya fara k'ok'arin d'aga ta dukan ta, wani marayan kuka ta saki tana girgiza kae ko'ina na jikin ta na amsawa, ya k'urawa innocent face d'in ta ido kana ya furzar da iska daga bakin sa sannan yace

"Kiyi hak'uri Babe, ki bari na taemaka miki don Allah.." jin da yayi tayi shiru tana sauke ajiyar zuciya ya sanya shi d'aga tan gaba d'aya ya rungume ta cikin jikin sa sannan ya mik'e da ita, rik'e shi tayi sosae kan ta akan kafad'ar sa wasu hawaye masu d'umi na sauka akan kafad'ar ta sa, duk kuma lokacin da yaji saukar ta su se ya furta 

"Am sorry.." ita dae ba kula shi take ba, dan ita kad'ae ta san yadda take ji a cikin jikin ta ga kuma wata matsananciyar kunyar sa da take ji, se da ya d'aura mata towel sannan ya sauke ta a hankali cikin band'akin, k'asa tayi da kan ta dan har lokacin ta kasa had'a ido da shi, jin da tayi yana shirin kulle k'ofar toilet d'in ya sanya ta saurin d'aga kae ta kalle shi, ya kuwa yi dae_dae da lokacin da shima ya juyo se idanun su ya sark'afe cikin na juna, ya sakar mata wani sassanyan murmushi yayin da ita kuma tayi saurin sauke nata idanun k'irjin ta na wani irin bugawa

"Ni dae Allah ka fita.." tayi maganar muryar ta a sanyaye kuma a shagwa6e, karo na farko kenan tun d'azun da tak'i cewa uffan se yanzu, murmushi yayi kafin yace bayan ya soma takawa zuwa cikin toilet d'in wato zuwa inda take 

"Sorry my dear, amma babu inda zan je, sena k'arasa lada na" yayi maganar yana langa6ar da kae kamar wani k'aramin yaro, hawayen na ta da take arhar su su suka sake gangarowa zuwa kan fuskar ta ta zum6uro baki tana fad'in cike da k'arfin hali har kuma lokacin tak'i kallan sa

"Ni dae.. Ni dae.." dae_dae lokacin da wayar sa tayi k'ara kenan, ya dakata cike da mamakin me kiran na sa a irin wannan lokaci, se da ya d'aga kae ya sake kallan Ayrah da fuskar ta tayi wani mugun fayau kamar mara lafiya da ta sa fuskar da shima tayi fayau kamar shima bashi da lafiyar sannan yace bayan ya matsa dab da ita, bata ankara ba se ji tayi ya kama bakin ta ya sakar mata wani gajeren kiss amma fa zazzafa idanun sa a lumshe 

"1 mint" yayi maganar yana juyawa ya fice daga toilet d'in, se a lokacin ta iya kae hannun ta ta share hawayen da suka k'i tsayawa akan fuskar ta kana ta bi shi da harara tana tura baki, lokaci d'aya kuma ta runtse idanun ta saboda yadda taji kan ta da kuma jikin ta sun sake mata wani irin nauyi. K'arasawa yayi inda wayar ta sa ke ajiye, mamaki ya sake kama shi ganin Ummee ke kiran sa a waya, ya d'aga kae ya kalli had'ad'd'en agogon dake manne a bangon d'akin sannan ya maeda duban sa kan wayar, dab da zata katse ya d'aga kiran ya kara a kunnen sa, tun kafin yace komae ta fara magana

"Kana ina ne na maka kira har 2 se yanzu zaka d'aga?.." ta tambaye shi se dae da alama ba ta tambaya ne dan jin amsar sa ba dan kuwa kafin yace komae ta d'ora da fad'in 

"Toh kazo ina son ganin ka daga zarar gari ya waye!" shine abinda Ummeen ta fad'a muryar ta babu alamun annuri ko kad'an..

         Mhiz Innocent...✍️

"Ummee!" ya fad'a bayan ya d'an lumshe ido.

"Toh ko dae in cire ran zaka zo ne?" Ummeen ta fad'a, girgiza kae yayi kamar tana gaban sa kafin yace a nutse

"A'ah zan zo.."

"Toh yayi" ta fad'a tana katse wayar. Bin wayar yayi da kallo kamar me nazarin wani abu, a hankali ya fesar da iska daga bakin sa kafin ya d'an lumshe idanun sa kad'an kana ya bud'e. Da sauri kuma ya ajiye wayar tunawa da yayi ya bar Ayrah a toilet, se ya soma takawa da d'an sassarfa ya k'arasa toilet d'in. Dakatawa yayi saboda yadda ya ji k'ofar a kulle, yayi murmushi me sauti kafin yace a hankali

"Haba Babe kullewa kika yi?" ya tambaya a narke, duk da ta jiyo shi daga inda take hakan be sanya ta amsawa ba, tayi shiru tana cigaba da tura baki cike da jin haushin sa musamman idan ta motsa taji jikin ta ya amsa se kawae hawaye su zubo akan fuskar ta.

"Pls ki bud'e.. Kina buk'atar taemakon fa" Rk ya fad'a har lokacin yana jikin k'ofar, yanzun ma ta ji shi se dae har lokacin ta kasa tashi tayi wankan saboda yadda take jin jikin ta kamar an mata duka. Se a lokacin da yayi magana ne ma ta d'an soma tashi daga inda take wajen k'ofa dan tayi wankan, da sauri ta koma ta zauna saboda yadda taji ko'ina na juya mata, sauke numfashi take yi da sauri wasu hawaye masu d'umi na zubo mata akan kuncin ta, hannun ta da shi kan sa ya mata nauyi ta kae fuskar ta ta share hawayen sannan ta dubi k'ofar sanda ta sake jiyo shi yana fad'i cikin rarrashi

"Pls mana Babe" Da k'yar ta iya mik'ewa idanun ta a lumshe jirin dae na sake kwasar ta amma haka ta dage ta k'arasa ta bud'e k'ofar, tana bud'ewar ya shigo ciki, ita kuma se ta juya a hankali dan komawa inda take, wani jirin ne ya sake kwasar ta se kuwa tayi taga taga zata fad'i yayi saurin rik'o ta cikin jikin sa tsam kamar ze maeda ta ciki. Numfashi ta sauke saboda bata ta6a tunanin zata ji ta a jikin sa ba ta gama saddak'arwa k'asa zata fad'i. Itama rik'o shi tayi da hannun ta dake rawa har kuma lokacin idanun ta na a rufe, ya kafe ta da lumsassun idanun sa da har yanzun basu koma dae_dae ba, tausayin ta ya kama shi, musamman yadda yaji jikin ta yayi zafi zau, alamar zazza6i ne a jikin na ta, amfani yayi da wannan damar wajen sa6ule towel d'in jikin ta dan a yadda take d'in nan ba zata iya yin wankan ba, dan haka sosae ya rik'e ta cikin jikin sa ya soma mata wankan, babu yadda ta iya haka ta hak'ura ya mata wankan har kuma lokacin ita kad'ae ta san yadda take jin jikin ta, ga kuma zazza6in da shima ya rufe ta lokaci guda. Rungume da ita ya fito daga cikin toilet d'in har lokacin ya kasa dena tausayin ta, k'aunar ta kuwa kamar ana sake k'ara masa ita ne a ranar, kan gadon ya k'arasa da ita ya kwantar dan ya san ba iya zaman zata yi ba, ta kuwa kwanta tana sauke numfashi a hankali. K'arasawa yayi zuwa ledar da ya shigo da ita jiyan sanda suka dawo ya bud'e ya d'auko doguwar riga mara nauyi sannan ya k'arasa inda take ya d'ago ta zuwa cikin jikin sa, kan ta tayi maza ta tura cikin k'irjin sa saboda matsananciyar kunyar sa da take ji. Murmushi yayi escaping akan lips na sa kafin yace a nutse

"Riga common zan saka miki fa, se kiyi baccin Uhmm?" ya fad'a a dae_dae saetin kunnen ta, be jira tace komae ba dan ya san ba cewar za tayi ba ya zura mata rigar da keda fad'i tun daga sama har k'asa, wadda ya san ba zata takura mata ba, sannan ya dubi lips d'in ta da ya sake yin ja fiye da yadda yake ada, shi dae har yanzu be gaji da kissing nata ba amma kuma baya so ya janyo wata rigimar, dan haka ya d'an shafi k'eyar sa yana taune lips d'in sa na k'asa, ganin da yayi har lokacin idanun ta na a rufe ne tak'i kallan sa ya sanya shi d'ora bakin nasa akan na ta, da sauri ta bud'e idanun ta dan ba tayi tsammani ba, seta soma mutsu_mutsu tana soma amfani da d'an k'arfin da take da shi dan ture shi, saboda yadda jikin ta yake babu k'wari yasa ko jin ta ma beyi ba, seda yayi kissing na ta na wajen minti 1 sannan ya sake ta yana lumshe idanun sa k'awataccen murmushi akan fuskar sa na cigaba da fita. Kuka ta fashe da shi tana tashi daga jikin sa, yayi saurin rungume ta yana fad'i a hankali

"Yi hak'uri, na tuba na bi Allah, bazan sake ba kin ji?" ko bi ta kan sa ba tayi ba ta cigaba da kukan ta, amma duk da haka be sake ta ba. Se da yaji ta dena kukan sannan ya sassauta rik'on daya mata dae_dae lokacin da tace

"Allah ni ka sake ni" ajiyar zuciya ya sauke kana yace

"Toh Madam rigima, bari nayi wanka na samo miki magani zaki sake jin k'arfin jikin ki" ya fad'a yana sakin ta gaba d'aya, ya kwantar da ita kan gadon gami da ja mata blanket kana ya wuce toilet har lokacin murmushi be gushe akan kyakykyawar fuskar sa ba. Lumshe idanun ta tayi akan gadon tana sake jan bargo ta cukuikuye jikin ta a ciki saboda sanyin dake ratsa k'asusuwan ta, duk da dae yanzun ta d'an ji dama_dama a jikin ta ba kamar d'azu ba, se dae har lokacin be koma normal ba, so take bacci ya d'auke ta amma kuma taji alamar bashi da niyyar d'aukar ta ta, hakan ne ya sa kawae ta sadak'ar ta dae cigaba da kwanciyar. Bayan mintuna masu d'an dama ya fito ya shirya cikin jallabiya me kyau da ta matuk'ar amsar fatar jikin sa. Kallan ta yayi daga inda yake tsaye, ganin ta da yayi tayi lamo cikin blanket d'in yasa yayi tunanin ko tayi bacci ne, dan haka gudun kada ya tadata ya sanya shi ficewa daga d'akin kawae ya wuce masallaci. Se da aka idar da Sallahr Asuba sannan ya dawo da sauri cike da fatan bata tashi ba, addu'ar ta sa kuwa ta kar6u dan kuwa lokacin da ya koma d'in bacci ya d'auke ta. Ajiyar zuciya ya sauke sanda ya yaye bargon yana kallan innocent face d'in ta, ya sake k'ura mata idanu ganin da yayi kamar an k'ara mata wani kyau ne. A nutse ya kae bakin sa yayi kissing goshin ta kafin ya kae bakin sa cikin kunnen ta ya soma hura mata iska idanun sa a lumshe. Da farko sam ba ta ji ba se daga baya sannan ta soma bud'e idanun ta da har lokacin basu koma aenahin colour d'in su ba, se kuma ta lumshe su kamar wadda taga wani abun sannan ta sake bud'e su. Taemaka mata yayi ta mik'e zaune kafin yace a hankali

"Sallah.." tura d'an k'aramin bakin ta tayi ganin har lokacin be sake ta ba, ya kalli hannun sa da take kalla sannan ya d'auke kae ya maeda kan ta, da alama bashi da niyyar sakin na ta, kafin tace komae ma se kawae ya d'aga ta zuwa toilet d'in dan ya san idan da kan ta yace ta je za'a dad'e bata k'arasa ba, shi ya taemaka mata tayi alwalar sannan ya sake fito da ita zuwa kan dadduma, saboda jirin da take ji da kuma yanayin jikin ta ya sanya a zaune tayi Sallahr, tana idarwa ya d'aga ta zuwa kan gadon, ta d'auka akan gadon ze ajiye ta, se taga ya d'ora kan ta akan k'irjin sa hadda d'ora nasa kan akan nata, tana k'ok'arin tashi yace

"Ki yi baccin ki Uhmm?" ya fad'a tare da fesar da sassanyar iska me dad'in shak'a daga bakin sa zuwa kan fuskar ta, wanda hakan ya tilasta mata lumshe idanun ta, shi kuma ya sake shigar da ita cikin jikin na sa, hak'ura tayi kawae ta kwanta d'in idanun ta a lumshe, cike da fatan baccin yazo ya d'auke ta, bata dad'e ba kuwa wani bacci me dad'i yazo yayi awon gaba da ita, seta soma sauke numfashi, lumshe idanun sa yayi saboda yadda yaji d'umin jikin ta ya soma ratsa shi, janyo wayar sa yayi ya duba lokaci sannan a hankali ya soma zame ta daga jikin sa dan fita ya samo mata magani da kuma abinda zata ci, se da ya kwantar da ita ya kuma gyara mata kwanciyar ya k'arasa wardrobe ya sauya kaya sannan ya koma wajen ta ya bata light kiss a gefen kumatun ta kana ya fice daga d'akin.

  .. Tun kafin ya k'araso wajen yake ganin kamar itace a zaune zaman dirshan a wajen, mamaki ya sake kama shi ganin kamar d'azun da ya wuce be gan ta ba, "amma me take yi a wajen?" ya tambayi kan sa, ganin dae babu me bashi amsar ya sanya shi yin gaba kawae. Mik'ewa tayi da sauri tun kafin ya k'araso inda take, tana ganin sa ta fashe da kuka kamar wadda akama wani abu, hankalin ta idan yayi dubu ya tashi, dan daga yanayin yadda ta gan shi ta riga ta san dole wani abun ya shiga tsakanin sa da waccan shashashar me kama da aljanu, hakan da ta tuna ne ya sanya ta sake jin wasu k'wallar na ta tsere wajen sakkowa kan fuskar ta. Tsayawa yayi a wajen hannayen sa sak'ale a k'irjin sa ya kafe ta da idanun sa, se dae bece komae, kamar ba zece komae ba se kuma yace

"Lafiya kike kuka?" kamar jira take yi se ta saka hannu ta share hawayen fuskar ta sannan ta soma magana

"Wannan ma ae rashin adalci ne, ta yaya zaka d'auki kwana na ka bawa wata shashasha can a gefe, bayan ina nan da rae na, da lafiya ta, wallahi bazan yadda ba se an bi min hak'k'i na" cigaba da kallan ta yayi fuskar sa na sake tamkewa, cike da takaecin Muneerahn, abubuwan da suka faru jiya na dawo masa, muryar sa har wani amo take saboda tsananin 6acin rae ya furta

"Kada bakin ki ya sake furta kalmar nan ta rashin adalci, kada na sake ji, ni zaki mayar d'an iska? Ni zaki wa iya shege?" yayi maganar yana sake zuba mata idanun sa, se kuma ta d'an so diriricewa amma kuma ta kawar da tsoron da taji ya shige ta sannan tace

"Wallahi bazan yadda ba, ta yaya ma za'ayi haka ta faru, yau d'in nan sena nunawa wannan shegiyar yarinyar ni ba sa'ar ta bace wallahi" Muneerah ta fad'a tana shirin wuce shi

"Kuull, kada ki soma taka inda take, idan kuma ba haka ba zan kautar da alak'ar aure dake tsakani na dake, na kauda alak'ar en uwan ta ka dake tsakani na dake na nuna miki other side of me" ya k'are maganar a zafafe. Hannu ta kae kan fuskar ta da saboda kukan da ta sha tayi wani mahaukacin ja, jan da ya sake tona asirin jahilin bleach d'in da take yi, ta goge hawayen sannan tace cike da sarewa

"Wallahi se Allah ya saka min, kuma ko menene se na d'auki mataki akan ta wallahi" tana gama fad'in hakan ta wuce buguzum buguzum kamar mahaukaciya sabon kamu zuwa part d'in sa. Tsaki ya ja yana fesar da iska daga bakin sa hannun sa akan goshin sa yana d'an murzawa, meyasa Abbu ze had'a shi da Muneerah? Muneerahn da wani lokacin take acting kamar mara hankali ko tunani? Be bi ta kan ta ba saboda ya san k'ofar d'akin a kulle take ya wuce ya hau motar sa ya ja ya fice daga gidan. Kae tsaye asibitin sa ya nufa ya samarwa Ayrah maganin da ya san ze dace da abinda ke damun ta sannan ya koma motar sa, har ya fara driving dan komawa gidan sa, se kuma ya chanja akalar sa zuwa nasu gidan. A compound d'in gidan yayi parking na motar sa kafin ya sauko, dae_dae lokacin Abbu ke shirin shiga part d'in Ummee, seya k'arasa a nutse ya gaeshe da Abbun cike da girmamawa, ba tare da nuna wani abun da zesa ya fahimci ko Abbun na fishi da shi ba ya amsa masa kamar yadda ya saba, hakan ba k'aramin yi masa dad'i yayi ba har seda hakan ya bayyana akan fuskar sa. 

"Wuce mu je, dama ina son magana da kae.." muryar Abbun ta dawo dashi hayyacin sa, se kuma duk yaji jikin sa ya d'an yi sanyi duk da be san abinda Abbun ze fad'a masa ba. 

"Toh" kawae ya iya amsawa da ita yana bin bayan Abbun da yayi gaba zuwa d'akin Ummee. Da sallama su duka biyun suka shiga d'akin, Ummee dake zaune kan kujera ta amsa musu kana duk suka nemi waje suka zauna. 

"Barka da safiya Ummee" 

"Barka dae, ka tashi lafiya?" Ummeen ta fad'a kamar ba itace ta kira shi d'azun cikin fad'a ba, hakan seya sake sanya jin wani irin sanyi kafin yace

"Alhamdulillah.." d'an shiru ne ya wanzu a cikin d'akin kafin can Abbu yace bayan ya d'an yi gyaran murya

"Raj!" ya fad'a yana kallan Rk, d'aga idanun sa yayi ya kalli Abbun sannan ya maeda k'asa, Abbu ya cigaba da fad'in 

"Ka maedo min da takaddun nan, ni da kae na zan je wajen Abban Sadeeq d'in na nemi yafiyar sa!" da sauri Rk ya d'aga kae ya kalli Abbu jin abinda ke fitowa daga cikin bakin sa, Abbun kuwa ya kafe shi da idanun sa yana jiran yaji abinda ze fito daga bakin sa, kamar wanda akawa dole yace

"Abbu..!!" d'aga masa hannu Abbu yayi kafin yace

"Kada kace zaka ce min takaddun nan basa wajen ka, daga ni se mahaefiyar ka muka san da wannan maganar, daga baya ka had'u da Abban Sadeeq da kuma d'iyar sa, na san dole kaji labarin nan, ka kuma zo kayi bincike akan hakan, ka kuma samu abinda kake nema, Raj kae ka d'auki takaddun nan!" seya d'an dakata anan sannan ya d'ora da

"Idan ka san ba cewa zaka yi takaddun na wajen ka ba kamin shiru kawae bana buk'atar jin komae daga bakin ka" a hankali ya sauke wani numfashi gami da lumshe idanun sa, tausayi ko kuma me ya kamata ya ji akan mahaefin nasa da koda daga cikin maganar sa zaka fahimci yadda jikin sa yake a sanyaye? 

"Suna waje na!" yayi maganar a nutse, gwauruwar ajiyar zuciya Abbu ya saki gami da runtse idanun sa ya d'an yi jimm sannan ya bud'e 

"Jira ni a waje, yanzu zan fito" Abbu ya fad'a, tashi Rk yayi a hankali ya fice daga cikin d'akin shima kan sa jikin na sa a matuk'ar sanyaye. Se da ya fita sannan Ummee ta maeda duban ta kan Abbu cike da son jin k'arin bayani, fahimtar hakan ya sanya Abbu fad'in 

"Ki shirya zamu je wajen Abban Sadeeq gobe.." da sauri ta sake kallan sa cike da mamakin sa, kenan cikin lokaci k'ank'ani har ya chanja haka? 

"Abban Sadeeq kuma?" ta tambaya tana kallan sa, jinjina kae Abbu yayi kamin ya soma fad'in 

"K'warae Abban Sadeeq, shin kin kuwa san jiya ko da da sau d'aya ban iya rintsawa ba? Na k'agu gari ya waye dan inji tabbacin abinda nake zargi daga wajen Raj, yau d'in kuma dana tabbatar gaba d'aya hankali na ya tafi wajen Abban Sadeeq, bana tunanin zan sake amfani da kud'in da muke tunk'aho da nawa ne ba tare da naje neman yafiyar sa ba, Fatima ko kin manta ta yadda muka samu dukiyar nan ne? Ko kin manta silar taruwar dukiyar mu? Ko kin manta rabuwar mu da Abban Sadeeq? Idan ke kin man ta ni ban manta ba. Ko kuma kin manta da yadda muka hana yaron nan auren Ayrah a bisa wasu hujjoji namu na banza, amma daga k'arshe kin ga yadda akayi auren koh? Ba tare da izinin mu ba acan wani waje, inda Allah ma ya taemake mu da ya bar mu a raye har wannan lokacin, da yaso seya d'auke mu mu dukan mu sannan azo har cikin gidan nan a d'aura auren, amma da yake Allah na son mu se gashi ya bar mu a raye har zuwa kuma lokacin da nake fatan zamu je mu saka gwuiwoyin mu a k'asa wajen neman yafiyar Abban Sadeeq akan cutar da muka masa" Abbu ya k'are zuciyar sa na masa wani irin zafi, shiru Ummee tayi na tsawon lokaci sannan ta lumshe idanun ta cikin rashin sanin abin yi, tabbas maganganun Abbun sun ratsa ta aenun, sun kuma tunatar da ita abinda ta manta, sun kuma yi mata tuni akan abinda suka aekatawa Abban Sadeeq, se dae har zuwa lokacin ta kasa mantawa da abinda ya dad'e yana ci mata tuwo a k'warya hakan yasa tace cike da k'arfin hali bayan tayi kokawa da zuciyar ta. 

"Amma dae ka tuna abinda na fad'awa yaron nan lokacin da yazo da maganar auren Ayrah, yanzu kuma kana k'ok'arin tona mana asiri, kana nufin gwara mutuncin mu ya zube a idon d'an mu da kuma idanun iyalan Abban Sadeeq, mu ji kunya a idon duniya da ka bar maganar nan a rufe?" Ummee ta k'arasa maganar tana kallan Abbu, murmushin yak'e Abbu ya saki wanda ake cewa yafi kuka ciwo kafin yace

"Toh da ki ji kunyar duniya da kuma ki ji ta lahira wanne kika za6a?" Abbu ya fad'a jikin sa a matuk'ar sanyaye.. 

       Mhiz Innocent...✍

___Shiru ne ya wanzu cikin d'akin na tsawon mintuna. Ummee tayi shiru yayin da Abbu ke kallan ta yana jiran jin abinda ze fito daga bakin ta, zuwa can ta d'ago ta kalle shi sannan tace a hankali

"Shikenan.." daga haka ta mik'e ta fice daga d'akin tana runtse idanun ta, zuciyar ta fall cike da tunani kala_kala, ita babban abun da yafi damun ta shine yanda zasu kalli Rk su fad'a masa maganar da suka fad'a masa tun farko k'arya suka yi, wannan d'in yafi komae ci mata tuwo a k'warya. Sanda ta fito daga cikin d'akin har lokacin yana tsaye a gefe guda hannayen sa duka biyun sak'ale a k'irjin sa, gaba d'aya hankalin sa na kan Ayrah ne se dae kuma Abbu yake jira yaji abinda ze fad'a masa. Dae_dae lokacin Ummee ta fito daga cikin d'akin, tana shirin wuce shi yace

"Ummee zan wuce idan mun gama magana da Abbu.." dakatawa tayi daga inda take ta kalle shi kana tace

"Ka gaeda gida.." daga haka ta wuce. Bin ta yayi da kallo haka kawae ya sake jin jikin sa yayi sanyi, tausayin Ummee da Abbun na ratsa shi, ko ba'a fad'a masa ba yaga alamar nadama da kuma kunyar abinda suka aekata daga yanayin su, musamman ma Abbu. Babu dad'ewa bayan wucewar Ummee zuwa d'akin ta se ga Abbu ya fito daga cikin parlourn sa, ya k'araso inda Rk d'in ke tsaye, gyara tsayuwar sa yayi yana kuma sauke hannayen sa dake sak'ale zuwa k'asa.

"Kana ji na?" Abbu ya fad'a da muryar sa da har lokacin bata koma dae_dae ba.

"Ehh Abbu.." ya fad'a cike da girmamawa. Se da Abbun ya d'an numfasa kafin yace

"Ina matar ta ka?" da sauri ya d'aga ido ya kalli Abbu dan be tsammaci wannan tambayar ce zata fito daga bakin sa ba, se dae kuma abinda be gane ba, Muneerah yake nufi ko kuma Ayrah? Kamar Abbun ya fahimci be gane tambayar ta sa ba se cewa yayi

"Ayrah!" sauke numfashi yayi yana d'an lumshe idanun sa kana ya bud'e su lokaci guda sannan yace a hankali kamar wanda baya so aji me yake fad'a. 

"Tana gida" yayi maganar yana d'an shafa kan sa da ko yaushe ke d'auke da kwantacciyar bak'ar suma, tuna a yadda ya batta daze fito.

"Ka d'auko ta goben idan Allah ya kaemu zamu je gidan na su" shiru yayi na en wasu sakanni, Abbun da gasken yake kenan gidan su Ayrahn zasu je neman gafarar iyayen ta? Lallae komae yazo masa da sauk'i, ba tare da wata wahala ba gashi komae yana shirin gyaruwa da izinin Ubangiji. Se da murmushi ya d'an su6uce masa kafin yace

"In Sha Allah Abbu.." 

"Allah ya yadda, se ka sanar da ita Muneerahn kada kawae taji mun fita unguwa babu ita, ko kuma muje tare da ita?" da sauri ya girgiza kae kafin ya bud'e baki yace

"A'ah Abbu ba se taje ba, wannan d'in kamar personal issue ne so ina ganin base ta ji ba" jinjina kae Abbu yayi cike da gamsuwa da maganar Rk d'in kafin yace

"Hakane, zaka iya tafiya.. Allah yayi albarka" 

"Ameen Abbu" Rk ya fad'a kan sa a k'asa kafin ya wuce zuwa wajen motar sa. 

.. Se da ya fara tsayawa a Restaurant ya siya abinci sannan ya wuce gidan. Kae tsaye part d'in Muneerah ya wuce da sallama d'auke a bakin sa cikin muryar sa me dad'in saurara. Tana zaune akan carpet d'in d'akin kamar me tunani, tun d'azu ta rasa abinda zata yi tunda taje part d'in sa ta gama buge_bugen da zata yi ta kasa bud'e k'ofar shine ta dawo nan d'in ta zauna jikin ta a sanyaye cike kuma da takaeci. Maemaeta sallamar yayi amma duk da ta ji shi bata amsa ba se kallan sa kawae da tayi, wani abu ya tsirga mata a jikin ta amma ta basar dan so take ta nuna masa taji haushi. Be sake bi ta kan ta ba kawae ya nemi waje ya zauna gami da ajje leda d'aya daga cikin wad'anda ya shigo da su a gefen ta, fuskar sa babu yabo babu fallasa, se dae can k'asan ran sa tafasa yake, dan tabbas Muneerahn na dab da kae shi bango, tana dab da k'ure shi, wanda idan hakan ta faru be kuma san meze biyo baya ba, amma dae tabbas ya san abinda ze biyo bayan ba me dad'i bane. Bayan wajen minti 5 babu wanda yace komae a cikin su, shi dama ba damuwa yayi da tace uffan ba se dae kawae ya k'agu lokacin da ya bata ya cika ya mik'e ya bar mata d'akin yayi, ganin da yayi lokacin na dab da cika ne ya sanya shi fad'i a dak'ile

"Ga abinci nan.." ya fad'a ba tare da ya kalle ta ba, dama k'iris take jira, dan kuwa ta d'auka a yadda ya ganta d'in nan ze sakko ne ya lallashe ta se dae ba taga alamun hakan ba dan haka tace a fusace 

"Wane abinci zan ci a gidan nan, bayan ana nuna min rashin adalci, an tauye min hak'k'i na" cike da gajiya da kuma ginsar da wad'annan maganganu nata suka masa ya d'ora hannun sa akan goshin sa ya d'an murza kad'an idanun sa a lumshe kafin ya bud'e yace

"Muneerah, na gargad'e ki akan bakin ki ya kiyayi abinda ze dinga furtawa, ni ne na tauye miki hak'k'in ki ko kuwa?" ya fad'a yana kallan ta, se ta d'auke kae kawae saboda yadda maganar ta sa ta d'an dake ta se duk ta rasa kuzarin maeda masa da martani. Ko minti d'aya be k'ara ba ya mik'e ya fice daga d'akin ba tare da ya sake bi ta kan ta ba, bin sa tayi da kallo har ya fice daga d'akin kafin ta dawo da duban ta kan wayar ta dake ringing, haushi, takaeci suka had'u suka mata dirar mikiya, ga haushin Ayrah da take ji, ga haushin shi kan sa Rk d'in, ga kuma haushin kiran dake shigowa wayar ta ta daga Aunty Zeenah, janyo wayar tayi kamar Aunty Zeenahn na gaban ta ta katse wayar tana jan wani dogon tsaki kafin a fili ta furta

"Aekin banza kawae" Wani kiran ne ya sake shigowa, ta saka hannu da niyyar katsewa se kuma ta ga Mummyn ta ce ke kira, da sauri ta d'aga har hannun ta na rawa ta kara a kunne, kafin tace komae ko Mummyn tace wani abu ta fashe da kuka, mik'ewa Mummy tayi daga inda take zaune tana fad'in 

"Ke lafiya kuwa? Meye kike kuka haka? Waye ya mutu?" cigaba da kukan tayi Mummyn na cigaba da tambayar ta, amma ba tace komae ba seda ta gaji dan kan ta sannan tayi shiru kana ta soma fad'i tana sheshshek'a

"Mummy Yaya ne fa yayi aure" 

"Aure kuma?" Mummy ta fad'a cikin rashin fahimta, kamar Mummyn na gaban ta ta shiga jinjina kae

"Wallahi Mummy aure yayi, shikenan ni kuma ya fara nuna min banbanci, wallahi Mummy kashe ta kawae zan yi na huce takaecin da nake ji" ta k'arasa maganar muryar ta na rawa, tsaki Mummy ta ja kafin tace

"Ina Zeenah take?" harara Muneerah tayi kamar Aunty Zeenahn ce a gaban ta kafin tace bayan ta goge hawayen fuskar ta. 

"Nima ban sani ba" da mamaki Mummy tace

"Baki sani ba kuma?.. Yanzu dae ba wannan ba ki bar maganar a hannun Zeenah, wae ko kina nufin ba tazo gidan na ki ba?" da sauri Muneerah tace

"A'ah Mummy ki raba ni da wata Aunty Zeenah, itace taso 6ata min komae fa, ni kam ki bar ni inyi abinda nayi niyya shine kawa ze samamin farin cikin da kowa ya gaza samar min" sauke numfashi Mummy tayi kafin tace

"Ni na kasa gane abinda kike nufi fa Munee, wane irin aure ne wannan, dududu yaushe akayi naku ke da shi, amma ace har ya k'ara wani?" 

"Ba kuyi magana da Aunty Zeenah ba?" Muneerah ta tambaya, Girgiza kae Mummy tayi kana tace

"A'ah ni kam ba mu yi wata magana ba, amma dae yanzu abinda nake so dake ki kwantar da hankalin ki, bana so kiyi amfani da wannan shegen fushi da wautar taki kice zaki aekata abinda kika yi niyya, yanzu dae ina da bak'i ne amma zuwa anjima zan kira ki muyi magana.. " murmushin yak'e Muneerah ta saki, dan kuwa sam maganar Mummy ba shigar ta take ba, ta riga ta k'udurcewa kan ta seta aewatar da abinda tayi niyya dan haka tace

"Bazan yi yadda za'a gane ba Mummy, bazan bar wata shedar da zata saka a fahimci ni na kashe ta ba, saboda haka ki kwantar da hankalin ki, ki bar ni na aekata abinda nayi niyya dan samawa kae na salama da kuma kwanciyar hankali.." daga haka ta katse wayar kana ta kashe ta ma gaba d'aya. 

.. A 6angaren sa kuwa kae tsaye part d'in sa ya wuce, da sallama ya shiga bedroom d'in bayan ya saka key ya bud'e, daga inda take zaune ta d'aga kae ta d'an saci kallan sa tana amsa sallamar akan la66an ta kana tayi saurin d'auke kae ganin yana shirin kama ta, murmushi yayi yana k'arasowa cikin d'akin yayin da tayi k'asa da kan ta har yanzu ta kasa dena jin kunyar sa. Kallan ta ya cigaba dayi bayan ya nemi gefen gado ya zauna yana ji kamar ya had'iye ta, ita kuma se kakkaucewa take yi. 

"Kin tashi lafiya? Ya k'arfin jikin?" wannan tambayar ma da ya mata duk se ta sake diriricewa ta dinga mutsu_mutsu a inda take zaune kamar me shirin tashi daga wajen, ganin yadda ta tura bakin ta gaba ne ya sanya shi sakin wani murmushin yana jin duk wani 6acin rae da ya taho da shi daga 6angaren Muneerah yana zagwanyewa yana yin nasa wajen. A hankali kuma ya sauko daga kan gadon zuwa kan daddumar da take kae ya zauna k'afar sa a tank'washe dab da ta ta k'afar, se tayi saurin yin baya, yayi saurin rik'o k'ugun ta da hannun sa na dama kafin ya saka d'ayan hannun na sa ya d'ago da fuskar ta cikin tafin hannun sa ya d'aga ta tana kallan sa kana ya zuba mata idanun sa, lumshe idanun ta tayi ko zata samu bugun zuciyar ta ya saetu, ya d'an sauke numfashi kafin ya kae hannun sa kan fuskar ta ya ta6a, har yanzun dae da zafi, hakan ne ya sanya shi sakin ta, ta sauke numfashi a hankali tana jin dad'in yadda ya sake tan, be san sanda murmushi ya k'wace masa ba, se ya saka hannu ya janyo abincin daya shigo da shi ya saka shi a tsakiyar su kana ya kalle ta yace

"Zaki iya ci? Ko na taemaka miki?" girgiza kae tayi tana d'an yamutsa fuska dan so take ta sake kwanciya saboda yadda kwanciyar ta mata dad'i, be d'auka za tace komae ba se yaji ta furta

"Baki na ba dad'i" shiru ya d'an yi yana nazarin ta kafin yace bayan ya lumshe idanun sa

"A fara yin allura toh?" ya fad'a har lokacin yana kallan ta, dan so yake yaga reaction d'in ta, da sauri kuwa ta d'aga ido ta kalle shi, idanun ta suka fad'a cikin nasa, ya kashe mata ido d'aya cikin wani irin salo, lumshe idanun ta tayi tana sauke numfashi kafin ta bud'e baki da k'yar tace

"A'ah ni dae.." 

"Toh mu ci abincin" ya fad'a yana sake matsar da abincin gaban ta, hannu ta saka ta d'auki spoon d'in ta fara coccokala shi a ciki kawae ba tare da ta soma ci ba, yana sane da ita dan haka kawae seya kar6e spoon d'in ya rik'e shi a hannun sa ya d'iba ya kae bakin ta

"Bari na baki.." ya fad'a sanda ya d'ebo abincin ya kae bakin ta, kamar tayi musu se kuma kawae ta kar6a duk da yadda bakin ta yake babu d'and'ano ko kad'an. Babu laefi ta d'an ci babu laefi, se da ta sha ruwa sannan ya mik'a mata magani yace 

"Pls kada kice a'ah ki kar6a ki sha" narkar da fuska tayi tana langa6ar da kae gefe

"Allah ni na warke" ta fad'a a narke kamar zata saka kuka, jinjina kae yayi yana d'age girar sa duka biyun kafin yace da wani miskilin murmushi akan fuskar sa

"Uhmm, haka nake so Baby gurl, kalli cikin ido na ki fad'a min kin warke koh?" se yanzu da yayi maganar kuma sannan taji wata matsananciyar kunya ta kamata hakan ne ya sanya ta kasa kallan shi, yayi murmushi kana ya kamo hannun ta cikin na sa yace bayan ta saka mata maganin a hannu

"Ki sha don Allah.." tun kafin ya k'arasa ta d'auki ruwan ta kae maganin bakin ta cike da fatan kada taji d'and'anon sa ballantana ya dawo mata, cikin ikon Allah kuwa har ta had'iye bata ji d'and'anon sa a bakin ta ba, se ajiyar zuciya kawae da ta dinga saukewa kamar zata yi vomiting. Jan ta yayi cikin jikin sa ya rungume yana shafa mata baya a hankali, tayi lamo tana cigaba da sauke ajiyar zuciyar, ta kae wajen minti 1 sannan ta koma sauke numfashin a dae_dae har lokacin idanun ta na rufe. 

"Babe!" ya fad'a a saetin kunnen ta yana hura mata iska a ciki, da sauri ta bud'e dara_daran idanun ta da suka d'an sake tasawa suka kuma yi d'an ja, se idanun nata suka fad'a cikin na sa, kashe mata idanu yayi kafin yace cikin wata irin murya kamar ba ta sa ba

"I luv u!" lumshe idanun ta tayi tana sake shigewa cikin jikin sa, murmushi na su6uce mata, karo na farko tun jiya rabon da tayi murmushi se yanzun, lokaci d'aya kuma tana shak'ar daddad'an k'amshin da ke tashi daga jikin sa, ajiyar zuciya ya sauke yana sake yi mata rumfa da duka hannayen sa biyun. Haka yinin ranar ya cigaba da kula da ita kamar wata jaririya, babu laefi ta d'an ji dama_dama a gaba d'aya jikin ta, se dae har zuwa lokacin jikin ta be gama yin k'wari ba, zazza6in kuwa babu jimawa ya sauka, ranar dae gaba d'aya yinin na ta a kwance tayi shi, ko tana jikin sa ko kuma tana kan gado saboda kwanciyar tafi mata dad'i, shima be hanata ba ya bar ta musamman da ya fahimci hakan na mata dad'i, kuma a yanayin da take ciki ya san kwanciyar se ta fi mata dad'i. Ba shi ya bar d'akin ba se bayan Isha'i sannan ya koma part d'in Muneerahn saboda kwanan ta da ya bawa Ayrah a jiya. 

... Wajen k'arfe 10pm yana zaune a parlourn Muneerahn TV na kunne tana aekin ta se dae shi sam hankalin sa baya wajen, da dae yaga ba abinda kallan ze k'ara masa se ya tashi kawae ya kashe T.Vn ya wuce bedroom na ta, kamar koda yaushe yanzun ma da sallama ya shiga d'akin, ba tare da ya jira ta amsa ba ya shige ya k'arasa kan gadon ya d'auki blanket da pillow ya soma takawa zuwa kan kujerar dake cikin d'akin, da sauri ta kalle shi sanda take zura rigar bacci ganin ko inda take be kalla ba. 

"Baby ina kuma za ka je? Bayan ga kan gado na" 

"Bana buk'ata" ya fad'a ba tare da ya kalle ta ba, ya ajjiye pillown kan kujera sannan ya hau kan kujerar, da sauri ta sake fad'in bayan ta soma takowa zuwa inda yake

"Haba Baby yau fa kwana na ne, me kake shirin yi haka?" wani banzan kallo ya watsa mata ganin tana so ta maeda shi wani wawa, kamar ba zece komae ba se kuma can yace

"So kike na k'ara miki gajiya akan wadda kika yi? Pls ki je kiyi baccin ki Madam" yayi maganar yana jan blanket ya lullu6e jikin sa da shi. Ji tayi kamar ta fashe da kuka, ta cigaba da kallan sa duk da yana cikin bargo, se kuma ta juya tana murmushi, ta k'arasa bakin gadon ta, ta bud'e side drawer ta d'auko kwalbar turaren nan da Aunty Zeenah ta ba ta ta bud'e shi. Tun kafin ta shafa k'amshin sa ya soma karad'e d'akin, daga cikin bargon ya soma jiyo k'amshin yana d'an 6ata rae gami da tuna inda ya ta6a jin wannan k'amshin, se kuma ya yaye bargon yana kallan inda ya tabbatar daga nan k'amshin yake fitowa, yamutsa fuska yayi tsigar jikin sa na tashi yarr, dae_dae lokacin da idanun sa suka yi tozali da Muneerah rik'e da kwalbar turare a hannun ta, cike da mamaki ya cigaba da kallan ta kafin a hankali ya mik'e fuskar sa a matuk'ar tamke ya k'arasa inda take, tunda idanun ta suka yi tozali da shi sanda yake takawa zuwa inda take jikin ta yayi matuk'ar sanyi, ta kasa ko da motsi ne, se d'aukar hannun ta da tayi wanda ke d'auke da murfin turaren ta kifa akan kwalbar turaren, tana k'ok'arin yadda kwalbar ya k'araso wajen, bata ta6a tunanin ze gan ta ba, bata ta6a tunanin ze gane itace ke amfani da wannan turaren me d'aga hankali da tunani ba. Wani kallo da taga yana bin ta da shi shine ya sake sanyawa jikin ta ya k'arasa mutuwa gaba d'aya.. 

       Mhiz Innocent...✍️

___Hannu ya saka ya kar6i kwalbar da take a rufe sannan ya sake aza mata idanun sa yace

"Menene wannan Muneerah?" ya tambaya cikin sarewa da al'amarin Muneerahn. Duk se ta duburburce ta rasa me za tace, se kawae ta d'auke kan ta daga kallan sa kafin cikin k'arfin hali tace ciki ciki

"Nima ban sani ba, kawae ganin sa nayi anan.."

"K'arya kike yi!" ya katse ta da fad'in hakan tun kafin ta ida kae k'arshen maganar da tayi. Shiru tayi dan bata san kuma abinda za tace d'in ba, tunda dae ta san ya riga ya gama kama ta, ya kuma gane meye a hannun na ta. Tsaki ya ja yana girgiza kae bece komae ba ya fice daga cikin d'akin, ta bi shi da kallo cike da haushin kan ta da ta bari ya kama ta. Tana nan tsaye ya shigo cikin d'akin, zuwa lokacin ta gaji da tsayuwar ta nemi waje ta zauna akan gadon, d'aukar blanket d'in yayi ya wuce kan gadon, ya d'ora bayan sa akan pillow cike da takaecin Muneerahn, ya fahimci abinda take so, amma kuma mamakin ta yak'i barin sa, wata iriyar budurwa ce ita haka? Wane irin bud'ewar ido ne da ita haka da har zata iya d'aukar turare me jan hankali tayi amfani da shi dan janyo hankalin mijin ta a matsayin ta na budurwa? gudun kada ya tauye mata hak'k'i se ya kalli inda take zaune duk itama ta sha jinin jikin ta, se ya mik'a mata hannu alamar tazo, murmushi ya su6uce mata kana ta mik'a masa hannun har lokacin tana kallan sa, se ya ja ta zuwa cikin jikin sa, kana ya gyara kwanciyar sa akan gadon, luff tayi a k'irjin na sa wani irin farin ciki mara misaltuwa na ziyartar ta, abinda ta dad'e tana nema ne yau d'in ya samu, damar data dad'e tana jira yau ta samu, dan haka bata ganin zata bari wannan damar ta tafi a banza, fuskar ta ce ta d'an sauya sanda ta tuna wata ma tana kwanciya a k'irjin sa kamar yadda take haka d'in nan. 

"Ya zama dole nayi maganin ta da wurwuri" ta ayyana hakan a cikin ran ta. A fili kuma se ta d'an tashi daga jikin na sa cikin sakannin da basu wuce 5 ba ta soma aeka masa da sak'onni kamar itace namijin shi mace, k'yale ta yayi se ya d'an soma taya ta, ita kuma tayi amfani da wannan damar ta fito da zulamar ta a fili, nan take ta cigaba da aeka masa da sak'onnin a zafafe, mamaki gami da tantama akan Muneerahn ya shige shi, anya kuwa yarinyar nan? Tabbas ya san Muneerah bata ta6a aure ba, amma kuna gashi tana acting kamar bazawara ko kuma wadda ta san d'a namiji, haushi gami da takaeci, mamaki gami da tsoron kada abinda yake zargi ya tabbata yace ganin Muneerahn na cigaba da fito da zilamar ta a fili.

"Muneerah!" ya fad'a a kausashe yana bin ta da kallan tuhuma, cakk ta tsaya se ta d'aga idanun ta da suka chanja kala ta kalle shi, ya sake tamke fuska kana yace

"Me kike yi haka?" sake duburburcewa tayi ta rasa me za tace, se kuma can wata dabara ta fad'o mata hakan ya sanya ta fad'in 

"Baby kae ne ka rikita ni" ganin kallan da ya sake bin ta da shi ne ya sanya ta saurin fad'i har tana in'ina

"Amm gaba d'aya jiki na ya soma ciwo" ta fad'a tana sauka daga jikin sa cike da haushin kan ta na wannan zak'ewar da take yi, sam idan tana tare da shi manta kan ta take yi, se dae bata san hakan ka iya janyo babbar matsala ba, tuna hakan ne ya sanya ta kama kan ta dan ta san Rk d'in akwae shi da fahimta, dad'in dad'awa kuma likita ne kuma wanda yake da wata matar bayan ita, ze iya fahimtar wani abun musamman yadda take zak'ewa d'in nan. Kallo ya bita da shi sanda ta koma gefen na sa ta kwanta, har lokacin mamaki yak'i barin sa, se kokawa yake da zuciyar sa kada zargi yayi tasiri a zuciyar sa amma hakan ya citira, se kawae ya runtse idanun sa yana d'an sauke numfashi a hankali. Gudun kada ya fahimci wani abun ya sa bata sake koda kuskuren ta6a shi bane tayi shiru cikin blanket tana fatan bacci ya d'auke ta duk da yadda Rk d'in ya d'an motso ta amma ta maaze. 

... Washe_gari tunda ta tashi taji jikin ta yayi mata dad'i babu laefi, sosae taji dad'in hakan, dan haka wajen k'arfe 7 ta fad'a toilet tayi wanka, hakan ya kuma sakawa ta sake jin dad'in jikin ta fiye da ko yaushe. D'aure da towel ta fito daga band'akin sanye cikin hijab, se ta k'arasa inda ta tabbatar kayan ta na nan ta d'auko doguwar rigar wani yadi mara nauyi ta k'arasa bakin gadon, zame hijab d'in tayi sannan ta soma saka rigar, kawae se taji an rungume ta ta baya, da sauri ta saki rigar saboda yadda ta tsorata, dan sam bata ji shigowar sa ba, jin yadda jikin ta ya d'auki rawa lokaci guda ne ya sanya shi juyar da ita ta koma kallan mirror kana yace kan sa akan dokin wuyan ta

"It's me!" ajiyar zuciya ta sauke tana lumshe idanun ta kafin ta bud'e tace bayan ta tura baki. 

"Amma ka tsoratar da ni Allah kuwa" murmushi yayi kana yace bayan ya kama kunnen sa d'aya da hannun sa

"Sorry..!!" ba tace komae ba se d'aga kan ta da tayi ta kalli cikin mirror, se a lokacin ta tuna towel ne kawae a jikin ta, hakan ne ya sanya ta saurin runtse idanun ta tana had'e jikin ta waje d'aya kafin tace

"Shiryawa fa nake" 

"Ohh really?" ya fad'a yana d'age girar sa sama idanun sa a kan ta yana kallan ta ta cikin mudubin, jinjina kae tayi har lokacin bata bud'e idanun ta ba, yace

"Ohk, amma kafin nan ya jikin na ki?" 

"Na warke fa dama" ta fad'a tana d'an bud'e idanun ta, cigaba yayi da kallan ta har lokacin tana jikin sa kana yace

"Anya kuwa? Ta yaya zan yadda kin warke?!" yayi maganar wani miskilin murmushi na wanzuwa akan fuskar sa, tura bakin ta ta sake yi gaba, kafin tace komae ya d'aga ta zuwa kan gado ya zaunar da ita, ita dae se kakkaucewa take yi amma shi da alama ko a jikin sa dan kuwa se cigaba da kallan ta yake yi yana kuma nanik'e ta kamar ze maeda ta cikin sa, daga k'arshe ma se ji tayi ya furta 

"Pls Babe lem me kiss u a little" ya fad'a bayan ya matso da fuskar ta dab da ta shi, bud'e idanun ta tayi kafin ta bud'e bakin ta da niyyar yin magana yayi amfani da wannan damar wajen cafke bakin na ta ya shiga kissing na ta na tsawon mintuna, se da ya gaji dan kan sa sannan ya cigaba da shak'ar k'amshin sabulu da kuma na turaren da ke tashi daga jikin ta, sosae hakan ya rikita shi, se kawae ya zame ta kan gadon ya soma aeka mata da zafafan sak'onni masu wuyar fassaruwa cike da k'aunar ta. Tsoro gami da fargaba ne suka tarar mata lokacin da ta ga yana k'ok'arin sake maemaeta abinda yayi rannan, se kawae ta rungume shi da iya k'arfin ta wasu zafafan hawaye na zubowa akan kuncin ta tace muryar ta a sark'e kuma a raunane

"Don Allah.." lumshe idanun sa yayi bugun zuciyar sa na cigaba da fita da sauri kafin ya kae kunnen sa saetin na ta kunnen yace muryar sa a cunkushe kamar ba ta sa ba

"Sorry my.. Baby gurl.." ya fad'a a d'an rarrabe. 

... Yau ma seda ta sha kukan ta ta godewa Allah, shi kam ya dinga rarrashin ta musamman da ya lura yau d'in ma ta ji jiki, da kukan gasken da na shagwa6ar duka ya shanye su tass ya dinga biye mata kamar jinjira. Yanzun ma tana kwance akan k'irjin sa tayi shiru se dae har lokacin hawaye na zuba daga cikin idanun ta. 

"Idan kika yi shiru, yau d'in nan zan kae ki wajen Umma" yayi maganar yana kallan yadda idanun ta suka yi ja. Cakk kukan na ta ya tsaya ta kafe shi da narkakkun idanun ta da shi a ganin sa kamar kyau suka k'ara saboda kukan da tayi, se ya jinjina mata kae alamar tabbatarwa. Bata san sanda murmushi ya k'wace mata ba har ta furta

"Don Allah da gaske?" 

"K'warae kuwa, amma idan kika cigaba se kiyi ta zama anan in cigaba da kallan ki" hannun ta dake cikin na sa tayi saurin zamewa tana kaewa kan fuskar ta ta shiga gogewa tana cigaba da murmushin da yafi kama da na yak'e, se ya shagala da kallan ta yanda murmushin ya mata kyau sosae. 

"Ae dae na dena" ta fad'a tana kallan sa kafin ta soma k'ok'arin tashi, lokaci d'aya kuma ta kwa6e fuska tuna yadda ta sha fama da jikin ta a waccan ranar, kenan a haka za taje gidan salon a fahimci abinda ya faru tsakanin su? Tuna hakan ya sanya ta share k'wallar da ta tarar mata a ido tana kallan sa. Kallan ta yayi cike da mamakin abinda kuma ya sake faruwa yace

"Menene Uhmm?" ya tambaya yana kafe ta da idanun sa, sake maraeraece fuska tayi kana tace

"Ba kae ne ba..!" se kuma tayi shiru bata k'arasa ba

"Ni ne nayi me?" yayi maganar cike da damuwa, se kawae ta kautar da kan ta gefe tana matse k'walla, murmushi ya saki dan ya lura yau d'in kawae rigima take ji, dan haka kawae ya sake biye mata ya cigaba da rarrashi. 

Sosae yau d'in ya tsaya tsayin daka wajen ganin ta ji dad'in jikin ta sosae ko dan fitar da za suyi, haka ta dinga lafkewa shi kuma yana rarrashi cike da tausayin ta dan yau d'in ma ya san ta ji jiki babu laefi, sosae kuma hakan ya taemaka mata cikin k'ank'anin lokaci ta ji jikin ta ya mata dad'i se d'an abinda ba'a rasa ba. Fitowa tayi daga wankan da ya bar ta tayi cikin toilet d'in bayan k'aramar dramar da suka yi, hakan ne ya sanya shi k'yale ta ya fito ya bar ta dan baya so lokaci ya k'ure basu isa gidan na su da wuri ba, dama tun d'azun ya d'auko mata wata abaya me kyau ya ajje mata kan gadon, se da ta gama shafa mae ta saka kwalli duk yana ankare da ita amma be je inda take ba saboda tsaro, sannan ta tashi ta k'arasa ta d'auki rigar dake ajje gefen sa, tana k'ok'arin komawa dan shigewa toilet d'in ta saka a ciki yayi saurin rik'o ta yana dariyar yadda take ta sauri dan kada ya lura da ita, se dae bata san tun fitowar ta yake ankare da ita ba. 

"Ki saka anan ko kuma na saka miki" ya fad'a bayan ya tsaeda dariyar da ya ke yi, se da ta murgud'a bakin ta sannan tace ciki_ciki

"Toh zan saka ae" 

"Iyee!! Wato har da murgud'a baki koh? Lallae kam na yadda kin warke" yayi maganar yana jinjina kan sa gami da cije lips d'in sa na k'asa, se tayi saurin zamewa daga jikin sa tana d'auke kan ta daga kan fuskar sa, a ran ta tana sak'a yadda shi sam ba shi da kunya, d'aukar rigar tayi ta zura kana ta zame towel d'in ta maeda shi cikin toilet d'in kana ta dawo cikin parlourn. Matsowa kusa da ita yayi hannun sa d'auke da mayafin rigar yace 

"Zauna na d'aura miki" dariya ce ta k'wace mata, se dae har lokacin bata kalle shi ba dan idan ta tuna abinda ya faru d'in nan se taji kamar k'asa ta tsage ta shige 

"Ba fa d'aurawa ake yi ba" 

"Ohh" ya fad'a yana bud'e idanun sa cikin shagala da kallan ta sanda take dariyar, se ta saka hannu ta kar6a daga hannun sa kana ta yafa a kan ta sannan ta juyo ta kalle shi tace

"Toh mu tafi na shirya" Kallan ta yayi sosae har se da ta d'an kautar da kan ta tana 6ata rae, yayi murmushi kana ya mik'e daga inda yake zuwa inda take, babu 6ata lokaci ya rungume ta kafin a hankali yace

"Kin yi kyau sosae Baby gurl" ba tace komae ba se murmushi kawae da tayi. 

"Kin tabbatar bakya jin komae a jikin ki, zaki iya tafiya?" yayi maganar cikin kunnen ta, d'aura hannun ta duka biyun tayi akan fuskar ta duk da baya ganin fuskar ta, ba tace komae ba kawae tayi shiru tana ji kamar kada ta d'ago fuskar ta, tambayar ta sa ta sake tuna mata da inda zasu je d'in, bata jin komae a jikin ta se d'an abinda ba'a rasa ba, kafin ta kammala tunanin ya d'ago ta daga jikin na sa kana ya koma cikin d'akin ya d'auki abinda ze d'auka sannan suka fito daga cikin d'akin. Se da ya bud'e mata k'ofar ta shiga ta zauna sannan ya koma part d'in Muneerah, a parlour ya tarradda ita, tana ganin sa ta taso da sauri ta rungume shi, yanzu kam be hana ta se shima rungume tan da yayi duk da yadda k'amshin fatar ta baya masa dad'i amma haka ya maaze, sake rik'e shi tayi sosae se ya d'an janye ta daga jikin sa kana yace

"Zamu fitan ne" se ta kalle shi cike da buk'atar k'arin bayani, ganin hakane ya sanya shi fad'in 

"Zamu je gidan su ne, saboda haka ki zauna zuwa anjima In Sha Allah zamu dawo, kema idan kina so se ki shirya na kae ki gida" jinjina kae kawae tayi kafin tayi k'arfin halin fad'in 

"Toh" se dae zuciyar ta fall take da haushi, dan ta d'auka yau d'in ze bar su su kad'ae ne a gidan, tayi amfani da wannan damar ta aekatawa Ayrahn abinda tayi niyya. Se da ya ajje mata kud'i sannan ya fice daga d'akin, ta bi shi da kallo tana jin kamar ta bi shi har gidan su Ayrahn, tana kuma ji kamar ta lek'a ta ga Ayrah, se dae ta san se dae ta shak'o bak'in ciki, hakan ne ya sanya ta komawa kawae ta zauna tana cigaba da sak'a abinda zata yi. 

Hannun ta d'aya na cikin na sa sanda yake driving d'in, duk da yadda tayi k'ok'arin zamewa amma yak'i bata dama, hakan ne ya sanya kawae ta hak'ura, a haka har suka k'arasa gidan. Kae tsaye part d'in Ummee suka wuce, yana gaba yayin da take bin sa a baya, suna shirin shiga d'akin yayi dae_dae da lokacin da Abbun da Ummeen suka fito daga cikin d'akin a shirye, Abbu ya kalli Rk yace 

"Ka zaunar da mu" se da ya shafi gefen kan sa sannan yace

"Amin afuwa Abbu" Har k'asa ta tsuguna haka kawae taji k'irjin ta na bugawa musamman da ta tuna Ummee, tace muryar ta a sanyaye

"Barka da wannan lokaci" kusan tare suka amsa da

"Barka dae.." ba zata iya cewa ga a yanayin da taji muryar Ummee ba se dae ta sake jiyo Abbu na fad'in 

"Kuna lafiya?" 

"Alhamdulillah" ta fad'a har lokacin kan ta a k'asa 

"Toh Madallah" ya fad'a yana yin gaba Ummee ta rufa masa baya bayan sun gaesa da Rk, se a lokacin ta tashi duk jikin ta na rawa, ya kalle ta yanda duk ya ga ta wani rikice lokaci guda, kamar ba zece komae ba se kuma ya k'arasa dab da ita yace bayan ya saka hannu ya rik'o k'ugun ta. 

"Meya faru?" da sauri ta girgiza kae kafin murya na d'an rawa tace

"Ba..komae"

"Kin tabbatar?" nan ma dae jinjina kan tayi kawae. Ba dan ya yadda ba ya cika ta se dan ya san su Abbun jiran sa suke yi, hakan ne ya sanya shi k'arasawa zuwa wajen motar sa, Ayrah ta bi bayan sa. Se da su Abbun suka fara shiga motar su sannan ya bud'e mata murfin motar, kunya kamar ta nutse, shi kuwa ko a jikin sa, ta hau sannan ya rufe k'ofar ya zagaya ya tashi motar suka fice daga gidan, Abbu da ke driving da kan sa ya ja motar sa ya bi bayan Rk d'in. 

.. Tun kafin ya k'arasa parking ta kae hannun ta da nufin bud'e motar, se taji ta a rufe, ta juya ta kalle shi fuskar ta a narke, dan ba k'arya ta k'agu tayi tozali da iyayen na ta da kuma Yah Sadeeq d'in ta, shima maraeraece fuskar yayi kamar yanda tayi sannan yace

"Yanzu fita zaki yi?" buga k'afar ta tayi a k'asa kafin tace

"Don Allah ka bud'e min kaaji?" 

"Se kin sunbace ni" yayi maganar cikin basarwa yana komawa ya zauna hannun sa sak'ale a k'irjin sa, kallan sa tayi da sauri, ganin da gasken bashi da niyyar bud'e mata k'ofar, kamar zata saka ihu haka ta sake kallan sa, se ya matso kusa da ita sosae kana ya rufe idanun sa yace

"Uhm humm" itama runtse nata idanun tayi kana ta k'arasa cike da kunya dan dae ta k'agu ta sauka ne ta sumbaci gefen bakin sa, tana shirin janyewa yayi saurin rik'o bakin na ta ya bata zazzafan kiss dan ya san yau d'in kafin ya sake samun wannan damar may be se dare kuma, waro ido tayi jin yadda yayi mata wayo, se da yayi son ran sa sannan ya sake ta ya koma gefe yana sauke ajiyar zuciya, rau rau tayi da idanun ta tana rik'e bakin ta da har lokacin rinewar da yayi tana nan. 

"A'ah pls kada ki yi kukan nan Uhmm? So kike su Umma suyi tunanin wani abun?" seda ta tura bakin ta gaba sannan tace

"Kalli fa yadda baki na yayi ja, idan aka gane fa?" dariya yayi son ran sa hadda rik'e ciki kamar ba shi ba kana yace

"Se dae idan ke kika fad'a, amma babu me ganewa" 

"Toh bud'e min" tayi maganar ba tare da ta kalle shi ba, dan ita dae har yanzu wannan rashin kunya ta sa ta kasa sabawa da ita, yanzu kam babu musu ya bud'e mata, bata jira komae ba kuwa ta sauka da saurin ta ta k'arasa cikin gidan, saboda har lokacin jikin ta be gama komawa dae_dae ba da gudu zata saka. Kae tsaye d'akin Umma ta fad'a tana k'wala mata kira. Yah Sadeeq dake zaune shi da Umma da Abba ya kalli Umma yace

"Da alama fa yau Autar ki ta yiwa gidan nan tsinke" ya fad'a yana murmushi, suma dukan su murmushi suka yi kowannen su cike da jin dad'in zuwan na ta. Dae_dae lokacin da ta shigo cikin d'akin babu 6ata lokaci ta fad'a jikin Umma ta rungume ta, itama Umman rungume ta tayi cike da kewar d'iyar ta ta, jin da Umma tayi ta fara sauke k'walla ya sanya ta fad'in 

"Zaki fara koh? Bana so" se tayi murmushi tana tashi daga jikin Umman tace

"Nayi kewar ki sosae Umma ta" kallan ta Umma tayi sosae ganin yadda fuskar ta tayi fayau idanun ta sun d'an ta sa se dae farin ta ya sake fitowa kamar ka tsaga jini ya fito. 

"Nima haka Auta, kina lafiya?" seda ta goge idanun ta sannan tace

"Ehh lafiya k'alau Umma" ta fad'a tana juyawa ta koma wajen Abba dake zaune har lokacin yana kallan d'iyar ta sa, har gaban sa ta k'arasa ta tsuguna tana murmushi tace

"Abba barka da wannan lokaci" 

"Barka dae Ayrah, duk kuna lafiya?" ya fad'a bayan ya kae hannun sa kan ta ya shafa sannan ya d'auke dae_dae sanda ta furta 

"Ehh Abba.. Yah Sadeeq barka da wannan lokaci" tayi maganar a had'e se dae ta kae k'arshen maganar tana kallan Yah Sadeeq, murmushi yayi kana yace

"Barka dae lily, kin zo lafiya?" Maganar Abba ce ta katse su daga cigaba da gaesawar da suke yi sanda yake fad'in 

"Ke kad'ae kika zo ne?" bud'a baki tayi dan har ga Allah shaf ta manta ba ita kad'ae bace. 

"A'ah Abba, tare muka zo hadda Abbun sa da Ummee" kallan ta su duka suka yi cike da mamakin abinda ta fad'a d'in, kafin Abba yayi k'arfin halin fad'in 

"Abbun sa kuma? Kina nufin iyayen sa?" se ta jinjina kae gami da d'orawa da

"Ehh Abba" kallan juna Abba da Umma suka yi, yayin da Yah Sadeeq dake gefe shi kuma ya kalle su, can yace

"Abba ayi musu iso?" da sauri Abba ya kalle shi yana girgiza kae kafin yace 

"A'ah, wanene ya san da wacce suka zo? Zan je naji ko menene ya kawo shi gida na!" da sauri Umma ta mik'e tana kallan Abba tace

"A'ah Abban su, ka bari koma menene su shigo d'in, se muji abinda ya kawo su" kamar ba zece komae ba se kuma ya jinjina kae yana sauke ajiyar zuciya, Umma ta kalli Yah Sadeeq tace

"Fad'a musu su shigo" da "Toh" ya amsa yana ficewa daga cikin d'akin, babu wanda ya sake cewa komae bayan fitar ta sa kowa da abinda yake sak'awa. Shi kuwa Yah Sadeeq yana fita ya gan su dukan su a wajen motar, kowa da abinda yake sak'awa suma a cikin ran sa, ya kalli Ummee da Abbu ya gaeda su sannan ya k'arasa ya mik'awa Rk hannu suka gaesa kana yace

"Zaku iya shigowa" jinjina kae Rk yayi yana amsawa da

"Toh" Yah Sadeeq be jira wani ya sake cewa komae ba ya wuce cikin gida, yayin da Rk ya kalli Abbu yace

"Abbu.."

"Mu je" kawae Abbun ya fad'a cikin k'arfin hali da matuk'ar sanyin jiki, bece komae ba kawae yayi gaba, Ummee da Abbu suka rufa masa baya har zuwa cikin gidan. Sosae jikin Abbu ya sake yin sanyi tun zuwan su gidan, kawae dae ya dinga samawa kan sa k'warin gwuiwa ne dan idan ya rasa tun yanzun be kuma san da wanne ido ze kalli Abba yayi masa magana ba. Da sallama dukan su suka shigo cikin gidan, se dae gaba d'ayan su a ciki_ciki suka yi ta sakamakon yadda kowanne jikin sa ke a sanyaye. D'aga idanu Abba yayi daga inda yake tsaye ya kalli inda ya ji sallamar, inda yake da tabbacin daga nan ya jiyo sallamar, so yake ya tabbatarwa kan sa da gaske Kabeerun ne a cikin gidan sa? Da gaske Kabeerun nan ne da suka rabu tsawon shekara da shekaru? Da gaske ne Kabeerun ne ya tako yazo inda yake babu kunya babu tsoron Allah? Toh me yazo ya fad'a masa kenan? Menene zece masa wanda ze kare kan sa? Menene zeyi amfani da shi wajen goge tarin laefin sa a wajen sa? Da wane ido ze kalle shi bayan abinda ya aekata masa?. Tunanin na sa ya katse sanda suka ida shigowa cikin d'akin, dae_dae lokacin da Abbu ya d'aga idanun sa cike da kunya ya kalli cikin gidan, yayi dae_dae da lokacin da Abba ma yake kallan sa dan sake tabbatarwa da kan sa Kabeerun ne, se kuwa suka yi four eyes, jikin Abbu ya sake matuk'ar yin sanyi sanda ya lura da tabbas wannan d'in Alhaji Ibraheem Khaleel ne, Abban Sadeeq ne, Uban gidan sa a wasu shekaru can da suka shud'e, me gidan sa me son cigaban sa, wanda ya d'auki nauyin sa da na karatun d'an sa kafin yazo yayi fatali da duk wad'annan abubuwan ya watsa masa k'asa a ido, ya wofantar da komae yaci amanar sa. D'auke kae Abba yayi daga inda Abbun ke tsaye, se yake ganin kamar wancan Kabeerun yake gani a gaban sa, mutum me matuk'ar amana da kuma kirki kafin yazo yayi amfani da kirkin na sa ya da6awa Abban wuk'a a ciki..

Toh jama'a ga fa Abbu ga kuma Abba, ko ya zata kasance? 🤧😪 Ayi hutun kwana 2 lpia, se Allah y kae mu ranar laraba. 🤗

         Mhiz Innocent...✍️

___Cigaba da takawa suka yi zuwa cikin tsakar gidan, kafin suka yi cirko_cirko dukan su cikin rashin sanin abin yi. Yah Sadeeq ne ya fito daga cikin d'akin fuskar sa babu yabo babu fallasa dan tun lokacin da ya fahimci wanda suke tare da Rk Abbun sa ne yaji jikin sa yayi sanyi.

"Ku k'araso" Yah Sadeeq ya fad'a yana nuna musu tabarmar dake shimfid'e a tsakar gidan. Kallan Abbu da Ummee Rk yayi ganin har lokacin babu wanda yayi ko da alamar ze zauna d'in, ya d'an lumshe idanun sa yana sake jin tausayin su cikin ran sa, cike da k'arfin hali yace

"Abbu.." kafin ya kae ga k'arasawa Abbun yace,

"Wuce muje" Babu musu yayi gaba ya nemi waje ya zauna, yayin da Abbu ya rufa masa baya shima ya zauna, kusan tare suka zauna da Ummee. Komawa d'aki Yah Sadeeq yayi ya kalli Abba da idanun sa ke a rufe fuskar sa a had'e babu annuri ko kad'an. Kamar ba zece komae ba se kuma yayi k'arfin halin fad'in

"Abba suna jira a tsakar gida.." bud'e idanun sa Abba yayi yana jin yadda 6acin rae ke taso masa yace

"Shin ni ka manta tsawon shekarun da nayi ina jiran ganin Kabeeru yazo ya k'arya ta abun da nake zargin sa da aekatawa? Ka manta kwanakin dana d'iba ina jiran sa? Se yau dan yayi zaman da be wuce na minti 1 ba shine za'a ce jira yake?" ya k'arasa maganar yana maeda duban sa kan Umma data kafe shi da idanu, tana jin babu dad'i har cikin ran ta, dan ko ba'a fad'a ba Abban fushi yake yi shiyasa yake irin wad'annan kalaman. Kafin ta k'arasa tunanin ta jiyo muryar sa yana fad'in,

"Ke kika ce su shigo dama, ki tashi ki je wajen su, bana buk'atar ganin kowa a cikin su" Lumshe idanu Ayrah tayi k'irjin ta na bugawa, zata so ace komae ya gyaru a tsakanin Abbun da kuma Abba, zata so ace komae ya wuce tsakanin su a yau d'in ba se wani lokacin ba, se dae kuma tana da yak'inin tabbas hakan me yiwuwa ne, saboda yadda ta san halin Abban, da farko ze nuna fushin sa, amma daga baya komae me wucewa ne. Tashi Umma tayi daga inda take ta k'arasa wajen Abba a nutse kuma cikin kwantar da murya ta soma fad'in

"Abban su kayi hak'uri don Allah, ka san me hak'uri baya ta6a fad'uwa, na san kome zaka yi kana yi ne saboda abinda yayi maka kuma dole ne ka nuna fushi akan hakan, se dae kuma tunda har shi da kan sa yazo bamu sani ba k'ilan ya gane abinda yayi ba dae_dae bane, yayi nadama shiyasa yazo neman gafara. Ina ganin saboda hakan kayi hak'uri muje se muji da wadda yazo" ta k'arashe maganar a raunane. Girgiza kae Abba yayi ba tare da ya kalli Umma ba kafin yace komae Umman ta sake tarar numfashin sa da fad'in

"Don Allah Abban su, ba dan halin sa ba se don Allah da kuma sirikantakar dake tsakanin ku yanzun" ajiye numfashi Abba yayi kamin ya d'aga ido ya kalli Umma, ta ji jinjina masa kae tana lumshe idanun ta dan sake bashi k'warin gwuiwa.

"Shikenan.." Abban ya fad'a. Ba Umma kad'ae ba hatta Yah Sadeeq da Ayrah da ke gefe seda ta sauke ajiyar zuciya cike da jin dad'in yadda Abban ya amince ze fita. Umma ce ta fara yin gaba sannan Abban ya rufa mata baya. Yah Sadeeq ya kalli Ayrah da ta bi su da kallo yace bayan ya mata murmushi

"Mu fita koh?" girgiza kae tayi da sauri tana d'an cuno bakin ta kana tace

"A'ah Yah Sadeeq, mu zauna muyi hirar mu kawae"

"Hira kuma Auta?" ya fad'a yana rik'e ha6ar sa.

"Ehh fa" ta bashi amsa itama, girgiza kae yayi kana yace

"A'ah ina so na ga da idon ze kalli Abba ne, saboda haka bari ki ga yanda za'ayi" yayi maganar yana soma tafiya, kamar kuma wanda ya tuna wani abun se ya juyo yana kallan Ayrahn yace bayan ya bud'e baki

"Aou na manta fa ashe yanzun Mahaefin mijin ki ne, Sorry Lily" ya k'arashe maganar yana murmushi. Kwa6e fuska tayi kamar zata yi kuka tace

"Kae Yah Sadeeq.." yanzu kam dariya yayi sosae kafin yace

"Toh shikenan, ni dae bari na fita tunda ke kunya kike ji" be jira tace komae ba ya fice daga cikin d'akin. Bin sa tayi da kallo se kawae taji murmushi ya su6uce mata, se kuma ta ja pillow ta cusa kan ta a ciki tana jin wata kunya na kama ta kamar da wani a kusa da ita.

.. A hankali Umma da Abba suka nemi waje suka zauna. Ajiyar zuciya Rk ya saki kamin ya soma mik'ewa, kallan sa Abbu yayi cike da mamakin inda ze je, tun kafin yace komae Rk d'in ya fahimci abinda zece dan haka se ya d'an dakata kamin yace k'asa k'asa, 

"Abbu zan baku waje ne.." Tun kafin ya k'arasa Abbun ya shiga girgiza masa kae se dae ya gaza furta komae. Komawa Rk yayi ya zauna yana d'an fesar da iska daga bakin sa cikin rashin sanin abin yi, dan yau d'in haka kawae ya tsinci kan sa da mugun jin kunyar Abba, yana kuma jin kunyar yadda abubuwa zasu faru a yau d'in. An d'au wajen minti 1 bayan fitowar su Abba babu wanda yace komae, kowa da abin da yake sak'awa a cikin ran sa. Ta 6angaren Abbu kuwa ya rasa ta inda ze fara, ya rasa abinda ya kamata ya fara fad'a, ya kasa d'aga ido ya kalli Abban, ya kasa d'aga ido bare ya bud'e baki yayi wa Abban magana. A nutse Abba ya soma mik'ewa dan barin wajen, cikin sarewa da kuma sanyin jiki Abbu ya d'aga idanun sa ya kalli Abban a karo na biyu, da k'yar ya iya tattara wasu kalmomi a cikin k'wak'walwar sa sannan yace muryar sa a k'asa kamar ba Abbu ba.

"Ka yiwa Allah da manzon sa ka zauna kaji abinda ke tafe da ni" shine abinda ya iya fad'a d'in dan hana Abba matsawa daga wajen. Bece komae ba ya koma ya zauna se dae har lokacin bece komae ba. Gudun kada ya kuma tafiya d'in ya sanya Abbu gyara zama sannan ya soma fad'in

"Ban san da wane ido zan kalle ka na nemi yafiyar ka ba, ban san da wane baki zan yi magana na nemi yafiyar ka ba, ban san ya zan yi ba, ban san ta ina zan fara ba, hak'ik'a ni butulu ne, butulu ma na k'arshe kuwa, na yadda kowanne suna ne zan iya kiran kae na da shi tun kafin a kira ni. Na san na cuce ka, na cuce ka naci amanar ka, na yaudare ka da sifa ta, daga k'arshe na bar ka a cikin ruwa tsundum. Hak'ik'a zan iya kar6ar sunan mutumin banza, maci amana, kuma maha'inci, se dae daga lokacin da abubuwa suka fara juya min, d'ana ya auri d'iyar ka ba tare da sani na ko sanin ka ba naji komae ya fara chanja min, komae ya sauya min, na soma tuna yadda akayi na tara dukiya ta, na kuma tuna kae d'in kana cikin wane hali? Daga wannan lokacin naji duk duniya bani da burin da ya wuce ace na had'u da kae kafin na koma ga Ubangiji na, na nemi yafiyar ka, dan na san idan na mutu da alhakin ka a kae na ban san ya zanyi ba, na san se Allah ya bi maka hak'k'in ka, shiyasa na taso nazo na nemi yafiyar ka, don girman Allah ka yafe min, ka yafe min, bama se ka fad'a min a cikin halin da kuke zaune ba ta sanadiyya ta ba, na gani da ido na kuma hakan ya sake karyar min da zuciya, ya sa na sake gane lallae ni d'in maci amana ne kuma mugu" Abbu ya k'arasa maganar yana goge hawaye. Rk da Ummee gaba d'aya kallan sa suke yi cike da mamaki da kuma tausayi, dan kuwa sun riga sun san abinda ze saka Abbun kuka babba ne, abin da ze saka Abbun kuka abu ne me matuk'ar wuya, dan ba ga Rk ba hatta Ummee zata iya cewa bata ta6a ganin Abbun na kuka ba, se ga shi yau d'in yana kuka yana neman yafiya, tabbas har cikin zuciyar sa yake neman wannan yafiyar. Shiru ne ya wanzu na tsawon sakanni, kowa ya cigaba da sak'a da warwara. Ba zaka ta6a tunanin Abban ma na jin Abbu ba sanda yake maganar, se da Abban ya d'aga kae ya kalli Abbu lokacin da idanun sa suka chanja kala abinda ba kasafae hakan ta fiye faruwa ba yace

"Kenan kana nufin kace da gasken gaske guduwa kayi ba zargi ba Kabeeru?" duk da tambayar bata da dad'i amma a wajen Abbu shi ta masa dad'i, ko babu komae Abban ya kula shi, ya nuna kuma ya ji maganganun da ya fad'a masa. Cike da danasani da kuma tirr da halin sa shi kan sa yace yana jinjina kae

"Gaskiya ne wannan, ba zargi bane Alhaji kayi hak'uri, wallahi guduwa nayi saboda son zuciya da kuma son abin duniya.." Yanzun ma cike da takaeci Abbun ke magana.

"Mun san abin da muka yi bamu kyauta ba, mun cuce ku kuma mun cuci kan mu, mun wulak'an ta kan mu, amma gamu kan mu bisa wuyan mu, gwuiwoyin mu a k'asa muna neman yafiyar ka, don Allah, don Allah kayi hak'uri ka yafe mana" Sosae Rk yake kallan Ummee dake magana, dan sosae yayi mamakin abin da ke fitowa daga cikin bakin ta, be ta6a tunanin Ummeen ka iya sakkowa cikin k'ank'anin lokaci haka ba.

"Dama shine abin da ya kawo ku?" Abba ya tambaya yana kallan su su duka. Da sauri suka jinjina kae kusan a tare kafin Abbu ya soma magana, 

"Shine muhimmin abin da ya kawo mu, bayan haka kuma wallahi wallahi a yanzu haka ni me iya sadaukar maka da duk abin da na mallaka ne matuk'ar hakan ze saka ka manta da abin da na maka ka yafe min, sannan takaddun ka ma duka mun zo da su, ina fatan hakan ze saka ka yafe mana se dae ba dan su ba ba kuma dan darajar su ba se don Allah" Murmushin yak'e Abba yayi kafin yace bayan ya girgiza kae,

"Har abada bana buk'atar wani abu daga wajen ka, takaddu na dae ka ajiye min su, kud'i kuwa kae suka dama bani ba, ni kullum cikin godiyar Allah nake tunda gashi ina rayuwa ta a hakan babu kud'in kamar yadda ka tara kuma cikin kwanciyar hankali, saboda haka ina ganin yanzu zaku iya bar min gida koh?" Da sauri Rk ya kalli Abba, be so ace ya tanka ba tun fara maganar se dae yana ganin a wannan ga6ar ya kamata ya tofa albarkacin bakin sa dan haka yace

"Abba don Allah kayi hak'uri, ba dan halin mu ba ba kuma dan wani abun ba, wallahi Abbu yayi nadama ya kuma yi danasanin abin da ya aekata" d'aga ido Abba yayi ya kalli Rk har seda hakan yasa Rk d'in sauke kan sa k'asa yana jiran jin amsar da zata fito daga bakin sa. Ya d'auki wajen minti 1 bece komae ba se kuma can ya d'aga kae ya kalli Umma dake kusa da shi, ta jinjina kan ta lokaci d'aya tana rufe idanun ta ta kuma bud'e su, shima lumshe nasa idanun yayi kafin yace a nutse,

"Ba dan kae d'in ba, ba kuma dan halin naka ba, na yafe maka, dama bana tunanin ko da ka zo ko baka zo ba zan mutu ne ba tare da na yafe maka ba, ba kuma dan wani abun ba se dan sanin da nayi Allah na son masu yafiya, yanzun kuma da kazo se ka hutashe ni da rik'on abu a cikin zuciya ta, dan haka ina ganin daga wannan babu wani ragowar abu daya rage kaje na yafe maka.." Babu wanda be ji dad'in abin da ya faru ba ciki kuwa hadda Yah Sadeeq da Umma. Se dae farin cikin da Abbu ke ciki ya ninka na kowa, ya ri6anya na kowa, ji yake kamar yayi kuka ko ze ji dad'i, haushin kan sa da kuma takaecin abinda yayi na cigaba da dawo masa, musamman idan ya tuna mutumin da ya yaudara d'in yaci amanar sa, mutum me wankakkiyar zuciya da kyawun hali, mutum me dattako da sanin ya kamata. A hankali Abbu ya d'aga kan sa ya dubi Abba hannun sa dafe da saetin zuciyar sa dake zillo kamar zata faso k'irjin sa yace

"Allah ya saka maka da gidan Aljanna, Allah ya biya maka buk'atun ka na alkhaeri, Na gode, na gode sosae, Allah ya saka da alkhaeri, ina kuma amfani da wannan damar wajen sake baka hak'uri, Allah ya k'ara girma, Na gode Nagode" shine abin da Abbu ya fad'a yana ji kamar ya kwanta a wajen ya nemi yafiyar Abba (abinda yafi tsugunawa kenan). Shi dae Abba bece komae ba ya mik'e ya shige d'akin sa, babu kuma wanda yace komae har ya shige d'akin. Mik'ewar da Umma tayi ne ya sanya Ummee fad'in

"Pls ki sake yi mana godiya wajen sa"

"In Sha Allah" Umma ta fad'a tana bin bayan mijin ta.

... "Ina ganin zuwa gobe idan Allah ya kaemu zamu shiga Zaria, ina so na gama komae cikin satin nan, na had'a komae na tattarawa Abban Sadeeq komae na sa da kuma takaddun sa In Sha Allah" Abbu ya fad'a bayan d'aukar tsawon mintuna da suka yi babu wanda yace komae sanda suka fito daga cikin gidan. Ajiyar zuciya Rk ya sauke kafin yace

"Toh Allah ya kaemu"

"Ameen, amma matan na ka fa?" Abbu ya fad'a a hankali dan har lokacin be gama komawa dae_dae ba. Iska Rk ya d'an furzar daga bakin sa yana lumshe manyan idanun sa yace

"Duk yadda kace Abbu" girgiza kae Abbu yayi kafin yace

"A'ah ka yanke komae da kan ka, amma dae idan ta ni ne ina ganin ka bar su anan d'in tunda aeki zamu yi acan d'in" jinjina kae Rk yayi kafin cikin k'arfin hali yace

"Toh" daga haka be sake cewa komae ba, hankalin sa duk se ya tafi kan yadda zeyi wasu kwanaki ba tare da Ayrah a kusa da shi ba.

.. A d'aya 6angaren kuwa tana zaune kan kujera ta d'ora kan ta tayi shiru, Umma ta shigo d'akin, ta bi ta da kallo na en wasu sakanni kafin tace

"Ayrah" se ta d'aga idanun ta ta kalli Umman sannan ta gyara zaman ta.

"Ki tashi ku tafi mana, ko anan zaki kwana?" Umma ta tambaya tana cigaba da kallan ta.

"Umma ban sani ba nima fa" ta fad'a tana d'an 6ata fuska, girgiza kae Umma tayi kafin tayi murmushi tace

"Toh maza tashi kije ki ji, idan tafiyar ce se kizo muyi sallama ki wuce, idan kuma kwanan ne kuyi sallama ki shigo gida" har ta mik'e se kuma taji kunya ta kamata bata san sanda tayi wani murmushi ba tana rufe idanun ta. Fahimtar abin da take nufi ya sanya Umman taya ta murmushin, se dae kawae tayi k'arfin hali ta fice daga cikin d'akin a nutse. Bin ta da kallo Umma tayi, ita dae tunda taga d'iyar ta ta taga kamar ta chanja, kamar an chanja mata ita, yanzu kuma da ta sake ganin ta se ta fahimci tabbas akwae wasu sauye_sauye a tattare da d'iyar ta ta, tabbas zata so ace bar mata ita za'a yi tayi kwana ko da 2 ne zuwa 3 ta samu damar gyare ta ko da ba me yawa bane, ta samu damar da bata samu ba da farkon kae ta gidan ta, se dae duk hakan da take tunani ita kad'ae take abin ta se idan mijin na ta ya bar ta tukunna.

.. A hankali take takawa sanda ta fito daga cikin gidan, tun daga nesa ta hango ta ya kuma bi ta da mayataccen kallo yana ji kamar ya k'arasa ya rungumo ta, se dae ya kama kan sa, har zuwa sanda ta k'araso, bece uffan ba se bud'e mata k'ofa da yayi babu musu ta shiga sannan ya zagaya d'aya 6arin ya shiga shima ya zauna, idanun sa gaba d'aya a kan ta ya zube su kafin tace komae yace

"Wato shi ne kika 6uya a d'aki saboda kada na gan ki koh?" ya tambaya yana kafe ta da idanun sa lokaci d'aya kuma yana langa6ar da kan sa gefe kamar k'aramin yaro, se ta d'an kalle shi kana ta d'auke kae tace bayan ta d'an turo baki

"Ni a'ah.."

"Toh ya ne?" ba tare da bawa maganar ta sa muhimminci ba tace

"Umma ce tace na tambaye ka tafiya zamu yi ko kwana zan yi?" kallan ta ya cigaba da yi kafin ya d'auke kan sa yana dafe kan nasa, se a lokacin ya tuna da tafiyar su Zaria, ba dan tare da Abbun zasu je ba babu abinda ze hana shi tafiya da matar sa, se dae duk da haka ba zeyi sakacin barin ta gida d'aya da Muneerah ba dan haka yana ganin mafita d'aya ce ya bar ta a gidan su har ya dawo. A hankali yace

"Zaria zan je na en kwanaki.." yayi maganar idanun sa akan fuskar ta, da sauri ta juya ta kalle shi ido cikin ido, se ya samu damar cigaba da kallan ta da kuma karantar yanayin ta, cikin lokaci k'ank'ani idanun ta suka tara k'walla, lokaci guda kuma taji bugun zuciyar ta ya k'aru, ba tare data san abin da ke cikin zuciyar ta ne ya fito fili ba tace

"Kae da wa zaka je?"

"Abbu" ya bata amsa da sauri musamman da ya fahimci abin da zuciyar ta ta hasaso mata. Bata san sanda wata k'atuwar ajiyar zuciya ta k'wace mata ba wadda hatta shi kan sa se da ya jiyo ta, be san sanda wani murmushi ya k'wace masa ba, ya sanya hannun sa kan kwantacciyar sumar dake kwance luff akan ha6ar sa yana kallan ta. Se ya saka hannu ya janyo ta ganin har lokacin tak'i yin murmushi ko ta saki jikin ta tunda yayi maganar tafiyar, ya ja ta cikin jikin sa ya rungume ta sosae yana sauke ajiyar zuciya, haka kawae yau d'in ta ji wani sanyi na ratsa ta sanda ta ji ta cikin jikin na sa, hakan ne ya sanya ta yin shiru tana sauke numfashi a jere a jere saboda zuciyar ta dake a kusa, bata san meyasa tunda yayi maganar Zarian ran ta ke a 6ace ba, duk da ya fad'a mata shi da wa zasu je, haka kawae take ji bata so ya tafi wani garin yayi nisa da ita. Bakin sa ya matsar saetin kunnen ta kamar me rad'a yace

"Babe zan yi kewar ki, zan yi kewar komae na ki Babe.." ya k'arasa maganar yana lumshe ido gami da shak'ar k'amshin da ke tashi daga cikin jikin ta. Duk kuma se taji kunya ta kama ta hakanne ya sanya ta rik'o shi dan mik'ewa daga jikin sa, shi kuma yayi saurin sake rik'o ta yana fad'in,

"Pls Babe ki bar ni naji d'umin ki sosae yau d'in nan kada ki hana ni" yayi maganar yana sake cusa kan sa cikin doguwar bak'ar sumar kan ta da mayafin ya sa6ule ya koma kan kafad'ar ta, duk da yanda zuciyar ta ke bugawa cike da tsoron dake son shigar ta hakan be hana ta yin shiru a jikin nasa ba, tana jin sanda ya d'auki hannayen ta duka biyun ya zagaye jikin sa da shi ya kuma gyara musu kwanciya akan kujerar.

"I luv u" ya fad'a cikin wata shak'ak'k'iyar murya yana kuma lumshe idanun sa da suke lumshewa dan kan su. Itama lumshe na ta idanun tayi sannan ta soma bud'e bakin ta da niyyar fad'a masa kalmar da ya fad'a mata se taji wata k'walla ta taho mata, babu 6ata lokaci ta sauka akan kuncin ta, har ga Allah bata son tafiyar nan ta sa ko kad'an. Jin da yayi kamar wani abu na sauka kan rigar sa ne ya sanya shi d'ago fuskar Ayrahn ya zuba mata lumsassun idanun sa kana yace

"Subhanallahi, Babe meya faru? Ni ne?" jinjina kae tayi da sauri wasu hawayen na sauka akan fuskar ta, ya d'an lumshe idanun sa kafin yace cikin er rud'ewa

"Me nayi Uhmm?"

"Ba kae ne zaka tafi ka bar ni ba" tayi maganar a raunane tana kae hannun ta kan fuskar ta ta share hawayen da suka k'i tsayawa da zuba akan fuskar ta. Murmushi me k'ayatarwa yayi kana ya sake jan ta ya rungume ta tietly a cikin jikin sa, a zuciyar sa yana fad'in 

"Rigimammiya tah" 

      Mhiz Innocent...✍️

___Sun kae wajen minti 1 a hakan kowanne na cigaba da jin yadda zuciyar d'an uwan sa ke bugawa, kana a hankali ya soma sassauta rik'on da yayi mata, kafin daga bisani ya d'ago ta gaba d'aya. K'ura mata lumsassun idanun sa yayi se dae a wannan lokacin itama cigaba da kallan sa tayi tana ji kamar kada ta dena. A hankali ya d'an lumshe idanun sa kafin yace komae Ayrah ta k'arasa zame jikin ta daga na shi zuwa kan kujerar gefen sa tace bayan ta kautar da idanun ta daga kallan sa. 

"Kada Umma taga na dad'e toh" dariya yayi sosae dan har seda fararan hak'oran sa suka bayyana kafin yace,

"Fad'a zata yi?" ya tambaya yana d'age girar sa ta dama yana kuma kallan ta. Kallan na sa itama tayi kafin tayi shiru tana nazarin tambayar ta sa, se kuma itama taji dariyar ta kama ta hakan ne yasa ta dara har da rufe baki, shi kuwa ya shagala da kallan ta har zuwa sanda tace

"Aou.." se kuma tayi shiru, yayi murmushi kawae yana girgiza kae. Basu jima cikin motar ba jefi jefi suna yin magana duk da kallo yafi yawa a zaman na su, dan haka daga k'arshe suka yi sallama cike da kewar junan su kafin Ayrah ta koma gida.

... Da sallama ya shiga Parlourn Muneerahn cikin takun nan na sa na nutsuwa me kuma jan hankali, ta kalle shi daga inda take zaune ta amsa kafin ta mik'e tana shirin k'arasowa wajen sa, se ya nemi waje ya zauna kana yace

"Zauna muyi magana" ta6a fuska tayi kafin ta sake yamutsa ta se kuma ta koma ta zauna d'in, se da ya d'an sauke numfashi kafin yace, 

"Gobe idan Allah ya kaemu zamu je Zaria, so ba da kowa zan je a cikin ku ba, ita na bar ta a gida ke kuma se ki zauna a gidan nan" Kallan sa take yi kamar me son gano wani abu daga cikin fuskar sa, lokaci guda kuma wata zuciyar ta ta zuga ta, wato kenan ita waccan me iyaye, ita Ayrah tana wajen iyayen ta, wato kenan ita kuma ta zauna anan gidan kamar wata mara galihu, hakan ne ya sanya ta fad'in 

"Don Allah zan bi ka" 

"Nop, na gama magana" yayi maganar yana mik'ewa, da sauri itama ta mik'e tace kafin ya soma tafiya, 

"Idan kana k'aunar Allah zan bi ka" juyawa yayi ya kalle ta kamar ba Muneerahn ba, ya d'an d'aga kafad'ar sa yana ta6e bakin sa lokaci guda kafin yace

"Alright na ji, amma aeki ne ze kae ni saboda haka a gida zaki zauna idan na gama se mu dawo tare" seda ta lumshe idanun ta sannan tace

"Tohm" ko babu komae zata had'u da Mummyn ta, kuma ta san Mummyn zata saeta mata hanya akan wasu abubuwan tunda dae gata gata ba kamar yanzun ba da kowa ke wani garin ba.

"Ki had'a abin da zaki buk'ata kafin gobe" cikin farin ciki ta furta

"An gama" Shi dae be sake cewa komae ba ya fice daga d'akin, ta bi shi da kallo tana ji kamar ta janyo goben dan farin ciki. Kae tsaye part d'in sa ya wuce, tun kafin ma ya k'arasa ya d'auki wayar da ya danna kiran Abbu, bayan ya d'aga suka gaesa sannan yace

"Abbu goben idan Allah ya kaemu da Muneerah zamu je, itama tana so ta je taga gida" shiru Abbu yayi na en wasu sakanni kafin yace, 

"Idan akayi haka anya kuwa anyi adalci?" murmushi Rk yayi dae_dae lokacin da ya ida shiga cikin d'akin sa yace

"Abbu ae dan gidan su a garin yake ne shiyasa" ajiyar zuciya Abbu ya sauke yace

"Toh shikenan, Allah ya kae mu" 

"Ameen" Rk ya fad'a yana katse wayar. 

... A d'aya 6angaren kuwa wajen k'arfe 8 ne na yammacin ranar Umma ta shigo d'akin Ayrah da sallama, Ayrah ta amsa mata sallamar tana tashi daga kwancen da take, se da ta d'an murza idanun ta sannan ta bud'e. Umma ta k'araso ta zauna kusa da ita, kamar jira take yi se ta d'ora kan ta dake bud'e babu d'an kwali akan cinyar Umman, murmushi Umma tayi tana shafa gashin Ayrahn kafin tace

"Dole ma na kitse miki wannan kan kafin ki bar gidan nan" kwa6e fuska tayi tace kamar zata yi kuka 

"A'ah don Allah Umma bana so" 

"Zama ki so ne" Umma ta fad'a tana d'an yin shiru kafin tayi k'asa da muryar ta tace

"Babu dae wata matsala koh Auta? Ina nufin ko akwae wani abun da ya shige miki duhu ko kuma matsala tsakanin ki da abokiyar zaman ki.." d'an shiru tayi kamar me nazari hakan ya sa Umma cigaba da kallan ta tana karantar yanayin ta, kamar wadda ba zata ce komae ba se kuma can tace

"A'ah Umma ba matsala fa" 

"Kin tabbatar?" Umma ta tambaya dan sake tabbatarwa, se ta jinjina kae kana tace

"Ehh Umma" Ajiyar zuciya Umma ta sauke, wajen second 30 sannan tace

"Ki tashi na had'a miki ruwa me d'umi a ban d'aki ki samu ki gasa jikin ki, zaki ji dad'in jikin ki sosae" Umma ta fad'a tana sa6ule kan Ayrah daga kan cinyar ta ta ajiye akan gadon. Ba tare da kawo komae ba Ayrah tace

"Toh" ita kuma Umma ta fice daga d'akin. Mamaki ne ya kama Ayrah tabi Umman da kallo tana mamakin abin da ya sa ta fice daga d'akin hakan, se tayi shiru tana tuna maganar da Umman ta fad'a, tuna abin da ya faru d'azu da safe da kuma maganar Umma ya sanya ta sakin k'aramar k'ara tana kifa kan ta akan gado cike da matsananciyar kunya, lokaci d'aya kuma k'walla na taruwa a idanun ta. 

"Dama ae se da nace masa za'a gane" tayi maganar a fili tana jin yadda k'wallar ta sakko mata akan fuska, ita yanzu da wane ido zata dinga kallan en gidan na su? Ba abin tayi kwanciyar ta ba tace ba taji ba, ta san wannan maganar ma bata ta so ba tunda dae ta riga ta amsa, ita kam ya zata yi? Tafi minti 2 a haka tana sak'awa da warwarewa da taga dae babu wata mafita se kawae ta mik'e a hankali cike da mutuwar jiki ta fice daga d'akin zuwa tsakar gida cike da fatan kada ta samu kowa, ae kuwa addu'ar ta ta ta kar6u dan kuwa babu kowa d'in hakan ne ya sanya ta k'arasawa ta shige toilet d'in har lokacin idanun ta cike da k'walla. Ta d'auki wajen minti 30 a toilet d'in sannan ta fito aekuwa se ta ji yanzun tafi jin dad'in jikin ta fiye da ko yaushe. Ko da ta fito ma bata samu kowa a tsakar gidan ba hakan ne yasa cikin sauri ta shige d'akin ta, doguwar riga kawae ta zura ta haye kan gado ta duk'unk'une cikin bargo kamar me jin sanyi. Zuwa can se ga Umma ta shigo cikin d'akin da sallama, ta kalli kan gadon, ganin da tayi alamar Ayrahn tayi bacci ne ya sanya ta fad'in 

"Ashe har tayi bacci" Sarae taji abin da Umman ta fad'a amma ta sake lafewa kan gadon dan bata kuma san da wane ido zata kalli Umman ba. 

.. Washe_gari Abbu, Rk da Muneerah suka sauka a Zaria, kae tsaye gidan su Muneerahn suka wuce, suka gaesa da Mummy da Daddy, ba wani dad'ewa suka yi anan d'in ba suka bar Muneerah suka wuce gidan da suka saba sauka idan suka zo dukan su. 

.. Washe_gari da ya gama shiryawa cikin k'ananan kaya wad'anda suka matuk'ar yi masa kyau, jikin sa babu abin da yake yi se tashin k'amshin turaren sa me dad'in shak'a, se ya fito parlourn gidan, anan ya samu Abbu da tulin takaddu a gaban sa yana dubawa, ya k'arasa ya nemi waje ya zauna suka gaesa da Abbu, yana shirin jan takardun Abbu yace

"A'ah ka je kun gaesa da Daddyn Muneerah kuwa?" girgiza kae yayi kana yace

"Abbu ae na ga mun shiga jiya" murmushi Abbu yayi sannan yace

"A'ah fa Raj, yanzun fa sirikan ka ne, ko babu komae hakan girmamawa ce a gare su, musamman kuma da ya kasance ba kae kad'ae kazo ba" baya son zancen yayi tsayi hakan ne ya sanya shi fad'in 

"Toh" daga haka ya mik'e walking majestically ya fice daga d'akin. 

.. A parlour ya tadda Daddy da Mummy, ya k'arasa ya nemi waje ya zauna kana yace, 

"Barka da safiya Daddy" 

"Barkan ka dae likita, ka kwana lafiya?" ya jinjina kae yana fad'in 

"Lafiya k'alau Alhamdulillah"

"Toh Madallah" daga nan kuma se suka gaesa da Mummy, itama ta amsa masa kamar yadda Daddyn ya amsa masa. Mik'ewa yayi bayan sun gama gaesawar yace a nutse

"Bari na wuce Daddy, dama nace bari na zo mu gaesa ne" 

"A'ah tafiya kamar yaya kenan Raj? Ka bari mana ka karya" Mummy ta fad'a tana kallan sa duk da yadda har yanzu haushin sa be sake ta ba tun bayan zuwan Muneerah gida, kawae dae tana yin komae ne saboda a gaban Daddy ne. D'an murmushi yayi kana yace bayan ya shafi sumar kan sa

"A'ah Mummy a k'oshe nake, Na gode" yayi maganar yana soma tafiya. Da sauri Daddy yace

"A'ah kae kana ji na? Dawo ka zauna ka ci abincin, ko yaya ne ka ta6a yafi baka ci ba" ba dan ya so ba ya koma ya zauna kan kujera. Mummy ta mik'e tana fad'in 

"Toh ae ka ga gwara ya zauna d'in" tayi maganar ba dan tana buk'atar jin amsa daga bakin wani ba, hakan ne yasa tayi hanyar kitchen. Mik'ewa Daddy yayi yana fad'in 

"Bari na fita, zuwa anjima zan neme ka" 

"Toh" shine abin da Rk ya fad'a yayin da Daddy ya fice daga d'akin. D'aukar wayar sa yayi ya soma dannawa, dan zaman kwata_kwata be masa dad'i ba kawae dae ya zauna ne saboda kada su ji babu dad'i, a karo na barkatae ya sake kiran layin Ayrah amma har yanzun bata d'aga ba, 

"Shett!" ya fad'a akan la66an sa yana d'an lumshe idanun sa. Wajen mintina 5 se ga Muneerah ta taho sanye cikin doguwar riga hannun ta d'auke da k'aton tire da abubuwa a kan sa, se da ta k'araso sannan ta ajje akan carpet d'in d'akin, kana ta kalle shi tana fari da idanun ta cike kuma da jin dad'in ganin sa 

"Baby ga abinci nan, ka sauko mu ci" se a lokacin ya san da zuwan ta saboda yadda ta taho kan ta tsaye babu ko sallama, se ya gyara zaman sa yana kallan ta, ya d'auka hakan ze sa ta gyara ko tayi sallamar ko kuma ta gaeshe shi se dae ya ji ba tace komae ba hakan ne ya sanya shi fad'in 

"Kin tashi lafiya?" Farr tayi da idanun ta tana jin dad'in tambayar ta sa kana tace 

"Lafiya k'alau na tashi, da kuma k'arin k'aunar ka Baby" 

"Madallah" ya fad'a yana k'ok'arin wanzar da annuri akan fuskar sa kada ya zama miji mara adalci a tsakanin matan sa, kafin kuma ta sake cewa komae ya ajje wayar sa gefen sa kana ya sauko daga kan kujerar zuwa k'asa. Tun kafin ya k'arasa zama Mummy ta sakko daga stairs da d'an sauri ta kalli Rk tace

"Daddyn Muneerah be kira ka ba?" girgiza kae yayi kamin yace

"A'ah.." 

"Ohk be san meyasa kiran yak'i shiga ba, se ta waya ta ya kira, yace yana jiran ka a Parking space ka d'an yi sauri" 

"Tohm" ya amsa da hakan yana mik'ewa a nutse ya fice daga d'akin. 

... A d'aya 6angaren kuwa shigowar ta  d'aki kenan daga kitchen inda ta d'ora tea ta dawo, a hankali ta k'arasa ta nemi kan gadon ta ta zauna, d'ora kan ta tayi akan pillow tana lumshe idanun ta, gaba d'aya a en kwanakin nan bata samun sukuni idan bata zauna tayi tunanin sa ba, gaba d'aya tunanin sa ya uzzura mata, komae take tunanin sa take yi. Wayar ta da koda yaushe bata bi ta kan ta ta d'auka ta soma dubawa, tama manta da rayuwar ta hakan ne yasa ko tunanin za'a kira ta ma bata yi ba, se dae ga mamakin ta se taga tulin missed calls daga number sa, cike da zumud'i ta dannawa layin na sa kira fuskar ta d'auke da mad'aukakin murmushi, tana fatan ya d'aga ta ji muryar sa ta kuma ji yadda zaman sa ke gudana a Zarian. 

.. Ringing d'in da ta ji yana fita daga wayar sa ne ya sanya ta sake kallan wayar a karo na barkatae, ba tun yanzu ba hannun ta ke yawan yi mata k'aek'ayi akan wayar sa, se dae yau d'in abin da ta gani na yawo akan screen d'in wayar ya sanya ruwan jikin ta ya tsotse, man kan ta ya tsiyaye, haushi da takaeci suka nemi kada ta. Ganin sunan na cigaba da yawo akan wayar ne ya sanya ta saurin jan wayar a fusace ta d'aga tana karawa a kunne. Ajiyar zuciya Ayrah ta sauke dan ita a tunanin ta shine ya d'aga wayar, se dae jin shirun da tayi ya sanya ta soma kokwanto, yayin da ta 6angaren Muneerah tayi shiru ne ba dan wani abun ba se dan kada jin muryar ta ya saka wadda ta kira wayar tak'i cewa komae, ba tare da fahimtar komae ba Ayrah tace, 

"Assalamu Alaek" ta fad'a cikin siririya kuma daddad'ar muryar ta idanun ta a lumshe tana jin yanda zuciyar ta ke ta azalzala da son jin muryar sa. Cike da bala'i da masifar da ke cin Muneerah gami da zallar 6acin rae ta soma fad'in, 

"Toh Mayya er talakawa, wato duk da mun bar ki anan dan mu taho nan mu shak'ata amma baki k'yale mu ba d'an naci irin naku na talakawa koh? Yanzu kam kar ki zata ban san ko ke wacece ba kike nuna min kamar ke wata ce ada, bayan ke d'in ba kowa bace, idan kuma kina tak'ama ke wata ce fad'a min wanene uban ki a cikin garin nan?" Shiru Ayrah tayi bayan ta bud'e idanun ta da sauri, tana cigaba da saurarar maganar Muneerahn cike da mamakin yadda akayi ta d'aga wayar Rk d'in, zame wayar tayi daga kunnen ta ta kalli numbers d'in dake jere ta sake karantawa, tabbas wannan d'in number sa ce, se kawae ta cigaba da kallan number kamar me k'irga yawan su ko kuma me son gane adadin sakannin da ke tafiya a cikin wayar. Ita sam ba maganganu mara sa dad'i da Muneerahn ke fad'a ne suka ta6a ta ba, yadda ta ji ta amsa wayar sa bayan yana wani garin daban, ya kuma shaeda mata ba shi da Muneerahn zasu je ba, se dae kuma ga dukkan alamu sun nuna tare da Muneerahn suka tafi, yanzu haka suna tare tunda ga shi shi be samu damar d'aukar wayar ta ta ba se Muneerah, ita kuma ga ta tana zaune ko oho kenan? "me hakan ke nufi?" Ta tambayi kan ta wayar na sa6ulewa daga hannun ta ko ina na jikin ta na rawa. 

"Shin kin san ta yadda aka samu dukiyar da kike tunk'aho da ita? Idan nace miki duk wani arzik'i da kike tak'ama da shi kun same shi ne dalilin mahaefin Ayrah ya zaki ji?" Muneerah ta tsinto muryar Rk yana magana muryar sa a matuk'ar cunkushe, kafin ya saka hannu ya kar6e wayar dake kunnen ta yana cigaba da bin ta da kallan da na kasa fahimtar wane iri ne. A razane Muneerah ta d'aga idanun ta ta kalle shi dan bata ta6a tsammanin ze shigo yanzun ba..

       Mhiz Innocent...✍️

___Cigaba da kallan sa Muneerah tayi cike da mamakin abin da ke fitowa daga cikin bakin sa, se dae ta gaza furta komae. A yanda ta ga ran sa ke a 6ace bata yi tunanin ze sake bud'e baki yayi magana ba se dae ga mamakin ta se ya sake fad'in maganar da ta ida d'aure ta da jijiyoyin jikin ta. 

"Kada ki sake kuskuren ta6a min waya bare a kae ga kin d'aga ta. Har kuma wae kina da zarrar yiwa wata gori, da kin san idan da mahaefin ta ya so kae ku k'ara se kin yi nadama da baki bari bakin ki ya furta irin wad'annan kalmomin ba. And last warning..." se ya d'an numfasa kamin ya d'ora da

"Ba'a waya ba ko da a zahiri ne kada bakin ki ya sake kuskuren aebata koma waye ne bare mata ta, and ba ke kad'ae ba ko ma wacece a cikin ku bazan lamunta ba wanda ma ina da tabbacim ita baza ta miki haka ba duk da tazarar shekarun da ke tsakanin ku amma kike takewa" Daga haka ya fice daga d'akin ba tare da ya sake kallan ta ba. Bin sa da kallo tayi baki sake kamar wata doluwa, ita sam ta kasa gane inda maganar ta sa ta dosa. Shin meye had'in su da Ayrah? Menene garin gamin su da ita? Idan ban da aure da ya had'a Ayrahn da Rk bata ta6a sanin ta ba, amma gashi yazo yana fad'in wasu maganganu a cukurkud'e wanda zata iya cewa tun da ya fara har ya kae k'arshe bata fahimci zancen ba. Dae_dae nan Mummy ta k'araso inda Muneerahn ke zaune, ta sake kallan Muneerah da ta gan ta a dame tace

"Muneerah!" seta d'aga kae ta kalle ta da sauri kuma ta amsa da

"Na'am" 

"Ina mijin na ki? Ko wani abun kika yi ne?" se ta girgiza kae tana fad'in 

"A'ah Mummy, ba abin da nayi fa.. Amma Mummy.." se kuma ta d'an dakata tana tunanin ta inda zata fara fad'a mata abin da ya gaya mata, sam zancen na sa be samu gurbi a wajen ta ba, hakan ne ya sanya ta fad'in 

"Amma kamar dae kiran da Daddy ya masa ne ya sanya shi tafiya" Ta6e baki Mummy tayi kana tace

"Toh Allah ya kyauta, zaki je gidan Zeenah ne?" da sauri Muneerah ta girgiza kae tace

"A'ah babu inda zan je, ta dawo kenan?" 

"Aou bama ki san ta dawo ba? Lallae Muneerah wae me ke damun ki ne?" Mummyn ta tambaya tana kallan ta, ta6e baki tayi kana tace

"Babu komae fa" 

"Kun fi kusa ae" Mummy ta fad'a  daga haka ta mik'e ta fice daga d'akin. 

.. A d'aya 6angaren kuwa shiru ne ya wanzu cikin d'akin bayan wayar ta ta ta fad'i akan gadon, ta k'urawa waje d'aya idanu kamar wadda ke kallan wani abu, sosae zuciyar ta ke mata zafi ba dan zafin kalaman Muneerah ba, se dan yadda ya fad'a mata shi kad'ae ze je yanzu kuma alamu sun nuna tare suka je. A hankali kuma se ta zame akan gadon tana barin k'wallar da ta taru a idanun ta ta soma zuba akan kuncin ta, tun tana yin mara sauti har ta soma yin me sauti har lokacin zuciyar ta babu dad'i. Dae_dae lokacin Umma ta shigo cikin d'akin da sauri cike da mamakin abin da ya saka d'iyar ta ta kuka, ta k'arasa tana fad'in 

"Subhanallahi, Ayrah me ya saka ki kuka?" tayi maganar tana k'arasa zama akan gadon tana d'ago Ayrahn zuwa jikin ta. Bata iya cewa komae ba se cigaba da kukan ta da tayi, se Umman ta sanya hannun ta a bayan Ayrahn tana d'an shafawa alamar rarrashi, se da tayi me isar ta sannan ta soma sauke ajiyar zuciya tana jin wani sanyi na ratsa ta musamman da ta ji ta a jikin Umman. Se da Umman ta ji hatta da ajiyar zuciyar ta dena saukewa sannan tace

"Fad'a min meya faru?" tayi maganar a hankali, se da ta lumshe idanun ta sannan ta soma magana muryar ta a sark'e

"Umma..." 

"Na'am" Umman ta amsa mata tana d'ago kan ta, se ta koma ta zauna sosae sannan tace 

"Umma ce min fa yayi shi kad'ae ze je Zarian amma kuma na kira shi matar sa ta d'aga tana fad'a min magana" Ta fad'a ba tare da ta kalli Umma ba. Girgiza kae Umma tayi tana murmushi tana kuma cigaba da kallan Ayrahn sannan tace 

"Ayrah!" d'aga ido tayi ta kalli Umman fuskar ta a narke kamin ta maeda kan ta k'asa. 

"Mata ce da kuke auren miji d'aya, ina tunanin ta fiki yawan shekaru ta kuma fiki sanin rayuwa da sauran su, shiyasa zata iya amfani da wannan tayi miki wani abun, saboda haka ina so ki tsaya kiyi tunani anya kuwa yaron nan ze fad'a miki ba dae_dae ba akan yana so ya tafi wani garin da matar sa? Idan ma hakan ne yadda nake tunani ae tsayayyen namiji ne bana tunanin wani abun ze sanya shi chanja zancen sa. Abin da nake so da ke ki gane Ayrah wani abun ko da an miki ba se kin nuna kin gani ba, wani abun dan a zauna lafiya ake nuna ba'a gani ba, musamman kuma kishiya, dole se kin san yadda zaki zauna da ita, ba dan ta fad'i abu baki tabbatar da gaskiyar sa ba ki hukunta mijin ki akan hakan ba, dan haka ina so ki fara bincikawa ki tabbatar duk da ko kin tabbatar d'in bana so ki zama mace mara fahimta" se da Umman ta kae k'arshen maganar ta sannan ta sake d'aga ido ta kalle ta cike da jin dad'in maganganun Umman, tabbas ta ji matuk'ar dad'in kalaman Umman, ta kuma ji sanyi mara misaltuwa. 

"Toh Umma" shine abin da ta fad'a a sanyaye. 

"Amma shine da na tambaye ki kika ce babu wata matsala?" se ta d'an soma kame_kame, 

"Ae Umma.." murmushi Umma tayi kana tace

"Ya isa haka, hakan da kika yi yayi kyau, dama ba kowanne abu ne se kin sanar da ni ba, ciki ba anyi shi ne kawae dan abinci ba, akwae wani abun da zaki dinga 6oyewa a cikin sa amma ba abin da kika san akwae cutarwa a cikin sa ba kin ji koh?" se ta jinjina kae tana murmushi, daga nan Umman ta cigaba da yi mata maganganu cikin hikima. 

... Kallan Daddy Abbu yayi yace

"Ina ganin ya kamata ka zauna ka ji abin da ya sa nake son muyi magana koh?" Daddy yace 

"Ba zaka gane ba ne, sauri nake yi na fita shiyasa, amma ina jin ka" gyara zama Abbu yayi kana ya sauke ajiyar zuciya yace

"Ka harhad'o duk wasu takaddu ka kawo min ina so ne mu fitar wa da Abban Sadeeq kud'in sa" da mamaki Daddy ya kalli Abbu yace 

"Abban Sadeeq kuma? Ae bangane waye hakan ba" girgiza kae Abbu yayi dan ya san sarae Daddyn ya gane wa yake nufi amma dan ya sake gane wanda yake nufi d'in ya sanya shi fad'in 

"Kada kace min ka manta da kud'in waye muka fara gina kan mu?" Tsayawa Daddy yayi yana kallan Abbu sosae, kafin cikin er rud'ewa yace

"Na.. Na gane mana" 

"Toh shi nake nufi, na had'u da shi, kuma na nemi yafiyar sa ya kuma yafe, abin da ya rage kawae maeda masa da kud'in sa" Abbu ya fad'a yana kallan Daddyn Muneerah 

"Wae wanene ya chanja ka ne cikin k'ank'anin lokaci haka? Waye yayi maka nasiha haka? Shi da kan sa yace ka maeda masa kud'in sa?" Daddy ya tambaya cike da mamakin Abbun. Murmushi Abbu yayi yana girgiza kae kafin yace

"Ko d'aya, da ka san irin rayuwar da mutumin nan ke ciki se ka tausaya masa, da kasan irin yadda suke rayuwa se ka tausaya masa, shin ka kuwa san 'ya'yan sa makarantun gwamnati suka yi? Alhalin mu na mu 'ya'yan sun yi makarantu masu tsada, bama su kad'ae ba har wanda ke kusa damu bamu bari yayi makaranta mara kyau ba, yanzu duk wannan be isa abin da ze sa mu shiga taetayin mu ba? Mu gane illar abin da muka aekata ba?" shiru Daddy yayi na en wasu lokuta, kamar ba zece komae ba se kuma ya mik'e yana fad'in 

"Shikenan, zan yi tunani" be jira Abbu yace komae ba ya fice daga d'akin, bin sa da kallo Abbu yayi har ya fice daga d'akin sannan ya dawo da duban sa cikin d'akin yana girgiza kae. 

... Tana zaune cikin d'akin ta kan gado, takaddu ne a gaban ta na makaranta da take dubawa, haka kawae yau d'in ta tashi da kewar makarantar, hakan ne ya sanya ta fiddo ta takaddun take dubawa, se kuma su Bahijja suka fad'o mata, musamman zuwan Bahijja gidan ta da kuma dawowar su ita da su Muneerah, ashe Bahijjan ba da zuciya d'aya take tare da ita ba? Ko da yake ta wani 6angaren ma Bahijjan ta taemake su tunda ta dalilin hakan kowa ya san da zancen auren su. Marar ta data d'an murd'a mata ne ya sanya ta dafe ta tana yamutsa fuska, dama tun d'azun take jin tana d'an murd'a mata, amma bata bawa hakan muhimmanci ba musamman da ta san ba lokacin period d'in ta ba ne, amma kuma yanzun se taji har yafi d'azun ma, hakan ne ya sanya ta maeda takaddun gefe ta kwanta har lokacin hannun ta dafe da marar ta ta, ta d'an lumshe idanu ko zata samu bacci ya d'auke ta ta dena jin zafin, bata kuwa dad'e ba baccin ya d'auke ta. Washe_gari da ta tashi se taji babu ciwon hakan ne ya sanya ta watsar da al'amarin bata fad'awa ko Umma ba. 

_BAYAN KWANA 2_

... Tana zaune a cikin d'akin hannun ta d'auke da Quran tana muraja'a, Umma tayi sallama cikin d'akin, se da ta kae k'arshen ayar da take kae sannan ta amsa sallamar, Umma ta k'araso cikin d'akin hannun ta d'auke da wata leda, 

"Umma" Ayrah ta fad'a sanda take gyara zaman ta akan gadon, k'arasowa Umma tayi tana kallan Ayrahn sosae, tace sanda ta k'araso kan gadon tun kafin ta kae ga zama,

"Me yake damun ki?" ba tare da fahimtar maganar Umman ba tace

"Umma lafiya ta k'alau fa" girgiza kae Umma tayi kana tace

"Anya kuwa?" Umman ta fad'a tana cigaba da kallan yadda idanun Ayrahn yayi zuru-zuru. Se a lokacin ta tuna da ciwon cikin da take yawan yi me wahala wanda yake lokaci zuwa lokaci, se dae bata san har hakan ya bayyana a fuskar ta ba, amma yanzun kwata-kwata bata jin komae, garau take jin ta, hakan ne ya sanya ta sake fad'in

"Aah Umma babu komae fa" ta fad'a tana d'an d'auke idanun ta daga kan Umman. Sauke numfashi Umma tayi tana matso da ledar da ta shigo da ita tace tana fito da abun da ke ciki sannan ta, 

"Gashi nan wannan turaruka ne na jiki, wanka da kuma na tsuguno, ki fara amfani da su tun yanzun" Kasa d'aga ido Ayrah tayi ta kalli Umman, kunya kamar wajen ya tsage ta shige. Lura da hakan da umma tayi ne ya sanya ta yin murmushi kan tace

"Ya fad'a miki sanda zasu dawo?" Se ta girgiza kae da sauri ba tace komae ba, Umma tace

"Toh tashi dae yanzu kiga abin da za'ayi" Umma ta fad'a tana mik'ewa, da sauri Ayrah tace

"Umma..!" ta fad'a tana tura baki. Ba tare da Umma ta kalle ta ba tace

"Tashi kawae" mik'ewar tayi umma ta tasa ta a gaba zuwa toilet. A ranar Umma bata k'yale Ayrah ba se da ta gyare ta tass da abubuwan k'amshi, ita kuwa se nok'ewa take yi amma Umman tayi kamar bata san ma tana yi ba. Cikin k'ank'anin lokaci kuwa ta soma zuba k'amshi me d'an karen dad'i da sanyin k'amshi, ita kan ta seda taji sauyi a cikin jikin ta.

.. Tun daga wannan rana ya kasance Umman ta ware kwanaki 3 ta gyare d'iyar ta ta ciki da waje, tun Ayrahn na nok'ewa har tazo ta hak'ura dan taga alamar Umman ba fasawa zata yi ba.

.. Basu dad'e a Zarian ba suka d'auko hanyar dawowa bayan komae ya dae-dae ta, kae tsaye Abbu gida ya wuce yayin da Rk ya wuce gidan su Ayrah dan d'auko ta duk da tare yake da Muneerah. A k'ofar gidan yayi parking na motar sa yana jin zuciyar sa wasae, duk wata damuwar sa tana neman kauwa tun be yi arba da ita ba. A nutse ya juya ya kalli Muneerah dake zaune a wajen me zaman banza yace

"Zaki shiga ne?" Ga mamakin sa se yaji tace

"Idan dae har kace naje ae se naje" ta fad'a a hankali. Sam se yaga ma yanayin beyi mata kyau ba amma be bi takan hakan ba yace

"Bar shi kawae, sauri nake yi yanzun kada mu dad'e" yayi maganar yana bud'e k'ofar, se da tayi murmushi sannan tace

"Toh a fito lafiy￶a, a gaeda mutanen gidan" be tanka ba se bin ta da yayi da kallo kawae yana mamakin abin da ya chanja ta haka, amma ya san hakan na da nasaba da zuwa gidan da tayi ne. Ta6e baki yayi yana d'aga kafad'a dae-dae lokacin da ya isa kofar gidan.

.. Da sallama suka shiga cikin gidan shi da Yah Sadeeq, Umma dake zaune a tsakar gidan ta amsa sallamar, murmushi ne ya wanzu akan fuskar Umman sanda suka ida shigowa cikin gidan

"Sannu da zuwa" ta fad'a tana tashi daga kan tabarmar ta koma kan kujera.

"Yawwah Umma" ya fad'a yana neman waje ya zauna akan tabarmar da aka masa masauki. Se da ya zauna sannan yace

"Barka da wannan lokacin"

"Barkan ka dae￶, kun dawo lafiya?" Umma ta fad'a har lokacin da murmushi akan fuskar ta

"Alhamdulillah" daga nan suka d'an sake gaesawa kafin yace

"Abba baya nan?" 

"Ehh ya d'an fita ne" Umma ta fad'a tana mik'ewa sannan ta d'ora da

"Bari na taso ta ina ga bacci take" Umma ta fad'a ba dan tana buk'atar jin amsa daga bakin wani ba. Aekuwa akan gadon ta same ta idanun ta a lumshe, Umma ta k'arasa tana fad'in

"Ayrah" bud'e idanun ta tayi da sauri saboda yadda ta ji kiran dan bacci ya fara d'aukar ta￶.

"Tashi ki fito ku tafi" se da ta 6ata fuska sannan tace

"Kae Umma wae har ya zo?" girgiza kae Umma tayi sannan tace

"Ehh, tashi kada ki 6ata lokaci" mik'ewa tayi ta k'arasa ta d'auki mayafin doguwar rigar dake jikin ta ta saka sannan ta juyo kawae se ta rungume Umman, itama Umman rungume ta tayi dan ba shakka zata yi missing d'iyar ta ta.

"Zan yi kewar ki Umma ta"

"Nima haka Auta" Umma ta fad'a a hankali sannan ta d'ora da

"Bana so naji wani tashin hankali ya had'a ki da abokiyar zaman ki, bana so naji mijin ki na k'arar ki akan zaman ki da kishiyar ki kin ji koh?"

"Tohm Umma" Ayrah ta fad'a tana tashi daga jikin Umman. Tare suka fito zuwa tsakar gidan, cikin sa'a idanun ta suka soma sauka a kan sa, bata san sanda ta lumshe idanun ta ba tana jin wani irin sanyi da kuma kewa na ratsa ta, se ta kasa d'auke idanun ta a kan sa dan gani tayi kamar ma an k'ara masa kyau ne. Shi kuwa tun d'azu yake son kallan ta amma gudun kada Umma ko Yah Sadeeq a cikin su wani ya gan shi ya sanya be yi hakan ba har seda yaji Yah Sadeeq yace 

"Bari na raka ku" se a lokacin ya mik'e shima kafin ya d'an risina yace

"Toh Umma mun tafi, a gaeda Abba"

"Toh ku gaeda gida, Allah ya kad'e fitina"

"Ameen" suka amsa kusan a tare ban da Ayrah da ta bi bayan su. Har bakin motar Yah Sadeeq ya raka su sannan yace yana kallan Ayrah

"Toh Auta a gaeda gida Uhmm?" seda tayi murmushi itama kana tace

"Tohm Yah Sadeeq" daga haka yayi musu sallama ya koma cikin gida. A karo na barkatae ya sake d'aga idanun sa ya kalle ta, duk da yanda idanun ta suka d'an fad'a hakan be hana bayyanar kyawun ta ba da ze iya rantsuwa ya k'aru shi fiye da da, se ya saka hannu ya bud'e mata k'ofar gidan baya, ta shiga ta zauna sannan ya rufe yana aeka mata da wani sassanyan murmushi, kana ya koma driver seat ya zauna. Tun kafin ta ida gyara zaman ta ta jiyo muryar Muneerah na fad'in

"Tun da baki gaeshe ni ba ni bari na gaeshe ki, Ina wuni?" da mamaki ta kalle ta se dae hakan be hana ta furta

"Aou, ina wuni?" ta fad'a tana d'an murmushi tun da ta san Muneerahn ta girme mata.

"Alhamdulillah" Muneerah ta fad'a tana gyara zaman ta. Ya tashi motar suka bar k'ofar gidan. 

.. Dukan su da mamaki suke kallan gidan da ya kawo su d'in, dan kuwa ba gidan da suka baro bane wannan d'in, shima be tanka musu ba har zuwa sanda suka k'arasa cikin gidan, yayi parking a k'aton parking space d'in da ka iya lamushe motoci da dama, se a lokacin ya juya ya kalli Muneerah da kuma ita kan ta Ayrah yace bayan murmushi ya wanzu akan kyakykyawar fuskar sa. 

"Wannan ne sabon gidan ku, kowacce ta d'auki part 1, zan je asibiti zuwa anjima zan dawo In Sha Allah" yayi maganar yana bud'e k'ofar ya fita, cike da zumud'i da kuma farin ciki Muneerah ta bud'e side d'in da take zaune ta fita tana kallan gidan da ya gaji da had'uwa kamar ba'a k'asar nan ba, se a lokacin Ayrah ma ta bud'e k'ofa ta fito itama. Kusan a tare suka jera zuwa aenahin inda parts 2n suke, kafin kowa ya ankara se ganin Muneerah yayi a bakin part d'in da ke na farko tana k'ok'arin bud'ewa da mukullin da ke a jiki, ya juya ya kalli Ayrah da itama gidan ya matuk'ar burge ta yace bayan yayi murmushi,

"Ki k'arasa na ki, yanzun ina sauri ne Uhmm?" jinjina kae tayi kana ta bud'e bakin ta a hankali tace

"Toh Allah ya tsare" da "Ameen" ya amsa, tayi gaba yayin da shi kuma ya koma wajen motar sa, ya hau ya ja ta ya bar gidan yana Allah Allah ya gama abin da yake ya dawo cikin gidan. A nutse ta cigaba da takawa zuwa cikin gidan, har lokacin da ta k'arasa zuwa cikin d'akin da ya gaji da had'uwa, kyau iya kyau, aji iya aji, se ta shagala da kallan d'akin dan babu k'arya ya had'u, a nutse ta cigaba da takawa tana kallan ko ina na cikin d'akin gwanin birgewa. Kamar daga sama ta jiyo sallamar Muneerah a cikin d'akin na ta, se ta juya cike da mamaki tana kallan ta kamin ta amsa sallamar, se dae ta dakata a inda take tsaye. Murmushi Muneerah tayi tana k'arasowa cikin d'akin tace 

"Ae ina ga bamu ga ta zama ba, wannan gida haka, ya kamata ace mun d'an zagaya mun ga ko'ina koh?" Murmushin yak'e Ayrahn tayi a ran ta tana raya yadda Muneerahn ke k'ok'arin gwada mata duniyanci, a fili tace

"A'ah, ki je kawae idan na shirya zan fito" 

"Ahh idan kuwa kika yi haka baki kyauta min ba Uwar gida, tun ina Zaria nake ta rawar jikin mu dawo Kano na nuna miki na chanja bayan fad'an da Mummy na ta min, amma da haka zaki saka min?" Muneerah ta fad'a fuskar ta a dame kamar gaske, yayin da a zahiri tana bin hud'ubar Mummyn ta ne da ta gama jik'uwa da ita. Cikin er basarwa Ayrah tace

"Ba kamar haka ba ne, kawae dae ina ganin ki je d'in na gode" tayi maganar tana soma takawa dan shigewa wani d'aki da ke cikin parlourn. Da sauri Muneerah ta sake fad'in 

"Shikenan, amma ki sani ko da ze yi k'orafi akan rashin zaman lafiya ba laefi na bane, tunda gashi na zo har cikin d'akin ki kin wulak'anta ni, ba dan na rok'i wani abun a wajen ki ba dan kawae nace mu zagaya gidan mu gani ba cewa nayi mu fita waje ba, meye laefi na anan?" dakatawa Ayrah tayi daga inda take tsaye, se ta ji kamar idan ta biyewa son ran ta bata kyauta ba, tun da dae cikin gidan ne ba wani wajen ba, se kuma idan ta ga dama ne sannan zata yi mata magana hakanne ya sanya ta juyowa tace

"Shikenan" Ajiyar zuciya Muneerah ta sauke tana fad'in 

"Yawwah toh ko ke fa, ae kin ga ma soma sabawa ma" tayi maganar tana yin gaba yayin da Ayrah ta rufa mata baya ba tare da tace komae ba. A hankali suke takawa zuwa cikin k'atuwar harabar gidan da aka k'awata ta ta kuma k'awatu matuk'a, shiru duk suka yi babu wadda ke cewa komae, ita Muneerah so take ta tuno wani abun da zata fad'a kada tafiyar ta zama babu wani armashi har su koma, hakan ne ya sanya ta fad'in 

"Ni dae gidan nan ya min gaskiya, ke fa?" ta fad'a tana kallan Ayrah, murmushi kad'an Ayrah tayi kana tace 

"Uhmm" daga haka bata sake cewa komae ba, dan haka kawae take jin ta a takure, ta k'agu ma ta koma kawae dae dan kada ta gwasale ta ne duk da ta dad'e da fahimtar komae Muneerahn ke yi kawae tana yin sa ne ba har cikin ran ta ba, amma bata nuna ba suka cigaba da takawa. Bud'e idanu Muneerah tayi sanda ta hangi madaedaecin Swimming pool dake ke6ance a gefe guda wato idan aka zagaya bayan gidan, ta lumshe idanun ta tana jin wani irin farin ciki mara misaltuwa, lallae Allah na son ta, tun a rana ta farko har ta samo mafita, hakan da ta raya a zuciyar ta ne ya sanya ta sake sakin murmushi, dae_dae lokacin da suka iso wajen, 

"Wow, mu d'an lek'a koh? Ina so na ga yanayin zurfin sa ne ko da na tashi shiga" Muneerah ta fad'a tana k'arasawa bakin wajen, ta d'auka itama Ayrah zata biyo ta ne amma se ta ji tace

"Haka ne" ta fad'a kawae fuskar ta babu yabo ba fallasa tana kuma dakatawa a inda take, se da ta lek'a sannan ta juyo ta kalli Ayrah tace

"Ki k'araso ki gani mana, se kin lek'a zaki gane yanda yake gwanin birgewa" kallan ta kawae Ayrah tayi dan wannan abin da Muneerahn ke yi sam ba birge ta yake ba hasalima ya ginshe ta, da zata gane da ta hak'ura. Zuwa lokacin Muneerah ta fusata da yadda take ta yiwa Ayrahn magana tana share ta, hakan ne yasa tayi shiru kawae ta baro wajen zuwa gefen Ayrah fuskar ta a had'e kamar ba Muneerahn d'azu ba dake ta Pretending, d'auka da Ayrah tayi cigaba da tafiya zasu yi shine ya sanya ta soma takawa hakan ya bata kusanci da swimming pool d'in, hakan ne ya bawa Muneerah damar sanya hannun ta ta tunkud'a Ayrah inda take da tabbacin daga yau ta ta ta k'are. Ayrah bata ankara ba se ji tayi an jefar da ita gefe, tana shirin jin ta a k'asa se ta tsinci kan ta dumu_dumu cikin swimming pool babu zato babu tsammani, rashin iya ruwan ne ya sanya ta soma k'ok'arin k'watar kan ta daga cikin wannan ruwan, se dae ta kasa aekata komae sanadiyar ruwan da ya soma shige mata cikin baki, hanci har ma da idanun ta, cikin k'ank'anin lokaci ta soma kokawa da numfashin ta da take da tabbacin yana dab da barin gangar jikin ta, se dae ina ko kad'an ta kasa, se cigaba da tayi da motsi a cikin ruwan cike da fatan ta bud'e idanun ta ta gan ta a waje, ko kuma ta bud'e idanun ta ta ga cikin mafarki ne. K'arar fad'awar Ayrah cikin ruwan ne ya sanya Muneerah sakin murmushi cike da jin dad'in yadda komae yazo mata cikin sauk'i, yanzu ya ragewa Rk ya je ya nemi matar sa idan ya dawo, ita kuma yanzu haka d'akin ta zata koma ta cigaba da farin ciki ta kuma kira Mummyn ta ta sanar da ita yanda tayi maganin Ayrahn cikin k'ank'anin lokaci. Hannun ta ta dinga karkad'ewa kamar wadda ta ida tankad'e garin masara, duk da yadda take hango Ayrahn na mutsu_mutsu cikin ruwan hakan be hana ta sakin wata dariya ba kana ta juya dan barin wajen cike da jin dad'i, se dae me? Tana juyawa yayi dae_dae lokacin da Rk ya k'araso wajen kamar a d'an dame, rikicewa gami da rud'ewa da kuma tsoro suka kamata bata san sanda ta dakata a wajen da take ba ilahirin jikin ta na d'aukar rawa kamar gangar da ake kad'awa, ganin ta da yayi ya sanya shi fad'in 

"K'arar me na ji haka?" Bata san sanda ta fashe da kuka ba kawae jikin ta na cigaba da d'aukar rawa da k'yar ta iya bud'e baki tace

"Ayrah ce ta fad'a cikin ruwa, babu yadda ban yi da ita ba kada ta shiga ruwan nan tace min ae ta iya, ta saba shiga, duk da yadda na hana ta amma bata hanu ba se ganin ta nayi kawae a ciki, yanzu ma haka juyowar da nayi zuwa zan yi na kira mak'ota azo a fito da ita tunda baka nan.." Sam be ma san abin da ta cigaba da fad'a ba tun da ta ambaci sunan Ayrah, kawae dae ya tsince shi a bakin Swimming d'in, da yanzu haka babu ko da motsi ne wanda ze nuna maka akwae alamar abu me rae a cikin ruwan, cikin sakannin da basu wuce 2 ba ya fad'a cikin ruwan cike da k'warewa k'irjin sa na wani irin bugawa, irin bugun da tun da yake ze iya cewa be ta6a jin kamar sa ba. A can gefe ya samo ta, cikin sauri ya k'arasa ya janyo ta yana k'arya ta kan sa na yadda ya ji jikin ta ya saki, cikin sauri ya fito da ita daga cikin ruwan sanda bugun zuciyar sa ya k'aru, jikin sa ya d'auki rawa, kawae se ya shimfid'e ta a wajen, ta kuwa zube idanun ta a lumshe babu ko numfashi kad'an ne a jikin ta, cikin sauri ya kae bakin sa kan na ta ya soma zuk'o ruwan da ta sha na tsawon sakanni, sannan ya saki bakin na ta ya zubar da ruwan a gefen sa kana ya dawo da duban sa kan ta inda take kwance babu alamar rae a tattare da ita. K'irjin sa ya buga sanda ya sake kallan na ta har kuma lokacin jikin sa rawa yake yi kamar mara gaskiya, yana shirin saka hannu ya d'aga ta idanun sa ya sauka akan farar k'afar ta da rigar jikin ta ta yaye, ya d'an runtse idanun sa dan sake gasgata abin da idanun na sa ke gani, wanda hakan ya tabbatar masa da lallae abin da idanun sa ke gani d'in ba gizo bane, jini ne ke sakkowa zuwa kan k'afar ta ta yana sauka a k'asa, cikin wani irin yanayi na kid'ima, rud'ewa gami da gigicewa ya saka hannun sa ya d'auke ta gaba d'ayan ta ya sa6a ta a kafad'ar sa sannan ya soma takawa yana barin wajen, duk wani taku da zeyi haka gudun zuciyar sa ke k'aruwa, fargabar sa ke dad'uwa haka kuma tsoro ke shigar sa..

         Mhiz Innocent...✍️

__Shimfid'e ta yayi a bayan motar  har lokacin bugun numfashin sa be koma dae_dae ba. Da sauri ya zagaya ya koma driver seat ya figi motar da gudun gaske, cikin zuciyar sa yana karanto duk wata addu'a da ta zo cikin ran sa. 

.. A 6angaren Muneerah kuwa komawa tayi tayi zaman da6aro a tsakiyar d'akin sanda taji ficewar sa daga cikin gidan. Kuka ta cigaba da yi cikin rashin sanin abin yi, ga shi kuma har lokacin jikin ta be dena rawa ba kamar wadda ke jin sanyi na musamman. Gaba d'aya ta rasa abin da zata yi, ita dae ta san burin ta be wuce kada Ayrah ta farka ba, dan idan kuwa ta farka ta san babu abin da ze hana ta fad'in gaskiyar abin da ya faru, idan hakan ya faru kenan me ze biyo baya?. Se ta sake fashewa da kuka tana d'ora hannun ta aka lokaci d'aya tana fad'in, 

"Na shiga 3 ni en nan, meyasa nayi gaggawa?" ta tambayi kan ta kamar akwae wanda ze bata amsa. Ta kae wajen minti 1 tana cigaba da kukan se can ta jiyo ringing d'in wayar ta dake kan kujerar da take kusa da ita, duk da taji ringing d'in hakan be sanya ta d'auka ba ta share tana cigaba da kukan ta cike da fatan Ayrahn kada ta farka. A karo na barkatae aka sake kiran wayar ta ta, se ta janyo ta da sauri kamar zata rufe ta da duka dan kashe ta gaba d'aya ta huta da wannan kiran da yake shigowa, se kawae ta ga kiran Mummyn ta, cikin lokaci k'ank'ani jikin ta ya sake yin wani rauni wani sabon kukan ya taho mata se ta d'aga da sauri tana karawa a kunnen ta, tun kafin Mummyn tace komae ta soma fad'i cikin kuka kamar ran ta ze fita. 

"Mummy na shiga 3 na 6ata komae, na 6ata komae Mummy" Cikin mamakin maganar ta ta Mummy tace

"Bangane ba? Me kika 6ata? Me kuma ya same ki kike kuka?" ta fad'a daga inda take tana mik'ewa tsaye. A hankali Muneerah ta shiga labartawa Mummyn abin da ya faru tun daga farko har k'arshe. 

"Inna lillahi wa inna ilaehi rajiun" Mummy ta fad'a cikin matuk'ar tashin hankali, sannan ta d'ora da

"Ashe baki da hankali Muneerah, yanzu duk irin zaunar da ke da nayi na fad'a miki yanda zaki yi, a haka kamar kin d'auka ashe duk a banza nayi komae? Yanzu da kika jefa ta cikin ruwa idan kuma ta farka ta fad'i wacece ta jefa ta fa?" se da tayi sheshshek'a sannan tace

"Abin da ya hana ni sukuni kenan Mummy, ina cikin bala'i, ya zanyi ni kam?" ta k'are tana kuka. Shiru Mummy tayi na en wasu sakanni kamin can tace

"Kin ga alamar akwae rae a tattare da ita?" da sauri ta girgiza kae kamar tana gaban Mummyn sannan tace

"A'ah ban gani ba, amma haka kawae tsoro nake ji" sauke ajiyar zuciya Mummy tayi, dan ita dae da asirin d'iyar ta ya tonu gwara ko me za'ayi ayi shi. 

"In Sha Allah ma ba zata farka ba, Allah ya ji k'an ta.. Amma duk da haka ki sani kin bani haushi, kuma daga yau ina ga bazan sake baki shawara ba" Mummy ta fad'a. Kalaman Mummyn sun matuk'ar sanyayar da zuciyar Muneerah har seda ta d'an murmusa kad'an sannan tace

"Kiyi hak'uri Mummy, na kasa hak'uri ne"

"Yanzu dae ki ajje waya ki kwanta ki huta, zuwa anjima zan kira ki" da "Toh" ta amsa sannan ta ajje wayar tana komawa ta kwantar da kan ta akan kujerar dake kusa da ita. 

.. Ta 6angaren Rk kuwa kae tsaye asibitin sa ya wuce da ita, cikin sauri yayi parking motar sa, ya fito still dae cikin saurin ya sa6ata a kafad'ar sa yayi cikin asibitin da ita. Kae tsaye emergency room ya wuce da ita dan bata taemakon gaggawa, a lokacin be nemi taemakon kowa ba shi kad'ae ya soma aekin sa a kan ta cike da k'warewa se dae kuma cike da tsoro. Zuwa lokacin da suka iso asibitin ta dena zubar da jini, amma duk da haka se ya duk'ufa wajen ganin ta farfad'o da kuma musabbabin abin da ya kawo zubar jinin. Ya dad'e akan ta sosae yana k'ok'ari wajen ganin ya shawo kan ta se dae abin yana nema ya gagari kundila, hakan ya sa ya sake mik'ewa tsaye cikin k'warewa ya cigaba da yin aekin sa a matsayin sa na k'wararren likita. Daga k'arshe dae se da ya nemi taemakon wata Doctor sannan suka had'u a kan ta, duk kuma abin da yake yi yana yi yana addu'a cike da fatan samun lafiyar abar k'aunar ta sa. Alhamdulillah, cikin sa'a se ga Ayrah ta soma numfashi amma shi ma da k'yar, hakan ne ya sanya suka yi amfani da oxygen wajen sanya mata shi dan ya taemaka mata. Babban abin da ya bawa Rk mamaki shi ne ganowar da yayi Ayrahn na d'auke da ciki ne, wanda da ta cigaba da bleeding d'in akan iya rasa cikin gaba d'ayan sa, se dae cikin yaddar Allah komae ya zo da sauk'i dan kuwa hatta cikin be fice ba, se dae wahalar da ita Ayrahn ta sha ba zata fad'u ba, dan kuwa ko da kallan yanda take sauke numfashi kayi se ka tausaya mata. Se kuma a lokacin ne ya gane ita zubar da jinin da tayi ba na 6ari ba ne, jinin yazo mata ne kamar yadda yake yiwa wasu masu cikin a watannin su na farko farko. 

Wata gauruwar ajiyar zuciya Rk ya sauke sanda komae ya kammala yana zaune a gefen ta hannun sa d'aya a cikin nata yana kallan ta cike da tausayawa, soyayya gami matsananciyar k'auna, se dae a yau d'in kaso 80 yafi ta'allak'a ne ga tausayin ta, musamman idan ya tuna wahalar da ta sha koma take kan sha. A hankali ya lumshe idanun sa wani murmushi na su6uce masa tunawa da yayi Ayrahn na d'auke da juna biyu, wannan wane irin abin farin ciki ne? Ya akayi be sani ba se yau d'in? Amma kuma abin da be sani ba ita kan ta me gayya me aekin ta san da zaman sa ko kuwa bata sani ba? A fili ya furta

"Alhamdulillahil lazi bi ni'imatihi ta timmus salihat" ya fad'a yana ji kamar ya rungume ta, se dae a yanayin da take ciki ba wannan tafi buk'ata ba addu'a tafi buk'ata, yau d'in rana ce me cike da abubuwa da dama, se dae yanayin da Ayrahn ke ciki ya rage kaso me auki daga cikin farin cikin da ya kamata ya tsinci kan sa a ciki, wato ranar da ya gane Ayrah na d'auke da cikin sa, ya san da hankalin sa a kwance yake farin cikin daze tsinci kan sa a ciki se yafi haka amma duk da haka shi kad'ae ya san wani irin sanyi dake ratsa shi tun daga saman kan sa har k'asan k'afar sa. A hankali ya maeda duban sa kan Ayrah kafin ya mik'e a nutse ya k'arasa dab da ita yana cigaba da kallan ta da idanun sa da suka d'an janye a yau d'in, har yanzu dae numfashin take saukewa a hankali, idan ba dan Oxygen d'in dake hancin ta ba se ka d'auka tana bacci ne cikin kwanciyar hankali. A nutse ya kae hannun sa kan marar ta ya d'an shafa cike da tausayin ta da abin da ke cikin ta na wahalar da suka sha yau d'in, dan kuwa bama ita kad'ae da ke duniya ba hatta abin da ke cikin ta wanda ko halittar sa ba'a dad'e da farawa ba ya sha wahala. yace a hankali,

"Sorry my luvs, Allah ya qara muku lafiya.." yayi maganar idanun sa akan Ayrah. 

.. Cikin tashin hankali Umma ta fito daga d'akin ta, Abba da Yah Sadeeq suka kalle ta cike da mamakin yanda ta fito a hargitse, cikin k'arfin hali Abba yace

"Me ya faru?" 

"Abban su, Ayrah babu lafiya, an kwantar da ita a asibiti, wae cikin ruwa ta fad'a!" Umma ta fad'a muryar ta a raunane. Kusan a tare Abba da Yah Sadeeq suka mik'e kowa tashin hankali na bayyana akan fuskar sa. 

"Yah Salaam garin yaya?" Yah Sadeeq ya fad'a cikin k'arfin hali. 

"Ban sani ba, zuwa zan yi na gano lafiyar d'iya ta Abban su" tayi maganar tana zura takalmi a k'afar ta. Kallan Yah Sadeeq Abba yayi yace

"D'auko mukulli ka kulle gidan, ku wuce muje dukan mu" Tun kafin Abba ya k'arasa maganar tuni Umma tayi gaba, dan kuwa gaba d'aya ta k'agu ta ga Ayrah ta ga a wane hali take ciki, se dae ita fatan ta d'aya ace yanzun tana cikin k'oshin lafiya kamar yadda Rk d'in ya fad'a mata duk da ta san ya fad'a d'in ne kawae dan ya kwantar mata da hankali. 

.. Kiran wayar Yah Sadeeq da ya shigo wayar sa shi ne abin da ya tashe shi daga wajen, ya juya ya kalli Ayrah sannan a hankali ya taka ya fice daga d'akin, se a lokacin ya d'aga wayar ya kara a kunnen sa. Daga can 6angaren Yah Sadeeq yace

"Mu na cikin Asibitin" 

"Ohk" kawae ya iya furtawa yana katse wayar, kana ya k'arasa fitowa zuwa harabar Asibitin. Duk inda ya gifta kuwa magana kusan d'aya ce ake bin sa da ita. 

"Doctor ya mae jiki?" 

"Alhamdulillah" shi kuma yake bin su da ita kafin ya wuce, har zuwa sanda ya isa inda su Umman suke. Se da ya gaesa da su fuskar sa babu yabo babu fallasa sannan suka rankaya zuwa d'akin da Ayrahn take, kowannen su cike da zumud'in ganin lafiyar Ayrahn. Kusan a tare dukan su suka sauke idanun su akan Ayrahn dake kwance kamar matacciya, ban da numfashin da take ajewa a hankali ba zaka gane rayayyiya bace ba. Dukan su k'arasawa suka yi bakin gadon kowanne na kallan ta cike da tausayawa da kuma tsoron yadda suka gan ta.

"Ya Ilahil alameen" Suka kusa had'a baki wajen fad'in hakan dukan su suna cigaba da kallan ta. Kamo hannun ta Umma tayi zuwa cikin nata, zuciyar ta fall rauni ga wani irin tausayin d'iyar ta ta da ya kamata, lamarin ya bata tsoro aenun, musamman da abin yazo a bazata, wanda har hakan seda yasa k'walla ta kawo a cikin idanun Umman, kallan ta take yi sosae kamar ba Ayrahn ba, a zuciyar ta tana dad'a tsarkake Ubangiji yadda a yanzun kana da lafiya anjima kuma babu ita, yanzu dae ga Ayrahn a kwance kamar bata ta6a lafiya ba.

"Allah ya baki lafiya Ayrah" Abba ya fad'a jikin sa a matuk'ar sanyaye da yanayin da yaga Ayrahn a ciki, Yah Sadeeq da tun shigowar su ya kasa furta komae se a lokacin ya bud'e bakin sa da ya masa nauyi yace

"Ameen" itama k'asa k'asa. Ita kuwa Umma har zuwa lokacin ba tace komae ba dan sosae ta tsorata da yadda ta ga Ayrahn, ga kuma yanda jikin ta ke rawa kamar mara gaskiya. A hankali ta kae hannun ta ta share k'wallar da ta tarar mata a cikin idanu na tausayin d'iyar ta ta sannan karo na farko ta furta, 

"Ya ilaehi ka bawa wannan baewa ta ka lafiya" tayi maganar muryar ta na rawa. 

.. Fitowa suka yi daga d'akin, yayin da aka bar Umma a ciki dan ta kasa matsawa ko nan da can ne daga kusa da d'iyar ta ta, se dae kuma hakan ba k'aramin sake karyar mata da zuciya yake ba musamman idan ta ga yanda take numfashi da k'yar se ta ga kamar ba Ayrahn ta ba. Haka dae ta cigaba da zama tana cigaba da addu'o'i a cikin zuciyar ta. Abbu ne yayi sallama a wajen da su Yah Sadeeq suka zauna, dukan su suka amsa masa sallamar, se a lokacin ya lura da wad'anda ke zaune a wajen, take jikin sa yayi sanyi, ban da wannan abin ya faru yau d'in ya so yaje wajen Abba ya masa bayanin komae ya dank'a masa dukiyar da suka ware suke kuma da tabbacin ta sa ce, amma duk da haka hakan be hana shi k'arasawa ya nemi waje ya zauna ba kana yace, 

"Abban Sadeeq barka da wannan lokaci, ya me jiki?" kallan sa Abba yayi dan be san da zuwan sa ba se yanzun, dan kuwa da yayi sallama be d'auki murya ba. 

"Jiki Alhamdulillah.." 

"Allah ya k'ara afuwa" Abbu ya fad'a yana maeda duban sa kan Rk ya tambaye shi ya me jiki, shi ma dae kamar Abban ya amsa masa da "Alhamdulillah" bayan ya gaeda shi. 

"Amma meye silar fad'awar ta ta ne?" Yah Sadeeq yayi k'arfin halin fad'in abin da ke ta ci masa tuwo a k'warya. Ajiyar zuciya Rk ya sauke kana ya d'an furzar da iska daga bakin sa sannan yace 

"Bana ce ga dalili ba, amma a iya sani na Ayrah bata da fitina, bare kuma fitinar da ze sa ta shiga cikin ruwa bayan tana da tabbacin bata iya ba, yanda nafi tunani dae wani abin ne ya kae ta wajen may be tsautsayi yasa taje wajen kuma ta fad'a" Rk yayi maganar a sanyaye..

Kuyi manage da wannan.

           Mhiz Innocent...✍️

___"Toh Allah ya tashi kafad'un ta" shine abin da kusan dukan su suka had'a baki wajen fad'ar hakan, kafin Rk da Umma dake gefe suka amsa da

"Ameen"

... Se wajen maghrib sannan Abbu, Abba da Yah Sadeeq suka bar bakin d'akin da Ayrah ke ciki zuwa masallaci. Sam Abba be nuna akwae wani abu da ya ta6a faruwa tsakanin su ba, dan tun da ya riga yace ya yafe komae shikenan a wajen sa komae ya wuce d'in. Se dae shi Abbun da har lokacin ya kasa sakin jiki. Se bayan Isha'i sannan suka fara shirye_shiryen tafiya bayan sun je sun sake duba jikin Ayrah da har zuwa lokacin bata farfad'o ba. Kallan Abba dake shirin wuce motar sa yayi yace,

"Amma da kun shigo na kae ku gidan koh?" Abbu ya fad'a yana kallan sa. Girgiza kae Abba yayi kana yayi murmushi yace

"A'ah, zamu k'arasa titi mu samu abin hawa, babu damuwa"

"Amma da ka bari na sauke ku d'in" Abbu ya sake fad'a.

"Hanyar ta baud'e, kamar zamu 6ata maka lokaci idan akayi hakan, shiyasa gwara mu hau ta haya. Se da safe kenan?" Abba ya k'arasa maganar cikin sigar tambaya.

"Toh Allah ya kaemu" Abbu ya fad'a ba dan ya so ba. Yana kallo Abban da Yah Sadeeq suka fice daga cikin Asibitin sannan ya sauke ajiyar zuciya ya koma ya hau motar sa shima ya bar cikin Asibitin.

.. Idar da Sallahr Umma kenan ta mik'e daga kan daddumar da take kae ta k'arasa gaban gadon. Sosae ta tsaya tana kallan d'iyar ta ta da har lokacin bata farka ba, ta d'an runtse idanun ta kad'an cike da fatan ba wata matsalar bace kuma. Dae_dae lokacin Rk ya turo k'ofar d'akin, se dae sa6anin d'azu yanzu farar riga ce a jikin sa irin ta likitoci wadda ta matuk'ar yiwa k'irar jikin sa kyau. Da sallama ya shigo cikin d'akin idanun sa akan gadon, ba dan yana da tabbaci ba amma ze so ya shigo yaga Ayrahn idanun ta biyu akan gadon, ko da ze samu suyi farin ciki sosae shi da ita akan abin da Allah ya azurta su da shi. Amsa sallamar Umma tayi ya k'araso cikin d'akin, se a lokacin ya maeda duban sa kan Umman bayan ya d'an samfe daga kallan da yake mata yace

"Barka da wannan lokacin Umma"

"Barka dae, ya aekin?" Umma ta fad'a.

"Alhamdulillah" ya bata amsa lokacin da ya dakata daga inda yake. Matsawa Umma tayi zuwa baya sannan tace tana kallan sa

"Ka duba ta" tayi maganar dan ta lura da ganin ta da yayi ne ya sanya shi dakatawa. Se da ya d'an yi murmushi, dan tun da abin nan ya faru ya rasa walwalar sa hakan nan dae yake iya k'ok'arin sa wajen duba marasa lafiya amma hankalin sa na wajen Ayrah. K'arasawar yayi a nutse ya shiga duba ta. Wajen minti 1 ya sauke ajiyar zuciya sannan ya juya ya kalli Umma da duk ta k'agu taji abin da ze fad'a.

"Umma In Sha Allah zata farka ina saka ran haka, bana fata ma ta wuce gobe bata farka ba dan idan hakan ta faru.." se kuma ya yamutse fuska kan sa na sara masa lokaci guda kana ya d'ora da

"Zama ta farka In Sha Allah." 

Rauni ne sosae ya bayyana a fuskar Umman. Se ta shiga jinjina kae lokacin da ya kae k'arshen maganar sa kana tace muryar ta a sanyaye

"In Sha Allah"

A hankali da muryar sa data d'an shak'e yace

"Bari na shiga masallaci Umma" ya fad'a dan baya tunanin a yanzu ze iya cigaba da duba wasu marasa lafiya dan dama kawae k'arfin hali ne yake yi.

"Toh, Allah ya tsare"

"Ameen" ya amsa da hakan yana ficewa daga d'akin. Komawa kan daddumar Umma ta sake yi ta cigaba da addu'o'i tana nemawa d'iyar ta ta sauk'i daga wajen me duka.

.. Wayar sa ya d'auko daga cikin aljihun sa ya danno number Muneerah ya kira kana ya kara a kunnen sa yana cigaba da tafiya a nutse. Daga 6angaren Muneerah kuwa ko da taga kiran Rk na shigowa wayar ta a dae_dae wannan lokacin se da hantar cikin ta ta kad'a, cikin lokaci k'ank'ani taji cikin ta yayi wani mahaukacin juyawa, wanda har se da ta kae hannun ta ta dafe cikin na ta, idanun ta da suka firfito kamar zasu fad'o ta zubawa wayar. Cikin lokaci k'ank'ani zuciyar ta ta raya mata kada ta d'aga wayar, se kuma can ta sake raya mata "idan kuma tak'i d'agawa ba abin da take tunani ne ya faru ba kenan ta cigaba da zama cikin zullumi?" hakan da ta sak'a a ran ta ne ya sanya ta saurin kae hannun ta ta d'aga wayar sanda take dab da tsinkewa.

"Hello Muneerah!" jin da tayi ya ambaci sunan ta ya tabbatar mata ba abin da take tunani bane, watak'ila ma Ayrahn ta mutu shine ya kira ya sanar da ita. Hakan ne ya sanya ta aro jarumta ta furta

"Na'am Baby"

"Kina lafiya?" ya tambaya. Hakan da taji ya tambaya ne ya sake kore mata duk wani zullumi da take ciki, se dae kuma ta k'agu taji a wane hali Ayrah take, dan daga jin yanayin maganar sa ta san ba mutuwa tayi ba.

"Lafiya k'alau.. Ka ga tun d'azu na gama shiryawa inje in duba Yayar tawa, se dae dole na hak'ura saboda ban san wane asibiti kuka je ba, kuma nayi k'ok'arin kiran wayar ka amma bata shiga ba." tayi k'ok'arin fad'in hakan cikin k'arfin hali. Sam be kawo komae a ran sa ba, se yaji hakan da tayi ta burge shi hakan ne ya sanya shi fad'in,

"Eyyah Sorry, kin kyauta.. Allah ya bada ladan niyya, amma zuwa yau baze yiwu ba se dae ko zuwa gobe idan Allah ya kaemu se ki duba ta." Cikin sauri ta tare shi yana k'are maganar sa, dan ita ba wannan take da buk'atar ji ba.

"Ya jikin na ta? Ina fatan ta farfad'o koh?" ta tambaya k'irjin ta na bugawa, cikin kuma tsoron amsar da zata fito daga bakin sa. Ajiyar zuciya ya sauke yana d'an lumshe idanun sa sannan yace

"Tukunna dae. Muna saka rae In Sha Allah." Wata k'atuwar ajiyar zuciya ta sauke wadda har seda ta sauka a cikin kunnuwan Rk. Tuna abin da tayi ne ya sanya ta saurin fad'in cike da waskewa

"Toh Allah ya tashi kafad'un ta." ta fad'a ba dan tana nufin abin da ta fad'a d'in ba. Da "Ameen" ya amsa yana jin dad'in yadda Muneerahn ta nuna kulawar ta akan Ayrahn. Ko babu komae hakan ya masa dad'i dan alama zaman lafiya ze samu a tsakanin matan na sa.

"Amm.. Bazan samu damar dawowa gida ba, anan zan kwana. Kiyi addu'a sosae kafin ki kwanta zuwa gobe idan Allah ya kaemu ko da safe ne se ki taho nan d'in. Muna Asibiti na ne."

"Toh.. Toh Allah ya kaemu" tayi saurin fad'a. Ko da suka ajje wayar har lokacin jikin ta be dena rawa ba, yanzu idan Ayrahn ta farka ya zata yi? Idan ta farka ta tona mata asiri ya zata yi? Yau kam ta shiga uku ta lalace, anya kuwa ba zata yi wani yunk'uri akan wannan al'amarin ba? Ta d'auka ta kashe miciji ne gaba d'ayan sa, ashe bata sani ba ta kashe shi ne amma bata sare kan sa ba, ya zama dole ta samarwa kan ta mafita. Ta tsara hakan a ran ta.

... Washe_gari da safe Umma na zaune kan kujerar d'akin kamar ko da yaushe tayi shiru tana kallan Ayrah da yanzun an samu cigaba dan kuwa da kan ta take numfashi ba tare da taemakon komae ba. Turo k'ofar da akayi ne ya sanya ta d'aga kae ta kalli me shigowar. Ummee ta shigo bakin ta d'auke da sallama. Amsawa Umma tayi kana ta mik'e da murmushi kan fuskar ta tace,

"Sannu da zuwa"

"Yawwah sannu ka dae" Ummee ta fad'a tana k'arasowa cikin d'akin. Mik'a mata wata kujera Umma tayi, ta kar6a ta zauna akae sannan tace

"An tashi lafiya? Ya me jikin?"

"Jiki Alhamdulillah, dan cikin yaddar Ubangiji an samu cigaba" Umma ta fad'a.

"Toh Alhamdulillah, Allah ya k'ara lafiya"

"Ameen" Umma ta amsa da hakan. Daga nan suka d'an cigaba da magana jefi_jefi duk da Ummee ce ke yi duk dan ta sake wanke kan ta a wajen su Umman baki d'aya. Can bayan wasu mintuna Ummee tace

"Amm Umman Sadeeq idan akwae abin da zaki yi a gida, ina ganin tun da gani na zo kije koh?" Kallan ta Umma tayi sannan ta d'auke kae tace bayan tayi murmushi

"Toh kada kuma a d'ora miki nauyi" Umma ta fad'a har ran ta taji dad'i, dan ko babu komae za taso taga tsakanin Ayrah da sirikar ta akwae mutunci da sabo. Se gashi yanzu Ummeen na neman samar da hakan ta wannan hanyar. Girgiza kae Ummee tayi tace

"Ahh haba haba, idan kika fad'i haka ae se naga kamar kina nufin ni ba d'iya ta bace. Ki je wallahi babu komae, idan ma zaki bari ne se gobe ki sanar min se na kwana anan d'in." Murmushi sosae Umman tayi tana mik'ewa daga kan kujerar da take tace

"Toh Allah ya bada lada, bari naje na dawo zuwa anjima"

"Ameen" Umma ta amsa da hakan. Umma bata k'ara mintuna da yawa ba ta bar Asibitin zuwa gida, sosae ta ji dad'in abin da Umman tayi dan haka koda ta shiga gida ta samu Abba ya gama shiryawa ze wuce Asibiti take fad'a masa abin da ya faru. Shi ma murmushin yayi kana yace

"Yanzu wani abun zaki yi kenan ki koma?" jinjina kae Umma tayi kana tace

"Ehh zuwa anjima kenan ba"

"A'ah haba Ruk'ayya, kada ki nuna son d'iyar ki a fili mana. Tun da har ita sirikar ta ki da kan ta ta miki magana akan kwanan da zata yi, ina ganin ki bar ta yau d'aya ta kwana acan d'in, idan yaso gobe ko da Asuba kika ga damar tafiya se ki tafi." ya k'are maganar yana murmushi dan ya san shi ma ya fad'a ne kawae, amma ba zata tafi da Asuba d'in ba, dan idan akae hakan an yi ba'a yi ba kenan. Sauke ajiyar zuciya Umma tayi, dan ita sam a halin da Ayrah ke ciki bata so tayi nesa da ita ko kad'an. Amma tun da Abban ya saka baki ya sanya ta fad'in

"Toh Allah ya kaemu goben"

"Ameen Ameen.. Kin dawo ni kuma zan shiga na duba jikin ta." Tun kafin Umman tace komae Yah Sadeeq ya shigo cikin gidan, dan be dad'e da fita ba wani Abokin sa yazo wajen sa.

"Abba, Abbun Raj ne a k'ofar gida.. Wae wajen ka yazo." Kallan Umma Abba yayi sannan ya maeda kan Yah Sadeeq

"Kabeeru kuma? Ikon Allah" ya fad'a dan yayi mamakin abin da ya kawo shi yau d'in bayan jiya suka rabu a Hospital.

"Yi masa iso cikin soro, mu k'arasa.." Abba ya fad'a yana soma tafiya, ganin haka ne yasa shima Yah Sadeeq d'in yin gaba. A soron gidan na su da ke da wadatar girma Abba ya zauna kan kujera yayin da Yah Sadeeq yayi waje, ya sanar da Abbun ya shiga sannan ya koma wajen Abokin sa suka cigaba da magana.

.. Da sallama Abbu ya shigo cikin soron, hannun sa d'auke da wata bak'ar jaka, da kuma wani envelope. Amsawa Abba yayi da murmushi kan fuskar sa. Abbu ya ja kujera shima ya zauna sannan yace yana kallan Abba.

"Barka da wannan lokacin Yalla6ae" Dariya Abba yayi jin sunan da Abbun ya kira shi da shi, ya girgiza kae yana fad'in

"A'ah ka bari mana kae kuwa." Shi ma girgiza kan Abbu yayi yace

"A'ah fa Abban Sadeeq bazan dena fad'a ba."

"Yawwah toh ko kae fa yanzu naji batu, wannan d'in shi ne suna na dama" In ji Abba yana murmushi. Murmushi Abbu yayi a ran sa yana dad'a mamaki da hali irin na Abba, idan baka san abin da ya faru a baya ba yanzu ba zaka ta6a cewa ya faru ba idan ka gan su a tare. Gyara zama Abbu yayi akan kujerar yana sauke ajiyar zuciya sannan ya soma magana a hankali, 

"Wato dama zuwa nayi na kawo maka wad'annan, ba dan komae ba, ba dan zan iya biyan ka abin da na maka ba, a'ah wannan d'in ba kud'i na bane, kud'in ka ne nan d'in a cikin jaka wallahi babu ko sisi na a ciki." Abbu ya gama maganar yana d'akko jakar ya matsar da ita gaban Abba. Kallan jakar Abba yayi sannan ya maeda duban sa kan Abbu yace

"Ina takaddu na suke?" cikin jin dad'in tambayar Abban Abbu yace yana mik'a envelope d'in hannun sa

"Ga su" Hannu Abba ya saka ya kar6a sannan ya soma magana,

"Takaddu na kawae nake buk'ata, amma kud'i bana buk'atar su, ba kuma wae dan ban yafe maka ba ne, a'ah.. Tun da nace na yafe maka toh ina nufin hakan, na yafe maka duniya wa lahira, saboda haka ka d'auki kud'in ka tafi dasu ka cigaba da juyawa, nima Allah ze kawo min wata hanyar da zan samu wasu." Girgiza kae Abbu yayi cikin rashin jin dad'i yace

"Amma idan kayi haka se naga kamar baka yafe min abin da na maka ba, kuma wannan kud'in wallahi ba nawa bane, na ka ne." Murmushi Abba yayi kana yace

"Ni ne fa na fad'a maka ba wani ba, na riga na shafe wannan babin se dae idan kae ne zaka dinga tunawa da shi, amma ni a waje na komae ya wuce." Duk da haka Abbu be saduda ba ya cigaba da rok'on Abba akan ya kar6i kud'in nan, amma fafur Abba yace baze kar6a ba ya bar masa. Daga k'arshe dae da yaga da gasken Abba baze kar6a ba se yace,

"Toh wata alfarma zan nema a wajen ka, don Allah kada ka ce min a'ah, don Allah." Se da Abba ya jinjina kae sannan yace

"Toh ina ji."

"So nake ka bani Sadeeq na tafi da shi, da wannan kud'in ba da wani ba zan d'ora shi akan kasuwanci, ya juya su ya rik'a samun riba, don Allah kada kace min a'ah." Sauke ajiyar zuciya Abba yayi sannan yace bayan yayi murmushi

"Shikenan, Allah ya taemaka." ya fad'a dan wannan d'in ya amince da shi. Sosae Abbu yaji dad'in hakan ya kuwa dinga godiya kamar shi aka yiwa abin alkhaeri.

.. A zaune take akan kujerar d'akin idanun ta akan Ayrah da take kula da ita tamkar wadda za'a sace, haka kawae take kallan ta a matsayin amana, dan haka tun da ta tashi da safe bayan ta gama abin da zata yi ta dawo ta zauna tana a gaban gadon na ta, cikin zuciyar ta kuma tana addu'a. Sake bud'e idanun ta Ummee tayi tana kallan Ayrahn da tun d'azu taga tana d'an motsa hannun ta. Se ta mik'e da sauri tana kallan idanun Ayrahn da take motsa su sosae kamar zata bud'e su. Bata san sanda wani murmushi ya su6uce mata ba, tsabar farin ciki se ta kasa ko da yunk'urin fita ne ta kira Rk da fitar sa kenan daga cikin d'akin, ta sake matsawa dab da Ayrahn da dogayen lashes d'in ta ke cigaba da motsawa kamar me jin tsoron bud'e su...

       Mhiz Innocent...✍️

___Wajen sakanni 5 ta d'auka kafin a hankali ta bud'e idanun na ta gaba d'aya, se tayi sauri ta maeda su ta rufe kamar wadda ta ga abin tsoro.

"Ayrah!" Ummee ta fad'a har lokacin fuskar ta d'auke da mad'aukakin murmushi. Ganin bata amsa ba kuma bata bud'e idanun ta ba ya sanya Ummeen kae hannun ta zuwa kan fuskar Ayrahn. Se a lokacin ta bud'e idanun na ta da sauri tana bin d'akin da take a ciki da kallo, bata ta6a tunanin zata bud'e idanu ta gan ta a waje makamancin wannan ba, hakan ne ya sanya ta kallan Ummee dake kusa da ita, ta d'an zuba mata idanun ta da suka fad'a suka jeme suka kuma kod'e na tsawon sakanni, tana shirin janye idanun na ta wani tari ya sark'e ta, se ta shiga yin sa babu k'ak'k'autawa. K'ok'arin tashi da ta soma yi ne har kuma lokocin tarin be tsaya ba ya sanya Ummee saurin rik'o ta tana fad'in

"Subhanallahi, Sannu.." tayi maganar tana rik'o ta ta tayar da ita zaune. Cigaba da tarin da tayi ne wanda Ummeen ta rasa dalilin sa ya sanya ta sakin Ayrahn tana shirin fita Rk ya shigo cikin d'akin. Ajiyar zuciya Ummee ta sauke, dae_dae lokacin da ya k'arasa wajen Ayrah dake cigaba da tari tana kuma sauke ajiyar zuciya a lokaci d'aya. Rik'o ta yayi sosae dae_dae lokacin da tarin ya d'an lafa se ajiyar zuciya da ta koma saukewa idanun ta sun cika fall da k'walla, kawae se ya ja ta cikin jikin sa ya rungume ta tsam wani irin farin ciki na mamaye ilahirin jikin sa, lokaci d'aya kuma yana amfani da hannun sa wajen shafa bayan ta, da alama ya ma manta wacece a cikin d'akin, dan haka sum_sum Ummee ta fice daga d'akin kada ayi abin kunya. Wajen minti 1 suka d'auka a hakan, se da ya ji ta dena sauke ajiyar zuciyar, numfashin na ta kuma ya koma dae_dae sannan ya sauke ajiyar zuciya ya d'ago ta yana kallan fuskar ta da tayi mugun fayau kamar wadda ta shekara bata da lafiya, itama kallan sa take yi sosae kamar wadda taga sabon halitta, bata so tayi magana taje ta farka daga wannan mafarkin dake nuni da har yanzun tana duniya gata da ga Raj d'in ta, hakan ne yasa kawae tayi shiru ta cigaba da kallan sa.

"Ayrah!!" ya ambata yana kafe da idanun sa. Kawae se ta lumshe idanun ta yadda ya kira sunan na ta na ratsa duk wata kafa ta jikin ta. Haka kawae ya d'an ji fad'uwar gaba ta ziyarce shi amma ya maaze kawae ya kama hannun ta ya taemaka mata ta sauko. Direct toilet ya wuce da ita, itama a yadda take jin jikin ta gaba d'aya babu dad'i zata so ta ji ta yanzun cikin ruwa me d'umi. Waje ya samar mata ta zauna har lokacin be sake cewa komae ba itama kuma haka se cigaba da bin sa da kallo kawae da tayi, yayin da bata san hakan sake jefa shi yake cikin tsoro ba, amma duk da haka be nuna komae ba ya bud'e brush ya saka mata maclean sannan ya mik'a mata, babu musu ta kar6a ta wanke bakin ta, yana kallan ta duk abin da take yi, se dae a hankali take yi kamar wadda bata da laka amma hakan ya san ba komae bane baze wuce yana da nasaba da ciwon jiki ba ko dan dad'ewar da tayi a kwance. Basu suka baro toilet d'in ba se da ya taemaka mata tayi wanka da ruwa me d'umi sosae, sannan ya taemaka mata ta saka wata doguwar riga mara nauyi. Da kan sa ya d'aga ta ya d'ora ta akan gadon sannan ya kalle ta, tsawon second 10 bece komae ba, se kuma ya bud'e baki a hankali yace

"Babe, kina lafiya?" Lumshe idanu tayi, yanzu kam tabbas ta tabbatar ba mafarki take yi ba, amma dan sake tabbatarwa se ta bud'e bakin ta da suka mata nauyi tace da muryar ta da tayi kama da me mura

"Na'am"

Wata k'atuwar ajiyar zuciya da sautin ta se da ya fito fili ya sauke yana lumshe idanun sa, duk wata fargaba da yake ji ta tafi, sabon farin ciki yazo ya ziyarce shi, be san sanda wani murmushi ya su6uce masa ba lokaci d'aya yana furta

"Alhamdulillah" se kuma ya bud'e idanun sa akan fuskar ta har lokacin murmushin yak'i 6acewa daga fuskar sa, babu 6ata lokaci ya janyo ta ya mata wata kyakykyawar runguma kamar ze maeda ta cikin sa, itama hannayen ta duka biyun ta saka ta rungume shi, wasu hawaye na zubowa daga cikin idanun ta zuwa kan fuskar ta. A nutse ya kae bakin sa cikin kunnen ta yace kamar me rad'a

"Babu abin da ke miki ciwo?" Seta jinjina kan ta kawae duk da akwae inda ke mata ciwon, ya sake sauke ajiyar zuciya.

"Kin tabbatar babu inda ke miki ciwo?" ya tambaya bayan ya d'ago ta daga jikin sa, yanzu ma jinjina kae tayi kana tace

"Se kunne na kawae da yayi min wani iri"

"Babu damuwa, In Sha Allah ze dena shi ma" yayi maganar cikin kwantar da murya.

Fitowar sa kenan daga d'akin suka had'u da Umma da zuwan ta kenan, cikin farin ciki ya kalle ta ya rusuna sannan ya gaeshe ta, ta amsa cike da zumud'in jin abin da ze fito daga bakin sa, dan daga yanayin sa kad'ae ta san lallae akwae cigaba, se kuwa yace

"Umma cikin yaddar Ubangiji ta farka" Sassanyar ajiyar zuciya Umma ta sauke kafin a fili tace 

"Alhamdulillah ya Allah" ta fad'a tana d'aga hannun ta sama cikin matuk'ar farin ciki. A hankali ta tura k'ofar d'akin ta shiga da sallama cike da zumud'in son ganin d'iyar ta, dae_dae lokacin da Ummee ke zaune kan kujera dab da gadon hannun ta d'auke da plate d'in da ta zuba abinci a ciki. K'arasawa Umma tayi tana kallan Ayrah da itama ita take kalla fuskar ta d'auke da murmushin itama. 

"Umma" Ayrah ta fad'a 

"Na'am Ayrah, ya jikin na ki?" Umma ta tambaya har lokacin farin cikin da take ji yak'i 6uya akan fuskar ta. 

"Ehh Umma" 

"Sannu da zuwa Umman Sadeeq" Ummee ta fad'a tana kallan Umma, murmushi Umma tayi dan se a lokacin ta tuna ko gaesawa basu yi ba hakan ne ya sanya ta fad'in 

"Ayyah sannu ka dae. Kun tashi lafiya? Ya kwanan jiyan, Allah ya bada lada" 

"Kae ba dae zaki dena ba" Ummee ta fad'a tana maeda duban ta kan Ayrah tace 

"Maza ki ci" Hannu Ayrah ta kae ta d'auki plate d'in dan Ummeen ta mata kwarjini sosae, ban da haka ba abin da ze saka taci abincin saboda yadda take jin bakin ta gaba d'aya babu dad'i. Se ta d'ora shi akan cinyar ta a hankali ta d'auki cokalin ta soma kaewa bakin ta kamar wadda ke cin magani. Murmushi Umma tayi tana neman waje ta zauna, itama taji dad'in yadda Ummeen da kan ta tace taci abincin dan ta san idan itace zata iya cewa a k'oshe take. Ba dan ta so ba haka ta dinga cusa abincin se dae kana kallan fuskar ta zaka fahimci tana ci ne kawae ba dan dad'i ba. 

.. Sanye cikin riga da skirt na atamfa ta fito da wani mayafi madaedaeci zuwa compound d'in gidan, se da ta isa parking space sannan ta dakata ta ajje key d'in hannun ta a saman motar sannan ta danno number d'in sa ta kara a kunnen ta. 

"Hello" ta fad'a tana saurarar muryar sa ko zata ji ta chanja daga yanayin data ji ta d'azu, se dae ga mamakin ta memakon ta ji muryar ta sa cikin k'unci se taji annurin da har cikin muryar sa se da ya bayyana sanda yake fad'in 

"Salamu Alaeki" Cikin rashin sani da su6utar baki ta furta 

"Ta farka ne?" Sam bata san abin da ta fad'a d'in a fili ta fad'a ba se da taji amsar da ya bata

"K'warae kuwa, Alhamdulillah" Cikin sakannin da basu wuce biyu ba k'afar ta ta soma karkarwa haka zalika hannun ta har taso ta kasa rik'e wayar dake hannun ta, ta tsinto maganar sa na fad'in 

"Kin fito ne?" Se da ta runtse idanun ta tana jin yanda cikin ta ya hargitse lokaci guda, bata ta6a tunanin zata iya had'a kalma ta fad'a ba, se dae cikin k'arfin hali tayi k'ok'arin furta, 

"Ehh" ba dan tana da tabbacin ya ji ba. Se dae kuma ya ji ta dan yana jin abin da ta fad'a d'in ya katse wayar. Da gudu ta kwasa zuwa cikin gidan kae tsaye ta wuce toilet saboda yanda cikin ta ya hautsine lokaci guda. Ta kae mintina 2 akan shugaba sannan ta fito zuwa lokacin ta gama had'a gumi ta ko ina na jikin ta, jar fuskar ta ta sake had'ewa tayi wani yagwal kamar d'anyen nama, se a lokacin ta samu damar fashewa da kuka tana zubewa a wajen hannun ta a kan ta ta saki k'ara tana fad'in 

"Na shiga 3 na lalace" Ta kae wajen minti 5 a hakan, se kuma can ta mik'e ta soma dube_dube cikin d'akin, se kuma daga baya ta fito da sauri ta fad'a cikin motar ta ta tashe ta ta fice daga cikin gidan, ba tare da tunanin komae ba kawae ta d'auki hanyar Zaria. 

.. A nutse ya tura k'ofar d'akin kamar ko da yaushe idanun sa a kan ta, se ta juya da sauri saboda yanda taji a jikin ta shi d'in ne, se kuwa akayi sa'a idanun su suka sauka cikin na juna, suka sakarwa junan su murmushi, kana ya k'araso cikin d'akin. Lura da shi da Ummee tayi ne ya sanya ta fad'in 

"Wae ina Muneerah ne?" d'an shiru yayi na en wasu sakanni, shi se a lokacin ma ya tuna tun d'azu da suka yi waya da Muneerahn akan ta taho, amma kuma har yanzu bata k'araso ba. Se ya fiddo da wayar sa sannan yace 

"Tana kan hanya, dan mun dad'e da yin waya tace ta taho" 

"Toh Allah ya kawo ta lafiya" Ummee ta fad'a yayin da shi kuma ya danna kiran number ta. A karon farko ta shiga se dae lokacin Muneerah na driving ne tana kan hanyar ta ta zuwa Zaria, k'irjin ta ya wani irin bugawa da k'arfin gaske, kawae se ta janyo wayar ta kashe ta gaba d'aya tana cigaba da driving hawaye na cigaba da kwarara akan fuskar ta, tana share su kada su jawo mata matsala tunda tuk'i take yi. Mayar da wayar yayi cikin aljihu kana a ran sa ya sak'a "May be tana hanya ne" hakan ne ya sanya shi d'aga ido ya kalli Ayrah. Kallan sa take yi ido cikin ido kamar me son gano wani abu daga cikin idanun na sa, shi ma cigaba yayi da kallan ta cike da mamakin ta, dan kafin ta masa irin wannan kallan ana dad'ewa. Ta 6angaren ta kuwa se a lokacin ta shiga bitar abin da ya faru a ranar nan, tabbas idan dae har ruwan ta fad'a toh Muneerah ce ta jefa ta da sanin ta, ko kuma ma tace Muneerah ce ta tura ta, sannan yanzu taji ya ambaci sunan Muneerah ta taho asibitin, kenan me tazo tayi mata? Zuwa zata yi ta k'arasa ta ko menene? Me ta tsare mata a rayuwa? Me ta tsare mata da zata so ganin ta hallaka ta?. Sallamar da akayi ce ta ja hankalin duk wanda ke cikin d'akin, Abba, Abbu da Yah Sadeeq suka shigo cikin d'akin. Take idanun ta suka sauka akan Yah Sadeeq dake k'arasowa cikin d'akin, ji tayi kamar an k'arawa zuciyar ta rauni ne hakan ya sanya ta fashewa da kuka kawae tana sake lalubowa cikin k'wak'walwar ta ko akwae dalili ko kuma abin da ta yiwa Muneerah da ze saka taso hallaka ta. Kusan gaba d'aya en d'akin suka yo kan ta cike da mamakin abin da ya sanya ta kukan cikin lokaci k'ank'ani, musamman ma Rk da babu dad'ewa suka yi musayar murmushi yanzu kuma tana kuka, kusan a tare wasu daga cikin su suka furta

"Meya faru?" d'aga jajayen idanun ta tayi ta kalle su su duka, tabbas nan d'in ta tabbatar masu k'aunar ta ne, ta san kowanne cikin zuciyar sa yana buk'atar sanin abin da ya kae ta bakin swimming, se dae yanayin da take ciki ya hana kowannen su tambaya, dan haka tana ganin mafita d'aya ce itace ta fad'a musu abin da ya faru, hakan ne ya sanya ta soma sauke ajiyar zuciya zuciyar ta a rauna ne tana kuma yi mata zafi, cikin raunanniyar murya tace 

"Muneerah!!" Da mamaki duk suke kallan ta, kowa na buk'atar k'arin bayani, amma jin tayi shiru ya sanya Yah Sadeeq matsawa kusa da ita yace a hankali 

"Kin ga ki nutsu ki fad'a mana meya faru? Wacece Muneerah kuma?" Umma da Abba har ma da Yah Sadeeq kan su ya kulle sosae, dan su sam basu san wacece Muneerah ba, yayin da Abbu, Ummee da Rk suka kasa furta komae kawae kallan Ayrah suke yi dan jin abin da ze fito daga bakin ta..

        Mhiz Innocent...✍️

___Se da ta sake d'aukar wajen second 10 sannan tace

"Muneerah ce.." ta d'an sake dakatawa tana runtse idanun ta tana kuma sake tuna abin da ze fito daga cikin bakin ta, yayin da gaba d'aya en d'akin su kuwa sun k'agu su ji abin da zata fad'a d'in. Se ta d'ora da

"Muneerah ce ta jefa ni cikin ruwa!"

Shiru ne ya wanzu cikin d'akin na tsawon sakanni, kowanne na maemaeta abin da ta fad'a d'in a cikin zuciyar sa. Ta 6angaren Rk kuwa ji yayi kan sa ya kulle gaba d'aya, man kan sa ya tsiyaye, gaba d'aya yama rasa abin da ya kamata yayi. Shin da gaske abin da ke fitowa daga bakin Ayrah gskiya ne? A zahiri ne take fad'ar hakan ko kuwa dae? Wace Muneerah take nufi? Muneerah dae Muneerahn da ya sani ko kuwa dae akwae wata daban ne?. Tambayar da Abbu yayi itace ta dawo da shi cikin hayyacin sa duk da ya dawo d'in ne kawae dan tabbatar da abin da kunnuwan sa suka ji, ba dan ya fita daga tsoro da kuma mamakin yadda Ayrah ke fad'in wata halitta ce ta jefa ta cikin ruwa ba.

"Wace Muneerahn kike nufi?" itace tambayar da Abbu yayi k'ok'arin fad'a dan korewa kowa tantamar da yake ciki. A nutse Ayrah ta bud'e bakin ta tace

"Abokiyar zama na!" Cikin lokaci k'ank'ani ya ji jikin sa yayi wani mugun sanyi, ya runtse idanun sa yana jin yanda bugun zuciyar sa ke chanja yanayin fitar sa, 6acin rae, mamaki, fargaba gami da tsoro suka had'u suka masa dirar mikiya. Ta 6angaren Umma, Yah Sadeeq har ma da Abba babu wanda ya iya cewa komae se Abbu da yayi k'arfin halin fad'in

"Ya ilahy" Daga nan shi ma be sake cewa komae ba saboda tsananin mamakin abin da Muneerahn ta aekata. 

Har wajen minti 1 be bud'e idanun sa da suke masa wani zafi ba, a fili yana fidda numfashin sa dake fita a zafafe, se can kuma ya bud'e idanun na sa still dae akan Ayrah da yanzun kan ta ke d'ore akan kafad'ar Umma. Sam ya kasa gasgata cewar Muneerahn dake zaune a matsayin matar sa itace tayi yunk'urin kashe masa mata har ma da abin da ke cikin ta, be ta6a tunani kuma be ta6a kawowa cewar zata iya aekata haka ba, ya san Muneerahn na da bud'ewar ido amma be ta6a zaton zata iya k'ok'arin yin kisan kae ba, kenan tana sane ta aekata ko kuwa? So tayi ta kashe Ayrahn ko kuwa? Duk wasu alamu sun nuna so tayi ta kashe ta, dan ba dan haka ba ba zata bari Ayrahn ta gan ta ba kamin ta jefa ta cikin ruwan, wato ta bari ta gan ta ne dan tana da yak'inin idan ta jefa ta babu yanda za'ayi ta fito, babu kuma wanda ze taemaka mata ta fito ballantana ta rayu, kenan da gasken so tayi ta hallaka ta? So tayi ta mutu shikenan a shafe babin ta daga ita har abin cikin ta, ita kuma tazo ta bud'e sabon bakin rayuwar ta? Tuna hakan da yayi ya sanya shi furzar da zazzafar Iska daga bakin sa yana jin wani irin abu da be san menene ba ya tokare masa mak'ogaro, 6acin rae, takaeci da kuma tirr da halin Muneerah yayi. Ba tare da bi ta kan kowa ba ya d'aga k'afafun sa ya soma takawa cike da sassarfa ya fice daga d'akin. Da sauri Ummee ta mik'e dan tun d'azun take lura da yanayin sa har kuma yanzun da ya fita duk akan idanun ta

"Maza bi shi, kada yaje ko ina" Abbu ya fad'a yana kallan Ummee. Jinjina kae Ummee tayi kana ta fice daga d'akin. Shi dae Yah Sadeeq har zuwa lokacin ya kasa furta komae, dan tsananin mamakin abin da ya faru yanzun. Umma kuwa tana zaune kan gadon kan Ayrah kwance akan cinyar ta tana d'an shafawa a hankali, ita bama ta san abin da ya faru yanzu a cikin d'akin ba dan kuwa gaba d'aya hankalin ta ba'a wajen yake ba, ta dad'e da fad'awa duniyar tunani. Ta sha jin abubuwan da kishiyoyi ke aekatawa akan abokan zaman su, se gashi hakan ya faru akan d'iyar ta, wadda ita kishiyar ta ta so take ma ta raba ta da duniyar gaba d'aya. Tabbas dole su d'auki mataki, ba kasancewar su marasa k'arfi ne ze sa su bar komae haka ba, ya dace su d'auki mataki akan abin da ya faru d'in duk da Allah ya tak'aeta, se dae ba'a san nan gaba kuma da abin da zata zo da shi ba Allah ya kiyaye, ba'a san nan gaba me zata yi mata ba, dan haka ko da zasu cigaba da zama ne a k'ark'ashin Rk bata tunanin zata kuma barin d'iyar ta su zauna gida d'aya da matar da bata da imani, wadda zuciyar ta ta kasance kamar ta kafirae, babu komae a ran ta se mugunta da kishin ta na hauka wanda ke k'ok'arin kae ta ya baro ta. Yanzu ba dan Allah ya tak'aeta ba da yanzu ba wannan zancen ake ba, kenan se dae su zauna suyi zaman makokin Ayrahn watak'ila ma har da Muneerahn ba tare da sun san cewar itace ta kashe ta ba. 

"Ya Salaam" Umma ta fad'a a hankali tana sake jin yanda zuciyar ta ta karye. 

Da sauri Umma ta cigaba da bin sa ganin yadda yake cigaba da tafiya da sauri_sauri, ganin dae ta kasa kamo shi ya sanya ta bud'e baki tace

"Raj!" 

Kamar daga sama ya jiyo muryar Ummeen na kiran sa, ya dakata a inda yake yana runtse idanun sa lokaci d'aya kuma ya bud'e. K'arasowa Ummee tayi ta kalli yanayin fuskar sa dake a d'inke tsaff kamar wanda be ta6a dariya ba, dama ya aka cika bare an masa wani abun? Cikin kwantar da murya tace

"Kayi hak'uri tukunna, kada kaje kace zaka yanke hukunci cikin gaggawa kuma cikin 6acin rae, saboda haka ka wuce mu koma ka fara samu zuciyar ka ta d'an yi sanyi sannan se kaje koma ina ne." Kallan Ummeen kawae yayi da idanun sa da suka yi ja kamar mara lafiya, gaskiya Ummee ta fad'a amma ya san ko menene, zuciyar sa ba zata ta6a yin sanyi ba in dae har beje ya aekata abin da yayi niyya ba, hakan ne ya sanya shi bud'e baki yace

"Ummee!" 

Hannun sa Ummee ta kamo tace

"Mu je, kayi hak'uri zuwa anjima" Kamar yace wani abu, amma se yayi shiru kawae, haka Ummee ta ja shi suka cigaba da tafiya, kae tsaye Office d'in sa suka wuce. 

... Da sauri Mummy ta mik'e tana kallan Muneerah da ta shigo afujajan kamar wadda aka koro, ta rik'o ta da sauri tana fad'in 

"Ke lafiya, meya faru?" Kuka ta fashe dashi tana fad'in 

"Mummy mun shiga 3, Mun shiga 3 Mummy ta farfad'o fa" K'irjin Mummy ne ya buga lokaci d'aya tana d'aga ido ta dubi Daddy dake zaune kujerar dake kallan wadda suke tsaye a kusa da ita. Da kallan tuhuma ya bi su su dukan su, kafin yace

"Meya faru? Wace ce ta farfad'o?" Ba tare da bi ta kan maganar sa ba Mummy tace tana kallan Muneerah 

"Maza tashi ki wuce d'aki, yanzun nan zan shigo" Babu musu Muneerah ta wuce d'akin, dan itama bata san da zaman Daddy a d'akin ba. Bin ta da kallo Daddy yayi a ran sa yana tsara lallae akwae abin da suka shuka, kuma basa son a sani, se dae be san menene ba, hakan ne ya sanya shi kallan Mummy yace

"Zaki fad'a min abin da ya faru ne ko kuma na d'auki waya na kira mijin na ta?" ya tambaya yana tsare ta da idanu. Cikin kumfar baki Mummy ta soma fad'in 

"Amma dae a gaban ka yarinyar nan ta shigo koh? Kamar yadda baka san abin da ya dawo da ita ba haka nima ban sani ba." Be sake bi ta kan ta ba ya zaro wayar sa daga cikin aljihu ya danna kiran number Rk. Da sauri Mummy ta matso tace 

"A'ah me kuma zaka yi?" kamar ba zece komae ba se kuma yace

"Ki je kawae, zamu yi maganar anjima.." Katsar nunfashin sa tayi ta hanyar fad'in 

"A'ah don Allah kada ka kira shi, be wuce wata er hatsaniya ce ta had'a su ba, ka san halin Muneerah kuma may be shiyasa ta taho gida kawae" 

"Toh" shi ne abin da Daddy yace kawae, abin da ya fusata Mummy kenan ta shak'a sosae, kawae se ta wuce daga wajen zuwa d'akin da Muneerah ta shiga. Sake kiran layin Rk Daddy yayi a karo na barkatae, cikin sa'a memakon ce masa da take yi ba zata shiga ba yanzun se ta shiga, ya kara wayar a kunnen sa yana jiran d'agawar Rk d'in. 

.. A can 6angaren kuwa Abbu da ya d'aga wayar ne yace

"Hello" Da mamaki Daddy yace

"A'ah, wae kae ne? Ina Raj d'in?" 

"Yana nan k'alau.." 

"Toh kenan menene ya faru Muneerah ta dawo gida?" Daddy ya tambaya

"Zaria ta taho?" Abbu ya fad'a da mamaki dan dae Rk d'in be sanar dasu akwae inda zata je ba. 

"Ehh shigowar ta kenan tana kuka, ban san abin da ya faru ba" Ajiyar zuciya Abbu ya sauke kamin ya soma fad'in 

"Wato wani abu ne ya faru mara dad'in ji.." Daga nan Abbun ya shiga fad'awa Daddy abin da ya faru, dan wannan d'in babban abu ne, da k'arami ne shi da kan sa zeyi k'ok'ari wajen ganin an magance matsalar ba tare da sanin Daddyn ba, se dae da yake itama ta san ta aekata laefi da kan ta ta kae kan ta gida. Shiru ne ya wanzu na en wasu lokuta bayan da Daddy ya gama jin abin da Muneerahn ta aekata, dana sani gami da takaeci ya lullu6e shi, ace wae er cikin sa ke k'ok'arin yin kisa? Kisan ma na matar mijin ta? jin shirun ne ya sanya Abbu fad'in 

"Kuma bana fad'a maka bane dan ka d'auki hukunci da kan ka ba, saboda haka ba'a ce ka d'auki hukunci ba ka bar komae a hannu na zan yi abin da ya dace" Har zuwa lokacin da Abbu ya gama magana Daddy bece komae ba, dan shi kam gaba d'aya ya rasa ma me zece, ya kasa bud'e baki yayi magana, toh ya bud'e d'in ma yace menene? Ya bud'e baki ya kare er sa ne akan abin da tayi? Ko kuwa ya bud'e ya bawa yarinyar hak'uri da iyayen ta? Lallae Muneerah ta bashi kunya, ta shayar da shi mamakin da be ta6a tsammani ba. 

.. Kallan Abbu da ya ajiye waya Rk yayi yace a nutse se dae a kausashe 

"Abbu ku ne kuka aura min Muneerah, ba dan nace muku ina son ta ba, ba dan na ta6a cewa ina son ta ba, na kar6i auren ta, na kuma zauna da ita dan nayi muku biyayya, nayi k'ok'arin yin adalci tsakanin ta da Ayrah, na kuma soma tirsasawa zuciya ta soma k'aunar ta, se dae a halin yanzu Abbu bana tunanin zan iya cigaba da zama da Muneerah bayan k'ok'arin hallaka Ayrah da tayi da kuma abin da ke cikin ta!!" Ummee da Abbu kallan sa suka yi sosae cikin mamakin abin da ya fad'a, kasa shiru Ummee tayi har seda ta furta, 

"Me kake fad'a? Kana nufin a lokacin da ta jefa ta ruwan tana d'auke da juna biyu?" Se kuma a lokacin ya d'an ji wani abu me kama da kunya ya kama shi, yadda ya manta ma sam da wad'anda yake tare se yanzun, amma tunda ya riga ya fad'a gwara kawae ya k'arasa maganar, hakan ne ya sanya shi jinjina kae. Cikin tsananin farin ciki se dae da er fargaba Ummee tace

"Ya lafiyar Babyn toh? Bayan faruwar wannan al'amarin?" 

"Alhamdulillah, babu wata matsala se dae da wani abun ya same ta ya kan iya shafar abin da ke cikin na ta." Ajiyar zuciya Ummee ta sauke tana fad'in 

"Toh Masha Allah" 

Tun d'azun da ya fara magana Abbu bece komae ba dan gaba d'aya jikin sa ya gama yin sanyi da al'amarin Muneerah, se a lokacin ya bud'e baki yana k'ok'arin magana wayar Rk dake hannun sa ta d'auki ruri, ya kalli me kiran sannan ya d'aga. 

"Ina son magana da Raj" Shi ne abin da Daddy ya fad'a bayan Abbu ya d'aga wayar. Babu 6ata lokaci Abbu ya ajje wayar a kusa da Rk kana ya sanya ta a handsfree, ya kalli Rk ya jinjina masa kae cike da bashi k'warin gwuiwa. A hankali yace 

"Hello Daddy!" 

"Na'am kana ji na?" Daddy ya fad'a, a hankalin dae ya sake fad'in 

"Ehh"

"Ka yanke hukuncin da zaka yi wa Muneerah ne?" Da mamaki Rk ya d'aga ido ya kalli Abbu sannan ya maeda kan wayar kamar me kallan Daddy a ciki yace

"A'ah Daddy.." Se da Daddy ya sauke ajiyar zuciya sannan yace

"Toh yanzun nan ba se anjima ba ina so ka turo min da takaddar ta." Cike da mamaki ya sake kallan number dake yawo akan wayar, anya kuwa da gaske Daddyn ne? Daddyn Muneerahn ne ke fad'in ya turo da takaddar ta, bayan shi ne ya had'a su. Da sauri Abbu ya d'auki wayar yace

"Abbakar meye haka ne? Meye na shiga tsakanin ma'aurata? Ka rasa a'ina zuciyar taka zata yi amfani se akan d'iyar ka?" Abbu ya fad'a duk da shi d'in ma ya girgiza da al'amarin Muneerah ya kuma tsorata da ita aenun. (Idan sunan Daddy da na saka a farko ya bambamta da wannan toh amin afuwa, walle na manta wane suna na saka a farkon 😹🤧) 

"Don Allah ka bari, ina so ne nayi aeki kamar yadda ya kamata ace kowanne mutum me adalci yayi, idan er mu ce hakan ya faru da ita kana ganin zamu k'yale ne? Idan ita Muneerahn wata ta yiwa haka zamu bari ne wadda ta aekata mata taci banza? Abin da ya sa kenan nake so nayi k'ok'ari na kuma danne son zuciya ta nayi abin da ya dace kafin en uwar yarinyar suyi abin da ya dace su ma."

"Shi ne kuma kake so ka raba auren?" Abbu ya fad'a dan so yake shi ma a kowanne 6angare yayi adalci, tabbas ba dan er d'an uwan sa bace Muneerah shi kan sa hukuncin da ze umarci Rk d'in yayi kenan, dan cigaba da zama da me halin Muneerah hatsari ne, se dae baya so zumuncin su ya 6aci, baya so akan wannan dalili zumuncin su ya lalace. 

"Ba dan wani abun nake so yaron nan ya sake ta ba se dan ta koyi hankali, kuma ni bance yayi mata sakin da ya wuce 1 ba, se dae kuma idan shi ne yayi ra'ayi yayi hakan dan kuwa ta cancance shi. Ina so ya mata saki 1 dan ta dawo hayyacin ta, ta san menene rayuwa, ta kuma san halin ta bana zama a gidan miji ba ne, idan da wani ne ma ba d'an uwan ta ba tana tunanin zuwa yanzu tana cikin gida ne? Kae kan ka ka sani Yaya se dae ta tsinci kan ta wajen en sanda. Ni uba ne, har abada babu uban da ze so ganin er sa na zawarci, se dae wannan d'in za'a yi shi ne da niyya me kyau, ya bar Muneerah ko da ze maeda ta toh se zuwa lokacin da zata gane menene aure, menene kuma kishi, sannan kuma se ta koma Islamiyya!" Shiru Abbu yayi yana nazarin maganar Daddyn, duk se yaji tausayin Daddyn ya kama shi, se dae shi kan sa yayi na'am da abin da ya fad'a d'in ko dan Muneerahn ta sake hankali da sanin ya kamata, shi kan sa be san rashin imanin ta ze iya bata tayi kisa ba, se a yanzun da ta aekata hakan, duk se yaji danasanin abin da yasa tun farko suka yi maganar had'a su aure, kuma hankalin su be kwanta ba se da suka ga anyi auren, se gashi Muneerahn ta watsa musu k'asa a ido. Mik'awa Rk wayar Abbu yayi ba tare da yace komae ba, dae_dae lokacin da Daddy yace

"Ka turo ko d'an aeke ne ya kawo mata takaddar se tafi fahimta, ta kuma fi shiga hankalin ta" Daga haka ya katse wayar. Duk jikin sa se yayi sanyi, lallae wannan d'in babban abu ne, tunda har Daddy da kan sa ya bud'i baki yace a saki Muneerah, ko da yake komae son da mutum ke yiwa Muneerah yaji abin da ta aekata se ta sire masa. Maganar Abbu ta katse masa tunani sanda yake fad'in 

"Ka rubuta mata saki 1, sannan ka tabbatar zaka maeda ta idan har tayi hankali, ta kuma shiryu musamman akan abin da ta aekata na k'ok'arin hallaka wata halitta.." Kallan Abbu dake maganar yayi fuskar sa a raunane, daga nan be sake cewa komae ba ya fice daga Office d'in, Ummee ta rufa masa baya. Bin su da kallo Rk yayi tabbas Muneerahn ta basu kunya, ta wulak'an ta su, ta kuma nunawa duniya ilimin addinin ta ragagge ne. Ya sauke ajiyar zuciya yana janyo takadda da biron dake ajje kan kujera. Shiru yayi na en wasu sakanni, tabbas ba dan abin da Muneerahn ta aekata ya wuce misali ba, ya wuce abin da be ta6a tunani ba har abada baze ta6a sakin ta ba, musamman a yanzun da zuciyar sa ta soma kar6ar ta, se dae bisa abin da ta aekata cikin lokaci k'ank'ani ta fice masa fitt, ta sire masa gaba d'aya, ta kuma bashi tsoro da mamaki. Kawae se ya d'auki biron cikin hannun sa ya soma rubutu da had'ad'd'en rubutun sa kamar na mace me kyau da tsari. Cikin lokaci kad'an ya ida rubuta takaddar ya ninke ta lokaci d'aya yana d'an runtse idanun sa cike da tausayin Daddy, wanda yau d'in ya nuna masa shi d'in uba ne na gari. Mik'ewa yayi yana jefa takaddar cikin aljihun gaban rigar sa kana ya soma takawa dan ficewa daga cikin office d'in.. 

Ayi haquri da abin da aka gani, ina bin yadda Alqalamin ya tafi da ni ne kawae. 🤧🙌

              Mhiz Innocent...✍️

___Sun d'auki mintuna da yawa babu wanda yace komae tun bayan fitar su Abbu. Se can Abba ya kalli Umma yace

"Bacci tayi ne?" yayi maganar yana kallan Umma dake gyarawa Ayrah kwanciya akan gadon. A hankali ta amsa da

"Ehh" dan har lokacin jikin ta a sanyaye yake. Se da ta gama gyarawar sannan ta koma ta zauna kan kujera ta kalli Abba da dukkan alamu suka nuna magana yake so yayi. Se da shi ma ya nemi waje ya zauna kafin ya soma magana

"Me kike ganin ya kamata ayi akan wannan lamarin?" D'an shiru Umma tayi na tsawon sakanni a ran ta tana tunani, yanzu kam ba zata iya cewa ga abin da ya kamata ayi ba, tana ganin gwara shi da kan sa ya fad'i abin da ya kamata ayi d'in. Kamar ya san me take tunani kuwa se cewa yayi

"Ni ina ganin mu jira mu ga hukuncin da shi mijin na ta ze d'auka, idan kuma kina ganin akwae wata shawarar da kike ganin zata dace toh ki fad'e ta. Se dae kuma idan har ita Ayrah tana ganin zata iya toh ta bar yarinyar da Allah In Sha Allah ze yi mata sakayya, duk da abin da tayi yayi muni da yawa amma kwana kad'an ne zata manta tunda dae Allah ya kiyaye ya tsare. Amma abu na k'arshe ko da sun cigaba da zama gida d'aya se dae ayi musu iyaka, idan kuma ta sake yunk'urin aekata abin da tayi yanzun toh In Sha Allah hukuma ce zata raba mu da ita." Shirun dae Umma ta sake yi tana kallan Abba, ita kan ta wani lokacin idan Abba yayi abu har mamaki yake bata, kyakykyawar zuciyar sa kullum haka take. Se da ta d'an runtse idanun ta sannan tace 

"Shikenan Abban su, idan hakan yayi maka muma yayi mana, Allah ya saka mata, ita kuma ya shirya ta." Murmushi Abba yayi kafin yace

"A'ah idan hakan be yi miki ba ki fad'a min." Itama Murmushin tayi karo na farko kenan tun bayan da taji cewar Muneerah ce ta jefa mata d'iyar ta cikin ruwa. 

"A'ah fa Abban su, duk abin da ka yanke ae mu masu biyayya ne akae. Ko kad'an kuma babu wani abu a rae na, Allah yasa hakane mafi alkhaeri." 

"Ameen_Ameen" Abba ya fad'a. 

***                             ***                         ***

 .. A hankali ya tura k'ofar d'akin ya shiga, dukkan su suka d'aga kae suka kalle shi, fuskar sa sam babu alamar murmushi akae, ya k'araso yana kallan su, duk se suka sha jinin jikin su musamman ma Muneerah da tayi saurin d'auke kan ta saboda yadda taga Daddyn yau babu wasa. Bayan shud'ewar wasu sakanni Daddy yace 

"Kin ji dad'i, kin yi abin da ya kamata da taemakon zugar wasu shashashan da ke zuga ki." Had'e fuska Mummy tayi dan ta san har da ita yake nufi a cikin maganar da yayi, ta wani d'auke kae irin ko a jikin ta d'in nan. Shi kam be ma bi ta kan ta ba ya zura hannun sa cikin aljihu ya fiddo takardar da zuwan ta kenan hannun sa yace

"Kin yi abin da kike so, kin biye wa shashashar k'wak'walwar ki, kin so aekata abin da inda kin yi shi ba zaki ta6a samun rahama ba, a banza kina shirin kae kan ki wuta saboda shirme irin na ki. Toh kada kiyi tunanin kin ci bulus dan kuwa shi ma mijin na ki yayi abin da ya dace, ga takaddar ki nan se ki jira hukuncin da iyayen yarinyar kuma suma zasu d'auka." Daga haka ya ajje takaddar ya fice daga d'akin yana jin wani irin d'aci har a cikin bakin sa.

Tun lokacin da taji Daddy ya ambaci takadda ta wani irin juyo a razane, har ya k'are maganar bata sake fahimtar komae ba, gaba d'aya idanun ta ta zube su akan takaddar da ya ajiye kamar zasu fad'o. Se ta tashi ta soma takawa zuwa inda takaddar take kamar wata sabon kamu, ta sanya hannun ta dake rawa ta d'auki takaddar da saboda yadda hannun ta ke rawa ta kasa tsayawa a hannun ta. Cikin k'arfin hali ta shiga zagaye takaddar da idanun ta, Mummy dake bayan ta itama cikin tashin hankalin ta soma karantawa. K'ara Muneerah ta saki tana yin jifa da takaddar ta zube a wajen ta soma ihu kamar wadda aka yiwa rasuwa, juyi ta soma yi a dandagaryar k'asan d'akin hannun ta a kan ta tana cigaba da ihun da duk wanda ke cikin gidan se ya ji shi.

"Wayyo na shiga 3 Mummy, ya sake ni ba tare da na cika buri na a kan sa ba, na shiga 3 Mummy, yarinyar nan bata bar shi haka ba wallahi, asiri ta masa Mummy, Mummy ya sake ni fa saboda tsinanniyar yarinyar nan." ta dakata anan tana sake sakin wata k'arar, Mummy tayi saurin k'arasawa ta rik'o ta amma ina fizgewa take yi tana cigaba da kukan tana kuma tsinewa Ayrah. Se da k'yar sannan Mummyn ta iya rik'o ta cikin jikin ta tace

"Dallah can kiyi shiru shashashar yarinya kawae." Duk da abin da Mummyn ta fad'a be hana ta sake fad'in

"Wallahi Mummy se naga bayan ta, idan ba haka ba hankali na baze ta6a kwanciya ba, Mummy saki na fa yayi a kan ta kuma kike cewa nayi shiru, toh inyi shiru kice min me? Ki k'yale ni Mummy in yi kukan takaeci da bak'in ciki, in yi kuka ko zan samowa kae na mafita akan waccan tsinanniyar, Mummy ki k'yale ni." Iska Mummy ta furzar jin yadda Muneerahn ke cigaba da sumbatu kamar sabuwar mahaukaciya. Hakan ne yasa ta daka mata tsawar da ta sanya ta yin shiru tana sheshshek'a.

"Ki min shiru ko kina son kashe kan ki ne, saki 1 fa yayi miki, kiyi shiru mana ki bari a samo mafitar da kafin komawar ki ita ta bar miki gidan. Ke baki san anyi hakan ba ne dan a k'unta ta miki ba? Amma saboda ke shashasha ce kike neman tonawa kan ki asiri, ba kya tsoron Daddyn ki yaji wad'annan alwashin da kike ta d'auka? Idan yaji ae shikenan komae ya tarwatse. Memakon kiyi shiru a nutse kuma a hankali mu yak'e su, yarinyar ta fita daga gidan Raj kafin ke ki koma, waye ze kawo kece kika aekata hakan? Idan kin kwantar da hankalin ki zaman watanni ne, a cikin su kuma zata fice daga gidan, daga baya ke kuma salin alin se ki koma gidan ki hankali kwance abin ki." Maganganun Mummyn sun shiga Muneerah sosae sun kuma sanya ta yin murmushin da bata shirya ba, se ta soma share hawayen ta kafin tace

"Mummy ina k'aunar ki, wallahi kina da basira." Murmushi Mummy tayi kana tace

"Ae ke shashasha ce Muneerah wani lokacin, da kin d'auko k'wak'walwa ta da ba haka ba."

Juyawa Daddy yayi daga niyyar shiga d'akin da yayi tun lokacin da ya jiyo ihun Muneerah na fitar hankali, se kuma kunnuwan sa suka had'u da wad'annan maganganun. Sosae jikin sa yayi sanyi da lamarin Muneerahn da kuma mahaefiyar ta, kwata kwata kamar basa tunanin zasu mutu? Su dae burin su kawae suyi abin da zasu ji dad'i a duniya? Dama shi ya san in dae har Muneerahn ta d'auki halin mahaefiyar ta ba zata iya zaman aure ba amma ze nuna musu shi ba mutumin banza bane, se ya koyawa Muneerah hankali tunda yaga har yanzun bata da shi.

.. Ayrah bata k'ara kwanaki da yawa ba aka sallame ta daga asibiti suka koma gida. Daga wannan lokacin se ya duk'ufa wajen had'a mata lefen da beyi mata ba a baya, a gefe guda kuma ya laluba sanda za'a yi jamb, dan so yake yi ta sake wata saboda ta chanja makaranta dan kuwa tun tuni ya soke zuwa A.B.U duk saboda Alhaji Mato, bayan nan ma baze iya barin ta tana makaranta a wani garin ba shi kuma yana aeki a wani garin ba. 

_BAYAN WASU KWANAKI_

.. A zaune take akan carpet sanye cikin k'ananan kaya riga da wando wad'anda suka matuk'ar yi mata kyau, kan ta babu d'an kwali se bak'ar kwantacciyar sumar kan ta dake d'aure a tsakiyar kan ta, plate d'in fruit ne a gaban ta wanda Rk da kan sa ya yayyanka mata take sha. Se da ta k'arasa shanye mango d'in da ta bari a k'arshe sannan ta mik'e tsaye tana yamutse fuska. D'an tsorata tayi sanda taji ya rik'o ta ta baya, saboda bata san da zuwan sa ba, se kuma da taji k'amshin turaren sa sannan ta sauke ajiyar zuciya tana lumshe idanun ta. Shi ma shak'ar k'amshin da koda yaushe baya rabo da jikin ta yayi kana yace bayan ya juyo da ita ta dawo tana kallan sa, 

"Ya akayi?" yayi tambayar yana kallan fuskar ta da zuwa yanzun kamar ba ta Ayrahn ba, dan har wani kumatu ta ajje, haka ta jiki ma babu laefi ta d'an bud'e kad'an se dae da yake ba wata me yawa bace kuma dama ta da diri tuntuni yasa ba tayi muni ba. Sake kwa6e fuskar tayi lokaci d'aya kuma tana amfani da hannun ta akan cikin ta, kafin tace komae yabi hannun na ta da kallo sannan yayi murmushin gefen baki

"Ko har yanzu abincin ne be fad'a ba?" yayi maganar yana d'age girar sa d'aya sama, kamar jira take se ta soma magana

"Ehh fa, ni kam Allah ina ga zan dena ci, kawae na koma shan fruit d'i na" Waro manyan idanun sa masu kyau yayi kana yace

"Ki dena cin abinci kuma? Ae ba zaki rayu ba, yanzun da kike kusan cinye flask d'aya?" Ya fad'a cike da tsokana. Se kuwa ta shiga dira k'afar ta lokaci d'aya tana had'e fuska kamar zata yi kuka. Shi ma dama da biyu ya fad'a se yayi murmushi kana ya d'ora hannun na sa akan nata hannun yace

"Anan abincin yake zama kenan?" Jinjina kae tayi kafin tace

"Ehh ko da yaushe fa, se dae yayi ta min yawo amma baze fad'a ba!" Dariya ce ta sake k'wace masa jin wannan sakarcin na Ayrah, kasancewar bata san da zaman cikin ba. Se da ya sake kafe da idanun sa sannan yace

"Toh ko dae..?" Kallan sa tayi sosae tana jiran taji abin da zece, se dae kuma taji yayi shiru hakan ne ya sanya ta fad'in 

"Me..?" Murmushin ya sake yi a ran sa yana sak'a yadda ze rabu da ita be fad'a mata ba, dan wannan sakarcin nata birge shi yake yi, dan haka yace

"Ehh toh kawae ki dena cin abincin koh?" ya fad'a a ran sa yana dariyar mugunta, dan a yadda take cin abinci yanzun ya san ba zata ta6a zama ba tare da abincin ba, se ji yayi tace

"Ehh" tana murmushi. 

... Washe_gari wajen k'arfe 7 suna kwance kan gadon, tana cikin jikin sa saboda yau d'in ba inda zeje, waya yake dannawa yana sane yak'i tashi so yake yaga iya gudun ruwan ta. A hankali ta shiga zame jikin ta daga na sa, se ya sake rik'o ta yana maeda duban sa kan ta yace

"Ina zaki je?" Se da ta yamutse fuska sannan ta tura bakin ta gaba, kamar baza tace komae ba se kuma tace

"Yunwa" tayi maganar tana shafa cikin ta. Dariya yayi kana yace

"Naji kuma kin ce kin dena cin abinci?" 

"Toh ae dae ciki na ne!" Tayi maganar tana d'auke kae gami da sake tura baki. 

"Iyeee!!" ya fad'a yana bin red lips d'in ta da kallo, lura da hakan da tayi ne ya sanya ta saurin zamewa daga jikin nasa ta mik'e ta sauka daga kan gadon, da sauri sauri ta fice daga d'akin, bin ta yayi da kallo har ta fice yana murmushi gami da taune lips d'in sa na k'asa. Ajiye wayar yayi ya mik'e ya fita daga d'akin zuwa kitchen d'in da yake da tabbacin nan ta nufa. Aekuwa anan ya same ta d'in zaune ta yanka wasu sabbin fruits d'in tana sha. K'arasawa yayi ya sark'afe hannayen sa duka biyun a k'irjin sa yana kallan ta, lumshe idanun sa yayi a ran sa yana jin tausayin ta na kama shi, yadda ya san da d'in sam bata da ci amma yanzun saboda wani dalili, dalilin kusan zamowar ta uwa yasa gashi tana cin abinci sosae babu fashi, se ma dad'i da aka samu. A nutse ya k'arasa ya zauna kusa da ita, ta kalle shi ta sakar masa murmushi, shi ma murmushin ya sakar mata. Be sake cewa komae ba har ta gama cinyewa tass ta mik'e, hannu ya saka ya janyo k'ugun ta zuwa kusa da shi, ya zamana sun samu kusanci sosae, dan kuwa tazarar dake tsakanin su bata da yawa, karan hancin sa ya soma matsarwa zuwa kan na ta bayan ya d'an rage tsayi, hakan ne yasa suka soma musayar numfashi, saboda yadda ya rik'o ta sosae kamar zata shige cikin jikin sa yasa hatta k'afar ta se da ta taka tasa, jin tana neman fad'uwa ya sanya ta saurin rik'o shi da hannayen ta duka biyun, hakan se ya k'arawa tsayuwar ta su armashi. A nutse ya soma fad'in 

"Kin san wani abu?" yayi maganar kamar me rad'a duk da ba'a cikin kunnen ta yake fad'a ba, girgiza kae tayi dan a yadda bakin sa ke dab da nata bata san yadda zata bud'e shi tayi magana ba. Hannun sa d'aya ya d'auko daga zagaye tan da yayi ya d'ora shi a saman marar ta yace

"Babe ba laefin ki ba ne cin abincin da kike yawan yi ba, laefin Babyn mu ne!" Da sauri ta bud'e idanun ta sosae tana kallan sa duk da ba wani sosae take iya kallan na sa ba saboda kusancin da suka samu. Jinjina mata kae yayi cike da tabbatarwa wani murmushi na su6uce masa kafin a hankali yace

"K'warae kuwa Babe, kin kwana biyu kina d'auke da juna biyu, ina nufin Babyn mu ne a cikin ki." Kamar wata doluwa haka ta cigaba da kallan sa tana rarrabe abin da ya fad'a d'in. Se kuma ta ciro hannun ta d'aya itama ta d'ora shi akan nasa tana jin abin da yake fad'a d'in kamar a mafarki, wae ita ke d'auke da ciki? Kuma a cikin cikin ta yake? A cikin wannan shamulallen cikin na ta yake?. Ganin yadda gaba d'aya ta rikice ta ma kasa furta komae ne ya sanya shi sake jan ta, kawae se ya had'e bakin su waje d'aya yana sake rungume ta sosae. Kusan a tare suka lumshe idanun su, kowanne na saurarar yanda zuciyar d'an uwan sa ke bugawa, duk da yanda jikin Ayrahn ke a sanyaye hakan be hana ta maeda masa da martani ba, se kuma a lokacin taji wani irin farin ciki mara misaltuwa na ratsa ta, kawae se taji wata k'walla a cikin idanun ta ta taru se dae har lokacin so take a tabbatar mata da gasken ita Ayrah ita ke d'auke da ciki. Jin da yayi har lokacin jikin ta be bar rawa ba ya sanya shi cigaba da kissing na ta a nutse, k'amshin fruits d'in da ta gama sha yanzun na k'arawa sumbatar armashi.. 

Daga haka se nace mu had'u a last page 🤧😿

      Mhiz Innocent...✍️

___A hankali ya sake ta se dae har lokacin hannun sa na rik'e da jikin ta, kawae se ya d'auke ta gaba d'aya ya fito da ita zuwa cikin parlour, ya mata masauki akan kujerar d'akin kana ya zauna a k'asan kujerar yana kallan narkakkun idanun ta hadda sanya hannu akan fuskar sa kamar me tunani. Murmushi ne ya su6uce mata ta sanya hannu ta kulle fuskar ta idanun ta a rufe. Shi ma murmushin yayi kana ya saka tattausan hannun sa ya kamo na ta hannun ya sauke, be cika su ba ya cigaba da rik'e su a hannun sa kafin ya d'an dage girar sa d'aya yace

"Kunyar ta menene kuma Babe?" Shiru tayi kawae tana kallan sa har lokacin tana tuna sanda yace mata tana d'auke da ciki. Bata k'arasa tunanin ba ta sake jiyo muryar sa yana fad'in

"Na yanko miki wasu fruits d'in?" Ture hannun sa tayi tana tura baki tace a shagwa6e

"Allah ni dae bana so." ta fad'a dan ta san tsokanar ta yake yi. Rik'o ta yayi cikin jikin sa sannan yace a saetin kunnen ta

"Toh kuma me nayi?"

"Ba kae ne ba!"

"Ni ne nayi me?" yayi maganar cikin basarwa yana had'iye dariyar sa.

"Kake tsokana ta mana." Waro idanun sa yayi kamar gaske yace

"Wane ni na tsokane ki Babe, Ummun triplets." Tashi tayi da sauri tana kallan sa jin abin da yace, se kuwa tayi rau rau da idanun ta kamar zata yi kuka tace,

"Wae ba d'aya bane dama?" yadda tayi maganar cike da sakarcin nan na ta ya sanya dole se da ya dara, da yaga dae dariyar ta sa sake tunzura ta take yi ya sanya shi cewa

"Shikenan.. shikenan.. Na bari kin ji?" yayi maganar yana kafe ta da idanun sa, a hankali ta jinjina kae tana cigaba da hasaso 'ya'ya 3 a cikin ta. Se ta kae hannun ta ta sake d'orawa akan cikin ta kamar me son ganin da gasken 'ya'ya 3 ne, lura da hakan da tayi ne ya sanya shi yin murmushi kana shi ma ya d'ora na sa hannun akan nata yace

"D'umin Babyn mu kike ji?" Se ta jinjina masa kae tana murmushi. Kan sa ya d'ora akan hannun na ta bayan ya zame nasa hannun kana yace

"Nima ina so na ji." Murmushi tayi se ta ciro hannun ta ta maeda shi kan kwantacciyar sumar kan sa tana wasa da ita.

"Babe yanzu kin fahimci motsin me kike ji ko har yanzu na abincin ne?" Yanzu kam dariya tayi me isar ta, aekuwa se yanzun ta gane ba abinci ne yak'i fad'awa ba, ashe shiyasa ko ta ci ko bata ci ba bata dena jin motsin, ashe mutum ke rayuwa a cikin nata. Shi ma taya ta dariyar yayi yana sake tuna yadda suke yi da ita idan ta ji motsin a cikin ta.

__Bayan wasu watanni_

A cikin watannin abubuwa da dama sun faru, ciki kuwa har da soma kasuwancin da Yah Sadeeq yayi, kuma se Allah ya ba shi sa'a cikin yaddar sa komae yake tafiya dae_dae. Cikin k'ank'anin lokaci se gashi Abbu ya sakar masa komae dan da farko shi ke taemaka masa da wasu abubuwan da suka shige masa duhu ko kuma ya had'a shi da wani. 

... A 6angaren Muneerah ma zuwa lokacin ta gama idda se dae abin da yaso birkita ta bayan kwanaki kad'an da gama iddar ta ta, ranar nan suna zaune ita da Mummyn ta Daddy ya shigo cikin d'akin da sallama. Duka suka amsa masa sallamar ya k'araso yana kallan Muneerah yace

"Ki je parlourn bak'i, kin yi bak'o" 

"Bak'o?" Mummy da Muneerah suka had'a baki wajen fad'ar hakan. Jinjina kae Daddy yayi kana yace 

"K'warae kuwa" A fusace Mummy tace

"Wae don Allah Daddyn Muneerah meyasa kake haka ne yanzu? Bayan takunkumin da ka saka mana na ko ina tare muke zuwa, ka hana azo wajen mu duk be ishe ka ba, yanzu kuma kana nufin miji ka samowa Muneerahn ne ko kuwa?" Shiru Daddy yayi na en wasu sakanni kafin yace bayan ya rungume hannayen sa a k'irjin sa. 

"Ki kiyaye ni wallahi, ki kiyaye ni. Muneerah 'ya ta ce, ina da damar za6a mata mijin da naga ya dace. Duk da kasancewar ta ta6a aure har yanzu bata da hankalin da zata iya za6arwa kan ta mijin da ya dace da ita ba, shiyasa na yanke shawarar za6a mata da kae na, duk da bani na kawo shi ba shi ne ya kawo kan sa kuma yayi mim. Se dae bance zan miki dole ba ki je ki gan shi idan yayi miki fine, idan be yi miki ba ki dawo ki cigaba da zama cikin gidan amma fa aure tsakanin ki da Raj ya k'are!!" Daga haka be jira sun ce komae ba ya fice daga d'akin. Bin sa suka yi da kallo dukan su kowacce cike da mamakin furucin sa, lallae Daddyn da gaske yake. K'walla fall idanun Muneerah tace

"Mummy wae anya kuwa Daddy shi ne baba na?" Ture hannun ta Mummy tayi kafin ta shiga rafka salati, kana ta k'are da fad'in 

"Ke har yanzu shashasha ce wallahi Muneerah, abin da Daddyn ki yake ae shi ne ze sa ki fahimci shi ne mahaefin na ki, baki san son ki yake ba shiyasa yake nema miki 'yanci ba? Ke bari kiji na fad'a miki mu ne fa bamu da gaskiya, mun riga mun sani Raj ba son ki yake ba, ke kuma kin je kin yi abin da ze sa ya k'ara tsanar ki, toh Daddyn ki ze so ki sake komawa inda ba'a son ki ne?" 

"Toh me kike nufi ne wae?" Muneerah ta katse Mummy jin tana ta karanto mata maganganun da suke nuni da kamar itama tana bin bayan Daddy. 

"Kin ji dae abin da ya fad'a ba zaki koma gidan Raj ba, saboda haka ki tashi kije ki ga wannan d'in idan yayi miki kawae ki hak'ura da Raj! Fak'at!" 

"Mummy!" Muneerah ta fad'a tana bud'e idanun ta, shikenan Daddy ya sauyawa Mummyn ta ta ra'ayi, ae ita kuma tata ta k'are. Had'e rae Mummy tayi tace

"Toh maza ga waje ki zauna, kada ki dinga tuna abin da Daddyn ki ya fad'a kin ji?" Mummy ta fad'a tana maeda duban ta kan T.V. Kuka kawae ta fashe da shi tana ganin ita kam k'arshen ta ya zo. Da k'yar dae da sid'in goshi Mummy ta lalla6a ta ta tashi taje wajen bak'on. Ba laefi ya d'an yi mata kad'an musamman da taji ba shi da aure se dae yace mata yana da marayu a wajen mahaefiyar sa, ita bata damu da wannan ba tunda dae ba'a wajen ta zasu zauna ba. Daga k'arshe dae bayan Mummy ta sake yi mata fad'a da nuna mata idan ta bari wannan d'in ya kufce mata ba samun Rk zata yi ba, kuma shi wannan d'in ya amince ze aure ta duk da kasancewar ta bazawara. Se kuma a lokacin ta ji sanyi a ran ta ko babu komae shi wannan d'in a bazawara ze aure ta hakan na nufin ko da ya same ta ba Virgin ba baze kawo komae ba tunda ya san bazawara ya aura. Cikin k'ank'anin lokaci Daddy ya saka aka masa bincike akan mutumin, a yanzu mutumin arzik'i ne se dae shekarun baya da suka wuce ya ta6a duniyanci amma daga k'arshe ya shiryu dan har aure yayi yana da yara ma, matar kuma ta mutu a kwanakin nan shiyasa yake so ya sake yin aure. Tare da amincewar Muneerahn da kuma Mummy aka d'aura auren Muneerah da Alhaji Sageer. A lokacin ne kuma Abbu yayi tawa Daddy fad'a akan abin da yayi, Daddy ya toshe kunnen sa yaji fad'an amma a ran sa ya san abin da yayi shi ne dae_dae. (Daga haka ni dae se nace Muneerah Allah ya bada zaman lafiya, ya k'ara shirya ki kuma.)

***                              ***                          ***

.. A karo na barkatae ta sake kallan sa yadda yake ta wani ciccin magani, se k'unshe dariyar ta take yi bata bari ta fito ba. Takalmi ya saka mata tana zaune kan gado ta sake wani shahararren kyau, fatar ta har wani shek'i take yi, jikin ta ya murje sosae ta zama kamar wata babbar mace. Ita cikin na ta wani kyau ya k'ara mata, komae na ta ya sake zama na musamman, wannan na d'aya daga cikin abin da yasa ko kad'an baya son yin nisa da ita, idan kuwa yana gida ko da yaushe tana jikin sa. Se ga shi tun jiya Ummee ke kiran sa akan ya d'auke ta ya maeda ta gida saboda lokacin haehuwar ta da ya gabato. Tashi tsaye yayi ya kamo tattausan hannun ta cikin na sa kana ya taemaka mata ta mik'e, a nutse ta mik'e saboda yadda taji yau d'in jikin ta ya k'ara nauyi, a haka suka fita daga d'akin har lokacin bece komae ba se dae komae yake yi cike da takatsantsan yake yi. A bakin gidan su yayi parking na motar sa, ya kashe ta gaba d'aya sannan yayi shiru yana jira ta sauka. Shiru tayi kawae se ta cigaba da kallan sa har da matsar da fuskar ta tana lek'en sa kamar me son gano wani abun a cikin fuskar sa. Jin da yayi idanun ta a kan sa ya sanya shi juyowa se ta narkar da fuskar ta tana ta6e baki. Tilas yayi murmushi, se kuma ya ja hannayen da ya nad'e su a k'irji yace

"Ae naga kema farin ciki kike zaki tafi ki bar ni koh?" Bud'e idanun ta tayi da yanzun suka k'ara kyau da maek'o, se ta soma jan jikin ta dan matsawa kusa da shi, hakan da ya lura da shi ne ya sanya shi sauk'ak'a mata ya matso kusa da ita, ya zamana tazarar dake tsakanin su bata da yawa. A hankali ta kamo hannun sa cikin nata tace fuskar ta a narke

"Allah ba haka bane bafa" 

"Toh menene?" ya fad'a lokaci d'aya yana d'ora hannun sa akan fuskar ta. 

"Zan yi kewar ka!" ta fad'a a narke

"Really?" yayi maganar yana d'age duka girar sa da murmushi akan fuskar sa. Jinjina kae tayi kafin tace komae yace

"Be kae yadda zan yi ba. Am eager ma ki haehu a ranar za'a bani mata ta!" Kamar tace wani abu se kuma ta fasa kawae tayi murmushi se dae zuciyar ta na hasaso mata yadda zata haehu d'in, Allah dae ya bata da sauk'i kawae. 

"Zaka shiga?" ta tambaya tana kallan idanun sa saboda yadda fuskokin su ke kusa da na juna. Jinjina mata kae yayi lokaci d'aya yana lumshe idanun sa, se kuma ya d'ora bakin sa akan na ta ya shiga kissing na ta a zafafe, babu sanya itama ta shiga kissing na sa. Idan ya tuna yanda ze yi kewar ta na kwanaki se yaji kamar ana k'ara masa k'aemi kamar kada ya sake ta, haka dae ba dan yaso ba ya sake ta yana sake lumshe idanun sa. Itama na ta idanun ta d'an lumshe tana tuna yanda zata yi kewar sa, lips d'in sa na k'asa ya mayar cikin bakin sa ya taune. 

"Ko in k'ara sau 1, lips na ki kamar ana k'ara musu taushi kullum." ya fad'a a hankali yana kallan ta. Kawae se ta rungume shi sosae tana sauke ajiyar zuciya, duk da yadda tirtsetsen cikin ta ya tokare shi hakan be hana shi rungume ta ba, sun kae wajen minti 2 a haka sannan ya sake ta. 

"Ki kula min da kan ki da na Babyn mu" ya fad'a a nutse, lumshe idanun ta tayi kafin ta jinjina kae tana murmushi. Da sallama ta shiga gidan na su, Umma dake cikin kitchen ta fito, da sauri ta k'arasa da murmushi kan fuskar ta tace

"Oyoyo Auta, sannu da zuwa." 

"Yawwah Umma" ta fad'a tana cigaba da takawa, a haka suka k'arasa har cikin d'akin na ta, Umma na jin tausayin ta cikin ran ta yadda take takawa a hankali kamar me tsoron k'asa, se dae ta wani 6angaren tana jin dad'i dan daga yanayin Ayrahn kad'ae zaka fahimci tana cikin kwanciyar hankali da jin dad'i. Har kan gado Umman ta taemaka mata ta zauna sannan itama ta nemi waje ta zauna

"Tare kuka zo ne?" 

"Ehh Umma" mik'ewa Umma tayi tace

"Toh a waje ya tsaya?" jinjina kae tayi tana yada hak'ark'arin ta akan gadon kana ta amsa da

"Ehh.." Daga haka Umma ta fice daga d'akin. 

.. Shigowar Yah Sadeeq cikin d'akin itace ta sanya ta kallan sa tana murmushi, ya k'araso yana kallan Autar ta su da ta kusa zama uwa yau ko gobe. Cike da farin cikin ganin ta yace

"Oyoyo Auta, saukar yaushe?" itama murmushin tayi kana tace

"D'azun nan.. Ina yini Yah Sadeeq" yamutse fuska yayi yana d'an shafa cikin sa kana yace

"Lafiya k'alau Lily.. Umma ina abinci na?" yayi maganar lokaci d'aya se dae ya k'arasa ne yana kallan Umma. 

"Sannu da zuwa.." Umma ta fad'a 

"Yawwah Umma" yayi maganar dae_dae lokacin da wayar sa tayi ruri, se ya kalli Umma da Ayrah kana ya d'an fuske sannan ya mik'e, se da yayi gyaran murya alamar rashin gaskiya sannan yace

"Umma bari naje naci abinci. Auta zan dawo muyi hira." daga haka ya fice daga d'akin da sauri. Kallan Umma Ayrah tayi tana murmushi tace

"Umma anya kuwa Yah Sadeeq d'in mu..?" Tashi Umma tayi itama tana murmushin 

"Kun fi kusa" se ta fice daga d'akin. Dariya sosae Ayrah tayi da alama Yah Sadeeq d'in ya fad'a soyayya, idan kuwa haka ne zata fi kowa farin ciki. Gyara zaman ta tayi tana janyo ninkin da Umma ke yi ta shiga k'arasa mata. Bata wani yi da yawa ba dama karambani ne kawae dan Umman ce ta hanata yi,  se ta maeda su gefe kana ta d'ora kanta a gefen gadon. Shigowar Umma ne ya sanya ta d'an soma d'aga kanta daga kwantar da shi da tayi. K'arasowa Umma tayi tana kallanta tace

"Kin gaji ne?" Se da ta yamutsa fuska sannan tace

"Ehh" 

"Toh tashi maza ki kwanta" Umma ta fad'a tana k'arasowa inda take, ta taemaka mata ta koma kan gadon ta kwanta, ba dan taji dad'in kwanciyar ba haka dae ta kwanta d'in tana yamutsa fuska saboda yadda taji mararta ta mata nauyi, se dae ta maaze kawae. 

.. Yarfe hannu take yi duka biyun tana jin marar ta kamar zata 6alle. Ta d'auka kamar ciwo ne da lokaci d'aya ze yi ya tafi se dae taji ciwon bana k'are bane, dan kuwa k'aruwa ma yake yi, hakan ne ya sanya ta yin iya k'ok'arin ta ta bud'e baki da k'yar tace

"Umma!" tana cigaba da yarfe hannun ta, duk da yadda ake sanyi amma ita gumi take yi. Sam dama baccin Umman be yi wani nisa ba hakan ne yasa ta mik'ewa da sauri ta k'arasa kan gadon tana fad'in 

"Subhanallahi..!"

Da sauri ta rik'o ta yadda ta ga tana cigaba da yarfe hannu se dae ta kasa koda tashi ne. Gaba d'aya se ta rud'e amma duk da haka bata dena jerawa Ayrahn sannu ba, cike da tausayawa. Fitowa tayi daga d'akin cikin sauri daidai lokacin da Abba ya fito daga nasa d'akin. Da sauri Umma tace

"Abban su.. Ayrah babu lafiya." 

"Subhanallahi.. Me ya faru?" 

"Haehuwar ce Abban su, ya za a yi yanzu?" Zura takalmi Abba yayi a k'afarsa kafin yace 

"Je ki shiryata bari naje na dawo yanzun." Be jira tace komae ba yayi gaba yayin da ita kuma ta koma cikin d'akin. 

.. Tun da suka hau motar take gwada kiran layin Rk, se dae ta kira fiye da sau 5 bata shiga ba, hakan ne yasa ta hak'ura ta maeda hankalinta kan Ayrah da yanzun take fidda numfashi a hankali idanunta a lumshe saboda wahalar da take ji, ita kad'ae ta san abin da take ji a cikin jikinta. Kae tsaye d'akin haehuwa aka wuce da ita, se dae inda akayi rashin sa'a Rk yana can yana yi wa wani aeki ne. Wata midwife ce ta kar6e ta. Su Umma na waje suna addu'a cike da fatan Allah ya sauke ta lafiya, musamman a yadda aka shiga da ita d'akin duk ya d'an so ya basu tsoro. Se dae duk da haka basu sare ba wajen duk'ufa suna addu'a. 

.. Da labarin da ya fara karo kenan bayan fitowarsa daga gama wancan aekin, ya duba wayarsa dake a kashe, ya san an neme shi ne ba'a same shi ba shiyasa kawae suka taho. Ya jefar da wayar kan kujera ya wuce d'akin haehuwar. Kukan Baby ne ya fara karad'e masa kunne a daidai lokacin da ya shiga d'akin, se kawae ya lumshe idanunsa a ransa yana sak'a tabbas Ayrah ta sauka. Bud'e idanunsa yayi kana a hankali ya cigaba da takawa zuwa cikin d'akin idanunsa akan hannun midwife Sa'adah da ta kar6i haehuwar Ayrahn, wadda Babyn da fitowarsa kenan yake hannunta. K'arasawa yayi cike da sassarfa, hannunsa har rawa yake ya mik'awa midwife d'in, se kuwa ta mik'a masa Babyn tana kallansa da murmushi kan fuskarta kana tace

"Congratulations sir!" Daga haka ta koma kan Ayrah da take kwance kamar wadda tayi sumar wucin gadi, dan kuwa tun fitowar Babyn ta koma sharab kan gadon kamar wadda ta mutu, babu laefi ta sha wahala ba can ba, se dae daga k'arshe dae Allah ya tak'aeta ta haehu lafiya. 

.. Kallan kyakykyawan Baby Boy d'in dake cikin hannunsa yake yi wata irin k'aunarsa na ratsa shi, ya sake lumshe idanunsa a karo na barkatae kafin ya furta akan la66ansa

"Alhamdulillahillazi bi ni'imatihi ta timmus salihat!" ya fad'a yana sauke bakinsa akan goshin yaron ya sumbace shi. A hankali ya cigaba da takawa zuwa wajen gadon, idanunsa akan Ayrah dake bacci, idan ka ganta a haka zaka yi tunanin lafiyarta k'alau, saboda yanda numfashinta ke sauka a hankali, se dae Allah ne kad'ae ya san yadda take ji, ita kad'ae ta san me take ji a jikinta. Farar fuskarta ce kad'ae zata d'an iya tona asirinta, saboda yadda tayi fayau kamar ta mara lafiya. Hannu ya kae ya kamo tattausan hannunta dake ajje gefe, ya sake k'ura mata idanu a ransa yana sake tausaya mata, kae daga ganin yaron kad'ae ya isa ya baka tabbacin ta wahala. Maeda hannunsa yayi kan shafaffen cikinta da yanzun ya koma kamar d'a be ta6a zama a ciki ba, kamar ba a jiya cikin nata yake wadda zata juye 'ya'ya uku. Ya sake kallan Babyn dake bacci calmly, murmushi ne ya su6uce masa akan fuska kafin a hankali ya saukar da kansa k'asa zuwa kan fuskarta yayi kissing cute red lips d'inta da suka sake tsukewa saboda baccin da tayi, yace a hankali kamar tana jinsa

"I luv u matata. Allah ya baki lafiya." ya fad'a yana jin k'aunarta na sake dad'uwa a cikin zuciyarsa. 

.. Se bayan maghrib sannan suka fara shirye_shiryen tafiya gida dan kuwa a ranar aka sallameta saboda babu wata matsala, ta haehu lafiya k'alau babu wata damuwa. Shi yayi driving na su har zuwa gidan, yayi parking motarsa a k'ofar gidan kana ya fito, ba tare da damuwa da komae ba ya soma fito da kayan dake cikin motar yana wucewa da su cikin gidan. Umma ta bi shi da kallo a ranta tana sake godewa Allah na samun siriki kamar shi. Duk da yadda yake jin jikinsa babu dad'i na yadda Ayrahn zata yi kwanaki cikin gidan ba tare da shi ba hakan be hana shi kallan Umma ba yace

"Bari na wuce Umma" Kallansa Umma tayi kafin tace

"Toh ka shiga ka sake ganinsu?" Dama abin da yake jira ya ji kenan, se da ya d'an shafi sumar k'eyarsa kafin yace

"Toh bari na je." 

.. A hankali ya shiga cikin d'akin, idanunsa akan gadon da Ayrahn ke kwance tana baccin da be dad'e da d'aukar ta ba. K'arasawa yayi, kae tsaye ya d'auki Babyn da shi ma yake bacci cikin kwanciyar hankali. Murmushi ya su6uce masa a karo na barkatae a yau d'in tun bayan haehuwar Ayrah. Se da ya sumbace shi a goshinsa sannan ya maeda shi kan gadon ya kwantar da shi a nutse. Yana d'ora hannunsa akan na ta hannun ta bud'e lumsassun idanunta ta sauke su a kansa. Wani tattausan murmushi ya sakar mata kafin yace cikin tausayawa

"Sannu!" Lumshe idanunta tayi tana d'an yin murmushi lokaci d'aya tana rik'e hannunsa sosae cikin hannunta. 

"Sannu Babe!" ya sake fad'a. Bud'e idanunta tayi ta kafe shi dasu, kafin ta maeda kan Babyn dake gefenta. Ta sake lumshe idanunta a ranta tana godewa Allah tana kuma sake tsarkake shi, wae yau itace ta haehu, itace ke kwance d'anta a gefenta, lallae Allah me girma da d'aukaka. D'an rank'wafowa yayi ya sumbaci goshinta kafin ya mik'e yace 

"Kin yi k'ok'ari sosae Babe, Allah ya miki albarka, ya k'ara miki lafiyar da zaki ta haefa min yara masu kama dani." Da sauri ta kalle shi kafin ta maeda dubanta kan Babyn, idan dae ba idanunta ke gizo ba tun yanzun kamanninsa da Rk d'in ta soma bayyana. Cikin k'arfin tace

"Lallae ma yaron nan, duk wahalar da na sha amma kamarka ya d'akko?" ta fad'a tana tura baki. Murmushi yayi yana d'age girarsa kafin yace

"Ah toh ae kin san ni d'in jarumi ne, idan baki yi wasa ba gaba d'aya yaranmu ni zasu biyo." Ya fad'a yana kafeta da idanunsa. Murmushi kawae tayi tana sake maeda dubanta kan Babyn, ji take kamar kada ta dena kallansa saboda k'aunarsa ta musamman dake ratsata. 

"A'ah kada fa yaron nan ya k'wace min fadata." ya katseta da fad'in hakan. Se ta d'aga kae ta kalle shi, sannan tace bayan tayi murmushi

"Ae kae na musamman ne Babe." Lumshe idanu yayi ya d'an gyara zamansa kana yace

"Ki yi bacci, zaki sake jin dad'in jikinki" Jinjina kae tayi tana murmushi. 

.. Washegari tun safe Ummee da Abbu suka dira a gidan cike da farin ciki da zumud'in son ganin jikan nasu. A d'akin Umma aka sauke su, sannan Umma ta ajje musu ruwa da lemo. D'akin Ayrah ta koma ta d'auki yaron da aka shirya shi cikin wasu kaya masu kyau daga cikin kayayyakin da Rk ya aeko dasu a jiyan. Baccinsa yake yi hankalinsa kwance bayan d'azun da ya gama rikitasu da kukansa. Ummee ce ta fara kar6arsa fuskar ta d'auke da mad'aukakin murmushi. Abin da ta fara fad'i shi ne

"Masha Allah, tubarkallah.. Wallahi sak yaron nan yana k'arami. Ikon Allah." dukan su murmushi suka yi har da Abbu da be gan shi ba, dama suma kuma su Umman duk sunga kamar tun a jiyan. Se da ya dad'e a hannunta da alama bata da niyyar bawa Abbu sannan yace

"Toh ko dae ba za ki bani shi ba" ya fad'a yana murmushi. Itama murmushin tayi kana tace tana mik'a masa 

"Ga shi, ka kalle shi ka mik'o min shi, tafiyar mu daban ce dan kuwa se anjima zan taho, bayan na gama ganin d'iyata da jikana" 

"Lallae" shi ne abin da Abbu ya fad'a yana gyara zaman towel d'in da Babyn ke ciki. Sosae Abbu ya yiwa Ayrah sannu, sannan ya ajje mata kud'i ya yiwa Abba sallama kana ya tafi. Ita kuma Ummee ta cigaba da zama kamar yadda ta fad'a d'in. Cike da tausayawa take kallan Ayrahn hakan ne yasa lokaci zuwa lokaci se tace

"Sannu kin ji Ayrah!" dan ita dae har yanzu bata dena tausaya mata ba saboda shekarunta da kuma yanayin jikinta. Sosae Umma da Ummeen suka sha hira cike da sabon da ya sake shiga tsakaninsu. Ita dae Ayrah duk ta kasa sakewa musamman da Ummeen ke cikin d'akin. Allah Allah take kada yaron nan yayi kuka ace ta shayar da shi. Se dae addu'ar ta ta bata kar6u ba dan kuwa yana tashi daga baccin da Ummee ta goya shi ya soma kuka yana lalubar hannunsa yana kaewa baki. Sakko da shi Ummee tayi tana kallansa tace

"Toh ka gaji kenan!" Murmushi Umma tayi yadda Ummeen ke nuna kulawarta ga Ayrah da shi kansa jaririn na sake burgeta da yi mata dad'i. Kar6arsa Umma tayi daidai lokacin da Ummeen ta sake fad'in 

"Ae ya ma yi k'ok'ari bawan Allah" se ta k'arasa kan gadon ta mik'awa Ayrah shi, rau rau tayi da idanunta tana kallan Umman da kuma Ummee. Ganin hankalin Ummeen baya wajen ya sanya ta fad'in 

"Umma!" Kallan inda Ayrahn take kalla Umma tayi kana ta juyo ta kalleta, tayi murmushi tana girgiza kae, kafin tace komae ma Ummee ta fita daga d'akin, bata san me ya fitar da ita ba, dan bata nuna ta gansu ba. Se a lokacin sannan Ayrah ta kar6i Babyn da sauri, Umma ta taemaka mata saboda jikinta har lokacin babu k'wari. 

Ummee bata bar gidan ba se da maghrib. A k'ofar gidan ta had'u da Yah Sadeeq da ze shiga cikin gidan. Ya dakata ya gaeshe ta, ta amsa cikin sakin fuska kafin ta wuce inda motarsu ke tsaye. Shi kuma cikin gidan ya wuce kae tsaye zuwa d'akin da Ayrah ke ciki. Da sallama ya shiga d'akin, suka amsa masa dukan su kafin ya k'arasa shiga cikin d'akin. Babyn na hannun Umma da ta gama saka masa rigar sanyi saboda yanayin gari da ake sanyi, se mutsu_mutsu kuwa yake yi manyan fararen idanunsa masu d'auke da wasu kyawawan dogayen lashes tarr a bud'e. Hannu Yah Sadeeq ya mik'a yana fad'in 

"Umma ba ni shi" Mik'a masa tayi bayan ta sake lullu6e shi da wani tattausan towel, ya kar6e shi kafin ya koma ya zauna akan kujerar yana kallan kyakykyawan Babyn. Se a lokacin ya maeda dubansa kan Ayrah dake zaune kan gado hannunta d'auke da cup da spoon a ciki, tana yamutse fuska tana kakkauda kae. Dariya ce ta k'wace masa wato dae me hali baya fasa halinsa. Cike da tsokana yace

"Auta me ya faru?" D'aga kae tayi ta kalle shi, kafin tace komae Babyn ya soma mutsu_mutsu, hakan ne yasa Yah Sadeeq mik'ewa ya d'ora shi a kafad'arsa ya soma lallashinsa yana shafa bayansa a hankali. Ajiyar zuciya ta sauke tana komawa ta lumshe idanunta, tana shirin kwanciya Umma tayi murmushi tana girgiza kae dan ta san abin da Ayrahn take gudu, dan ko d'azu da za tayi feeding yaron se da tayi kuka, ita kanta Umman se da ta tausaya mata. 

"Ayrah kwanciyar ta isa haka!" Se da ta bud'e idanunta ta kalli Umman sannan tace

"Umma don Allah.." 

"Kar ki damu kiyi zaman ki. Babu mamaki bacci yake ji, bari na goya shi." Umma ta fad'a tana kar6arsa daga hannun Yah Sadeeq. 

"Toh" Ayrah ta fad'a tana kallan Umman sanda take goya shi. Se kuwa yayi luff a bayan Umman kamar ba shi ne yake kuka yanzu ba. Murmushi ne ya su6uce mata akan fuska tana sake kallan fuskar yaron da koda yaushe bata gajiya da kallan nasa. Jin da Umma tayi yayi shiru ya sanya ta fita daga d'akin, se kuwa Yah Sadeeq ya taso ya matso kusa da gadon ya fito da wayarsa daga aljihu yace

"Yawwah Auta zaku gaesa da Fatima" Wato ido tayi kana tace

"Yah Sadeeq wace Fatima?" ta tambaya cikin jin dad'i cike kuma da k'aguwa da son jin amsar da zata fito daga bakinsa. 

"Matata!" Yah Sadeeq ya fad'a cikin basarwa. Bud'e baki sosae Ayrah tayi har da saka hannu ta rufe bakinta, lallae da gaske Yah Sadeeq d'in yake. Cike da zumud'i tace

"Don Allah ka nuna min ita ka ji? Allah na k'agu na ganta." Murmushi yayi dama ya san Ayrahn ko da yaushe me taya shi farin ciki ce kana yace

"Ku fara gaesawa tukun" Yayi maganar yana mik'a mata wayar bayan ya kira layin Fatima. Kar6a Ayrah tayi cikin k'aguwa da son Fatiman ta d'aga, babu dad'ewa kuwa ta d'aga tayi sallama da siririyar muryarta. Amsawa Ayrah tayi kafin suka gaesa, tayi mata barka da tambayar Baby, tace mata yana lafiya. 

"A shafa min kansa pls." Fatiman ta fad'a. 

"Tohm In Sha Allah Aunty Fati." Murmushi Fatiman tayi wanda har se da Ayrah ta jiyo sautinsa kafin suka yi sallama. Mik'awa Yah Sadeeq wayarsa tayi kana tace har lokacin murmushi be bar kan fuskarta ba dan kuwa haka kwae ta ji Fatiman ta burgeta. 

"Yah Sadeeq Allah kuwa na ji dad'i sosae, ta burgeni!. A unguwar nan take?" Murmushi Yah Sadeeq yayi yana jin dad'in yadda Ayrahn ta yabi Fatiman tasa hakan ne ya sanya shi fad'in 

"Kin fa santa!" Da sauri tace

"Don Allah? Amma ban gane muryarta ba. Wace pls?" Wayarsa ya shiga ya d'an yi danne_danne ya kamo wani hoto kana ya mik'a mata. Kar6ar wayar tayi ta kalli hoton, da sauri tace

"Laa, wae Fatima Basheer?" Jinjina kae yayi kana yace

"Yep!" Mik'a masa wayar Ayrah tayi lokaci d'aya tana fad'in 

"Allah Yah Sadeeq ka iya za6e, ga ta kyakykyawa tubarkallah!" 

"Allah ko k'anwata?" Kafin ta kae ga bashi amsa Umma ta shigo cikin d'akin, se ya mik'e a hankali yace

"Zamu k'arasa maganar" Se yayi wuff ya fice daga d'akin. Binsa da kallo Umma tayi kana ta maeda kan Ayrah da ke ta k'unshe dariya. Ta girgiza kae tana murmushi, da alama wani abun suka gama sak'awa ko suka warware. 

"A kawo miki abincin?" Umma ta fad'a tana kallanta. Girgiza kae tayi kana tace

"A'ah Umma se anjima" tayi maganar tana yamutse fuska. Had'e face Umma tayi tace

"Baki isa ba kuma Ayrah, haka kike so kiyi ta zama ba zaki dinga cin abinci ba ballantana shi kansa yaron nan ya samu abin da ze ci. Wannan cutar kanki da na yaron nan zaki yi, dan haka tashi tun kafin na 6ata miki rae na kawo miki abinci ki cinye tass yanzun nan." Umma ta fad'a tana ficewa daga d'akin dan kawo mata abincin. A hankali ta tashi daga kishingid'ar da tayi, ta gyara zamanta a hankali dan har yanzu jikinta be gama komawa daidai ba. Babu dad'ewa kuwa Umma ta shigo d'akin hannunta d'auke da plate da ta zubo abincin da ta mata na musamman. Babu yadda ta iya haka taci abincin saboda yadda ta ga ran Umman ya 6aci. Ta ci d'in ko dan ta faranta mata duk da ba dad'insa take ji ba. 

.. Se bayan maghrib sannan Ummee ta dawo gida. A parlourn Abbu ta tadda Rk yana jiran Abbu da ya shiga d'aki yanzun nan. Ganin ta da yayi ya sanya shi yi mata sannu da zuwa kana ya gaeshe da ita da murmushi kan fuskarsa ya d'ora da

"Sannu da dawowa" ya sake fad'i duk da ya fad'i hakan da farko. 

"Yawwah, Abban Baby ya sunansa?" Se da ya kae hannunsa ya d'an shafa k'eyarsa yana murmushi kana yace

"Abbu ne ae Ummee." 

"Wanne Abbun?" Abbu dake k'arasowa cikin parlourn ya fad'a. Dukansu suka kalle shi sanda ya nemi waje ya zauna, ya sake maemaeta tambayarsa a karo na 2.

"Abbu kae" Rk ya fad'a. Jinjina kae Abbu yayi yana murmushi kana yace

"Idan har kayi haka ne dan ka burgeni, toh na ji dad'i sosae, Allah ya raya mana Little Boy. Amma da zaka sake burgeni se a saka sunan Abban Sadeeq, ina ganin kamar hakan ze fi." Shiru Dukansu suka yi kowa yana nazarin maganar Abbun. Ta 6angaren Ummee ta amince da hakan, ko babu komae Abban ya cancanta a masa takwara. Se ta kalli Rk tana jiran jin amsar da zata fito daga bakinsa. 

"Amma Abbu.. Na so yi maka takwara!" Bud'e baki Abbu yayi yace

"A'ah yau na ji d'an nan, jika d'aya zaku haefa min ne ko kuwa me kake nufi? Idan dae ba hakan kake nufi ba toh ina sake samun wani jikan se amin takwara. Ina shi kenan ba?" Murmushi Rk yayi kana ya jinjina kae yana sake jin dad'in yadda Abbun ya chanja gaba d'ayansa, se dae ta wani 6angaren ya so ya d'an ji kunya akan maganar Abbun amma ya fuske yace

"Shikenan Abbu.." 

"Toh Masha Allah, Allah ya raya mana Ibrahim Khaleel." 

"Ameen_Ameen" Ummee ta amsa tana sake hango kyakykyawar fuskar jaririn da taji kamar kada ta taho ta bar shi dan kyawunsa da kuma shiga rae. 

.. Tun da Ayrah ta haehu ya kasance kullum se Rk ya je gidan dan baze iya kwanaki be ga matarsa da d'ansa ba. Mutanen da kullum yake ji kamar ana k'ara masa sonsu ne. Toh da dae ya fahimci bak'i sun fi zuwa da rana se ya maeda zuwan nasa da dare. Se dae idan yana da aeki ne shi ne baya zuwa. Se dae duk ranar da be zo d'in ba toh fa zaka same su kusan koda yaushe da waya a hannunsu.

.. Ranar suna ta zagayo Baby yaci sunan Abba wato Ibrahim kamar yadda Abbu ya buk'ata. Sosae Abba yayi farin ciki da wannan takwara da aka masa, ya kuwa saki jiki ya yiwa takwaran nasa siyayya me yawa. Yaro ya sha kayayyaki da dama, daga wajen mutane daban daban, dan kuwa ko Abbu da Ummee akwati guda guda suka yi masa wadda ke dank'are da had'ad'd'un kaya, masu kyau, aji da tsada. 

.. Daga nan Ayrah ta cigaba da zama a gida Umma na kula da ita, lokaci zuwa lokaci Ummee kan je dan ganinta da kuma Little Khaleel da kullum k'ara wayo yake da kyau kamar d'an larabawa. Ta 6angaren Ayrah ma kulawa ta musamman take samu, ba daga wajen Umma ba, ba daga wajen mijinta ba, daga wajen kowa ma samu take yi. Hakan ba k'aramin dad'i yake yi mata ba musamman kulawar 'yan gidansu a kanta da kullum k'aruwa take yi. Cikin lokaci k'ank'ani ta warware, se jegon ya kar6eta ta sake murmurewa, ta murje, jikinta ya sake wani irin kyau da shek'i. Se da tayi kwana arba'in sannan Umma da kanta ta maeda ta gida, bayan ta mata gyara na musamman, ta gyareta tsaff, se ta sake wani shek'i kamar amarya. Shi kansa Little se ka d'auka d'an wata 3 ne saboda yadda jikinsa yake, ga wayo, ga kuma murjewar jiki da yake da shi, ga shi kuma fari sol tubarkallah, dukka wasu shika_shikan kyau yaron ya had'a su, hakan ne yasa ya zama na musamman, dan kuwa kyau ya ya d'akko na uwa da uba ne. 

.. Driving yake yi amma gaba d'aya hankalinsa yana kan gida. A haka dae har ya k'arasa gidan. Kae tsaye yana parking na motarsa ya sauka ya kulle gidan ya cigaba da takawa zuwa ciki cike da shauk'in son ganin iyalan nasa. Kae tsaye bedroom d'inta ya wuce, k'amshin da ya daki hancinsa ya sanya shi lumshe idanunsa kana ya tura k'ofar d'akin. Tana zaune akan stool d'in gaban mudubi tana taje yalwataccen gashin ta. Ya lumshe idanunsa kana a nutse ya cigaba da takawa zuwa ciki. Babu 6ata lokaci ya d'ora kansa akan farin gadon bayanta, ya kuma rik'o ta da hannayensa. Ko ba'a fad'a mata ba ta san shi ne, musamman da k'amshin turarensa ya fallasa shi, hakan ne yasa kusan a tare suka lumshe idanunsu. Numfashi ya ja ya fesar hakan ya bashi damar shak'ar daddad'an k'amshin dake tashi daga jikinta. Se da ya sake furzar da iska daga bakinsa kafin yace 

"Nayi kewarki Babe!" yayi maganar a d'an sark'e. Mik'ewa tayi har lokacin tana jikinsa, hakan ne ya bashi damar sake rik'eta sosae, itama rungume shin tayi dan ba k'arya tayi kewarsa. 

"Missed u too Babe" ta fad'a idanunta a lumshe. Sun kae wajen minti 1 a haka sannan suka saki juna. A hankali ya k'arasa wajen Little dake kwance idanunsa biyu yana ta wasa abinsa, d'aukarsa yayi yayi juyi da shi a hannunsa sannan ya dawo da shi ya rungume shi a k'irjinsa. Dariya sosae Little ya shiga yi kamar ya san wanda ya d'auke shi. Kallansu kawae Ayrah take tana jin zuciyarta k'al, k'aunarsu ta musamman na cigaba da ratsata. Juyawa yayi ya kalleta yanda ya ga tana kallansu kamar wadda ta ga bak'in halitta. Yace cikin er basarwa 

"Madam.. Kallan fa?" Dariya tayi tana saukar da kanta k'asa, se kuma ta d'ago tace

"Laefi ne dan na kalli ababen k'aunata?" Girgiza kae yayi kafin yace bayan ya matso dab da ita

"A'ah idan kina so ma ki maeda mu ciki ki huta!" se suka had'a baki wajen yin dariya gaba d'ayan su. 

.. Se da ya gama komae cikin d'akinsa sannan ya dawo cikin d'akin, zuwa lokacin Little yayi bacci, ya d'auke shi ya sanya shi cikin gadonsa kafin yayi kissing goshinsa sannan ya dawo kan gadon da Ayrah ke zaune tana kallansu. Se suka sakarwa junansu murmushi. Tambayar da koda yaushe take ci mata tuwo a k'warya tayi masa wato

"Babe wae ina Muneerah don Allah?" ta tambaya dan kullum idan ta tambaye shi se dae yace be sani ba. Ajiyar zuciya ya sauke kana ya d'auki k'aton blanket dake ajje a gefe, ya sanya hannu ya ja ta jikinsa kana ya ja su kan gadon, ya lullu6a musu blanket d'in sannan ya kwantar da kanta akan k'irjinsa, shiru tayi ta kwanta luff tana jiran jin amsar da zata fito daga bakinsa. Kamar kuwa ya sani se cewa yayi

"Ta dad'e da yin aure!" ya fad'a kana yayi murmushi yace

"Kin san wani abu?" Girgiza kae tayi tana d'aga kanta ta kalle shi, ya d'an lumshe idanunsa kafin yace

"Ina fad'ar haka ne dan kada kiyi sake, na san koda kin yi sake wajen kula dani idan kika tuna zan iya dawo da Muneerah hankalinki se ya tashi. Kin sani dae ina son kulawa.. Dats all." ya fad'a yana kafeta da idanunsa da zuwa lokacin suka lumshe, musamman saboda k'amshin da ke ta tashi daga jikin Ayrahn, dan kuwa ba ga jikinta ba, ba ga gashinta ba, ko ina na jikinta k'amshin yake. Tura bakinta tayi kana tace

"Kae Babe!" Hannu ya saka ya kamo fuskarta ya zamana fuskarta ta tana cikin hannunsa ne, ya sake matsar da fuskarsa dab da tata sannan yace

"Ko dae Abokiyar zama kike buk'ata ne?" yayi maganar cike tsokana yana taune lips d'insa na k'asa. Had'e face tayi tana k'ok'arin k'wace fuskarta ya sake rik'eta sosae kana yace

"Amm.. am just joking Babe.." Duk da itama ta san da wasan yake yi amma ita maganar ma sam bata so, ganin yadda ta 6ata fuska ne ya sanya shi fad'in 

"Manta da wannan maganar.. Kin san na yi missing naki so much.." Ya fad'a yana kallan red lips d'inta da yau d'in suka k'ara ja kamar an tura su.Ta jinjina kae, tana k'ok'arin fad'in wani abun ta tsinci bakinta cikin nasa. Cike da kewa, soyayya, gami da Zazzafar k'auna ya cigaba da aeka mata da sak'onni. Ita kanta a yadda tayi kewarsa se ta saki jiki suka cigaba da nunawa junansu soyayyar dake d'auke da zallahr kewa.

Washegari throughout be fita a gidan ba, yana tare da matarsa yana jin d'uminta dana d'ansa, ko aeki hanata yi yayi, se fita suka yi tare suka ci abinci kana suka yi take away in case suka dawo gida. Ranar gaba d'aya se ta zama ta musamman, yadda ya nuna gaba d'aya lokacinsa nasu ne, duk se take ji kamar tafi kowacce mace dacen miji, hakan ne yasa koda yaushe take godewa Allah da irin mijin da ya bata na nunawa sa'a. 

.. Haka rayuwar su ta cigaba da kasancewa cikin farin ciki da k'aunar juna. Babu dad'ewa kuma aka saka ranar Yah Sadeeq da Fatimar sa,  yayin da ta 6angare guda a koda yaushe kullum Allah k'ara bud'a musu yake yi, harkar siye da siyarwar shaddodi da yadika kullum gaba take yi, dan yanzu haka ma ya bud'e k'aton shago me zaman kansa. Zuwa lokacin kuma Abba ya samu aeki, se dae da yake aekin ba wani shahararre bane yasa yake had'awa da kasuwar, shi ke taemakawa Yah Sadeeq lokuta da dama. Se ya zamana kwata_kwata a harkar da ta shafi sirri su 2 suke abin su. Se dae zasu d'auki mutane aeki su biya su ne kawae. Yanzu zancen da ake ma har gida Yah Sadeeq d'in ya siya musu, duk da Abba be so su tashi ba amma haka aka taushe shi ya hak'ura suka tashi d'in suka koma gidan me yalwar girma da kuma kyau daidai misali. 

Ta 6angaren Abbu ma ya maeda hankali wajen kasuwancinsa duk da yanzu ba kamar da bane, se dae mutumin nan da ya ta6a salwantar masa da 50mil, ba'a dad'e ba ya sake chanja d'abi'arsa, a cikin sati se yace anyi asarar miliyoyi, da dae Abbu ya fahimci da gasken cutarsa yake yi, se ya sallame shi gaba d'aya, ba ma shi kad'ae ba, se ya cire kowa akan harkar kud'ad'ensa ya zamana daga shi se d'an uwansa Daddyn Muneerah suke harkokinsu. Babu dad'ewa kuma Ayrah ta samu admission a B.U.K, za ta fara zuwa da zarar sun fara lectures. 

.. Fitowar ta kenan daga wanka d'aure da towel me yalwar girma, zuwa lokacin ta sake zama wata babbar mace, ta k'ara fari, kyau da murjewa. Kae tsaye wardrobe ta wuce dan d'aukar kaya, se idanun ta suka sauka akan kayan dake kan gado, da alama shi ne ya fito da su. Murmushi tayi tana dawowa wajen gadon, ta saka hannu ta d'aga kayan, kamar yadda ta tsammata kuwa riga da wando ne kamar yadda su d'in suka kasance favourite na sa, tun kafin ta ajiye Little ya saka kuka kamar wanda aka mintsina, bata san sanda ta ajje kayan ba jikin ta har rawa yake ta k'arasa kan gadon dake ajje cikin wani farin tattausan towel. Hannu ta saka ta d'auke shi dae_dae lokacin da yake cigaba da tsanyara kukansa yana lalubar hannu. 

"Wayyo yi shiru Little." Tayi maganar tana k'arasawa ta zauna gefen gado, dan ta san idan har be ji cikin sa ya d'auka ba ko shiryawar baze bar ta tayi ba. Tun kafin ta ida zama ya shigo d'akin sanye cikin k'ananan kayan da suka matuk'ar yi masa kyau, shi kan sa a yanzun har wata k'iba yayi, ya sake kyau da murjewa. Da sauri ya k'araso yana fad'in 

"Waye ya ta6a min Boy" yayi maganar yana saka hannu ya kar6i Little. Sakar masa shi tayi ita kuma ta mik'e tana fad'in 

"Yawwah rik'e shi na saka kaya." Kamar wanda ya saba da raenon haka ya shiga rarrashin sa sak'ale a kafad'ar sa, kamar yaron yasan me ake so yayi se kuwa yayi shiru ya koma tsotar farin hannun sa me kyau. Tana saka kayan ta kalli Little d'in tace

"Lallae ma yaron nan, Babe kaga fa shiru yayi se kace wani abun na masa." Murmushi Rk yayi kana yace

"Ah toh yaro d'an babansa ake fad'a miki." Yayi maganar yana neman waje ya zauna a gefen gadon, duk da haka kuma yaron be cigaba da kuka ba. Se da ta ida saka kayan sannan ta soma k'ok'arin komawa gaban mirror dan d'aure kanta dake a baje a kafad'arta. K'afa ya saka mata dae_dae sanda take k'ok'arin wuce shi, se kuwa tayo kansa, yayi saurin rik'o ta ta d'ayan 6angaren, shi kuma Little na hannun sa na hagu. D'an lumshe idanun sa yayi dan ba k'aramin kyau kayan suka mata ba, dan kuwa sun bi lafiyar jikin ta sosae sun matuk'ar amsar jikin ta kamar dama dan ita akayi su. Se da ya soma d'age girar sa sannan yace

"Wannan k'ibar da kike yi anya kuwa?" Narkakkun idanun ta ta d'aga ta zube su cikin na sa kana tace bayan ta d'an 6ata rae dan ita bata so taji yace tana k'ibar nan, dan wani abun kawae tsokanar sa ce babu wata k'iba ta azo a gani da tayi. 

"Me?" D'an shiru yayi kana yace

"Uhmm ko dae Little na dab da samun k'ani ne!" Zaro idanun ta tayi se kuma ta soma k'ok'arin tashi daga jikin sa tana fad'in 

"Ni dae Allah ka bari bana so.." Dariya yayi yana sake rik'o ta sosae yadda ba zata iya tashi d'in ba, ganin da gasken take ya sanya shi fad'in 

"Shikenan na janye magana ta!" ya fad'a dan shi ma dama tsokanar ta kawae yake yi dan kuwa a lokacin ma Little watanni ke gare shi. 

"Uhmm da gaske?" ta fad'a tana kallan sa. Jinjina kae yayi yana murmushi lokaci d'aya yana sakko da little daga kafad'ar sa, wanda ya koma bacci a lokacin. Dukkan su se suka zubawa fuskar sa idanu yana baccin sa hankali kwance. Murmushi ya su6uce akan fuskar kowannen su, musamman Ayrah da take jin k'aunar d'an kamar kullum k'ara mata akeyi, musamman da tun yanzu kamar sa da mahaefin sa ta gama bayyana kanta. 

"Kamannin ka sun gama bayyana kansu a fuskar Little Babe." ta fad'a tana sake kallan Little d'in, hannun ta akan farar fuskar sa. 

"Really..?" ya fad'a yana murmushi, be jira tace komae ba ya d'ora da

"Next idan kika tashi me kama da ke nake so." Tura d'an k'aramin red lips d'in ta tayi kana tace tana kallan sa

"Kae dae kullum koh? Allah kuwa akwae wahala fa." lumshe idanun sa yayi kana yace

"Kar ki damu Babe, daga yanzu ni zan dinga taya ki Uhmm? Kin san in dae 'ya'ya daga gare ki ne ban k'i ki ajje min 20 ba." Yayi maganar yana jan ta ya had'a da Little ya rungume cikin jikin sa idanun sa a lumshe yace

"K'aunar ki a cikin jiki na take Babe, Ina k'aunar ki irin sosae d'in nan." ya fad'a da gasken yana jin k'aunar ta har cikin jinin jikin sa. Rungume shi itama tayi sosae idanun ta a lumshe, Little na tsakiyar su tace 

"Ina k'aunarka sosae Babe.!" ta fad'a a hankali kuma a tausashe. Tana gama fad'ar hakan ya sake ruk'unk'ume su su duka kamar ze maeda su ciki, k'aunar Ayrah da Little na ratsa kowacce ga6a ta jikin sa..

*GAME OVER!!!*🔥

*ALHAMDULILLAH!* 

*ALHAMDULILLAH!!* 

*ALHAMDULILLAH!!!*

*Anan na sauke wannan littafin nawa me suna ZAZZAFAR KAUNA. Abin da na fad'a dae_dae Allah ya had'a mu a ladan, abin da na fad'a ba dae_dae ba Astagfirullah, Allah ka yafe min. Duk wadda na 6atawa rae tun fara ZAZZAFAR KAUNA ina neman afuwar ta, ni kam na yafewa kowa Allah ya yafe mana baki d'aya.*

*Ina matuqar godiya da gudummawar da kuka bani tun daga farkon fara littafin nan har zuwa qarshen sa, musamman ta hanyar comments d'in ku masu zafi, fatan alkhaeri da addu'o'in ku masu dad'i, ina roqon Allah ya qara zumunci ya bar mu tare ya kuma qara mana haquri da junan mu.*

*Godiya ta musamman zuwa ga en ZAZZAFAR KAUNA Update group, musamman masu comment da qara min qarfin gwuiwa a koda yaushe, su ma kuma a cikin na su musamman...*

*Dama sauran wad'anda lokaci be bani damar mention name d'in su ba. Nayi niyyar na lissafo ku ko ban samu na lissafo duka ba ya zamana kad'an ne ban lissafo ba se dae lokaci baze barni ba saboda wani uzuri, ina fatan wad'anda basu ga sunan su ba baza su ji ba dad'i ba couz I heart u all guys* 🥹😩💖

_Godiya ta musamman zuwa ga Masoyiyata da qaunata_

_Fatima Bashir Badawi_

_Ummulkhaer Yusuf Sulaiman_

*I luv u* 🥹🥰

_*Gaesuwa ta musamman zuwa ga Abbana da kuma Mamana. Allah y qara muku lpia, nisan kwana da arziqi me amfani.*_

_*En uwana Yaya, Abdoul, Mubarak, Faruk, Kauthar Allah y qara mana lpia d qaunar junanmu.*_ 🥺😩💖

_*Gaesuwa zuwa ga Aunty Sadiya, Aunty Meemarh, Aunty A'isha, Sarki Sameer, Mum Sayyid*_ _*Allah y qara mana basira ya kuma barmu tare.*_ 😩💖

_Domin neman qarin bayani, sharhi ko qarin haske se a tuntu6e ni ta 08124818273_

_Se mun had'u cikin sabon littafi na wanda ze fara zuwar muku In Sha Allah cikin sabuwar shekara, ban so na fitar da sunan tun yanzu ba amma saboda qaunar ku ga novels d'i na da kuma ni kae na yasa zan fad'a_ _*A JINI TAKE (IZZATA)*_ Kada ku bari a baku labari dan wannan d'in tafiya ce ta musamman me qarko kuma me tsayawa a rae._ 🥺☺️

*SUBHANAKALLAHUMMA WA BI HAMDIKA ASHHADU AN LA'ILAHA ILLA ANTA, ASTAGFIRUKA WA ATUBU ILAEKA.*

